
Cu vântul în față, mergea pe lângă sania cu boi. O lacrimă, ca 
o boabă mare de mărgăritar, îi îngheţase pe umărul obrazului 
scofâlcit. Dar când se răsuci în urmă, spre sania lui moș Nichifor 
Bleah, boaba lunecă peste cojocelul rufos și se pierdu în 
pulberea zăpezii. Pe șleaul spre lași, ca prin ceaţă, zărea șir lung 
de sănii, târându-se greoi peste omătul frământat de copite. În 
lungul drumului, trăgea vânt tăios de miazănoapte; din negura 
rece scăpărau fulgi mărunți. 

Dar nu din pricina frigului plângea Radu lui lon Marcu; lăsase 
acasă mama bolnavă, cu fierbinţeală și aiurare. Tatăl i-a murit 
acum două luni. De ciumă. Cu încă doi fraţi. Fără să le pese de 
asta, slujitorii boierești l-au mânat la lași cu darurile satelor 
pentru nunta domniţei Maria. Că asta-i osânda vecinilor din 
Moldova: să trudească zi și noapte, iarnă și vară, în tot anul și în 
toată clipa, pentru boieri, pentru mănăstiri, pentru domnie și 
pentru turci. Să tragă în jug, aidoma boilor, pentru toți. 

In popasul făcut cu un ceas în urmă, la hanul din Codăești, un 
flăcău spusese: 

— S-aude că-i negrăit de frumoasă domniţa Maria, mireasa. 

— Este... oftă moș Nichifor Bleah, om nalt și slab, cu gât lung 
de cocostărc și glas gros de urs somnoros. lar ginerele măriei- 
sale Vasile Vodă-i din neam mare, crăiesc, din ţara Litvei. Dar cu 
cât e mai strălucit neamul lui, cu atât mai întunecată suferința 
noastră și mai amară... Doamne, ai dat ani de belșug. La grâu și 
la stupi, mană. Dar nesătula stăpânirii lăcomie, sac fără fund, 
istovește belșugul, oricât de mare. Uite, cest copil care 
mătăhăește prin omăt - și mișcă o sprânceană spre Radu lui 
Marcu - are doisprezece ani. De la Sfântul Neculai nu mai are 
tată... Cine să meargă la domnie cu dijma?... L-a învineţit frigul. 
Crud. Fără vlagă. Acuși cade din picioare zdrobit de osteneală. 
Mumă-sa o fi murit de alaltăieri, de când am plecat de la Milești. 
li rămân copiii pe drumuri: patru cerșetori... Povesti apoi, în 
șoaptă, despre unii ţărani fugiţi în Transilvania, de greul 
birurilor: Fug, că dacă acum când e belșug nu mai pot îndura 
jupuirea, cum o fi când veni-vor vremi de năpastă? 


Și mai departe, moș Nichifor Bleah, prisăcar de felul lui, 
istorisi cum a fugit, acum șapte ani, de răul boierului Gavrilă 
Milescu și s-a ascuns în Țara Românească la o moșie mare alui 
Papa Brâncoveanu din Oltenia. A fugit împreună cu alţii de prin 
satele încăpute pe mâna fraţilor lui Vasile Vodă Lupu, ori a lui 
Toma și lordache Cantacuzino. Domnul din Moldova era în 
război cu Matei Basarab, domnul din Țara Românească. Ca să 
câștige războiul, amândoi storceau cumplit norodul. Totuși 
moldovenii auziseră că muntenii ar duce-o ceva mai ușor. De 
aceea moș Nichifor și cu ceilalţi s-au furișat prin păduri. S-au 
întâlnit și cu lefegii din oastea lui Vasile Vodă, rășchiraţi după 
jafuri până adânc în păduri unde, din pricina războiului, se 
bejeniseră muntenii. 

A muncit doi ani moș Nichifor Bleah la cirezile de vite ale lui 
Papa Brâncoveanu, ca rumân, cum se cheamă acolo vecinii. Că 
avea acel boier oltean zeci de mii de vite. De prisăcari n-avea 
nevoie. Dar acum patru ani, când s-au împăcat domnii ţărilor, 
numai ce-au venit slujitori cu izvod de la mâna lui Matei Vodă că 
boierul Gavrilă din Milești este volnic a-și căuta vecinii fugiţi de 
pe moșii și a-i lua oriunde s-ar afla: în sat domnesc, boieresc ori 
călugăresc, în slobozii ori în târguri. Să-i lege și să-i aducă în 
Moldova. Așa, cu mulţi alţii, legaţi, pe vreme de iarnă, a fost 
adus și moș Nichifor îndărăt, la Milești, bătut la butuc în fața 
satului și doi ani ţinut la și mai aspră robie. Oftă: 

— Pentru noi, tot un drac: domnie bogată ori domnie săracă, 
război ori pace. Sântem înjugați la război și tot noi răscumpărăm 
și pacea. lacă pe acest fecioraș de rumân din Vâlcea, pe Radu 
lui Marcu, dacă-l află boierul lui, îl ia înapoi, cu mumă cu tot. 
Doar tată-su de-o scăpa, că s-a adăpostit în ţintirim, sub cruce. 

Pe drum se încrucișară cu alte sănii. Mergeau boierii întru 
întâmpinarea  solilor poftiți din Transilvania, din Tara 
Românească ori din Țarigrad, la nunta de la lași. Surugiii 
boierești dădură chiote aprige, strigând cu mânie spre convoiul 
de sănii proaste, țărănești, să se ferească din făgașul șleaului și 
să-ncremenească pân-or trece săniile boierești. Convoiul 
țărănesc, încărcat cu dijmă și zeciuieli, se feri în omăt până la 
pântecele boilor, până la brâul oamenilor și înmărmuri așa. Doar 
capetele se-nclinară, atingând cu fruntea ori cu ţuguiul căciulilor 
pulberea sticloasă a nămeţilor. Săniile boierilor, nalte, scumpe, 
încrustate cu sidef, zburau ca niște năluci. Zurgălăii se 


zbuciumau pe grumazurile încordate ale armăsarilor. 

Moș Nichifor Bleah își frecă obrazul unde lovise o alică de 
gheață, sărită de sub copita unui cal murg. Privi în urma săniilor 
și murmură, ca pentru sine, a șagă și a jale: 

— Ce să-i faci? Ei sânt bogaţi. Noi sântem din Vaslui, unde se 
ține mămăliga-n cui; mămăligă de păsat, dintr-un pumn şapte- 
au mâncat... 

Apoi prisăcarul grăi către tovarășii lui de drum despre bogăţia 
lui Vasile Vodă și despre stăpânul lor, boierul Gavrilă din Milești, 
care vine din urmă cu cei doi feciorași: Apostol și Neculai. li 
aduce la lași, la învăţătură. Ca să-și mai uite a lui inimă amară, 
Radu asculta povestirile moșneagului, pășind încet, ostenit, în 
spatele săniilor încărcate și scârțâind din oplene la hartoiuri. Știe 
multe moș Nichifor, că-i om umblat și păţit. Și-apoi feciorașii 
boierului vin adesea pe la prisacă și ascultă poveștile bătrânului. 

— Auzit-am la boier Gavrilă că nunta asta mulți bani îl costă 
pe măria-sa. Nu-i place sultanului, nicidecum, că o ţărișoară ca 
Moldova se-nrudește cu neamuri puternice, precum sânt litvanii 
ori moscoviţii. Și-atunci cumpără-i, măria-ta, bunăvoință cu 
pungi de aur... Cu grele pungi de aur. 

Povestind, oricât de greu e drumul, oamenii tot ajung la lași. 
Sub Cetăţuia îi întâmpinară isprăvniceii. 

— Dacă veniţi de la Milești, atunci duceţi sâniile cu miere pe 
ulița asta, la cuhniile domnești, pentru dulciuri... Grâul, la moara 
din râpa Bahluiului. Și făina? Unde-i făina?... A fost poruncă s- 
aduceți făină cernută prin sită de mătasă. Cum? N-aveţi 
mătasă? De ce n-aveţi? Câinilor! Au venit meșteri bucătari din 
Polonia și nu sufăr făina voastră proastă cu hoaspă și tărâță... Și 
berbecii? sânt grași? Avem musafiri de la Țarigrad și... Unde-i 
vinul? De ce n-aţi acoperit butoaiele cu paie? Dac-a îngheţat 
vinul? 

— A-ngheţat inima din noi - a mormăit moș Nichifor - dar 
vinul ba, că are maia tare... 

— Nu mârâi, moșnege! 

— laca tac... Dar, rogu-te, îndrumă-ne la un han, să ne- 
ncălzim și noi, și dobitoacele. C-am înţepenit. Mai cu samă 
băiețașul ista, vânăt îi de frig ca porumbica. 

— La hanul de sub curtea domnească, pe ulița dogarilor! 
strigă un isprăvnicel. 

Dejugară boii și se hodiniră la căldura focului din mijlocul 


ogrăzii, așteptând să le vină rândul la descărcat poverile. 

La vreun sfert de ceas după ce-au intrat în oraș, vremea s-a 
răzbunat. Vântul a contenit. Norii s-au ridicat și s-au rărit. Apoi 
soarele a albit, orbitor, coperișurile și ulițele ninse. 

În faţa aceluiași han cobori din sanie și boierul Gavrilă 
Milescu. Își scutură blana grea de urs și-și împinse mai pe ceafă 
cușma de lutru. Surugiul cobori de pe capră și se apucă să 
buciume caii. 

— Fii bine venit, jupân spătare Gavrilă! îl întâmpină pe 
Milescu boierul Buhuș, care venea din Hârlău, cu darurile lui. 

— Bun găsit... Am sosit tocmai când ceasul din turn la Trei 
Sfetite bate douăsprezece. 

— Ei, ceasul! Ce ne trebuie ceas când avem soarele? cârti 
boierul Buhuș. Păcat să numeri clipele. Au nu scrie la carte: 
nimeni nu cunoaște ceasul, ceasul izbăvirii? 

— Păi... așa-i în ţările apusului, îngăimă Gavrilă, dezbrăcându- 
și blana. 

— Fie la ele, acolo!... Nu ne trebuie... se supără Buhuș și porni 
spre chervanul cu darurile lui. 

Din sania lui Gavrilă Milescu coborâră atunci și cei doi feciori. 
Apostol o luă repede spre han. Neculai, încotoșmănit ca și tată- 
su într-o blană de urs, se grăbi să-și ajungă fratele, dar lunecă 
pe omătul bătătorit și sticlos. Se răsturnă pe spate, bălăngănind 
picioarele și mâinile, drept ca un pui de urs. Din faţa focului, 
Radu lui Marcu izbucni în râs. 

— Înghite-ţi râsul, nepricopsitule! îl înghionti un vecin. 
Îndrăzneșşti să râzi de... și se repezi să-l ajute pe Neculai să se 
ridice. 

Dar băieţașul boierului nu suferi ajutor. Se sculă singur, izbi 
cu potcoava ciubotei din stângul în ghețţuș și zvârli o cătătură 
chiorâșă celui care hohotise de râs scurt. 

— Tu nu cazi niciodată? întrebă el mânios. 

— Eu? se bâlbâi Radu Marcu. Păi eu am... sânt încălțat, da... 
încălțat cu opinci. Uite... opinci, cu paie. N-am ciubote cu blană 
de lup și cu potcoave... lunecoase... 

— Eu te cunosc, măi! se opri Neculai în faţa lui Radu. Te-am 
văzut prinzând raci în gârlă. N-ai vrut să-mi dai un rac pentru că 
n-am putut spune, repede: „Rac danac sus pe crac cade-n sac 
cu mac”... Și-atunci ai râs. 

— Băiat neștiutor, domnișorule... căută moș Nichifor să-l 


dezvinovăţească. Nu știe a se purta cu boierii... Râde ca un... 

— Ba a făcut bine c-a râs. Ce? Nu-i de râs? 

— Păi da... nu... Cum să fie? 

— Ce, eu nu știu că m-am răsturnat ca un caraghios? Vorba 
lui cu „rac darac” mi-a plăcut. Am învăţat-o. Și-acu o știu! 

— Păi da... de bună samă!... Uite-l, Doamne, cum agrăește, 
taman ca un om mare, se minună Nichifor Bleah, foarte 
încurcat. 

— Tată! strigă puiul de urs și alergă spre sarda unde se oprise 
Gavrilă Milescu. Îi grăi în grecește: Tată, dă-mi ca slugă băiatul 
cela cu cojocelul rupt și zgribulit de frig. E de la noi din Milești. 

— Ce-ţi trebuie un ţărănoi prost și murdar? întrebă Gavrilă, tot 
în grecește, după ce aruncă o privire spre Radu. Iți dau un rob 
tigan, mult mai istet. 

— Pe-acesta îl vreau! Dacă nu mi-l dai, nu rămân la școală, 
grăi hotărât, în românește. Și către Radu: Măi, spune tatei cum 
te cheamă! 

— Radu lui lon Marcu... și gândi tremurând de spaimă: „Mă 
ucide-n bătaie boierul”... 

— Sus! În sania noastră, dacă te cheamă Radu! 

— Dar boi... Tata a murit. Mama-i bolnavă... 

— Dacă-i de ciumă, n-o lecuește nimeni... Să-ţi lepezi îndată 
cojocelul ista flenduros. Tii! Cum pute... O fi având și păduchi. 
Tată, rogu-te să-i dai o blană de lup. Ba nu, de urs! 

Privind întâmplarea, Nichifor Bleah cu firea lui înclinată spre 
bine și cu mintea-i lunecoasă își aminti de acum vreo zece ani, 
când s-a născut acest fecior al boierului. S-auzeau până la 
prisacă urările slujitorilor: „Să fie norocos, și mintos, și voios, și 
drăgăstos, și sănătos; s-ajungă-nvăţat și bogat, om de treabă și 
luat în samă”... Și-apoi l-au închinat la icoane. Dar și-atunci s-a 
întâmplat o poznă: fiind cam beată, moașa a căzut și era să 
zdrobească pruncul. 

Boierul Gavrilă își privi cu mândrie feciorașul cum poruncea, 
hotărât și răstit, ca un om mare... O s-ajungă! Poate ca Vasile 
Vodă. Că și el când vrea ceva, nici sultanul nu-i poate sta 
împotrivă. 

— Prisăcare, să iei sania acestui băiat și s-o duci la Milești, 
porunci el lui Nichifor Bleah. Şi către isprăvnicel: îmbracă pe 
socoteala mea pe acest pui de vecin, sluga feciorului meu 
Neculai, cât va fi școlar la lași. 


Pe uliţi treceau șiruri de ostași și de sănii. Sclipeau la soare 
șeile și hamurile împodobite cu paftale bătute-n piatră scumpă. 
Străluceau armurile și halebardele. Sunau clopoțeii de argint. 

Moș Nichifor, Radu și ceilalți ţărani priveau cu gurile căscate. 

— Câtă bogăţie, Doamne!... suspinau, zdrobiţi de uimire. 

— Se duc să-l întâmpine pe mire, sus în deal, la Cotnar... . 

In dreapta, se înălțau curţile domnești și casele boierilor. Intre 
ele, turnul aurit de la Trei Sfetite strălucea-n lumina soarelui de 
ianuar. 

În zilele acelea, Iașul gemea de lume. Norod și boierime, din 
țară și din străinătăţi. Norodul cu ale lui năcazuri și dureri. 
Mohorât, temător pentru ziua de mâine, se târa pe uliți purtând 
poveri: saci, coșuri, măji, vânat, biruri, plocoane. Impodobiţi și 
veseli forfoteau boierii, mândri, în sănii, călări, cu cete de ostași, 
ori numai cu câteva slugi în jur, după neamul, rangul și 
dregătoria fiecăruia. De mult nu văzuse lașul atâta boierime 
trufașă. Și toţi se-ndreptau spre curtea domnească. 

După ce-și puse straiele cele mai strălucite pe care le avea, 
Gavrilă Milescu ieși din casa-i de pe ulița Herbinte, urcă în sanie 
și se îndreptă și el spre curte. Intrând în șirul boierilor se bucura 
că n-are nici cai mai răi, nici blăni mai ieftine ca alții. 
Dimpotrivă. Mulţi îl pizmuiau... În scurt timp s-a într-avuţit 
Gavrilă Milescu. Are acum cincisprezece sate. Și negoț face, cu 
vite, cu miere, la Țarigrad, la Bistriţa, la Brașov. 

Odată cu boierii veneau la curtea domnească și înalte fețe 
bisericești: stareți, arhimandriţi, episcopi cu camilafce negre, de 
mătasă, cu cruci mari de aur atârnate pe pântece. Călcau tot 
așa de trufași ca și boierii. Veneau să se lingușească, să se 
fălească și să se îmbuibe de bunătăţi la nuntă domnească. Unii 
călugări de la Trei Sfetite se uitau cu jind la musafirii din curtea 
domnească. Știau de-a-rostul rânduielile călugăriei din hrisovul 
de la Miron Barnovski Vodă ...„iară cine va fi ales în stăreție, de 
nu va umbla după dreptate și după tocmeala sfintei mănăstiri, ci 
după samavolnicia sa în mâncări și-n beţii, și-n strânsură, unul 
ca acela să fie scos din stăreţie ca o oaie râioasă”... Și iată-l pe 
Neofit, stareţul de la Neamţ. Poartă anteriu de jder. Are moșii cu 
multe sate de vecini. Și podgorii are, ici, la Cotnar. Dar prisăcile 


din poienile pădurilor? Și hrisovul zice, mai departe ...„de va ţine 
cai, sau stupi, sau alte dobitoace, sau arătură la fraţii săi, la 
rudele sale sau la prietenii săi, sau va da bani întru aslam! sau 
va face negoț, să fie proclet și triclet anatema, maranatha, 
amin!”... Hrisovul zice și tot el ascultă. Hrisovul blastămă, dar pe 
stareț nu-l ating blăstămele. Chiar adineauri stareţul Neofit a 
chemat negustorii și cămătarii cei mari din lași, cerându-le să-i 
plătească veniturile și dându-le alţi bani spre cămătărire. Și pe 
vodă îl împrumută. Și pe năsălnicii și destrăbălaţii lui fraţi și 
nepoți. li împrumută prin mijlocirea altora, că legea îl oprește a 
lua dobândă. lar când îl văd cum mănâncă și bea, călugării cei 
nepricepuţi într-ale lumii iar își amintesc zisa nepotrivitului 
hrisov: ...„în ospătare să nu ospăteze... nici să bea, fără numai 
apă”... Friptură grasă de porc și Cotnar, pentru egumenii cei 
mari. lară pe călugării cei proști îi ferecă în opreliști: hrana cea 
mai de preț - turta de păsat coaptă-n spuză, fără sare și fără 
untdelemn. Cu asta să se nutrească la zile mari. lar în zile 
obișnuite să nu pună în gură nimic alta, fără numai fructe 
sălbatice și rădăcini de buruieni culese din poienele din jurul 
schitului. 

Musafirii se adunau în odăile cele mari din palat, trecând pe 
sub porţile păzite de mulţi pușcași îmbrăcaţi în straie bogate. 
Odăile erau împodobite după moda constantinopolitană, cu 
covoare de persiada din lână moale, vrâstată cu fir de aur. Pe 
pereţi străluceau tapete de mătasă. Jilțturile și scaunele 
acoperite cu stofe scumpe, bătute cu ţinte de argint și de aur, 
primeau trupuri groase de oaspeți plini de faimă. 

Boierii se-nghesuiau să-l vadă pe cneazul lan Radziwill, 
ginerele. Se minunau de mândreţea celor două mii de călăreți și 
pedeștri care l-au însoţit până aici. Se holbau admirându-i 
îmbrăcămintea și purtările. Intrebau, în șoaptă, despre averile 
lui. Căutau să cinstească pe solii ţarului Alexei Mihailovici de la 
Moscova, râvnind amarnic spre scumpele lor blănuri de samur. Îl 
urmăreau pe Kemény lanos, trimisul lui Gheorghe Râckâczi, 
bărbat frumos și neîntrecut în purtări după modă apusului. 
Cercetau chipurile luminate de multă înțelepciune ale 


1 Cu împrumut. 


mitropoliţilor Petru Movilă de la Kiev și Ștefan al Ardealului. 
Alături se înșirau solul Suediei, cel al împăratului de la Viena și 
mulţi alţii, printre care Diicu Buicescul și Radu Logofătul, trimiși 
de la Matei Vodă din Țara Românească. Unii grăiau despre 
strălucirea bisericii de la Trei lerarhi și despre meșterul lenachi, 
armean din Țarigrad, care, cu meșterii lui, zidise această 
frumusețe. Mitropolitul Varlaam, ţinându-și cu demnitate locul, 
mângâia șirag de mătănii lucii și povestea despre școala cea 
mare de la Trei lerarhi, despre casele cumpărate de vodă 
anume pentru școală, despre profesorii trimiși de mitropolitul 
Petru Movilă de la Kiev, despre cărţile și pravilele pe care le scot 
teascurile tiparniţei. 

— Că pentru om n-ajunge lumina soarelui; nevoie este și de 
lumina cărţii. 

Oaspeţii, la rându-le, prubuluiau strălucirea curții domnești, 
dar mai ales bogăţia straielor pe care le purta Vasile Vodă și 
doamna Ecaterina. Mulţi nu văzuseră niciodată o risipă atât de 
mare de pietre scumpe, aur și mărgăritare. Unii dintre oaspeţii 
greci își aminteau de vremea când Vasile Lupu era doar un 
negustor de abagerie. lar acum prin bogăţia și strălucirea curții 
se închipuia ca un împărat bizantin. Și în această curte 
strălucea, aidoma bogățiilor, însăși răpitoarea frumusețe a 
doamnei Ecaterina, cercheză de neam. Straiele ei, ca de 
împărăteasă, preţuiau patru sute de mii de galbeni. Părea de-o 
samă cu fetele: Maria, mireasa, și Ruxanda. Dintre fiice, 
musafirii găseau că Ruxanda, mezina, era ca-n poveste de 
frumoasă. Diicu Buicescul spunea către Gheorghe Ștefan 
logofătul: 

— Se străduiește mult Vasile Vodă să nu rămână mai prejos 
de Matei Basarab. Carevasăzică nu-i adevărat că domnul 
Moldovei are cămări multe, dar în ele treieră șoarecii. 

— Bârfiri netrebnice... strâmbă din nas logofătul. 

— Numai nasturii de aur de la straiul de deasupra preţuiesc o 
sută de mii de galbeni, întări Gavrilă Milescu, fălos. 

Unii iscodeau înfățișarea măreaţă a lui Vasile Vodă, umbletul 
și starea lui plină de semeţie: faţă roșcovană, frunte naltă, 
sprijinită pe sprâncene negre, stufoase, nas coroiat, buze 
groase, musteață și barbă neagră, cu multă asprime în privire, 
mai ales când cată spre slujitori ori spre norodul cel de rând. 
După chip se gâcea că, din fire, vodă-i râvnitor de averi și setos 


de mărire. 

Oaspeţii aflau că traiul la curtea din lași este asemănător cu 
al despoţilor mari din Europa. Foarte adesea vodă are la masă 
pe puţin două sute de musafiri. Oaspeţii apuseni socoteau cam 
ciudat portul oriental al boierilor noștri. Le plăceau giuvaerurile 
scumpe, diamantele, inelele și armele turcești, frumos și bogat 
împodobite. O parte dintre boieri locuiau chiar aici, la curte. 
Acum însă au găzduit oaspeţii în odăile lor, iar ei s-au mutat la 
rude. Diicu Buicescul urmează întrebările: 

— Cum crește urmașul măriei-sale? Nu-l văd... 

— A, măria-sa mult se mândrește cu feciorul Ștefăniță, „prea 
doritul fiu” cum îi spune el, lămuri tot Gavrilă Milescu. Are numai 
cinci ani, samănă cu Ecaterina doamna, iar vodă-i proorocește o 
viață strălucită. Când i-a murit fiul, lon cel slăbănog, vodă 
credea că nu are cui lăsa domnia și averile. De când are cocon 
și beizade, parc-a prins cerul de toartă. 

După Slujba din biserică, nuntașii au trecut la mese; au 
mâncat și au băut cu multă osârdie. Domnul, ginerele și oaspeții 
de rang stăteau în jilțuri și ospătau din vase de argint suflate cu 
aur. lar la mesele celelalte, tacâmurile erau de argint. Bucatele 
erau gătite după gustul polonilor, al ardelenilor și al 
moldovenilor. De vin se făcea risipă. Mesenii toţi beau pentru 
vodă, pentru miri, pentru oaspeți. De câte ori vodă înălța cupa, 
trâmbiţele sunau triumfal, fluierile țipau asurzitor, iar pocnetele 
bombardelor de pe ziduri zguduiau pământul. Mesenii erau 
datori să beie cupele până la fund. Și toţi au băut, până când li 
s-a urât. 

Ca să poată bea și mânca se rânduiau: unii la odihnă, alţii la 
danț. Afară, în piaţă, se făcuse horă mare. Vreo șaizeci de fete 
dănţuiau, desfătând pe oaspeţi. In fruntea lor sărea, cât ce 
putea, un stolnic bătrân, cu un toiag lung în mână, cu un ișlic pe 
cap cât o stamboală, fluturându-și barba ca un măturoi. 

Au dănţuit și oaspeții, mai ales polonii, și ungurii, iscusiţi în 
mazurci și ceardașuri. Au jucat și cerchezii, rudele și prietenii 
doamnei Ecaterina, veniţi din Caucaz odată cu doamna, iar 
acum locuiau în uliţa fierbinte, megieși cu dughenile călugărilor 
de la mănăstirea Hlinca. Au jucat cerchezii cu săbii și pumnale, 
îndrăzneț și de-a-mirare joc, că stăteau musafirii și boierii gură- 
cască, privind fără sat. O zi întreagă de-ar fi jucat cerchezii și tot 
i-ar fi privit. 


Mirele și mireasa, fiind feciori de domn, nu dănţuiau decât sus 
în odăile lor. 

Așa s-au veselit o săptămână. Adesea, de pe ziduri, tunarii 
dădeau din tunuri, cutremurând orașul și văzduhul. 

Prin târg boierii de rang mai mic, neguțătorii greci și albanezi 
se desfătau la mesele tocmite în cinstea nuntașilor. De pe la 
colțuri de uliţă, la rând cu alţi copii, Radu Marcu din Milești îi 
privea cum înfulecau și beau cumplit, apoi porneau cântând 
cântece lumești, prin case de boieri ori de neguțători, beau și 
mâncau și acolo, părăduind și bătându-și joc de bucate. Care 
cum se-mbăta, rămânea lat pe câte-o laiță, în vreo tindă ori 
chiar jos sub masă. Când se trezea, o lua de la capăt. Aidoma 
făceau și solii, și slujitorii lor. Unii dintre poloni se luau la 
întrecere cu ungurii la bătăi și furturi, băgând spaima între 
nevoiașii târgului. 

Răpiţi de mâncări, de băuturi alese, de muzici, de jocurile 
măscăricilor și al pehlivanilor, în acea săptămână mulți boieri 
nici n-au mai dat pe acasă. Unii au folosit acest prilej ca să afle 
lucruri și întâmplări din viața altor țări și să lege prietenie cu 
oaspeții. Logofătul Gheorghe Ștefan întreba pe oaspeții 
moscoviți cum arată tânărul țar Alexei Mihailovici; vornicul 
Buhuș voia să știe cum se vânează samurii în ţara Siberiei, iar 
bogatul boier și neguţător Gheorghe Ursache ardea să știe dacă 
la Moscova se vinde potașă?. Alţii, ca Milescu și ca fraţii lui 
Vasile Lupu, întrebau dacă în Polonia sau în Brandenburg, s-ar 
putea găsi mușterii pentru putini de miere, boloboace de vin și 
turme de vite de la Moldova. Unii doreau să afle cum trăiesc 
brașovenii și cum a izbutit Kemeny lanos să-și îmbrace toată 
suita în blănuri de lup. 

La rândul lor oaspeţii care nu veniseră numai cu gând de 
petrecere aflau că lașul este un oraș bogat, în care se poate 
face un negoț mănos. Pe aici trec mărfurile din Turcia, Tartaria, 
Polonia, Austria, Brandenburg și Moscova. De aici se trimit vinuri 
spre Cracovia ori spre Kiev. Pe aici trece o parte din negoțul cu 
blănuri rusești spre Țarigrad. Și mulţi chibzuiau, în sinea lor, 
cum să pună mâna pe asemenea negoțuri. 

Hatmanul Gheorghe, fratele lui Vasile Vodă, beat într-un hal 
peste hal, se ţocăia cu un neguţător grec ţărigrădean, putred de 
bogat. Și, printre sughiţuri, grecul tot despre negoţ îl întreba: 


? Carbonat de potasiu, extras din cenușa lemnelor; Ursache vindea potașă în Polonia. 


— "ici că mai averea-și ce cumpăra?... Atâta carne și-atâta 
miere curge-n cămara sultanului, la Țarigrad, încât, hâc!... încât 
mă mir c-a mai rămas oaie ori stup în ţara asta... 

— Belșug!... gemea hatmanul. Numai ticălosul, da, ticălosul 
de Ursache are douăzeci și șapte de mii de oi. lar prisăcile... 
dintr-o singură matcă roesc șapte roiuri într-o vară. Cu ceara din 
prisăcile altui ticălos, a logofătului Gheorghe Ștefan - sânt sfădit 
cu el, hâc! la cuțite - faci o feștilă cât minaretele Sfintei Sofia, 
tuspatru, cap la cap, să lumineze peste Bosfor pân-la Brusa... 

Unul dintre apuseni, grăind grecește, întrebă: 

— De ce nu porniţi voi lupta împotriva păgânilor turci? 

Auzind asemenea întrebare, hatmanul Gheorghe întâi se 
cutremură și-și scutură capul pleșuv, parcă i-ar fi intrat un 
purice-n ureche. 

Privi speriat în juru-i și numai când se-ncredință că nu-i 
nimeni cu primejdie, surâse: 

— Să luptăm? Nouă, boierilor moldoveni, stăpânirea otomană 
ni-i spre folos, nu spre pagubă. Mai bine ne înzilim cu ceva 
comând sub aripa ei, decât slobozi. Crezi că singuri am putea 
ține în frâu satele, norodul? Și-așa, cu puterea sultanului 
deasupra, norodul cutează la răzmeriţă... Aici în Moldova s-a 
iscat zicala: „Capul plecat, sabia nu-l taie”... 

— Mi se pare că te lauzi cu zicale de la Fanar, hatmane! îl opri 
logofătul Gheorghe Ștefan. 

— Se prea poate... Nu știu. Dar știu că noi, boierii, logofete, n- 
avem nevoie de slobozenie, ci de bogăţie. Tot sub aripă 
turcească ai ajuns și domnia-ta putred, da, putred de bogat!... 

— N-are dreptate hatmanul, șoptea Gheorghe Ștefan. Noi n- 
avem nici a suta parte din ce stoarce turcul din ţara Moldovei. 
Ehei, ce bogaţi am fi noi fără turci... 

— Ești cam necugetat, logofete! îi curmă vorba vornicul Toma 
Cantacuzino. Logofătul tăcu, să nu-și dea de gol gândurile lui 
tainice. Dar îl puse pe Cantacuzino la loc potrivit în inima lui. 

Într-acest chip, au cam început să se aleagă cei care nutreau 
gânduri de nesupunere faţă de turci, să se despartă de ceilalţi și 
să se adune între ei, sfătuindu-se în taină. Polonii vor să lupte cu 
turcii. Cneazul Radziwill nu-și ia numai soață bogată, ci și socru 
domnitor într-o ţară care nu trebuie să mai fie robită sultanului. 
Și ungurii vor să lupte. De aceea Gheorghe Ștefan logofătul se 
împrietenește cu dânșii și mai ales cu Kemeny lanos, pe care 


mult îl frământa gândul dezrobirii. 

Neculai, feciorul lui Gavrilă Milescu, își privea sluga, pe Radu, 
ce stingherit era în straie noi. Feciorașul ar fi vrut să umble pe 
uliti, să iscodească, dar nu-l lăsau părinţii. Era noian de lume în 
lași și ușor se poate rătăci un copil abia acum coborât din sat de 
la Milești. Îi era îngăduit să privească pe fereastră, la hore și la 
jocul  pehlivanilor, aduşi anume din străinătăţi ca să 
înveselească în timpul nunţii norodul din lași. Dar forfota 
orașului nu-i da astâmpăr lui Neculai. Il înșfăcă pe Radu de 
mână și se furișă afară. Ciubotele scârțâiau pe omătul alb, 
lucitor. 

— Hai în piaţă, la pehlivani și măscărici. 

Se strecurară prin mulţime. Le plăcea mai ales un acrobat 
harap, iute om și foarte vârtos. Sărea peste opt bivoli așezați în 
rând, se rotea de două ori în văzduh și cădea în picioare de ceea 
parte, parc-ar fi fost fulg. Altădată: își lega chica de coada unui 
cal domnesc, mare și puternic; apoi un comișel bătea calul cât îl 
ținea biciul și tot nu-l putea urni din loc pe acel acrobat. După 
asta, harapul se urca, ușurel ca o maimuţă, pe un catarg neted 
și înalt cât turnul Goliei. Sus, în vârful catargului, făcea multe 
acrobaţii, îndoituri de şale și căţărări pe braţe, de-l vedea tot 
lașul de pe ulițele ninse și prin ferestrele dezgheţate de soarele 
amiezii din jumătatea lui ianuarie 1645. lar la urmă acel acrobat 
își dădea drumul de sus, ca o săgeată, pe luciul catargului. Și 
când oamenii credeau că și-a zdrobit creștetul de lespezile piețţii 
măturate de omăt, atunci sălta în sus surâzând cu dinţi albi spre 
lume, uimind și înveselind totodată. Unii dezlegau baterile 
pungii și-i aruncau bani; îi culegea un ucenic al harapului. 

Se bucura mulțimea adunată noian, din oraș și din sate. Dar 
pentru mulţi nunta asta era o veselie acră, prevestind 
sumedenie de greutăţi și amăraciuni. 

— Că și acest aur, și aceste mese, și acest vin, și 
tabulhanaua, care mai mult ţipă și se tângue decât cântă, și 
pehlivanii aceștia _iscusiţi, toţi și toate din robia noastră îi 
plătește voievodul, a grăit moș Nichifor Bleah, venit să-l 
vestească pe Radu că i-a murit mama și că fraţii și surorile s-au 
aciuat la niște rude. 


Dar celor de sus nu le păsa de asta. Ei se desfătau în belșug și 
desmăţ. Însuși Kemény lanos înseamnă în cronica lui: ...„În 
scurt, a fost o nuntă mare și o bogăţie în toate, nu ca la niște 
barbari români, ci întocmai ca la un rege creștin”... 

Cneazul Radziwill a zăbovit câteva săptămâni la Suceava, la 
socru-său, făcând vânători de cerbi și bouri prin munţi, de la 
Rarău și Căliman până la Ceahlău. lar în popasuri, în taina 
munților, ginerele și-a spus fățiș gândurile de război cu turcii. 
Riga Poloniei leagă prieteșug cu Suedia, cu Brandenburgul, cu 
Râckoczi, din Ardeal, cu cazacii și cu ţarul Moscovei, și pornește. 
Vasile Vodă nu poate sta deoparte, cu mâinile în sân. Acum 
turcii vor primi cea de pe urmă lovitură. La fel sfătuiau Grigore 
Ureche vornicul și Gheorghe Ștefan logofătul. Dar se puneau 
tare împotrivă Toma și lordache Cantacuzino și hatmanul 
Gheorghe, fratele voievodului. Mult s-a speriat Vasile Vodă că 
ginerele îl va încurca în sfadă și război cu sultanul. De aceea, 
când Radziwill și-a trimis soţia înainte, în Lituania, iar el s-a 
abătut prin Ardeal, pe la cneazul Râckâczi, Vasile Vodă a prins a 
se căi de asemenea ginere. Se oţătise toată dulceaţa din 
vremea nunţii. S-a dus la Maria și a rugat-o să se despartă de 
Radziwill, că-i soț cu bocluc. Ci tânăra soţie n-a vrut: 

— Să fi chibzuit, domnia-ta, bine întâi, iară nu după aceea! 

Și a plecat supărată spre casă nouă, spre ţară și soartă 
necunoscută. 

De școala domnească din curtea bisericii Trei lerarhi se 
îngrijeau mitropolitul Varlaam și Eustatie logofătul. Cu patru ani 
în urmă, Vasile Vodă cumpărase de la marele comis Mihai 
Furtună, plătind două sute de lei bătuţi, casa asta mare de 
piatră de pe ulița Ciubotărească, aici, între curtea domnească și 
heleșteul Bahluiului. A legat clădirea cu ziduri de curtea bisericii. 
A făcut, alături, un feredeu, o mare baie turcească, cu chilioare 
boltite, din marmoră. Apa era adusă din Bahlui cu roata, iar 
pietrele încălzite în cuptoare mari de schijă. Boierii se-ntreceau 
care mai de care să se îmbăieze aici. Veniturile băii, ca și 


veniturile a trei moșii: Jugani, Tămășeni și Răchiteni, slujeau la 
întreţinerea școlii. Profesorul Sofronie Pociaţki a rânduit această 
școală după pilda celei din Kiev, pentru feciorii de boieri, strânși 
aici să învețe slavonește, grecește și românește. Având 
profesori vestiți, faima școlii crescu, numindu-se chiar Academia 
domnească. Școlarii începeau să-și zică „spudei”, adică studenţi, 
ca la școlile cele mari din Țarigrad. 

Tânărul Neculai Milescu intra pe poarta străjuită de turnul 
înalt, când ceasornicul construit de franțuzul Gaspar Caille bătea 
ceasul șapte dimineaţa. Și mai în fiecare zi, înainte de a intra în 
chilie, întâi se desfăta cu frumuseţea săpăturilor în piatră de pe 
trupul bisericii Trei lerarhi. În chilie, trudea buchisind pe pagini 
de biblie ori de cazanie, învățând a citi și scrie în cele trei 
graiuri: slavonește, grecește și românește. Slujitorii dascălilor îi 
străjuiau cu vergi de corn, usturător îndemn pe pielea celor care 
tândăleau, nu pricepeau sau uitau vreun cuvânt. La început 
aveau grijă deosebită pentru scrierea frumoasă, pentru titlurile 
înflorate cu miniaturi roșii și aurii. Mitropolitul Varlaam povățuia 
pe „spudei” să înveţe bine carte românească și să ajute apoi 
oamenii din norod să în-ţeleagă tâlcul cărţilor. De asemenea, 
bună învăţătură primeau școlarii de la profesorul ucrainian 
Ignatie Jevlevici. 

Neculai Milescu repede a ajuns să strălucească printre ceilalţi 
ucenici ai școlii domnești. Învăţa ușor și izbuti să-i întreacă pe 
toți, măcar că de vârstă era cel mai mic. Având glas frumos, 
cânta în strană la Golia ori la Trei lerarhi, alături de ceilalți copii 
de casă, dumineca ori sărbătorile când venea și domnul la 
slujbă. Cânta tot așa de bine la strana dreaptă, în grecește, ori 
la cea din stânga, în românește. Creștea voinic, înalt, oacheș. 
Era mândru și nu suferea să fie ocărât ori bătut. Dar în 
Academia domnească bătaia era nelipsită. „Școlarul nebătut - 
moară neferecată”, spuneau dascălii. Se răstea la pedel? tânărul 
Milescu: 

— Că-l baţi pe Buhuș ori pe Ursache, treacă-meargă. Le umblă 
mintea doar la neguţătorie cu bogate câștiguri. Dar mie, de ce 
să-mi moi ciolanele și să-mi beșici pielea de pomana dracului? 

lnălța fruntea, semet. Ochii negri îi scânteiau. Nările îi 
tremurau. Și pedelul nu-l mai lovea. 

Uneori fugea chiar din școală. Dacă era frig se ascundea la 


3 Slujitorul care îngrijea școala. 


feredeul turcesc. lar dacă era cald, îl lua pe Radu și rătăceau 
amândoi pe ulițele strâmte ale Iașului, podite cu bârne de stejar. 
Priveau la casele boierilor, case mari cu acoperișuri înalte, de 
țiglă, ori la casele mai mici ale târgoveţilor meseriași sau 
neguțători, case de bârne și lut, acoperite cu draniţă. Adesea 
căscau gura la incendiile numeroase din lași. Numai în anul 
1646 au fost patruzeci și șase de incendii în Cetatea de Scaun. 
Dar mai ales se opreau în fața prăvăliilor bogate, cu pește sărat 
și scrumbii de la Dunăre, cu vânat de tot felul, cu fructe 
grecești: lămâi, roșcove, smochine și portocale, ori untdelemn 
auriu de la ţara Italiei. Se opreau în faţa prăvăliilor de covoare 
frumoase și scumpe, privind minunatele înflorituri și alesături de 
pe câmpul lor. Dar mai ales îi uimeau giuvaericalele: le furau 
ochii și minţile, cu strălucirea și măiestria lucrăturii. Intrau în 
acele dughene boieri bogaţi și se târguiau pentru marfă cu 
neguţători negricioși, vorbind stâlcit pe românește. Dar, așa 
cum băgase de samă Radu, niciun om din norod nu intra să 
cumpere asemenea mărfuri. In ţara asta cu atâtea oi, norodul n- 
are covoare. Mulţi dorm pe cuptor, înveliţi în câte o țolică de 
cânepă ori în cojoace cu miroase grele de dubială. 

Priveau, câteodată, și la teascurile tipografiei de la Trei 
lerarhi. Slovele pe care meșterii, cu multă migală, le rânduiau în 
pagini, fuseseră aduse de la Kiev, de la vlădica Petru Movilă, 
acum șase-șapte ani. Din această tiparniţă a ieșit, la 1643, 
Cazania lui Varlaam, pe care învaţă ei acum limba românească. 

Dar mai adesea stăteau în ulița Herbinte, veselindu-se de 
luptele, nebuniile și jocurile pe care le făceau cerchezii, rudele și 
prietenii doamnei Ecaterina. 

Gavrilă Milescu se mutase cu totul din Vaslui. Orașul acela se 
stingea ca o feștilă fară untdelemn. A suferit mult de pe urma 
prădăciunilor tătare și a molimei de ciumă. Palatul lui Ștefan cel 
Mare s-a ruinat cu totul. Neîngrijite, iazurile din jur secau de apă 
și se umpleau de rogoz, de trestie, de mătreaţă și broaște. Ca să 
nu fie mai prejos decât veliţii boieri, Gavrilă Milescu se purta și 
își îmbrăca feciorii totdeauna cu straie bogate. Le cumpăra caii 
cei mai buni și tarhat scump. Meșteri aduși anume din Polonia 
ori din Ardeal îi învățau călăria și lupta de-a călare, colo, în șesul 
Bahluiului. În casa cea nouă din lași, Gavrilă Milescu își făcuse 
odăi mari, pardosite cu lemn de nuc lustruit, le împodobise cu 
covoare și cu jilțuri căptușite cu catifea. Ca să-i întreacă pe alţii, 


și-a făcut și feredeu, podit cu lespezi de marmură. Când se lucra 
la terminarea casei, în ogradă se afla și Nichifor Bleah. Neculai l- 
a văzut cum privea cu ură și l-a auzit tâlcuind: 

— Sânt atâţia oameni care n-au un dărab de pâine, cu toate 
că trudesc din zori și până-n miez de noapte. În schimb, iată 
acest fecioraș de boier își îmboldește calul cu pinteni de argint, 
privindu-l cum mușcă zăbăluţă de aur... 

Lui Neculai îi plăcea vorba bătrânului prisăcar. Îl iscodi cu 
ochii lui negri, mari, umbriţi de gene lungi și dese. 

— Ce frumos spui, moș Nichifore: mușcă zăbăluţă de aur... 

— Ptiu! drace... Dar n-am vrut să spun frumos. Ci răzmerița 
din mine am vrut s-o tălmăcesc. Ce dreptate-i asta, când unii 
trag în plug și de foame pier, iar alţii trândăvesc și în aur se 
scaldă. 

— Păi, unii sânt boieri!... Și nu mai cârti că te dau pe sama 
gâdelui. 

Prisăcarul înghiţi o nodâlcă amară, ghimpoasă, zgârcind rânjet 
spre musteaţa stângă. 

— laca nu mai șuguesc, stăpâne. Fiind domnia-ta sămânță de 
boier, chitesc că nu-i bine să pun boii în plug cu domnia-ta. Că, 
oricât de omenos te-ai arăta uneori, tot fără coarne-i scot. 

Dar și Radu Marcu, crescând acum aproape de boieri și având 
tot mai mulţi ani, vedea și înțelegea limpede viața boierilor: 
mâncare, băutură, somn, vânători, bârfire, pâră la domn, apoi 
pâră domnului la sultan, și mai cu samă jaf asupra norodului. 

La început Radu a fost dat la un meșter ciubotar din ulița 
Ciubotărească să-nveţe meșteșug. Dar acolo n-a stat ucenic 
decât un an. Neculai a stăruit pe lângă tată-su să-i dea și sluga 
la o școală. Că nu voia să aibă slujitor lângă sine un neștiutor de 
carte. Cu frate-su, Apostol, Neculai nu se prea înţelege. Apostol 
e greoi la minte și nu i-i dragă învățătura. Și împotriva datinei, 
Gavrilă Milescu l-a încredinţat pe Radu călugărului Evghenie 
Mohor de la Golia, să înveţe alături de unii fii de neguțători. 
Călugărul Evghenie era bătrân, fonf și urâcios. Sta pe scaun 
gheboșat, cu o jordie mare în mână, se scărpina în barbă ori la 
ceafă, bătea rar tactul procitaniei și din răstimp în răstimp, fără 
alegere, pălea spinările învăţăceilor, chip că pedepsește pe cei 
ce greșeau ori adormeau. Ajutat de Milescu, Radu Marcu învaţă 
repede cititul și scrisul. lar în chilia călugărului Evghenie Mohor, 
când toţi dondăneau ca papagalul vistiernicului Grigore, el, cu 


școlarul de alături, citea din „Alexandria” pusă între scoarțele 
ceaslovului. Dar, într-o zi, tocmai când se minuna cum viteazul 
împărat Alexandru Machedon se lupta cu furnicile și cu muștele, 
l-a pârât vecinul că citește din carte păgână. Călugărul l-a 
măsurat pe poznaș de cinci ori cu jordia peste spinare și i-a 
făcut trei benghiuri în frunte, cu cerneală; apoi l-a pus și la 
falangă, trăgându-i la spate pân-a leșinat. Cu toate aceste 
canonuri, lui Radu îi plăcea să citească. Adeseori, în serile de 
iarnă, tânărul Milescu își lua alături pe Radu și, cu toată 
împotrivirea părintelui care nu înţelegea prietenia între stăpân și 
slugă, urmăreau slovele și șirurile rășchirate din Cazania lui 
Varlaam. Tânguirea Măriei la mormântul lui Isus li se părea 
bocetul unei țărănci în ţintirimul din Milești: 

...„AMar mie, sângurata de mine! N-am tras nădejde, fiul 
meu, când te-am născut de una ca aceasta. N-am așteptat să 
trag atâta scârbă și dosadă, fiul meu, nici atâta amar și durere... 
O, iubitul meu fiu, dulce lumina ochilor mei, nădejdea și veselia 
mea, deschide-ţi ochii și vezi maica ta ce plânge, deschide-ţi 
sfântul rost și mângâie maică ta. Ascultă, fiul meu, suspinele 
mele, caută să vezi lacrimile mele. Unde ţi-s ucenicii? Toţi te 
părăsiră acum...” 

Mai ziceau odată asemenea șiruri, ascultându-le ce dulce 
sunau și parcă și mai mult iubeau graiul Moldovei. 

Dar clipe ca acestea erau scurte. Lepădau repede Cazania cea 
groasă cu o mie cinci sute de pagini și cu îmbrăcăminte din piele 
castanie și porneau la întrecerile de călărie, la aruncat cu sulița, 
la tras cu arcul și cu arbaleta, acolo, pe malul Bahluiului, unde 
se afla tineretul boieresc strâns la halcâăle*. Neculai Milescu 
creștea ca un tânăr dintru acest veac turburat, în care războiul 
dintre nobili și prinți durează de aproape treizeci de ani, pustiind 
de istov ţările Germaniei. 

Vasile Lupu cheltuia mult cu școala de la Trei lerarhi ca să 
scoată dieci și grămătici cunoscători de limba slavonă, elină și 
română. Aduse, cu cheltuială și dascăl de latinește, de la școala 
iezuiţilor din Cotnar. Vroia Vasile Vodă ca boierii tineri să fie mai 
învăţaţi decât cei bătrâni, care nu știu nici să se iscălească. Unii 
ca Miron, feciorul hatmanului Costin, erau duși la școala 


+ Întrecere cavalerească, obișnuită la turci; halcaua constă în a azvârii, din fuga 
calului, o suliță numită gerid, printr-un inel mare de fier, suliță pe care adversarul 
trebuia s-o prindă tot din goana calului. 


iezuiţilor din Bar. Cei mai mulți învățau ajutaţi de câte un 
călugăr, acasă. La școala de la Trei lerarhi n-aveau toţi tragere 
de inimă pentru carte. Unii se măreau și le umbla capul după 
năzbâtii. Ca să-i îndemne la învăţătură, dascălii le dădeau pildă 
pe un călugăr tânăr de la mănăstirea Galata, numit Dosoftei. Cu 
toate că nu avea decât douăzeci și patru de ani, Dosoftei adânc 
din cărţi știa; învăţa slavonește, elinește, latinește, turcește și 
poloneză. La dânsul a găsit tânărul Milescu „Cosmographia 
universalis” scrisă de Sebastian Munster și tipărită la Basel, 
carte osebit de căutată în Polonia și în Transilvania. La rândul 
lui, Dosoftei o luase cu împrumut de la școala iezuiţilor din 
Cotnar. 

Lui Sandu Buhuș nu-i plăcea de fel acel Dosoftei, că era fiu de 
neguţător. 

Mitropolitul Varlaam privea trufia tânărului boier Buhuș și 
întreba: 

— Te miri, Buhușe? Dar oare ce-a fost Vasile Vodă decât 
neguţător? 

— Și ce-i Gheorghe Duca? Neguţător la abagerie și grec. A 
ajuns la boierie, iar sora ta Nastasia va să-l primească soț, spuse 
Milescu batjocoritor. 

— Și chiar însumi - grăi Vlădica - ce-s alta decât fecior de 
ţăran prost din ţinutul Putnei? 

Dacă uneori școlarii se încingeau la dispute, porneau nu de la 
Aristotel, pe care abia începeau să-l învețe și din care nu 
înțelegeau mare lucru, cât mai cu samă de la cronica lui Grigore 
Ureche, care atunci începea să fie cunoscută printre boieri. Lui 
Neculai Milescu îi plăcea mai ales când cronicarul îi dojenea pe 
domni pentru faptele lor: „Cum, dacă, ar fi mai bine pentru 
blândeţe să asculte pre cel mai mare, și să-l iubească și cu 
dragoste să-i slujească, decât de groază și de frică să i se 
plece.” 

Din colţul lui, Radu Marcu se veselea ascultând povestirea 
cronicarului despre isprava Lăpușneanului, când a omorât cei 
patruzeci și șapte de boieri: ...„dacă au intrat în curte slujitorii, 
după învățătura ce-au avut, închis-au porțile și, ca niște lupi într- 
o turmă fără nicio apărătură, au intrat într-înșii de-i snopea și-i 
junghia... nici îi alegea pe cei vinovaţi, ci unul ca altul îi punea 
sub sabie; cădea mulţi, de pre zăbrele afară sărea de-și frângea 
picioarele”... 


Și măcar că Milescu suspina pentru capetele boierilor, 
slujitorului tot îi venea să spună: „Bine le-a făcut!”... Radu îi 
iubea mai mult pe lon Vodă, poreclit de cronicar „cel Cumplit”; îl 
iubea pentru că a cutezat să se măsoare cu turcul la jiliște și la 
Roșcani. Dimpotrivă, pe Petre Șchiopul, căruia cronicarul îi zice 
„matcă fără ac”, îl socotea un neghiob, pentru că a îngăduit 
toate ticăloșiile boierilor. 

Pe Milescu îl atrăgeau mult spusele vornicului Ureche despre 
împărăţia tătărească și despre obiceiurile ciudate ale neamurilor 
ce locuiesc în Asia; departe spre împărăţia kitailor. Citea cu mult 
nesat și se minuna: „Văzduhul acestei țări este neastâmpărat. 
Vara furtunele sânt înspăimântătoare. Vânturile-s așa de 
năprasnice - scria Ureche - că de multe ori doboară călătorii de 
pe cai și prăvălesc copacii din rădăcini. Tunetele sânt așa de 
groaznice, că mulţi oameni mor de frică. În Tartaria rodește 
grâul, orezul și alte feluri de pâine, se face mătasă, rodește 
scorţișoară, piper, revent, zahăr. Se găsește smoală și chiar aur 
și argint. Află-se și stânci negre de piatră, de fac foc cu dânsa 
dacă o sapă și arde în loc de lemne, pentru lipsa lemnelor... 
Află-se scris în cărțile tătarilor că împăratul lor hrănește zece mii 
de iepe albe numai de muls lapte și ţine douăzeci de mii de 
vânători”... 

Acestea aprindeau în inima băiețandrului dorinţa de a porni în 
lume, să vadă acele locuri ciudate. 

Pe urmă l-au atras deosebit lecţiile de matematică ale 
cărturarului Nicolae Kerameos și cele de filosofie ale lui 
Pantelimon Ligaridis, obârșelnic din Chios, doctor în teologie și 
filosofie de la Institutul Gregorian „De propaganda fide” din 
Roma și ajuns profesor la lași. 

Dar pe mulţi școlari îi ispiteau mai cu osebire cele ce se 
întâmplau atunci în lași ori peste hotare, decât cele pe care 
dascălii le spuneau în chiliile de la Trei lerarhi, ori le tâlcuiau 
cărţile cele vechi. 

— De ce ne trebuie nouă atâta învăţătură despre euharistie? 
întrebau. Ce? Vrea măria-sa să ne facă pe toţi mitropoliți? 

Mai degrabă grăiau cu aprindere despre bătălia de la Cosmin, 
unde hatmanul cazac Bogdan Hmielniţki, aliat cu tătarii, a 
zdrobit oastea polonezilor Potoţki și Kalinovski, ucizându-le 
peste opt mii de oameni și luându-le patruzeci și unu de tunuri. 
Unii erau de partea cazacului, alţii de partea polonilor. Și de-aici 


harţă și vorbire aprinsă și sfadă. Arare, seara, mai intra câte un 
neguţător pe la sindrofiile boierești și-și amesteca pletele lui 
unse cu oloi de opaiţ, cu bărbile bine mirositoare și bine periate 
ale boierilor. Și grăia asemenea neguţător despre răzmeriţa 
gloatelor în ţara Engliterei. Boierilor li se bulbucau ochii de 
spaimă. Cică l-ar fi închis pe rege, chip c-ar fi fost tiran și 
hapsân, i-ar fi aruncat coroana în mare și-acum stau gata să-i 
taie capul cu satăârul, pe trunchi. 

— Prostii!... Născociri nemernice... 

— Nu vă fie cu supărare, dar așa am auzit la Brașov, la... 

— Și eu am auzit, despre asemenea prăpăd la niște neguțători 
din Lipsca. Cică se umplu și alte țări de molimă englezească, 
adică de răzmeriţă. În ţara franţuzului, gloatele... 

— Afară! leșiţi afară, semănători de spaime! Cărăâuși de 
minciuni!... 

La sindrofii, boierii obișnuiau alt fel de îndeletnicire, mai puţin 
izvoditoare de spaime. Grăiau, de pildă, mai bucuroși, despre 
felul cum Gheorghe Ștefan logofătul, rămas văduv, a oprit 
rădvanul și a răpit-o din uliţă pe frumoasa Safta lui Bour, 
făcându-și-o soaţă. Vorbeau despre nepoţii lui Vasile Vodă, adică 
despre Ștefăniță paharnicul - feciorul lui Gheorghe hatmanul - și 
despre Alexandru paharnicul și Enache comisul - feciorul lui 
Gavrilă hatmanul - sfânta treime a ticăloșilor, care se întreceau 
în blăstămăţii, stricând casele oamenilor și batjocorind femeile și 
fetele. 

Zilele acestea au necinstit chiar casa marelui logofăt 
Gheorghe Ștefan. Pentru Safta, logofătul a urlat în fața 
domnitorului, dar cică vodă ar fi zis: „Tineri boieri și fără minte... 
Nu te mai mânia în darn. Au domnia-ta însuţi nu le-ai dat pildă, 
răpind-o pe Safta?” 

Mult pătau acești nepoți cinstea domniei, adeverind încă 
odată vorba care zice că nepotul este salba dracului. Dar 
asemenea preocupări și bârfiri nu loveau inimile boierilor, cum 
loveau știrile despre răzmeriţa englezilor. 

Cu cât trecea vremea, cu atât învățătura la școala de la Trei 
lerarhi devenea tot mai atrăgătoare pentru unii, tot mai grea, 
mai neplăcută pentru alţii. Cei dintâi, după ce deprinseră a se 


descurca întru citirea limbei latine, la povaţa profesorilor, 
împrumutau cărți de gramatică și retorică de la școala iezuită 
din Cotnar ori de la Colegiul iezuit, ramură a celui din Camenița, 
care de curând se deschisese, chiar în lași. Cu asemenea ucenici 
se mândrea Ligaridis și-i punea în fața boierilor să spună stihuri 
din Homer sau din Virgiliu, ori să facă iscusite și ciudate socoteli 
de algebră. 

Alţi școlari însă găseau că învaţă lucruri netrebuitoare. 

— La ce ni-i bună nouă oratoria lui Cicero? întreba Sandu 
Buhuș, împieptoșându-se în straiul lui de veveriţă. La lași 
oamenii vorbesc puțin și greoi. lar cei de teapa lui Catilina nu 
sânt întâmpinați cu vorbire aleasă, ci sânt trași în țeapă. Ori 
atârnațţi în ștreang. Ori tăiaţi cu hangerul, așa cum făcea Ștefan 
Vodă Tomșa, căruia călăul îi arăta boierii, rânjind: „Doamne, s- 
au îngrășatu-s-au berbecii; buni sânt de junghiat?”... Nimeni nu 
cheltuiește aici talent de oratorie pe pielea potrivnicilor. 

De câte ori era vreme frumoasă, asemenea școlari părăseau 
chiliile și rătăceau prin viile de la Copou ori de la Cotnar, ori 
așteptau în grădinile de la Galata să treacă în rădvan vreo 
jupâniţă tânără, să-i arunce trandafiri ori crini. Îl luau și pe 
Neculai Milescu, cu toate că era mai nevârstnic decât dânșii. ȘI-I 
luau, nu pentru că spunea frumos stihuri grecești ori latinești, ci 
pentru că era isteţ nevoie mare și iscodea multe năzbâtii, 
veselindu-i. 

Intr-o seară de la sfârșitul lunii mai, când văzduhul se 
îmbălsăma cu miroznă de crini și trandafiri, tânărul Neculai 
Milescu a zărit printre tinere jupâniţe pe domniţa Ruxanda. O 
mai văzuse de multe ori în strană, la Trei lerarhi și la Golia. Dar 
abia acum, urmarind-o cum pășea zveltă și luminoasă, auzindu-i 
glasul cu vibrări de alăută, a înţeles de ce lumea spune că-i 
frumoasă ca-n poveste. Nu-și putea lua ochii de la dânsa. | se 
lipea, fără voia-i, de inimă, stârnind în tainicele-i lăuntruri 
ciudată bucurie și dulce durere. Devenea trist, nelămurit de 
trist. Râsul și șaga se sleiau în sufletul lui ca lumina în asfintit, 
deși în inimă parcă s-aprindea lumină nouă. 

Se scutură: ...Ce-i cu mine? Nu, nu vreau să fiu trist... Erau 
destui care tânjeau, se jefuiau și slăbeau din pricina ochilor 
vreunei tinere jupâniţe. Asemenea acelora Milescu nu vroia să 
fie. Ţâșni din ceata tinerilor, smulgând pe câţiva cu dânsul. 

Urcară în turnul cel nou de la Golia și priviră de acolo 


asfinţirea soarelui. Milescu le grăia înaripat despre frumuseţea 
lașului, despre palatele și bisericile lui, despre Trei lerarhi cea 
aurită, despre Golia cea asemeni bisericilor din Novgorod, 
despre Sfântul Neculai zidită de Ștefan cel Mare. După ce se 
saturară de privit, după îndemnul aceluiași năstrușnic, scotociră 
cuiburile de stăncuţță și aruncară ouăle găsite în cușmele 
boierilor ce treceau, grozav de ţanţoși, în rădvane scumpe, să-i 
vadă norodul și să se plece în fața lor. Ouăle erau mici, dar 
clocite. 

Dintre toate cărțile citite la școala domnească, lui Milescu îi 
plăceau „Mărturisirea ortodoxă” a lui Petru Movilă, mitropolitul 
de la Kiev și „Răspuns la catehismul cel calvinesc”, ticluit de 
vlădica Varlaam. ȘI-I atrăgeau nu atât cuprinsul, cât harța dintre 
capii bisericii. Chiril Lucaris era scărmănat și făcut cu ou și cu 
oțet de prelaţii care ziceau că ţin dreapta credință. Tânărul 
Milescu se închipuia adesea ca pe vremea lui Demostene ori 
Cicero, când în faţa poporului adunat în agora ori în forum, 
oratorii se băteau din meșteșugul vorbirii și din sclipirea 
judecății. Îl atrăgeau pe Neculai Milescu mai mult ca orice 
oamenii bătăioși, cutezători, care nu lasă să le mucezească 
gândul, ci-l frământă, îl împrospătează și-l împing înainte. 

Și anii treceau. Neculai Milescu ajunsese flăcăoaș. Profesorii îl 
îndemnau să plece la școli mai înalte: la Kiev, la Bar ori la 
Padova, în ţara Italiei. Gavrilă Milescu se sfătui cu Vasile Vodă. 
Acesta zise: 

— Știu că fiul tău, spătare Gavrilă, este înzestrat cum nu-i 
altul, fără numai acel călugăr Dosoftei ori Miron Costin care 
învaţă la școala din Bar. Trimite-l să fie ucenic, la școala cea 
mare a Patriarhiei din Țarigrad, așa cum te povăţuește și 
Pantelimon  Ligaridis. Moldova are mare nevoie de oameni 
învăţaţi, cunoscători de multe limbi. Și mie-mi trebuie, pentru 
treburile politicești. Că mi-oi face domnia și mai mare ca acum 
și... Dar acolo, la Țarigrad să înveţe, mai bine, și meșteșugul 
armelor. Că veacul nostru-i veac aprig și crud. Ca să-l poţi 
străbate, îţi trebuie nu numai averi mari și minte ageră, ci și 
jungher ascuţit, pe care să-l mânui cu meșteșug și-ndemânare, 
la ceas de primejdie. 


Ii 
UN TÂNĂR NEOBIŞNUIT SE ÎNFRUPTĂ DIN ȘTIINȚA VREMII 


1 


A plecat din lași, în rădvan, străbătând drumuri podite de 
frunzele toamnei. Avea cu dânsul scrisori către capichehaia? 
Gheorghe Ghica și către doi greci bogați din Galata Tarigradului, 
să-l găzduiască și să-i deschidă calea spre școala cea mare de 
lângă Patriarhia Constantinopolului. Tarhatul venea în urmă. De 
la Bârlad îl însoţi o ploaie putredă de toamnă. Glodul galben și 
clisos ajungea până la genunchii cailor. 

La Galaţi, vremea se mai răzbună. Dunărea, ușor vălurită în 
boarea serii, îl purtă lin spre Oblucita. Asfinţitul îi amintea de 
trandafirii, iasomia și crinii din grădinele Iașului. Îl călăuzea un 
neguțător arbănaș, prieten cu Vasile Lupu. Arătându-i ţăranii 
bulgari, acel neguțător arbănaș zise: 

— li vezi? Nu doresc decât să-i doboare pe turci. 

Sosi la Țarigrad la sfârșitul lui Noembrie 1649. Forfota orașului 
îl cam năuci. Clădirile mari și bogate îl uimiră. Priveliștele de la 
Bogdan Sarais, peste Cornul de Aur, îl fermecară. Din cerdacul 
înalt vedea cum apune soarele, stingându-și încet lumina, în 
vârful minaretelor de la Sfânta Sofia. 

La două săptămâni îl ajunse din urmă și Ștefăniță „prea 
doritul fiu” al lui Vasile Vodă. Venise pe mare, cu galera, 
speriind pe turci și pe greci cu risipă de bogăţie. Venise și 
domniţa Ruxanda, să fie ostatecă în haremul sultanei valide”, 
pentru credința  tătâne-su faţă de turci. Se  așezară, 
deocamdată, în palatul de la Kuru-Cișme, pe malul Bosforului, 
cumpărat de Vasile Vodă cu bani grei. 

Repede s-a împăcat și s-a deprins cu viaţa însuflețită, veselă, 
printre grecii vioi, îndrăzneţi, șireţi, de la Școala cea mare din 
Țarigrad. Tânărul spudeu moldovean învăța cu vestiți 
„didascalos”, care se lăudau că au fost ucenicii lui Teofil 


5 Agentul diplomatic al domnilor noștri la Constantinopol. 
ê Palatul unde stătea Agentul diplomatic, capichehaia Moldovei. 
7 Titlu purtat de sultana mamă. 


Corydaleus, acel „soare strălucitor al științei”, care la rândul lui 
a învăţat filosofia peripateticilort, la vestita universitate Padova, 
din Italia. Rector îl avea pe Cariophilis, ucenicul și urmașul lui 
Corydaleus. El folosea cărţile de logică și retorică, cu chibzuială 
înjghebate de Corydaleus, care a statornicit anume principii și 
reguli în studiul filosofiei. Gramatica o învăţa pe texte grecești și 
latinești. Științele numite epistimuri: matematica, trigonometria, 
geometria lui Euclid și algebra le învăţa cu profesori noi, acum 
veniţi din Padova. Didascalos la școala Patriarhiei era atunci și 
teologul Gavril Vlasie, cel care la sinodul de la Constantinopol, 
de acum doi ani, a spulberat erezia lui Chiril Lucaris din 
„Marturisirea creștină”. Din 1647 Vlasie era și mitropolit de 
Naupacta și Arta. El a prins deosebită dragoste pentru Neculai 
Milescu, nu numai pentru că tânărul moldovean era deosebit de 
cuceritor, ci și pentru că Vlasie fusese prin lași, la sinodul din 
1642 și bine-l primise Vasile Vodă. Învăţa chiar românește, fiind 
prieten și cu Matei Basarab din Tara Românească, unde fusese 
chemat să-i orânduiască, la Târgoviște, o școală înaltă. 

Patriarhia însărcinase pe tânărul frate Dosithei Moraitul să 
aibă grijă și să privegheze asupra tinerilor învăţțăcei veniţi din 
ținuturi depărtate, să-i ferească de ispitele netrebnice ale unui 
oraș mare și păgân ca Țarigradul. 

Cu toate că nu avea decât douăzeci și doi de ani, Dosithei 
cunoștea tot ce-i mai de samă în teologie, filosofie și literatură. 
Băștinaș din Corint, din familia Notara, Dosithei învățase la 
Veneţia, călătorise prin împărăţia turcească și cunoștea viața 
popoarelor robite de turci și dorea din toate puterile să ajute la 
dezrobirea lor. Avea glas frumos, înalt, cutremurător. Purta plete 
lungi, roșcate, iar barba abia i se urzea. Era înzestrat cu darul 
vorbirii și al scrierii. Din ochi, din încruntarea frunţii, din 
mișcarea mâinilor parcă ţâșneau flăcări pătimașe. Cuvintele 
însă-i erau aidoma după evanghelie. De Milescu s-a îngrijit încă 
de la început, pentru că acesta venea dintr-o ţară care ajuta 
mult Patriarhia constantinopolitană; pe urmă l-a îndrăgit pentru 
istețimea lui, pentru ușurința cu care învăța orice: greacă, 
latină, matematică, istorie, retorică, filosofie. 

Programa acestei școli dădea deosebită grijă teologiei și 
retoricei. Pe lângă studierea lui lon Hrisostom și Grigore din 
Nazianz se învățau și cuvântările lui Demostene și Isocrate ori 


8 Cei care urmau filosofia lui Aristotel. 


Cicero și versurile lui Pindar și Virgilius, ori tragediile lui 
Sophocle. Școlarii citeau istoriile lui Plutarh, Xenofont ori 
Tucidide; învățau și faptele apostolilor, dar și științele de la 
Pitagora, Euclid, Catone ori Phocilid, iar filosofia, de la Aristotel 
și Platon. Când osteneau cu știința se desfătau cu fabulele lui 
Esop ori spuneau versuri din Virgilius. Și aici, tânărul Neculai 
Milescu citea mai mult decât alţii. Era în frunte la toate în 
școală. De câte trei-patru ori pe noapte se sculau slujitorii și-i 
schimbau lumânările în sfeșnic. Adesea zorile de peste Marmara 
îl găseau citind. Setea pentru învăţătură părea neostenită. 

Dar, în afară de școala cu dascăli foarte învăţaţi într-o știință 
veche, îngenunchiată în faţa teologiei, în Țarigrad mai era o 
școală: pe uliţi, în dughenile cu dulciuri, în cafenele, în hanuri, în 
cârciumi, în port. Aici se vorbea despre întâmplările și faptele 
atunci petrecute, se aflau vești despre revoluţia din Anglia ori 
despre descoperirile astronomice ale lui Galileo Galilei. Spudeii 
școlii de la Patriarhie se duceau adesea în asemenea locuri să 
afle lucruri noi și, uneori, mult mai atrăgătoare decât cele de la 
școală. Șopteau: 

— Auzi! Șapte călugări franciscani și șapte cardinali catolici l- 
au osândit pe Galileo Galilei. L-au pus la închisoare și i-au dat 
numai pâine și apă. Vina: a făcut un telescop mare cu care 
cerceta mai bine mersul stelelor și al planetelor. Ce au cardinalii 
cu telescopul? 

— Nişte ticăloși! a exclamat Milescu, fără voie. 

— Vezi, stăpânește-te, îl povăţui Sevastos Kimenitul, un 
spudeu mai vechi cu care Neculai se împrietenise. Că și la 
Țarigrad prostia se plimbă îngâmfată pe uliţi, dând târcoale 
chiar școlii noastre. 

Intr-o zi, aduseră vorba despre Galileo Galilei și în faţa lui 
Gavril Vlasie. Acesta spuse, încet, prietenește: 

— Mult îl urăsc papistașii pe acest savant. De ce? Pentru că 
știința lui surpă puterea papei. Eu cred că Galileo Galilei este un 
om care face cinste neamului omenesc. Dumnezeu va hotărî... 
Dar voi gândiţi-vă mai puţin la asemenea oameni, că-i cu 
primejdie, chiar aici, la noi. 

Din acel moment, pentru tânărul Milescu, Gavril Vlasie a fost 
„sapiens vir ac pius” - bărbat înţelept și evlavios. 

De la început capichehaia lui Vasile Lupu, grecul Gheorghe 
Ghica, avu grijă de Neculai Milescu, găsindu-i gazdă bună. De 
asemenea, Milescu repede s-a împrietenit și cu feciorul 
capichehaiei, Grigore Ghica. Se plimbau împreună prin Țarigrad, 
cercetând ulițele, palatele, moscheiele, portul, dughenile, 
oamenii. Ceea ce văzu Milescu întâi în Țarigrad fu mulţimea cea 
mare de oameni săraci. Rătăceau dormitând pe uliți. Stăteau în 
pieţe, pe malul mării, în port, ghemuiţi pe câte-o piatră. Nu știau 
nimic și se temeau de orice: de oamenii sultanului, de puterile 
firii, de pedeapsa lui Allah, de judecata de apoi. Se târguiau și se 
tânguiau pentru o firfirică. Munceau încet și muţi, ca robii, ori 
cerșeau ca netrebnicii. Grigore Ghica spunea că, uneori, 
adormirea asta tristă aduna și iar aduna mult năduf, umplând 
paharul  răbdării și al mâniei. Deodată, pe neașteptate, 
sărăcimea mută a Țarigradului aprindea, izbucnea în răzmeriţă. 
Paharul mâniei prea plin, se mai vărsa oleacă. Se spăla în sânge. 
Atunci săracii ucideau tot: pașale, viziri, sultani. Dar îndată intra 
în Țarigrad alt sultan, alţi viziri, alte pașale cu mulţi și sângeroși 
ieniceri. Câteva mii de capete cădeau în Bosfor. Și săracii își 
luau de la capăt mohorâta și greaua lor viaţă. 

Dar Grigore Ghica nu ţinea nici să-și sperie, nici să-și 
amărască tânărul prieten. De aceea îi arăta, mai cu samă, cât 
de bine și în ce lux trăiesc turcii cei bogați. Tinerii turci învățau 
mai întâi să călărească și să mânuiască hangerul, iataganul, 
lancea, arcul și halebarda. Făceau exerciţii de luptă câte cinci- 
șase ore pe zi, sub strașnica priveghere a eunucilor. Zilnic se 
luptau între dânșii. De aceea erau viguroși, sănătoși și ajungeau 
mari meșteri în călărie și luptă. Adică foarte potriviţi pentru 
războaie. Învăţau să citească din coran și ceva despre religie și 
despre morală. Așa învăţa, de pildă, Abu Murat, fiul Agăi 
ienicerilor, cu care Milescu s-a împrietenit. Ajutat de Abu Murat, 
tânărul moldovean se deprindea a grăi mai bine limba turcă, 
asculta tălmăciri din cărţi persane și arabe. Acest tânăr otoman 
era chiar prieten cu un „talibulilmi”, adică un iubitor de filosofie. 
Milescu află că tânărul iubitor de filosofie nu vroia să mânuiască 
nici hanger, nici lance. Se ferea de ele ca de foc. Se pregătea să 
devină „hanifizi”*. Într-acest scop învăţa doar coranul, pe de 
rost. Coranul și nimic alta; nici o carte. Zicea că în coran e- 


? Un fel de preot. 


nchisă toată înţelepciunea lumii. Ce-i în afară de coran e 
netrebnic și strică mintea. 

Negustorii greci din Fanar ori din mahalaua Galata spun, în 
bătaie de joc, că acum, sub domnia sultanului Ibrahim, s-au 
scumpit grozav parfumurile, blănurile și sclavele. Marea patimă 
a Sultanului pentru parfumuri alese și pentru blănuri noi a 
molipsit și pe vizir și pe alţi turci bogaţi. În Sarai s-adună tot mai 
multe zibeline rusești, flori și mirodenii din Smirna, cel mai 
moale postav din Anglia, mătăsurile cele mai străvezii din Franţa 
ori din China, postav de aur și catifea din Veneţia. O sclavă 
frumoasă a ajuns să coste până la două mii de piaștri. Când vine 
o corabie cu blănuri, cu parfumuri ori cu sclavi, întâi cumpără 
sultanul tot ce-i mai bun. 

În grădina școlii, tinerii spudei se plimbau grăind între dânșii. 
Chiparoșii, ca niște coloane negre, sprijineau tâmpla înaltă, 
albastră a cerului limpede de deasupra Bosforului. Se simțea 
boarea mării și mirosul proaspăt al primăverii. Și parcă pe tineri 
îi apăsau zidurile Patriarhiei, ca niște ziduri de temniţă. În colţul 
dinspre mare al grădinii, trei tineri citeau cu osârdie dintr-o 
carte. O ţineau așa ca să nu se vadă că, între file, e așezat un 
manuscris, din care citeau de fapt. Acel manuscris era o copie 
după scrisorile filosofului grec Epicur. Îl adusese un tânăr din 
Athena. Cei trei studenţi se întrebau: „De ce profesorii nu ne 
îngădue să-l citim pe Epicur? Auzi ce sfaturi înțelepte: «Tinerii să 
se îndeletnicească mult cu filosofia, iar bătrânii să nu înceteze a 
cugeta. Nici când nu-i prea târziu, după cum nu-i nici prea de 
vreme, ca să ne îngrijim de însuși sufletul nostru. Cel care spune 
că n-are timp pentru filosofie ori că i-a trecut vremea de a 
gândi, este asemeni celui care zice că n-are vreme sau i-a trecut 
vremea de a fi fericit»... lată, Epicur învaţă că simțurile sânt 
cântarul tuturor lucrurilor. Răul cel mai groaznic, moartea, nu-i 
nimic pentru noi, zice acel filosof, deoarece, atâta timp cât 
trăim, moartea nu există, iar în clipa când vine moartea, atunci 
nu mai sântem noi. Moartea nu-i nici pentru cei vii, nici pentru 
cei morţi, deoarece pentru cei dintâi nu-i ea de faţă, iar pentru 
ceilalți nu mai sânt ei... Ințeleptul nu se teme de moarte și viața 
nu înseamnă pentru el o povară; înțeleptul acela este înţelept 


adevărat, care nu socotește moartea o nenorocire. După cum nu 
mulţimea bucatelor ne place, ci bunătatea lor, tot așa nu 
lungimea vieții ne încântă, ci farmecul ei.” 

Dar, pe nesimţite, s-a apropiat de dânșii călugărul Dosithei. 

— Simţurile, măsura tuturor lucrurilor? Cum se poate, 
ereticilor! Dar Dumnezeu? Oare nu-i el măsura tuturor 
lucrurilor? La Viețile Sfinţilor Apostoli cap... 

Și începu cu neîntrecutul lui dar de a vorbi să aducă dovezi 
din cărţile sfinte ca să doboare gândurile culese din Epicur 
filosoful. Se  strânseră mulți studenţi în jur, ascultând 
necruțătoarea filipică a călugărului Dosithei. Nu căutau să-i 
răspundă. Toţi păreau că se lasă convinși de spusele lui 
Dosithei, că filosofia lui Epicur este împotriva dreptei credințe. 
Doar unul dintre studenţii mai vârstnici aduse cu dibăcie vorba 
despre multele descoperiri ale științei făcute în vremea din 
urmă. 

— Oamenii de azi nu mai sânt cei de acum o mie cinci sau 
șase sute de ani. Nu trăim numai în jurul Mediteranei. Magellan 
a ocolit pământul de jur împrejur cum o furnică ar înconjura o 
portocală. Într-o zi chiar iubitul nostru dascăl, Gavril Vlasie, ne-a 
spus: „Născocitorul busolei a dăruit lumea întreagă europenilor. 
Bogăţiile de poveste ale Indiei, aurul din Mexic este acum...” 

— O, iubiții mei fraţi, iară grăiţi despre lucruri care pierd 
sufletul. Câte războaie, o Doamne, se fac pentru acest afurisit 
aur!... Câte vieţi nu s-au stins, câte suflete nu s-au vândut 
necuratului din pricina aurului. În loc să cugete la viaţa de apoi, 
oamenii strâng aur... 

— Într-o zi, cinstitul rector Cariophilis însuși ne-a vorbit despre 
marea însemnătate a născocirii tiparului... 

— Asta, da! A fost o născocire inspirată de Dumnezeu. 
Celelalte... 

— Și tot cinstitul rector ne-a povestit despre Paracelsius, un 
doctor din Sviţera care... 

— Noi dăm crezare mai ales celor care-l slăvesc pe 
Dumnezeu. Voi aici nu vă 'ndeletniciţi niciodată cu vorbirea 
aleasă despre teologie, ci mai mult despre lucruri mirenești și 
chiar păgâne. 

— Pentru că, prea cuvioase, noi sântem slobozi a grăi, nu ca 
în Italia, în ţinuturile papei. Acolo dacă vorbeşti te așteaptă 
galerele; dacă scrii - spânzurătoarea; dacă taci - Sfântul Oficiu, 


adică Tribunalul Inchiziției. Frumuseţea vieţii de aici și tăria 
noastră este că sântem mult mai slobozi. 

La asemenea cuvinte călugărul Dosithei se învolbură de 
mânie. Nu-i plăceau pilduirile spudeilor. Mereu spuneau că 
teologia e stearpă, că filosofia lui Aristotel e uscată ca iasca, iar 
retorica-i goală. Cu mult mai mare bucurie citesc din Homer, din 
Plutarh ori din filosofii păgâni, opriţi și afurisiţi de biserică, decât 
din sfinții părinți. 

Tăcu o bucată de vreme ascultând parcă hreamătul 
chiparoșilor. Apoi le povesti vești noi despre războiul dintre 
venețieni și turci. Atunci când aducea vești despre înfrângerea 
otomanilor, călugărul Dosithei găsea multă ascultare și dragoste 
la studenţi. 

În mijlocul acestor studenţi se afla și Neculai Milescu. 
Deprinzându-se cu viața din Țarigrad, tânărul moldovean vădea 
tot mai multă curiozitate, sete de știință, vioiciune de spirit, 
bună memorie, dibăcie în vorbire și scris, deșteptăciune și 
îndrăzneală. Râvnea să știe orice: și despre euharistică, și 
despre algebră, și despre piatra filosofală a alchimiștilor, și 
despre cârma galerelor, și despre chinurile iadului, și despre 
drumul lui Columb în America. 

Aceasta îl făcea pe Gavril Vlasie să prevadă că Milescu va 
ajunge un mare învăţat. 

Dar, în același timp, lui Neculai Milescu îi plăcea ca, împreună 
cu Grigore Ghica, să se amestece cu neguțătorii din bazar ori 
din dughenile Galatei, cu marinarii din port și să asculte 
povestiri despre călătorii și întâmplări nemaiauzite. Acolo era 
viață plină, frământată, îndrăzneață; în școală era numai palidă 
și îndepărtată umbră de viaţă, de care repede se sătura, ca de-o 
băutură sălcie la gust. 

Aflând despre asemenea îndeletnicire, călugărul Dosithei îl 
dojeni cu blândeţe că risipește vremea cu îndeletniciri 
netrebnice, în loc să citească tomuri de teologie și să gândească 
la mântuirea sufletului. 

— lată, Nicos, ai venit la școala noastră de doi ani. Împlinești 
frumoasa vârstă de optsprezece ani și acum două zile n-ai știut 
nici măcar ce este o minune. 

— Acuma știu: minune este ceea ce nu s-a întâmplat și nici va 
să se întâmple cândva... 

Și plecă, lăsându-l pe înfocatul călugăr înmărmurit de uimire. 


Pe urmă însă se întoarse și-l linguși: 

— Am vrut să te cerc. lartă-mă, părinte Dosithei. Am citit tot 
ce spune Sfântul Vasile cel Mare despre minune. Și știu ce 
dumnezeesc lucru-i minunea... 

La astfel de purtări îl îndemnau mulți dintre colegii de școală, 
ca și Grigore Ghica, meșteri în născocirea batjocurilor, subțiri 
dar usturătoare, iscusiţi în a ţese intrigi și a linguși. 

Creștea tânărul Neculai Milescu frumos, înalt și drept, cum 
cresc chiparoșii colo, peste Hrisokeras, la Pera și Galata. Din 
țară, Gavrilă Milescu îi trimetea de toate, din belșug. Să aibă cât 
îi trebuie și de-ntrecut. Munceau vecinii în Moldova până cădeau 
în brânci, ca să aibă tânărul student straie scumpe și cai buni, 
să chefuiască cu grecii și cu italienii cei bogaţi, să trimeată 
giuvaericale și salbe cadânelor păzite cu strășnicie de eunuci 
sluți și lacomi de bani. 

Furat de vârtejul vieţii din Țarigrad, i se făcea totuși uneori 
dor de casă, de părinţi, de țară. La plecare, Radu lui Marcu îl 
rugase să-l ia și pe dânsul: 

— Să te slujesc, stăpâne; să grăim amândoi românește, să-ți 
mai potolești dorul de casă. la-mă și pe mine. Aici nu mai sânt al 
nimănui. Poate dăm peste țara fericirii și rămânem acolo... 

Într-asemenea ceas de aduceri aminte din Moldova, Neculai 
Milescu scrise răvaș la lași, rugându-și părintele să i-l trimeată 
pe Radu Marcu. : 

Sosi Radu, peste două luni, cu multe vești de la Moldova. Întâi 
își mărturisi uimirea că se află în locuri așa de însemnate: 

— M-a înfiorat totdeauna gândul că trebuia să plec de la 
Milești la Vaslui, dar-mi-te până aici, la Țarigrad? Ameţesc numai 
gândind cât amar de drum am străbătut. Și cu toate astea mult 
am râvnit să ajung aici, la domnia-ta. M-a adus o corabie 
otomană, smolită și sprintenă. Întreb: oare nu-i aici ţara fericirii, 
pe care o râvnesc? Că-ntr-adevăr, ca-n vis, așa-i de frumos... 

Neculai Milescu îl plimbă arătându-i orașul: Cornul de Aur, 
Bosforul, Sfânta Sofia, Saraiul sultanului, palatul lui Vasile Vodă 
de la Kuru-Cișme, închisoarea de la Șapte Turnuri - Edicule, 
Bogdan Saraiul unde stă capichehaia Moldovei, școala de lângă 
Patriarhie și bazarurile Țarigradului. Îi povesti multe din cele 


aflate despre istoria sultanilor, vorbiră despre viaţa domniţei 
Ruxanda, zălogită în Sarai. 

— Mult umblu și numai arare izbutesc s-o văd, se destăinui 
slujitorului. De ce nu sânt fecior de domn? se întreba tânărul 
Milescu... Ei, parcă dacă nu-s din os domnesc, nu pot domni? 
Pentru domnița Ruxanda... Se opri, își stinse focul pârdalnicei 
închipuiri. Asemenea vorbe nu-i bine să le rostești nici către cea 
mai credincioasă dintre slugi. Dar domniţa Ruxanda e-așa de 
frumoasă! Și-i așa de greu de ajuns la inima ei... Au ce ispravă 
trebuie să săvârșesc ca să mă vadă, să-mi primească 
dragostea? 

Dar Radu nu-l lăsa în turbureala unor astfel de gânduri. EIl 
vroia mereu să știe, să-i cunoască pe turci. Ca să uite junghiul 
dragostei, Milescu citi slujitorului frânturi dintr-un caiet alcătuit 
după povata profesorului de limba turcă: „Istorie aleasă pe 
scurt, izvorâtă din multe letopiseți turcești și italienești, întru 
care se arată toți împărații turcești câţi au fost din începutul 
împărăției lor până azi - să se știe”... Insemnase mai ales 
despre firea sultanilor, despre apucăturile lor. De pildă, scrisese: 
„Orkan... fire foarte vicleană, iar la război a fost foarte om de 
ispravă - Baiazid, iute și pripit, ca un fulger alerga dintr-un loc 
într-altul; și pentru asta i-au zis llderim. - Mahomed care a luat 
Țarigradul a fost un înţelept viteaz și semet foarte; îndrăgea 
mărirea și lauda. Era atât de cumplit, încât și pe feciorii lui cei 
mai iubiţi pentru puţină vină i-a ucis. Insă foarte iubea pe 
cărturari și pe înţelepţi. A fost și Murat sultan, om foarte sălbatic 
și războinic, râvnitor către ucidere, că nu trecea o zi în care să 
nu omoare un om cu mâinile lui. Ca mai toţi turcii de pe atunci, 
acest sultan ţinea poruncile coranului și nu cunoștea gustul 
vinului. Dar odată, umblând pe uliţi în straie de rând, să nu-l 
cunoască lumea, a văzut un nemernic tăvălit în glod. S-a mirat 
sultanul și a întrebat: — Ce are? l-a răspuns careva: — E beat. — 
Cum îl cheamă? a întrebat sultanul. — Toţi îi zic Becri Mustafa, 
adică Mustafa Bețivul. Ci vrând sultanul să-i vorbească, Becri 
Mustafa îi azvârli vorbe de ocară și-l sictiri cât colo. Se mânie 
sultanul: — Ticălosule, cutezi? Află că eu sânt Murat sultanul. — 
Îmi pare bine! Eu sânt Becri Mustafa. Și dacă-mi vinzi Țarigradul, 
iaca, ţi-l cumpăr. Și-atunci eu oi fi Murat sultanul și-oi sta în 
palat, iar tu Becri Mustafa. Și zăcea în glod, ca bivolul... — Să-mi 
cumperi cetatea? Dar de unde ai bani? se miră sultanul, 


privindu-l pe netrebnic cât de flenduros era. — Ce-ţi pasă! Te 
cumpăr și pe tine, dacă vreau... 

Uimit de atâta cutezare la un netrebnic, Murat sultanul nu 
scoase hangerul să i-l împlânte în beregată, cum obișnuia, ci 
porunci să fie dus în Sarai. Venindu-și în simţiri, Becri Mustafa se 
sperie grozav. Nici în vis nu văzuse un palat așa de aurit. După 
ce slujitorii îi povestiră pentru care pricină se afla acolo, Mustafa 
nu aștepta decât gâdele: să iasă de după o perdea și să-i taie 
capul. 

Gândi, totuși, să cerce o scăpare din capcană. Se prefăcu, 
deodată, că se sfârșește, dacă nu-i dau slujitorii măcar un strop 
de vin. De teamă să nu moară și știindu-l ce-npătimit de beţie 
era, mai marele slujitorilor îi aduse o cană plină cu vin. Becri luă 
cana și-o puse în sân. Curând îl chemă sultanul. Se înfăţișă. 

— De unde ai, ticălosule - întrebă sultanul - atâţia bani ca să 
cumperi cetatea Țarigradului? Mustafa scoase din sân cana cu 
vin și zise: — Acesta este, o slăvite, acela care vroia să cumpere 
Țarigradul. Și când vei avea această comoară, de bună samă c-o 
vei prețui mai mult decât stăpânirea lumii. 

De asemenea vorbe mult se miră sultanul. lar Mustafa îl 
îndemnă să bea, pentru încredințare. Împăratul, neștiind ce-i 
vinul, trase o dușcă. Îi plăcu: avea miros ispititor și pișcă limba. 
Mai înghiţi, o dușcă. Îndată-l furnică prin tot trupul. Bău cana 
jumătate. Simţi o nespusă veselie, o mare plăcere și o 
nemăsurată încredere în puterile lui. | se părea că-i uriaș, iar 
lumea-i prea strâmtă pentru el. Începu să ticluiască planurile 
cele mai năstrușnice de supunere a pământului și de sugrumare 
a tuturor împăraţilor și noroadelor. Bău cana toată, până la cel 
din urmă strop de vin. Și adormi zămislind gânduri mărețe, 
războinice. Dar când se trezi, grozav îl durea capul. Furios 
strigă: — Să vină Becri Mustafa! 

Beţivul se iți de după o perdea și-i întinse un pocal de vin: — 
Aici e leacul, o slăvite! Sultanul bău; îi trecu durerea de cap; din 
nou se veseli și se grozăvi cu planuri îndrăznețe. Și iaca așa, 
călcând poruncile coranului, s-a deprins sultanul cu băutura și-n 
fiece zi se îmbăta turtă. Pe Becri Mustafa l-a ales sfetnic de 
taină: se-mbătau împreună ca porcii cei ticăloși. lar când a fost 
de a murit Becri Mustafa, sultanul l-a îngropat cu mare pompă, 
nu în ţintirimul trist de la Brusa, ci într-o cârciumă, sub două 
butoaie de vin. lar din desfrânare și beţie i s-a tras moartea și lui 


sultan Murat, când avea numai treizeci și trei de ani”. 

— Povestea asta am auzit-o de la un neguțător grec din Pera. 
Și el zicea: „Împărăţia otomană trebuie să fie nimicită. Tu ești 
român și s-ar cuveni să știi că atunci când s-a ridicat de la voi 
Mihai Voievodul împotriva sultanului, tot poporul din Balcani, din 
Constantinopol era alături de el. Și n-aștepta decât semnul 
luptei și sosirea acelui voievod la Țarigrad.” 

— Te-aș întreba și eu, stăpâne, acu după ce ţi-am ascultat 
însemnările despre firea sultanilor, cum și de la cine au sultanii 
putere să robească și să stoarcă noroadele? 

— Păi... de la Dumnezeu... Adică de la care Dumnezeu? Că 
doar sultanii sânt păgâni... se răzgândi și se-ncurcă în întrebări 
tânărul Milescu. Atunci răspund ca acel Mihai 
Voievodul: „Trebuie să nimicim stăpânirea Porții otomane! Să 
frângem jugul.” 

— Ai dreptate, stăpâne. Dar câţi dintre boierii Moldovei, 
auzindu-te grăind așa, nu te-ar împroșca de ocară și în dalmă? 

— Nişte ruginiți, niște... 

Se uită la el, gândind că până la urmă, Radu nu-i decât o 
slugă. Dar sluga îl înțelese și pildui mai adânc: 

— Am stat în acești ani cu moș Nichifor, la prisaca din Milești. 
Și într-o zi, privind faţa unui știubei, prisăcarul a zis: „De ce nu 
iau oamenii pildă de la albine? Uite colea, la urdiniș, cum 
albinele muncitoare ucid trântorii cei grași: le rătează aripele și-i 
scot afară din știubei... De fapt, din când în când, norodul se 
poartă cu boierii cam cum se poartă albinele cu trântorii. Numai 
că acei care ţin pana în mână scriu numai despre isprăvile 
trântorilor, iar nu și despre faptele albinelor. Acestea rămân 
necunoscute”. 

Întâi Milescu vru să strige împotriva slujitorului și să-i taie 
pofta de a asemui pe boieri cu trântorii. Dar prea îl privea cu 
dragoste Radu, ca să nu-și potolească năpustirea mâniei: 

— Prisăcarul tău e-un răzvrătit! Am să-i tai limba... Și pe-a ta 
am s-o crestez cu jungherul, dac-ai să mă mai slujești cu astfel 
de pilduiri. 


6 


De șase ani dura războiul sultanului cu cetatea Veneţiei, 
pentru ostrovul Creta. Și nu erau de fel semne că se va istovi 


curând. În școala de lângă Patriarhie toţi ţineau cu venețienii și, 
în șoaptă, aduceau știri despre izbânzile câștigate, pe mare, de 
Giacomo Riva și Lorenzo Marcello, două căpetenii venețiene. 

— A intrat spaima în turci, se bucura Sevastos Kimenitul, 
băștinaș din Trapezunt. S-așteaptă, din ceas în ceas, să se 
ivească în zarea Propontidei galerele venețiene. 

Insuși profesorul Gavril Vlasie le povestea, tot în taină: 

— Și turcii sânt sătui de războaiele și de jaful sultanilor și 
vizirilor. Acum câteva zile, Cara Murat, un căpitan de ieniceri, 
venea din Creta. L-au întâmpinat strângătorii de bir. — Marele 
padișah poruncește să-i dai, din ce-ai câștigat în război: 40 de 
blănuri de zibelină, 5 măsuri de ambră și 30.000 de piaștri. Ci 
Cara Murat a răspuns, furios: — Bani n-am! Zibelinele și ambra 
nu le cunosc decât din auzite. lar din Creta vin doar cu puţin 
praf de pușcă și cu trei gloanţe în trup. Mai aduc și câteva sute 
de ieniceri flămânzi, prost îmbrăcaţi, acoperiţi de răni în lupta 
pentru într-avuţirea și gloria unui trântor. 

Umblând după știri privitoare la războiul din Creta, Milescu, 
Grigore Ghica și Sevastos Kimenitul au întâlnit, într-o zi, un „lup 
de mare” englez, un marinar bărbos și ciupit de vărsat. Sta la 
masă în fața unei crâșme din mahalaua Galatei. O rupea binișor 
pe grecește și italienește. Sorbea din stacana de bere și 
povestea despre luptele turcilor cu venețienii pe marea Egee. 
Dar pentru că nu-i iubea nici de fel pe neguţătorii venețieni, 
repede aducea vorba despre orânduielile cele noi din ţara lui, 
Englitera. Acolo cârmuește acum Cromwell, ce-și zice lord 
protector. El a tăiat pe rege și pe mulţi lorzi i-a pus la post și 
rugăciune, în surghiun. — Și eu am făcut parte din „Coastele de 
Fier”, adică din armata lui Cromwell. Și pe „John cel născut 
liber”, adică pe John Lilburne l-am cunoscut. 

Povestea cum l-a auzit pe Lilburne strigând împotriva lorzilor 
și chiar a lui Cromwell. Sufla marinarul englez fum din luleaua 
groasă și rău mirositoare și grăia scârbit: 

— Dar ce crezi c-am făcut cu revoluţia? Am schimbat stăpânii. 
Atât. Și stăpânii ăștia noi ce fac? Jefuesc mai departe pe ţărani 
de pământul lor, asta fac! Și biruri pun. Că la noi nu-i ca-n alte 
țări. La noi lorzii iubesc mai mult berbecii cu lână moale decât 
pe oameni. Ca să aibă cât mai multe turme de oi, sânt în stare 
să ucidă toți țăranii, să le ia pământurile și să facă pășuni. Că, 
navigând pe apele line ale Mediteranei, într-o sară, gândeam: 


„laca, sânt ţăran de felul meu, eu, și familia mea. Și când ne-a 
alungat lordul din sat, ne-am împânzit care-ncotro. Părinţii mi-au 
pierit de foame. O soră s-a înecat în Tamisa. Doi fraţi sânt și azi 
în temniţă, pentru că au furat o pâine. Alt frate-i undeva, în 
America. Eu, marinar, hoinar pe mări. Ca noi au păţit-o toţi din 
sat: ogoarele noastre - pășuni pentru oile lorzilor; noi, în cele 
patru vânturi.” 

Și ca satul nostru au păţit-o și o mai păţesc încă multe, multe 
sate. Și toate astea de ce? Ca să facă loc turmelor de oi. lar oile 
să fie tunse pentru lână. Și lâna să fie făcută postav, postavul 
vândut pe aur mult. Deci toate nenorocirile pornesc de la lorzi și 
de la oi. Oile! Ce blăstăm! Am văzut eu și lei și tigri fioroși. Dar 
oricât de fioroși, tot nu fac atâta pagubă și nu aduc atâta 
nenorocire cât aduc oile, în Anglia. Oile! De felul lor așa de 
blânde, de drăgălașe, de gingașe, oile care se mulțumesc doar 
cu câteva smocuri de iarbă fragedă, oile care fată mielușei, 
semn al nevinovâăţiei, aceste oi în mâinile lorzilor au devenit așa 
de sălbatice, de lacome, de fioroase, încât mai grozav ca tigrii, 
pustiesc ogoarele, casele, satele și mănâncă chiar oamenii din 
Anglia... Şi acu, dac-am ajuns „lup de mare”, asta nu înseamnă 
că, odată și odată, nu mă poate mânca totuși o sărmană oiță 
blândă, cum l-a mâncat pe tata... 

— Bine, dar Cromwell n-a pus capăt nelegiuirilor? întrebă 
Milescu. 

— AȘ! și abătu fumul din faţa ochilor, vrând parcă să vadă mai 
bine cele ce se petreceau în Anglia. Bogaţii au făcut chiag în 
jurul lui Cromwell. El li-i catarg și busolă. Cromwell! Era 
nădejdea noastră când am pornit răzmerita... Acum se ţine de 
fleacuri. În loc să pună în pari pe lorzii și pe bogătașii care 
jefuiesc și asupresc norodul, el oprește jocul ursarilor și luptele 
de cocoși... Il topește mila de cocoși. De oameni, nu. Lorzii și 
bogătașii din jurul lui au înhăţat pământurile, banii, statul și le- 
au scris în legi pe toate, pe numele lor. Proprietate sfântă! Și noi 
am crezut că, omorându-l pe rege, întemeiem domnia norodului, 
domnia lui Dumnezeu. Aș!... Dar parcă poporul se lasă? Nu se 
lasă! 

— Ce, vrea o nouă răzmeriţă? se miră Grigore Ghica. 

— De ce să nu vrea? Dacă mă-ntorc în Londra, trec cu 
diggerii, cu săpătorii. Ei ţin ca oamenii să fie egali. Auzi, egali! 
Am un văr, Edward. E ucenicul lui Winstanley, de la diggeri. El 


îndeamnă pe diggeri să desțelenească ogoarele cu forţa și să le 
muncească de-a-valma. Că proprietatea asupra pământului, 
povăţuește el, este izvorul tuturor nenorocirilor în. lume. Doar 
Dumnezeu, dacă este Dumnezeu, a dat pământ tuturor; iar 
dracul, și de bună samă că este un drac, a venit să-l împartă și 
să pună hotare... 

— Cam așa zice și Sfântul Vasile, înclină Sevastos. 

— Eu nu-i știu pe toţi sfinţii tăi. Dar știu că vărul meu, Edward, 
mi-a șoptit la ureche: „John, numai atunci când pe pământ toate 
vor fi ale tuturor, numai atunci va fi fericire...” Dar Cromwell? 
Ne-a îndemnat la luptă. Am luptat. Uite semnele ici, și ici, și pe 
piept, și-și desfăcu cămașa arătând crestăturile de sabie. Am 
răpus tirania Stuarţilor. Bine! Bravo nouă. „Coaste de Fier”!... 
Dar, când colo, altă belea: am intrat sub tirania lui Cromwell și a 
neguțătorilor bogaţi. Să-i ia toţi dracii de câini turbaţi! Și pentru 
că nu-l mai cuprindeau cuvintele grecești și italienești, sudui în 
graiul lui de acasă, răpezind limba între dinţi și izbind-o de cerul 
gurii. Cromwell și toţi oamenii asupresc norodul și-l măcelăresc 
ca și tiranul, lupul turbat, regele... Și mai zic că-n Anglia-i 
regatul lui Dumnezeu... 

Impinse cu dosul mâinii stacana de bere pe buza căreia 
bâzâia o muscă supărătoare. Privi îmbrăcămintea bogată a 
tânărului Milescu și mârâi în italienească stâlcită: 

— Dar voi sânteți bogaţi. Ce puteţi voi înțelege... Și, cinstit v-o 
spun, că vă socot chiar nevrednici. Bogaţi, putrezi de bogaţi. 
Țineţi în mână negoțul împărăției turcești. Împrumutați cu bani 
pe viziri și pe sultan. Sânteţi părtași la stăpânirea lor. 

Milescu cercă să arate că grecii, ca și toți creștinii robiţi de 
turci, luptă și urăsc pe acești osmanlâi. Dar nu pot mai mult. Pe 
spinarea grecilor se razămă adesea dârloaga împărăției. Și cei 
dintâi care sufăr când se zbârlește sultanul sânt tot grecii din 
Țarigrad. 

— Chiar în calendarele cele franţuzești scrie la proorociri: „În 
Țarigrad încălcături multe și nimeni nu pătimește mai rău ca 
neguţătorii si prostimea”. 

— Mda, prostimea... Ehei, multe-s de spus. Dar, uite, 
asfințește soarele și trebuie să mă duc la corabie. Dacă-mi daţi 
încă o stacană de bere vă iau cu mine și vă-nvăţ înotul. 

După ce bău berea plecă împreună cu Grigore Ghica, cu 
Milescu și cu Radu Marcu, slujitorul. Marinarul cel englez îi duse 


cu barca până la corabie. Apoi, dezbrăcându-se odată cu cei trei 
musafiri, se aruncă în apa călduţă a Bosforului. Era mare dascăl 
de înot. Pe apă mergea mai ușor ca pe uscat. 

De când împărăţia otomană se afla în război cu Veneţia, în 
Constantinopol veneau tot mai mulţi negustori genovezi, 
bucuroși că pot vinde mai multă marfă decât potrivnicii lor, 
venețienii. Veneau și la Bogdan Sarai, ispitindu-l pe capichehaia 
Gheorghe Ghica, să afle dacă nu s-ar putea deschide căile cele 
vechi de negoţ cu Moldova. Beau cafele turcești, povesteau 
despre puterea Genovei și râdeau de venețieni: 

— Îi zdrobesc turcii, până la urmă. Și Dumnezeu vrea asta. 
Pentru că puterea lor pornește dintr-o înșelătorie. Vreţi să știți? 
Acum patru veacuri și jumătate, Enrico Dandolo, dogele 
Veneţiei, un bătrân îndrăcit de șiret și de dibaci, a păcălit zeci 
de mii de cruciați. l-a întrebat: „Vreţi să liberaţi locurile sfinte? 
Foarte bine! Dumnezeu deschide auritele porți ale raiului anume 
pentru voi... Dar, priviţi, ce bogat e Bizanţțul!... Vreți poate să 
mergeţi spre Egipt? Măreţ! Dumnezeu vă încunună cu nimb de 
martiri și sfinţi, o, vitejii mei cruciați! Dar, iată, vântul mână 
caravelele spre miazănoapte. Și cine stăpânește vântul, dacă nu 
însuși bunul Dumnezeu? Porniţi împotriva Bizanțului! Cu armele 
și bogățiile găsite acolo veţi libera și Sfântul Mormânt, și Egiptul! 

lar proștii, așa cum a suflat vântul în pânzele caravelelor 
venețiene, au cucerit și Zara, și Dalmația, și chiar Bizanțul. Ba l- 
au și stăpânit trei sferturi de veac. Cu numele. Că adevărații 
stăpâni au fost, de fapt, venețienii. Ei, ce zici?” 

— Strașnic acest Dandolo! se entuziasmă Milescu. 

— Așa sânteţi voi, grecii: vă daţi în vânt după șireţi. 

— Nu-s grec; dar Dandolo tot îmi place. 

— Aud că și acum, cu toate că sânt în război cu turcii, 
venețienii pătrund și iscodesc tot Țarigradul, spuse Gheorghe 
Ghica. Au cumpărat pe viziri, pe sultane. Duc război cu corăbiile 
și cu pungile. 

— Se zbat ei, dar nu mai izbutesc nimica. Nu se mai întoarce 
vremea când veneţiana Baffo era sultană valide, stăpâna 
imperiului turc. Nu! 

Vorbirea lunecă apoi spre meșteșugul diplomaţiei venețiene. 


— Însușirea de căpetenie a diplomaților venețieni este 
prefăcătoria. Un diplomat venețian întâi și-ntâi învață 
meșteșugul de a părea prieten. Rar oameni, și asta o 
recunoaștem și noi, genovezii, care, în ţara unde sânt trimiși să 
știe așa de bine, așa de dibaci, să se jălue alături de cel în 
suferinţă și să se veselească alături de cel fericit. Și tot ce află, 
scriu în depeșe cu cheie către doge și către sfatul republicii. 
Până și în scrierea cu cheie vâră unele slove fără rost, anume ca 
să încurce pe cei care ar încerca să afle cuprinsul depeșelor. 

Neculai Milescu era numai urechi. Când plecară neguţătorii 
genovezi, îl rugă pe capichehaia Gheorghe Ghica să cheme și 
vreun diplomat venețian, să afle de la acela meșteșugul soliilor 
și al diplomaţiei. Că mult râvnea, ardea chiar să cunoască bine 
asemenea îndeletnicire. 

La crâșmele din Galata, Milescu și cu slujitorul lui au găsit 
altădată un marinar din Genova. Era mărunţel, slab, vorbea 
repede, clipea des din ochi și se tânguia întruna că merge prost 
negoțul genovez, că stăpânii lui sărăcesc și că, în curând, va 
rămâne pieritor de foame. Cum începu să bea însă din vinul de 
Cipru dat de Milescu, genovezul deveni vesel și-l năpădiră 
visurile de fericire. 

— Piară stăpânii mei! Crape! Eu tot am să mă îmbogătesc. O 
să am noroc ca acel marinar englez care a găsit un boţ de 
ambră. Nu știţi?... Să vă spun: acum patru ani, o corabie engleză 
plutea pe-aproape de ostrovul Madagascar. Cum sta pe punte, 
un marinar zări ceva plutind pe valurile oceanului. Părea un 
burete mare, care se izbea de pereţii corăbiei. Întinse o plasă și-l 
pescui. Nu era burete, ci așa, ca un boţ de ceară. ÎI minună 
mirosul îmbătător. — Ehei, frate - îi spuse cu jind un marinar 
mai bătrân - ţi-a pus Dumnezeu mâna în cap. Ajungi bogat. Ai 
găsit cel mai mare bulgăre de ambră care s-a văzut până acum. 
— Ei și? Cine mi-l cumpăra? — Sultanul turcilor! Și-i povesti că 
sultanul se dă-n vânt după ambră. O frământă între degete și 
se-mbată de mirosul ei, sorbindu-l întruna. Ba o topește și-n 
cafea, ca să-i biciue simţurile și să i le stârnească pentru 
desfătări noi. Acolo, la Constantinopol, s-o maăriţi cu o bucată de 
aur de aceeași mărime. 


A învelit marinarul bucata de ambră în mătasă deasă, să nu-i 
pălească mirosul, ci cât mai aţâţător să se păstreze. Și a 
debarcat ici, la Galata. A tras la un han. A dat știre că are o 
bucată uriașă de ambră și a chemat pe turci s-o miroasă. Mai 
toți leșinau de plăcere și vroiau s-o cumpere. A auzit și sultanul. 
A trimis, în puterea nopţii, și cu sila l-au adus pe marinar în 
Sarai. A ţinut la preț englezul: 30.000 de piaștri. Și s-a ales 
bogat, pe toată viața... Auziţi, pe toată viaţa! De asta visez să 
găsesc un bot de ambră. 

— Da, dar nu știi că sultanul Ibrahim, cel iubitor de ambră, a 
murit de mâna călăului? 

— Da? Mă bucur c-a crăpat un tiran și mă-ntristez c-am 
pierdut un mușteriu... Dac-oi vedea că nici așa nu merge, mă 
vând piraţilor englezi. Lovim trei galioane!* spaniole. Le 
șterpelim aurul. Îl împărţim cu mister Cromwell. lar el ne pune în 
rândul bogătașilor din Londra și ne dă un scaun în parlament, în 
sfatul cel mare. 

— Nu ne vine a crede... 

— Cu toate astea, așa se întâmplă. Dacă ajung bogaţi și slăviţi 
cei cari vând sclavi, de ce n-ar ajunge, tot așa de slăviţi, și 
piraţii? Aceștia măcar nu fac negoț cu oamenii; pentru că doar 
atunci când potrivnicii le stau în cale, le trimit sufletele mai de 
vreme, în rai, la sânul lui Avram. 

Căldură înăbușitoare. Pe ulițele înguste, cu lespezi de piatră 
roase de umblet, oamenii cată umbra. La un colţ, așezat pe un 
covoraș, cu șapte cărți unsuroase și terfelogite, un turc bătrân, 
cu glas răgușit, tărăgănat și stins, vestește lumea că-i gata să 
gâcească: 

— „despre război și despre călătorii, despre negustorii 
mănoase și despre fericire în viaţă... Gâcesc în terfeloage și în 
elif... 

Și cu degete lungi, scheletice, vântură cărțile și arătă „elif”-ul, 
o scândurică neagră, lucioasă, pe care nimeni nu vede nimic, 
dar el citește ursita oricui. Dar n-apucă să sfârșească vorba că, 
de după colț, se năpusti o ceată de tineri; călcară peste sculele 
de gâcit, îl răsturnară pe bătrânul gâcitor, îl făcură ghem și-l 

izbiră cu capul de zid. Trecură furtunoși mai departe. 

— Allah - gemu turcul ștergându-și sângele de pe frunte - iar 
e răzmeriță în Țarigrad? 

Nu era de data asta răzmeriţă în Țarigrad. Tinerii spudei de la 
școala de lângă Patriarhie alergau spre Atmeidan. Printre dânșii 
era și Milescu și un prieten nou, căpitanul Radu, omul 
Cantacuzinilor din Tara Românească, venit la Țarigrad cu treburi 
de negoţ. Nu le păsa că striveau în picioare un biet om bătrân. 
Era vineri și vroiau să vadă pe tinerii turci cum se-ntrec în lupte 
de-a-călare. 

Atmeidanul, fostul Hipodrom al bizantinilor, gemea de lume. 
Obeliscul uriaș din mijloc își strălucea marmora în soare, lăsând 
o umbră subţire. Chipurile smolite și nădușite ale privitorilor se- 
ndreptau spre capetele pârtiilor unde așteptau câte doisprezece 
călăreți, cu tot tarhatul de luptă pe ei. Caii fremătau și mușcau 
zăbăluţele. Călăreţii își cercau sulițele, cu ochii ţintă spre 
potrivnicii din față. 

În mulţime, un murmur ușor - apăru într-un foișor înalt 
eunucul care conducea întrecerea. F 

Ridică, sus, un steguleț albastru; mulțimea încremeni. In tot 
Atmeidanul nu s-auzea nici musca. Răpezind stegulețul în jos, 
eunucul dezlănțui goana smintită a călăreților din amândouă 
capetele pârtiei. Alergau atât de cumplit, împroșcând nisip, că 
mulțimea, uimită, nici cu ochii nu-i putea urmări. Două valuri 
năprasnice ce s-apropiau... s-apropiau... Se izbiră. Scăpărară din 
suliţi. În fuga cea mai viforoasă, călăreții loveau și se apărau cu 
dibăcie. Multe lănci se rupseră. Din foișorul lui eunucul pândea 
cu ochi ageri, și prin semne, cu stegulețul, scotea din întrecere 
pe cei loviți. Mulțimea când răcnea, îmbărbătând luptătorii, când 
se lăsa sugrumată de emoție. Numai ici-colo câte un 
deznădăjduit tipa sălbatic, îndemnând ori blăstămând. Trei 
luptători căzură jos, în picioarele cailor. Câţiva se retraseră, 
înfrânți. Patru aduseră spre mulţime, în aceeași goană nebună, 
sulițele capturate. 

Le tremura încă inimile când tinerii spudei ieșiră din Atmeidan 
și porniră pe uliţi cotite și strâmte, poticnindu-se în lespezi și în 
gropi, prin faţa moscheei lui Soliman. Priviră chiparoșii și 
havuzurile din grădina moscheei, ascultară tânguirea muezinului 
din balconul minaretului: 

— Allahu akbar! (Allah e mare). Ashadu un ilaha ill Allah!... 


(Nu-i alt Dumnezeu afară de Allah). Și tânguirea asta îi însoţi 
până ajunseră la leni Kapu. 

În seara aceea nu mai merseră să înveţe călăria pe maidanul 
de dincolo de ziduri. Ci trecură podul peste Hrisokeras, la 
cârciumile din Galata. Acolo găseau totdeauna cel mai gustos 
pește prăjit, rumen și îmbibat cu mirodenii; acolo aflau cel mai 
minunat vin grecesc. Și apoi, îndemnându-se cu paharele, li se 
muiau inimile și începeau să povestească despre alint de 
dragoste. Grigore Ghica își aminti ceva ce vruse să spună 
Milescului înainte de întrecerile din hipodrom: 

— Ştii, frate Neculai, că mâine în zori domnița Ruxanda 
pornește spre lași? O cheamă Vasile Vodă s-o mărite. 

— S-o mărite?! slobozi tânărul, din adânc tainic, suspin și 
mirare. 

În seara aceea vinul de Falern a fost amar. Și Milescu l-a băut 
cu năduf și mânie. 

Mai târziu apăru însă, pe sub ascuns, și Sevastos Kimenitul. 
Venea mai mult ca iscoadă decât ca libovnic de petreceri. Când 
îl văzu, Milescu simţi în el o răscoală de nestăpânită mânie. Il 
îndemnă să bea: i 

— Nu te preface! Veselește-te cu noi... In faţa fripturii și a 
vinului, uită și tu uscatele opreliști ale bisericii! Bea! Lasă 
dracului cuminţenia. 

— Rectorul e bătrân. A uitat ce-i binele. Dosithei calcă a 
patriarh; gustă desfătări numai pe ascuns, în taină mare. Noi n- 
avem asemenea râvniri și nici asemenea înclinări. Putem păși, 
măcar câtăva vreme, pe calea lui Epicur. El ne învață că 
plăcerea este cel mai de seamă dar al firii. Să nu ocolim, deci, 
decât ceea ce stingherește plăcerea, bucuria, desfătarea. Şi cine 
ne stingherește mai rău decât cinstitul rector? Haideţi să ne 
plimbăm pe ţărmul Hrisokerasului, să trecem podul vechi și să 
ne uităm în grădinile cadânelor. 

— Nicos, îl superi pe Dumnezeu... Teme-te de el! 

— Dumnezeu e vinovat, Sevastos, că ne-a pus în cale atâtea 
ispite. Și pe deasupra ne-a mai făcut și niște biete făpturi slabe, 
ușor lunecoase spre braţele dulcei ispite. Și-apoi Epicur, dascălul 
nostru din seara asta, socotește că teama de zei este o 
nenorocire, cea mai mare nenorocire pentru oameni! Auzi, 
sărmanii oameni, să se teamă de zămislirea propriei lor 
închipuiri... 


Înălță fruntea, îşi scutură pletele negre, răsuci capul oleacă 
spre stânga, parcă anume să i se vadă nasul drept, osebit de 
frumos, ca de statuie grecească, și îndemnă pe toţi să bea. 
Băură și râseră tare. De departe s-auzea vuietul mării. Dinspre 
Brusa răsărea luna. 

— Ce vreţi mai frumos și mai bine? Când Epicur și ucenicul lui 
Diogene zic: „Cunoaște viaţa în tot adâncul și vraja ei” acești 
filosofi s-arată de o mie de ori mai înţelepţi decât Aristotel și 
decât sfântul Vasile cel Mare. 

— Te rugăm să nu te-atingi de Aristotel! 

— Un slugoi! Îl lăudaţi că s-a răsfățat în bogăţie la curtea lui 
Filip? Și-l ocărâţi pe Diogene că sălășluia într-un butoi? Dar 
Aristotel prânzea când îi plăcea lui Filip, pe când Diogene când 
poftea el singur. 

Mulţi bătură din palme și strigară: 

— Așa-i, Nicos! Ai dreptate!... 

— Prieteni - desnădăjdui Sevastos - nu vă luați după Milescu. 
Parcă a căpiat în sara asta. Slăvește învățătura unui ateu... 

— Dacă Epicur este ateu, atunci și tu, Sevastos, ești așijderea. 
Căci ce alta a făcut Epicur decât să doboare zeii, pe care tu 
însuţi, în același glas cu părintele Dosithei, în fiecare clipă, cu 
fulgere și pucioasă îi osândești? 

— Nicos, dragă Nicos, ești un sofist. 

— Și tu, un făţarnic! Mult îți place traiul bun, dar nu cutezi a 
mărturisi fățiș. Te opreşte prefăcătoria-ţi, însușire atât de 
trebuitoare celor care vor s-ajungă patriarhi!... 

Petrecerea ameninţa să se schimbe în sfadă. Grigore Ghica și 
căpitanul Radu, care nu știau nimic nici despre filosofi, nici 
despre rector, sfătuiră să meargă la plimbare, cu bărcile pe 
Bosfor. Luară trei bărci, îi așezară pe toţi înăuntru și, pe mare, 
ocoliră zidurile Țarigradului, până la Edicule. Luna poleia, feeric, 
orașul așezat în trepte, pe cele șapte coline. Spre miazănoapte 
se zăreau zidurile și turnurile Comnenilor. În dreapta, printre 
smochini și chiparoși, Saraiul. Alături, cupola uriașă de la sfânta 
Sofia, străjuită de patru minarete care, însoţindu-se cu cele șase 
ale moscheei lui Ahmed, păreau o oștire uriașă, de umbre, gata 
să ia cerul în suliți. Panorama se deschidea, minunată și 
misterioasă, spre Galipoli, peste cetatea de la Edicule. 

Ascultând clipocitul vâslelor, inima lui Milescu se ostoia de 
unele dureri: cu cine-o mărită Vasile Vodă pe domniţa Ruxanda? 


Taină... de bună samă cu un crai vestit. Eu... la dracu! Mă lepăd. 

Dar tinereţea-i nu se lăsa biruită. În inima-i se aprindeau alte 
simţiri noi. Râvnea să călătorească departe, departe, până la 
capătul lumii, să descopere insule și mări, să străbată ţinuturi 
nestrăbătute... Ce i-a mânat pe Marco Polo, pe Columb, pe 
Magellan, să spargă zarea? Și cât au îmbogăţit ei pe oameni 
aducând viaţa nouă de dincolo de zare!... De ce mă sfădesc cu 
Sevastos? E atât de mare lumea! Și de frumoasă... 

În zori, cu slujitorul Radu Marcu alături, Neculai Milescu privi 
din uliţă cum trecea în rădvan scump domnița Ruxanda. Și mult 
ar fi vrut să fie unul dintre însoțitori. În goană ar fi pornit, după 
rădvan, dacă n-ar fi știut că la lași o aștepta un mire. 

Sevastos Kimenitul nu și-a cruțat prietenul. A intrat în cămara 
de chibzuinţă a cinstitului rector Cariophilis și i-a istorisit tot ce 
s-a întâmplat și tot ce s-a grăit, vorbă cu vorbă, la crâșma din 
Galata. 

Chemat în fata rectorului, Neculai Milescu n-a tăgăduit nimic. 
Ci, dimpotrivă, a îndrăznit: 

— Eu nu învăţ s-ajung călugăr, ci diplomat și călător vestit. Și 
un călător trebuie să-l cunoască și să fie prieten și cu Epicur. Că 
nu se știe ce ţări și oameni întâlnește în cale. 

— Cutezi a grăi astfel în faţa mea? întrebă rectorul, 
încruntând sprânceana. Dar Milescu zâmbi. Și zâmbetul îi 
înfrumuseță și mai tare chipul de efeb. 

— Cutez pentru că nu cred, cinstite rector... nu cred în ceea 
ce am spus aseară. Cred în ceea ce aud aici în școală. Cred în 
ceea ce luminata domniei-tale minte mă învaţă. Am vrut să cerc 
tăria de cuget a lui Sevastos. Și te pot încredința că va fi un bun 
mitropolit... Și chiar un bun patriarh... 

Rectorul rămase câteva clipe încremenit. Nu știa dacă din 
inimă grăește, dacă batjocoritor ori dacă-l lingușește. Veni totuși 
la Gheorghe Ghica să se tângue de purtarea ucenicului. Nici nu 
îndrăznea să spună că Neculai Milescu ar merita să fie dat afară 
din școală. Vasile Vodă trimitea bani grei Patriarhiei din 
Țarigrad. Și izgonirea lui Milescu din școală l-ar supăra pe 
voievodul Moldovei. 

Acasă, Neculai Milescu l-a găsit pe Radu Marcu trist, opărit: 


— Stăpâne - se spovedi el - hai în Moldova. Aseară, pe când 
domnia-ta te plimbai cu barca pe Bosfor, ici, aproape de leni 
Kapu, am văzut cum ienicerii au luat în suliți și-au călcat în 
picioare sărăcimea care cerșea pâine. Nu poate să fie aici țara 
fericirii, nu... 

Între 1650 și 1653 multe s-au întâmplat în ţara Moldovei. 
Vasile Vodă și-a măritat cea de a doua fată, domniţa Ruxanda, 
cu Timuș Hmielniţki. Înrudirea cu hatmanul cazacilor a sporit 
amarnic bănuielile turcilor asupra Moldovei. Gheorghe Ghica 
avea tot mai mult de lucru: cumpăra cugetele turcilor, ungea 
osiile, urzea intrigi împotriva lui Matei Basarab și a lui Râckoczi. 
Și mai cu samă golea multe pungi de galbeni. Dar, deodată, se 
vesti că logofătul cel mare, Gheorghe Ștefan, cu ajutor de la 
unguri și de la munteni, s-a ridicat împotriva lui Vasile Vodă și l- 
a alungat din scaun. De mult urmărea Gheorghe Ștefan s-ajungă 
domn, să-și sporească averile și să se răzbune că-i necinstise 
casa nepoţii cei destrăbălaţi ai lui Vodă. Începutul răzvrătirii 
logofătului a fost așa: Vasile Vodă l-a trimis cu solie în 
Transilvania. Acolo, cu sfatul multor boieri, marele logofăt a 
legat prietenie cu lanos Kemény și cu Gheorghe Râckâczi. Au 
făcut jurământ împreună să se sprijine totdeauna; cât or avea o 
pâine s-o împartă între dânșii. Unii povesteau că odată, marele 
logofăt sta în divan, cu toiagul la gură, împovărat de gânduri. 
Văzându-l așa, un boier l-a întrebat: — Ce, îi zici din fluier, 
logofete? lar Gheorghe Ștefan a răspuns printr-o pildă: — Zic din 
fluier să mi se coboare caprele de la munte. Și nu mai vin... nu 
mai vin, bată-le pozna lor de capre... Abia acum acea pildă și-a 
dezvelit înţelesul adevărat. „Caprele” pe care le aștepta de la 
munte erau oștile din Transilvania. 


II 
ÎNTRE CĂRȚI ȘI UNELTIRI POLITICE 

Aprilie 1653. 

Pe dealurile Moldovei iarba se-ndesea ca peria, verde; 
viorelele și brebeneii ridicau priviri albastre spre cerul blând al 
primăverii. Vişinii, macieșii şi prunii, ca nişte gheme de 
harboțică albă, se înșirau în lungul drumurilor și punctau 
coastele dealurilor. Dinspre miazăzi soseau, pe sus, cârdurile de 
cocoare. 

Tot dintr-acolo venea călare și tânărul Neculai Milescu, însoțit 
de slujitorul său. Până la București a călătorit împreună cu 
căpitanul Radu, în caravana lui de care cu marfă pentru 
Cantacuzini. Grăbea să afle ce se petrece în Moldova. S-a așezat 
domnie nouă ori s-a întors Vasile Vodă? 

La Milești, moș Nichifor nu-i spusese decât atât: 

— Nu știu ce-i la lași. Dar știu că domnii se păruesc, iar pe noi 
săracii ne dor ciolanele... Oștile pradă săraca ţară. 

În apropiere de lași, Neculai Milescu văzu urmările luptei de la 
Popricani, dată între oștile ungurești care-l sprijineau pe 
Gheorghe Ștefan și cazacii care-l ajutau pe Vasile Lupu. Se 
întâlni cu mulţi unguri fugiți de pe câmpul de bătaie. Azvârleau 
armele și steagurile și fugeau risipiţi câte zece-douăzeci spre 
munţi și pustietăți de pădure. Din spate îi urmăreau cazacii. Și 
colo - la o margine de sat - ori dincolo - pe malul unui râu - 
lefegiii unguri ai lui Kemény, purtând straie din blană de lup, dar 
îndrăzneală de berbeci, erau prinși și uciși. În schimb, cazacii, 
dovedind uimitor curaj la război, se alegeau cu multă pradă: 
arme, îmbrăcăminte scumpă, cai și podoabe de preț. Tânărul 
Milescu oprea calul la marginea vreunui hugeac ori urca, 
împreună cu Radu, în câte un cireș înflorit și, prin pașnic zumzet 
de albine, vedea cum se întăreau cazacii la pământ, cum săpau 
gropi și trăgeau de acolo cu muschetele, lovind fără a putea să 
fie loviți. Și trei zile Milescu se ţinu aproape de oștile ce purtau 
războiul. Îl mira mult curajul și îndrăzneala cazacilor, neobosiţi la 
tăvăleala expedițiilor, măcar că, atât cât dura războiul, nu 
mâncau decât pâine uscată și beau apă din vaduri, la rând cu 
caii. Întâlni sate arse, bătrâni, femei și copii uciși, vite furate 


strânse cârd, ca să fie trecute în Ardeal. 

În apropiere de lași se întâlni cu o ceată de oșteni și cu fratele 
său, Apostol. Grăbea s-ajungă la curtea lui Vasile Lupu. 

— La urma urmelor, e bine când domnii se bat folosind oști 
străine, spuse Apostol, după ce-și îmbrăţișă fratele întâlnit pe 
neașteptate. Ne mai cruțăm zilele noastre. 

— Da, pumnii sânt străini - tâlcui Radu Marcu - dar spinarea-i 
a noastră... 

— Cum îi îngădui? întrebă Apostol, în grecește. 

— Întreabă-mă pe românește, că Radu a învăţat grecește la 
Țarigrad. Și-i îngădui pentru că ne-am împrietenit mâncând 
împreună pită străină. 

După ce-i abătuse vântul spre domnie nouă, boierii grăbeau 
către lași să se închine iar la picioarele lui Vasile Vodă. Doar 
teama, ispita și păcatul i-a împins să iasă în calea câinelui de 
logofăt, Gheorghe Ștefan, care s-a răpezit ca un tâlhar spre 
scaunul domnesc; dar că, în străfundul inimilor, statornică le-a 
rămas credinţa. Vasile Vodă pufnea mânie în barbă, rotea priviri 
crunte și înghiţea guliile minciunilor și pelinul prefăcătoriei. Ce 
era să facă? Așa-s boierii; ticăloși și mișei. 


2 


Când Gavrilă Milescu și-a vestit prietenii despre sosirea 
feciorului de la Țarigrad, mulţi s-au înghesuit în casa de pe ulița 
Herbinte, să-l vadă. Nădăjduiau, în sinea lor, să afle ceva despre 
gândurile turcilor privitoare la domnia Moldovei. Că boierii, la 
urma urmelor, dacă-și vor binele, tot după dairelele!! sultanului 
trebuie să joace. lar Neculai vine din casa lui Gheorghe Ghica, 
capichehaia. Și-au încremenit boierii văzând frumusețea făpturii 
tânărului: înalt, chipeș, luminos la față, cu nasul drept, ochii 
negri, iscoditori și vii, cu barba și musteaţa abia înspicate, 
îmbrăcat în straie bogate. 

Le-a povestit, de-a-valma, despre știința numerelor, despre 
etică, despre cei mai mari și mai vestiți împărați care fost-au în 
lume, despre uneltirile diplomaților venețieni, despre revoluţia 
din Anglia și despre uciderea lui Carol Stuart, despre antihrist și 
despre proorocirile lui Daniel, despre luptele din Atmeidan și 


"1 instrumente muzicale turcești; un fel de tobe mici, cu zurgălăi, în care se bate cu 
degetele. 


despre multe lucruri care nu s-au mai auzit pe aici și care 
uimesc ori fac măciucă părul nepricepuţilor boieri de la Moldova. 
Întrebările boierilor: dacă l-a văzut pe sultan, dacă în bazare se 
găsesc blănuri de samur, ieftine, dacă vizirii au două sau trei 
tuiuri... şi altele ca acestea, îl scoaseră pe Neculai Milescu din 
răbdări. Incepu să dea răspunsuri în doi peri, în bătaie de joc. 

— Și la Patriarhie ai cântat în strană? întrebă o barbă sură. 

— Nu! N-am cântat! 

— Ei, ce frumos am cântat eu, în strană, la Trei Sfetitele, 
mulțămind lui Dumnezeu că l-a adus înapoi domn pe Vasile 
Vodă și că ţăranii nu mi-au spart hambarele. Că zău, mă 
temeam... 

Neculai Milescu râse cu gura mare. A întrebat boierul cu barba 
sură de ce râde. lar Milescu, văzându-l supărat, îi răspunse cu o 
poveste auzită la Nichifor Bleah, prisăcarul. 

— Cică o muiere, cam proastă, plângea ori de câte ori îl auzea 
pe popă cântând. Într-o zi, popa i-a spus: — Mă bucur, femeie, 
că glasul meu îţi place așa de mult și te înalţă la ceruri, făcându- 
te să lepezi lacrimi de bucurie. — Nu - a suspinat proasta - nu 
mă bucur, ci mi-i jele. Că am avut, la zilele mele, un măgar, cu 
care-mi câștigam pâinea. Și mi-a murit. lar glasul sfinţiei tale îmi 
aduce aminte de glasul măgarului meu, săracul! Și de aceea 
lăcrămez... Și-apoi tot lașul știe - urmă tânărul Milescu, pe 
nerăsuflate - că domnia-ta ai mormăit și la molifta făcută în 
biserica Sfântului Neculai în cinstea lui Gheorghe Ștefan, 
logofătul cel hain... 

Unii au cercat a râde. Dar cele mai multe bărbi s-au zbârlit de 
mânie, ca spinarea motanilor călcaţi pe coadă. 

Nu, nu-i plăceau Milescului boierii din lași. Parcă atunci când a 
plecat nu erau așa de înapoiaţi, de ruginiţi. De aceea anume, și 
mai mult decât cu vorbele, Neculai Milescu a căutat să uimească 
prin fapte. S-a alăturat zurbagiilor, nepoți ai lui Vasile Vodă, 
care, după spaima trasă prin hainirea logofătului Gheorghe 
Ștefan, acum se dezlănțuiseră și mai și. Nedespărţita treime 
întru blăstămăţie și desmăţț, nepoţii lui Vodă l-au dezamăgit, 
însă, repede pe Milescu, prin grosolănia și nerușinarea lor. De 
aceea, aflând de la frate-su, Apostol, că doisprezece oameni din 
Milești au fugit spre Ardeal, a gonit până a ucis doi cai. l-a prins 
aproape de Roman și i-a dat la moșia nouă din Brănești, în paza 
isprăvniceilor. 

Apoi s-a abătut pe la mănăstirea Tazlău. Sorbea cu privirea 
frumuseţea sălbatică a Bistriţei și a munţilor. Asculta foșnetul 
măreț, veșnic al pădurii căţărate pe spinări de munţi. 

Pe Tazlău urmărea saltul săgetat al păstrăvilor. Și se simțea 
cuminţit în faţa mănăstirii cu zid tare, de la Ștefan Vodă, ca o 
cetate a sihăstriei. Starețul, ca un castelan, îl primi pe tânărul 
Milescu cu deosebită cinste, bucuros că-i calcă pragul un 
„spudeu” ţărigrădean. Fusese la Athos stareţul în tinereţe și 
vorbea grecește. Se minuna de bogata învăţătură a tânărului și 
mai bine de o zi au sfătuit împreună, în pridvorul chiliei, 
deasupra trapezei, gustând păstrăvi prăjiţi și vin de la Odobești, 
vechi de un sfert de veac. A doua zi, Milescu îi uimi pe călugări 
cu iscusinţa la călărie: sări peste pârâu, galopând, sări peste 
garduri nalte. Călugării i-au dat să-i îngrijească armăsarul un 
țigan rob, și el meșter călăreț și foarte iubitor de cai. Se numea 
Pătru și avea douăzeci și trei de ani. Călărea pe păr și, din galop, 
sălta în picioare pe crupă, apoi se încolăcea după grumazul 
calului. Călugării se desfătau privindu-l. Și era îndrăgostit Pătru 
de o roabă, Mărgărita. Dar nu de mult călugării vânduseră acea 
roabă unui boier din Țara Românească. Fiind prea frumoasă, 
Mărgărita era primejdioasă pentru mănăstire. Se tăiau călugării 
pentru ea. Nici lui Pătru nu-i îngăduiau să se însoare. Ziceau că 
dacă se-nsoară își pierde sprinteneala și agerimea. Pe Milescu l- 
a usturat la inimă povestea ţiganului. De două ori cercase Pătru 
să fugă, dar l-au prins și l-au adus înapoi, rob al mănăstirii. L-au 
ținut mult în obezi. De acolo cânta robul tare să-l audă și 
stareţul: „Măi stăpâne, măi stăpâne, nu-ţi tot bate joc de mine, 
c-a veni vara ca mâine și te-oi prinde-n lunca mare, să-ţi fac 
divan pe spinare...” 

Milescu se gândi să-l scape; să-l trimită căpitanului Radu, în 
Țara Românească. L-a dus chiar el, până la Buzău, ca să nu-l 
prindă iar călugării. Apoi l-a lăsat cu pitac scris către căpitanul 
Radu: „Iţi trimit un rob ţigan, Pătru, pentru cei douăzeci și cinci 
de galbeni ce-i am datorie la domnia-ta. Rogu-te să-i găsești 
logodnica, roaba Mărgărita, și să fie împreună, pe viaţă. Amin. Și 
altminteri să nu faci...” 

A făcut isprava asta cu nepăsare, faţă de rânduiala obișnuită, 


ba chiar cu oarecare dispreţ faţă de călugării care-l primiseră cu 
cinste. 

Clocotind de mânie, stareţul de la Tazlău s-a jeluit repede la 
domnie. După ce a râs cu mare poftă de asemenea ispravă, 
Vasile Vodă a poruncit lui Gavrilă, hatmanul și pârcălabul de 
Suceava, să cerceteze pricina. L-a chemat pe Neculai Milescu: 

— Tinere, dacă ești așa de învăţat, cunoşti Pravila 
împărătească? 

— Cunosc. La pontul 116 statornicește că acel care vinde 
robul altuia, și este boier, să fie băgat în ocnă, iar dacă este 
slugă, adică om de jos, mai întâi să fie purtat târâș de cozile 
cailor și apoi să fie spânzurat. 

— Așadar, ocna! 

— Da. Ocna. Dar ce-am făcut eu nu-i nimica, în cumpănă cu 
blastămăţiile pe care le faci domnia-ta, hatmane, și-apoi le 
acoperi cu barba-ţi stufoasă și bătrână... 

Hatmanul a clipit nedumerit și a hihiit, ca un nechez, 
hurducându-și pântecele și hangerul cu mănunchi de aur și 
sidef, împlântat în brâu. Gândea: „Îndrăcit mânzoc!”... Dar 
repede își aminti că-i hatman și se zborși: „Mă-nfruntă unul cu 
caș la gură?” 

— Și nici la ocnă n-o să-mi fie urât; că va trebui să merg odată 
cu feciorii domniei-tale, dacă, bineînțeles, nu-i osândești la 
spânzurătoare pentru blăstămăţiile pe care le fac, urmă el în 
grecește, nelăsându-l pe hatman să-l înfrunte și desumflându-i 
mânia. 

— Ştii ce? Să scoţi robul de la căpitanul Radu și să-l înapoiezi 
mănăstirii. 

— Nu mai pot. L-am trimis la ţiganca, lui, că era logodit... O 
fapta omenească și creștinească... Chiar stareţul știa asta. 

— Atunci plătește călugărilor preţul robului... grăi din ce în ce 
mai moale hatmanul Gavrilă. Și să tăcem... 

— Nu plătesc nimic. Că în fapt, n-am vândut robul, ci l-am 
făcut slobod și danie. 

N-a avut încotro, hatmanul. lar lui Vasile Vodă i-a spus că, la 
urma urmelor, chiar dacă de data asta s-a întrecut cu măsura, 
tânărul Milescu știe prea bine din cărți și din filosofi și chiar din 
părinţii bisericești, ca să mai și împlinească tot ce știe. 

Dar, mirate, bătrânele bărbi boierești din lași se cârjoiau și, 
furioase, se zbârleau ca ariciul: cum se-mpacă zurbava cu 


învățătura? Ce tinerel neînțeles și desmăţat! Joacă armăsarul în 
buestru ca un pehlivan din Sarai și citește din cărți mai ceva ca 
Vlădica Varlaam. Mare istorie! 

Trecând prin lași, tocmai în această vreme patriarhul Macarie 
de la Alexandria, lui Neculai Milescu i s-a încredințat slujba de 
cinste de a fi tălmaci între vlădici. Vasile Vodă l-a rugat pe 
patriarh să facă o moliftă pentru zdrobirea potrivnicului logofăt 
Gheorghe Ștefan, carele, după ce a mâncat pita celei mai înalte 
slujbe din divan, s-a ridicat ca un proclet să răstoarne domnia. 
Macarie patriarh i-a împlinit rugămintea. Și, pentru galbeni 
sunători, i-a mai dat lui Vodă și o samă de moaște, să-l ajute în 
luptă și întru împlinirea vrerilor. Într-o cutie rotundă din abanos 
de India, săpată cu măiestrie, i-a înfățișat pe culcuș de bumbac 
moale și acoperite cu brocart o frântură din calul Sfântului 
Dumitru, puţin sânge de la Sfântul Gheorghe, câteva fire din 
părul mucenicii Anastasia care mântue de farmece, un deget al 
mamei Sfântului mucenic Eustatie, niște bucățele de piatră de 
pe Sfântul Mormânt și două ţăndărele din lemnul crucii pe care a 
fost răstignit Hristos. Vasile Vodă a pus cutia într-un săculeţ de 
tafta purpurie, legându-l cu șnur de mătasă albastră. Și anume 
arăta boierilor: 

— Am cu mine moaștele sfinţilor șutași. Cu asemenea 
talismane câștig orice război. 

Era nedumerit Milescu de ce un om ca Vasile Vodă, altminteri 
atât de deștept, acum se-ncrede așa de mult în niște moaște, pe 
care Macarie patriarh le-ar fi vândut și lui Gheorghe Ștefan, dacă 
ar fi fost în lași și i-ar fi plătit. 

A înclinat spre vorba pârcălabului Ștefan, om gârbov și 
cucuiat, dar înţelept cum nu se află doi în Moldova. Zicea 
pârcălabul: 

— Moaştele trag spre mormânt, nu spre domnie cu fapte 
vitejești. Vasile Vodă râvnește mai sus decât îl ţin puterile și 
banii. El nu vrea să știe că omul cel mai aproape de cădere este 
cel ce s-a urcat prea sus. Bine zice norodul că vodă-i nesătul și 
numai pământul va să-i astupe, să-i astâmpere lăcomia. 

În adevăr, după ce l-a alungat pe Gheorghe Ștefan, Vasile 
Lupu, ajutat de Timuș, ginerele său, a purces împotriva lui Matei 
Basarab. În lași, nepoţii și rudele lui Vodă înteţiră și mai mult 
jaful și desmăţul. 

Dar, mai repede decât se aștepta oricine, Vasile Vodă se 
întoarse din Țara Românească înfrânt, la Finta. Nu mai avea 
oști. Cu Timuș se sfădise. Moaștele date de patriarhul Macarie 
nu-i folosiseră decât ca să-i sporească trufia deșartă. Cu toate 
că în Moldova începură murmure și șovăieli, rudele lui vodă nu- 
și schimbau viața. Strigau: 

— Și dacă am pierdut războiul! Domnia stă necilintită la 
Poartă. Ne apără capichehaia Gheorghe Ghica. Nici nu ne pasă! 

Dar îndată, la începutul lui iulie, se vesti că Gheorghe Ștefan a 
intrat pe la Focșani cu oști de la Matei Vodă, și-a pus tabăra la 
moșia lui de la Răcăciuni. Veniră și oști multe din Ardeal, de la 
Râck6czi. Întâmpinându-l, Vasile Lupu fu înfrânt la Sârca. Nici nu 
se mai opri la lași. Ci, trimițându-și familia la Suceava, alergă la 
socru-său, la Bogdan Hmielniţki. 

Ca o furtună a venit Timuș cu cazacii lui să scoată familia lui 
Vasile Vodă din Suceava. Boierimea aștepta, cu sufletul la gură. 
Puţini erau acei care luaseră arma și luptau de o parte sau alta. 
Pentru dânșii luptau lefegii. Boierii plăteau și tremurau, cu 
porțile ferecate. Oștile lui Kemény și Gheorghe Ștefan, având 
mare ură împotriva cazacilor din păţania de astă vară, goniră 
furioase și repede înconjurară Suceava. Și începură acolo o luptă 
pe viaţă și pe moarte. 

Simţind că Neculai e gata să intre în luptă alături de Vasile 
Vodă, Gavrilă Milescu crezu că-i mai bine să-l trimită iară la 
Țarigrad. Măcar pân-o trece vipia mâniilor și până s-o alege care 
pe care. Plecând din lași, chipeșul tânăr purta cărţi de la unii 
boieri către capichehaia Gheorghe Ghica, să se ţină tare și să 
dea oricât ca Vasile Vodă să se întoarcă a treia oară cu domnia. 
Socoteau bine boierii că, în ciuda înfrângerii sau biruinţii pe 
câmpul de luptă, domnia va fi a aceluia ai cărui bani vor ajunge 
întâi la Țarigrad și vor lucra mai de sârg. A trecut Milescu cu 
slujitorul lui, Radu, în goană pe la Galaţi, Medgidia, pe la Vama 


și prin Egri Kapri, a intrat în cetate, trăgând de-a-dreptul la 
Bogdan Sarai. S-a speriat capichehaia Gheorghe Ghica și, 
vărsând lacrimi, tremurând, a pregătit pungile pentru vizir și 
sultan. 

— Of, of, of!... Cum nu înţelege acest Vasile Vodă că nu-i făcut 
pentru războiul cu sabia, ci doar pentru cel cu pungile? Ginere 
cazac i-a trebuit! Cine are fete frumoase, are și belele urâte... 

Vizirii primeau pungile și clătinau turbanele: 

— Vasile-bei și-a cam mâncat lefteria... Dar și logofătul e un 
ghiaur ticălos care cutează a-și arăta colții spre noi. 

Gheorghe Ghica înțelese că turcii cei mari vor s-aștepte să 
vadă cât dă și Gheorghe Ștefan. Pe urmă, or vedea. 

Veniră vești de la lași: toți moldovenii s-au cutremurat de 
vitejia cazacilor. Cu toate că acolo, în cetate la Suceava, le-a 
lipsit și pulberea și hrana, cazacii n-au îndărăptat, ci vitejește l- 
au înfruntat pe dușman. Ca să nu piară de foame, au mâncat nu 
numai rădăcini de buruieni, ci și pieile cailor morți. Și-au fiert și 
mâncat până și opincile. Că nu era cetatea pregătită de război 
nici cu merinde, nici cu pulbere. Vasile Vodă strângea doar aur, 
cu toate că făcea și războaie. Toţi se mirau de tăria, credinţa și 
dragostea cazacilor pentru conducătorul lor Timuș. Dar, rănit în 
luptă, Timuș a pierit în braţele frumoasei Ruxanda. Câtăva 
vreme ea a tăinuit moartea soțului viteaz și iubit, nădăjduind că 
va veni Vasile Vodă cu socrul, Bogdan Hmielniţki, s-o mântue 
din primejdie. 

Dar până la urmă, cetatea a trebuit să se închine. Gheorghe 
Ștefan a pus mâna pe multe averi și pe familia lui Vasile Lupu. Și 
a pornit asupra ei cumplită răzbunare. 

La Țarigrad, vizirii luau banii de la Gheorghe Ghica pentru 
Vasile Lupu, dar îl învinuiau că apără pe un răzvrătit, un 
turburător al ţărilor de la Dunăre. Înrudirea cu polonii și cazacii i- 
a știrbit încrederea de care se bucura în fața sultanului. 

— Vasile-beiul, după pilda acelui ghiaur Mihai Vodă, a vrut să 
stăpânească două ţări. Și asemenea treabă, mai ales, nu ne 
place nouă. Afară de asta, s-a încuscrit cu leșii și cazacii, urzitori 
ai războiului împotriva noastră... 

Tocmai în acea vreme o corabie tătărească îl aducea pe 
Vasile Vodă la Istambul. Dar nu-l cobori în palatul de la Kuru- 
Cișme, ci, din porunca sultanului, îl lepădă la Edicule, sub pază. 
Pătrunseseră în Sarai cei șaizeci de mii de taleri ai lui Gheorghe 


Ștefan. Înţelegând că le-au picat în palmă vaci grase de muls, 
turcii, ca să zicem așa, le-au așezat la staul: una la ţara 
Moldovei, alta la Edicule. Făgăduia noul domn darnic să fie; iar 
fostul domn jupuise destul de pe ţară, avea bani, aur și vizirii 
socoteau că trebuie jupuit, la rându-i. Că turcii cei mari s-ațin la 
schimbarea domniei ca tăunii toamna la urdinișul știubeiului: iau 
și de la cel care pleacă și de la cel care vine. 

Popirea lui Vasile Vodă la Edicule însemna pentru capichehaia 
noi și noi pungi de hani. Plătea Gheorghe Ghica și nu dobândea 
nicio făgăduială. Deocamdată, Vasile Lupu rămânea s-asculte 
mugetul Mării de Marmara, la temelia zidurilor de la Edicule, ori 
să privească albastrul cerului spre Poarta de Aur, cu amar să se 
jălue de soarta familiei oropsite, să suspine după dulcea 
stăpânire a Moldovei și să cugete ce lunecos e norocul. 
Blăstăma zidurile groase și crenelate și turnurile-n opt laturi 
zidite de Mahomed sultan Fatih, că-l despărţeau de doamnă, și 
de fecior, și de tot binele-n care huzurise. Se mângâia doar cu 
gândul că mai are încă multă avere și până la urmă banii vor fi 
mai tari decât armele și decât viclenia omenească. Se sfătuia cu 
niște căpetenii venețiene, prinse în războiul pentru Creta și 
închise tot aici la Edicule, până s-or răscumpăra; se sfătuia să 
aștepte să fie cât mai harnic Gheorghe Ghica, în războiul 
pungilor. 

Neculai Milescu învăţa iară la școala cea mare de pe lângă 
Patriarhie. Adâncea și mai bine pe Aristotel, pe Herodot ori pe 
Plutarh. Dezbătea iară încâlcite probleme de teologie. Dar mai 
ales afla cum se ţes intrigile și mișeliile în Țarigrad. Se ducea 
des să-l vadă pe Vasile Lupu la Edicule. Mereu întreba 
prizonierul: 

— Aflat-ai ceva despre doamna mea? Despre mult doritul meu 
fiu? 

Când îi spuse că Gheorghe Ghica a plecat în Moldova, chip să- 
și mântue feciorul din mâinile lui Gheorghe Ștefan, Vasile Vodă 
se învineţi, ochii i se bulbucară ca de broscoi călcat pe șale și 
răcni, detunând zidurile de la Edicule: 

— Nemernicul! Javră bătrână! M-a vândut... da, m-a vânaut!... 
Eu l-am tras la curte, că umbla doar cu ticăloasă neguţătorie de 


mărunţișuri. L-am făcut vornic și capichehaie și i-am încredințat 
zodia mea, aici, la Țarigrad. Cu banii mei s-a îmbogăţit! Şi- 
acum... acum se gudură câinele, pe lângă logofătul Gheorghe 
Ștefan. Bine că n-ai rămas în lași, să te spurci și tu, fătul meu, 
de necinstea și mișelia oamenilor... 

Când îi aduse vestea că Gheorghe Ștefan a tăiat capul 
paharnicilor Ștefăniță și Alexandru și al lui Enache comisul, 
Vasile Vodă lepădă lacrimi amare pentru acești nepoți 
necugetați, zurbagii și destrăbălați: 

— Când eram domn, boierii mă lingușeau chiar pentru 
ticăloșiile nepoților... Acum le pun capul sub satăr... 

Gândea mereu la mărirea, strălucirea și binele în care s-a 
lăfăit până în ceasul când s-a ridicat „puiul de cățea”, Gheorghe 
Ștefan. Milescu îi aduse știrea că „uzurpatorul” a vrut să-și bată 
joc de Ecaterina doamna, chip să plătească batjocura săvârșită 
de Gheorghe hatmanul asupra casei sale, când i-a necinstit 
jupâneasa. Dar mândra circaziană nu s-a înfricoșat, ci l-a 
înfruntat cu îndrăzneală, l-a suduit și l-a făcut „dulău fără 
obraz”. Neavând încotro, Gheorghe Ștefan l-a crestat doar 
oleacă pe Ștefăniță Lupu la nas, ca să fie însemnat și să nu mai 
poată domni. 

Auzind asemenea ticăloșii, Vasile Lupu se zvârcoli ca un leu în 
cușcă, urlându-și furia până când leșină. 

După câteva zile, ca să-și mai îndulcească inima, Vasile Lupu 
îl rugă pe Milescu să-i aducă niște găcitori și cititori în stele. 
După ce-și primiră plata, aceștia îi proorociră multe zile fericite 
întru domnia Moldovei. 

— Logofătul nu se va putea ţine. Nu! Un neguţător de la lași, 
după ce mi-a povestit despre suferinţele familiei mele închisă la 
Buciulești, pe Bistriţa, a mai adăugat că dulaul fără obraz a 
sărăcit de tot. Curând n-o să aibă cu ce hrăni oștile pe care i le-a 
lăsat Kemény lanos. Îi trebuie pâine, carne și vin pentru oameni, 
fân și ovăz pentru cai. Doamne, atotputernic, mare și bun, 
îndură-te și dă asupra Moldovei foamete, lăcuste, pârjol, năvală 
și jaf de tătari, dă s-ajungă lupul colțat mai repede la fundul 
sacului... Bogdan Hmielniţki nu mă lasă. A, dacă-i ceream lui 
sprijin și nu... Dar am trimis oamenii mei la cazaci. Cum i-ar bate 
pe poloni, trec să-mi mântue casa... Dreg ei lucrurile! Ai auzit 
cum a murit Timuș? Odată om! 

Curând însă află că Bogdan Hmielniţki, trădat de tătari, a fost 


înfrânt de poloni la lvaneţ, pe Nistru. După asta a adunat 
căzăcimea, și-a spus: „Recunoaștem stăpân pe ţarul Alexei 
Mihailovici de la Moscova. N-am putea găsi un sprijin mai bun 
decât mâna-i împărătească. Cine nu-i de părerea noastră, să 
plece unde poftește: calea e slobodă!” Căzăcimea a primit sfatul 
lui Bogdan. lar în mai 1654, ţarul Alexei Mihailovici a declarat că 
pornește și el război împotriva trufașilor pani polonezi. 

— Și eu zac închis la Edicule... gemea Vasile Lupu. lar 
hapsânii viziri mă storc de bani, mă storc! Doamne, ţi-am zidit 
biserici și-n aur ţi le-am poleit. Unde ești, de nu mă vezi? 

Vizitându-l pe Vasile Lupu, Neculai Milescu s-a împrietenit cu 
venețienii închiși la Edicule. Îi admira ce iscusiţi erau la sfaturi 
pentru Vasile Lupu: să nu se lase, să folosească banii și 
vicleșugurile diplomatice, urzeala și mituirea, pân-o răzbi. Il 
ocărau într-un glas cu Lupu pe trădătorul Gheorghe Ghica și 
istoriseau cum lucrează diplomaţii venețieni. Povesteau despre 
instrucţiunile pe care Sfatul republicii Veneţia le dă solilor. Ce 
lucru anume să urmărească și cum să vorbească un ambasador 
ca să afle tot ce dorește, ca să-și atingă scopul vizitei în ţara 
străină. 

— Un ambasador venețian trebuie să vorbească frumos, cu 
iscusinţă, într-un stil ales, să răsucească mintea și planurile 
potrivnicului. El trebuie să știe a folosi în vorbire numai cuvinte 
obișnuite - verbis tamen generalis - care nu îndatorează pe 
nimeni, dar farmecă și prind potrivnicul în laţ și, cu nesimţită 
silă, îl împing să mărturisească sau să făptuiască tot ce vrea 
Veneţia. Noi, venețienii, ne călăuzim după învăţătura lui Niccolo 
Machiavelli. El zice: „Dacă ești trimis ambasador, trebuie să fii 
vulpe ca să-l cunoști pe șarpe și să fii leu ca să-l dobori pe lup.” 
Mai mult cu diplomaţia am izbutit să-i batem pe turci și să-i silim 
a ridica asediul Candiei, fără să ne îndatorăm altor puteri, 
pentru victoria noastră. 

Pe venețieni însă începea să-i cam încurce diplomația cea 
nouă a lui Cromwell, care cârmuia Anglia cu „neguţătorii și 
băcanii” lui. Oamenii lui Cromwell răsturnau planurile și urzelile 
tainice ale venețienilor, pentru că erau neobișnuit de făţiși, de 
îndrăzneți. Și ca să pilduiască, venețienii nu povesteau din 


întâmplările lor, ci dintr-ale altora. Astfel povesteau despre 
ambasadorul Franţei la Londra care s-a folosit de toată școala lui 
diplomatică, de toată istețimea lui, ca să-l înduplece pe 
Cromwell a îngădui în Anglia iarăși negoț slobod cu vinuri 
franțuzești. Dar după ce l-a lăsat să-și cheltuiască tot talentul 
retoricesc și diplomaticesc, l-a lovit fățiș: „Adăpostiţi în ţara 
voastră pe foștii noștri regi, pe Stuarţi, asasinii poporului. Și 
credeați că n-o să putem trăi fără rege... Și, iată, trăim. O să 
trăim deci și fără vinuri franțuzești”... 

Mult era dornic și-i plăcea lui Milescu când afla asemenea 
lucruri. Îşi ascuţea urechile ori de câte ori venețienii istoriseau, 
cu amănunte, despre ceremonialul primirii solilor la curțile 
regilor și împăraţilor. Dacă un ambasador este trimis, de pildă, 
la papa Romei, este obligat, de orice credință a fi, să facă trei 
plecăciuni adânci și să sărute papucul pontifului. Solul trebuie 
întâi și întâi să ţină rangul soliei. Un ambasador englez trimis la 
regele Franței nu s-a clintit de la hotar până când nu l-a 
întâmpinat un prinţ, călăuzindu-l spre Paris. Așa-i datina. 

— Cum nu se mai potrivesc uneori datinele, dintr-un veac într- 
altul ori dintr-o ţară în alta... se miră Milescu. De la pârcălabul 
Ștefan știu că, la noi la lași, în vremea lui Alexandru Vodă 
Lăpușneanu, solii așteptau ceasuri întregi, în drum, în faţa curții 
domnești, în frig și în ploaie. Ca hrană, Vodă le trimitea boi 
întregi, dar le cerea pielea înapoi, pentru că Lăpușneanu făcea 
negoț cu piei și cu porci. 

Gândind asupra luptei diplomatice și discutând aceste lucruri 
cu Dosithei, cu care acum era tot mai mult prieten, Milescu 
înțelese și mai bine spusele neguțătorilor venețieni: venețienii 
au introdus în diplomaţie acel duh al tainei, al bănuielii, al 
făţărniciei. 

— Dar noi, grecii, trebuind să luptăm cu otomanii și altă armă 
decât iscusința neavând, ajuns-am să-i întrecem pe venețieni 
întru țesătura intrigilor. Noi știm că, la urma urmelor, cel mai 
bun diplomat este punga cu bani. Ambasadorii se lasă adesea 
cumpăraţi și fac voia celui care dă mai mult. Îmi povestea un 
bătrân dragoman că, în timpul lui Carol | Stuartul, mulţi dintre 
miniștrii Angliei erau mituiţi de regele Spaniei. Carol nu numai 
că nu se supăra pentru asta, ci zicea: „Îmi pare rău că nu-l siliţi 
pe spaniol să plătească de zece ori mai mult, ca să-i rămână tot 
mai puţini bani pentru războiul împotriva noastră...” 


Unii îi numesc pe diplomaţi „prea cinstitele iscoade”. Dar ca 
să poată pătrunde în toate tainele unei împărăţii, diplomaţii au 
nevoie de bani. De aceea s-au rânduit, în multe ţări, visterii 
tainice anume pentru a cumpăra cugetele solilor - gingașă 
neguțătorie și scumpă marfă... 

— Intr-adevăr, scumpă! suspina Vasile Lupu. Tinere Milescu, 
văd că mă cruţi și nu-mi spui că Gheorghe Ghica și-a găsit 
feciorul, prietenul tău, l-a găsit teafăr și nevătămat. De aceea l-a 
și însurat cu o nepoată a dulăului fără obraz. L-a făcut chiar 
postelnic!... Ah, că nu i-am sucit gâtul cu aceste mâini ale mele! 


Venețienii îl mângâiau cu pilde din istoria republicii lor. Fost- 
au și acolo destui ambasadori ticăloși. 

— Solii, când se învechesc ori devin prea limbuţi, prea 
mincinoși, prea încrezuți, trebuie să dispară. La noi, la Veneţia - 
în lagune, noaptea, de pe Puntea Suspinelor. La Paris - în Sena. 
La Londra - în Tamisa. Aici - în Bosfor. Peștii și rechinii nu fac 
spionaj diplomatic. Nu, nu-i meserie ușoară solia. Unii izbândesc, 
ca la Țarigrad, dăruind mai marilor diamante și aur. Alţii, fiind 
frumoși și dănțuind muierile sfetnicilor, ca la Paris. Alţii, 
pricepându-se să pornească băuturi și mâncări întocmai pe 
gustul stăpânilor, ca în Spania. Adică după meteahna și patima 
fiecărui domn ori împărat. Dar mai cu samă un ambasador 
trebuie să fie sclipitor de deștept, uimitor de dibaci, ca zvârluga 
de mlădios. Să știe a ieși din orice încurcătură. Și, ieșind, să 
încurce el pe alţii, născocind urzelile cele mai îndrăzneţe, mai 
neașteptate, mai de necrezut. 

Spre deosebire de alţi greci bogaţi care socoteau ţările 
române doar o tarabă de negoţ și le disprețuiau, Dosithei ca și 
Gavril Vlasie priveau spre aceste ţări ca spre un loc de apărare 
și de însemnat ajutor al bisericii ortodoxe din Țarigrad. De aceea 
și prietenia lor pentru Milescu și pentru alți români. Amândoi îl 
îndemnau pe Neculai Milescu și-l povățuiau că, acum după cea 
sfârșit școala cea mare din Țarigrad, să nu-și lege soarta de 
Vasile Lupu. Să vadă ţara care-i veșnică, nu stăpânul care-i 
vremelnic și pieritor. A fost foarte bun, Vasile Lupu când a fost 
puternic, acum... Îl îndemnau să plece în Moldova să lucreze 


pentru tălmăcirea cărţilor religioase, să ajute norodul a se 
lumina, ca să poată și mai bine lupta, la vremea potrivită 
împotriva stăpânirii otomane. 

În inima lui Milescu începu o aprigă luptă: ce să facă? Să stea? 
Să plece? 

Tocmai acum îl cunoscu pe Șerban Cantacuzino, tânăr boier, 
muntean, venit de curând în Țarigrad cu treburi neguţătorești și 
politicești. Se împrieteni repede cu el. Șerban vorbea tare, răstit, 
își bulbuca ochii mari, ca de bou și, mai ales, își rotea pe uliți 
făptura-i uriașă, băgând spaima în turci. Și el îl povăţuia: „Ştii 
adânc din cărţi. Ajuns-ai învăţat. Ce să mai faci aici? Doar să te 
baţi pe uliți cu ienicerii, cum mă bat eu, după ce mă îmbăt... Hai 
în țara noastră: tu la lași, eu la București. Acolo putem strânge 
averi, putem ajuta cultura. Și mai cu samă putem rândui lupte 
împotriva ticăloasei stăpâniri otomane. Că niște ieniceri se 
pregătesc iară să lovească creștinătatea. Cine stă în Țarigrad, 
însamnă că-i ajută pe turci. Pleacă în Moldova! Nu-ţi lega soarta 
de-o rămășiță de om ca Vasile Lupu. Vezi-ţi de steaua ta!” 

Și iată că, în primăvara anului 1655, Gavrilă Milescu și-a 
chemat feciorul în Moldova. Asta a fost pentru Neculai Milescu 
ca o izbăvire. Îi părea bine că pleacă din Țarigrad. Nici nu vroia 
să mai vadă pe Vasile Lupu. Că, după o vorbă a lui Radu Marcu, 
Vasile Lupu sămăna tot mai mult cu ziua de ieri. 

Văzând Gheorghe Ștefan Vodă priceperea lui Neculai Milescu 
de a vorbi și scrie grecește și latinește, hotărî să-l ia la curte și 
să-l facă, deocamdată, grămătic. Mai ales că el, ca domn, ţinea 
să dea grabnic și amănunţit răspuns tuturor scrisorilor și avea 
mare grijă pentru solii, urmărind să lege prietenii și alianțe 
tainice împotriva stăpânirii otomane. Cinstea și-i dăruia cu moșii 
pe toţi cei care-l slujeau, ca să și-i facă și mai credincioși. Știa el 
bine, de mult, că a boierilor credinţă în moșii și sate se măsoară. 

Ca grămătic în cancelaria domnească, Neculai Milescu avu 
prilejul să cunoască mai bine pe boierii moldoveni și să urmeze 
a-și bate joc de cei caraghioși ori cu metehne. Asta-i plăcea mult 
și lui Gheorghe Ștefan, mai ales atunci când râdea de 
neprietenii lui. Odată, la o petrecere, tânărul Miron Costin, întors 
și el de la școala înaltă de la Bar, căuta să arate lui vodă că 


Toma Cantacuzino este un boier deștept, destoinic foarte, cum 
nu se mai află în Moldova. 

— Da, Miroane - surâse Milescu - l-am văzut la Trei lerarhi, 
când eram școlar la lași. Se închina. Pornea smerita-i dreaptă 
să-nceapă semnul crucii. Dar nu nimerea în numele tatălui, ci se 
lovea în ochiul stâng. Durerea îl înfuria. Furia îl împingea să 
stupească. Și stupea chiar icoana din faţă... 

Vodă și toți cei de față râseră hurducându-și bărbile și burțile. 
Dar, deodată, domnul își dădu sama că-i vorba de cele sfinte, se 
opri scârțâind: 

— Hm!... hm!... făcu el desumflându-și bărdăhanul și privindu- 
| pe sub sprâncenele sure mustrător. Doamne... Doa... Ce 
băsnuește acest obraznic? Pleacă de-aici, păgânule, iriticule, 
liftă!... 

Milescu era printre cei care-l îndemnau pe vodă să ajute 
școala de la Trei lerarhi, curmând certurile dintre profesorii greci 
și cei din Kiev. Se împrieteni cu Dosoftei, acum episcop la Huși, 
cu tânărul Miron Costin, învățat și inimos, și tustrei porniră să 
lucreze pentru tălmăcirea și tipărirea cărților în grai românesc. 
Cunoscând măiestria cu care erau întocmite cărțile lui 
Corydaleus, Milescu sfătuia să fie folosite și în școala din lași. 
Mult ar fi fost trebuitoare acele cărți pentru părăginitele minţi 
ale boierilor moldoveni. Plănuia multe Milescu cu înflăcăratul 
Miron Costin, cu iscusitul Dosoftei și cu alți colegi de la școala 
din lași. Începea să scrie. Îmbina, sau mai degrabă amesteca, 
religia cu știința și credinţa cu eresurile. Amesteca sfinţii creștini 
cu filosofii greci ca să-l înțeleagă boierii. Dar boierii nu-l 
înțelegeau. Era în Moldova prea multă mâzgă de mucegai. 
Profesorii de la Trei lerarhi urmau să se judece în divan pentru 
veniturile școlii: îi vânau moșiile. Academia lui Vasile Lupu se 
destrăma. Și afară de ei, un mănunchi de tineri, toţi ceilalţi erau 
împotriva școlii. Nu-i vedeau folosul, dar îi bănuiau primejdia. 

Călătorind, în vara lui 1655, pe la mănăstirea Neamţ, Milescu 
cercetă toate cărţile și lucrurile de preţ din aur și argint, mult 
plăcându-i mare meșteșugul cu care erau scrise sau lucrate. 
Între cărţile păstrate de demult găsi o scrisoare în grecește de la 
Alexandru cel Bun, către împăratul bizantin lon Paleologu. 


Tălmăci starețului și călugărilor din jur scrisul lui Alexandru 
Vodă: 

— ...M-ai întrebat, mărite împărate de la Bizanţ, la care 
împărăție sau crăie supusă e Moldova? Ci eu răspund: „O 
stăpânesc eu, și cu sabia mea o apăr de neprieteni...” 

Pornind de la aceste adânci cuvinte, au povestit despre 
vremurile altor veacuri; apoi călugării i-au arătat o icoană 
bizantină, scumpă și măiestrit lucrată, istorisindu-i și povestea 
ei. Insuflețit, Milescu s-a așezat la masa din chilia stareţului, a 
muiat pană în cerneală și repede a scris povestea acestei icoane 
dăruite Moldovei, acum două veacuri și jumătate, de împăratul 
lon Paleologu, care a călătorit prin Moldova, în anul 1401, și s-a 
bucurat văzând aici o ţară bogată, cu oameni vrednici, dornici să 
lupte împotriva cotropirii turcești. 

În această vreme, în lumea întreaga începea să răsune 
izbânzile Rusiei împotriva Poloniei. În 1654, Smolensk și o parte 
din Rusia Albă au fost smulse de la panii polonezi. În 1655, 
cneazul Cerkaski înfrângea pe hatmanul Radziwill și începea 
cucerirea Ucrainei subjugate de poloni. 

Răsunetul victoriilor rusești încolțeau nădejdi noi în inima 
noroadelor de la Dunăre. Moldovenii începeau să se gândească 
la unirea cu țara Moscovei, să lupte împreună împotriva turcilor. 
Insuși vlădica Varlaam povăţuia, din chilia de la Secu unde se 
retrăsese, că mântuirea și apărarea împotriva turcilor numai de 
la Moscova putea veni. Doar tânărul Miron Costin ridica glas, 
cerând alianță cu Polonia. Fostul ucenic de la Bar nu vedea 
slăbiciunea și destrămarea recipospolitei, adică a republicii 
poloneze, ocârmuite de un rege. Dar tocmai în acel timp oștile 
lui lan Cazimir fură înfrânte de Carol X, regele Suediei. Suedezii 
ocupară Posen, Cracovia și Varșovia, cele trei capitale ale 
Poloniei. 

— Ei, unde-s polonii tăi? îl întrebă Milescu pe Miron Costin. 
Șleahta-i fală deșartă și sfadă fără sfârșit, iar nu putere 
adevărată. 

Din porunca lui Gheorghe Ștefan, Milescu a tălmăcit în 
slavonește și i-a ajutat pe dieci să scrie frumos scrisorile tainice 
trimise ţarului Alexei Mihailovici. Cu aceste scrisori a plecat la 


Moscova solie mare, în frunte cu mitropolitul Ghedeon și 
logofătul Grigore Neniul. Acolo, solii au jurat credinţă ţarului, 
rugându-l „să primească în supunere veșnică sub înalta 
proteguire a măriei-sale pe Ștefan Vodă, cu toată ţara 
Moldovei”. Solii Moldovei au încheiat atunci și o alianţă militară 
cu Rusia, legându-se să lupte împotriva turcilor asupritori și să 
nimicească orice trădător. lar dacă moldovenii vor fi siliţi de 
tătari să meargă împreună cu ei la război, să fie crezuţi 
moldovenii, căci inima lor este curată și doresc din străfundul 
cugetului lor să scape de stăpânirea otomană. De asemenea, 
după sfatul privitor la treburile de negoţ dintre cele două ţări, 
solii au primit hrisov împărătesc în care scria: ...„pe neguţătorii 
din ţara Moldovei îi miluim să vie în ţara măriei noastre 
împărătești, Moscova, cu orice fel de mărfuri și să târguiască cu 
negoț slobod”... 

In cancelaria domnească din lași, Milescu arăta boierilor 
iscălitura ţarului Alexei Mihailovici, autocrat a toată Rusia Mare, 
Mică și Albă, rugând totodată pe logofătul Grigore Neniul, să 
povestească despre ruși și despre Moscova. 

Mult năduf făcea Gheorghe Ștefan că nu-și putea plăti 
datoriile către Gheorghe Râckâczi. Poruncea diecilor scrisori 
către Kemény lanos, rugându-l să stărue la craiul Râckâczi 
pentru amânarea datoriilor. Se plimba prin camera sfatului de 
taină, își răsucea musteați stufoasă și dicta: 

„Căci fiind tare lipsiţi și având multe datorii, nu știu pe care 
s-o plătesc mai întâi. Siavuș, pașa de Silistra, îmi cere să-i trimit 
birul făgăduit. De la Poartă aștept să-mi vină altă jalbă. Bani și 
iar bani. Trebuiesc în toate părțile, acu, degrabă. De o parte mă 
tem, iar de alta tremur de frică. Nici nu mai știu ce să fac. 
Pentru lefegii cheltuiesc șapte mii de taleri. Din ţară nimica nu 
mai pot scoate: au prădat leșii, au jăcuit tătarii, totul. lar norodul 
strigă”... 

Și își încheia nasturii de aur de la straiul cu moale și scumpă 
blană de samur, gândind: „Oare Vasile Lupu, câinele arnăut, era 
mai strălucitor și mai bogat ca mine? Oare Balaban neguțătorul 
de la Liov are mai mulţi bani ca mine?” 

Ceru lui Milescu să tălmăcească scrisoarea în latinește, apoi 


însuși o pecetlui cu pecetea cea mică, de taină. După asta 
porunci să fie adus la trepte armăsarul alb, cu tarhat într-aurit; 
își puse chivăra cu pene de struț în frunte, prinse cu agrafă de 
piatră scumpă. leșea în plimbare până la Cotnar și vroia să fie 
cât mai strălucitor. Să nu zică lumea că-i mai prejos decât Vasile 
Lupu. După ce slujitorii îl ajutară să-și salte în șea trupul gros și 
gras, zise către Neculai Milescu, care-l privea din cerdac: 

— Te miri, tinere, că mai vezi așa, după cele ce-am scris? Află 
că numai bogăţia și strălucirea aduce bogăţie și strălucire. Asta-i 
osebirea între un cerșetor și un domn: el trăiește din sărăcie, eu 
din bogăţie. 

De fapt grămăticul Neculai Milescu nu se mira. Luând pildă, 
deveni, repede, cel mai strălucit și mai risipitor dintre tinerii 
boieri din jurul lui Gheorghe Ștefan. Începea să se poarte cu cai 
falnici, cu valtrapi de mare preţ. Asta îl îndemna pe vodă să și-l 
ia în suita lui. 

Vremurile erau însă foarte turburi. Peste Moldova ades 
treceau oști și războaie. Turcii priveau cu îngrijorare și cu ură 
încercările lui Gheorghe Râckâczi de a apuca tronul Poloniei. 
Banii lui Vasile Lupu lucrau, săpau întruna de la Țarigrad temelia 
domniei din Moldova. Dar, afară de câteva moșii de miazăzi, 
potopite de stoluri de lăcuste, în Moldova holdele în acei ani au 
fost mănoase, cu mult belșug. Boierii au putut stoarce de la 
norod câștiguri mari, iar domnul îndestulă zahereaua pentru 
Poartă. Așa că domnia se ţinea. Gheorghe Ștefan însă își avea 
gândurile lui. Căta mereu prieteni ca să-l ajute împotriva 
turcilor. De aceea, la Crăciunul din 1656 era bucuros că a venit 
solie tainică din Suedia, condusă de nobilul Weilling. Neculai 
Milescu, Miron Costin și Grigore Ghica au fost printre cei trimiși 
să întâmpine această solie. Ca să nu afle ceaușul turc că 
moldovenii primesc soli suedezi, l-au ţinut pe Weilling o zi 
întreagă în viile de la Cotnar, cu toți cei patruzeci de însoțitori, 
cinstindu-i din ulcele de lut, cu vin vechi, rece când îl pui pe 
limbă, fierbinte când ajunge în pântece. Suedezii erau foarte 
bucuroși că au găsit aici tineri boieri știutori de latinește. 
Ascultau cum Milescu și Costin îmbinau șaga și veselia cu 
vorbirea iscusită despre Aristotel ori despre Epicur, cum este 


datina la o îndeletnicire cu ulcele de vin vechi izvoditor de 
plăcută urzicare la limbă și plăzmuitor de gânduri aprinse. 
Cotnarul a încălzit foarte inima rece a suedezilor. Și, așteptând 
să treacă vremea, Weilling și secretarul său Hildebrandt grăiră 
despre multe, dar mai cu samă despre Descartes, filosoful 
francez care, cu șase ani în urmă, a murit la curtea reginei 
Cristina din Stockholm. 

— Gândește acest Descartes ca noi toţi, și scrie pe înțelesul 
tuturor. El răstoarnă cuvântul bisericii catolice, răstoarnă dogma 
lui Aristotel și nu crede în ciudate ori dumnezeești dezvăluiri, în 
revelații. Se ridică împotriva filosofiei seci din școală și își scoate 
filosofia lui nouă din viaţă, din practică. In gândirea lui se bizue 
așa, negutătorește, pe bunul simţ, pe judecata sănătoasă, pe 
gândirea slobodă, pe îndoială făţișă. El zice: „Cogito, ergo 
sum”??, 

Când s-a înserat bine, au intrat în lași. Păreau mai degrabă 
niște neguţători care au câștigat bine la târgul de azi, iar nu 
niște soli așa de însemnați. 

Spre mirarea lui Weilling, străjerul din poarta curții domnești 
întrebă în nemţțește: 

— Wer da?” 

Milescu și Miron Costin au lămurit solii că domnul are lefegii 
nemți, plătiți cu bani grei. 

Imprietenindu-se, secretarul Hildebrandt și Neculai Milescu, 
cât a stat solia în lași, s-au îmbrăcat în straie moldovenești, au 
colindat ulițele podite cu bârne de stejar, au cumpărat cu șilingi 
- cu „Șalăi” cum le zicea poporul - mărfuri și bucate, au văzut 
„capra” de Anul Nou, s-au zbănţuit în scrânciob. 

Ca să nu simtă nimic ceaușul turc din lași, Vodă l-a primit pe 
Weilling tot noaptea. Tălmăcind vorbele suedezului, Neculai 
Milescu era foarte cu băgare de samă cum se poartă solii, cine 
trebuie să-i întâmpine și ce onoruri li se fac, cum înfățișează 
cărțile către stăpânul ţării, ce spun și cum își cumpănesc 
cuvintele când spun ceva, cum dau și cum primesc darurile. 

Prietenia cu Grigore Ghica îl ajuta pe Neculai Milescu în 
câștigarea încrederii față de domn. Gheorghe Ghica fusese 
trimis iar capichehaie la Țarigrad, de data asta să lucreze pentru 
Gheorghe Ștefan. Trimiţându-i bani, vodă îi scria: ...„să nu mai 


12 Cuget, deci exist. 
13 Cine-i acolo? 


am supărare din partea aceluia” - adică a lui Vasile Lupu. 

Neculai Milescu gândea: „La urma urmelor, Gheorghe Ștefan 
l-a răpus pe Vasile Lupu chiar cu oamenii lui de credință”. Dar, 
vorbind despre dobânda sfatului cu solul suedez, tânărul 
grămătic îl auzi pe vodă: 

— Trebuie să mă apăr. Ura și averea lui Vasile Lupu sânt 
uriașe. Turcii oricând se pot năpusti asupră-ne. Dar, orice-ar fi, 
nu plec din ţară! Mai bine să mă mănânce câinii pământului 
acestuia, decât să fiu pribeag. Ci dacă ne ajută cel de sus, 
facem noi așa ca să nu mai fim sub călcâiul turcului. 


15 


Viaţa de la curtea lui Gheorghe Ștefan era foarte plăcută 
pentru tineri ca Milescu, Miron Costin, Grigore Ghica, Velicico 
Costin. Li se cerea să se poarte ca niște boieri bogaţi, și ei 
făceau asta cu mare bucurie. Nici nu vroiau să știe că norodul 
de la marginea lașului, ca și vecinii satelor, este pieritor de 
foame. Anii mănoși îndemnau pe tinerii boieri să meargă de la o 
moșie la alta, să răscolească ţara, să-i afle bogăţia și 
frumuseţea, sărăcia și neajunsurile. Neculai Milescu umbla să 
cerceteze râurile, munţii, pădurile, buruienile, sălbăticiunile 
bune pentru vânat. Dar pe oameni parcă nu-i vedea. Doar când 
poposea la Milești, alături de Radu, mai stătea de vorbă cu 
prisăcarul Nichifor Bleah. Din talger smălţuit gusta fagur călduţ, 
auriu, dulce și cu îmbătător miros, se răcorea cu apă din cofiţă 
și-l lăsa pe prisăcar să-i jălue traiul amar al vecinilor. 

— Nu mai avem nimica, noi, țăranii. Tagma boierească 
stăpânește toate: pământul, vitele, roadele. Chiar și fiara din 
pădure, și peștele din apă, și pasărea din văzduh, toate sânt 
numai ale domniei-voastre, ale boierilor. lar noi, noi din ce 
trăim? 

La asemenea întrebare, cutezătoare în felul ei, Milescu clipea 
din ochi, nedumerit. Dar nu se putea supăra pe moș Nichifor. Ci 
grăia: 

— Din ce să trăiţi? Din ce vă dam noi, pentru muncă... 

În cancelaria domnească, Neculai Milescu lucra la tălmăcirea 


scrisorilor de taină, pe care le trimitea Gheorghe Ștefan puterilor 
creștine care urzeau războiul împotriva turcilor. Ar fi vrut să fie 
pe lângă capichehaia din Țarigrad, să născocească urzeli dibace 
și să-i cunoască mai bine pe burci. Dar domnul nu-l trimise: 

— N-ai decât douăzeci și patru de ani și îţi sticlesc ochii după 
muieri și după faimă, ca furului după pietre scumpe. Acum la 
Țarigrad se ţese hotărârea cea mare: turcii ori cuceresc Europa, 
ori se prăbușesc în genune. 

— Noi vrem să fim slobozi, măria-ta. 

— Ştii tu, tinerelule, că asta-i și râvna mea. Dar boierii nu vor! 
Li-i bine așa... 

— Fără jug turcesc, Moldova ar înflori ca o livadă primăvara. 

Privind însă spaima de pe chipurile boierilor divaniţi, numai la 
rostirea acestor cuvinte, Milescu își amintea vorbele lui Nichifor 
prisăcarul: ...„Ehei, stăpânirea turcească este bună pentru 
boieri: are ceva păduchi, dar ţine cald, ocrotește. Pe când nouă, 
țăranilor, stăpânirea turcilor ne spulberă și cenușa din vatră...” 

Vodă vroia să-l încerce pe Milescu și tragerea-i de inimă 
pentru treburi de război. Prilejul se ivi îndată. Râvnind s-ajungă 
rigă în Polonia, Gheorghe Râckâczi, craiul Transilvaniei, porni cu 
oști spre Varșovia. Gheorghe Ștefan îi trimise într-ajutor două 
mii de ostași, cu Grigore Hăbășescul serdarul și cu Frăţilă, 
căpitan de Fălciu. 

— Du-te și tu, Milescule. Dacă te-ntorci biruitor, te fac spătar. 
Și în șoaptă: Dacă Ráckóczi ajunge rigă în Polonia, începe îndată 
războiul cel mare cu turcii. Și noi fi-vom alături de el. Învață 
meșteșugul oștilor, c-o s-avem trebuinţă de asemenea 
meșteșug. Închipuește-ţi: de la Moscova, de la Stockholm, de la 
Varșovia, de la Cluj, unde-i scaunul lui Râckâczi, din Veneţia. 
Toţi împotriva otomanilor. Nu va fi bine? 

Ráckóczi avea ajutor de la suedezi, de la prusaci, de la cazaci, 
de la Constantin Șerban, domnul din Țara Românească. Nu se 
îndoia de biruinţă. 

Dar pe cât era de sigur, pe atât a fost de repede înfrânt. O 
iarnă întreagă, zi și noapte, ostașii au umblat la străji și după 
hrană. Că nimeni nu se îngrijea de ei. lar țăranii polonezi nu-i 
cruțau deloc. li atacau, pe neașteptate, ucizându-i cu ţepușele. 


Așa i-a găsit năvala tătarilor. S-au năpustit crâmlenii cu 
sălbatică mânie și cu răcnete cumplite, lovind din trei părți și 
împrăștiind oastea lui Râckâczi ca pe o turmă de iepuri. 

Căpitanii au încercat să-i oprească, să-i adune; dar când au 
văzut cum cad săgețile ca ploaia, iar plumbii ca grăunțele la 
vânturătoare, toți au dat dosul. 

Nicio ispravă de arme vrednică de pomenire nu săvârșise 
Milescu. Și amărât, călătorea la întoarcere, mustrându-se pentru 
nevrednicie. Aproape de Prut, răzlețit de oaste, opri la un han. 
Ceru bucate și băutură, pentru el și pentru slujitor. Pe când 
îmbuca dintr-o ciosvârtă de berbec, se opri în faţa hanului un 
rădvan tătărăsc, păzit de câţiva mârzaci bine înarmaţi. O clipă, 
Milescu și Radu se simţiră în mare primejdie. Dar îndată 
înţeleseră că tătarii erau călători: mergeau spre Țarigrad. 

— Radule, strecoară-te și vezi ce duc în rădvan: aur, 
diamante? Se întoarse slujitorul și șopti surâzând: 

— O fecioară, stăpâne, frumoasă cum nu se mai află. E legată 
și plânge. 

— O roabă? O duc, de bună samă, pentru saraiul 
padișahului... 

Și într-aceea clipă inima Milescului se-nfioră de ne-așteptată 
pornire vitejească. Socoti: rădvanul e străjuit de patru tătari 
înarmaţi, de doi slujitori și de trei surugii. Făcu semn lui Radu să 
plătească hangiului. leșiră în grabă, încălecară și porniră în 
goană spre locul unde rămășiţa oastei trecea Prutul. 

Soarele se apropie de asfinţit, răsfirând peste luncă raze 
galbene ca aurul. 

După o jumătate de ceas, când tătarii se pregăteau de 
plecare spre lași, Milescu se năpusti asupra rădvanului cu zece 
oșteni, luați din pâlcul oastei. Luptă scurtă, viforoasă, din săbii; 
Milescu răni pe unul dintre tătari. Oștenii îi desarmară pe ceilalţi 
într-o clipă. 

— Legaţi-i! răcni tânărul Milescu. 

Și pe când oștenii îi împlineau porunca, el răpi fecioara din 
rădvan, o săltă în șea. 

— Du mârzacii legaţi până la hotar - strigă spre Radu - și 
sloboade-i acolo! 


Purtând în brațe dulcea pradă mântuită de la tătari, Milescu 
goni până la lași. 

Fata rostea cuvinte într-un grai neînțeles. Pe urmă șopti în 
grecește: 

— Cruţă-mă, viteazule, nu mă ucide... 

Cu mâna în care strunea frâul calului, Milescu mângâie chipul 
fetei, cătând să-i aline spaima. Și abia atunci, în raza amurgului, 
văzu tânărul cât de frumoasă și de înspăimântată era acea 
fecioară smulsă din ghiarele tătarilor. 

O ascunse în cămara lui din ulița Domnească. 

Miron Costin îl mustra pe Milescu că nu s-a arătat măcar el 
mai viteaz ca să dea pildă. Că doar de multe ori au sfătuit 
împreună despre războiul cu turcii. Și vorbea frumos despre 
asemenea luptă. Milescu i-a întors atunci, din grecește, că și 
Demostene vorbea frumos despre războiul Athenei, dar în luptă 
n-a săvârșit nimic de cinste, nimic pe potriva frumuseţii 
cuvântărilor. 

Apoi s-a ridicat din jâlț, a deschis ușa odăii alăturate, și 
arătând spre roaba salvată din ghiarele tătarilor, a glăsuit: 

— lată, prietene Miron, singura victorie ce am dobândit după 
acel război! Fata unui prinţ Mihail, de neam circazian. O cheamă 
Ștefana Mihailovna. 

Miron Costin privi spre roaba care sta tristă pe divan; o găsi 
prea frumoasă. N-avea mai mult de șaisprezece ani. Avea ochi 
negri, migdalaţi, sprâncenele scrise cu pana, genele lungi, părul 
ea aripa corbului, pielita albă ca omătul, gura fragă pârguită. 

— Mă topesc și mă ard de dragoste pentru dânsa, suspină 
Milescu, apoi își cuprinse prietenul de umeri. — Ce zici, sânt 
viteaz au ba? 

Tânărul prieten n-avea nimic de zis. Se gândea numai că 
Milescu nu va putea ţine îndelungă vreme în cămara lui 
asemenea comoară vie. 

O săptămână a ţinut tânărul Milescu ascunsă acea dulce 
comoară. Fata se îmblânzea. Se lepăda, cu încetul, de straiul 
desnădejdii și al tristeţii. Începea să surâdă, arătând dinţii ca 
perlele. Inima caldă a Milescului, dragostea lui fierbinte îi alinau 
durerile. Nu mai plângea. Povestea cum i-au pierit părinţii în 


luptă cu tătarii, cum i-a ars palatul și cum a rămas singură, 
roabă la hanul Crâmului. Acum o duceau spre Țarigrad, s-o 
vândă sultanului. Cele dintâi cuvinte pe care ceru să le înveţe pe 
românește au fost: 

— Tu, mântulitorul meu... 

Mama lui Neculai Milescu o îngrijea, cu dragoste, ca pe o fiică. 
Toţi din casă o înconjurau cu grijă, cu dragoste. Ștefana 
devenea un copil al Mileștilor. Adesea i se părea că nici când nu 
văzuse chip atât de frumos, de bărbătesc ca al lui Neculai. Și 
vorbirea lui, în grecește, o vrăjea. Ștefana se îndrăgostea de 
salvatorul ei. 

Dar boierii au aflat și i-au spus lui vodă. L-a chemat pe 
Milescu, în grabă; 

— Tu, zarbagiule, strici legea? Tii în cămara-ţi femeie fără 
cununie? Vrei să te-nchid între zidurile mănăstirii Secu?... Adă- 
mi, chiar acum, acea femeie s-o văd. 

Milescu o îmbrăcă în strai de mătasă, o sui în rădvan și-o 
aduse la curte, fudul că are alături asemenea mândreţe de fată. 

— Am cucerit-o cu spada! se lăudă el în fața burduhosului 
domn. 

Văzând-o, Gheorghe Ștefan întâi se uimi. Apoi se înnoură la 
chip și strigă aspru: 

— S-o dai îndărăt! Ai înțeles? Nu vreau să mă prade tătarii 
pentru... 

Dar Milescu îl înfruntă: 

— O plătesc cu toată averea mea... Și cu viaţa-mi o plătesc, 
de-i nevoie! 

Deocamdată, vodă o opri pe Ștefana la curte. 

Peste trei zile veniră soli de la Crâm: în numele hanului, o 
cereau pe Ștefana îndărăt și amenințau Moldova. Prin doamna 
Safta, Milescu îl înduplecă pe Gheorghe Ștefan s-o răscumpere 
de la tătari. Plăti vodă cinci pungi de aur. Milescu era în al 
nouălea cer. Pregăti banii și alergă la curte. 

— Las-o în sama mea, câtăva vreme, mormăi vodă și-i făcu 
semn să plece. 

A doua zi însă vodă o trimise pe Ștefana la Cașin, să fie 
slujitoare doamnei Safta, care se adăpostea acolo, pentru că 
veneau știri de la Țarigrad că turcii vor să-l schimbe din domnie. 
Neculai Milescu rămase să se zbată fără nădejde, amarnic 
junghiat de patima dragostei. L-a stropșit pe vodă cu ocări și 


sudălmi, iar vodă s-a mâniat și nu l-a mai făcut spătar. 
— Te-nchid în mănăstire, răzvrătitule, ori te dau pe mâna 
călăului! 

După ajutorul dat lui Râckâczi, Gheorghe Ștefan, ca și 
Constantin Șerban din Țara Românească și-au pierdut de istov 
credinţa la turci. Degeaba a căutat Gheorghe Ghica să 
astâmpere cu pungi și făgăduieli mânia marelui vizir. A trimis 
vizirul un ceauș să-l cheme pe domnul Moldovei la Țarigrad, ca 
și pe Constantin Șerban din Țara Românească, să dea socoteală. 

— Nu vreau să pătimesc ca Miron Barnovski, a spus Gheorghe 
Ștefan. Nu mă duc! Mai bine pier aici în Moldova. 

lar muntenii povestesc despre Constantin Șerban că ar fi zis: 

— Mă duc la Țarigrad, însă numai cu sabia în mână! 

Dar boierii care-l învinuiau pe Constantin Șerban că prea se 
îngrijește de ţărani, căinându-i c-ar fi săraci și împresuraţi de bir 
și năpaști, categoriseau aceste vorbe drept lăudăroșenie 
deșartă. Și ca nu cumva vodă să se apropie de ţărani și să 
înceapă harțul cu turcii, boierii s-au apropiat ei și mai mult de 
turci cu pările și i-au făcut lui Constantin Șerban vânt peste 
hotar. N-a putut lua cu el decât averile rămase de la Matei 
Voievod. 

Mult s-au mirat boierii din lași aflând că marele vizir Kiupriuliul 
l-a numit pe Gheorghe Ghica domn în Moldova. 

— Erau prieteni vechi, spuneau unii. 

— A umblat cu miere? Acum își linge degetele, cârteau alţii. A 
sprijinit două domnii; pe a treia și-a făcut-o pentru dânsul. 

Și Milescu mult se frământă cu gândul: „Acest capichehaie de 
două ori a trădat. Cu bani străini și cu viclenie și-a făcut domnie 
și a dobândit puterea”. Gheorghe Ștefan scrâșnea: 

— Și pe mine m-a vândut, tâlharul! 

Înainte de a ajunge Gheorghe Ghica în ţară, Gheorghe Ștefan 
a fugit la Râckâczi. 

Cum a ajuns în lași, Gheorghe Ghica a poruncit să fie scoasă 
Ecaterina doamna și Ștefăniță Lupu din închisoarea de la 
Buciulești și să fie trimiși la Țarigrad. Miron Costin spunea că i-a 
slobozit ca să răsplătească binele ce i l-a făcut Vasile Lupu. 
Neculai Milescu credea că, mai degrabă prin asemenea faptă de 


laudă a căutat să potolească mânia fostului lui binefăcător. 
Poate-o mai economisi pungile și-o lăsa domn la lași mai 
îndelungă vreme. 

Ameţit de patima dragostei, Milescu umbla besmetic prin 
vânzoleala ce cuprinsese iar țara. Nu vroia să știe de nimic alta 
decât unde ar putea-o găsi pe Ștefana. În acele zile din mai 
1658, când Gheorghe Ștefan, venit cu oști de la Gheorghe 
Râckâczi, era înfrânt de Gheorghe Ghica, în lupta de la Strunga, 
Milescu răscolea toate mănăstirile Moldovei. Dar nicăieri n-o 
găsi pe Ștefana. Un călugăr de la Cașin i-a mărturisit, în taină, 
că Safta doamna a luat cu dânsa, în pribegie, acea frumoasă 
fecioară dezrobită de la tătari. Sporea arșița și suferinţa lui 
Milescu. Și blăstăma ceasul când a întâlnit acel rădvan tătăresc 
cu dulcea pradă ascunsă în el. 

Dar fiind tânăr, bogat, prieten cu Grigore Ghica, Milescu a fost 
înălţat de către Gheorghe Ghica Vodă la rangul de spătar. Și 
înainte era fălos și mândru, dar acum, la zile mari călărea pe cal 
cu zale, purtând buzdugan și paloș, ca domnii, având înainte 
chiar slujitori care-i duceau calul de căpăstru. 

Boierii îl pismuiau și cârteau împotrivă-i: 

— Prea-i risipitor, prea-i trufaș... O să sfârșească rău. Au cârtit 
mai ales atunci când Gheorghe Ghica i-a încredinţat lui Neculai 
Milescu conducerea unei oștiri de o mie de oameni, trimisă, din 
porunca turcească, în sprijinul lui Acațiu Barcsai, înlocuitorul lui 
Râckâczi în Transilvania. 

— E prea tânăr! O fi el învățat, dar nu-i copt la minte. E 
besmetic. 

In acest timp în Țara Românească se petreceau lucruri care 
pe mulți îi puneau pe gânduri. Numit domn în Țara Românească, 
Mihnea, ce-și zicea Mihai Radu, căuta să se sprijine pe norod și 
să înceapă lupta împotriva turcilor. Dar pentru că boierii se 
împotriveau, Mihnea îi chemă la palat și-i sugrumă, aruncându-i 
pe fereastră jos în uliţă, unde cânta de zor tabulhanaua. 
Boierimea zicea că asta-i faptă de smintit. Dezlănţuind 
răzmeriță împotriva turcilor, Mihnea dobândi câteva biruinți. Dar 
neavând când se pregăti și, dușmănit, vândut de boieri, Mihnea 
fu repede zdrobit, ca și Râckâczi. 

În expediţia din Transilvania, Milescu căută mai mult să 
cunoască ţara, decât să lupte alături de turci. Secretarul lui 
Râckâczi, lacob Naghy de Harsányi a venit într-ascuns să-i arate 


de ce acei care-s alături de turci sânt niște nemernici. Îl vesti că 
în curând toate ţările creștine se vor ridica împotriva otomanilor. 
De aceea Milescu n-a zăbovit în Ardeal. 

Văzându-l așa de repede la lași, cu ostași cu tot, boierii 
râdeau în bărbi: 

— li fi deștept, dar vitejia te cam dă de gol... Degeaba zalele, 
buzduganul și paloșul aurit. 

— S-ar cuveni ca măria-sa să-ţi pună capul cel frumos și 
mândru sub satârul călăului... 

— N-au niciun dram de credinţă pentru sultan, Spătare. Bagă 
samă că te-o afla vreun vizir și nu ţi-o fi moale! 

Ghica Vodă însă nu se speria. El știa că turcii pot fi îmblânziţi 
cu câteva pungi de bani. Dar nimeni dintre creștini nu i-ar fi 
iertat dacă oastea Moldovei ar fi făcut vreo ispravă de arme, 
luptând în tabăra turcească. Și Grigore Ghica, fiul domnului, 
spunea că Spătarul Milescu se purtase bine. Ajutorul era trimis 
așa, numai „ca să fie”. 

La Țarigrad, în toamna anului 1659, biruiră, în sfârșit, pungile 
pribeagului Vasile Lupu. | se îngădui să iasă de la Edicule și să 
se așeze, cu familia, în palatul de la Kuru-Cișme, pe ţărmul 
mării. Văzându-l acum vizirul pe Ștefăniță Lupu s-a mirat: 

— Frumos fecior are Vasile-beiul! Și fără zăbavă, l-a trimis pe 
Ghica Vodă domn în Țara Românească, să așeze ţara după 
hainirea lui Mihnea, iar în Moldova l-a pus pe Ștefăniță Lupu. Așa 
de bine lucraseră pungile lui Vasile Lupu că, de unde până acum 
vroiau să-l înece în Marmara, acum turcii cei mari șopteau c-ar fi 
bine să-l pună crai peste Ardeal, în locul răzvrătitului Râckâczi, 
care încă se mai apăra la Sibiu, împotriva turcilor. 

Abia avea optsprezece ani Ștefăniță Vodă când, în Noembrie 
1659, intra în lași. Neculai Milescu n-a stat să-l întâmpine. 
Necunoscând gândurile tânărului domn, plecase cu Gheorghe 
Ghica în Țara Românească. 

Moldova și Țara Românească fură atunci părjolite de tătari. 
Satele arse. Drumurile pline de morți. Mii de oameni robiţi de 
tătari erau duși sub bici, spre corăbiile de la Brăila și de acolo la 
Crâm. Norodul se zbătea în al doilea an de foamete. În București 
bântuia ciuma. Stârvurile zăceau pe uliţi; n-avea nici cine le- 


ngropa. Boierii fugiseră cu groaza morţii în oase. Ghica Vodă era 
nevoit să arate milă pentru săraci, să-i ierte de biruri, iar în 
divan să facă judecăţi drepte. Pe Milescu îl bucura asta; dar pe 
mulţi boieri îi îngrijora: 

— Așa făcea și tiranul fantastic ce-și zicea Mihai Radu. Ce vor 
acești domni? 

Tânăr și buiac, ca să scape de molima ciumei, Spătarul 
Milescu s-a tras spre casa de la Filipești a prietenului său Șerban 
Cantacuzino. Aici, în acea iarnă mohorâtă, petrecu cu boierii 
munteni jucând titirezul ori vorbind despre tălmăcirea și 
tipărirea cărţilor, umblând după fete frumoase ori povestind din 
tâlcurile filosofilor și istoricilor greci, ori despre isprăvile 
îndrăzneţilor venețieni care tot mai luptau cu turcii. Măcar că în 
țară era jale, jucau boierii la baluri ori se desfătau pe sama 
robilor ţigani. Acum și aici Neculai Milescu l-a întâlnit iar pe 
Pătru cel de la mănăstirea Tazlău. Boierii chemau în odăile lor 
câte trei-patru ţigani rândași, porunceau să fie unși cu dohot, 
apoi puneau în fața lor un castron mare cu făină în care 
ascundeau bani de argint. Legaţi cu mâinile la spate, robii ţigani 
erau siliţi, cu biciul, să scoată în dinţi banii din făină. Se-necau 
cu făină, tușeau, le intra în ochi și-i ustura cumplit. Privindu-le 
chipurile jalnice, mânijite cu făină, boierii și boieroaicele leșinau 
de râs. Pătru și Mărgărita stârniră mare veselie între boieri când 
fură puși să alerge și să prindă cu gura un ou, atârnat cu o 
sfoară de candelabrul cel mare. Și pentru că de trei ori au prins 
acel ou fără să-l spargă, boierii i-au răsplătit cu câte un galben. 
Înciudat de dibăcia ţiganului și de frumuseţea Mărgăritei, Șerban 
Cantacuzino născoci alt joc. Înfipse un galben într-o lumânare, 
lângă flacără, sus în candelabrul din mijlocul casei. Apoi o sili pe 
țigancă să-l scoată de acolo cu gura, fără a clinti măcar 
candelabrul și fără a stinge lumânarea. Și pentru că erau unii 
boieri beți, cerură ca boieroaicele să se amistue în odăile lor, iar 
robul să-și dezbrace de tot soția și s-o urce pe brațe până la 
candelabru. Pătru și Mărgărita se împotriviră. 

— Nu împlinim poruncă năsălnică și nerușinată ca asta. 

Primiră câte douăzeci de lovituri de bici pentru vorba 
împotrivitoare. Tremurând de mânie, Pătru o ridică pe Mărgărita 
spre candelabru. Roaba suflă în lumânări, făcând întuneric, să 
nu mai fie batjocura boierilor, goală cum era. Cercară să fugă; 
dar ușile erau păzite de slujitori. Săriră boierii și robii aprinzând 


din nou candelabrul. După ce fură bătuţi încă odată, Mărgărita, 
plângând, se sui pe umerii lui Pătru, își vâri încet obrazul printre 
lumânările aprinse și apucă cu buzele galbenul fierbinte. Îi 
sfârâia carnea. Părul îi luă foc de la o lumânare de alături. Boierii 
plesneau de râs. Roaba scutură capul deznădăjduită, dar 
flăcările sporiră. In deznădejde și usturime atât putu să facă: să 
scuipe galbenul în faţa lui Șerban Cantacuzino. Cuprinși de 
spaimă că li se aprinde casa, boierii nu băgară de samă 
cutezarea femeii. Flacăra fu repede stinsă. Boierii râseră, cu 
zărghită plăcere, văzând cum Pătru strângea la piept capul 
roabei, să-i stingă părul, să-i aline durerile arsurilor. 

La scurtă vreme după asta, cuminţiţi cu totul, boierii începură 
să grăiască despre negoţul cu miere la Țarigrad, despre grecii 
cei învăţaţi din Fanar, despre zidirea bisericii mitropoliei, despre 
Aristotel și despre sfinţii bisericești. 

Dar în primăvară, la începutul lui mai, Constantin Șerban lovi 
Bucureștiul cu multe oști de la Râckâczi. Prins fără veste, 
Gheorghe Ghica fugi spre Dunăre, la Giurgiu. Neculai Milescu o 
luă spre Moldova, cătând acolo adăpost mai bun. 

Ajunse la lași prin zăpușeala secetei care cuprinsese, în 1660, 
aceste părţi de lume. 

Ștefăniță Vodă îl primi tare bucuros: 

— Am trebuinţă de sfetnic ca tine. 

Vorbiră grecește despre Țarigrad, despre cămătarii cei 
hapsâni, despre viziri ori despre dascălii de la școala cea mare, 
despre întrecerile de cai de la Atmeidan ori despre năzdrăvăniile 
tineretului țarigrădean. Jucau împreună cărți și împreună 
petreceau bând tot vinuri alese. 

Era subţirel tânărul domn Ștefăniță și galben la faţă ca turta 
de ceară. Crestătura la nas făcută din porunca lui Gheorghe 
Ștefan aproape nu se cunoștea. Avea ochi mari și nas ciolănos 
ca și tata-su. Dar nu sămăna cu Vasile Vodă la robustețea 
trupului: ci era destul de firav. Moștenise în schimb multe din 
apucăturile familiei. Și mai ales nespus îi plăceau petrecerile, 
desmățul și răzbunarea. 

In treburile domniei, Ștefăniță Vodă a căutat întâi să-și 
răsplătească rudele și boierii credincioși, dându-le pe veci 


moșiile și satele jecmănite; apoi a urmarit să-și bată joc de 
boierii care-l îndemnaseră pe Gheorghe Ștefan să-l ţină închis la 
Buciulești. 

Spătarul Milescu socotea că nu are, deocamdată, nimic mai 
bun de făcut decât să se bucure de tot ce-i putea da prietenia 
cu domnul. La fel făcea Miron Costin, dar mai ales Velicico 
Costin cel mai mare meșter la întrecerile de cai. 

Războiul cu turcii, care-l ispitise întrucâtva și pe Milescu, se 
dovedea deocamdată peste putință. Gheorghe Râckâczi a pierit 
în bătălia de la Sibiu, din mai 1660. Constantin Șerban, rămas 
fără sprijin, trecu în Transilvania și, de răul turcilor, urmă poteca 
pribegiei, în lungul munţilor, până la Bistriţa, iar de aici la Dorna 
și la Hotin, trecând peste Nistru și cerșind adăpost la cazaci. 

Spre deosebire de mulţi boieri, Milescu nu se speria nici de 
lucruri noi, nici de osteneli și primejdii. lubea viața în vâlvătaie, 
în cunoașterea și vânturarea lumii. Călătorea, vâna, cerceta 
cărțile vechi și mănăstirile. Visa să meargă în apus, în ţări mai 
înainte ori, mai departe, peste mări și oceane, în locuri 
sălbatice, care abia atunci erau descoperite. 

Când grăia cu nevârstnicul Ștefăniță, lui Milescu îi plăcea să 
folosească poveţe din blăstămata carte „Il Principe” a lui Niccolo 
Machiavelli. Îl învaţă pe domnitor să fie mai degrabă năvalnic la 
firea lui, decât prea băgător de samă, prea molâu, pentru că, 
după cum zice Machiavelli, „fortuna”, adică ursita, este muiere. 
Și dacă vrea s-o supună, domnul trebuie nu numai s-o 
îndrăgească, ci s-o și bată, să fie tare, nemilos, chiar crud cu ea, 
dacă-i nevoie. Ursita se lasă mai lesne învinsă de cei îndrăzneţi 
decât de cei prea chibzuiţi sau reci la inima lor. Având firea 
muierii, „fortuna” iubește mai aprins pe cei tineri, poruncitori și 
plini de trufie, de cutezare. 

Urmând mai departe cu sfatul, Milescu învăţa pe Ștefăniță că 
în limba italiană cuvântul „politica” însamnă să știi a face totul 
pentru folosul și faima ta. Regii fac războaie sau pun biruri. 
Pentru asta au nevoie de bani și de oameni. Ca să dobândească 
banii și oamenii trebuie să facă „politica”, adică să fie șireţi și 
deștepţi, mlădioși și îndemânateci. Dacă-i nevoie, să intre și în 
bordeiul unui ţăran ticălos și să primească o cană cu apă din 
mâinile lui murdare numai ca acel ţăran să creadă că 
stăpânirea-i aproape de inima lui. Dar totodată să taie, fără 
teamă, capul unui boier, oricât de vestit și de puternic, dacă 


moartea lui e spre folosul și întărirea domniei. 

— Dacă un boier vatămă cinstea ţării - tălmăcea Milescu pe 
Machiavelli - au cu fapta, au cu vorba, atunci domnul slobod 
este groaznică moarte să-i deie. Mormintele sânt mai puţin 
potrivnice decât divanurile. 

— Aha! făcea vodă, surâzând și rotind privirea, ca și cum i s- 
ar fi făcut lumină în creier și ar fi înţeles totul, de-a fir a păr. 

— Trebuie să-ţi întărești domnia, măria-ta. Eşti tânăr și te 
așteaptă fapte mari. la pildă de la Vasile Vodă, de la Ștefan 
Vodă cel Mare. Dincolo de apa Milcovului locuesc tot români, de- 
un grai, de-o lege. Și pe ei îi apasă jugul turcesc. 

— Spătare! Dă-ţi samă ce spui! La ce mă-ndemni? 

— La fapte mărețe, măria-ta... 

În toată ţara, cumplit prădată de tătari astă iarnă, s-au stârnit 
molime și s-a așezat o secetă pustiitoare. Arșiţa pârjolea 
câmpurile. Râurile și izvoarele secau. Soarele dogorea cumplit, 
iar pământul negru și crăpat ardea sub tălpi ca o vatră în care s- 
au mistuit stânjeni de fag. În august, nici oamenii, nici vitele nu 
mai aveau ce mânca. Țăranii trimiteau turmele costelive și 
bolnave spre munţi ori spre bălțile Dunării, iar ei răbdau privind 
cu jind spre hambarele boierești pline cu grâne. 

În acest timp, în lași sau pe la mănăstiri, vodă și o bună parte 
din boieri își vedeau mai departe de petreceri și de vânători. 
Ștefăniță Vodă își adusese din Țarigrad și un măscărici, poreclit 
Vălătuc, să-l desfete la petreceri și să-i aline tristeţile cu vorbe 
de duh. Adesea, când petrecerea era în toi, vodă se ridica și 
întreba pe câte un boier: 

— Domnia-ta, jupâne, fost-ai printre cei care-l îndemnau pe 
Gheorghe Ștefan să-mi taie capul? Da sau ba? 

Asemenea întrebări vârau în răcori pe cei de faţă, cu toate că 
soarele dogorea năucitor de fierbinte. Ștefăniță vroia să pară 
grozav, când nu era decât un putregai a cărui minte se turbura 
repede de aburul cotnarului. 

Boierii tineri ca Milescu, Velicico Costin îi țineau adesea 
hangul întru săvârșirea năzbâtiilor. În ţară era sângerare și 
moarte. Mii de oameni se stingeau, ca niște făclii fără 
untdelemn; cădeau pe uliţi, pe sub garduri, răpuși de foame și 


de molimi. Dar zicea Ștefăniță Vodă: „Seceta și molimele de la 
Dumnezeu sânt”. Și nici gândea să lupte împotriva lor. Boierii 
aveau încă destulă mâncare, băutură și umbră... Vodă-i 
îndemna să joace samșurca. Unii boieri ca Toma și lordache 
Cantacuzino veneau uneori cu mustrări și sfaturi. Domnia se 
bizue totuși pe norod, ca și tagma boierilor. lar dacă piere 
norodul, cum o să mai fie boierii boieri? 

Ca să le astupe gura, Ștefăniță le dăruia din când în când câte 
o moșie, câte un sat din cele care, răpuse de foamete, se 
vindeau cu vecini, cu pământ cu tot, pentru câţiva saci de pâine. 

De cinci ori Radu Marcu a rugat, cu lacrimi în ochi, pe 
stăpânul său să se îndure a deschide hambarele din Milești și să 
împrumute pe ţărani cu bucate. Și de cinci ori stăpânul a 
amânat. N-avea vreme de asta. Vodă nu-l dezlipea de lângă 
dânsul: jucau cărţi și beau vinuri alese. A șasea oară, după ce-și 
ocări slujitorul, îl trimise în goană până la Milești să dea ţăranilor 
grâul și meiul dintr-un hambar. 

— Ai grijă de prisăcarul Nichifor! strigase Neculai Milescu. 

Dar când a ajuns la Milești, nu l-a mai găsit pe moș Nichifor 
Bleah. Murise de foame în prisaca pârjolită de soare, lângă 
știubeiele seci. Își trimisese un fecior spre Cașin, cu zece căruţe 
cu știubeie, să le așeze în poienile unde-ar mai fi fiind ceva flori. 
EI, slab, istovit plecase pe lumea cealaltă; târzia milă și pomană 
boierească nu l-a mai ajuns din urmă. 

Dosoftei episcopul și Miron Costin nu vroiau să-l lase pe 
Neculai Milescu a deveni doar o umbră a lui Ștefăniță Vodă. Il 
chemau la dânșii și sfătuiau despre nevoile culturale ale 
Moldovei. Miron Costin nu-și mai putea stăpâni mânia împotriva 
lui Simion Dascălu care făcuse adaosuri batjocoritoare la cronica 
lui Ureche. El vroia să scrie o cronică în care să-l judece după 
cuviință pe acest „băsnuitor” și „amăgeu”. 

Milescu tălmăci din grecește „Carte cu multe întrebări de 
folos”, „Varlaam și loasaf” și unele capitole din Herodot, citindu- 
le la întâlnirile cu Costin ori Dosoftei. 

Dar multor boieri bătrâni nu le plăceau nici asemenea 
îndeletniciri. 

— N-ajunge că avem cazanii în românește? Ce mai vreţi? Să 


se deștepte prostimea? Pe asemenea vremuri amarnice, cum 
mai ținem în frâu? Că, uite, țăranii au și început să ne prade 
hambarele. Le citește popa la cazanie că Dumnezeu a dat 
roadele pentru toţi și cred că-i chiar așa. Când se făcea slujba în 
slavonă, ţăranii băteau mătănii, lipeau frunţile de lespezi și 
sărutau pământul. Altceva nu înțelegeau. Acum... Învățătura 
smintește mintea și sparge cumințenia norodului. 

— Eh! Mai bine vedeți-vă de petrecerile și de caii voştri... N- 
avem nevoie nici de „Varlaam și loasaf”, nici de altă filosofie, pe 
românește. Sporovăiţi voi acolo, în grecește ori în latinește, dar 
lăsaţi norodul în pace!... 

În pridvorul curților domnești era mult prea cald. Nu se putea 
nici dormi și nici chefui. Ștefăniță Vodă porunci stolnicului să 
ridice un foișor, pe stâlpi, deasupra heleșteului de lângă curțile 
domnești. Să fie cam la un stânjen de faţa apei, la umbră de 
răchiţi și la răcoare. 

Când foișorul a fost gata, vodă a poftit pe boieri la ospăț. Era 
într-adevăr foarte plăcut: umbră și răcoare în acel foișor ridicat 
deasupra apei. Boierii lăudară mult „ideile” domnului și-l 
lingușeau: tânăr, tânăr, dar foarte bun la născociri. Apoi grăiră 
despre însușirile voievozilor de altă dată. Având în faţă, pe 
mese, belșug de bucate și de băutură, se fereau să vorbească 
despre foametea din ţară. 

— Ureche cronicarul nu gândește ca Machiavelli, spunea 
Milescu. Ci dimpotrivă. Dând nacazanie, adică certare și 
învăţătura celor mari, Ureche vornicul scrie că mai bine-i ca 
domnul, pentru blândeţea lui, să fie ascultat și iubit și cu 
dragoste să-i slujească boierii, decât de frică și de groază să i se 
plece. 

— Da? Și cine are dreptate, Spătare? 

— Cred că după împrejurări și după ţară. Machiavelli învaţă pe 
principe să îmbine puterea cu iscusinţa, teama cu dragostea. Și 
adaugă: Stăpânitorul mai bine să fie zgârcit decât risipitor. Mai 
degrabă temut decât iubit. Să fie așa de șiret, de făţarnic și de 
dibaci, încât să pară altminteri de cum este. Să știe a fi, după 
nevoie, și vulpe, și leu. 

— Nu, spătare! Azi nu-mi place de fel chipul domnitorului 


pilduit de italianul tău afurisit. Și măcar că vornicul Ureche a fost 
un moșneag prost, azi mă las a fi învăţăcelul lui. De ce să nu fiu 
blând? De ce să nu mă iubească boierii? Mă iubiţi, cinstite fețe 
divanite? 

— Nemărginit de mult, măria-ta! gemeau boierii, bând 
bardacă după bardacă, pe întrecute, în cap cu Istrate Dabija cel 
care bea numai din pântecoasă oală de lut. Asemenea făgăduire 
spori veselia ospătarului din foișorul cu umbră de răchită și cu 
reveneală de deasupra iazului. 

Cel dintâi, Istrate Dabija, începu să spargă oalele de stâlpii 
foișorului, poruncind mereu altele: 

— Vin vechi în oală nouă, netedă, smălțuită bine, că duhul 
vinului e gingaș și nu sufere asprimea. 

Sporea beţia, sporea râsul și vorba de șagă. Boierii, 
înfierbântaţi de băutură, începură să joace pe podul foișorului, 
hurducându-l. Ștefăniță Vodă-i privea, parcă fericit că-i vede 
voioși. Măscăriciul Vălătuc făcea fel de fel de pozne, să-i desfete 
pe domn și pe boieri. Se dădea peste cap și punea piedici 
boierilor care se clătinau în dant deșuchiat. Paza măscăriciului îl 
făcu pe Ștefăniță Vodă să născocească o joacă tare năstrușnică: 
să brâncească boierii cu umărul de pe podul foișorului peste 
grilajul scund, în apa heleșteului. Măscăriciul se așeza prag, în 
spatele boierilor, iar vodă-i răsturna pe rând, bâldâbâc în apa 
clocită de secetă. Apoi tot măscăriciul mormăia, ca un ţârcovnic: 
...„Botează-se rodul meu Gealalău în numele secetei, al soarelui 
și al pârjolului, amin!” 

Bărboșii boieri, aflaţi încă pe pod, își hurducau pântecele în 
hohot de râs, arătând cu degetele pe cei ce se zbăteau în 
heleșteu, înotând cu mare greață și bând belșug de apă stătută 
și mâloasă. Unii urlau ca-n ghearele morții. Alţii ieșeau deasupra 
cu pletele și bărbile încâlcite cu mătreața broaștei. Lui Vasile 
Gealalău i s-a prins o lipitoare de tâmplă și i-a intrat o broască în 
sân, mai mare scârba. Ștefăniță Vodă, cu Velicico Costin, cu 
lordache Ruset, cu Neculai Milescu râdeau, încârligându-se de 
şale. Râdeau până li se tăia răsuflarea și se prăvăleau laţi pe 
podele, că săreau slujitorii și-i stropeau cu vin, că apă n-aveau, 
să-și vină în fire. Temându-se să nu le vină rândul să fie aruncaţi 
peste grilaj, Milescu și Velicico Costin s-au dezbrăcat și s-au 
aruncat ei singuri în apă, înotând. La urmă, peste măsură de 
beat și de hărțăgos, vodă i-a îmbrâncit și pe măscărici, și pe 


muzicanți, răcnind la dânșii: 

— Cântaţi!... hâc! Cântaţi, să joace boierii și broscoii!... Dracu’ 
să vă ial... 

Câţiva boieri ieșind la mal și mai limpezindu-li-se aburii beției 
se burzuluiră împotriva unei asemenea petreceri în adevăr 
smintite. În frunte, strașnicul băutor Istrate Dabija: 

— Îmi place vinul și veselia, măria-ta. Dar asta-i neauzită 
batjocură. Leșină slugile de râs când ne văd înglodaţi ca bivolii... 

Cei mai mulți dintre boieri însă tăceau. Işi uscau straiele pe 
mal, îndurând cu lingușitoare și miloagă îngăduinţă năstrușnica 
petrecere domnească. În acele clipe, privindu-i pe domn și pe 
boieri, în inima lui Milescu se săvârși o prefacere. Simti că pe el 
însuși trebuie să-l umilească, să-l înjosească acest desmăț. 
Ursache cel bătrân hihia: 

— Hihi! Strașnic feredeu! Ideea măriei-sale a fost buna... Că 
prea ne încălzisem... 

Neculai Milescu nu mai putu răbda atâta slugărnicie. Cum? 
Asta-i Moldova? Aceștia sânt boierii despre care cronicarul scrie 
c-au luptat la Podul înalt și Valea Albă? Ce-njosire!... Și-ncă mai 
cerc să-l călăuzesc pe vodă pe calea luptei împotriva jugului 
turcesc... Și, deodată, chiar în fața domnului, porni ocară 
nestăpânită spre boieri: 

— Mișeilor! Nu văd la voi nici urmă de răzvrătire. Parcă v-ar fi 
aruncat în scăldătoarea Betsaidei, nu într-un smârc puturos de 
pe Bahlui. 

Boldiră boierii priviri speriate spre Milescu. Nu-l credeau. Unii 
ziceau că-i băut. Alţii se temeau să nu fie ispitiţi întru vreo cale 
amarnic înșelătoare. Vorbiră prelungindu-și în glas mierea 
lingușirii: 

— Dacă-i place măriei-sale, ce să facem? Ne supunem... 

— Cum? sânteţi boieri ori măscărici? 

— Zice la sfintele scripturi: Supune-te și cată să placi 
domnului tău... 

— Măria-sa, măcar că-i un copilandru, ţine în mâinile sale 
umilite zilele vieţii noastre... 

Milescu tăcu. Dar în minte i se urziră, izbăvitoare, gânduri 
tainice. 

Roadele acestei smerenii se văzură îndată. După petrecere, 
ca de obicei, Ștefăniță se făcea bun ca lipia caldă. Cum îl rugau 
divaniţii așa făcea. Și mai cu samă iscălea hrisoavele boierilor 


pentru satele vândute în schimbul unui căuș de făină. 

Mulţi divaniţi, cu inimă lacomă și minte vicleană, socoteau că, 
la urma urmei, batjocurile îndurate sânt un preț ieftin, de 
nimica, pentru moșiile pe care le înșfăcau de la țărani, cu 
îngăduinţa domnului. Batjocurile treceau, iar averile rămâneau. 

Dar foametea începea să ameninte și pe boieri. Ca să înlăture 
această primejdie, vodă dădea unor boieri cărţi la mână să ia 
dijmă nu numai a zecea parte din pâine și din fân, ci și a patra 
parte din cânepă, in, varză, zarzavat și din toată holda 
grădinilor. Se spetiseră ţăranii cărând apă cu spinarea, de la 
depărtări de poște, să ude zarzavaturile și acum le luau boierii și 
pe acestea. Strigau ţăranii împotriva acestui nou obicei și, 
deznădăjduiți, ucideau pe slujitorii trimiși să strângă dijmele. 
Speriaţi, Miron Costin, Cantacuzinii, Milescu îl povăţuiră pe domn 
să nu facă obiceie noi, că mulţimea nu mai rabaă: 

— Și să știi, măria-ta, că ești tânăr și necopt: desfrânata 
prostime știe să pornească răzmeriţa, dar nu știe să se 
oprească: jăcuește, arde, ucide. Atunci multe conace pier, multe 
case se risipesc și multe capete cad, nevinovate. 

Dar Ștefăniță Vodă nu le da crezare. Se gândea doar cum să-i 
mai sperie, cum să-și mai bată joc de boieri. A avut nevoie de 
haraci? A pus fumărit, câte șase orţi de fiecare casă. Toma 
Cantacuzino s-a împotrivit: 

— Nu pune, măria-ta, biruri noi. Că astea aduc risipa ţării și 
pieirea domnilor. Și-apoi, iată, fug toţi vecinii de pe moșii, ba 
chiar fac răzmeriţă, că nu mai pot. 

Vodă era la masă în ospătăria mică. Mușca dintr-un picior de 
clapon și-l ţinea pe boier în picioare. Parcă nici nu l-ar fi auzit. 
Deodată răcni: 

— Pieirea, zici? Câine bătrân!... și azvârlind ciolanul de 
clapon, s-a repezit, cu hangerul la boier, de-a fugit Cantacuzino 
cuprins de groază. 

Îndată după asta l-a chemat pe Istrate Dabija și i-a spus că-i 
îngădue să răpească moșiile de la Răcăciuni ale lui Gheorghe 
Ștefan. Judeca în sinea lui: să nu am toți boierii împotrivă, că-i 
rău. 

Când a văzut că și Spătarul Milescu îl mustra pentru 


nebuneștile-i petreceri, Ștefăniță Vodă a rămas câtăva vreme 
gânditor. 

— Ai dreptate; am trecut măsura. 

Și câteva zile a fost liniștit. Ținea sfat în divan și făcea 
judecăţi. Dar a cincea zi porunci să se pregătească oastea. 

— Plecăm la Rașkov. Vrea s-o aduc pe Ruxanda. E văduvă şi- 
mi poate fi de ajutor, aici, în Moldova. 

Pe drum îi spuse lui Milescu: 

— Știu că ţi-i dragă. Să fim cumnați... 

Neculai Milescu rămase uimit. Se gândi: „A peţit-o Timuș cu 
sabia, și a murit cazacul pentru dânsa, apărând-o, la Suceava, 
ca un viteaz. Nu, nu-mi trebuie mie văduvă... Și nici ei nu-i 
trebuie soț ca mine. O cer cnezi poloni și nu vrea să se mărite. 
Cum o să... Ce-i trece prin cap lui Ștefăniță, doamne...” Și iară 
își aminti, cu ascuțită durere, de Ștefana Mihailovna. Unde-o fi 
acum? Ce-o fi făcut pribeagul Gheorghe Ștefan cu dânsa? Va fi 
luat-o cu el în pribegie? Va fi lepădat-o în vreo mănăstire din 
Ardeal? Nimeni nu știa. De la nimeni nu putea afla. Și nu mai 
cerceta decât în taină, că râdeau boierii de dânsul: 

— Te-a înnebunit circaziana... Gândul la Ștefana nu-l lăsa să 
cate spre fiicele de boieri din lași, cu toate că ele mult îi 
pândeau, furiș, de după ferestre perdeluite ori din cerdacuri cu 
zorele și trandafiri. Neculai Milescu șuguia cu dânsele și rău le 
zăpăcea când, la vizite, îi stăteau înainte cu dulciuri și 
răcoritoare. Dar nici una nu-l îmbia spre patima dragostei. Cu 
cât părinţii și fratele Apostol stăruiau mai mult să-l însoare și să- 
| astâmpere, cu atât el se împotrivea mai îndărătnic: 

— Nu-mi trebuie! 

Parcă tot rugul inimii i s-ar fi aprins pentru o singură făptură: 
Ștefana. Zicea în sine-i, ori de câte ori vedea o fecioară 
frumoasă: trebuie s-o aflu eu cândva. Trebuie! 

Ștefăniță Vodă cunoștea apucăturile Spătarului Milescu. Acum 
își făcuse o socoteală asemănătoare cu a familiei Milescu: vroia 
să-l însoare cu sora lui, Ruxanda, vroia să-l lege și mai mult de 
dânsul, făcându-și-l cumnat. 

Dar Ruxanda nu vru să plece pentru nimic în lume din Rașkov. 
Era hotărâtă să rămână acolo cu cazacii care au știut s-o apere 
mai bine decât moldovenii și chiar mai mult decât părintele ei, 
Vasile Lupu. Așa că Ștefăniță Vodă a bătut zadarnic drumul până 
la Rașkov. 


Ca să nu se întoarcă chiar fără nicio izbândă, el vru să-l prindă 
pe Constantin Șerban care, ascuns la poloni, râvnea la tronul 
Moldovei. Socotea Ștefăniță Vodă că asta va fi o vitejie plăcută 
și marelui vizir. Dar și din această încercare vodă s-a întors tot 
fără izbândă. La urmă, vrând s-o răpească pe Ruxanda, cazacii 
au înfrânt pâlcul care asedia cetatea și i-au trimis vorbă lui 
Ștefăniță că-l prind și-l îneacă în Nistru, dacă nu se astâmpără și 
mai umblă să-și răpească sora din Rașkov. 

Într-o zi, la vânătoare prin codrii Neamţului, Ștefăniță Vodă 
întâlni herghelia domnească de la Timișești. Avea mulţi cai buni, 
bueștri, cum nu se aflau alții în Moldova, pe acea vreme de 
foamete. Și în capul lui Ștefăniță încolţi un nou plan de 
petrecere. Porunci să fie aduși armăsarii cei mai buni și să fie 
înșeuați. Apoi pofti cu deosebită curtenire pe boieri să încalece 
armăsarii. Crezând că vodă vrea să le facă un dar ales, boierii se 
grăbiră să încalece. Ștefăniță îi îndemna, stăruitor, mai ales pe 
cei bătrâni, pe cei care, ca Racoviţă Cehan, sprijiniseră domnia 
lui Gheorghe Ștefan. 

Când toţi boierii erau sus pe cai și abia-i ţineau să nu zburde, 
Ștefăniță îi îndemnă să iasă, ca un alai măreț, în lunca 
Nemțișorului. Aici Velicico, Milescu, Ruset se întrecură în 
alergări. Boierii se minunau de marea lor îndemânare și-i 
pizmuiau. 

— Ameţesc numai când mă uit cu câtă iuțeală fug, spuse 
Sandu Buhuș. 

Dintr-odată, Ștefăniță porunci slujitorilor să smulgă, repede, 
frâiele de la caii boierilor și să-i sperie, să le facă vânt spre râpa 
Nemţișorului. El se propti în șea, înălță gâtul privind cu nesat 
cum zburdau armăsarii, zdruncinând boierii și azvârlindu-i ca pe 
niște saci în țărâna fierbinte și uscată de dogoreala secetei. Atât 
de mult râdea tânărul domn că-i sta răsuflarea și se cumpănea 
în șea, ameţit și vânăt, înăbușit. 

— Mai bine să vă las eu juliţi la obraz - chihotea vodă - decât 
voi pe mine fără cap, ghiuji bătrâni și nerușinați... 

Ridicându-se de jos și cătând să vadă ce mădulare li s-au 
rupt, boierii răbufneau: 

— Râs și batjocură-i asta, iar nu domnie! 


Atunci a murit Ghenga cel bătrân, izbit într-un mal. 

Li se urâse multora de domn zărghit ca acela. Degeaba îl 
certa Vasile Lupu, scriindu-i din Țarigrad cărți cu multă dojană și 
cu temeinic sfat, că Ștefăniță tot în sminteala lui o ţinea. 

Fraţii Cantacuzino, Buhuș și alţii, înțelegând că Ștefăniță nu se 
va pricopsi în domnie, cereau la Poartă să vină domn Vasile 
Lupu. Dar acesta muri pe neașteptate, lăsându-și „mult doritul 
fiu” fără sprijin la Poartă. 

Și foametea istovea Moldova. Multe sate se bejeneau. Altele 
piereau de istov. 

Sfătuind cu Miron Costin, cu Dosoftei, cu Vasile Gealalău, 
Milescu asămăna răâutăţile și nebuniile lui Ștefăniță Lupu cu cele 
săvârșite de Ștefăniță Rareș, care în afară părea, cum zice 
Ureche cronicarul „pom înflorit, iară lăuntru era lac împuţit”. 

— Ştii ce-au făcut boierii când nu l-au mai putut răbda? 

— Ceea ce facem și noi acum, Spătare: s-au sfătuit în taină să 
curețe ţara de dânsul. Și, noaptea, în tabără la Țuţora, au tăiat 
sforile cortului și l-au turtit acolo, sub cort... Dară vezi să nu te 
simtă. Că-ţi pierzi ori capul, ori nasul. Şi-ar fi păcat: amândouă 
frumoase sânt. 

N-avea nici astâmpăr, nici răbdare. Ca să sfârșească mai 
repede acea judecată încurcată, Ștefăniță vodă porunci diacului 
să citească din pravilă glava potrivită vinei împricinaţilor. Diacul 
citi paragraful 118: „Cela care va fura oaie sau bou, sau cal, sau 
alte dobitoace din pădure sau din câmp, sau din turmă sau din 
casă, să se certe cu ocna până la o samă de vreme, după cum 
de mult va fi furtișagul și după cum va fi voia judeţului; iară de 
se va afla cum acel om este învățat a fura de-a-pururea și va fi 
făcut și altă dată acest lucru, atunci, așa într-acel loc ce au furat 
dobitocul, acolo să-l spânzure în furci.” 

— E limpede? strigă vodă, încruntând sprânceana, vrând să 
privească aspru, ca tată-su, să-i ia norodul frica. 

Cei paisprezece ţărani împricinaţi, scăpătau rar, încet, din 
picioare, ciuleau urechile, clipeau din ochi și nu pricepeau nimic. 


Cel mai bătrân cuteză a zice: lertare, măria-ta, dar nu-i deloc 
limpede. Diacul a citit pravila pentru furt. Ci noi n-am furat. În 
turmele velitului vistier lordache au dat fiarele hăituite și ele de 
foametea cu care ne pedepsește Dumnezeu. 

— S-a întâmplat asta pe pământul vostru? 

— Da, în pădurea răzeșilor din Bucium. Dar fiarele, să ierti, 
maăria-ta, nu erau ale noastre... 

— Da?... Jupânul Iordache spune că voi le-aţi furat. Şi eu cred 
ce spune marele vistier, iar nu niște ţărani proști ca voi. 

— Ba să ne crezi pe noi, măria-ta! Paguba s-a întâmplat în 
Bucium. Și oricât de tânăr ai fi, tot poţi judeca ușor cine a putut 
vedea mai bine cum au sfâșiat dihaniile turma, vel vistierul de 
aici, de la lași, ori noi de acolo, din Bucium. Noi jurăm că n-am 
furat și că fiarele... 

— Afară, afară, câini obraznici! Voi mă-nvăţaţi pe mine să fac 
judecată? 

— Văd că ai, întru aceasta, mare lipsă de învăţătură, măria-ta. 

— Armaş! Toţi în obezi și la ocnă! lar acest guraliv obraznic, în 
țeapă!... Auzi - se îndreptă vodă spre Milescu care sta deoparte 
și privea cum, îndărătnici și muţi, ţăranii nu se urneau din loc - 
fură, că-i foamete. Foamete! Parcă eu aș fi vinovat că 
Dumnezeu nu dă ploaie... Foametea-i pentru păcatele voastre, 
nemernicilor, mai strigă cu ascuţită ură Ștefăniță, întorcând 
spatele și ieșind să nu vadă fulgerile de mânie din ochii 
oamenilor. 

— Au, totuși, dreptate, spuse Milescu, așezându-se în calea lui 
vodă, potrivnic, nu pentru că ar fi vrut să-i apere pe ţărani, ci 
pentru că-l îmboldea un nestăvilit îndemn să-l înfrunte pe acest 
bicisnic, stăpân peste vieţile oamenilor. N-au furat. 

— Ce ţi-a venit? Nu-nțelegi că-s grăbit să plec la vânătoare? 
Hai! l-am pregătit o șotie lui Racoviţă Cehan și lui Velicico 
Costin. Prea se ţin trufași... Ce? Nu tu m-ai învățat: să mă 
urască, dar să se teamă de mine? Strașnică învățătură mi-ai dat. 
Mă unge ia inimă. 

— Măria-ta... 

— Hai mai repede! Să râdem, să petrecem... 

— M-am săturat de petreceri! Turcii râd de vodă că-i fără 
minte; vodă de boieri că-s lacomi și fricoși; boierii de biata ţară, 
cu toate că ea nicio vină n-are că-i atâta ticăloșie în lumea 
asta... 


— Ha, ha!... Asta-i tot de la Machiavelli citire?... rânji vodă, 
gata de harțag. 

Dar lordache Cantacuzino se vâri între domn și Spătar, 
rugându-l să-i întărească zapis de cumpărare pentru niște 
pământ. 

— Tâlhar bătrân! întoarse Ștefăniță ocara spre Cantacuzino. 
lar ai mai jefuit niște oameni săraci... Și clipi cu subințeles din 
geana stângă, spre Milescu: tocmai acum când pe noi ne-a pălit 
mila de sărăcime... 

— Ei, măria-ta, trebuie să mai adun averea răpită de acel 
câine de logofăt, de Gheorghe Ștefan... Eu nu-i silesc pe ţărani 
să mi se vândă. Îi împinge foamea. Numai când iau moșiile în 
stăpânire mai trimit în câte un loc arnăuţi domnești. Că-s 
îndărătnici țăranii. Nu prea vor, deși ei, nesiliți de nimeni, mă 
roagă să-i mântui de năpastă. 

— Dacă-s „nesiliţi”, cum or să vrea? împunse cu zâmbet 
mușcător Milescu. Ștefăniță prinse strafulgerarea dușmănoasă 
din privirea celor doi boieri. Dar n-avea timp de sfadă. Bine. 
Lasă hrisovul lui Milescu. Iscălesc când mă întorc. Acum n-am 
timp! Și punând zapisul de hârtie sură în palma lui Milescu, 
plecă furtună. 

— Papură Vodă Cârnul, cârti Milescu, să-l audă lordache 
Cantacuzino. 

Dar vistiernicul lordache păși ţanţoș spre ieșire. De-o bucată 
de vreme nu-i prea plăceau nici ochii, nici cuvintele Milescului. 
Acesta rămase în mijlocul odăii de divan cu zapisul în mână. Ca 
să-și adune gândurile, începu să citească: „Adică eu, Vasile, cu 
femeia mea, cu Maria, nepoata lui Andronic Chipău, scriem și 
mărturisim... cu acest zapis al nostru, că noi de a noastră bună 
voie, de nimeni siliți nici asupriţi... ajungându-ne nevoia care 
dăduse Dumnezeu pe toată lumea, noi ne-am sculat și am 
vândut dumisale, vistiernicului celui mare, lui lordache, trei 
pământuri și o lăture... din vatra satului Dușăști, la Neamţ, și din 
țarină, și din câmp, și din tot locul ce se va alege ca să-i fie d- 
sale dreaptă ocină și moșie neclătită în veci... Așijderea ne-au 
mai socotit dumnealui la nevoia noastră cu mila de ne-am prins 
foamea care era pe toată creștinătatea!...” „Bine l-ai ticluit, 
tâlhar bătrân! Ar trebui să-l iau drept pildă pentru actele pe care 
le înfăţișez eu la iscălitură și pecetluire pentru mine, pentru 
fratele meu Apostol ori pentru părintele meu, că toţi ne 


căpătuim acum cu noi sate și moșii... chiar Dumnezeu ar putea 
crede că ne facem pomană, îndrumându-ne să cumpărăm 
pământurile, să-i iobăgim pe ţăranii răzăși. Sfântă minciună!” 

În acea zi, Milescu nu s-a mai dus la vânătoare. S-a pregătit 
să plece la Milești și la alte moșii mai noi și mai vechi. 

ÎI însoțea Radu. Văzduhul ardea, parc-ar fi fost amestecat cu 
flăcări. Caii mergeau încet, mătăhănind, năuciţi de căldură. Cât 
ținea lungul și latul Moldovei, râurile și iazurile s-au sleit de 
istov. Și broaștele au pierit. În jurul malului, papura și rogozul 
întindeau spre cer săbii ruginite, răsucite, foșnind sec, în vânt 
fierbinte. Slabi, cu fețele supte, cu mâinile scheletice, storși de 
orice vlagă, ca niște năluci, ţăranii din Milești se chinuiau să 
smulgă papura uscată de pe malurile iazurilor. O duceau acasă, 
o tăiau mărunt cu satârele, o măcinau și o fierbeau ca s-o 
mănânce. În alte sate măcinau și mâncau ori papură, ori coajă 
de copac. Asemenea foamete și lipsă nu se mai văzuse nicicând. 
Nici cei care împliniseră veacul, înduraseră năpăști de puhoaie, 
de lăcuste, de ciumă, de jaf tătărăsc, tot nu văzuseră vremi 
grozave și seci ca acestea. Acum se vedeau întâia oară oameni 
mâncând papură măcinată. 

— Vremea lui Papură-Vodă, oftau ţăranii. 

Milescu a trecut pe la încă două moșii, în ţinutul Bacăului și al 
Romanului. Aceeași nenorocire. Aceeași foamete. 

În ziua când s-a întors la lași, Spătarul Milescu n-a mai jucat 
samșurcă poloneză și nici n-a mai băut vin ales cu Ștefăniță. Ci 
i-a spus: 

— Măria-ta, ca domn, dator ești să mântui norodul, să aduci 
bucate din Transilvania ori din împărăţia Moscovei, să 
poruncești boierilor să deschidă hambarele. Nouă, boierilor, 
seceta ni-i de folos: putem mai ușor împresura satele. Dar, 
măria-ta, nu trebuie să lăsăm să piară norodul. Că dacă pier 
țăranii, nici noi, boierii, nu mai avem de unde scoate dijmele și 
nici domnul nu mai are peste ce domni. Pierim cu toţii. 

Și Ștefăniță Vodă a ascultat tare îngrijorat povestirile 
Milescului despre cele văzute în satele lui. 

— Pentru că a ajuns să mănânce papură, norodul îi zice 
Papură Vodă, măria-ta. 


— Ce grozăvie!... Părea foarte mișcat, turburat. S-ar putea ca 
și curtea mea să ducă lipsă de bucate? 

— Nu-i izvor. lar acum și izvoarele secat-au. 

Plecă îngândurat, lăsându-i pe boieri să mai chibzuiască în 
divanul cel mic. A doua zi, ca să nu fie lipsă la curte, vodă 
porunci slujitorilor de credinţă să prade satele și hambarele 
boierești și să aducă totul la curte. Oamenii începură să spună: 

— A ieșit în ţară hoţia domnească. Altă năpastă... 

Printre cei care se împotriveau besmeticului domn Ștefăniță, 
Milescu îl întâlni tot mai des și pe Istrate Dabija vornicul, cel plin 
de voie bună, de duh și libovnic a bea vin din oala de lut. 

Văzând că Ștefăniță Vodă toate le înţelege și le face pe dos, 
Milescu întări sfatul tainic cu câţiva boieri. Scrise carte lui 
Constantin Șerban, în Polonia, rugându-l să-l ajute a izbăvi 
Moldova de un netrebnic și de-o pacoste, adaos la pacostea 
foametei. N-a chibzuit prea mult. Îl știa pe Constantin Șerban 
dornic s-apuce iar domnia. Și se călăuzea după vorba care zice: 
„Cine prea mult se socotește, puţine făptuește.” A pus 
scrisoarea într-un băț sfredelit pe dinăuntru și l-a trimis pe 
camarașul Vasile Gealalău la Constantin Șerban, fără să mai știe 
cineva... Constantin Șerban are legături cu puterile potrivnice 
turcilor. Poate ajunge domn și în Țara Românească. 

După ce fusese alungat de turci din Țara Românească, în mai 
1660, Constantin Șerban se oprise în Ucraina, la Korsun, la 
hatmanul lurie Hmielniţki. De aici, la 16 iulie 1660, scrise țarului 
Alexei Mihailovici, în numele boierilor din Țara Românească și 
Moldova, cerând apărarea împotriva turcilor. Trimise chiar o 
solie de trei boieri la Moldova. Dar pentru că polonii aveau 
nevoie de pace cu turcii și cu moldovenii, îl puseră pe 
Constantin Șerban sub priveghere într-un castel din Podolia. 
Acolo îl găsi Vasile Gealalău cu scrisoarea cea de taină trimisă 
de Neculai Milescu Spătarul. 

Așteptând răspuns, Spătarul Milescu sfătuia și cu alţi boieri, 
căutând să-i ridice împotriva lui Ștefăniță Vodă. Și lui Toma 


Cantacuzino, boierul cu cea mai mare trecere printre boierii 
divaniști și care era scutit de bătăile de joc ale lui vodă, îi grăi: 

— Când ţara se usucă de foame, nu-i bine ca domnia și boierii 
să se desfete, așa, pe față, întru desmierdăciuni zburdate. 

— E tânăr Ștefăniță - îl apără Cantacuzino - iubește prea mult 
glumele, jocurile copilărești și nebuniile. Dar nu-i om rău. Va 
crește și va prinde minte. lar dacă-l vom scoate și de sub povaţa 
câtorva nechibzuiţi între care te prenumeri, Spătare... 

— Acum nu-l mai sfătuesc! Am greșit atunci când m-am făcut 
părtaş cu el la smintite șuguiri și la desfătări nerușinate. 

— Eu nu cred în schimbările prea repezi. 

— Să crezi; că nu-s ca Demostene care cunoscut-a o singură 
cale toată viața, iar la sfârșit, ca să nu se schimbe, a băut 
cucută. Eu mă schimb! Că, uite ce vremuri trăim. Și-n loc să 
gospodărim ţara, o jefuim! 

— Tot clevetind cu vrăjmașii și vrând să-ți mazilești stăpânul, 
că aista ţi-i gândul de temei, Spătare, vezi să nu ţi se schimbe și 
mutra. Din frumoasă și atrăgătoare, slută și hâdă, 
respingătoare. Dacă te ispitește cumva domnia Moldovei, ia 
aminte! Să nu schimbi trai dulce și desmierdat cu moartea de 
satârul călăului. Sfatul meu de om bătrân: lasă-te de uneltiri... 

Deodată în lași a căzut o veste, ca un trăsnet: Constantin 
Șerban vine asupra Moldovei. Ca să-l întâmpine, Ștefăniță răpezi 
oști spre miazănoapte, pe drumul Hotinului. Urmând acele oști, 
vodă îl luă și pe Milescu, tocmai pentru că, în vremea din urmă, 
nu-i mai erau de fel pe plac purtările lui. Gealalău s-a ivit în 
tabăra lui Ștefăniță, nu departe de Hotin. Nu adu-cea răspuns la 
cartea Milescului. 

— Vine el însuși, șopti Gealalău lui Milescu. 

— Dar noi credem că tu trebuie să iei domnia. Trimite la 
Țarigrad să ţi-o cumpere. Că uite, prietenul tău, Grigore Ghica, a 
dobândit domnia Țării Românești. 

Constantin Șerban însă nici nu se ivi, nici nu se năpusti asupra 
Moldovei. In schimb, într-o seară se zvoni, în tabără: a venit sol 
de la Constantin Șerban. Și solul spuse: „Constantin Șerban n-a 
uneltit răsturnarea lui Ștefăniță Vodă. Dimpotrivă, este prieten 
lui vodă și-l dă-n vileag pe cel care s-a hiclenit împotriva 


domniei din Moldova”. 

În cortul său, vodă nu se dumirea. Diacul citea o carte de la 
Constantin Șerban. Auzind ce scrie, Ștefăniță Vodă râse, mai 
întâi, prostește. Pe urmă îngălbeni. 

— Milescu, zici? Nu, nu se poate! Voi, ticăloșilor, aţi urzit vreo 
mișelie împotriva lui și... Mai citește odată! 

lordache Cantacuzino puse atunci în fața lui vodă cartea 
Milescului către Constantin Șerban. 

— N-am auzit nimic. Cunoaşte-i slova, măria-ta: scrisoarea ţi-o 
trimite chiar Constantin Șerban, care de la Milescu a primit-o. 

— Te-ntinzi spre domnie, câine? Și l-a chemat în grabă pe 
Milescu în cort. Trei slujitori, dinainte rânduiţi, l-au înșfăcat 
fulgerător de repede, i-au smuls sabia și l-au pus în lanţuri. 

— Nu rabd să fiu legat! răcni Spătarul Milescu. 

— Dar nici eu să fiu vândut! scrâșni Ștefăniță, și puteri 
cumplite răscoliră mânia din el. Tu m-ai învăţat cum să păstrez 
domnia ţării și cum să-i osândesc pe cei vicleni. Tu! 

— Țara vrea să se mântue de pacostea foametei. A ajuns ţara 
de haram, ţara lui Papură Vodă... Și privind chipul vânăt, 
pământiu, nemernic al lui Ștefăniță, Milescu întrebă: Spune-mi 
măcar cine mia pârât? 

— Însuși cel căruia cercata-i să mă vinzi. Și râzând desmăţat, 
batjocoritor, cum de atâtea ori râsese alături de Milescu 
bătându-și joc de boieri sau atârnând ţărani în pari: însuși 
Constantin Șerban mi te-a dat de gol. El știe mai bine învăţătura 
ticălosului tău dascăl Machiavelli... 

— Vulpe vicleană! Vrea să-ţi adoarmă grija și să se repeadă 
asupra-ţi, răpunându-te. 

Ștefăniță înclină capul spre stânga și căscă gura, răsuflând 
tare, obosit, șuierat. 

— Cum, adică, nu mi-i prieten?... Spune cu cine mai ești în 
legătură? 

— Cu nimeni! 

— Atunci, pentru că ai râs de un cârn și ai uneltit cu un cârn, 
cârn să fii! A 

Și, tremurând de furie, bătu din palme. In ușa cortului se ivi 
călăul. Se zbătu Spătarul, doborând două dintre slugi. Ștefăniță 
dădu să fugă, speriat. Dar alţi slujitori îl încleștară pe Milescu. 
Când călăul se răpezi să-l sluțească, toată făptura Milescului se 
răscoli. Ochii îi scânteiară de spaimă și mânie. 


— Nu, nu cu sabia ta de călău, rânji Ștefăniță, venindu-și în 
fire. Prea-i grosolană. Spătarul e om subţire, de neam, bogat și 
foarte învățat. Foarte învăţat! S-a ispitit să fie domn? Poftim: 
taie-i nasul cu hanger domnesc. Și, smulgându-și pumnalul 
încovoiat din teaca încrustată cu sidef, îl întinse călăului. E o 
cinste, nu? Hanger domnesc, aurit la mânunchi, ager la tăiș... 

Întreaga făptură a falnicului boier striga împotriva silniciei și a 
batjocurii. Dar era prins în capcana pe care însuși o întinsese și 
nu vedea nicio scăpare. Se umili: 

— Mustră-mă, doamne, cu mare ponos și cu bogată dojana, 
că ţi-am greșit. la-mi zilele, dar nu mă sluți... 

Privind chipul desăvârșit de frumos, barba neagră, rotundă, 
creață, buzele cărnoase, ochii mari, fruntea înaltă, pletele ca 
abanosul și nasul drept grecesc, zdravăn înțăâţânat în frunte, cu 
nările tremurând de mânie, călăul șovăi. 

— Cum să-l sluţesc, doamne? Prea-i frumos... 

— Da? Îți place? ispiti vodă, rânjind câinește, într-o parte. 

— N-am văzut, la zilele mele, bărbat cu nas așa de frumos... 
se întinse călăul la vorbă, în vreme ce Spătarul Milescu se mai 
smuci odată din strânsoarea străjerilor, lovind cu genunchiul un 
jilt și prăvâlindu-l spre picioarele lui Ștefăniță. 

— Atunci să-l tai pe al tău, călăule, că-i urât și bubos, își 
adânci vodă rânjetul, iar pielea obrazului palid i se încreți ciudat 
în jurul ochilor, vădind și mai mult crestătura de la nas: Taie-l! 

Furios pentru slăbiciunea-i, călăul se năpusti ca un tigru. Intr- 
o clipă faţa și barba lui Milescu se înecă în sânge. Trupul i se 
zbătu cumplit. În loc de nas avea două găuri hâde, sângerânde, 
prin care nu răsufla, ci horcăia îngrozitor, cu furie și neputinţă. 

Așa sfârșea, la douăzeci și patru de ani, o ambiţie și un fel de 
viaţă. 

De aici încolo Spătarul Milescu avea să fie un om slut la chip. 

Pe Vasile Gealalău l-a spânzurat Ștefăniță Vodă, luându-i 
averile. Pe alţii n-a mai putut prinde. li bănuia pe fraţii Costin, 
dar Milescu se jura și-și punea capul că nu au avut nici un 
amestec. 

Lăsat slobod, Spătarul Milescu luă drumul spre Țara 
Românească, însoţit doar de Radu Marcu. Gonea calul, să iasă 


mai repede din Moldova. Se răzvrătea cugetul și inima în el, 
trecând pe partea cealaltă, de partea urii. Simţea că urăște toți 
oamenii întregi. Îl ura chiar și pe Radu care-i schimba feșele în 
popasuri, punând frunze de pătlagină unsă cu măduvă de falcă, 
anume ca să oprească sângerarea și să tămăduiască. li pizmuia 
chipul plăcut, musteaţța neagră, ochii năzdrăvani, nasul ciolănos 
și mare. Nu se opri să-și vadă familia. Trimise doar vorbă fratelui 
Apostol să aibă grijă de casă și să-i trimită bani la București și- 
apoi la Țarigrad. 

Văzându-l Grigore Ghica, acum domn al Țării Românești, mult 
l-a jelit. Trei săptămâni un vraci neamt i-a îngrijit rana să nu 
obrintească. După asta, Milescu și-a urmat drumul spre 
Țarigrad. Grigore Ghica îl rugase să fie capichehaia lui la Poartă. 
Dar Spătarul Milescu se întreba: 

— Având un chip atât de slut, mă mai pot înfățișa în lume?... 
Cum de nu-mi pun capăt zilelor? De ce merg înainte? De ce nu 
mă arunc, din barca asta, în Dunăre? Peștilor nu le-ar păsa că-s 
slut... 

Soarele apunea, departe, spre Turtucaia. Dinspre Ostrov se 
ridicau neguri subţiri pe deasupra apei, ca un fum străveziu. Se 
clătinau, ușor, în adierea blândă, frunzele sălciilor din faţa 
Silistrei. 

Și deodată, își aduse aminte de Ștefana. Amintirea îl izbi ca 
un val de ghiaţă. Se clătină buimăcit de o durere veche sporită 
acum de mii de ori... Am pierdut-o... De istov am pierdut-o pe 
Ștefana. De acum n-o mai caut. N-am fost vrednic s-o găsesc cât 
am fost întreg, frumos și falnic... Acum... Nu, nici n-ar trebui să 
mă mai gândesc la dânsa. Văzându-mă așa, și fărâma de 
dragoste ce i-am zămislit în inimă ar pieri. Măcar ea să păstreze 
amintirea chipului meu întreg... Și ce frumoasă ar fi fost viaţa... 

Apa, vălurită, clipocea pe lângă pereţii bărcii, ca o chemare, 
ca o mângâiere... Gândurile Milescului se schimbau: dacă ajung 
la ţărmul Silistrei, devin altfel de om. Cu totul altfel. Și nu mă 
mai întorc nicicând în aceste locuri, pe care atâta le-am iubit și 
de unde asemenea batjocură mi se trage... 

Și dincolo de Dunăre încă mai umbla să-și facă o samă. Dar 
Radu Marcu și slujitorii daţi de Grigore Ghica îl urmăriră pas cu 
pas. 

Oamenii domnului muntean Grigore Ghica îl așezară pe 
Spătarul Milescu în frumoasa casă a Vlah Saraiului din Fanar. 
Sta aici singur, întunecat și vrăjmaș. Se plimba pe terasă, dar 
nu-l furau nici florile grădinei, nu vedea nici minunata priveliște 
spre Pera și Galata, peste Cornul de Aur. Respingea totul cu ură. 
Ură cumplită, ucigașă. 

În dreapta Vlah Saraiului era Patriarhia, cu școala cea mare și 
cu multele ei aduceri aminte. Dar nici asta nu-l bucura, ci-l făcea 
dimpotrivă să-și vadă sluţenia și mai înspăimântătoare. 

Plângea cu lacrimi grele, udând feșele care-i înfășurau 
chipul... Boierii nu m-au iertat că i-am înfruntat cu trufia și 
bogăţia mea, cu învățătura și frumusețea mea. N-am să mai pot 
trăi în ţară frumoasă și bună ca Moldova... Și se împotmolea iar 
în ură: ...De acum, dacă mi s-a spart pielea de lup, s-o cârpesc 
cu piele de vulpe... 

Când l-au văzut episcopul Dosithei și Şerban Cantacuzino, s- 
au crucit. 

— Negrăită frumusețe avut-ai și cum ţi-au stricat-o, ticăloșii! 
Pedeapsa lui Dumnezeu. Mai frumos decât Paris fost-ai... 

— Nu mă mângâi așa, înalt prea sfinte! Ci mai dureros sapi în 
inima-mi și picuri acolo zamă de ardei și mătrăgună. 

— Fugi, că sameni cu un cap de mort cu barbă! a râs Șerban 
Cantacuzino cu gura-i mare. 

Cunoscător al sufletului omenesc, Dosithei l-a lăsat să-și verse 
năduful. Apoi l-a plimbat pe malul Cornului de Aur, grăindu-i 
despre filosofii greci și mai cu samă despre Epicur și Diogene 
din Laerta. Într-altă zi l-a dus cu Șerban Cantacuzino la 
alergările de cal și la luptele din Atmeidan. Dar Milescu nu găsea 
nicăieri, în niciun chip, alin durerii. Pretutindeni întâlnea oameni 
frumoși, întregi, care-l priveau cu silă că-i pocit. Il căinau. Și 
zbuciumul Milescului dura. Dosithei, văzându-l că nici pe prieteni 
nu-i poate suferi, îi aduse de la Bogdan Sarai o bătrână roabă 
țigancă și un slujitor moldovean tot bătrân, venit aici din vremea 
când capichehaie era Gheorghe Ghica, să-i stea înainte cu 
povete, cu istorisiri și vorbe de duh. Îl ajuta într-asta și Radu, tot 
mai mult legat de stăpânul lui și dornic să-i îmbuneze iar inima. 

Iscusită fiind, roaba prinsese multe din viaţa capichehaielor și 
din povestirile ce umblau prin Țarigrad. Se așeza jos pe covor, 
descântând plină de haz: 


— Fac niscai farmece, să cetesc în ghioc cele ce-au să vină, 
vel spătare... lacă, s-arată cărturari pe cale. Vin la Țarigrad să 
trăctăluiască tocmiri de pace și hotărâri de nuntă. Dar toate se 
strică - foc de paie! Și războiul tot se face că-i spre folosul celor 
bogaţi și puternici și spre jalea și suspinul săracilor. Uite, de-o 
pildă, domnia-ta: venit-ai aici să poftești oamenii spre pace și-ai 
să faci un otrocol... Ai fost curtean alintat și-n desmâăţ te-ai 
proslăvit. Deci alintătura nu ţi-a priit. Acum urăști și urzeli multe 
pui la cale. Dar nici ura n-o să-ţi priiască. 

— Du-te dracului, cu dăscălirea ta cu tot! 

— lertăciune... Ci ascultă, mărite, proorocirile politicești pe 
care le cetesc în ghioc. În Spania, mai marii dorm că li-i frig, iar 
craiul gândește un lucru de nimica și cotcodăcește, ca acel 
cocoș când a ouat o mărgică. În Englitera bogaţii dreg 
galioanele ca să le strice pe ale turcului. In cetatea Veneţiei văd 
cum toți bogatii zăbovesc în desfătări necurmate, în carnavaluri, 
cu beţii, cu muzici, cu femei frumoase, risipindu-și averile. Mai 
apoi, suspinând, se aruncă de pe un pod într-o apă neagră... A, 
iaca ici, se vede că sfertul de lună turcească e gata să paţă 
mare scădere și amestecătură pricinuită de rocoșiturile!* 
norodului, cu multă vărsare de sânge mânia arătându-și... 

— Ajunge! 

Roaba se trăgea speriată de pe covor, ca o umbră din fața 
privirilor ce scăpărau ură, pe deasupra feșelor albe. Dar îndată, 
așa cum avea povaţă de la Dosithei, Radu Marcu îi aducea pe 
bătrânul slujitor, ghebos și urât, dar osebit de înţelept și de 
meșter la vorbă. Îl lua sub priveghere, îl plimba seara pe 
terasele palatului, îi vorbea despre vechimea acestei clădiri, 
ființând de dinainte de împăratul Iustinian, îl ducea la bisericuța 
Sfântului Neculai, zidită cu cheltuiala lui lon Tăutul, solul lui 
Ștefan cel Mare la Țarigrad. 

— Se spune, mărite Spătare, că Tăutul fiind sol la turci, vizirul 
l-au poftit să șază pe macat. Și pentru că nu putea sta cu 
ciubotele, i le-au tras din picioare și a rămas logofătul Tăutul 
numai în colțuni. Și dându-i vizirul cafea, n-a știut cum să bea 
cafeaua. Că la Suceava nu era acest obicei. Atunci logofătul, așa 
cum se pricepea, după datina din Moldova, a început a 
închinare: Să trăiască împăratul! Să trăiască vizirul! Și 
închinând, a sorbit felegeanul de cafea, ca altă băutură, dându-l 


14 Răscoalele. 


de-a-dușca. lară cafeaua era tare fierbinte... 

Apoi, când îl vedea mai vesel, șuguia în stihuri, bătrânul: 

— De-ar ști Ștefăniță, zis Papură Vodă, cine plimbă-mi-se 
plimbă, ca un mare crai prin Bogdan Sarai, de ciudă n-ar mai 
pregeta și nasul singur și-ar tăia. 

Dar într-o zi înnegurată și tristă din decembrie 1661, după ce 
a tras cu urechea la stăpânii ei din Bogdan Sarai, roaba ţigancă 
a venit în grabă la Milescu, în Vlah Sarai, cu ghiocul să-i 
gâcească: 

— S-arată că-n Moldova a pierit de moarte năpraznică un 
obraz tânăr care a ciuntit un nas frumos. Lingoarea și otrava 
boierească i-au fost leacul. 

— Doamne, repede m-ai răzbunat! 

Dar dacă asta-i alina ura și durerea, chipul nu i-l mai dregea. 

Potolit și trist, Neculai Milescu cel cârn se schimba încetul cu 
încetul, dintr-un zurbagiu într-un înțelept. A început să se 
preocupe tot mai mult de îndatoririle de capichehaie, adică să 
cate, cum spunea Miron Costin, a păstra domnia nestricată la 
împărăție. Veghea cu ochi tot mai treaz și risipea din vreme 
orice urzeală a  potrivnicilor. Se  împrieteni cu marele 
dragomanul!> Panaioti Nikussios care-i deschise ușile spre 
marele vizir și spre sultan. Ca orice capichehaie, împărţi daruri 
sultanei validé și sultanei haseki!f. Ele-i pot ajuta în ceas de 
primejdie să-l scoată pe Grigore Ghica nevinovat, ca spălat cu 
isop, din orice învinuire. Împrumuta bani pentru vodă, iar vodă-i 
scotea de pe ţară. 

Se lua cu treburile capichehaiei și uita că-i slut. Nu mai făcea 
zurbave prin hanuri și cârciumi. Grăia cu prietenii, plimbându-se 
pe țărmurile Bosforului, ori poftindu-i în odăile bogate de la Vlah 
Sarai. Uneori chema câte un marinar italian ori grec și-l ruga să-i 
povestească despre drumurile și ţările cele mai depărtate ale 
lumii, despre Africa și despre Atlantic, despre Pacific și despre 
Indiile cele pline de aur și robi. Asculta, se minuna și gândea: 
câte lucruri sânt pe lume, neștiute. Dacă le-aș afla și le-aș 
așterne pe hârtie, aș ajuta lumii să se lumineze. Și nimeni nu va 


'5 Tălmaci, slujitor înalt la turci care se ocupă cu politica externă. 
16 Soţie. 


ști că eu, care am văzut și am scris despre acele minuni și 
frumuseți, am fost un om pocit... Dar de unde bani pentru 
călătorie? 

Se întâlnea adesea cu Șerban Cantacuzino. Îl asculta, liniștit, 
cum povestea că vrea să fie domn în Țara Românească. Să-i 
zgâlțâe pe boieri și să-i trezească din toropeală. Pe cei trândavi 
ori îndărătnici să-i bată la tălpi, ca pe hoţii de cai din Vlașca, ori 
să le crape capul cu buzduganul, dacă nu s-or da pe brazdă. În 
schimb să aibă grije de negustori. Să le facă hanuri pentru 
odihnă și pentru adăpostul mărfii. Să le dea drumuri bune și 
păzite. Că negustorii aduc aurul în ţară. 

Se veseleau povestind cum l-au pus turcii domn la Moldova pe 
strașnicul băutor Istrate Dabija vornicul: 

— EI, care nici nu se aștepta, a fost îmbrăcat cu caftan de 
domnie, iar alţii, care trăgeau nădejde de domnie și plătiseră 
bani grei, s-au ales doar cu nădejdea. 

Dar cea mai bună mângâiere o găsea Milescu citind cărți. 
Citea din filosofii greci, citea cărți de matematică, de istorie, ori 
cărţi ciudate care vorbeau de proorociri și de minuni, cum erau 
cărțile despre Sibile”. Găsind un bun izvod elinesc al bibliei, 
tipărită la Frankfurt, începu s-o tălmăcească în grai românesc. 
De altfel așa îl povăţuia și Dosithei și Șerban Cantacuzino. 
Munca asta isca în el bucurii noi, curate. Îi amintea de clipele 
când sfătuia cu Miron Costin, cu Dosoftei, despre frumuseţea 
graiului românesc, despre trebuinţa de a se tălmăci și scrie cât 
mai multe cărţi întru întărirea și șlefuirea acestui grai. Își găsea 
parcă un rost nou în viaţă. 

Slujba de capichehaie îi îngăduise să cunoască și mai bine pe 
turci. Se întreba: cum pot turcii cei bogaţi să zacă într-atâta lene 
și trândăvie? Când se ducea la vizirul Ahmet îl găsea de obicei 
pe sofa, cuibărit cu picioarele sub el, sorbind cu șuier subțire 
cafea mirositoare de pe buza felegeanului aurit, ori sugând fum 
de narghilea și, cu degete inelate tot cu pietre scumpe și 
diamante, mângâind cadâne tinere și frumoase. Adevărata 
boierie la turci însemna să nu facă nimic, nici măcar pentru sine. 
Masa o așezau slujitorii tot acolo, pe sofa. Se-ndopa vizirul cu 


17 Personaje mitologice care aveau darul de a prevesti viitorul. 


pilaf de pasăre, cu fripturi de berbec și cu pește, cu prăjituri și 
dulciuri bine năcleite în miere. Slujitorii se învârteau în juru-i ca 
niște umbre. Unul îi ţinea friptura, altul îi turna apa și siropul. 
Doi se pregăteau să ridice și să pună farfuriile cu mâncare. 

După ospăț, vizirul juca în scoici cu robii. Dacă vreunul 
îndrăznea să-l birue la joc, vizirul îl bătea cu biciul cu trei plesne. 

După ghiftuirea de seară, vizirul Ahmet se culca tot pe sofaua 
pe care zăcuse, mâncase, băuse, fumase, jucase, se desfătase 
și trândăvise ziua toată. 

Numai când îi aducea Milescu peșcheșurile de la Grigore 
Ghica Vodă, numai atunci, la vederea pungilor cu aur, ochii 
vizirului se aprindeau ca para focului la vânt. Juca banii, 
îndelung, în pălmi înfiorate, ascultându-le sunetul beat de 
negrăită fericire. 

— Pentru aur - zicea Panaioti Nikussios, marele dragoman - 
turcii cei mari își vând și cadânele, și părinţii. Și pe Mahomed 
însuși îl vând. De aur se îmbată vizir Ahmet ca de opiu, ca de 
vinul pe care-l bea într-ascuns. 

Dar ca și după beţia opiului, după ce amistuia aurul în șipete 
ferecate, vizirul se prăbușea în aceeași nepăsare, în aceeași 
prostească dormitare. Cercat-a Milescu, în câteva rânduri, să-i 
grăiască despre cărți, despre filosofi. Strângea buzele a dispreţ 
și clătina capul a lehamite. Doar odată, strâns cu ușa întrebărilor 
Spătarului, spuse: 

— Noi cunoaștem o singură carte: coranul. Și nici n-avem 
nevoie de alta. Cuprinde tot ce trebuie să știe un musulman. 

lar altă dată, când Milescu l-a ispitit arătându-i cartea lui 
Marco Polo despre călătoriile în ţara kitailor, carte tipărită la 
Veneţia în tipografia rămasă de la Aldo Manuzzio, vizirul i-a 
cercetat doar legătura de marochin și poleiala de aur. Musafirul 
a prins să-i laude frumusețea slovelor, dar vizirul a supt din 
narghilea fum mult și-a mormăit printre dinți: 

— Bine face padișahul că nu-ngădue tiparniţe la Țarigrad. S-ar 
isca și aici multe cărţi de minte stricătoare. Și nici n-ar fi drept 
ca un singur tipograf să smulgă pâinea de la gură a mii de 
oameni care n-au altă îndeletnicire decât copiatul coranului. lar 
puterea noastră tocmai într-asta stă: nu lăsăm să pătrundă în 
împărăţia otomană vânturile nesănătoase ale noutăţilor. De 
aceea împărăţia noastră-i cea mai tare din lume. Și, curând, 


18 Băutură otrăvitoare, extrasă din mac, primejdioasă pentru sănătate. 


vom stăpâni tot pământul; pe tot îl vom închina măritului profet, 
ca pe-o căţue cu smirnă. 

Sfătuind cu cunoscuţii lui greci ori români, venețieni ori 
bulgari, boieri ori beizadele, negutțători ori călugări, Spătarul 
Milescu afla multe semne că, în ciuda aparenţelor, imperiul 
otoman era în necontenită descreștere. Că stăpânirea sultanului 
s-a șubrezit. Că, pe dinăuntru, îl rod atâtea neajunsuri și păcate, 
încât cine va cuteza a-l lovi tare, din afară, cu pumnul, va 
pătrunde ca-n putregai. Dar aceiași cunoscuţi ai Milescului 
spuneau, și el însuși afla de la viziri, că puterea otomană 
pregătește un mare război de cucerire a întregii Europe. Acesta-i 
planul marelui vizir Ahmet Kiupriuli, lăsat moștenire fiului său. 
Unii spun chiar că, peste un an, doi, turcii vor lovi, prin Moldova, 
spre Polonia și prin Ungaria, spre Viena. Că nu se vor opri decât 
la Rin și la Baltica. Adesea vizirul Ahmet, când se trezea din 
visarea și dormitarea lui, se răstea către Milescu: 

— Ghiauri afurisiţi! V-aţi îmbogăţit! Dar lasă că vă arătăm noi 
vouă... După cum am făcut moscheie din Sfânta Sofia, așa o să 
facem staul pentru cai din biserica Sfântul Petru din Roma... 

Și când vorbea așa, sărea de pe sofa, lărgea braţele, strângea 
pumnii, încleșta fălcile și împroșca flăcări de sălbatică ură. 

Spătarul Milescu era cuprins de fiorii spaimei. Vizirul părea 
gata să se răpeadă cu hangerul la dânsul, parcă el, capichehaia 
domnului Țării Românești, ar fi întruchipat toată „ghiaurimea”. 

Povestindu-i lui Dosithei asemenea întâmplări, episcopul îl 
linişti: 

— Eu zic că turcii, în nebunia lor, vor porni asemenea 
războaie. Dar izbândă nu vor avea. Nu mai au puterea pe care 
au avut-o; și se grozăvesc pentru că înșiși știu că nu mai au 
acea putere. Sultanii vor să stăpânească tot pământul și nu știu 
nici măcar să samene pasat pe el... Dumnezeu ne poruncește să 
zdrobim stăpânirea acestor ticăloși, să dezrobim creștinătatea. 
Și trebuie să lucrăm mai repede și mai temeinic. Aflu că, chiar la 
primăvară, vor porni împotriva Vienei cu multe oști. 

Și Dosithei, ca de altfel mulţi din Țarigrad, ca de pildă bogatul 
neguțător Savia Vladislavovici din Raguza, cu care s-a 
împrietenit Milescu, arătau că împărăţia care se ridică acum 
este Rusia. Ea va zdrobi Imperiul otoman. 

— Chiar și diplomaţii venețieni, care au ochi atât de ageri, 
spun că aici, în Europa de răsărit, nu se mai poate dezlega acum 


nicio problemă fără ajutorul Moscovei. lar în războiul cu turcii, 
Rusia va fi totul, va fi cheia și spada. 

Rău îi părea lui Milescu că-i slut. Ar fi mers la Moscova, cum îl 
îndemna și Sava Vladislavovici, să slujească Rusiei. Să fie sol și 
să se bată cu dibăcie pentru victoriile diplomatice ale Moscovei, 
întru slobozirea popoarelor cotropite de turci: greci, bulgari, 
sârbi, unguri, români, cazaci... 

Prietenii îi povățuiau să plece în apus să caute un doctor care 
drege nasuri. Printr-un neguțător scrise în Brandenburg, la 
Berlin, unui cunoscut al lui Sava Vladislavovici, doctorului 
Laurentius Rinhuber, rugându-l să-i spună dacă acolo se afla un 
astfel de doctor. 

De la o vreme, lui Milescu nu-i mai plăcu nici slujba de 
capichehaie. Se încredința că din pricina acestei slujbe, atât 
turcii cei mari, cât și cămătarii greci nu-l priveau ca pe un om, ci 
ca pe o pungă de galbeni. | se părea nespus de înjositor să tot 
mituiască, în fiece clipă, să tot cumpere cugete. Șerban 
Cantacuzino îi șoptea adesea, la ureche: 

— În Tara Românească trebuie un domn vrednic. Unul care să 
lupte cu turcul. Un domn, nu o slugă turcească! Ajută-mă să iau 
domnia. Și atunci pornesc războiul împotriva asupritorilor 
otomani. Auzi? Dar întâi gâtui o samă de boieri, o samă de 
trântori. 

Spătarul Milescu, încetul cu încetul, se lepădă de vechiul 
prieten Grigore Ghica și unelti pentru domnia lui Șerban 
Cantacuzino. Azi grăia cu un vizir, mâne cu un sfetnic al 
padișahului. Dădea daruri. Făgăduia altele și mai mari. Domnul 
Țării Româneşti, Grigore Ghica, a aflat de uneltirile 
Cantacuzinilor. Și, în ajunul Crăciunului din 1663, speriat și 
sfătuit de unele „vase rele”, ca Stroia Leurdeanul și Dumitrașcu 
Cantacuzino, zis Grecul, l-a ucis pe Constantin Postelnicul 
Cantacuzino, în biserică la Snagov, pentru faptele feciorilor lui la 
Țarigrad. Așa a izbucnit ura cumplită a fiilor lui și mai ales ura lui 
Șerban Cantacuzino împotriva lui Grigore Ghica. A gonit din 
București la Țarigrad, în câteva zile, călare, și s-a năpustit la 
Valah Sarai: 

— Spătare - a ţipat către Milescu - Grigore Ghica e un ucigaș. 


Mi-a ucis părintele chiar în sfânta mănăstire a Snagovului. Dacă- 
| mai aperi și-l mai sprijini la Poartă, împlânt hangerul în tine!... 

Milescu știa că nici Grigore Ghica nu mai era bine privit de 
turcii cei mari. Mereu îi cereau vizirii „dovezi de credință”, adică 
pungi de bani. Pregătind războiul împotriva Vienei, turcii aveau 
nevoie de oameni de credință în ţările de la Dunăre. Ori domnul 
din Țara Românească era bănuit că are legături pe sub ascuns 
cu Austria, cu Polonia. 

La rându-i, Grigore Ghica, simțind trădarea lui Milescu, în vara 
anului 1664 se grăbi să fugă în Polonia și apoi în Austria. 

Așa cum profeţiră oamenii cu vederea limpede, armata 
sultanului, ajunsă aproape de Viena, a fost înfrântă la St. 
Gothard. În urma acestei înfrângeri, temându-se de împotrivirea 
popoarelor de la Dunăre, sultanul dădu domnia Țării Române 
unui om neînsemnat, Radu Leon, pe care-l credea slugă 
credincioasă. Nu-l puseră domn pe Șerban Cantacuzino: n-aveau 
încredere, se temeau de el. Astfel, în Vlah Sarai, Spătarul 
Milescu era un om înfrânt care și-a tăiat singur craca de sub 
picioare. 

Nu mai putea rămâne în Țarigrad. 

Primind răspuns din Berlin că se afla acolo un doctor 
rinoplast!:*, Milescu se grăbi să plece. Chiar dacă nu-și va putea 
drege nasul, va încerca să se adăpostească la curtea electorului 
de Brandenburg, căruia, după cum spun solii, îi place să se 
înconjoare de oameni învăţaţi, de artiști. Nu mai vroia să zacă în 
Țarigrad, în intrigă și ticăloșie. Vroia să vânture lumea. 
Călătorind, dorea să-și potolească neastâmpărata-i fire și setea 
de a cunoaște. Luă scrisori de la Nikussios, de la un venețian, de 
la Sava Vladislavovici din Raguza, le puse în tașcă, își cumpără 
cai și trăsură pentru drum lung, căruţe pentru bagaje și, luând 
toiagul pribegiei, însoţit de slujitorul Radu Marcu, porni spre 
apus. 


1% Chirurg care reface nasul cu ajutorul unei bucăţi de piele de la frunte, de la braţ etc. 


IV 
PRIBEAG PE CĂILE APUSULUI 


1 


Vremea era mohorâtă și rece, când a poposit la un han din 
marginea Berlinului. Hangiul, gras și bălan, l-a poftit, în 
italienește, să urce scara din dreapta și să vadă încăperea unde 
ar putea găzdui, iar slujitorilor le-a arătat, cu mâna, locul de 
adăpost pentru trăsură și bagaje. Tot de la hangiu, Spătarul 
Milescu a căpătat îndrumări cum să ajungă la palatul lui Frederic 
Wilhelm, mare elector de Brandenburg, și cum să-l găsească pe 
doctorul Laurentius Rinhuber. 

Prințului german îi plăcu mult vioiciunea și știința 
moldoveanului. Nici nu avea la curte un cunoscător așa de bun 
al limbei grecești. Dar nu mai contenea să se mire: cum a putut 
un principe civilizat să sluțească așa de groaznic un bărbat 
tânăr, chipeș și învăţat ca acesta? 

— Barbari de lângă Tartaria! strigă electorul, apoi îi povesti că 
este în corespondenţă cu foștii domni în Ţările Române, Grigore 
Ghica, aflat în Viena și Constantin Șerban - în Polonia. Milescu 
făcu chip de spaimă la auzul acestor nume. Crezând că se 
strâmbă de durere, electorul îl încurajă, încredințându-l că în 
Berlin va găsi doctori meșteri care să-i dreagă nasul. 
Întrebându-l de rang, neamţul i-l tălmăci: „barones Nicolaus 
Spatharius Moldovalachus”. 

În Berlin, Milescu s-a împrietenit cu Laurentius Rinhuber. Din 
neam de negustori săraci din Luckau, doctorul Rinhuber 
învățase medicina la Lipsca și călătorise foarte mult. El îl duse la 
doctorul Blumentrost, care furase de la niște vraci indieni 
meșteșugul de a drege nasurile 

Blumentrost nu mai făcuse nicio operaţie de rinoplastie, adică 
de dregere a nasului. Dar când Milescu îl încredință că va 
îndura, fără clintire, orice durere, doctorul neamţ ceru să-și radă 
barba și mustăţile, îi măsură locul unde a fost nasul, apoi făcu 
felurite socoteli și tipare din ceară. In ceasul operaţiei, 
Blumentrost, afară de cuţitașele și cleștele lui argintate, și-a 
pregătit și un ciocan. După ce l-a așezat pe Milescu pe pat, peo 
coastă, i-a dat o izbitură cu ciocanul, în buca stângă unde-i 
carnea moale și pielea netedă. îndată sângele s-a mosorât, 


roșu-vânăt sub piele. Doctorul a tăiat, cu agerime, o bucată de 
carne din acel loc și a potrivit-o în mare grabă după tiparele 
pregătite dinainte. In acest timp un ucenic al doctorului tăia 
cicatricea nasului, împrospătând iară sângele. Și repede, ca să 
nu se răcească, doctorul a lipit acolo bucata de carne, cu tipar 
cu tot, apăsând-o. Apoi a uns rana de jur împrejur cu felurite 
alifii și l-a legat strâns cu bumbac și feșe moi. 

— O să păstrăm taina: n-o să știe nimeni de unde ţi-am pus 
adăusătura nasului, șugui doctorul, bucuros că mușteriul știe să 
rabde cu atâta stoicism. 

A stat Milescu o jumătate de an până s-a tămăduit rana și s-a 
prins bucata de carne care avea să ţină loc de nas. Din când în 
când doctorul venea, dezlega feșele, curăța cu foarfecele și 
cioplea locul, rana, cu cuţitașele, mai schimba tiparele, mai 
desfunda nările. 

— Doctore, mă dăltuești parc-aș fi de piatră, spuse într-o zi 
Milescu, răbdând. 

— Ai fost ca o statuie, Spătare, și râvnesc să fii iară cât mai 
asemănător. 

— Îndurând aceste ascuţite dureri, înţeleg și mai bine de ce 
moldovenii laudă pe cei care-și cunosc, la vreme, lungul nasului. 

Desprins din feșe, nasul cel nou avea o curmătura roșie, 
destul de urâtă, și stătea ca un boţ străin pe chipul Spătarului. 
Nici pe departe nu arăta că moștenește locul unui nas drept, pe 
care cu atâta fală îl purtase și mult fusese pizmuit la lași și la 
Țarigrad pân-a intrat sub hangerul lui Ștefăniță Vodă. Totuși era 
o mare izbândă: Nicolaus Spatharius nu mai avea înfățișarea 
„de cap de mort cu barbă”, cum spunea Șerban Cantacuzino, 
râzând cu gura-i mare. 

Scrise lui Miron Costin și lui Dosoftei, acum episcop de 
Roman, că un doctor neamt i-a dres nasul. Boierii moldoveni s- 
au mirat grozav de asemenea veste. Unii se temeau: 

— Te pomenești că vine domn la Moldova... Ș 

— Ferească Dumnezeu! a ţipat Sandu Buhuș. Il întrece pe 
Țepeș, care cică a tăiat douăzeci și șapte de nasuri. 

Și au și început boierii din lași să scrie epistole ponegritoare, 
vestindu-l pe Grigore Ghica, pe Constantin Șerban și chiar pe un 


secretar al lui Gheorghe Ștefan, lacob Nagy de Harsânyi. Aceștia 
scriau electorului de Brandenburg povăţuindu-l să nu mai 
oploșească pe lângă dânsul om primejdios, zavistnic, năpârcă și 
inorog, care a răpus și surpat, la Poartă, trei domnii întemeiate. 
Și nu atât cu bani, cât cu dibăcia cuvântului și cu drăcesc 
meșteșugul uneltirilor. 

Adesea, în vorbirile lui cu cunoscuţii din Berlin, Milescu 
povestea despre Moldova. Şi când povestea, uita amarul. Ba 
chiar se războia cu prinții și nobilii brandenburghezi care 
socoteau Moldova drept ţară sălbatică. 

— Oare în Brandenburg e altminteri? Însumi am văzut, 
aproape de Brandenburger Thor, un loc de caznă. Călăii 
atârnaseră pe un ţăran la grindă, de mâini, iar de picioare îi 
legau greutăţi tot mai mari. Urla de durere că toate mădularele 
cumplit pocneau în el... Mai încolo, alt călău zdrobea pe un șerb 
sub roată. 

— Pe șerbii netrebnici trebuie să-i pedepsim; altfel... Dar nu-i 
sluţim! 

— Poate nu știți că însuși marele elector a poruncit ofiţerilor 
să taie nasurile și urechile ostașilor nesupuși? Și ofiterii 
împlinesc de mult și cu multă osârdie această poruncă. Și am 
auzit, de la un neguţător, că așa fac și ofițerii lăudatului rege 
Ludovic al XIV-lea din Franţa. Aici, adevărat, purtaţi peruci 
pudrate, mătasă și horboţele mai gingașe ca pânza de paing. 
Dar de la Lipsca încoace, am întâlnit pe marginea drumului ulmi 
uriași de ale căror crăci atârnau, ciucure, câte trei-patru 
spânzurați. 

— Mi se pare că domnia-ta cârtești împotriva rânduelilor 
noastre, se încruntă unul dintre principii germani. 

Milescu se văzu silit să schimbe cărtirea în laudă: 

— Slujitorul meu, Radu, are mare dreptate când spune că, la 
Berlin, femeile sânt în mare cinste, cum nu-s nici la Țarigrad, 
nici la Moldova. La Țarigrad femeile stau închise ca roabele. Și 
mult s-a mirat omul meu în sinea lui, auzind că un englez a scris 
o carte întreagă despre un tânăr bogat și frumos din Italia care 
s-ar fi otrăvit pentru o fată foarte tânără... 

Nemţii căutau să-i arate că ţara este acum săracă, pentru că 


nu s-au tămăduit încă rănile războiului care a durat treizeci de 
ani. Oștile, ciuma, foametea au pustiit de istov orașele și satele. 
In Berlin rămăseseră așa de puţini oameni că nici nu mai avea 
cine-l păzi. Milescu le da crezare. Dar Radu Marcu categorisea 
acest război, lung, greu și prădalnic, cu vorbe ardeiate: 

— Nu te potrivi, stăpâne. Timp de treizeci de ani s-au 
scărpinat boierii între ei și au jefuit norodul, în numele lui 
Dumnezeu, după cum mi-a spus și mie un neamt fierar. De ce 
nu-l lasă pe Dumnezeu în pace? Dacă-i mănâncă șoriciul că unii 
sânt catolici si alţii lutherani, n-au decât! Scarpine-se singuri. 
După cât știu, moș Dumnezeu nu-i ciung. Se scarpină și singur, 
dacă are chef. 

Neculai Milescu, ca și slujitorul său, vedeau limpede că, după 
pacea din Westfalia, ţinuturile Brandenburgului învie: ogoarele 
iau locul bălăriilor. Boierimea și neguţătorii din Brandenburg se 
îmbogăţesc din nou. Pe Elba, pe Oder coboară din Saxonia, 
Boemia ori Silezia tot mai multe mărfuri spre mările de la 
miazănoapte. Mulţi neguţători lasă Veneţia să lâncezească 
pentru că află mai bun câștig la Amsterdam, la Hamburg ori la 
Stettin. 

La curtea electorului de Brandenburg întâlni într-o zi un 
cămătar; se numea Frânkel. Auzind că Milescu-i din Moldova, 
cămătarul deveni deosebit de vorbăreț și de binevoitor. 

— Eu sânt bancherul lui Gheorghe Ștefan, pribeag la Stettin, 
grăi el smerit și lingușitor. O duce greu, foarte greu. Datoriile 
cresc. Nădejdile scad. Oamenii îl părăsesc. Am aflat că însăși 
doamna Safta l-a părăsit. l-a luat chiar o bună parte din 
giuvaericale... Păcat! Le putea zălogi pentru bani... 

Milescu întrebă multe despre Gheorghe Ștefan, dorind să afle 
dacă la Stettin se găsește Ștefana Mihailovna. Dar parcă se 
temea să-ntrebe de-a-dreptul. Inţelese că pribeagul e singur. Și 
se întristă... De bună samă Ștefana a murit... Ori a luat-o 
doamna Safta iar în Moldova. 

Prietenul Laurentius Rinhuber se poftea adesea la masă la 
gazda Spătarului și povestea despre călătoriile minunate făcute 
de Columb ori Magellan, cu un veac și jumătate în urmă, când 
au străbătut oceanele descoperind continente și oceane noi. 


Mereu aducea vorba despre India ori despre China. N-avea bani 
Rinhuber și mereu visa să se îmbogăţească prin aurul ori 
negoțul cu ţările Asiei. 

— Cred că negoţul cu aceste ţări ar aduce mari venituri 
Europei, dar mai ales celor care ar porni să descopere drumuri 
noi, mai bune, spre aceste țări. Și totdeauna încheia: Va trebui 
să călătorim până în China, să găsim drumuri noi de legătură cu 
această împărăție care-i cea mai mare din lume, după cum spun 
geografii. Eu mult aș vrea să descriu drumurile până la Pekin și 
înfățișarea Chinei. Trebuie să ne aciuăm pe lângă un împărat 
care să ne ajute la o asemenea ispravă. Și eu cred că numai 
tarul Rusiei este cel care ne poate ajuta. 

Aici la Berlin, Milescu a văzut întâia oară cum se joacă teatru. 
Rinhuber se pricepea la asemenea artă și-i povestea lui Milescu 
despre teatrul din Veneţia, de la Paris ori de la Londra. ` 

— Trebuie să te duci să vezi acolo piese, actori, lux... Intr-o 
vreme, la Londra, era cel mai bun teatru, dar acum Parisul le-a 
întrecut pe toate. 

La mai bine de un an, în toamna lui 1665, electorul de 
Brandenburg a prins să dea crezare ponegririlor aduse lui 
Milescu. l-a trimis vorbă să plece din Berlin. Alungarea asta îl 
îngrijoră, îl umili, îl revoltă pe Milescu: 

— Oare nu mai am loc sub soare? Din Moldova m-au alungat. 
În Tara Românească nu mă primesc. La Țarigrad, de asemeni. Și 
acum nici în Berlin nu încap?... Cât m-or urmări răuvoitorii? 

Într-o noapte și-a strâns calabalâcul și a grăbit spre Stettin, 
unde se afla pribeagul Gheorghe Ștefan. Incotro altundeva să se 
ducă? Ce să facă acolo? Nici el nu știa. Poate, cu ajutorul lui se 
întoarce iar în Moldova. Acum amândoi trebuie să fie împăcaţi: 
un pribeag și un slut. Două nefericiri. 

L-a găsit pe pribeagul moldovean într-o casă mare, veche și 
întunecoasă, locuind cu puţinii credincioși și slujitori ce-i mai 
rămăseseră. Era tare buhăit la faţă și rău bolnav de podagră. 
Trăia aici, în Stettin, din mila craiului Suediei, Carol Gustav, și 
amarnic suspina și tânjea după domnia Moldovei. Aici Milescu 
Spătarul se întâlni cu Antonie, egumen de la Moldoviţa, 
rugătoriul și secretarul de românește al lui Gheorghe Ștefan, 


lacob Nagy de Harsányi, secretar pentru nemţește și latinește, 
Constantin Nacul și colonelul Alexandru luliu Torquato, baron de 
Frangipani. Fostul domn și slujitorii lui trăiau aici în mare 
sărăcie. Rar mai nădăjduiau să se întoarcă în Moldova. Rar câte 
o rază de veste bună. Mai mult grijile și năucitoarea teamă de 
lacob Fränkel, cămătarul lui Frederic Wilhelm, era hrana lor 
zilnică. Bucătarul venea să spună că nu mai are merinde. lar 
cămătarul se-nfăţișa lui Gheorghe Ștefan tot mai cutezător, 
cerându-i datoriile. 

După ce privi chipul Spătarului Milescu și lăudă meșteșugul 
doctorului neamţ, Gheorghe Ștefan grăi: 

— Așa ne trebuie, la amândoi. Că milă ne-a fost, când îl 
tineam închis la Buciulești, și nu l-am scurtat de cap. Ziceam că 
vom muri până va ajunge unul ca acela bun de domnie. Apoi 
întrebă: Cum a cutezat, neisprăvitul, să-mi vândă moșiile de la 
Răcăciuni? Și cum betțivul de Istrate Dabija a avut inima să le 
cumpere?... Ce pământ mi-a furat acei tâlhari! Și craiul suedez 
m-a miluit aici, în Pomeranz, c-un petec de nisip. Nici iepurii n- 
au ce paște. Și ce vii am avut-am la Moldova!... Aici beau numai 
niște acritură; borş, nu vin. Amărâte bătrâneţi mi-a hărăzit 
Dumnezeu... Și doar n-am râvnit domnia Moldovei, decât ca să 
lupt cu păgânii turci. 

După asta îi povesti despre vizita făcută la Moscova, în 1662. 

— Trecut-am prin Riga și Pskov, fiule. M-au întovărășit 
șaptezeci și cinci de slujitori. Cu mare cinste și cu mult alai fost- 
am întâmpinați și călăuziţi până la zidul cetăţii ce se zice 
Kremlin. Țarul Alexei Mihailovici m-a îmbrățișat cu toată 
dragostea. l-am spus: sânt pribeag de la Moldova. Dar n-am 
venit să cer pâine, ci am venit pentru slujba tuturor noroadelor 
care nu mai pot îndura robia turcească. Dacă ar auzi că rușii se 
apropie, toate noroadele de la Dunăre s-ar ridica împotriva 
păgânilor turci, ca unul. Că vor să fie slobode, noroadele. Și 
numai de la Moscova le poate veni ajutorul. Și a zis ţarul: „Sabia 
Moscovei vă stă sprijin de nădejde întru răpunerea dușmanului”. 
Să mai scriem ţarului, Spătare, fiule, amintindu-i de noi. Puneţi 
pana în slujba mea, Neculai, fiule, să ne-ntoarcem grabnic în 
Moldova și să ducem războiul cu păgânul. Că amară-i pâinea 
surghiunului și mai cu cinste ne va fi murind în război decât aici 
zăcând și cerșind mila regilor și a împăraților. 

Sfârșise Gheorghe Ștefan vorba și între zidurile groase ale 


odăii se așeză tăcerea. 

Vodă era îmbătrânit, buget, și răsufla greoi, ostenit. 

Deodată sună clanţa ușii de stejar. Şi-n prag se ivi, icoană: 

— Ștefana! mai mult suspină decât strigă Milescu, săltând în 
picioare. 

Ștefana Mihailovna, cu ochii ei mari, migdalaţi, cu boiul înalt, 
sprinten, păși înainte, foșnind rochița. Pe chip i se zugrăvi 
nedumerirea. Nu cunoștea acest bărbat care-i suspina numele. | 
se spusese că a venit Neculai Milescu și de aceea cutezase să 
intre. Dar acest bărbat cu barba rasă, cu nasul... Nici gura nu i 
se mai părea frumoasă. Nici ochii. Parcă și glasul i se schimbase: 
era răgușit, înfundat. De opt ani nu l-a mai văzut. 

— Mântuitorul meu, tu ești? 

— Eu, Ștefana!... 

Ștefana Mihailovna se răpezi și-l îmbrăţișă, cu dragoste; dar 
se feri să-l sărute. 

— Tu m-ai smuls din ghiara tătarilor... 

Ștefana Mihailovna era acum o femeie răpitor de frumoasă, 
de vioaie. 

Văzând-o cum întorcea privirile de la chipul lui, Milescu își 
dădu încă odată samă cât de mult l-a sluţit Ștefăniță Vodă și a 
lăcrămat ca un nevrednic. 

Ștefana surâse istovitor de trist. Nu mai grăi nimica: o îneca 
plânsul. Doar clipea din pleoape, strâns, parcă i-ar fi intrat un 
gunoi usturător în ochi, parc-ar fi vrut să strivească acolo 
imaginea dureroasă. 

Milescu află că Ștefana era ţiitoarea, soţia fără cununie, a lui 
Gheorghe Ștefan. Pribeagul îi lăudă mult deșteptăciunea, 
hărnicia, curajul și devotamentul. 

— Ea mă îngrijește și mă apără. Ea, și cu arhimandritul 
Antonie. Toţi ceilalți... 

În adevăr, Ștefana Mihailovna avea înfățișarea femeii care se 
supune ursitei fără cârtire. Și asta stârni în inima Milescului o 
undă de mânie. Dar nici nu știa măcar împotriva cui. 

„„„Tot eu sânt cel vinovat. Eu, și nimeni altul. 

Câteva zile, Milescu a fost la Stettin ca o rază de soare în 
păclele toamnei. Harsányi vroia să afle vești din Transilvania, 


Constantin Nacul din Moldova, Frangipani din Țarigrad. Cu vorba 
lui domoală, arhimanaritul Antonie îl ruga să-i povestească 
despre feţele bisericești din tot imperiul otoman. La rândul lui, 
Antonie povestea despre patriarhul Nicon de la Moscova care a 
cercetat din nou toate cărţile și riturile bisericești și le-a periat 
de adaosurile eretice. A dat strașnică poruncă tuturor enoriașilor 
să facă semnul crucii, cu trei degete, în felul grecilor, nu cu 
două, ca până atunci. Intru asemenea hotărâre i-au stat ca 
ajutoare mulți învăţaţi de la Kiev, prieteni cu cei care au deschis 
școala de la Trei lerarhi. Intru acestea Milescu adăugă: 

— Știu de la episcopul Dosithei, prietenul meu din Țarigrad, că 
acest Nicon este om strașnic, îndrăzneţ. Dar e în primejdie să 
lunece pe cale papistașă crezând că puterea patriarhului este ca 
soarele, iar puterea ţarului este ca luna: n-are lumina ei, ci o 
primește de la soare. 

— Adevărat. Nici ţarul, nici boierii nu i-au îngăduit să pună 
puterea bisericească mai presus de cea lumească. Chiar ieri a 
trecut pe aici un călugăr din Kiev și a adus știrea despre sfada 
dintre ţarul Alexei Mihailovici și patriarhul Nicon. Cică ţarul ar fi 
adunat Sinodul, l-ar ii judecat pe Nicon și osândit la surghiun 
într-o biserică din miazănoaptea cea înghețată. 

— Dar cred că îndreptările și reformele lui Nicon vor rămâne 
în picioare, că sânt drepte. Din pricina asta însă, după cum se 
spunea la Țarigrad, în Rusia a început un fel de schismă; unii 
sânt pentru schimbările lui Nicon, alţii, împotriva lor. 

Apoi își amintiră de oamenii din lași, de Varlaam mitropolitul, 
de Grigore Ureche vornicul și de cronica lui, pe care Gheorghe 
Ștefan bucuros era c-o găsește în bagajul Spătarului și mai 
citește câte o „nacazanie”, parcă anume scrisă pentru dânsul. 
Vorbiră despre Constantin Șerban care, umblând după domnie, 
a zălogit, la cămătării, după spusele lui Frânkel, cusături cu fir 
de aur, pumnale turcești bătute cu pietre scumpe, felurite vase 
de aur de-o rară frumusețe și bogăţie. 

— A risipit, ca și mine, toată averea, pentru dobândirea 
domniei. Numai că acea avere n-a strâns-o el, ci cu scumpătate 
a adunat-o Matei Vodă, spunea Gheorghe Ștefan. 

Apoi se veseliră povestind despre beţivăniile lui Istrate Dabija. 
Și iată, tocmai atunci sosiră niște neguţători de la Cracovia, 
vestind că Dabija Vodă a răposat, iar domnia au dat-o turcii lui 
Gheorghe Duca. 


— Cine spunea că neguţțătorul Gheorghe Duca nu ajunge 
domn? întrebă Gheorghe Ștefan. La turci banii fac orice minune. 
Ajută-mă, Spătare, stoarce-ţi creierii, scrie cu tâlc și cu patimă 
regilor și împăraţilor, să mă ajute să câștig iar dulce domnia 
Moldovei. 

— Și apoi să mântuim ţara de turci! strigă Milescu, din inimă, 
ascutindu-și pana și pregătind călimara. 

De când o întâlnise iară pe Ștefana Mihailovna, parcă era alt 
om. Adesea se plimba fără liniște, prin odaia strâmtă, ca un leu 
în cușcă. Privea prin zăbrelite ferestre spre primăvara asta 
pomeraniană, ascultând zvon de păsărele. Trebuia să fugă 
încotrova. Dar simţea că numai cu Ștefana ar putea să fugă. 

Dar traiul la Stettin era îngust, mohorât, trist. Fiecare cu 
râvna lui în inimă: Gheorghe Ștefan să ajungă iar domn, 
Constantin Nacul să fie logofăt și să-și cumpere cât mai multe 
moșii, arhimandritul Antonie, măcar episcop de Roman, iar lacob 
Nagy de Harsányi - crai al Ardealului. Râvnirile erau mari, 
desaga cu nădejdi tot mai goală era și banii în pungă tot mai 
rari. 

De aceea oamenii aceștia surghiuniţi se pizmuiau până și 
pentru un cuvânt ori un zâmbet a lui Gheorghe Ștefan. Ivirea 
Spătarului Milescu stârni, curând, furtuna. Mai apăruse încă un 
mâncător la pita săracă a surghiunului. Gheorghe Ștefan arăta 
Spătarului prea multă dragoste. Priceperea, vioiciunea și 
încrederea în steaua lui a fost, câteva zile, ca un leac. Dar, 
îndată după asta, Harsânyi socoti că Milescu l-a scos de la inima 
lui Gheorghe Ștefan. El își zicea „secretarius aulaegque magister 
principis Moldaviae” și nu putea îngădui ca altul să-i ia locul. 
Între dânșii începură a izbucni certuri, din te miri ce. Într-o zi 
grăiau despre electorul de Brandenburg și despre cămătarul lui, 
lakob Fränkel, care abia atunci plecase, smulgând lui Gheorghe 
Ștefan mulţi bani și lăsându-i puţini. 

— Marele lector e un viclean, un înșelător, un mincinos, îl 
ocăra Milescu. 

— Cum?! De ce? E sprijinitorul nostru... 

— Acum doisprezece ani electorul de Brandenburg a trădat 
Polonia și a trecut de partea Suediei. Când a văzut că Suedia se 


află la ananghie, a trecut de partea Poloniei. Așa a pus mâna pe 
ducatul Prusiei. Și să vezi câte trădări o să mai săvârșească și 
de acum înainte acești Hohenzollerni, acești șacali din mijlocul 
Europei. 

— Ajută pe nobili să se întărească împotriva... 

— Da, atâta face acest Frederic Wilhelm: oști și tâlhării. 

— Taci, iscoadă turcească! răcni Harsânyi. Taci, cârnule și 
slutule!... Bine că te-a însemnat la nas, să te cunoască lumea că 
ești rău... 

Sfada a ajuns până la bătaie cu săbiile. Harsânyi striga că are 
chef să-i taie iarăși nasul lui Milescu; de data asta cu cap cu tot. 
Noroc c-a venit arhimandritul Antonie și cu mare dosadă i-a 
despărţit. lar Radu Marcu, gustând din viața amărâtă de la 
Stettin, grăia, cu deznădejde: 

— Sfatul meu: mai bine să ne vedem de treabă. Că dacă 
Vasile Vodă samănă cu ziua de ieri, apoi Gheorghe Ștefan 
samănă cu ziua de alaltăieri... Cât era de îngăduitor Spătarul cu 
slujitorul lui, acum tot era să-l plesnească peste față cu latul 
spadei, să-și muște limba. 

Milescu nu era însă omul care să mucezească la Stettin. Stărui 
pe lângă Gheorghe Ștefan să-l trimită în solie peste Baltica, la 
Stockholm, cu scrisori pentru craiul Carol Gustav, pentru regină 
și pentru ambasadorul francez în Suedia, Arnauld de Pomponne. 
In aceste scrisori, Gheorghe Ștefan se ruga de craiul Suediei să-i 
sporească pensia, că nu mai are nici de unele. Și mai ales 
stăruia să-l ajute intru dobândirea Moldovei, să se curme odată 
cerșetoria asta nevolnică pe la curţile crailor. 

Pentru Spătarul Milescu Stockholmul era o zare cu chip nou, 
mult deosebit de alte orașe. Frumos, curat și liniștit oraș. ȘI 
dorul de Moldova i se ascuţi, întâlnindu-se aici cu o cunoștință 
veche, Hildebrandt, secretarul soliei de acum zece ani din 1656. 
Işi amintiră iară despre Descartes, părându-le rău că nu mai au 
la îndemână ulcele de lut cu rece și focos vin de Cotnar, 
îmbietor la sfat și meșter mare în dezlegarea limbii și ascuţirea 
minţii. ÎI cunoscu acum și pe tânărul învăţat |. G. Sparwenfeldt, 
care tocmai atunci se întorsese dintr-o călătorie în Egipt și 
Turcia. Grăiră împreună latinește, grecește și turcește, despre 


Constantinopol și oamenii de acolo. 

Multele cunoștințe ale Spătarului Milescu îl minunară de 
asemenea pe marchizul Arnauld de Pamponne, ambasador al 
Franţei la Stockholm. Îi spunea „le baron Spatharius”, țuguind 
buzele și șuierând pe „rius” după tipicul limbii lui. Radu Marcu, 
tot mai mucalit, când se afla singur cu stăpânul său râdea: 

— Domnia-ta, baroane Spatharius, îţi schimbi numele și 
culoarea părului, după locul în care te afli, ca jderul. Ca să 
răzbești la curțile crailor te-ai împrietenit cu un papistaș franțuz 
și marchiz, te-ai boit cu boierie de asta apuseană: „her baron”, 
„mesie le baron”... Dacă mă mai porți mult prin lume, am să fac 
bătături la limbă din pricina graiurilor în care trebuie să-ți 
rostesc rangurile. Și o desagă va trebui să-mi cos, să-ți port 
titulușurile și herburile boieriei la oblânc. Că tot nu mai avem 
bani, s-avem măcar ranguri și trufie deșartă... 

— Nu mai râde, Radule, că și tu îţi găsești pretutindeni 
oameni de-o teapă cu tine. 

— Dreptu-i! Și nici nu-i greu, căci și pe aici - sărăcime și robie, 
berechet! 

Așteptând răspunsul regelui, toată iarna anului 1666 Milescu 
a stat la Stockholm. Aici se întâlnea duminica și sărbătorile cu 
de Pomponne și cu Hildebrandt. Slujitorii hrăneau cu butuci focul 
din soba de cărămidă smălțuită, iar frigurosul marchiz franţuz 
vorbea cu multă pricepere și meșteșug despre firea și obiceiurile 
regilor și împăraţilor, despre diplomaţii și îndatoririle lor, dar mai 
cu samă despre puterea strălucitoare a regelui Franţei. 

— „Mon roi”? numește pe regi și pe domnitori după 
însemnătatea lor. Celor mai mari le spune „frate”, celor mai mici 
„Vere”. 

Îi ocăra pe englezi că, de la revoluţia lui Oliver Cromwell, au 
ridicat în diplomaţie preia mulţi negustori neciopliţi, oameni de 
rând, fără niciun rang. Diplomaţii aceștia nici nu mai cunosc 
buna cuviinţă. Sânt niște obraznici. Socot că revoluţia lor este 
„lucrarea lui Dumnezeu”. lar Cromwell, măcar că-i mort de șase 
ani, zic că era insuflat de însuși Sfântul Duh, cu care cică ar fi 
avut nemijlocite legături. 

— Acum Carol Stuart vrea să aducă în Anglia vechile moravuri 
și vechea orânduire. Totuși, englezii cei de azi sânt imposibili, își 
tălmăci de Pomponne vorba în latinește. Din toate fac negoț. 


Regele meu. 


Sânt făţarnici. Evlavia-i învelișul cu care-și vând mai bine 
mărfurile. Eu cred că diplomatul trebuie să fie un camelion și un 
Proteu, dar englezii aceștia sânt prea nerușinaţi. Sânt mai tari 
decât Proteu cel care păzea turmele de monștri ale lui Poseidon, 
prezicea viitorul și-și schimba forma după voinţă. 

Nu se împăca de Pomponne nici cu diplomații ruși. După 
părerea sclivisitului franțuz, rușii ţineau prea mult la onoarea și 
la titlul suveranului lor. 

— Se poate - clătină Milescu din cap - dar noi avem încredere 
în ruși. Numai ei ne pot ajuta să scăpăm de jug turcesc. 

— Nu... Noi vă vom da acest ajutor! Franţa va face o cruciată 
și... 

Pentru că Milescu stăruia în încrederea lui față de ruși, 
franțuzul cel subţire i-a înfățișat o cărțulie, tocmai atunci 
apărută, iscălită de unul Grigorii Kotoșkin. II rugă pe Spătar să i- 
o tălmăcească. Era vorba de „Rusia sub domnia lui Alexei 
Mihailovici”. Scria acea cărțulie despre ignoranţa și barbaria 
boierilor ruși. Cărţulie ponegritoare. Franţuzul cel subţire 
strâmba cu dezgust din nas și striga în franţuzește și latinește: 

— C'est horrible?!! Oribile dicta!... Vedeţi, monsieur?, în cine 
aveţi domnia-voastră încredere? 

Milescu privi lung și cartea cea cu grosolănii și pe franţuzul cel 
subţire și cu lornion% în ramă și mâner de aur, apoi murmură: 

— Se scriu și cărți mincinoase, strălucite marchiz. 

— Bine, dar Kotoșkin e rus! 

— Ticăloși pot fi oriunde. Eu n-am văzut Moscova. A văzut-o 
stăpânul meu, Gheorghe Ștefan și mulți alţi moldoveni. După 
câte mi-au povestit, din câte știu și după ce-mi spune mie inima, 
Rusia este ţara care se ridică acum ca o nădejde nouă. 

— Ah, monsieur le baron Spatharius, trebuie să vă duceţi la 
Paris, să vedeţi Franţa. Om ca domnia-voastră nu se poate să nu 
cunoască Franța. 

Fiind fiul lui Robert Arnauldt d'Andilly, teolog cu vază de la 
Port-Royal, marchizul de Pomponne se preocupa mult de 


21 E oribil. 
2 Domnule. 
23 Ochelari cu mâner folosiți de nobilii din secolele XVII-XVIII. 


probleme religioase și mai ales de sfada mare dintre catolici și 
protestanți, care pe atunci s-aprindea din nou. Și ce pricină 
grozavă de sfadă era? Catolicii ziceau că anafora și vinul din 
împărtășanie se schimbă cu timpul în trupul și sângele 
Mântuitorului. Protestanţii credeau că acestea-s numai niște 
simboluri. lar de Pomponne, într-o zi, după ce se hărțui cu 
Sparwenfeldt pentru unele lucruri și manuscripte rămase la 
Stockholm de la Descartes filosoful, care s-a surghiunit și a 
murit aici, aduse iar vorba despre problema euharistiei?*. Și 
aduse anume această vorbă ca să audă și suedezul protestant 
ce spune un ortodox. Spătarul Milescu grăi despre asta cum 
învățase la lecţiile de teologie ale lui Gavril Vlasie, cum 
înţelegea din biblia pe care o tălmăcea, din „Mărturisirea 
ortodoxă” a mitropolitului Petru Movilă de la Kiev, ori din 
„Răspunsul la  Catehismul cel calvinesc” al mitropolitului 
Varlaam de la Moldova. Și de Pomponne se bucura grozav că 
părerile moldoveanului nu se deosebesc mult de ale sale. Scrise 
prietenilor și rudelor din Paris despre Neculai Milescu Spătarul 
moldovean, mirându-se că, de acolo, din preajma Tartariei, s-a 
ridicat un om atât de învăţat, cunoscător de multe limbi, teolog 
și om de știință. 

— Domnia-voastră, domnule baron - îl ispiti franţuzul într-o zi, 
cu vorbe mieroase - ai fi un foarte bun catolic, dacă din „crez” 
n-aţi uita pe „filioque”?5. Trebuie să plecaţi în solie, să vedeţi 
Parisul, Versailles-ul, ah, orașul acesta nou, numai palate și 
grădini, pe care acum îl clădește marele rege Ludovic. Duceţi-vă 
acolo, domnule baron, și cereţi ajutor. Că numai Franţa, numai 
regele Ludovic vă poate scăpa ţara de turci. 

Pe urmă l-a îndemnat să scrie o cărțulie despre discuţiile 
religioase privitoare la  „transsubstanţiaţiune”, adică la 
prefacerea anaforei și vinului din împărtășanie. Și socotind că-i 
bine să fie prieten cu acest diplomat franţuz, să-l cunoască și cei 
din Franţa, că, cine știe de unde sare iepurele, Neculai Milescu a 
scris în grecește și apoi a tălmăcit în latinește: „Enchiridion sive 
Steela Orientalis Occidentali splendens, id est sensus ecclesial 
orientalis, scilicet graecae, de trans substantione Domini 
aliisque controversiis a Nicolao Spatharius Moldovalaccone, 
barone ac olim generalis Walachiae, conscriptum Holmiae 


24 Împărtășanie la catolici. 
25 Şi de la fiul. 


(Stockholm), mense Februarii”. În întâile rânduri, Milescu cerea 
iertare cititorului, învinuindu-se că scrie mai degrabă ca un 
oștean care abia știe să împreune degetele pentru a ţine pana, 
decât ca un învăţat teolog. Și acolo, în nopţile scandinave, 
scriind, Milescu și-a amintit și a depănat în gând multe din cele 
învăţate la lași ori la Țarigrad, de poveștile grecești, despre 
puterile cele negre ale Stixului?* și despre „hidra cea cu multe 
capete”, despre „calul troian?” ce-l vâră viclenii în inima celor pe 
care vor să-i surpe” și despre lucrurile cele noi care înfloresc 
„mai gingașe decât trandafirul printre spini”. Scria vioi, pătimaș, 
așa cum îi era firea. Și parcă tot mai aproape era lașul cu grădini 
de liliac și cu dulce glas de clopot în înserările de primăvară. 

Citind „Enchiridion”, de Pomponne prinse adevărată dragoste 
pentru pribeagul moldovean. Trimise lucrarea lui Milescu la 
Paris, la părintele său de la Port-Royal, ca o mărturie de felul 
cum gândesc ortodocșii și ca un argument împotriva 
protestanților. Apoi destăinui lui Milescu că regele Ludovic 
sprijinea pe o rudă a sa la tronul Poloniei. Ocupând tronul 
Poloniei, acest rege de neam franţuz ar putea porni războiul cel 
mare împotriva turcilor. lar în asemenea planuri tainice, 
Moldova ar putea avea o parte însemnată. 

— Deci acolo ne trebuie un om credincios. Pe calea asta 
puteţi ajunge în ţara voastră fără turci și împotriva lor, așa cum 
vi-i dorinţa. Faceţi, domnule baron, o călătorie în Franţa. Veţi fi 
foarte bine primit. 

În scrisorile pe care Spătarul le alcătui, cu ajutorul lui de 
Pomponne, către regele Ludovic al XIV-lea arăta că Gheorghe 
Ștefan totdeauna a fost dușman ai turcilor, că în Moldova și în 
Polonia are foarte numeroși prieteni și sprijinitori, gata să-și dea 
chiar viața pentru dânsul. Dacă ajunge iar stăpânul Moldovei, 
Gheorghe Ștefan se leagă a fi neclintit luptător împotriva puterii 
otomane. Lyonne, secretarul treburilor străine din Franţa, îi 
răspunse prin de Pomponne, multumind lui Gheorghe Ștefan, în 
numele regelui franțuz, pentru slujbele cu care-l îmbia și-i 


2 Râul care, după credinţa grecilor vechi, curge prin infern. 
?7 Un cal de lemn, cu care, cum povestește Homer, grecii au păcălit pe troieni și au 
pătruns în cetatea lor. 


făgăduia că, dacă va trimite oști în Polonia, se va gândi 
neapărat și la dânsul. 

Dar zarea asta de bucurie, ivită în primăvara aceea cețoasă 
de la miazănoapte, puţină vreme a durat. Regele Ludovic al XIV- 
lea a părăsit repede gândul privitor la Polonia și a început 
războiul cu Spania. Lui Gheorghe Ștefan nu-i mai rămânea decât 
să se întoarcă iar cu gândul spre sultan, să cerce și calea 
ploconirii și a peșcheșurilor. Dar pentru asemenea încercare 
trebuiau bani, mulţi bani. Și Gheorghe Ștefan ajunsese de mult 
la fundul sacului. Cei din jur îl părăseau. Chiar fratele lui 
Gheorghe Ștefan, hatmanul Vasile Ceaur, cu slujitorii lui, se 
pregăteau să plece: 

— La turci, frate-meu, e spurcat și-n deșert mai suspină după 
Moldova. Petreacă-și mai departe zilele-n amar surghiun. Că nici 
nu mai are multe... 

Numai Spătarul Milescu nu se lăsă răpus de desnădejdea 
celor din Stettin. Urmă sfatul lui de Pomponne și, strângând ban 
de ban, cumpărându-și straie bune, se pregăti de călătorie în 
Franţa. Avea și de la regele Carol Gustav o scrisoare de 
recomandare către Ludovic al XIV-lea. lar de Pomponne, printr-o 
scrisoare foarte binevoitoare, îl înfățișa lui Lyonne ca pe un om 
foarte învăţat, care-i dăduse preţioase știri despre Imperiul 
otoman și despre biserica răsăriteană „dont il a une extreme 
connaissance”?, rugându-l să-l ajute în treburile politicești, să 
ajungă iar în Moldova. 

Călătoreau călări pe drumuri prăfuite. Poposeau la mănăstiri 
ori la hanuri. De la Stettin la Berlin, apoi la Leipzig, unde se 
întâlniră cu neguțătorii din Moldova și din Brașov, aflând vești 
despre domnia Ducăi Vodă şi despre războiul pe care-l 
pregătesc turcii împotriva Poloniei. 

Prin Erfurt au ajuns la Frankfurt. Aici Spătarul Milescu s-a oprit 
câteva zile să se odihnească și să vadă orașul. În Frankfurt erau 
paisprezece bresle de meșteri și negustori vestiți, foarte bogaţi, 
fiecare având în tain și în simbrie sute de lucrători. Milescu se 
învârti printre negustorii acestui târg, negustori veniţi din Italia, 
Elveţia, Olanda, Viena și Spania. Spre deosebire de Stockholm, 


2 Despre care el are bogate cunoștințe. 


ale cărui uliţi erau curate ca-n casă, Frankfurtul era un oraș 
murdar și zgomotos. În librăriile de aici găsi multe cărţi 
reîntâlnite în alte orașe. Rău îi părea că n-are bani destui. 
Cumpără doar cartea lui Nicolaus Reussner „Symbolorum 
imperatorum classis prima”, unde erau înșiraţi toți împărații și 
regii de samă care au fost de la începutul lumii și povestea lor. 
Din Frankfurt au trecut peste Rhin. Din depărtare văzură 
palatul mare, din piatră roșie, al electorului din Mainz. 
Cotrobăiră în lung și-n lat acest oraș cu străzi strâmte, cu 
pavajul adesea stricat, dar cu prăvălii bogate. Găsind oameni 
care grăiau italienește ori călugări care vorbeau latinește, 
Milescu îi întreba cum trăiesc și cu ce se îmbogăţesc negustorii 
orașului de pe Rhin. Țineau prăvălii mari, pline de mărfuri ca 
ștubeiele toamna. Aveau dever mare de mușterii veniţi din 
multe părți de lume. Aici, la Mainz, întâlniră cavaleri guralivi și 
lăudăroși cum nu se mai află. Se mândreau că au deprins 
meșteșugul luptei și știu sa bată războiul de la craiul Gustav 
Adolf al Suediei. Că au luptat și au făcut mari vitejii alături de cei 
mai viteji cavaleri ai lumii. Și cu Wallenstein au luptat. lar pentru 
încredințare arătau multele crestături de spadă pe față, pe 
braţe. Beau în cârciumi, pe datorie, vin prost și se făleau cu 
închipuite isprăvi războinice. Milescu, ca și alți oameni din jur, se 
minuna ori râdea. Și Radu Marcu mult vroia să audă pe acești 
mincinoși hazlii, tocmai pentru că numai cei care le înșirau le 
credeau adevărate. Și era plină lumea asta apuseană de 
asemenea oameni viteji doar în închipuire. Stăpânul îi spunea că 
un spaniol ar fi scris chiar o carte despre un asemenea cavaler 
numit Don Quijotte, care cică s-ar fi bătut cu morile de vânt și cu 
turmele de oi, închipuindu-și că-s cetăţi și oștiri dușmane. 

Vinul din Champagne e oleacă aspru, dar osebit de ager și 
viclean, că doboară omul când nici gândește. N-a băut decât un 
sfert de ploscă, și Radu Marcu parcă zbura, așa de ușurel era. 
Nici măcar nu se mira cum poate zbura fără aripi. Și cerca o 
nestăpânită poftă să se ia la harţă cu hangiul. Trântea cu 
pumnul în masă și răcnea că nu-i plac nici bucatele, nici patul. 

— Aici la mine - răspunse nepăsător hangiul - au mas și au 
ospătat prinți și baroni, conți și marchizi, dar nu s-au plâns, ca 


voi, niște sălbatici bărboși... 

— Și stăpânul meu e baron!... răcni Radu, scoțând sabia și 
răcăduindu-se la hangiu. Să nu cutezi a ne zice sălbatici, că 
acum te trimit să-ţi vezi strămoșii... 

— Dacă nu vă place, poftim ușa! nu se sinchisi hangiul de 
rocoșirile cu sabia. Cătaţi aiurea, că mai bine tot n-o să aflaţi. 

Găsindu-l cu sabia în mână, aprins de mânie, Spătarul Milescu 
râse: 

— Ce, Radule, te-ai îmbolnăvit și tu de boala războirii cu 
muștele? Pune sabia în teacă! Sântem doar soli de pace, nu 
cavaleri rătăcitori, hrăniţi cu închipuite isprăvi și cu minciuni. 

Într-o seară de iulie 1667, Spătarul Milescu a ajuns la Paris. 
Mare, frumos și bogat, urât, sărac și întunecos oraș Parisul. Rar 
se puteau vedea într-un singur loc adunate lucruri atât de 
nepotrivite, care se ciocneau neîmpăcat între ele. 

Nobilii îi povesteau lui Milescu, lăudându-se, despre marele 
„carrousel”, din anul 1662. Și arătau lui Milescu ce este 
„Ccarrousel”-ul: o serbare, o paradă foarte strălucitoare, cu 
felurite întreceri între cavaleri. S-au cheltuit pentru acele serbări 
1.200.000 livre. Au fost atunci mai ales mari întreceri de care și 
de călăreți. A luat parte toată nobilimea Franţei, risipind bogății 
și lux nemaiauzit. Regele Ludovic al XIV-lea era îmbrăcat ca un 
împărat roman; fratele regelui conducea cuadrila?? care-i 
închipuia pe perși, unul dintre duci conducea cuadrila care-i 
reprezenta pe sălbatici și călărea pe un cal împodobit cu zeci de 
șerpi, iar pe cap purta un coif cu penaj uriaș. Și câte alte multe 
lucruri nemaiauzite! Nu degeaba s-a cheltuit atâta amar de 
bănet. Milescu lăuda către slujitorul său strălucirea și luxul vieții 
franţujilor. 

— Are dreptate marchizul de Pomponne. Se poartă bine și-s 
bogaţi franţujii. lată cum ne-au găzduit aici, la Port-Royal. 

Dar Radu nu-l lăsa să-i tihnească lauda: 

— Se poate. Numai că eu, pe când domnia-ta te hodineai, am 
trecut și pe ulițele lăturalnice. lar acolo oamenii trăiesc într-o 
sărăcie și foamete soră cu cea de la lași ori de la Țarigrad și 
chiar mai rea. Au multe obraze subțiri franţujii; dar obrazul 


2? Trupe de cavalerie într-un „carrousel” 


subţire cu multă cheltuială se ţine... 

Curtea regelui nu mai era în Paris, ci în orașul-palat Versailles, 
care atunci se clădea, la vreo două poște, spre asfinţit. Au grăbit 
moldovenii și spre Versailles. Spătarul Milescu fu găzduit prin 
grija lui Lyonne, care-l primi foarte bine și duse cu dânsul lungă 
discuţie în limba latină. Regele Ludovic nu era însă nici în 
Versailles, ci era plecat spre hotarul de la răsărit, la oastea care 
începuse războiul cu Spania, pentru stăpânirea Flandrei. 

— Știţi, baron Spatharius, am scris la Constantinopol lui La 
Haye despre cazul domniei-voastre. Și veștile nu-s prea bune. 
Sultanul îl învinue pe Gheorghe Ștefan de răzmeriță împotriva 
stăpânirii otomane. Asta înseamnă că nu va îngădui, în niciun 
chip, să se întoarcă domn în Moldova. 

— Asta o știm de mult, ilustrissime, spuse Milescu. Dar noi am 
venit să ne închinăm măritului Ludovic cerându-i să ne ajute a 
lua Moldova, împotriva turcilor. 

— Ei, deocamdată noi avem treburi mult mai grele. 

Aceste vorbe îl amărâră negrăit pe Milescu. 

Necunoscând însă întru totul năcazurile stăpânului său, Radu 
Marcu își plimba făptura-i voinică pe străzile cu lespezi de piatră 
netedă și mult se minuna de copacii grădinilor din Versailles, 
cum creșteau în forme atât de ciudate, de frumoase. Privea 
palatele noi, strălucitoare, statuele, fântânile și toată bogăţia 
acestui colț fără asemănare în lume. Și parcă, uitând multe, 
înclina să creadă că aici se zămislește ţara fericirii. Fântânile, 
sclipind în lumina soarelui, susurau dulce. Trandafirii împrăștiau 
miros îmbătător. lar pe înnisipate cărărui treceau fete și bărbaţi 
tineri, frumoși, cum nici poveștile nu cutează a plăzmui mai 
frumoși. Mergea sprinten Radu, cu pași înaripaţi de bucurie. Ar fi 
vrut să-i răsară acum în faţă Spătarul, să vadă și el cum lucește 
în lumina asfinţitului statuia asta desăvârșită din mijlocul 
fântânelor ţâșnitoare, de o mie de ori mai frumoase decât 
havuzurile Țarigradului. l-ar spune: „Stăpâne, am găsit un colţ 
din pământul fericirii!...” 

Și privi îndelungă vreme; privi fără sat. Trecu apoi în latura 
unui palat cu trepte de marmoră. Aici era și mai încântător. 
Dintr-un rădvan aurit cobora un nobil numai mătase albastră și 
horboţele albe, ca spuma; la pălărie avea pene uriașe de struț. 
Lui Radu ii plăcu mai ales cum nobilul întinse cu drăgălășenie 
mâna spre femeia care se afla în rădvan și cu vârful degetelor 


înmănușate în alb sprijini ușurel braţul femeii, să coboare. Ea 
purta rochie roz palid, de o gingășie peste închipuirea 
omenească; în păr îi sclipea o coroniţă de pietre preţioase și 
briliante. Nobilul o purta, cu multă bunăvoință, surâzându-i, spre 
treptele de marmoră... „Aceștia-s îngeri, nu oameni”, gândi 
slujitorul moldovean, oarecum mânios că la lași boierii nu se 
poartă într-acest chip cu femeile, ci aspru, la fel cu țăranii. 

Dar pe când nobila doamnă intra în palat, prin canaturile într- 
aurite, străjuite de slujitori gătiţi în fireturi și mătasă, nobilul 
făcu un semn cu sprânceana și, îndată, un soldat se repezi spre 
calul său, încăleca în fugă și galopă spre poartă. Radu Marcu se 
răsuci într-acolo. Nu vedea decât câţiva oameni din popor. 
Așteptau, holbând și ei ochii la măreţia palatului. Slujitorul frână 
calul drept în fața acestor oameni, cabrându-l. Și, prinzându-i 
fără veste pe acei privitori din norod, îi plesni cu biciușca peste 
faţă, peste capete, ca și cum ar fi avut poruncă să ferească 
palatul de pângărirea privirilor unor oameni din gloată. Gura lui 
Radu Marcu se usca de furie... Cum adică? „Ehei, nătângule, nu 


te pripi cu ţara fericirii...”, își întoarse moldoveanul cuvântul. 
lar seara, când Milescu îl întrebă dacă-i place aici, el 
răspunse: 


— Dacă aș fi boier, mi-ar plăcea. Dar ca slugă văd că la 
franţuji stăpânește luxul cel mai neauzit, subţirimea obiceiurilor 
cea mai subţire de pe pământ și vrăjmășia cea mai vrăjmașă 
împotriva oamenilor de rând. 

Spătarul Milescu nu împărtășea întru totul părerile slugii sale. 
Dar nu-i plăceau nici lui nobilii aceștia cu peruci pudruite și 
franţuzoaicele înzorzonate în scumpătăţile lumii, care-l priveau 
prin lornioane ca pe un sălbatic. Toţi erau îmbrăcaţi parcă 
anume ca să nu facă nimic alta decât să dănţuiască, să se 
plimbe, să vorbească subţire, oleacă șăgalnic, oleacă viclean ori 
nerușinat cu femeile, și ele păpuși nu femei, cu un cuvânt, să 
trândăvească. Şi aici, între sclivisiții marchizi și conți, cu coadă, 
panglici și horboțele, Milescu a văzut și mai limpede câtu-i de 
bărbos, de cârn, de slut. Barba lui creață, neagră, care iar îi 
creștea și pe care o purta cu fală ca pe o podoabă a chipului, nu 
i s-a părut nici când așa de mare, de stufoasă, de barbară ca 
între acești nobili cu obraze rase, netede, pudrate și sulemenite 
mai dihai ca de muiere. Asemenea năduf nu-l lăsa să se bucure 
deplin nici de strălucirea palatelor din Versailles, nici de 


frumuseţea teatrului franțuzesc. l-a plăcut totuși mai ales 
comedia „Le mariage force”30, scrisă de un actor Moliere, la care 
a asistat împreună cu Lyonne. Și i-a părut tare rău că, neștiind 
graiul, n-a putut prinde întregul înţeles al acestei comedii de 
care franţțujii se veseleau. Baletul l-a încântat nespus; fulgi-flori, 
îngeri și nu fete, așa erau dănțţuitoarele. Și i se părea cu atât 
mai frumos cu cât la Țarigrad nu văzuse altfel de petrecere 
decât luptele din Atmeidan și jocul caraghioșilor. lar teatrul 
italian de la Berlin era mult mai slab. 

Stăruind mult pe lângă Lyonne și pe lângă Arnauldt d'Andilly 
de la Port-Royal, care tocmai acum îi tipărea lucrarea 
„Enchiridion”, scrisă la Stockholm și trimisă de de Pomponne, 
Milescu primi o călăuză până da tabăra de la Tournay, unde se 
afla regele Ludovic. Vroia să înmâneze el însuși scrisorile regelui 
Carol Gustav. Nădăjduia să-l înduplece pe Ludovic a fi mai 
hotărât întru ajutorarea lui Gheorghe Ștefan, pribeagul de la 
Moldova. 

Mergeau spre Tournay, în Flandra. În drum întâlneau când 
nobili și trăsuri scumpe, când soldaţi și tunuri grele, când ţărani 
nevoiaşi, desculți și rufoși, nemâncaţi, când cerșetori și hoţi. 
Călăuza povestea despre foametea care a bântuit prin aceste 
locuri, cu cinci ani în urmă. Ca-n Moldova lui Ștefăniță Vodă: 
sate întregi au pierit de foame. Unii oameni s-au hrănit chiar cu 
stârvuri, dacă hrană se poate numi. Acum foametea s-a mutat în 
partea de miazăzi a ţării franţuzești. Și acolo sânt acum chiar 
răscoale țărănești. 

Un hangiu grec, de la marginea orașului Reims, găzduind 
bucuros oameni care cunosc Țarigradul și vorbesc bine 
grecește, le povesti multe despre viața norodului din Franţa: 

— Intrebaţi de ce regele și boierii se leapădă de Paris și se 
așează la Versailles? Credeţi că numai ca să aibă oraș nou, cu 
palate, grădini și havuzuri fără pereche? Nu? Să vă spună 
hangiul Mano Malalas de ce: li-i teamă de răscoala norodului din 
Paris. Imbuibaţii nu-și pot face de cap chiar în faţa flămânzilor. 
Că odată zic parizienii: „Fronda!” Și, ca la un semn, se strânge 
sărăcimea și face răscoală. Daaa! Că toate au o margine. 


3 Căsătoria forțată. 


Hangiul Mano Malalas crede totuși că regele Ludovic al XIV-lea 
va ajunge puternic. De ce? Pentru că și-a tocmit o slugă plecată 
și foarte credincioasă, domnul Colbert, care-i adună mereu bani. 
Trudește zi și noapte domnul Colbert. Nu râde niciodată. Se 
îmbracă numai în strai cenușiu. Se strecoară pe furiș, tăcut, 
nevăzut, pe lângă zgomotoșii marchizi și prinți care petrec 
întruna. Dar le adună grijuliu bani, parcă anume ca să aibă ce 
risipi și să nu-și curme petrecerile. Cap de neguţător la domnul 
Colbert, mai ceva ca la un grec. El zice așa: „Banii sânt ori nu 
puterea statului? Sânt. Statul care are bani, ca și omul, acela-i 
tare. Dar ca să aduc cât mai mulţi bani în ţară, ce să fac? Să 
vând cât mai multe mărfuri în afară. Pentru asta face 
„manufacturi regale”, ca să fabrice marfă. Și ce marfă vinde? 
Horboţele și oglinzi mai gingașe ca la Veneţia, mătăsuri de Lyon 
mai frumoase ca acelea din Milano, covoare, porțţelanuri, mobile 
și câte și mai câte. A, vinde și rochii și straie neîntrecut de 
frumoase. Întâi le probează nobilii din Versailles. Daaa! Ei le fac 
cunoscute lumii întregi. Uite ce bine-ţi vine, uite, ce „aranjează” 
panglicuţa asta albastră... Și iacă moda franţuzească. Cine are 
bani cumpără de la Paris. Și vinuri vinde domnul Colbert. Toţi 
nobilii strâmbă din nas a scârbă când aud de o meserie așa de 
înjositoare: negoţul! Dar după bani le sticlesc ochii ca la șerpi. 

— Aici poporul plătește dări grele? întrebă Radu Marcu, 
bucuros că-nţelege tot ce spune vorbăreţul hangiu Mano Malalas 
din marginea orașului Reims. 

— Știe domnul Colbert să stoarcă destule dări și de la norod. 
Cum să nu știe? Numai pe mine cât mă jăcmănește... Face 
negoț cu Indiile și cu toate ţările. Cu ce? Cu corăbii, galere. Din 
ce le face? Din ce jupoaie de la noi. Îi trebuie vâslași? Cere să fie 
osândiţi la galere toți cei care fac răscoale, toţi cerșetorii, 
vagabonzii ori hughenoţii*!. Nu le dă drumul nici după ce-și 
împlinesc osânda. Hangiul Mano Malalas a văzut asemenea 
osândiţi la galere, când a adus marfă de la Egipet la Marsilia. 
Sânt legaţi cu lanţurile de bărci. Trag câte cinci la o vâslă de 
zece stânjeni. Paznicii, „les gardes-chiourme”, așa se cheamă, îi 
plesnesc întruna cu biciul în spinare, să împingă mai repede 
galerele peste valurile uriașe, că-s zoriţi nobilii din Versailles să 
cheltuiască aurul cel mult. Și pe ce cheltuiesc aurul? Petreceri, 
lux, războaie, cum vedeţi. Cu bani, regele Ludovic și-a cumpărat 


31 Protestanţii, cei care s-au ridicat împotriva religiei catolice, în Franţa. 


oaste. Acum vrea să supună ţări noi. De ce? Ca să-și sporească 
aliș-verișul și puterea. 

— Uite, asta nu m-aș face: lefegiu, ostaș cu plată. Asemăn 
lefegiii cu vitele: le cumpără cine are bani. Pentru jug sau pentru 
măcelărie. Dar, după mintea mea de slugă care-și însoțește 
stăpânul în solii, zic că dacă măria-sa Gheorghe Ștefan ar avea 
bani, ar avea și oști și scaunul Moldovei. 

— Are oare dreptate slujitorul? Are! O spune asta un 
neguţător umblat. Oricât de iscusit ticluite ar fi scrisorile regilor, 
banii tot mai bună negustorie ar face, încredința grecul Malalas, 
adăugând către Milescu: mă bucur că slujitorul domniei-tale e 
slobod a grăi în faţa stăpânului. Nobilii franţuji se poartă cu 
valeţii tocmai cum zice la Scriptură: sclavilor să le dai pâine, 
muncă și bătaie. Apoi arătă pe drum niște soldați care duceau, 
între suliţi, trei ţărani. Îi vedeţi? Au ucis niște hulubi ai domnului 
conte. Stricau grâul, hulubii. Dar parcă se poate cineva atinge 
de vietăţile nobilului? Acum o săptămână slujitorii de la castel 
au bătut cinci ţărani că n-au pazit bine broaștele din iaz, să nu 
orăcăe când doarme măria-sa... 

— Dacă-i așa - se întrista Radu - pot să mai spun odată că 
luxul, bogăţia și strălucirea de la Versailles, ca și cea de la 
Țarigrad, sânt o batjocoră. 

În tabăra de la Tournay, Spătarul Milescu a privit mai ales 
armele: tunurile mari, cu roți grele, cu ţevi lungi; băteau până la 
trei, patru mii de pași. Pedeștrii purtau și puști întărite cu cuțite 
lungi, împlântate la capătul ţevii; le ziceau baionete. Călăreţii 
aveau cai mari, frumoși, cu coame împletite în câte două și trei 
cozi, cu șei din piele și valtrapi*? din catifea scumpă. Căpeteniile 
oastei purtau haine strălucitoare: roșii, albastre, verzi, galbene, 
pălării mari împodobite cu stufoase pene de struţ, albe ca 
omătul, roșii ca focul ori albastre asemeni cerului... „Armata 
asta așa de strălucitoare - gândi Milescu - nu va lupta nicicând 
împotriva turcilor, ca să mă ducă pe mine și pe Gheorghe Ștefan 
în ţară...” 

Regele Ludovic al XIV-lea era om tânăr, de douăzeci și opt de 
ani, vioi, sprinten, îmbrăcat în mătasă și dantelă, cu perucă 


3? Pături frumos ţesute ce se pun pe cai, sub șa. 


mare și creaţă că-i făcea capul cât o baniță moldovenească. 
După ce s-a închinat după obiceiul moldovenesc, Milescu fu 
poftit să se așeze pe scaun acoperit cu mătasă. Cu ochii ţintă la 
chipul ciupit de vărsat al regelui, Spătarul grăi folosind tot 
meșteșugul vorbirii cu care era înzestrat. Regele îl asculta liniștit 
și, din când în când, punea câte o întrebare, tot în latinește. 
Cerea Spătarul ajutor pentru Gheorghe Ștefan, cătând să-l 
înduplece pe Ludovic a-l sprijini, dacă nu cu armele, măcar cu o 
vorbă bună pe lângă sultan. După ce i-a pus un șir de întrebări 
despre Moldova, despre locuitorii și bogăţiile ei, despre oștile ce 
s-ar putea ridica de acolo, despre vârsta și firea lui Gheorghe 
Ștefan, regele franţuz a poruncit să se scrie răspuns la 
scrisoarea pribeagului moldovean. 

— Scriu tot acum și lui La Haye, la Constantinopol, să stărue 
pe lângă sultan pentru voi. E mai bine să fiți acolo, în Moldova, 
prietenii mei, pentru orice treabă politică viitoare... Aripa Franţei 
se va întinde, ocrotitoare, peste întreaga lume. 

Ca pe un strugur copt îl așteptau surghiuniţii din Stettin pe 
Spătarul Milescu. Auziseră că între Polonia și Rusia s-a făcut 
pacea de la Andrussovo. Aceasta era bine. Însamnă că ţarul 
Alexei Mihailovici are mână slobodă și poate porni spre turci. 

Spătarul Milescu povesti despre primirea bună făcută de 
dregătorii și de regele Franţei. Tălmăci scrisoarea pe care o 
aducea de la Ludovic, în care pribeagul Gheorghe Ștefan, 
deznădăjduit și podagros, fără bani și fără tron, era numit de 
către trufașul rege al Franţei „vărul meu” - „mon cousin” și era 
încredințat că-i poartă „multă cinste și dragoste” - „beaucoup 
d'estime et d'affection”. 

Dar această căldură a cuvintelor din scrisoare nu se ţinea pe 
nimic, afară de făgădueli vagi. Incă de pe drum, Milescu a 
înţeles că, la urma urmelor, regele Ludovic e un amăgeu șiret și 
că nu poate nici îndupleca, nici sili pe cei din Țarigrad, să-l pună 
iarăși domn pe Gheorghe Ștefan. La Țarigrad, vizirii și sultanul, 
când nu se tem de tăria armelor, ascultă doar de glasul cel fără 
greș al aurului. lar franțujii vindeau doar arama sunătoare a 
vorbelor meșteșugite. Și cum banii lucrau pentru alţii, pribeagul 
Gheorghe Ștefan pierdu orice nădejde de a mai vedea Moldova. 


Cu ajutorul lui Milescu scrise iară ţarului Alexei Mihailovici, 
amintindu-i de tratatul cel vechi și cerându-i ospitalitate. 

Dar, odată cu căderea iernii, boala pribeagului se înrăutăţi 
foarte. Puţinii oameni din jur se răzleţiră. lacob Nagy de 
Harsânyi se sfădea mereu cu Milescu, învinuindu-l că n-a știut 
cum să se poarte la Stockholm și la Paris, numindu-l chiar 
trădător. Gheorghe Ștefan se vedea tot mai singur și mai pustiu. 
Își aminti, când se ivi iar cămătarul Fränkel: 

— Am spus odată că mai bine să mă mănânce câinii pe 
pământul Moldovei, decât să ajung amărâtele ceasuri ale 
pribegiei. Of, că nu mi-am ţinut cuvântul... Să fi pierit ca Mihai 
Vodă, de sabia vrăjmașului, dar să fi pierit pe pământul ţării 
mele... 

Din Moldova veneau vești că însăși doamna Safta îl făcea 
acum de toată ocara, din pricina ţiitoarei Ștefana Mihailovna. ȘI, 
de fapt, numai această Ștefana îi era credincioasă. Spătarul 
Milescu îl privea pe Gheorghe Ștefan cum citea seara, la câte un 
muc de lumânare, psalmi și lăcrăma de dorul țării și al graiului 
românesc:... „laudele mele nu le tăcea, că gura păcătosului și 
gura vicleanului spre mine se deschide, grăindu-mi cu limbi 
înșelătoare și otrăvite”... Apoi îl ruga pe Milescu să-i mai 
tălmăcească și alte rugăciuni, din grecește ori din slavonește. Le 
citea cu deznădăjduită osârdie, în glas cu „rugătoriul” lui, 
arhimandritul Antonie de la Moldoviţa, și-l blăstămau pe 
electorul de Brandenburg și mai ales pe cămătarul lui, Frânkel, 
că-i mai rău și mai chinuitor decât dracul. Îl iubea pe Milescu că, 
spre deosebire de ceilalţi, nu-l ameninţa cu plecarea, ci îi citea 
și-i talmăcea din cărți. 

Dar Milescu citea cu atâta drag mai ales pentru că îl asculta și 
Ștefana. Ea se deprindea cu chipul Milescului și se apropia iară 
de inima lui. 

Vodă făcu semn să întrerupă citirea. Privi lung la Ștefana, apoi 
la Milescu. Suferea. Mult îi părea rău. Cuvântă cu glas coborât: 

— Dac-am să mor, să mă ducetți la Cașin. Chiar de-ţi cheltui 
tot ce mi-a mai rămas. lar tu, Ștefana, să te adapostești la 
Moscova. Am scris ţarului Alexei Mihailovici să te adăpostească 
acolo... 

Stând la căpătâiul pribeagului, Milescu se mira el însuși de 
bunătatea ce i se zămislise în inimă. Ar fi fost de râs să mai 
vadă acum în Gheorghe Ștefan un potrivnic. Nu putea să-i mai 


fie nici sprijinitor. Vedea mai degrabă în el un părinte bolnav și 
îndărătnic care nu vrea să-i lase nici măcar ca moștenire o 
comoară aceluia care însuși, cândva, o smulsese din ghiarele 
furilor... 

În capul filei pe care o primi în sara când nu se mai putu scula 
din pat, Gheorghe Ștefan scrise cu însăși mâna lui, tremurând 
de slăbiciune: „Aicea este slova lui Neculai Spătarul”... 

Dar să mormăi rugăciuni lângă un om bolnav nu era o treabă 
tocmai-tocmai. De la Moscova a venit scrisoare: ţarul binevoește 
a-l adăposti pe Gheorghe Ștefan și pe slujitorii lui în Rusia. Să 
vină când poftește. 

— Tot ţarul Alexei, om bun și înţelegător... Spătare, scrie o 
mulțamire de la inima noastră și adă-mi-o s-o iscălesc. 

Și măcar că era iarna grea, a poruncit tuturor să se gătească 
de drum. Dar curând boala îl răpuse pe Gheorghe Ștefan. 
Arhimandritul Antonie însemna în fiecare sară, la pâlpâirea 
sâmburelui de lumină a candelei, despre „jitiile”* și „multele 
petreceri” ale pribeagului. Însemna cum îşi pierdea cugetul și 
cât suferea Gheorghe Ștefan, stingându-se încetul cu încetul: ... 
„Și am zis către măria-sa: — Doamne, acum ne cunoști ceva? Și 
răspunse: — Cunoscu-vă... Eu i-am zis: — Ci închină-te 
hatmanului, frățâne-tău, că pleacă... Numai ce m-a luat de 
mână, a lăsat capul în jos și iar n-a mai grăit nimic”... 

La 27 ianuarie 1668 a scris arhimandritul Antonie „jitia” cea 
de pe urmă: ...„lar duminică sara spre luni și mai tare a slăbit și 
la douăsprezece ceasuri de noapte s-a trecut, Dumnezeu să-l 
ierte, pe braţele mele ţiindu-l”... 

Neavând încotro să mai plece și chemându-l rudele, Milescu 
se-ntoarse în Moldova, împreună cu Ștefana. 

La lași, boierii îl întrebau mai mult dacă are de gând să 
rămână în ţară, decât pe unde a umblat, cum a murit Gheorghe 
Ștefan, cum l-a adus și îngropat la Cașin. Repede a înțeles că 
nici boierii, nici lliaș Vodă Alexandru nu erau bucuroși că s-a 
întors în Moldova. 

De la început Milescu s-a mirat că domnul i-a vorbit în 
grecește. Și în divan grăia cu tălmaci. 


33 Întâmplări, păţanii. 


— Învață, măria-ta, românește, că, iaca, tălmaciul te înșală, 
iar boierii trag foloase din judecăţile strâmbe pe care le faci. 

Asemenea sfat nu-i priia lui lliaș Alexandru, domn trimis de 
turci în locul Ducăi Vodă. El nici nu se sinchisea de sfaturile 
moldovenilor. 

Pe Milescu îl cercau amare păreri de rău că nu găsește 
primire bună în Moldova. Dar mai cu samă îl durea că toţi se 
purtau dușmănos cu Ștefana Mihailovna. Parc-ar fi nimerit nu în 
lași, ci într-un viespar. În Brandenburg, Ștefana se descurcase. 
Izbutise să obţină învoirea lui Frederic Wilhelm să treacă la 
Cașin rămășițele pământești ale lui Gheorghe Ștefan. Obţinuse 
făgăduiala că va primi înapoi juvaerele zălogite. In Moldova însă 
boierii, ațâtțați de doamna Safta, tăbărâră asupra Ștefanei. Și 
începură nesfârșite uneltiri și batjocori. Toţi îi cereau averea lui 
Gheorghe Ștefan. O făceau răspunzătoare de risipa lui și-i 
smulgeau și inelele din degete. Chiar fostul domn Grigore Ghica 
îi răpi tot ce avea amanetat la Fränkel. Susținea că i se cuvin lui 
ca moștenire pentru că ţine în căsătorie pe Maria, nepoata lui 
Gheorghe Ștefan. Și scria electorului de Brandenburg: „Ștefana 
Mihailovna uzurpă titlul de soţie a fostului domn pribeag 
Gheorghe Ștefan, dar ea nu poate fi soţie nici într-un chip, 
întrucât cea dintâi soţie este încă în viaţă și în casa ei Ștefana s- 
a aflat ca roabă, iar mai târziu a fost răscumpărată”... 

Săracă, hărțuită, ponegrită din răutate și lăcomie omenească, 
Ștefana Mihailovna îl rugă pe Milescu: 

— Să mergem la Moscova. Nu vom putea sta aici, în tihnă, 
mântuitorul meu... Hai cu mine. 

Milescu a însoţit-o până la hotar. Nu era hotărât să plece. 
Vroia să mai încerce a rămâne în Moldova. Și, în afară de asta, 
era încredinţat că nu dragostea o apropia iar de dânsul, ci mila; 
mila că-i singur, urgisit și slut... 

Văzând vrăjmășia cu care-i primit Milescu în lași chiar 
Dosoftei, acum mitropolitul Moldovei, îl sfătuise să cate adăpost 
în Moscova. 

— De acolo, de la Moscova, ne va veni nouă ajutor și lumină, 
Spătare. Dumneata numai acolo îţi vei găsi rostul. Aici te privesc 
parc-ai avea păr de lup. Te poreclesc „Cârnul” și-ţi sânt 
potrivnici în toate. 

— Rămân, prea-sfinte. Sânt moldovean. Vreau să fiu de folos 
acestei ţări. Am adunat în mintea-mi atâta învăţătură... 


Același lucru îi spuse și lui Miron Costin. 

Gavrilă Milescu și fratele Apostol îl mustrau că a cheltuit peste 
măsură și acum nu mai au bani, să-i trimită ca să vânture 
străinătăţile. li cereau să lepede gândurile filosoficești, să-și 
tragă deoparte moștenirea și să se îngrijească de ea, s-o 
sporească așa cum fac toţi boierii. Atât părintele cât și Apostol 
Milescu nu se mai puteau îngriji de averea lui. Rămânând în 
Moldova, Neculai Milescu porni de sârg alături de Dosoftei și 
Costin să ajute la tălmăcirea și tipărirea cărților. 

Dar, după câteva luni, folosind multe pungi de aur, Duca Vodă 
se întoarse iar cu domnia la lași. Cum ajunse, puse dări grele în 
țară, să-și scoată neiîntârziat cheltuielile făcute pentru 
dobândirea tronului. Nesătuii creditori îl însoţiră și se năpustiră 
și ei asupra Moldovei, aidoma lăcustelor. Într-ajutor le sta, cu 
povaţa și cu fapta, însăși Nastasia doamna. Că nu-n zadar era 
din neamul Buhușenilor, cei lacomi de averi și mărire. Cine 
cuteza împotrivire, de buzdugan și de ștreang avea parte. Radu 
Marcu aducea stăpânului său știrea că de răul birurilor, ţara se 
golea iară de locuitori: fugeau spre Ucraina, spre Transilvania ori 
spre Țara Românească. Milescu cerea stăruitor domnului să 
domolească asuprelile. 

— Eu am văzut multe, și știu că tăria domniei și a ţării stă în 
bogăţia norodului. Sărăcia-i aducătoare de mari primejdii și de 
răzvrătiri. Dar întru această cale și povăţuire nu-l sprijinea nici 
chiar vornicul Miron Costin. 

— Nu-i nimic de făcut cu un om ca Duca Vodă. Trebuie să ne 
supunem. Că nu sânt vremurile sub cârma omului, ci bietul om 
sub vremi. lară acum poftele domnilor și ale împăraţilor n-au 
hotar. 

Ci Radu Marcu, auzind, se întreba întru sine: „Dar oare poftele 
boierilor unde au hotar?” Se gândea la Buhușeni, la Gheorghe 
Ursache și la lordache Ruset, care făceau mănos negoţ cu 
potașă, negoţ cu vite și cu miere, în Polonia și în Ardeal și, în 
același timp cumpărau zeci de moșii și-i istoveau câinește pe 
ţărani. 

În lipsa lui Milescu din Moldova, Miron Costin lucrase mult 
pentru poloni. El, Velicico Costin, Grigore Hălășescu, lancu 
Hașdeu, Ștefan Petriceicu, toţi ţineau ca Moldova să se alăture 
Poloniei în lupta împotriva turcilor. Spătarul Milescu se bucura, 
deși nu avea încredere în poloni. Prea se sfădeau între dânșii, iar 


în războiul cu suedezii s-au dovedit a fi de nimica. Ștefan 
Petriceicu și Miron Costin însă îl încredințau că ei îi cunosc pe 
șleahticii poloni. Sfada între dânșii se curmă îndată ce se ivește 
vreo primejdie din afară. 

Tocmai pentru că văzuse multe în călătoria lui din apus, 
Spătarul Milescu vroia să înceapă și în Moldova mai de sârg 
împrăștierea culturii. Prea-l înţepaseră adânc ghimpii din 
vorbirile cu apusenii care grăiau despre Moldova ca despre o 
„țară sălbatică de lângă Tartaria”. Scotea din desaga lui 
tălmăciri de cărți, dar mai ales tălmăcirea bibliei, ostenitoare 
muncă, întru întărirea și șlefuirea limbii române. 

— Tălmăcind, întrebând pe slujitorul meu câte un cuvânt, m- 
am încredințat că mai jumătate din limba românească e luată 
de la latini, iară cealaltă de la slavoni. 

Povestea ce grijă au oamenii din apus pentru lumina cărții. 
Lucrau pentru știință, pentru carte nu numai nobili din Paris ori 
din Stockholm și din Berlin, ci și neguțătorii cei bogaţi din 
Frankfurt ori din Amsterdam. Ba încă mai cu spor. Că multe 
cărți, pe care regii nu le îngăduiau în ţara lor, se tipăreau în 
Olanda. 

Miron Costin și Dosoftei se aprindeau repede și se bucurau 
aflând că în alte ţări ogorul cărţii este de mult desţelenit. Întru 
aceasta, românii erau abia la începutul începutului. 

Se strângeau seara la Milescu, la Miron Costin ori la mitropolit 
acasă și petreceau întru aleasa desfătare a minţilor și cugetelor. 

Zicea Dosoftei mitropolitul: 

— E datorinţa noastră să sporim mintea și graiul nostru, să 
înălțăm gândul și inima moldovenilor. Uitaţi, început-am să 
tălmăcesc psalmii, să-i fac în stihuri românești. Uneori măsor și 
înșir silabe după meșteșugul lui lan Kochanowski. Dar mai 
adesea mă iau după doinele și cântecele bătrânești. Ele au tact 
mai vioi, mai sprinten, mai ușor de înţeles. Ascultaţi: „lată vin în 
cale, se cobor la vale, trei turme de miei, cu trei ciobănei”... Și- 
acu eu izvodit-am așa psalmul 46: „Limbile să salte cu cântece 
nalte, să strige-n tărie glas de bucurie...” 

Citea și Miron Costin poemul lui „Viaţa lumii”, lămurind: 

— Nu poftesc vreo laudă într-această puţină osteneală, ci mai 
mult să se vadă că poate și în limba română a fi acest fel de 
scrisoare ce se cheamă stihuri. Că limba noastră poate cuprinde 
înțelesul oricăror cărți și poate tălmăci orice gândire oricât de 


naltă. Că și graiul nostru poate sluji tuturor dăscăliilor și 
învățăturilor. 

Povăţuit de prieteni, Milescu împrumută manuscriptul bibliei 
starețului de la mănăstirea Neamţului, care puse trei călugări 
să-l copieze în grabă. 

Dar boierii, cei mai mulţi, se temeau de Milescu și de 
socotelile lui înnoitoare. Ca și acum douăzeci de ani, boierii, 
afară de câţiva, trăiau în prea puţină lumină de cultură. Ascultau 
poveștile „Alexandriei” ori isprăvile din Sindipa filosoful, iscăleau 
cu pecete de lemn ori de aramă, născoceau urzeli la curte, 
împresurau răzășii și le luau pământurile. Repede căutară acești 
boieri, în cap cu însuși Sandu Buhuș, să-i afle ponos lui Milescu 
și să-l pârască în divan ca pe un râvnitor de domnie. 

— Urzește prieteșug cu polonii, cu moscovitţii! Va să ne 
împricineze cu Poarta. Va să facem și să pățim ca Mihai Vodă... 
Are legături cu apuseni, cu papistașii... Și ce-avem noi nevoie de 
cărți? Am făcut destul! Norodului i se citește acum cazania în 
graiul lui. Cazania vlădicăi Varlaam! Ce mai vrea? Și crezi că 
pentru cărţi se zbuciumă și se zdrobește Cârnul? Nu! Pentru 
faimă. Vrea să fie domn... 

Știind că a doua oară n-ar mai sta să-i cresteze nasul, ci i-ar 
scurta capul, și gândind că primejduește și viețile unor oameni 
ca Dosoftei ori ca Miron Costin, Spătarul Milescu se văzu nevoit 
s-apuce iară calea neistovitei pribegii. Ar fi vrut să plece de-a- 
dreptul la Moscova, dar dintr-acolo veneau vești că s-a ridicat 
norodul cu răzmeriță mare, de la Don, peste Volga, până la Ural. 
lobagii ardeau casele boierilor și jefuiau. 

Işi vându averea, hotărât să plece întâi la Țarigrad. 

Era toamnă. Copacii din livezile și grădinile lașului păreau 
feștile de aur și de purpură. Trei lerarhi, Cetăţuia, Golia, curțile 
domnești erau și mai frumoase, acum când știa că iar n-o să le 
mai vadă... De ce mă gonesc? Pentru că-i stârnesc din amorțire, 
din trândăvie? 

Plecând spre Țarigrad, în toamna anului 1670, Spătarul 
Milescu stătu câteva zile la Galaţi. Nu-i venea să treacă 
Dunărea. Radu Marcu tot mai nădăjduia că stăpânul lui se va 
răzgândi. Va înceta să mai fie necruţător cu boierii și cu domnul, 
ca să poată sălășlui în tihnă pe pământul Moldovei. 

Milescu sta la malul Dunării și privea. Lin șopoteau undele. Lin 
cădeau frunzele, galbene, legănându-se-n văzduh. O luntre 


plutea departe, lucindu-și pânzele în lumina soarelui tomnatic. O 
fumegare subțire se ridică peste întinderi de apă, răsfirându-se 
mută, peste sălcii cu crengi plecate. Era nesfârșită liniștea și 
frumusețea. Și nesfârșit era zbuciumul din inima Milescului. 

Sluga de alături întrebă sub puterea acelorași frământări: 

— Mai vedea-vom, vreodată, aceste locuri, stăpâne? 

Milescu nu răspunse. Nu-l lăsau lacrimile. Doar în gând 
măsura stihuri ca Dosoftei: „Până la care țări și împărăţii voi 
rătăci și unde odihnă afla-voi?... Mi-i sufletu-n groază și-n grea 
turbureală...” 

A mers tăcut, până la Țarigrad. N-a schimbat alte cuvinte 
decât cele turcești, la popasuri, când cerea adăpost și hrană. 
Dormind în hanuri proaste, pe fânul cailor, printre neguțători, 
gândea la hanurile Moldovei zise ratoșuri, cu adăposturi pentru 
căruțele cu mărfuri ale neguţătorilor, păzite de ziduri groase, cu 
ferestre zăbrelite, cu ferecate porţi de cetate. Închiși acolo 
noaptea, neguţătorii n-aveau nicio teamă, chiar de-ar fi avut în 
căruţe, în sipetele de sub coviltire, numai aur și atlasuri. Acele 
hanuri au, peste gang de cârciumă, cămăruţe pentru oaspeţi 
mai de samă și pentru desăgile lor cu scumpătăţi. Au și pivniţi 
boltite cu strașnice vinaţuri. Pe când aici, doar niște șandramele 
pentru ploaie. Un neguţător armean, care venea din București, 
povestea despre hanul pe care-l zidește Spătarul Șerban 
Cantacuzino lângă biserica Sfântul Gheorghe-Nou. Împrejur 
zidire groasă, ca de cetate. Înăuntru chilii pentru odihna 
neguţătorilor și loc de adăpost pentru căruţe, mărfuri și cai... 
Poate ar trebui să mă așez în Țara Românească. Așa aș face 
dacă n-ar fi Grigore Ghica și rudele lui. 

Milescu asculta mai ales pe cei care povesteau despre 
patima pentru vânătoare a sultanului Mahomed al IV-lea, 
poreclit „vânătorul cel sângeros”, pentru că pornea la vânat cu 
câte treizeci de mii de hăitași, pe care-i gonea ca un sălbatic, 
până piereau. 

— Fiarele din Rhodope ori din Balcani mai scapă de săgețile 
lui, dar bieţii hăitași se istovesc prin prăpăstii, toți. 

La Țarigrad s-a dus să ceară sfat și sprijin de-a-dreptul la 
Dosithei, care acum era patriarh de Ierusalim. 

— Am plecat din lași, ca să nu plec din viaţă, surâse Milescu. 

A zâmbit și patriarhul Dosithei, ispitindu-l cu o întrebare: 

— De ce nu pleci la Moscova? Ori îţi mai amintești de Aristotel 
că prânzește când poftește Filip, și vrei să ajungi ca Diogene, 
care prânzește când poftește el însuși... să iasă din butoi?... 

— Sânt aproape tot atât de sărac ca și Diogene. Aș ţine să 
trăiesc ca el, dacă ar fi mai bine în butoi. Și dacă treburile de 
cultură, de știință, pentru care m-am hotărât, n-ar ţine încă tot 
de regi, de împărați și de curțile lor. 

Dosithei Moraitul, patriarh al lerusalimului, zicându-și „urmaș 
al prea înţeleptului Nectarie Criteanul, ucenic întru literatură al 
lui Meletie Macri ieromonahul, iar întru filosofie al lui Theofil 
Carydaleus din Athena”, era cel mai priceput și mai zelos dintre 
toți prelaţii bisericii răsăritene și un neîmpăcat dușman al 
turcilor. El dovedi lui Milescu că nu poate găsi un adăpost mai 
bun decât Moscova. 

— Acolo ne poţi fi și nouă de mult folos. 

Milescu se întâlni apoi cu cunoscuți greci și venețieni. Vorbi cu 
La Haye, ambasadorul Franţei. ÎI întâlni într-un bazar. 
Ambasadorul francez, căutând să înmărmurească lumea din 
Țarigrad, umbla totdeauna înconjurat de o suită numeroasă, cu 
slujitori strălucitor îmbrăcați, la șold cu spade încrustate în sidef, 
pe cap cu peruci pudrate și pălării cu stufoase și moi pene de 
strut. 

— Domnul Lyonne - surâse subțirel franțuzul - are o foarte 
bună părere despre domnia-voastră. De ce nu vă duceţi în 
Franța? Aţi fi foarte bine primit... 

Și La Haye știa că turcii pregătesc iarăși razboi mare 
împotriva Europei. Dar, deocamdată, lovind în austrieci, acest 
război aducea folos Franţei. Văzând că Milescu se încruntă, 
ambasadorul francez urmă, liniștindu-l: 

— Aceasta deocamdată... Franţa va porni războiul împotriva 
turcilor, la vremea potrivită. Mântuitor al lumii primejduită de 
turci va fi regele Ludovic și nimeni altul... 

Dar toţi ceilalți oameni de samă din Țarigrad cu care a grăit 
Milescu arătau că singura putere în stare să-i răpună pe otomani 
este Rusia. 


Tocmai atunci, în zilele Crăciunului, patriarhul Dosithei a 
primit scrisoare de la ţarul Alexei Mihailovici. Îl ruga ţarul să-i 
trimită un bun tălmaci de limba greacă și latină. 

— Încă odată, sfatul meu, Spătare, este să pleci la Moscova. 
Scrisoarea ţarului parcă-i anume pentru tine, Nicos. 

Întru același sfat stăruia și Sava Vladislavovici, bogat 
neguțător din Raguza. 

— Și eu mă voi statornici acolo. Un trimis al meu mi-a și 
cumpărat o prăvălie în Kitaigorod și o casă în mahalaua 
grecească. Aici, în Imperiul otoman, nu mai este de trăit. De la 
Moscova vom ajuta neamurile noastre să fie slobode de sub 
călcâiul otoman și vom face negoț de la Carpaţi până la Athena. 

Chiar Șerban Cantacuzino, venind cu mărfuri la Țarigrad, îl 
sfătui pe Milescu tot cu asemenea sfat: 

— Dacă ajung domn în Țara Românească... și am s-ajung, 
atunci îți urmez eu ţie sfatul. Ai să-mi mijlocești soliile la 
Moscova. 

Înfiorat de un simţământ puternic, ca-ntr-un ceas mare, 
hotărâtor, Spătarul Milescu îl îmbrăţișă pe Spătarul Cantacuzino. 
Și începu cu glas tremurat: 

— Rogu-te, Șerbane, eu cel dintâi am tălmăcit biblia în 
românește; fii tu cel dintâi care s-o tipărești, pentru tot norodul 
românesc, pentru întărirea graiului nostru. 

Nu avea prea multe de pregătit pentru calea spre Moscova. 
Aștepta doar să se mai astâmpere frigul. Bucuros că l-a 
înduplecat pe Milescu să plece, Dosithei patriarhul scrise către 
tarul Alexei Mihailovici: „Aflat-am, mărite ţar, că ai nevoie de un 
bărbat ortodox, cunoscător a multe graiuri. li trimit pe 
aducătorul acestei scrisori, pe Neculai, fiul lui Gavrilă, om foarte 
învăţat, știind latinește, slavonește și mai ales grecește; va 
putea învăţa repede și rusește și va face felurite tălmăciri. Are o 
scriere frumoasă și e creștin evlavios, supus poruncilor celor mai 
mari și om de încredere; a străbătut multe ţări și împărăţii ca să 
înveţe și este ca un cronograf, în care sânt adunate toate 
lucrurile și științele mai însemnate din lume; s-ar căuta zadarnic 
om pe măsura lui; Dumnezeu ţi-l trimite. E născut în Moldova, 
după tată e grec din Pelopones, și va fi de mare folos la curtea 
măriei-tale. Rugămu-te, deci, măria-ta, să-l primeşti cu cinstea 
cuvenită oamenilor de sama lui. Degetele mânii nu sânt de 
aceeași lungime și Dumnezeu a făcut stelele cerului de mărimi 


felurite; dar fiecare merită o cinstire pe măsura harurilor ce-i 
sânt hărăzite. Rogu-te, cinstește-l, măria-da, ca pe un om 
harnic, învățat și înţelept; îl poţi socoti ca pe prea supusul 
măriei-tale slujitor și poruncește-i să tălmăcească și să scrie 
cărți de istorie, din orice limbă dorești”... 

După ce-i dădu și alte scrisori politice de mare taină, pe care 
să le pună însuși în mâna ţarului, îl povăţui: 

— Prietene al meu, Neculai, la Moscova vei putea munci 
pentru cultură, după cum ţi-i vrerea. Vei găsi acolo oameni care 
să te ajute și minţi care să te înţeleagă. Dar cât vei sta la 
Moscova să nu uiţi că ești trimisul nostru, al celor robiţi de turci. 
Să ceri mereu, cu stăruinţă, ajutorul rușilor pentru mântuirea 
noastră de sub tirania otomană. Că toate noroadele de la Kiev la 
Bosfor privesc spre Moscova ca la soarele ce răsare. Și să-i spui 
ţarului Alexei și prin viu grai, din partea mea așa: să-i lase pe 
poloni în pace; să lovească mai întâi pe turci. 

Porni Spătarul Milescu, prin poarta Adrianopolului, la drum 
lung și ocolit. Trei slujitori îi duceau pe cai puţina avere ce-i mai 
rămăsese. În Adrianopol se întâlni, după cum avea cuvânt de la 
Dosithei, cu Panaioti Nikussios, marele dragoman al Porții. În 
acest oraș se simţea și mai bine că turcii pregătesc oști multe 
pentru războiul din primăvară. În legătură cu aceasta, Nikussios 
încredință lui Milescu solie tainică pentru regele Poloniei și 
pentru ţarul Moscovei: să știe că turcii pornesc război împotriva 
lor și că vor, până în toamnă, să ajungă la Marea Baltică. 
Totodată, Panaioti Nikussios scrise prietenului său Manuel, 
negustor bogat așezat la Moscova: ...„Te rog să ajuţi pe acest 
boier - pe Milescu - și să-i arăţi o dragoste frăţească, pentru că-i 
un bărbat foarte îndemânatic și va fi de mare folos ţarului, că 
nici n-ar găsi altul asemenea lui.” 

În toiul iernii, Spătarul Milescu își urmă drumul mai departe, 
prin Belgrad. Era bucuros că va sosi în Rusia. Inima i se scălda în 
duioșia propriilor lui gânduri: Voi începe acolo o viaţă nouă. Voi 
întâlni-o pe Ștefana. Ne vom cununa. Vom trăi zile fericite... 

În Ungaria de miazănoapte se întâlni cu surghiunitul Francisc 
Râckâczi, sfătuind împreună tot despre primejdia turcească. 

Prin zloata lui aprilie, pe cărări stâncoase, trecu munţii și se 
lăsă spre șesurile Vistulei, la Varșovia. Așa cum avea povață de 
la Nikussios, Milescu arăta polonilor marea primejdie: Mahomed 
al IV-lea și marele vizir Ahmet Kiupriuliul pornesc împotriva lor 


cu oști puternice. Sânt hotărâți într-un an să zdrobească Polonia. 
În anii viitori plănuiesc să se repeadă asupra Austriei și asupra 
Rusiei. Până în cinci ani turcii vor să aibă toată Europa sub 
călcâi. 

Trei săptămâni cât a stat în Varșovia, Spătarul Milescu s-a 
străduit să-l înduplece pe regele Mihail Wisznowiecki să facă 
alianţă cu rușii, întărindu-se în lupta împotriva turcilor. 

Regele Wisznowiecki se tânguia că panii nu-l ascultă. Nobilii 
polonezi erau între dânșii ca lupii când simt turma pe aproape: 
numai coame zbârlite și colți ascuţiţi. Vestea adusă de pribeagul 
moldovean îi punea însă pe gânduri. Chitiră să-și mai ascundă 
colții și să se unească pentru a se apăra. Și măcar că nu-i 
credea nimeni, panii tot se lăudau, în necugetata lor trufie, că 
pulbere-i fac pe osmanlâi. N-au nevoie de alianţă cu moscoviţii. 

— Voitorii de bine din Țarigrad, cum este patriarhul Dosithei și 
însuși marele dragoman Panaioti Nikussios, primejduindu-și 
zilele, v-au dat totuși povaţa să vă aliaţi cu ţarul Alexei 
Mihailovici. Sfătuitorii din Țarigrad cunosc bine puterea și 
gândurile turcilor. Ei se tem pentru zodia Poloniei, dacă nu faceţi 
alianţă cu rușii. 

Panii se trufeau: 

— Fii încredinţat că, până în ziua Sfântul Petru, moldovenii tăi 
din Galaţi vor pescui șalvarii lui Mahomed al IV-lea de pe 
Dunăre... 

La 15 mai 1671, Milescu și-a urmat calea spre Moscova. 


V 
ÎN PATRIA CEA NOUĂ ȘI MARE 

La 23 mai 1671, Neculai Milescu Spătarul intra, pe drumul 
Smolenskului, în tțaratul Moscovei. După ce-i citi hârtiile, 
voievodul din cetatea Smolensk îl primi cu cinste și-l ajută să-și 
urmeze calea până la Moscova. Milescu urmă drum de șes 
printre semănături fragede, primăvăratice. Din când în când, 
întâlnea sate cu izbe sărace și cu conace boierești mari, 
strălucitoare. În popasuri, sta de vorbă cu oamenii, cu ţăranii 
ruși, să le înveţe graiul, să le cunoască viaţa, obiceiurile și firea. 
Țăcănii povesteau mai ales despre unul Stenka Razin care s-a 
răsculat, încă de acum trei ani, împotriva boierilor pentru binele 
norodului. Îi ziceau Batiușka, voinicul cel vestit, și mult îl lăudau. 

— E viteaz, tii! Ce viteaz! spunea un surugiu bărbos, cu ișlic 
de miel cafeniu. În război neîmblânzit. Prostimea a plăzmuit 
chiar cântece despre isprăvile lui. Le zice cu gusla ori cu 
bandura, dar așa mai pe-ascuns, să n-audă mai marii, că se 
supără, iertat să fiu, cinstite călător, că și domnia-ta îi fi ceva 
boier de neam... 

Lui Radu îi șoptea un țăran, lângă o fântână: 

— Viteazul Stenka vrea să cuprindă Moscova și să ucidă toți 
boierii. Să-i ucidă, că-s lacomi și răi! Ei, numai ei, nu-l lasă pe ţar 
să aibă grijă de norod. 

Unii știau că boierii l-au trimis pe cneazul lurii Dolgoruki, cu 
streliți și cu tunuri multe împotriva lui Stenka Razin, acolo la 
Don și Volga. 

— Dar n-au ce-i face. Stenka-i vrăjit. Nu-l atinge nici ascuțișul 
săbiei, nici glonţul. EI, cu voinicii lui, va mântui norodul. Pentru 
asta l-a trimis Dumnezeu. 

De la Borodino, Milescu și omul său zăriră strălucind în razele 
asfințitului turnurile Kremlinului. 

Și tocmai în acea seară de iunie, când cei doi moldoveni 
intrau în Moscova, Stenka Razin și fratele lui, legaţi de mâini, de 
picioare și de gât, erau duși într-o căruţă cu pod înalt trasă de 
trei cai, spre locul de osândă. În Piaţa Roșie“, poporul adus cu 


3 Piaţa Roșie începe să fie numită așa de la mijlocul secolului al XVII-lea, probabil 
pentru că pe atunci era cea mai mare și mai frumoasă piaţă din Moscova. Cuvântul 


de-a-sila a privit îndurerat cum i-au tăiat călăii mâinile, 
picioarele și capul lui Stenka Razin. Și se uimea poporul văzând 
că voinicul Stenka nu scotea nici măcar un geamăt. 

Milescu Spătarul și slujitorul lui traseră la grecul Manole, în 
sloboda grecească. Acolo fură găzduiţi bine, dar gazdele tot 
despre Stenka Razin vorbiră mai mult. Boierii din Moscova erau 
foarte mulţumiţi c-au scăpat de-un răzvrătitor al poporului. 
Milescu, care în pribegiile lui văzuse destule pedepsiri de 
răzvrătiți, îi era de-a mirare că așa de mult s-au temut boierii de 
Stenka Razin. 

— Ne-am temut, că n-a fost o răzmeriţă oarecare, ci un război 
crunt care-a durat patru ani și-a cuprins întinse ţinuturi de la 
Don, Volga și Ural. Acel Stenka Razin zicea că s-a ridicat să-i 
bată numai pe boieri și pe cei bogaţi. Pe săraci, pe golani și-i 
socotea fraţi, îi făcea slobozi și tot ce avea împărțea cu dânșii. 
Ei, iacă de asta ne-am temut. 

A doua zi, trecând prin mahalaua nemțească, Spătarul 
Milescu îl întâlni pe cine nu se aștepta: Laurentius Rinhuber, 
prieten vechi, din Germania. 

— Mein Freund™! strigă neamțul, îmbrăţișându-l pe Milescu și 
sărutându-l după obiceiul rușilor. Și urmă în latinește: Ai venit și 
tu aici, învăţatule? Bine ai făcut! 

Pe cale până la Artamon Sergheevici Matveev, „păstrătorul 
sigiliului celui mare al ţarului”, adică peceatnic și cancelar al 
taratului Rusiei, spre care mergea Milescu, Rinhuber îi povesti 
cum a ajuns la Moscova și cât se simte de bine aici. Îl cunosc 
toți dregătorii de samă. Are mulţi prieteni. Rușii sânt deosebit de 
primitori. Împreună cu pastorul** Gregor pregătește, cu câţiva 
tineri ruși și străini, o reprezentaţie de teatru, după chipul celor 
din apus. 

— Aici o să ne împlinim visul nostru de călătorie în China, îl 
încredință Laurentius Rinhuber pe Milescu. Rusia e megieșă cu 
China, iar negoţul între aceste două împărăţii ar aduce mare 
folos amândurora. Eu totdeauna am spus că negoțul e bogăţia 
unei ţări. Și acela-i bogat care vinde mai mult decât cumpără. 

„crasnâi” are două înțelesuri: de „roșu” și „frumos”. 
35 Prietenul meu. 
3 Preot protestant. 


Scrisorile patriarhului Dosithei și ale lui Panaioti Nikussios au 
deschis ușor ușile mai marilor din Moscova pentru Neculai 
Milescu Spătarul. Rinhuber îl înfăţișă pe Milescu lui Artamon 
Sergheevici cu vorbe de laudă: _ 

— Vă aduc un mare învăţat. Il laud, deși nu e decât un boier 
moldovean. Cu el aș putea să plec în China, Artamon 
Sergheevici. 

— Ei, vraciule - șugui Matveev, clătinând din cap și răsucindu- 
și fire din barba, rotundă și sură - eu trag spre asfinţit și 
dumneata mă întorci spre cel mai străfund răsărit? 

— Cu toate că-s neamţ, din apus, totuși eu nu cred, her 
peceatnic, că numai apusul merită a fi cunoscut. Despre chinezi 
știm doar că au mătasă și aur. Dar ce cunoaștem noi din știința 
și filosofia chinezilor? Și dacă au mătasă mai bună, de ce n-ar 
avea și o filosofie mai înaltă decât a noastră? Și leacuri mai 
bune pentru alinarea durerilor? 

Impreună cu Matveev, Milescu se înfățișă tarului Alexei 
Mihailovici. Îl primi într-o cameră mare, luminoasă, cu 
zugrăveală și încrustături bogate în stil răsăritean. Țarul purta 
straie lungi de mătasă vișinie, cu margini din blană de samur. Pe 
cap avea o căciuliță de veveriţă; în picioare, cizme roșii din piele 
moale. Avea păr lung, barbă neagră, rotundă, mustăţi tușinate. 
Se cunoștea că-i în floarea vârstei. Sta într-un jilț, lângă o masă 
lungă, fără podoabe, acoperită doar cu un cașmir înflorat. Mai 
departe, în mijlocul camerei, se afla pe un scăunaș fără 
spetează un tânăr pictor, îmbrăcat italienește, în catifea 
albastră ca marea, cu ciorapi negri, cu guleraș și manșete de 
horboţică albă. Ținând pânza înrămată pe genunchi, tânărul 
picta trei șoimari așezați pe un podium, în fundul sălii. În straie 
lungi de mătasă albă sau roșie, cu franjuri, cu cordoane aurite, 
purtând pe piept cusut din fir herbul Romanovilor, șoimarii 
țineau sus, în gest sprinten, șoimii, parc-ar fi fost gata să-i 
arunce în zbor după pradă. Văzând tabloul, moldoveanul 
înţelese că ţarul este mare iubitor de vânătoare cu șoimii. 

Aflând că Milescu are a-i încredința scrisori de taină, ţarul 
Alexei Mihailovici trecu într-altă cămară, mai mică. Se așeză și-l 
pofti și pe Spătar să stea în jilț. Primi scrisorile de la Panaioti 
Nikussios și de la patriarhul Dosithei și ascultă tot ce avu 
Milescu să-i spună, prin viu grai. Apoi îi puse multe întrebări, 


dorind să afle anume ce învățătură are, din ce neam se trage, 
pe unde a călătorit, de ce este însemnat la nas. Se bucură 
văzând că moldoveanul era împodobit cu minte ageră și cu 
multă învățătură. 

— Să lucrezi la Posolski Prikaz*, sub porunca lui Artamon 
Sergheevici, hotărî țarul. 

De la noii lui cunoscuți și prieteni, Spătarul Milescu află că 
sosise în Moscova în toiul unor însemnate prefaceri. Treizeci de 
ani ţarul Alexei Mihailovici s-a călăuzit în treburile domniei mai 
cu samă după sfaturile lui Morozov, dascălul lui din tinereţe și 
ale boierilor din neamul Miloslavski, rudele de curând răposatei 
tarine Maria llinișcina. După moartea țarinei, Alexei Mihailovici a 
înclinat, scurtă vreme, spre frumoasa Ștefana Mihailovna, 
văduva cea fără cununie „non sit per leges legitima uxor”3, a lui 
Gheorghe Ștefan de la Moldova. Abia sosită în Moscova, chitea 
tarul să și-o ia soţie, îndulcind două văduvii. Dar l-au zăpit 
boierii: 

— Cum, țarină o fostă roabă? 

Și au pornit să-l însoare, iute și degrabă, cu o boieroaică de 
rang mare. Câteva luni, între zidurile Kremlinului și în multe 
case boierești s-a dat aprigă luptă între boierii din neamul 
Miloslavskilor, care ţinuseră puterea până atunci, și între boierii 
care vroiau să dea tarului o soţie din neamul lor. 

Lui Alexei Mihailovici îi plăceau bucatele gustoase, băutura de 
soi și voroava înţeleaptă între oameni luminaţi. Se simţea bine 
mai ales în casa lui Artamon Sergheevici Matveev, pe care l-a 
făcut peceatnic și conducător la Posolski Prikaz. La mesele și 
desfătările rânduite în casa acestui boier, ţarul a văzut-o pe 
nepoata lui Matveev, tânăra Natalia Kirilovna. l-a plăcut și și-a 
ales-o țarină. Acum boierii Miloslavski nu mai au nicio trecere la 
curte; Matveev este cel dintâi sfetnic al ţarului și omul lui de 
credinţă. 

Așa a aflat Neculai Milescu că Ștefana Mihailovna era acum 
închisă în mănăstirea Sf. Andrei, întru călugărie, să ispășească... 


3 Departamentul afacerilor externe din Rusia, în acea vreme, sau despărțământul 
soliilor. 
38 N-a fost soţie legitimă. 


păcatele cele lumești. 

Povestind acestea, nici nu-și închipuiau noii prieteni ai 
Spătarului ce cumplită rană ating în inima lui. 

O găsi în cerdacul chiliei, îmbrăcată în strai cernit. 

— Bine-ai venit, mântuitorul și prietenul meu... - îl întâmpină 
Ștefana grăindu-i românește și surâzându-i trist. Era tot așa de 
frumoasă. 

— Am venit... De ce te afli aici, Ștefana? 

— Fără voia-mi mă aflu închisă într-aceste ziduri. Țarul a 
râvnit spre mine. Și acum, numai straiul călugăriei mă poate 
mântui de mânia boierilor, de teama lor să nu le uzurp un loc la 
care nicicând n-am râvnit. 

Și povesti drumul de la lași la Kiev, apoi la Moscova, cum a 
primit-o ţarul, cum a găzduit-o în Kremlin, cum, văduv fiind, se 
gândea s-o facă țarină și cum s-au împotrivit boierii. 

— Dacă veneai odată cu mine... Dacă știam măcar că vii... Cu 
hohote a plâns Milescu, izbindu-și tâmpla de stâlpii cerdacului. 
La fel s-a sbuciumat și Ștefana Mihailovna. Dar apoi, după 
ostoirea inimii, ea, cea dintâi, a grăit înțelepțește: 

— Ursita nu m-a hărăzit ţie, iubite. Nevoite-s inimile noastre 
să-și înece dorințele în lacrimi și suspine. Orice aș face, de-aici 
nu mai am scăpare, fără numai moartea. Dar prietenă vreau să- 
ți fiu în veci, mântuitorul meu, în veci! 

Frântă era inima Milescului, zdrobită. Incă odată trebuia să-și 
înăbușe pornirile, să-și ucidă dragostea, nefericita lui dragoste... 

De la prietenul cel nou cu care lucrează la Posolski Prikaz, 
Constantin Evstatievici, și de la Manuel, Spătarul Milescu a aflat 
multe despre viaţa boierilor și a țarului. Țarina Natalia Kirilovna, 
crescută în casa lui Matveev, după moda apuseană, a fost cea 
dintâi țarină care, mergând la cununie, a ridicat perdelele 
rădvanului, îngăduind norodului să-i vadă chipul. Acum ţarul 
folosește tot mai mult, pentru treburile politice, pe boierii dornici 
de înnoiri. Asemenea fapt scotea din sărite pe boierii ruginiţi, și 
mai cu samă pe Miloslavskii, a căror putere se bizuise pe 
păstrarea neștirbită a vechii stări și a străvechilor datini, zise 
pravoslavnice. Acum, după povaţa lui Matveev, țarul a adus din 
Olanda meșteri, cum sânt Branat și Kort, ca să-i ajute pe ruși la 
construirea corăbiilor. A primit pe negustorii englezi și olandezi 
la Arhanghelsk, ușurându-le negoţul în Moscova și Novgorod. A 
trimis pe Likașov la Florenţa să vadă, între altele, cum este 


orânduit teatrul de acolo, ca să-i povăţuiască și pe cei din 
Moscova întru astfel de înaltă și aleasă desfătare. 

— Auzi,  ticăloșii!  spumegau  Miloslavskii. Noi, rușii 
dreptcredincioși, să împrumutăm obiceie deșănțate de la niște 
papistași spurcaţi? 

leșind de la Posolski Prikaz, Milescu, secretarul Nikifor 
Veniukov și Constantin Evstatievici se opriră în mijlocul pieţii 
Ivanovskaia. Priveau palatul țarilor, spre stânga și turnul Spaski, 
spre dreapta, și descriau cetatea Kremlinului, ca s-o cunoască și 
Spătarul. Țarul Alexei Mihailovici vrea să mărească planul 
Prikazurilor. A ajuns cu totul neîncăpător. A și început să adune 
cele trebuitoare pentru construirea unei clădiri cel puţin de trei 
ori mai mari decât cea de acum. Se îndreptară spre poarta 
Spaski, să iasă în Kitaigorod. Se întâlniră cu doctorii Ivan luriev, 
Davidenko Berlov și Laurentius Rinhuber. Glumiră câtăva vreme, 
ca oamenii care se întâlnesc mai des și se împrietenesc. Din 
urmă îi ajunse Artamon Matveev în trăsura lui bogată. Opri și-l 
pofti pe Milescu: 

— Întovărășește-mă până acasă, Neculai Gavrilovici, spuse 
peceatnicul. lar după ce Milescu se așeză-n trăsură, alături, și 
vizitiul îndemnă caii să pornească: Am hotărât să fii dascălul 
feciorului meu, Andrei. Primești? 

Din urmă, doctorul Berlov mârâi printre dinţi, zgârcind 
musteața rară, spânatecă, vădind invidie: 

— A intrat moldoveanul sub pielea celui mai puternic boier din 
împărăţia Moscovei... 

Artamon Sergheevici Matveev era un boier voinic, zdravăn, 
înalt, cu barba deasă, cu fruntea înaltă, cu ochii albaștri, cu 
nasul mare și cârn. Vorbea gros și rar, gândit. 

— Neculai Gavrilovici, trebuie să știi că aici la noi, ca și la 
Moldova, de bună samă, veliţii boieri se împart în două: unii care 
trag înainte și alţii înapoi. Eu sânt din cei care merg înainte, 
orice-o fi. La Moscova avem mulţi dușmani ai înnoirilor. In 
fruntea lor sânt Miloslavskii. Acu, de pildă, turbă că fiica ţarului, 
tarevna Sofia, învaţă carte, luându-și-l dascăl pe Simion Poloţki. 
Invață cu el limba poloneză, citește cărţi și vine în casa mea, 
părăsind „teremul”*. „Ruginiţii”, cum le spunem noi celor care 
se împotrivesc înnoirilor, strigă acum împotriva ţarului, pentru 
că i-a îngăduit ţarevnei Sofia să se plimbe pe uliţi, să târgue în 


3 Odăile de sus ale palatului țarilor unde stăteau, de obicei, femeile. 


Kitaigorod și, însoţită de cneazul Vasilii Vasilievici Goliţin, să se 
plimbe chiar și prin sloboda nemţțească. Dar să nu-i crezi. 
Cârtesc din ură, furioși că au pierdut puterea. 

În timp ce Neculai Milescu Spătarul învăţa să cunoască 
boierimea Moscovei și treburile ce avea de îndeplinit la Posolski 
Prikaz, slujitorul lui, Radu Marcu, umbla pe ulițele Moscovei, 
înconjura Kremlinul, și cerceta când turnul Spaski, când 
Sobakinabașnea, când biserica Vasilii Blajenoi. Se plimba pe 
Nikolskaia ori pe uliţa Varvarskaia din Kitaigorod și prin sloboda 
nemţească sau cea grecească, cătând să cunoască norodul și 
locurile aceste noi în care avea să stea până la capătul vieţii. Și 
cum începea s-o rupă rusește înțelegea de ce s-au temut așa de 
mult boierii de răscoala lui Stenka Razin. Oamenii care au fost 
faţă la schingiuirea acelui răzvrătit nu mai conteneau povestirile 
despre isprăvile lui, despre tăria lui de cuget. Unii ziceau chiar 
că-i un mucenic, c-o să învie, cu ajutorul lui Dumnezeu, și atunci 
o să le-arate el boierilor. Sta slujitorul Milescului și se gândea: ce 
depărtate-s una de alta orașele prin care au umblat și viețuit: 
lașul, Țarigradul, Berlinul, Stockholmul, Parisul și Moscova. Și 
totuși, cât de mult se asamănă. 

La 14 decembrie 1671, după o practică de câteva luni, 
Neculai Milescu Spătarul, Neculai Gavrilovici Spafarii, cum îi 
spuneau rușii, a fost numit tălmaci veșnic de limba greacă 
veche și modernă, de limba latină și română la Posolski Prikaz, 
adică despărțământul soliilor sau al treburilor din afară. Primea, 
pentru această slujbă, o leafă de o sută de ruble pe an. Sub 
oblăduirea lui Milescu lucrau douăzeci și trei de slujbași, 
secretari, ajutori de logofeţi, dieci și caligrafi. Posolski Prikaz 
avea în sarcina lui treburile din afară ale statului rus, se îngrijea 
de afacerile negoțului și, îndeobște, de toţi străinii care se aflau 
în ţară. Poruncea și serviciilor mai mici din Novgorod, Galici, 
Vladimir și Ustiug care se ocupau cu treburi de negoț. Tot 
Posolski Prikaz administra și ţinuturile de curând alipite: Siberia, 
ţinutul Smolensk și Ucraina. În sama lui se găseau, de 


asemenea, și banii trebuitori pentru purtarea solilor ori pentru 
răscumpărarea prizonierilor. Însemnătatea acestui Prikaz, între 
celelalte unsprezece câte erau în Moscova, se vădea și prin 
aceea că, de la 1667, în fruntea lui nu se mai găseau logofeţi, ci 
boieri mari, în care ţarul avea cea mai deplină încredere. 
Ajutoarele de samă erau secretarii și tălmacii de limba greacă, 
latină, polonă, germană, ungară, suedeză, engleză, italiană, 
franceză, armeană, tătară, turcă, persană, calmucă. Posolski 
Prikaz era așezat în aripa dinspre apus a clădirii Pricazurilor. De 
pe ferestrele lui, peste Sobornaia Ploscead, se vedea palatul 
tarilor. Trepte de piatră, grele, coborau în piaţa Ilvanoskaia, în 
ulița Spaskaia, care prin poarta Spaski ieșea în afară de Kremlin, 
în Kitaigorod. 

Artamon Sergheevici Matveev, conducătorul lui Posolski 
Prikaz, era socotit de toţi ca un om priceput, iubitor de știință, 
diplomat îndemânatic și dornic să reînnoiască faţa Rusiei. Îi 
spunea lui Milescu: 

— Mă bucur că ai călătorit prin apus. Ai să ne ajuţi să învăţăm 
de acolo tot ce-i bun pentru noi. Să nu mai zică trufașii apuseni 
că sântem sălbatici ori proști. 

Fiind unchiul și tutorele tinerei ţarine Natalia Kirilovna, 
Matveev căpăta tot mai mare trecere la curtea ţarului. Îi plăcea 
să se poarte ca un proteguitor al învățaţilor și al culturii 
apusene. Sofia lui era o scoțiană din neamul Hamilton, fugită din 
Anglia din pricina revoluţiei și adăpostită în Niemţkaia Sloboda 
din Moscova. Crescută în obiceiurile apusului, ea înfrunta unele 
învechite obiceiuri ale boierimii ruse: ieșea în lume fără văl, 
primea în casa ei oaspeţi după datinele și politeța engleză, se 
amesteca printre oaspeţi și discuta cu dânșii cum discutau 
franțuzoaicele în saloanele lor, dădea mici reprezentații teatrale. 
De asemenea, copiii și-i creștea după moravurile apusene. 

După a doua căsătorie, țarul Alexei Mihailovici venea și mai 
des în casa lui Matveev, să petreacă, să discute, să vadă scurte 
reprezentații teatrale,  orânduite cu tineri din sloboda 
nemţească. Asta stârnea și mai nemăsurată furia boierilor 
Milostavski. 

Ca și cneazul Vasilii Vasilievici Goliţin, Matveev își orânduise 
odăi anume unde boierii se desfătau ascultând cântece și 
privind dansuri. 

Cu câţiva ani în urmă, când puternici erau Miloslavskii, aflând 


că boierii înnoitori își petrec vremea privind acrobaţi persani, 
dansatori circiazieni ori cazaci, ascultând cântăreţi din guslă ori 
din bandură, ţarul ridicase glas împotrivă: 

— Incetaţi cu  desmăţul! Ascultaţi mai bine cântecele 
izbăvitoare pe care le-ngână sub ferestre pelerinii cerșetori, sau 
cântecele „calicilor”; ele arată tânguire și evlavie și-s plăcute lui 
Dumnezeu. 

În adevăr pelerinii și „calicii”, mai cu samă orbii și ologii, 
cântau bâline“, care grăiau despre mari suferințe și nenorociri 
omenești. Boierii moscoviți ascultau adesea basme și snoave 
spuse de baiani meșteri; ascultau bâline zise de guslari și 
adesea „Cântecul cel vechi despre oastea lui Igor”... „Mai bine 
să fim uciși - striga Igor - decât să cădem în mâinile 
dușmanului; să încălecăm, fraţilor, pe caii noștri iuți și să pornim 
spre Donul cel albastru”... Altora le plăcea când povestitorul 
grăia despre laroslavna, soţia lui Igor, cum își aștepta soţul și 
plângea, mustrând soarele: „De ce, stăpâne, ai lovit cu razele 
tale fierbinţi pe luptătorii soţului meu? În câmpia fără apă 
arcurile li s-au strâns de uscăciune. Le-ai umplut tolbele cu 
tristeţe”... 

Norodul de rând se veselea privind pe ulițele Kitaigorodului 
luptele cu urșii ori râzând cu mare poftă de schimonoselile și 
șotiile boscarilor și irozilor care luau în râs pe călugării betivi, 
dar mai ales pe boierii nesătui de averi. Pe sub ascuns, poporul 
cânta și isprăvile lui Stenka Razin. 

Dar erau destui boieri care nu se mai puteau mulțumi cu 
astfel de desfătări. În fruntea lor erau Matveev și Goliţîn. 

Ca profesor de greacă și latină în casa lui Matveev, Spătarul 
Milescu se întâlni cu învățatul călugăr Simion Poloţki, cu tânărul 
și cultul cneaz Vasilii Vasilievici Goliţin și chiar cu vechea 
cunoștință doctorul Blumentrost, aflat și el la Moscova. În 
întâlnirile lor grăiau mult despre filosofie, religie, istorie, știință. 
Intinsele și numeroasele cunoștințe ale lui Milescu căpătară 
deosebită trecere la vizitele din casa lui Matveev. Văzând cât de 
bine și repede învăța băiatul lui Artamon Sergheevici limba 
greacă și latină, Goliţinii și chiar un cneaz Cerkaski, ca să nu fie 
mai prejos, îl luară și ei pe Milescu dascăl la copiii lor. 

Un singur lucru îl supăra pe Milescu în casa lui Matveev: 
stăpânul casei avea adesea pe lângă sine un pitic, o pocitanie 


1 Poeme, cântece populare ruse, vechi. 


nenorocită. Se numea Zaharia și căta să-i desfete pe boieri după 
obiceiul  măscăricilor apuseni. Milescu însă simțea milă 
amestecată cu scârbă faţă de asemenea făptură schiloadă. Il 
supăra, mai ales, că era nemernic și la suflet; își vâra nasul în 
toate, purta vorbele dintr-o parte într-alta, născocea felurite 
minciuni, ceea ce pe unii boieri ruși îi desfăta. Pe Milescu însă îl 
înspăimânta. 

Boierii din Moscova îl cântăreau pe Milescu fiecare după 
mintea și inima lui. Cei care împărtășeau vederile lui Matveev se 
bucurau că a mai venit în Rusia încă un om luminat: era mare 
nevoie de oameni culţi. Îi spuneau Neculai Gavrilovici Spafarii, 
sau „moldoveanul cel filosof”. Ceilalţi, potrivnicii, în cap cu 
Miloslavskii, îl urau ca pe un sprijinitor al răvășitorilor 
pravoslavnicii Rusii. Ziceau: 

— E unul din cei care vor s-aducă și să vâre în ţara noastră 
curată obiceiurile spurcaților apuseni. 

— Vine curând, Doamne mântue-ne! Vine curând antihrist. 
Uite, și-a trimis înainte iscoadele însemnate la nas... 

Mai ales de la Radu afla Milescu ce cred Miloslavskii despre 
dânsul. 

— Se miră, stăpâne, cum noi, care facem cruce cu trei 
degete, venim totuși cu învoiri diavolești și papistașe, care cică 
turbură lumea și-l supără pe Dumnezeu. Că sânt și aici destui 
care duc trai adormit și muced. Orice înnoire-i sperie. Cneazul 
Cerkaski cel bătrân m-a ispitit îndelung să afle prin câte ţări am 
umblat noi. Auzind, a stupit și a spus că sântem oamenii 
dracului. Că, de bună samă, ne-am îmbolnăvit de boala 
razmeriţei englezești și că am venit aici să răzvrătim norodul 
împotriva boierilor și să surpăm pe dinăuntru împărăţia 
Moscovei. 

Dar, în ciuda acestor oameni care mergeau de-a-ndăratelea, 
Milescu a căpătat la Moscova doi proteguitori de nădejde: 
Artamon Matveev și Vasilii Goliţin. Aceștia însă nu se prea 
iubeau între ei. Matveev spunea despre cneazul Goliţin că-i prea 
ambițios și că iubește așa de mult gloria, încât, tot alergând s-o 
ajungă, va cădea istovit la picioarele ei și n-o va mai putea 
cuprinde în braţe. Frumosul și tânărul cneaz Goliţin spunea că 
Matveev nu-i decât un „snob”, cum zice o vorbă englezească 
despre cei care cată să îmbrățișeze tot ce-i nou, fără alegere, ci 
doar așa ca să se grozăvească. 

La Posolski Prikaz, Milescu Spătarul se împrieteni în deosebi 
cu secretarii Nikifor Veniukov și Ivan Favorov. Mai mult ca de 
oriunde, de-acolo de la despărțământul soliilor, Spătarul Milescu 
putea să vadă limpede că Rusia era o ţară a cărui întindere și 
putere sporea cu pași uriași. In vorbirile lui cu secretarul Nikifor 
Veniukov, Milescu află despre strădania rușilor de a străbate și a 
cunoaște Siberia. Mulţi plecau, mai ales țăranii, ca să scape de 
jugul boierilor. Alţii căutau aur în nesfârșitele și sălbaticele 
ținuturi de dincolo de Ural. Și pentru că nu găseau aur, se 
mulțţumeau cu blănurile scumpe luate ca tribut - iașak - de la 
triburile sălășluitoare între Ural și Ohoţk. Nikifor Veniukov, om 
umblat și a multe știutor, îi arăta lui Milescu ce mare 
însemnătate are pentru Rusia negoțul cu blănuri. își răsucea 
musteața și grăia repede, cum îi era felul: 

— Negutătorii ruși vând în China și în Turcia blănuri de 
hermină albe ca omătul, blănuri de zibelină cu părul foarte 
subțire și mătăsos, blănuri călduroase de râs, de vidră, de castor 
ori neîntrecute blănuri de vulpe argintie. De la Kitaia, neguţătorii 
noștri aduc damască și satin de mătasă, ţesături minunat de 
frumoase. Mai trainice și mai frumoase decât cele buhariote. 
Aduc pânză de bumbac numită kitaica, pânză albă, subţire și 
moale cum nu se află la noi. Și-apoi, ceai, anason, tutun, revent, 
scorțișoară, tot mărfuri cu bun câștig. Mărfurile chineze sânt 
mult trebuitoare popoarelor din Siberia. Dar, după cum vezi, 
negoțul cu China se face numai întâmplător și cu mari greutăți. 
Când se găsește câte un îndrăzneţ care se bizue să pornească și 
să răzbată până la Pekin. Și nici drumuri bune spre China nu 
avem. Nu cunoaștem încă pe unde și cum se poate ajunge mai 
ușor la Pekin. 

— Uite, chiar acum tălmăcesc scrisoarea ducelui de Saxonia, 
pentru măritul ţar, și grăește tocmai despre aceasta: „Dacă s-ar 
găsi un drum care să treacă prin împărăţia Sibirului, de la 
Oceanul de miazănoapte spre răsărit, mărfurile din Asia ar fi mai 
ieftine”. Și mai departe: „In acest fel Rusia s-ar îmbogăţi cu aur 
și argint, cu pietre scumpe și cu mirodenii, cu buruieni de leac și 
orice lucru de preţ, aducând și țarului iniţiator glorie și cinste 
nepieritoare”... 


— Ei, Neculai Gavrilovici, scrisoarea asta s-o arătăm neapărat 
și lui Artamon Sergheevici. Poate îl înduplecăm să trimită o nouă 
solie în China. 

Îndată după asta, cercetând dulapurile de la Posolski Prikaz, 
Spătarul Milescu dădu peste niște scrisori pe hârtie osebit de 
gingașă, dar scrise cu niște semne ciudate, neînțelese. Erau 
scrisorile chinezești aduse de soli sau curieri ca Teodor Isakovici 
Baikov, Ivan Parfeliev sau Seitkul Ablin din Buhara. Nimeni din 
Moscova n-a putut să dezlege, până acum, aceste scrisori. 
Privindu-le, Milescu se gândea: ...„Cunosc o bună parte din 
lume, cea dinspre asfinţit. Dar ce știu eu despre îndepărtatul 
răsărit? Nimic. Oamenii zic că-s învăţat. Dar oare nu samăn cu 
cineva care ar avea capul întors numai spre umărul drept și 
înțepenit așa? Ca să ajut și eu cu ceva la sporirea puterii și 
strălucirii Rusiei, aș vrea să cercetez drumurile care leagă 
Moscova cu Pekinul”. 

De asemenea, grăind cu boierii și chiar cu neguţătorii bogaţi 
din Moscova, Spătarul Milescu înțelese că mulţi sânt tare dornici 
să afle tot ce s-a petrecut și se petrece, mai de samă, în lume, 
sânt foarte dornici să citească, dar nu au ce. Cărţile în limba 
rusă lipsesc. 

Unii ar fi vrut să asculte profeţii despre soarta ţărilor și a 
împăraţilor, să afle faptele lor mărețe ori netrebnice. Alţii vroiau 
cărți din care să înveţe purtările frumoase, să afle ce-i bine și 
ce-i rău în lume, iar alţii căutau cărţi despre filosofie, despre 
religie, ori despre matematică și astronomie, așa cum se scriau 
în apus, de la Copernic și Galileo Galilei încoace. 

De aceea Spătarul Milescu s-a sfătuit cu Artamon Sergheevici 
și au hotărât să facă unele înnoiri la Posolski Prikaz. Nu 
totdeauna slujbașii acestui despărțământ, cunoscători ai multor 
limbi, aveau de lucru. Au fost îndemnați și au avut vreme să 
tălmăcească și să copieze, nu numai acte și scrisori diplomatice, 
ci și cărți de istorie, de teologie, de știință. Din copiile acestor 
cărți, Matveev hotărî să facă o bibliotecă într-una din odăile de 
la Posolski Prikaz, să fie la îndemâna tuturor doritorilor de citit. 
Și cel dintâi, Milescu se apucă de muncă înverșunată, tălmăcind, 
scriind. 


În seara aceea, oaspeţii din casa lui Matveev se cam 
întrecuseră din pocale și vorbeau cam tare. Câţiva, în frunte cu 
cneazul  Cerkaski, sorbeau ceaiuri calde și-l ascultau pe 
alchimistul Yagan, de curând sosit la Moscova, dar ajuns foarte 
vestit în rândul unora dintre boieri. Aducând pilda lui Rudolf al Il- 
lea, împăratul de la Praga, Yagan cerea bani ca să facă, în 
beciurile unui palat din Kremlin, un cuptor anume și niște vase 
de un anume chip, cu care să fabrice aur. 

— Nobilissime principe, dacă mă ajutaţi să-mi fac aceste 
unelte, în două luni vă așez ici pe masă un bulgăre de aur de 
două puduri. 

Cei din jur priveau spre chipul spân al lui Yagan, sorbindu-i 
vorbele, amuţiţi de mirare: Aur! 

Alchimistul începu o șoaptă șuierată, lângă bărbile boierilor, 
rotind drăcește priviri fulgerătoare, îngrozind pe cei din jur, 
silindu-i să uite a mai înghiţi cafeaua: 

— Nu vă potriviţi celor care vă sfătuesc să cheltuiţi banii pe 
tălmăciri de cărţi. Niciun folos n-aduc. Dimpotrivă: strică 
sufletul. Numai alchimia, numai eu prin mijlocirea pietrei 
filosofale voi schimba fierul în aur. Aur! Auziţi?... Puteţi ajunge 
cei mai bogaţi nobili din lume... Mai bogaţi decât au fost 
Medicișii, ori Fuggerii, ori neguţătorii din Amsterdam. Mai bogaţi 
decât Cressus... 

Pe Milescu îl supăra glasul prefăcut, viclean al alchimistului, 
iar privirile lui de lup gata să sfâșie îl scoteau din sărite. Și 
mintea  Milescului obișnuia să lunece spire lucruri ciudate, 
misterioase; tocmai citea și tălmăcea cărți despre Sibile. Dar pe 
Yagan îl vedea ca pe un şarlatan care coase minciunile cu aţă 
albă. Vorbea italienește, latinește, grecește și rusește, tot una 
de stricat. Nici nu puteai afla care-i este graiul de la naștere. 
Amesteca limbile anume ca să nu poată fi înţeles, ca să-i sperie 
pe ascultători. Unii boieri știau că ţarul însuși l-ar fi poftit pe 
Yagan la Preobrajenskoe să-i dea acolo încăperi anume și bani 
să-și cumpere tot ce-i trebuie ca să fabrice aur... „De ce să facă 
tarul și nu eu? gândeau mulţi dintre ascultătorii lui Yagan. De ce 
să fac negoţ și nu aur, de-a-dreptul?” 

Alchimistul turuia înainte. Simţind că unii nu-l cred, ţinti spre 
dânșii priviri fioroase, anume ca să-i înspăimânte. Dar Milescu 
nu se sperie. Ci surâse batjocoritor și grăi: 

— Nu cunosc meșteșugul jupânului Yagan. Pentru că 


dumnealui nu are niciun fel de meșteșug, decât negustoria de 
minciuni. Jupân Yagan nu știe singur de unde vine; aici la noi el 
s-a ivit, s-a pripășit, ca un „prolem sine matre creatâm”*!, cum 
cântă stihuitorul Ovidiu. Noi să credem că jupân Yagan știe și 
toaca în cer, cum se spune în ţara mea, Moldova. Auzit-am însă 
că la curtea lui Rudolf împărat, de la Praga, la începutul acestui 
veac al nostru, s-au adunat sumedenie de alchimiști. Le-a făcut 
împăratul toate voile. Le-a clădit case și cuptoare pe-o uliţă 
întreagă. Se pot vedea și acum acele case și acele cuptoare. Și 
ani de zile au supt alchimiștii averile împărăției, în darn. Căci 
piatra filosofală tot n-au găsit-o. lar aur - nicio fărâmă. Pentru că 
așa cum spune și poetul Lucreţius: „ex nihilo, nihil”, din nimic, 
nimic nu se poate face. 

— Eu voi descoperi piatra filosofală! strigă Yagan, strângând 
pumnii și pufnind mânios pe nările largi ale nasului întors ca un 
plisc de pasăre răpitoare. 

— Sapiens nihil affirmat, quod non probet.%? 

— Voi proba! Am aici o carte care... 

— Un alchimist numit Angurel a înfățișat papei Leon al X-lea o 
carte fermecată și suflată cu aur. Se numea „Hrisopee”, sau 
„Meșteșugul de a face aur”. Și acel Angurel se lăuda că în cartea 
lui scria cum se poate face aur din orice. lar dacă papa îl ajută 
cu bani, poate fabrica atâta aur cât să poleiască întreaga Romă 
și să sature toți cardinalii. Ci papa, după ce l-a ascultat, i-a 
dăruit, ca răsplată pentru osteneala de a-i fi bătut pragul, o 
pungă mare de satin, grăindu-i: „Dacă știi așa de bine să faci 
aur, înseamnă că nu-ţi trebuie decât sacul în care să-l pui...” 
Musafirii râseră zgomotos. Milescu urmă: Și jupân Yagan poate 
încă n-a aflat că, acum mai bine de un veac, a trăit Paracelsius, 
doctor din Sviţera. El a dovedit că alchimia este o înșelătorie. 
Piatra filosofală e o închipuire, o minciună. Alchimiștii care 
cunosc unele lucruri, dacă nu vor să fie bătuţi cu biciul în Piaţa 
Roșie pentru înșelătorie, trebuie să se lase de căutat aur și să 
facă leacuri pentru bolnavi. 

— Josnicie! Alchimia-i o știință divină, care... 

— Decât să-ncerci a amăgi pe dvorenii Moscovei, mai bine ai 
face, jupân Yagan, dacă te-ai sfătui cu doctorul Berlov ori luriev 
și, împreună, aţi alege și aţi fierbe buruieni pentru vătămătură și 


* Copil născut fără mamă. 
42 Înțeleptul nu afirmă nimic din ceea ce nu poate dovedi. 


podagră, ori leacuri din pojarniţă și revent. 

Unii boieri râdeau, alții clătinau din cap miraţi de isteţimea și 
îndrăzneala moldoveanului. Yagan pufnea și mai furios pe nări 
tremurătoare. 

Grăi, totuși mieros, zâmbind într-un dinte: 

— Nu-l credeţi, boieri, înălțimile voastre. E un grec glumet. 
Feriţi-vă de el. E primejdios tocmai pentru că-i prea deștept. Vă 
vinde pe toţi pe-un drob de sare. Cum spune Virgilius: „Timeo 
Danaos et dona ferentes” - mă tem de greci chiar când aduc 
daruri... 

Solii și negustorii cei bogaţi, întorși din străinătate, de la 
Varșovia, de la Veneţia, de la Paris ori de la Londra, povesteau 
multe despre viaţa oamenilor de acolo, dar mai ales despre 
teatrul italian ori franțuzesc. Unii istoriseau cu amănunte 
întâmplările hazlii pe care le înfățișau comediile. Alţii vorbeau 
despre comediile lui Molière sau despre dramele lui 
Shakespeare. De la Florenţa, Likașov scria ţarului, foarte 
înflăcărat, despre minunăţiile văzute la teatrul de acolo: palate 
care apăreau și dispăreau într-o clipită, oameni care călăreau pe 
monștri marini ori pe nori. Și pe când mulți se sfătuiau cum să 
facă și la Moscova un astfel de teatru, boierii cei ruginiţi se 
împotriveau cu îndârjire și ură: 

— N-avem nevoie de asemenea spurcat, blăstămat lăcaș de 
pierzanie! Cine vede asemenea grozăvii, își poate sări din minţi. 

Văzând că boierii tânjesc după altfel de viaţă, dar că nu se pot 
înțelege, și vrând împăcare între dânșii, ţarul rânduia vânători 
cu hăitași mulţi, cu șoimi și șoimari și-i poftea pe toți boierii: 

— Vânătoarea-i desfătare neprihănită. 

Da nici asemenea petreceri nu-i îndestulau pe boierii iubitori 
de înnoiri. Ei gândeau ca și Simion Poloțki, dascălul țarevicilor, 
care spunea: 

— Multe din neajunsurile Rusiei sânt pricinuite de întunericul 
în care mucezesc boierii și norodul. Muncea mult Poloțki, ca să 
ajute la luminarea norodului în Rusia; scria poezii, piese de 
teatru, povestiri. În stihuri sprintene își bătea joc de neguţătorii 
necinstiți ori de călugării fățarnici și desfrânaţi. Citindu-le, mulţi 
râvneau să scrie și ei stihuri în limba rusă, orânduind-o, cioplind- 


o, șlefuind-o după chipul gândurilor, făcând-o încă mai 
mlădioasă, mai frumoasă. 

Milescu s-a împrietenit cu Poloţki, pentru că-i amintea de 
cărturarul Dosoftei de la Moldova. Tălmăceau amândoi cărți și-l 
ajutau pe ţar să deschidă școli. Moscova trebuie să devină 
adevărata făclie de lumină. Matveev și cneazul Goliţin îl 
sprijineau pe pastorul Johann Gottfried Gregor să înfiripe cea 
dintâi trupă de teatru, cu tineri germani și ruși. Sub povata lor, 
aceștia învățau să spună stihuri și să cânte bâline, 
întovărășindu-se cu gusta, ca Sadko cel din poveste. Dar mai 
ales învățau să joace o dramă scrisă de Gregor „Comedia despre 
Esthera”. Matveev l-a înduplecat pe țar să clădească la 
Preobrajenskoe o sală mare din lemn, anume pentru teatru, 
unde să joace tinerii pregătiţi de Johann Gregor. 

Însoţit de Radu, Milescu se îndrepta, călare, spre 
Preobrajenskoe. Matveev îl rugase să vadă cum merge lucrul la 
clădirea pentru teatru. 

Privind în jur casele, ulițele, oamenii, chipul lui Milescu se 
lumina. 

— Cred, stăpâne, că de-acuma, aici la Moscova ne facem 
veacul, chibzui Radu. Pe mine rușii au și început să mă 
numească după firea graiului lor. Imi zic Radion Marcov... 

— Aici, punem capăt pribegiei noastre, Radule, surâse 
Milescu. 

— Atunci, stăpâne... - și îmboldi calul mai aproape de al 
Milescului - rogu-te... vreau să mă însor. Am găsit o fată, 
Nataşa. Țărancă. Trăită ca și mine în lipsă și ocară. 

— Tu, în ocară? 

— Adică... eu, nu, dar... Îngădue-mi să mă-nsor. Fată de 
nădejde... 

Milescu suspină, surâse trist pentru singurătatea din inima lui 
și încuviinţă. 

Apoi, ca să uite mâhnirea, gândi la cele sfătuite aseară cu 
călugărul Simion Poloţki. Ca de obicei, călugărul și-a arătat întâi 
mânia împotriva rascolnicilor“, învinuindu-se singur că nu 
stărue mai mult întru luminarea norodului. Că dacă oamenii ar 
ști să citească, n-ar mai fi așa de ușor înșelaţi de unii șarlatani. 
Își aminti apoi călugărul că i-a scris lurii Krijanici, un popă 
catolic, sârb de neamul lui, surghiunit de acum doisprezece ani 


4 Schismatici care se ţineau de cărţile vechi, înainte de reforma lui Nicon. 


la Tobolsk. E un om foarte învăţat acest Krijanici; păcat că-i 
papistaș. Îi scria că lucrează la o gramatică și un dicţionar ai 
limbii ruse. Arăta în acele lucrări de ce limba rusă este o limbă 
nespus de bogată, în stare a tălmăci orice gând, orice idee 
oricât de înaltă. Și Milescu se bucură că asemenea părerilor lui 
erau și ale lui Miron Costin despre limba română. Poloţki citi 
musafirului stihuri rusești, în care râdea despre unele apucături 
urâte ale neguțătorilor și ale călugărilor. 

După asta Poloțki l-a rugat pe Milescu să povestească despre 
cele văzute în apus. lar Spătarul i-a povestit între altele despre 
un rege franţuz, pe nume Francisc |, care iubea mult știința și 
artele frumoase. Pe atunci oamenii din Franţa trăiau în întuneric. 
Dar, ca să placă regelui, nobilii și feciorii lor au căutat să învețe 
limbile și științele, să cunoască artele. Asta a ajutat ca știința să 
se răspândească în Franţa. Căci obiceiul supușilor este să-și 
imite stăpânul. 

— Pilda asta trebuie s-o dau și țarului Alexei Mihailovici. 

Era târziu. Dar Simion Poloţki nu se simţea ostenit, iar Milescu 
era dornic să afle cât mai multe. Vorbind despre teatru, 
călugărul îi citi „Comedia despre Nabucodonosor împărat”, pe 
care o scrisese cu gândul s-o joace cu trupa lui Gregor din 
sloboda nemţească. 

— N-au să joace cei douăzeci și cinci de tineri, așa de frumos 
cum ai văzut domnia-ta la Paris. Dar bine va fi dacă vom începe. 
Teatrul este foarte aproape de viaţă; este viu. Prin el, cuvântul 
pătrunde mai adânc în inimă și se-ntipărește mai bine în minte, 
pentru că-i însoţit de fapte, de chipuri. Ai să vezi ce reușită o să 
aibă „Comedia despre Esthera”, ticluită de pastorul Gregor. 

La urmă, călugărul îi citi și câţiva psalmi tălmăciţi în stihuri 
rusești. Ascultându-l, Milescu simţi că-i fuge gândul spre chilia 
unde Dosoftei trudea la stihuirea psalmilor în grai românesc: 

...„Cântaţi Domnului în strune în cobuz de viersuri bune și din 
ferecate surle, viersul în psalmi să urle, cu bucium de corn de 
bour, să răsune până-n nour”... 

În iarna și în vara anului 1672, Spătarul Milescu a lucrat mult 


la tălmăcirea scrisorilor venite la Posolski Prikaz, mai cu samă în 
legătură cu războiul între poloni și turci. Trufașii pani polonezi au 


fost înfrânți la Camenița de către oștile lui Cara Mustafa, în ziua 
de 23 august 1672. Turcii, fără milă, au pustiit Podolia, iar 
Camenița, cheia Podoliei și a Ucrainei apusene, a fost făcută 
raia. Polonii au fost siliți să încheie pacea rușinoasă de la 
Buczacz, plătind turcilor grele despăgubiri și mult tribut. Cu un 
an în urmă panii polonezi se lăudau că vor da vad moldovenilor 
să pescuiască din Dunăre șalvarii lui Mahomed al IV-lea. lar 
acum, după risipa jalnică a armatei polone, Cara Mustafa se 
pregătea să prefacă și Moldova în pașalăc. Inima lui Neculai 
Milescu sângera de durere și de teamă. Il trimise pe Radu 
Marcu, olăcar tainic până la Kiev și chiar mai departe, să afle 
știri din Moldova. Radu a gonit până la lași. l-a adus vești despre 
părinţi și despre jaful turcilor asupra Moldovei. 

— Spun unii - grăi Radu - că l-a întrebat Cara Mustafa vizirul 
pe vornicul Miron Costin dacă le pare bine moldovenilor că au 
luat turcii Camenița. lară jupân Miron a răspuns că se teme a 
spune drept. Vizirul a zâmbit a râde și i-a zis: „Grăește, nu-ţi fie 
teamă”. Atunci Miron și-a luat inima în dinţi și a zis: „Sântem 
noi, moldovenii, bucuroși să se lățească împărăţia în toate 
părţile cât de mult, iar peste ţara noastră nu ne pare bine să se 
lățţească”. Auzind asemenea răspuns, vizirul iar a râs și i-a zis: 
„Drept ai grăit”... Dar toţi ai noștri simt Camenița ca un iatagan 
în creștetul Moldovei. 

Chiar în acea clipă Milescu scrise lui Miron Costin scrisoare de 
îmbărbătare și i-o trimise împreună cu o carte rusească. Apoi, ca 
în multe asemenea zile de încercare și frământ lăuntric, se 
îndreptă spre chilia Ștefanei Mihailovna. Era înțeleaptă și bună, 
Ștefana. Citea cărţi multe și gândea adânc. Il povăţuia să 
lucreze, cu toată tragerea de inimă și cu toată priceperea pentru 
Rusia. 

— Mi-i dragă Moldova, pentru că tu ești de pe plaiurile ei, 
mântuitor al robiei mele. Mi-e dor de ea. Și rău îmi pare că n-am 
putut rămâne acolo... Și de Miron Costin mi-i dor. Cu câtă 
înțelegere m-a privit, și atunci întâi, și acum pe urmă, când ne- 
am despărțit. Zici că scrie un letopiseţ? Să mi-l aduci și mie. Nu 
vreau să uit moldovenește. Sântem, amândoi, din două țări mici 
și nefericite. Zic așa: dacă ţările noastre ar fi fost slobode, și noi 
am fi putut fi fericiţi, Neculai. Am fi avut altă soartă. Dar așa... Și 
de serile de la Cașin mi-i dor; mă gândeam la tine și așteptam 
să vii, să zbori peste ziduri și a doua oară să mă slobozi din 


robie... 

În iarna și în vara anului 1672, Spătarul Milescu a alcătuit un 
dicționar greco-latino-rus, foarte trebuitor pentru boieri, pentru 
dregători și pentru slujbașii de la Posolski Prikaz. Dar mai ales 
scrise, socoti, orândui și tălmăci „Aritmologion” sau cartea 
științei numerelor în care erau însemnate felurite cifre și lucruri 
minunate și foarte folositoare în viață. Cartea era împărțită în 
trei părți: l-a despre știința bisericească, a Il-a despre filosofie, 
iar în a lll-a era cuprinsă știința eticei și tălmăcirea cărții lui 
Nicolaus Reussner: „Symbolorum imperatorum classis prima”, 
despre șirul celor mai vestiți împărați. Cartea a fost gata la 26 
septembrie 1672 și era un fel de enciclopedie religioasă, istorică 
și filosofică, trebuitoare mai ales celor care învățau în școlile 
deschise la Moscova de ţarul Alexei Mihailovici. Socotind că 
multe se învaţă mai ușor dacă sânt rânduite în jurul unor cifre, 
Milescu scrise, de pildă: sânt șapte planete și șapte arte liberale, 
nouă muze și nouă trepte ale nobilimii în Anglia, și așa mai 
departe. De asemenea a  ticluit numeroase stihuri 
mnemotehnice, adică stihuri care înlesnesc ţinerea de minte. A 
arătat care lucruri sânt în primejdie a fi înţelese greșit și a 
lămurit apoi cele trei trepte ale iubirii după filosoful grec 
Hippodamos. 

O copie din „Aritmologion”, scrisă frumos, cu slove de început 
măestrit înflorate cu chinovar și aur, a fost înfățișată țarului. 
Alexei Mihailovici l-a lăudat mult pe Spătarul Milescu pentru 
știința lui și, primind sfatul lui Artamon Sergheevici, l-a ales pe 
Neculai Milescu Spătarul tălmaci al scrisorilor și hrisoavelor de 
taină. Intrând în slujbă atât de însemnată, Milescu a făcut 
jurământ în biserica Sfântul Neculai, din colţul dinspre 
miazănoapte al Kremlinului, că va tălmăci aidoma toate actele 
către ţar, că nu va destăinui nimănui nimic din aceste scrisori și 
că va sluji pe ţar cu toată credința, până la capătul vieții. 

Boierii ruși, dar mai ales cneazul Vasilii Vasilievici Goliţîn și 
Artamon Sergheevici Matveev au citit și au discutat cu aprindere 
despre cele scrise în „Aritmologion”. Mulţi boieri s-au grăbit 
chiar să poruncească diecilor câte o copie pentru dânșii. La 
Matveev acasă, Milescu era poftit să lămurească unele gânduri 


și lucruri din această carte. De câte trei-patru ori slujitorii 
curățau mucurile lumânărilor în sfeșnice și musafirii, între care 
nu lipsea cneazul Goliţin, doctorii Davidenko Berlov și Ivan 
luriev, tot mai sfătuiau ori mai citeau. Cartea „Aritmologion” 
avea destule încâlcituri, ca un codru sălbatic. Dar oaspeţii nu se 
lăsau până nu lămureau totul, chiar dacă nu împărtășeau întru 
totul părerile Spătarului. Chiar și piticul Zaharia tăcea și asculta, 
silindu-se să înţeleagă ceva din cuprinsul acestei cărți. 

Îi râdeau ochii lui Milescu privindu-și finii: Radu și Nataşa. El 
voinic, vârtos și neclintit bărbat. Ea tânără, bălaie, cu îmbujorări 
calde în obraji, cu ochi mari, cuceritor de frumoși, iar nasul, 
zvârlit oleacă în vârf în sus, da chipului ceva șăgalnic. Întemeiau 
o familie și o casă. Vor fi fericiţi, aici la Moscova. Numai el, 
stăpânul și nașul, rămâne mereu stingher, fără tovarăș. De 
aceea însăși această bucurie îi picura în inimă zamă de 
mătrăgună. 

— Dar, stăpâne, Nataşa nu vrea să mai plec din Rusia. Ştii? 

— Oriunde am mai pleca, Radule, tot aici ne-ntoarcem... 

Cea dintâi reprezentaţie de teatru la Moscova a fost rânduită 
la 17 octombrie 1672. Vestea că ţarul și țarina vor fi față la 
asemenea petrecere nouă îi umplea de mândrie, dar și de grijă 
pe orânduitorii acestei reprezentații: pastorul Johann Gottfried 
Gregor, Simion Poloţki, Rinhuber și pe toți „comedianţii” care 
jucau „Comedia despre Esthera”. Și Milescu se mândrea că 
ajutase la pregătirea acestei reprezentații. 

Afară, ziua era ceţoasă și rece. Dar sala, din pricina 
înghesuielii, s-a încălzit repede, cu toate că nu era decât din 
bârne și scânduri și n-avea sobe. Boierii și neguțătorii bogaţi 
veniţi la spectacol așteptau cu mare nerăbdare să se ridice 
perdeaua celui dintâi teatru în Moscova. Țarul singur sta jos pe o 
bancă, în faţa scenei. Boierii, în picioare, grăiau în șoaptă, 
prefirându-și fire din bărbi, netezindu-și blănurile ori strălucindu- 
și inelele cu nestemate, făcându-le să răspândească flăcări în 
amurgirea din sală. Mulţi veniseră îmbrăcaţi în chip obișnuit. Dar 


erau destui care, socotind că se află într-o împrejurare solemnă, 
în faţa ţarului, își îmbrăcaseră straiele de zile mari, din postav 
scump ori din mătase kitaicească, împodobindu-se cu blănuri și 
cu pietre preţioase, ca nasturi mari de aur ori de argint. Câţiva 
aveau pe cap chiar toate cele trei cușme: tafia, tichia și 
gorlatnaia; astea le umflau capetele și împiedecau vederea spre 
scenă. 

— lată, și pentru teatru îmbrăcămintea asta a noastră se 
dovedește a fi grea, spunea tânărul cneaz Vasilii Vasilievici 
Goliţin, iubitor al portului apusean. Dar ceea ce și mai de-a 
mirare era că la spectacole venea și țarina Natalia Kirilovna; nu 
sta în rând cu ţarul și cu boierii, ci într-un fel de cămăruță 
zăbrelită, mai sus, în peretele din stânga al sălii. Cneazul Goliţin 
o numea cu o vorbă italienească „loggia”. Alături de țarină se 
afla ţarevna Sofia și soţia lui Matveev. In fund, pe lângă uși, 
câţiva slujbași și slujitori se zgâiau și ei, negrăit de curioși. 

Când s-a dat perdeaua la o parte și pe podul înalt de scânduri 
al scenei au apărut actorii în lumina făcliilor care ardeau în fund 
și în colțuri, murmurul oaspeţilor a încetat; toți au lungit gâturile 
și au ciulit urechile, să vadă și să audă tot. 

Din când în când, ca să împrăștie mirosul de sudoare, unii cu 
nasul mai subţire își picurau pe degete, pe bărbi, pe straie apă 
de trandafiri din șipușoare scumpe. Dar uitau adesea și de 
nădușeala sălii și de durerea de picioare, atât de mult îi subjuga 
înfățișarea întâmplărilor vii, din viaţa Estherei, că parc-ar fi fost 
aidoma și-ar fi trăit cu toţii acele întâmplări. 

Începută cu mult înainte de amiază, reprezentaţia „Comediei 
despre Esthera” a durat zece ceasuri. Dar nimeni n-a simţit 
osteneala. Și ţarul și țarina au fost încântați de frumusețea 
spectacolului. În sala teatrului, apoi pe drum, în trăsuri și acasă, 
în faţa bucatelor și-a stacanelor cu băutură, boierii și slujitorii 
povestiră și-și dădură cu părerea despre cele văzute la teatru. 
Unii făceau apropiere între Esthera și țarina Natalia Kirilovna. 
Alţii ziceau că Matveev samănă cu Mardocheu, proteguitorul 
tineretului. Acasă la marele peceatnic au fost poftiţi pastorul 
Gregor, Simion Poloţki și câţiva dintre comedianţii care jucaseră 
în „Esthera”. Au mâncat, au băut și s-au veselit. Milescu a 
povestit despre teatrul la grecii cei vechi, despre Sofocle și 
Euripide. Se cutremurară cei de faţă mai ales când auziră 
despre soarta și suferinţele lui Edip. Și cerură să vadă și ei o 


astfel de tragedie. 

Furați de povestiri și încălziți de izbânda acelei zile, s-au cam 
îmbătat și pastorul neamt Gregor, și călugărul ucrainean Poloțki, 
și moldoveanul Milescu, și peceatnicul cel mare al împărăției, 
Artamon Sergheevici. Dar când, după miezul nopţii, ieșiră să 
plece, fiecare la casa lui, în uliţă îi încolţi o ceată mare de 
oameni înarmaţi. S-au luat în săbii. Noroc că s-au tras repede în 
ogradă, iar Matveev a strigat la streliți și la mușchetari. Și 
războiul s-a schimbat în paguba agresorilor, siliți să se topească 
în bezna ulițelor. Au avut totuși răgaz să prindă doi dintre dânșii. 
La lumina făciliilor văzură că-i unul dintre credincioșii lui Ivan 
Miloslavski. Celălalt era cneazul Grigorie Cerkaski, „cel cu barba 
lungă”, cum îi ziceau moscoviţii. De spaimă, fața prelungă i se 
mai lungise încă. Barba, ca un șfichi de in, atunci scos din 
meliță, tremura de mama focului. Holba ochi așa de speriați și 
chipul îi era așa de caraghios alungit, că Radu, punându-l sub 
făclie, strigă în românește: 

— De la frunte pân'la nas, șapte poște și-un popas!... 

A doua zi s-a aflat că dușmanii înnoirilor l-au bătut pe unul 
dintre actori și l-au aruncat în râul Moscova. 

Într-o zi, privindu-l cum lucrează, Matveev l-a asemuit pe 
Milescu cu Andrei Scelkalov care a condus „posolskoe delo” - 
serviciul diplomatic - timp de un sfert de veac, acum aproape o 
sută de ani. 

— N-avea pace nici ziua, nici noaptea, cum n-ai nici 
dumneata. Muncea nespus, ca un catâr mut. Și nu se tânguia 
decât că are prea puţin de lucru și cerea mereu mai mult. Era 
dibaci, deștept, înţelegea fulgerător de repede orice lucru, dar 
era și rău. 

Ca să fie cât mai de folos în slujba de la Posolski Prikaz, 
Spătarul Milescu cerceta cu grijă munca și obiceiurile 
diplomaților ruși. De Pomponne îi ponegrise pe nedrept. 
Franţuzul era un îngâmfat care nu știa nimic despre ruși și căta 
să-și vădească subţirimea „civilizaţiei”, ocărind pe alţii că-s 
barbari. 

Înaintea lui Matveev, la Posolski Prikaz condusese Atanasie 
Lavrentievici Ordîn-Nasciokin. El a câștigat armistițiul de la 


Andrussovo, din 1667, cu polonii. De atunci, Moscova e stăpână 
și pe Ucraina de dincoace de Nipru, pe Kiev și pe Smolensk. 
Slujbașii de la Posolski Prikaz grăiau mai mult în șoaptă despre 
acest peceatnic și despre nepreţuitele lui însușiri. Era un om de 
o rară istețime. Știa matematica, limba latină și germană și scria 
cu meșteșug. Spunea adesea: „Nu-i rușine să iei ce-i bun de la 
străini și chiar de la dușmani”. Posolski Prikaz trebuie să fie 
„Ochiul Rusiei mari”, iar conducătorul lui să semene cu „geana 
care apără ochiul”. Nasciokin socotea că negustorii sânt ca 
sângele în trup; ei aduc aurul în ţară. De aceea îi apăra de 
asuprelile voievozilor. Povăţuia: „Dacă vrem ca Rusia să se 
ridice cât mai repede, să facem negoţ, cât mai mult negoț, cu 
apusul și cu răsăritul. Moscova trebuie să fie inima acestui 
negoț. Dar pentru asta ne trebuie drumuri bune, până în China, 
și corăbii, pe râurile și pe mările noastre”. A încurajat negoţul cu 
mătasă din Persia și cu blănuri spre apus. A pus să se facă întâia 
corabie mare pe râul Oka. În timpul cât a cârmuit el la Posolski 
Prikaz, au venit numeroși neguţători și au lăsat mulţi bani în 
Moscova. Dar gândul lui cel mai de samă era să deschidă Rusiei 
o poartă la marea Baltică, pe unde să poată pleca și intra 
corăbiile cu mărfuri. De aceea urmărea să scoată Livonia de sub 
stăpânirea suedezilor. Și cum Suedia de la Gustav Adolf încoace 
avea faima unei țări de neînfrânt, iar în spatele ei se afla Franța, 
cea mai puternică ţară din acea vreme, Nasciokin a făcut o 
alianţă cu Polonia. Era încredinţat că popoarele slave s-ar 
acoperi de multă glorie dacă s-ar uni sub ocârmuirea Rusiei și a 
Poloniei. Străinii spuneau despre Nasciokin că era „cea mai 
șireată vulpe”. Ager la minte și iscoditor cum nu se mai află, el 
prindea și folosea cu dibăcie și fără milă orice slăbiciune a 
potrivnicului. Folosea chiar șiretenia, dar numai până când 
smulgea iscălitura pe tratat. Odată cuvântul dat și iscălitura 
pusă, păstra totul cu sfinţenie și ţinea morţiș ca hotărârea luată 
să nu fie cu nimic vătămată. Lăuda ţările din apus de la care 
avea ceva de învăţat, dar în toate rămânea un rus adevărat. 
Țarul nu era totdeauna de părerea lui. Mai ales că-ntru aceasta 
îl ațâțau și Miloslavskii. De aceea se sfădeau adesea. Când ţarul 
n-a mai avut încredere în el, Nasciokin s-a surghiunit singur la 
mănăstire. 

Spătarul Milescu simţea cum i se lipește inima de asemenea 
oameni și învăța de la dânșii mai mult decât de la de Pomponne 


ori de la La Haye, franțujii cei sclivisiţi, împodobiţi cu mătasă, cu 
horboţele și peruci, unși cu pomadă și prea adesea plini de 
țâfnă. Și ca să fie cât mai la fel cu rușii, Milescu se îmbrăca la fel 
ca dânșii, le învăţa cât mai bine graiul, își lăsa barba mare și 
stufoasă. Mai mult ca-n Moldova, în Rusia portul bărbii se bucura 
de mare cinste. Spânii erau socotiți ca un fel de pieze rele. Nu 
era îngăduit, doamne ferește, ca vreun bărbat să-și radă barba: 
păcat mare! 

Milescu vedea că în acea vreme curtea ţarului ţinea legăturile 
cu ţările străine prin solii de ranguri felurite. Erau marii 
ambasadori, ambasadorii mici sau solii și curierii sau goneții. 
Fiindu-i de mare trebuință în munca zilnică, Milescu învățase 
bine ceremonialul diplomatic, rânduiala primirii solilor, adică tot 
ceea ce pe rusește se numește posolski obread. Vedea ce mare 
însemnătate dădeau rușii rangului, vazei statului lor în afară și 
onoarei țarului. Prietenii din Posolski Prikaz îi arătau că soliile 
sau ambasadele trebuie să ceară ca onoarea suveranului să 
înceapă a fi vădită, prin titlu, prin denumire: Alexei Mihailovici, 
stăpânul întregii Rusii Mari, Mici și Albe... 

Apărarea onoarei ţarului este cel mai de samă lucru pentru 
orice solie ce pleacă din Moscova. Pentru păstrarea onoarei, 
solul dator este să-și dea și viaţa. Solii trebuie să ceară ca 
scrisorile pentru ţar să poarte pecetea cea mare. Erau sfătuiţi să 
pretindă totdeauna, în ţara în care erau trimiși, locul întâi între 
soli, după cum și împărăţia Rusiei este dintre cele mai mari. 

— Apusenii ne socot barbari, spunea Artamon Sergheevici. 
Datori sântem să le dovedim că se înșală. Solii să ţină cu 
sfințenie la slava ţării și la cinstea ţarului. Este o lege dreaptă ca 
ei să ceară a fi primiţi în ţara unde sânt trimiși, așa cum solii 
acelei ţări au fost primiţi la Moscova. 

Milescu se îngrijea de găzduirea solilor, de primirea și 
înfățișarea darurilor. Scria cărţile de pace, de prietenie ori 
pentru treburi negustorești. Cea dintâi solie la a cărei primire a 
luat parte, a fost solia olandeză din toamna lui 1672. În orașele 
mai însemnate ca Vologda, laroslavi, această misiune a fost 
primită cu trompete și fanfare. In Moscova, pe tot drumul până 
la Kremlin, pe uliţi erau înșiraţi oșteni călări, în straie 
strălucitoare și cu arme scumpe, pe cai frumos împodobiţi, cu 
tunuri și cu steaguri. Toate arătau strălucirea și puterea ţarului. 
Trimișii bogaţilor negustori olandezi au fost primiţi de multă 


lume, veselă, strălucitoare și au fost găzduiţi în palatul solilor, 
din Kitaigorod. Acolo ei aveau voie să primească oaspeți, așa 
după cum puteau să viziteze pe oricine doreau din Moscova. 

În cartea „Povestire despre Sibile”, scrisă din porunca ţarului 
însuși, Spătarul Milescu adunase cu osteneală, pentru nevoile 
cititorilor din Moscova, multe lucruri despre religie, istorie, 
frânturi din epopeile lui Homar, din cărțile lui Aristotel, ori ale lui 
Clement din Alexandria. Urmărea să arate că între proorocirile 
Sibilelor și scriptură este o strânsă legătură. In predoslovia 
acestei lucrări Spătarul a izvodit stihuri în cinstea ţarului. În faţa 
boierilor adunaţi la Matveev, tânărul ucenic al lui Milescu, Andrei 
Matveev, citea frumos aceste stihuri, vădindu-și știința 
dobândită de la dascălul moldovean: „A spus Sibila Eritreea: 
Nenorocire ţie, Gog, adică nenorocire vouă, tătari sălbatici; 
nenorocire ţie, Magog“, adică vai și-amar de voi, turci barbari; 
nefericire vouă, Marson și Argon, vouă sarasini și vouă seminții 
arabe, căci iată vulturul cel cu două capete de la miazănoapte, 
vulturul dreptcredincios vă va spulbera pe voi musulmanilor: cu 
armele crucii împărăţia voastră biruită fi-va...” 

Auzindu-le, Artamon Sergheevici, Vasilii Vasilievici, doctorul 
Ivan luriev și alţii simțeau că le crește inima. În haina stihurilor 
frumuseţea limbii ruse strălucea și mai mult. 

Apoi Milescu le citi frânturi din tălmăcirea cea nouă la care 
lucra: „Cresmologion”. Ca să-i atragă pe cititori, pornise de la 
proorocirile lui Daniil în faţa lui Nabucodonosor, împărat de la 
Babilon. Vrând să spună aici cât mai multe din lucrurile pe care 
le știa și le discuta cu boierii, Milescu scrise în „Cresmologion” 
despre istoria împăraţilor din Caldeea, din Persia, din Roma, din 
Bizanț și despre împărații romano-germani, făcea prevestiri 
asupra prăbușirii împărăției turcești, pe care o cunoștea în toată 
cuprinderea putreziciunii ei. De asemenea, după povata lui 
Matveev, trecu în această carte și frânturi din istoria Moscovei, 
scoase din vechi hrisoave și cronici. 

— Scriu cartea asta - spunea Spătarul - ca să slujească 
pentru învăţătura și educaţia tuturor. Să fie de folos la acest 
început de pătrundere a științei în Moscova. In Moldova 


4 Ținuturile de la nord-estul Asiei Mici; Gog, după biblie, regele acestor ţinuturi. 


asemenea carte n-ar găsi decât doi-trei cititori. Poate vornicul 
Miron Costin, poate Dosoftei... 

Alcătuirea  „Cresmologionului” costase istovitor de multă 
osteneală și stăruință. Fiecare capitol era însoţit de multe 
lămuriri, ca înţelegerea celor scrise să fie cât mai deplină. În 
predoslovie, Milescu amintea de mărinimia și dărnicia lui 
Alexandru Machedon față de oamenii învăţaţi: ...„Lui Piron 
filosoful i-a dat 10.000 de galbeni, lui Xenocrat 30.000, iar lui 
Aristotel nu numai că i-a înlesnit cele de trebuinţă ca să scrie 
istoria fiarelor și a dobitoacelor, dar încă i-a mai dat pentru 
această muncă 480.000 de galbeni”... 

Stăteau rușii, în cap cu Artamon Sergheevici, și se mirau 
citind cele scrise în „Cresmologion”: cum poate încăpea într-un 
cap de om atâta știință? 

Predoslovia, cu asemuirile-i din timpuri vechi, nu rămase fără 
răsunet. Plăcându-i cartea, ţarul Alexei Mihailovici dărui lui 
Milescu, în semn de prietenie și preţuire, un pocal de argint 
aurit, foarte scump. Apoi îi spori leafa la o sută treizeci și două 
de ruble pe an. Dar aceasta era încă puţin pentru cel care 
zdrobise, cândva, pe moldoveni cu luxul lui deșănţat. Acum era 
nevoit să scrie, să muncească zi și noapte ca să poată trăi în 
rândul dvorenilor moscoviți. De aceea, ţarul porunci ca Neculai 
Gavrilovici Spafarii să fie așezat în casa Simionovski, unde până 
de curând stătuse episcopul grec Paisie Ligarides, acum 
surghiunit la Kiev. Această locuinţă, și mai ales biblioteca mare 
de cărți și manuscrise rămase de la Ligarides era cel mai preţios 
ajutor ce-l putea primi Neculai Milescu Spătarul. 

Incurajat de prietenia dregătorilor și a ţarului, Spafarii porni în 
grabă să lucreze la cartea împăraţilor sau „Vasilologion” și să 
ajute la întocmirea „Cărţilor despre starea suveranilor Rusiei și a 
altor țări vechi și moderne”. Aceste cărţi erau trebuitoare pentru 
instrucţia ţareviciului Feodor. Astfel, aici, în mijlocul societăţii 
rusești, Milescu Spătarul se transforma dintr-un om priceput mai 
mult în probleme de teologie, într-un cercetător științific. El 
arăta principilor că istoria, fără nicio primejdie, ci numai 
înfățișând faptele din trecut, făurește și întărește judecata 
oamenilor, a conducătorilor. Istoria îi poate lecui pe principi de 
năravuri urâte, de cusururi ca mândria, despotismul, înclinarea 
spre lingușire. Şi tot ea învaţă calea cea bună spre glorie. Țarul 
și boierii dornici de înnoiri primeau cărţile Milescului cu bucurie 


și se apucau, cu sete, să le citească. 

Doar guralivul boier Ivan Maximovici lazikov, din tagma 
Miloslavskilor, cârtea, blăstăma, tuna, în numele pravoslavniciei, 
și din amvon și din uliţă, împotriva „antihriștilor” de înnoitori. EI, 
și alţii dintre Miloslavskii ațâțau pe unii preoți ori călugări, care 
numai cât auzeau titlurile acestor cărți tălmăcite ori alcătuite de 
Milescu, că și începeau să răcnească: 

— Arse! Cărţi de vrăjitorie, păgâne! Arse, iar nu citite seara, 
cheltuind stânjeni de lumânări... Lumânările-s pentru a lumina 
ruga, iar nu cititul cărților păgânești! 

Răcneau mânie neputincioasă, că altminteri nu știau a se 
împotrivi. 

În casă la Matveev urmau să fie citite cu multă râvnă 
asemenea cărţi. E drept că uneori mai se fereau de boierii 
ruginiţi ori habotnici. De aceea piticul Zaharia își îngăduia să 
cârtească, râzând prostește, cum îi era feleșagul: 

— Dacă citiţi cărți curate, nevatămătoare, atunci de ce să vă 
feriți de cei dreptcredincioși? Dacă sânteţi așa de luminaţi, de ce 
mai cereţi să vă aprindă lumânări în sfeșnice? 

Artamon Sergheevici îl lua de urechi și-l da afară, râzând: 

— E isteţ schilodul, dar are o limbă de năpârcă. 

Lucrând la asemenea cărți, Spătarul Milescu nu uita 
ambasadele, soliile, scrisorile și veștile ce veneau din ţările 
străine. Nu uita să-i îndemne pe înalții dregători să pregătească 
războiul împotriva turcilor asupritori ai atâtor popoare și ţinuturi. 
Dar mai ales se preocupa, în această vreme, de călătorii, de 
scrierile geografilor și de drumurile spre China. Il povăţuiau întru 
aceasta și unii neguțători din Niemţkaia Sloboda și unii boieri 
care cunoșteau însemnătatea ținuturilor siberiene. Matveev a 
chemat într-o zi la Posolski Prikaz pe neguțătorul Ignatie 
Milovanov, pe Anton Filev și Grigore Kobjanov, care, întovărășiți 
de voievodul Danilo Arșinski, din Wercinsk, fuseseră în China, în 
anul 1670. Și multe a aflat Milescu de la dânșii despre drumurile 
negrăit de grele, despre pădurile ori stepele, despre zăpezile, 
despre pustiurile și despre oamenii hălăudind prin sălbatecile 
locuri ale Siberiei. Dar, în același timp, Milovanov arăta că dacă 
kitaiții deschid hotarele, negoțul poate aduce câștiguri osebit de 


mari. Chiar din Siberia neguţătorii scoteau bun aliș-veriș. 
Cumpărau de la Novgorod ori de la Kazan lucruri ieftine și de 
nimica: clopoței de aramă, cercei lucitori, brățări, ace, cuie, 
stofe ori pânzeturi ieftine, le încărcau în sănii ori pe samari și 
porneau la Siberia. Umblau cu acel negoţ câte un an-doi. Se 
întorceau de acolo cu blănuri scumpe de samur, de castor, de 
jder, de râs ori de veveriţă, pe care le vindeau neguţătorilor 
olandezi, englezi ori nemți din Arhanghelsk. Adevărat: își 
puneau adesea viața în primejdie, pe drumuri neumblate, prin 
furtuni și viscole. Dar înfruntau totul, ispitiţi de aurul pe care-l 
câștigau. 

— Pentru a găsi un drum bun prin Siberia și pentru a ajuta 
strângerea legăturilor cu China, întru încheierea păcii și sporirea 
negoțului, dar și pentru cunoașterea lumii, pentru îmbogățirea 
științei, mult aș vrea să străbat Siberia, spunea Milescu. Să 
străbat până la Pekin, Artamon Sergheevici. Împăratul Chinei, 
după câte aflu, e om tânăr și dornic de fapte mari. El vrea să-și 
întindă stăpânirea spre miazănoapte. Vrea să ne ia ţinutul 
Amurului. Așa vădesc povestirile călătorilor, ale neguţătorilor și 
ale voievozilor din acea parte a Siberiei. Uite ici - arăta el lui 
Matveev - scrisorile cazacilor din Albazin și din Nercinsk. 

— Și ce-i de făcut? 

— Să trimitem solie în China; să stăm de vorbă cu oamenii; să 
deschidem porțile zidului chinezesc. Dar mai întâi să descoperim 
cele mai bune drumuri peste Siberia, să ne apropiem, să 
cunoaștem și să ne înțelegem cu kitaiții. Că până acum, ce știm 
noi despre China? Mai nimic. Câteva povești de la Marco Polo ori 
de la neguţătorii care-s cu ochii mai mult la mărfușoara lor, 
decât la ţinuturile pe care le străbat. Nu cunoaștem nici Siberia. 
Nu-i știm nici întinderea, nici granițele. Nu avem nicio hartă mai 
bună a ei. Multe ţinuturi se pierd în nemărginiri de gheață: terra 
incognita“*. Pe altele aleargă, fără popreliște, despotcoviţii cai ai 
stepelor. Și cât o să mai amânăm solia în China? Două împărăţii 
mari, vecine, uriașe, care nu numai că nu se cunosc, dar nici nu 
fac nimic pentru a se cunoaște. Uite, n-avem niciun tălmaci bun 
pentru limba chineză. Nu înțelegem scrisorile chinezilor. Nici nu 
știm cum îl cheamă pe împărat. Îi spunem „bogdihan”, pentru 
că am auzit că se crede fiul cerului. Știm doar că-i dintr-un neam 
nou, cum spune Milovanov, că-i din ţara care se cheamă 


+5 Pământ necunoscut. 


Manciuria și că vrea să cucerească toată Asia. Nu știm nici 
măcar în ce grai va să ne înţelegem cu kitaiţii. Zac la Posolski 
Prikaz de o jumătate de veac scrisori chinezești necitite. Cât or 
să mai zacă? 

— Adevărată ţi-i dojana, Neculai Gavrilovici. Asemenea 
nepăsare nu mai poate fi îngăduită, glăsui întristat Matveev. 
Deci mai întâi să găsim calea cea mai bună să domolim 
primejdiile călătoriei prin Siberia. Pentru olandezi, portughezi ori 
englezi, într-un fel drumul spre China-i ușor. Au oceanele la 
îndemână. Nouă, rușilor, oceanul de la miazănoapte ni-i 
potrivnic și îngheţat. Au pornit pe el câteva corăbii, dar s-au 
pierdut, cu oameni cu tot, în noianul de gheaţă de dincolo de 
gura fluviului Obi. 

— Legătura cu China ar spori mult puterea și faima Rusiei. Ar 
aduce foloase și pentru ruși și pentru chinezi. 

Ambiţiosul neguţător Ignatie Milovanov ca și Gavril Romanov, 
Evstatie Filatiev și alți cunoscători ai Asiei socoteau că legăturile 
cu China înseamnă, întâi și întâi, negoţ slobod. Și nu osteneau 
să arate celor de la Posolski Prikaz că la Pekin s-ar putea vinde, 
pe preţ bun, blănurile cele multe din Siberia. Că rușii pot aduce 
din China mătasă și mirodenii, izvor de mari câștiguri dacă le 
vând în apus. 

Dar pentru aceasta - socoteau și neguţătorii - trebuie găsit un 
drum mai bun, mai ușor și mai sigur. „Drumul Calmucilor”, 
folosit de obicei, era acum tare greu și primejdios. Mulţi 
negustori și curieri au pierit pe acolo de râul triburilor 
rătăcitoare sau ale furtunilor din deșertul Gobi. Au pierit și ei, și 
mărfurile, și îndrăzneala de a călători pe aici. 

— Ca să facem din Moscova inima lumii, trebuie s-o legăm cu 
Baltica și cu Pekinul, cu Marea Albă și cu Țarigradul, arăta 
Matveev, fără să spună că urmează sfatul și pârtia deschisă de 
Ordîn Nasciokin. 

— Mult mă ispitește să pornesc întru căutarea celui mai bun 
drum spre Pekin, stăruia Spătarul Milescu. Dar să găsim acum 
măcar un tălmaci pentru scrisorile chineze. De doi ani jumătate 
chinezii au trimis o nouă scrisoare prin voievodul Danilo Arșinski 
din Nercinsk, iar noi am lăsat-o și pe asta fără răspuns. Cum 
vreţi să avem bune legături și prietenie cu o împărăție așa de 
mare, când într-atât o nesocotim, încât nici la scrisori nu-i 
răspundem? 


— Încă odată, ai dreptate! Vei pleca sol în China, Neculai 
Gavrilovici, hotărî Matveev. Să-l înduplec pe ţar întru aceasta. 

Dar după câteva zile, în martie 1673, sosi la Posolski Prikaz 
raportul lui Paulus Minius, trimis al Rusiei la Viena. Și scria 
Minius, între altele, tainic, către ţar: ...„trecând prin Berlin, am 
auzit unele lucruri despre Spătarul Milescu, de la Nagy de 
Harsânyi”. Îi trimitea ţarului și însemnarea scrisă de „cancelarul 
cel unguresc, de Harsânyi, din care se vedea cum că zisul 
Neculai Spătarul este un trădător, fiind un spion, o iscoadă a 
împăratului turcesc. Și mai arată acea însemnare, din care 
Minius alătura o copie, de ce a fost Milescu alungat din ţara lui și 
pentru ce are nasul tăiat. 

Citind acestea, ţarul nu încuviinţă, deocamdată, lui Milescu să 
se pregătească pentru solia din China. Dacă Minius, trimisul de 
la Viena, are dreptate? 

Grăind cu secretarii Veniukov și Favorov, Milescu lăuda 
priceperea și cumpătarea unor oameni ca suedezii, lăuda vitejia 
polonilor și a ungurilor, subțirimea și gustul pentru gingășii al 
franțujilor ori italienilor. Cunoștea patima pentru glorie și măriri 
a turcilor. 

— Dar rușii sânt altfel de oameni. Uite, ascult cântecul despre 
oastea lui Igor, ascult povestirile despre descoperirea Siberiei. Și 
mă încredinţez tot mai mult că poporul rus este dintr-o altă 
plămadă. Am citit despre călătoriile cele mari din apus. Acolo 
regii și împărații au pus hanii și corăbiile, armele și mijloacele 
științei la îndemâna unui cutezător, iar acesta astfel înzestrat s- 
a avântat peste oceane. Aici aflu că niște oameni încălţaţi doar 
cu opinci, înarmaţi doar cu arcuri ori cu câte un hleab de 
sâneață, au străbătut mii și mii de verste, până la oceanul cel 
pașnic. Au mers călare, dar mai ales pe jos. Nu s-au speriat nici 
de râurile late, nici de pădurile nesfârșite, nici de furtunile ori 
nisipurile rătăcitoare prin pustie, nici de zăpezile cât munţii, nici 
de ghețurile veșnice. 

— Nici Ermac, nici Polarkov, nici Dejnev, nici Habarov, cei 
care, cum am aflat din arhiva de aici, au străbătut Siberia întâi, 
începând cu anul 1581, adeverea Veniukov, n-au avut nici cine 
știe ce pregătire, nici cunoștințe de geografie. Cercetătorii fost- 


au mai cu samă ţărani și robi, iubitori de trai slobod. 

Mă cutremur aflând câte greutăţi și primejdii a înfruntat, de 
pildă, cazacul Semion Dejnev, mergând până la marea Ohotk. 
Ce ne rămâne nouă acum? Să cercetăm, cu stăruinţă și grijă, 
toate ținuturile, toate popoarele Siberiei. Să măsurăm râurile, să 
statornicim drumurile, să facem orașe, cetăți și târguri. Să aflăm 
și să scoatem bogăţiile acestei uriașe împărăţii: Siberia. 

Prietenii de la Posolski Prikaz priveau cu drag spre acest 
moldovean în floarea vârstei. Era un cărturar, un învăţat, dar n- 
avea nimic din ceea ce oamenii își închipuie îndeobște a fi un 
cărturar. Nu era nici gârbov, nici palid, nici firav și nici ochelarii 
nu-i atârnau în unsuroasă sforicică de bumbac, dată pe după o 
ureche bleagă. Neculai Gavrilovici Spafarii pășea voinicește și 
drept, se îmbrăca foarte grijit, purta o barbă impunătoare și 
părul lung, ca al boierilor moldoveni. Intre ruși, ceea ce nu-i de 
fel ușor, era fruntaș la călărie. La vânătoare trăgea cu arcul și 
izbea strașnic cu halebarda ori slobozea trăsnet de sâneaţă, 
după mistreți, după cerbi, după urși. Nu se ferea nici de luptele 
cu spada, pe uliţi, cu cârcotașii, cu dușmanii străinilor, asmuţiţi 
de Miloslavskii și de alţi ruginiţi și prizmătareţi. Nici latina, nici 
elina, nici proorocirile cele ciudate ale Sibilelor, nici calculele 
matematicești, nici șirurile de împărați răposațţi și înșiruiţi în file 
de letopiseţ nu-i împovărau sprinteneala pasului, nu-i secau 
vârtoșenia brațului, nu-i scădeau înfățișarea bărbătească. 
Întrecea pe mulţi prin neastâmpăr, prin râvna de a cunoaște, de 
a scotoci, de a lămuri tot ce-i necunoscut, ciudat, misterios. 

În vremea din urmă îi plăcea să stea ceasuri întregi aplecat 
asupra hărţii Siberiei făcută de Godunov, în 1667 și adăugită în 
1672, urmărea cu degetul râurile, munţii, întristându-se când 
vedea că se pierd în nestrăbătute ţinuturi. Clătina din cap. Apoi 
hotărât: 

— Vreau să întregesc harta asta. Să-i îndrept greșelile, că are 
multe. Vreau să îngustez pata albă - terra incognita - de pe 
harta Siberiei. 

Înfruntând primejdiile și greutăţile drumului de iarnă, în 


decembrie 1673, egumenul Theodor de la Athos ajunse la 
Moscova și înfăţișă lui Milescu deznădăjduită scrisoare de la 


Moldova. Domnul ţării, Ștefan Petriceicu, scria Spătarului „bun și 
credincios prieten”, rugându-l să-l ajute pe egumen să pună 
scrisorile moldovenilor în mâinile ţarului. 

Pe scurt, ce se întâmplase atunci la lași? Moldovenii trecuseră 
de partea polonilor, ajutându-i să câștige biruinţa de la Hotin, la 
11 noiembrie 1673. Acolo lan Sobieski l-a zdrobit pe Hussein- 
pașa, ucigându-i peste 20.000 de oameni, capturându-i 120 de 
tunuri și 66 de steaguri. Moldovenii se bucurau: își vedeau chiar 
țara slobodă, așa cum visau. Dar tocmai atunci muri Mihail 
Wisznowiecki, regele Poloniei. Hatmanul Sobieski lăsă războiul; 
se grăbi s-ajungă la Cracovia, să se aleagă rege. Moldova 
rămase singură, de izbeliște, în calea răzbunării turcești. Scria 
mitropolitul Dosoftei către Milescu: „Îţi dăm știre că ţara 
noastră, Moldova, este acum la marginea pieirii trupești și 
sufletești. Te rog, deci, stărue ca ţarul dreptcredincios să întindă 
sabia sa împotriva musulmanilor, căci astfel sfârșitul acestui an 
fi-va și sfârșitul zilelor noastre.” 

Intr-o altă scrisoare, Apostol Milescu își vestea fratele că se 
află zălog în tabăra turcească și cerea ajutor ca să capete 
slobozenie. 

A treia scrisoare era iscălită de tot divanul Moldovei, Boierii îl 
înștiințau pe „fratele lor”, Neculai Spătarul, despre lupta de la 
Hotin, despre bucuria lor și despre pricina retragerii lui lan 
Sobieski, tocmai când în faţa moldovenilor lucise o steluţă de 
nădejde. Toată ţara Moldovei cerea ajutorul ţarului. Ar fi vrut să 
scrie și sfetnicului celui mare al ţarului, dar nu-i cunoșteau 
titlurile. Işi puneau toată nădejdea în hărnicia cu care va lucra 
Milescu întru izbăvirea Moldovei de primejdia pieirii. 

Dacă rușii vin în ajutor împotriva turcilor - arăta scrisoarea - 
moldovenii ridică cincisprezece mii de ostași, iar muntenii și mai 
mult. II rugau pe ţar să trimită soli la lași, ca moldovenii să jure 
credinţă înaintea lor. 

Tot atât de deznădăjduit scria și se ruga Dosoftei și către 
patriarhul Moscovei, strigând în numele moldovenilor, după 
ajutor: ...„Sloboziţi-ne! Sântem ca pasările prinse într-un laţ 
nemilos, pradă nesăţioșilor turci! Țara-i copleșită de mulţimea 
mare a turcilor lui Cara Mustafa, călău crud și trufaș”. 

Cu glas înecat de lacrimi a tălmăcit Milescu, în rusește, 
deznădăjduitul strigăt al moldovenilor, adăugând pe cel din 
scrisoarea lui Ștefan Petriceicu Vodă: „Nesăţioșii păgâni, având 


ei a lor spurcată lăcomie, scosu-ne-au din toate obiceiurile 
vechi”... Nădejdea moldovenilor era numai la ţarul Alexei 
Mihailovici și-l rugau să trimită oștile împotriva tătarilor și a 
turcilor; Să pui împărăţia ta piedică la Crâm, să n-aibă a 
volnicire și a se tinde nici într-o parte și să fie-n sârguinţă”... 
Păgânii turci vor să nimicească ţările române... „Cădem deci la 
picioarele măritului ţar, rugându-l să ne mântue din ghiarele 
necredincioșilor”... _ 

Milescu se înfățișă el însuși ţarului cu tălmăcirea scrisorilor. li 
arătă toată durerea moldovenilor și primejdia în care se aflau. 
Umblând după coroana crăiască, lan Sobieski se lepădase de 
oamenii cu care pornise alături în luptă împotriva turcilor și nici 
nu se mai gândea la dânșii. Milescu arăta ţarului că acel ceas 
era prielnic războiului cu otomanii: oștile rusești din Ucraina pot 
porni asupra oștilor sultanului care se retrag din faţa polonilor. 
Buceagul e plin de zaherea și slab păzit de tătari. 

În urma acestor stăruințe, țarul făgădui ajutor românilor: 
armatele lui vor lovi pe turci prin Ucraina și Crimeia. 

Dar în martie 1674, când egumenul Theodor ajunsese la lași, 
lucrurile erau cu totul răsturnate, răvășite. Turcii aduseseră oști 
noi în Moldova, prădând-o și punând-o sub sabie. Ștefan 
Petriceicu Vodă, cu mulți boieri, fugise în Polonia. Polonii căutau 
pacea cu turcii ca să-și rânduiască treburile dinăuntrul ţării. 
Singure, oștile ţarului nu mai puteau duce război cu izbândă. 
Planul în care nădăjduia Milescu se prăbuși. Dar gândul de a 
mântui Moldova de turci cu ajutorul rușilor se întări în mintea lui. 
Dac-ar izbândi într-asta, s-ar întoarce iar în Moldova. 

La lași, Miron Costin, citind scrisoarea Milescului, înclină 
fruntea: „Mi se pare că Spătarul Cârnul are dreptate! Polonii...” 
Murmură sfârșitul epistolei scrisă cu slovă frumoasă: ... „Pentru 
că nu puteam opri revărsarea vremurilor, zic, prietene al meu 
Miron: fii sănătos și bucură-te de viaţa ce-o ai, nădăjduind în 
ceasuri mai bune. Ci eu aici mă străduesc a pregăti acele 
ceasuri”... 


VI 
PREGĂTIRI DE CALE LUNGĂ 

Era în iunie 1674. Soarele-n solstițiul de vară scurtase mult 
umbra palatului Pricazurilor pe Ivanovskaia Ploșcead. In Kremlin 
era cald și liniște. Doar din când în când mai trecea o trăsură, 
câte un grup de streliți spre palatul țarului ori spre poarta 
Spaski. 

În cămara lui de la Posolski Prikaz, Milescu tălmăcea din 
latinește cuvântarea umflată ia unui și mai umflat sol polonez. 
Călcând apăsat pe dușumeaua roasă, trezind în scânduri un 
scârțâit înăbușit, se apropie de dânsul Artamon Matveev, 
grăindu-i tare, bucuros: 

— Pregătește-te, dragă Neculai Gavrilovici, să pleci în China. 
Bogdihan a cerut să-i trimitem în grabă soliile de pace. Uite 
scrisorile lui Danilo Arșinski din cetăţuia Nercinsk. Călătorind cu 
treburi de negoț din Nercinsk la Pekin, cazacii fost-au primiţi la 
curtea împăratului chinez și dăruiţi cu daruri. lată și scrisoarea 
lui Bogdihan. Păcat că aici nimeni nu pricepe semnele kitaicești, 
să știm ce scrie. 

— Ce frumoase sânt! exclamă Spătarul. Unii spun că fiecare 
cuvânt își are chipul, semnul lui. Vorbea ca să-și stăpânească 
bucuria. 

— Măritul ţar s-a supărat amarnic pe Danilo că a trimis 
scrisoarea unul împărat așa de mare fără un tălmaci. Prin grai, 
cazacii au spus că bogdihan cere ţarului să-i trimită, în grabă, o 
solie cu împuternicirea de a statornici prietenia și pacea. lar 
slăvitul ţar crede că dumneata, Neculai Gavrilovici, ești cel mai 
potrivit a i se încredința o astfel de misiune. In vederea acestei 
însărcinări a și poruncit să fii înscris în rândurile dvorenilor, al 
curtenilor Moscovei. 

Inima Milescului a săltat de bucurie, gata să spargă coșul 
pieptului: 

— Nu vreau să fiu numai sol la Pekin, ci și cercetător al 
drumului ce-l voi străbate. 

— Bine. Așa să fie! Pregătește-te. 

Întâi Milescu a stat de vorbă cu cazacii din Nercinsk, culegând 
știri noi despre drumuri și despre starea Siberiei. Apoi a început 


să-și aleagă tovarășii de drum: Teodor Livanov, Nikifor 
Veniukov, care știa limba tătarilor de apus, Ivan Favorov, 
Constantin Eustatievici Grecianin, doctorul Ivan luriev, Spiridon 
Grecul, meșter în cunoașterea pietrelor preţioase. Socotind, cu 
tovarășii lui, Milescu s-a încredințat că pentru un drum așa de 
lung avea nevoie de foarte mulţi bani. Cheltuială mare cerea și 
solia: trebuia să înfăţișeze la Pekin puterea și măreţia Rusiei. 
Deci se impunea să fie cât mai strălucitoare. După sfatul lui 
Matveev, a început să alcătuiască o visterie a soliei. Se 
pregăteau să ia din Moscova și din Siberia cât mai multe 
mărfuri, mai ales blănuri scumpe și dinţi de morsă. Vânzându-le 
la Pekin, pot realiza câștig bun. lar dacă la întoarcere vor 
cumpăra mărfuri chinezești spre a le vinde la Moscova, atunci 
vor scoate toate cheltuielile ambasadei și ale expediției. 

Dădu cea mai mare atenţie pregătirii științifice și politicești a 
soliei. Cercetă cu băgare de samă toate însemnările trimise de 
cazaci la Posolski Prikaz și toate pricinile dintre China și Rusia. 
Căută să înțeleagă de ce împăratul Chinei era furios îndeosebi 
împotriva cazacilor de pe Amur, împotriva celor din cetatea 
Albazin. Multe avu de învăţat Milescu din însemnările și actele 
rămase de la solia condusă de Teodor lIsakovici Baikov. In 
februarie, cu douăzeci de ani în urmă, în 1654-1656, ţarul 
trimitea prin Baikov o scrisoare, o gramota, către împăratul 
Chinei. Acolo ţarul arăta că dorește legături de prietenie cu 
China și poruncea solului să înmâneze gramota lui bogdihan 
însuși, fără a se supune însă vreunui ceremonial umilitor. Teodor 
Baikov a fost un om îndrăzneț și ager la minte. Dar fiind 
neștiutor de carte, n-a lăsat nimica scris despre cele văzute de 
el însuși pe drumul spre Kambalic“$. Apoi, neștiind decât 
rusește, Baikov cu greu a putut grăi cu kitaiţii. Orânduindu-și 
drumul, el a trimis înainte, de la Tobolsk la Pekin, pe buhariotul 
Seitkul Albin, să-i vestească sosirea. Milescu a cercetat în 
amănunţime drumul străbătut de Baikov: de la Tobolsk, pe 
valea Irtișului, pe pustia Gobi până la Pekin. 

Teodor Baikov a stat la Pekin o sută optzeci și șase de zile: de 
la 3 martie la 4 septembrie 1656, dar n-a avut nicio izbândă, 
pentru că n-a primit să facă plecăciunile înjositoare cerute de 
obiceiurile kitaiţilor privitoare la solii. 

Preţioase știri a cules Milescu din povestirile buhariotului 


46 Nume pe care popoarele din Siberia de miazăzi îl dădeau Pekinului. 


Seitkul Albin, care a călătorit și a stat în China în două 
răstimpuri, între 1658 și 1662, apoi între 1666 și 1672, 
călăuzind neguțătorii și cazacii care se îndreptau cu mărfuri spre 
Pekin. 

De la solia lui Baikov până acum nu plecară spre China decât 
neguțători și „goneţi” sau curieri. Chiar în primăvara acestui an 
1674, ţarul poruncise boierului Ivan Porsenikov și neguțătorilor 
Evstatie Filatov și Gravril Romanov să se ducă spre China cu 
mărfuri și mai ales cu blănuri siberiene. 

De câţiva ani însă, așa cum știau toţi cei de la Posolski Prikaz, 
erau tot mai numeroase ciocnirile dintre chinezi, ori triburile 
supuse Chinei, și cazacii de pe Amur. Mulţi cazaci și neguţători 
au fost luaţi ostateci de către chinezi. De aceea legăturile se 
înăspreau mereu. 

Voievodul din Nercinsk, Danilo Arșinski, veni și el la Moscova, 
arătă lui Milescu că bogdihan era furios că multe triburi supuse 
lui cată acum spre ruși, ca spre niște eliberatori. 

De pildă, în 1669, povestea Arșinski, un însemnat șef de trib 
tungus, anume Gantimur, de pe fluviul Naun”, a venit de 
bunăvoie, la Nercinsk, cu tot tribul său. Rușii, cum era și firesc, |- 
au primit bine. Dar stăpânii din Pekin clocotesc de mânie. li cer 
întruna pe Gantimur și ameninţă cu război. Mai ales că multe 
triburi rătăcitoare prin stepele și pustiurile Mongoliei și ale 
Țungariei privesc cu nădejde spre ruși, dorind să scape de 
stăpânirea jăcmănitoare a lui bogdihan. 

Mulți boieri, între care și Vasilii Vasilievici Goliţin, credeau că 
dacă în China este trimis Spafari, expediţia și solia va culege 
roade deosebite. Mai întâi va povesti, cu grijă, ca un călător 
cărturar, tot ce a văzut. Dar Ivan Maximovici lazikov sta 
împotrivă: _ 

— Poftim! Asta ne lipsea acum... In loc să ne vedem de 
necazurile cu polonii și cu turcii, noi umblăm după potcoave de 
cai morţi prin Kitaia. Nevoia ici, lângă noi, și noi la dracu-n 
praznic! 

Dar pentru că erau destui cei care socoteau că din această 
călătorie va ieși câștig bun în negoţul cu blănuri și mătasă, 


+7 Astăzi Naunul se numește Nonni. 


lazikov nu prea găsea ucenici întru cârtire și împotrivire. 
3 


Privea hărţile ciuntite: fluvii pe care nimeni nu le știe în ce 
mări se varsă. Și izvorăsc, de unde? Munţi fără nume. Câmpii, 
păduri, lacuri. Și cine știe câte, toate necunoscute. Siberia... 
Ostiaci, iacuţi, buruiaţi, dauri, nanaezi... Dar știm noi cum arată 
acele popoare? Cum trăiesc? Cu ce zestre de cultură vin în hora 
celorlalte popoare? Nu știm nimic! 

Și China? Scrie vestitul Marco Polo, în „Cartea minunilor”: 
„Asia cuprinde ţări multe și mari; dar niciuna nu se poate 
asemăna, în niciun chip, cu împărăţia Kitaia”... Chinezii și-au 
construit orașe și și-au întemeiat împărăţia acum patru mii cinci 
sute de ani. De pe atunci cunoșteau știința și astrologia. Și legi, 
și cărți au plăzmuit încă de pe acea vreme. Ei au învățat cu două 
mii de ani înaintea vremii noastre să scoată și să ţese mătasă. 
De la dânșii au furat acest meșteșug și alte neamuri ale lumii. 

Veniukov chiar întrebase: 

— Va să zică romanii n-au cunoscut decât pânza de in și 
țesătură de lână? Mă gândesc că osebirea între împărăţia 
romană și cea kitaită, la toată urma-i ca deosebirea dintre pânza 
de in și cea de mătasă... 

Chinezii au învăţat cei întâi meșteșugul de a merge pe mare. 
Ei sânt cei dintâi care au turnat tunurile și au născocit tipăritul 
cărților. 

Spătarul Milescu afla că în ceea ce privește caracterul 
împăraţilor kitaiți aceștia sânt niște despoți foarte trufași. După 
cum reieșea din spusele neguţătorilor, bogdihan se închipue a fi 
deasupra tuturor împăraților lumii. 

Negustorii începeau să roiască împrejurul dregătorilor care se 
pregăteau pentru drumul spre China. Fiecare cerca să afle ce 
câștig ar avea dacă ar merge și el la Pekin. Cum apărea Milescu 
sau vreunul dintre secretari în Kitaigorod, îi năpădeau cu 
întrebările: 

— Veţi lua și catifele? 

— Și clopoței? 


— Și băuturi? Mai ales vodcă! Chinezii nici nu știu ce bună-i... 

— Cu vodcă înlesnești și tocmeala negoțţului... întărești 
prieteșugul, deschizi inimile... 

— Spune lIgnașka Milovanov că kitaiţii cei bogaţi par ei 
oameni tăcuţi și mâhniţi, dar sânt foarte pătimași și lacomi de 
averi. 

Chiar străinii din sloboda nemţească îi ispiteau: 

— Dacă plecaţi și cu treburi de negoţ, n-o să vă ciocniţi la 
Pekin cu olandezii? Sânt foarte puternici acolo neguţătorii 
olandezi și nu îngădue altora s-aducă mărfuri în China. 

Dar cel dintâi care se îngriji să trimită cât mai multe mărfuri la 
Pekin odată cu solia Spătarului, fu însuși ţarul. Mai cu samă 
blănuri vroia să vândă și să aducă de acolo mătasă chinezească. 

Văzând pregătirile pentru călătorie, Radu Marcu suspina: 

— Mi se pare, stăpâne, că s-a sfârșit tihna noastră. Luăm iar 
toiagul pribegiei? Nu știu ce fel de om ești, stăpâne, că multu-ți 
place să vânturi lumea! Alţii sânt altfel. Mă uitam asară, ce te 
munceai să-l îndupleci pe boierul Razumikin să ne 
întovărășească în China. Te aprinsesei tot, vorbind. Dar când ai 
crezut că l-ai înduplecat și-i gata să meargă cu noi, el s-a oțărât: 
„Ce-s nebun? Să-mi las culcușul cald, patul moale, ceaiul dulce, 
mâncarea grasă, hainele moi și să pornesc, așa, vântură ţară, să 
mă sfâșie leii ori urșii albi?” 

Curierul care venea dinspre Kiev, un om mărunt, cu pâslari 
groși, cu cojoc alb, cu cușmă stufoasă și mare, îl căută anume 
pe Spătarul Milescu la Posolski Prikaz. Scoase din sac un pachet 
și-l întinse: 

— Un neguțător de la Moldova m-a rugat să ţi-l aduc, Neculai 
Gavrilovici. 

După ce l-a răsplătit pe olăcar pentru osteneală, Milescu a 
desfăcut repede pachetul îmbrăcat în pânză de in. O carte nouă, 
groasă. Titlul, în limba română, îl făcu să tresalte. Citi în șoaptă: 
„Psaltire a sfântului prooroc David, pe limba românească cu 
zăsa și cu toată cheltuiala... cu lungă osteneală în mulți ani, 
drept socotită și cercată și prin Sfintele cărți și de aceea pe 
versuri tocmită în cinci ani foarte cu osârdie mare, de smeritul 
Dosoftei, mitropolitul de ţara Moldovei. În mănăstirea Uniev s-a 


tipărit 7181 (1673)”... 

La început o ciudată bucurie îi împăienjeni vederea. Apoi, 
dintr-odată, îi înfloriră în față frânturi din ţara Moldovei: Mileștii, 
apa Tazlăului, turnul Goliei, ulița Herbinte, un pâlc de trandafiri 
într-o grădină... Nu, n-a pierit Moldova. lar prietenii nu l-au uitat. 
Nici nu știe Dosoftei ce dar minunat i-a trimis acum, tocmai 
acum când pornește spre cea mai grea încercare a vieţii. Și mai 
cu samă acum când trăia clipe de încordare, Milescu avea 
nevoie să știe că are rădăcini trainice, că umblând prin lumea 
mare nu l-or bate vânturile întâmplărilor, că nu l-or frânge 
primejdiile și temerile, nu l-or poticni piedicele pe calea cea 
nestrăbătută, pe care fără zăbavă trebuie s-o străbată. Numai 
săgeata care pornește din coarda unui arc bine sprijinit ajunge 
departe, nimerind ţinta. Învăluit de istovitorul dor de Moldova, 
deschise cartea la psalmul 83: 


. „Ca o vrăbiuță ce se-ncuibează 
“n streașină de casă, dacă se-nserează, 
Și ca turtureaua de cuib ce-și gătează 
De-abia așteaptă cu puii să se vază, 
Așa mi-i de grijă să te văz mai tare”... 


Și puse această carte printre lucrurile de preţ din bagajul lui 
de călătorie. La drum greu avea încă un prieten bun. 

Pregătirile pentru expediţie erau osebit de migăloase. 
Matveev se îngrijea îndeaproape, ajutându-l pe Milescu întru 
toate. Dar curând află că unele iscoade plătite cu bani olandezi 
ori englezi cătau să oprească asemenea ambasadă în China. 
Prietenia dintre cele două ţări uriașe și vecine, le-ar fi lovit de 
moarte negoţul cu răsăritul îndepărtat și ar fi împiedicat 
pornirea lor de înrobire a Chinei. Și uneltitorii încercară să 
lucreze prin boierii ruginiţi și potrivnici, prin Miloslavskii. Mulţi își 
ascuţiră limbile clevetitoare, strigând împotriva cheltuielilor ce 
se făceau pentru călătoria la Pekin. Alţii cătau să arate că-i mai 
însemnat să trimită solii la Constantinopol, decât să se 
gândească la prietenia cu o ţară așa de îndepărtată cum este 
Kitaia. Ivan Maximovici lazikov venea la Milescu acasă chip să-i 


vadă cărţile și manuscriptele. Își prefira, cu două degete, fire din 
barba cât un măturoi și-și amintea multe nenorociri întâmplate 
pe drumurile Siberiei. 

— Asta nu-i ţară, Neculai Gavrilovici, ci năpastă. Auzi 
dumneata? Năpastă! Acum câţiva ani trei neguţători s-au înecat 
în Obi. Pe alți cinci i-au mâncat fiarele. Ehei! dar sute, da, sute 
de oameni cu sufletul curat ca lacrima au înghețat în pădurile 
Siberiei. 

— Eu voi călători vara, Ivan Maximovici. 

— Ei, sânt și vara destule primejdii. Că nici Dumnezeu nu 
vrea, tătucule, nu vrea să răzbatem ţinuturi ce nu-s de răzbătut. 
O fi având și Dumnezeu tainele lui. Ce? Crezi că ni-i îngăduit 
nouă, niște furnici, să iscodim tot pământul? Crezi că slăvitul 
degeaba a pus în calea noastră păduri nesfârșite, fluvii late de 
zeci de verste, pustiuri, gheţuri cât munţii? El a știut nesăbuita 
lăcomie a oamenilor și de aceea le-a pus piedici în cale. Și-apoi 
dumneata nu știi că ești nou aici, la Moscova, dar acum câţiva 
ani toți am plâns aflând cum oamenii sălbateci și cruzi din 
fundul Siberiei l-au ucis cu nemaipomenite chinuri pe dvoreanul 
Tupielin Hribov. Plecase să caute aur și argint, dincolo de 
lenisei, aproape de marea ce-i zice, mi se pare, Baikal. Și era 
înarmat până în dinţi, Neculai Gavrilovici, până în dinţi... Și cu 
toate astea... 

Spătarul Milescu se sfătui cu Matveev. Hotărâră să urmeze 
pregătirile în taină, iar lumii să spună că nu mai pleacă nimeni în 
ambasadă spre Pekin. 

— l-a fost frică moldoveanului cârn și neastâmpărat să n-o 
pățească, se bucură lazikov. Tot îi bună la ceva și spaima. 

Adevărat: inima lui Milescu era cuprinsă de o legitimă 
îngrijorare. Tocmai atacurile potrivnicilor arătau mai bine ce 
grea sarcină își pune pe umeri și cât de departe vrea s-o ducă. 
Pleca la celălalt capăt al lumii să înfăţișeze o mare împărăție și 
un mare popor unei alte mari împărăţii și unui alt mare popor. 
Asta nu-i treabă de șagă. Ci însemnată, primejdioasă, grea, 
încâlcită și gingașă treabă. Dar n-avea de gând să se lase 
copleșit de greutăţi. Scotoci toate pricinile ivite între aceste 
două împărăţii. Cercetă încă odată obiceiurile solilor ruși și 
străini. Se gândi stăruitor cum să vorbească mai destoinic, mai 
convingător. Și mult îi părea rău că nici Teodor Isakovici Baikov, 
nici alţii n-au lăsat nimica scris despre obiceiurile chinezilor la 


primirea solilor. Ar fi știut măcar de unde să pornească. Îi părea 
rău, de asemenea, că Laurentius Rinhuber nu s-a întors de la 
Viena, unde era trimis cu o altă misiune, că l-ar fi luat și pe 
dânsul. Rândui cât mai bine însărcinările oamenilor. De pildă, 
Spiridon Grecul va cerceta munţii întâlniți în cale și va afla felul 
pietrelor. Doctorul Ivan luriev, cunoscător al botanicei, va 
cerceta ierburile, buruienile și copacii. A pus diecii să scoată 
cele mai de samă știri din relatările curierilor și cazacilor care au 
străbătut drumurile Siberiei și ale Chinei. Printr-un neguţător 
ceru de la prietenii din Stockholm cărți despre China. Primi 
„Christiana Expeditione”, carte scrisă de Benedict Goes și 
tipărită la Amsterdam, în 1615, precum și descrierea Chinei 
făcută de călătorii olandezi Petr van Horn și lakob Kaiser, în anii 
1655-1657 și în 1666. Le pregăti să le ia cu sine, la drum, să-l 
ajute a vedea și înţelege cât mai bine tot ce va întâlni în China. 
A fost foarte bucuros când în slobodna nemţțească a găsit un 
cartograf olandez, Kurt Huber, fost marinar și călător, om de 
cincizeci și trei de ani, dar destul de voinic, în stare să înfrunte 
greutăţile unui drum de peste cincisprezece mii de verste. L-a 
cercetat să-i vadă priceperea întru întocmirea hărților, luându-l 
la o vânătoare spre Novgorod si punându-l să facă harta celor 
văzute. 

Artamon Sergheevici povăţuia să nu-i spună anume pentru 
ce-l cercetează. 

— Știu că un cartograf ţi-i de mare trebuinţă. Dar acesta-i 
olandez. Și olandezii sânt potrivnici tuturor celor care cată 
legături cu răsăritul îndepărtat. În China, numai lor și iezuiţilor li 
s-au deschis ușile. 

larna începuse aspră. În taină, și de zor la Posolski Prikaz și în 
casa Milescului se făceau pregătiri. Artamon Matveev îl dădu lui 
Milescu și pe neguțătorul Igniatie Milovanov, ca însoțitor și 
călăuz, ori chiar înainte mergător, să vestească solia la Pekin. 
Era bun pentru că se întorsese de curând din China și cunoștea 
drumul și oamenii, și era foarte vrednic și îndrăzneţ, măcar că 
era cam iute la beţie. 

Cneazul Cerkaski care se scălda între Miloslavskii și Matveev 
stăruia mult ca din această expediţie să facă parte și alchimistul 


Yagan; la kitaiţi acest alchimist va găsi noi mijloace de făcut aur. 
Yagan îi făgăduise chiar cneazului jumătate din aurul ce-l va 
fabrica, dacă-l trimite în China. Milescu nu-l putea suferi pe 
Yagan; dar în faţa cneazului și a lui Artamom Sergheevici n-avu 
încotro: îl primi. 

— Bine-i să-l luăm cu noi, Neculai Gavrilovici, șoptea și Ignatie 
Milovanov. Chinezii sânt mari iubitori de aur. Și un om care 
cunoaște meșteșugul de a face aurul din nimic, ehe! Îți spun eu, 
ca neguţător și om umblat, un învățat care știe să facă aur, 
nepreţuit este în faţa kitaiţilor celor mari. Ne sporește mult 
faima. Ar fi bine să luăm cu noi și un cititor în stele. Chinezii cei 
mari toată noaptea citesc în stele. 

— Dar dacă-l prind kitaiţii că umblă cu amăgeli și șarlatanii, 
după feleșugul alchimiștilor? Și fiind în tovărășia noastră, cum or 
să ne socoată chinezii pe noi toţi cei din ambasadă, dacă ducem 
în rândurile noastre un amăgeu? 

— Lasă, batiușca! La Pekin sânt șarlatani și mai și... 

— Uite, Ignașka, eu am mai multă încredere în uneltele astea, 
decât în alchimiști, surâse Milescu așezând în cutii o lunetă 
olandeză, un astrolab“$, o busolă, apoi niște lanţuri ușoare cu 
greutăți de plumb pentru măsurat adâncimea apei. Lua cu el și 
o carte de optică, un dicţionar chinez din care vroia să înveţe 
măcar câteva cuvinte și o carte despre farmacie și despre 
leacuri, în afară de cele pe care le lua doctorul luriev. Se îngrijea 
să se împacheteze bine corturile, îmbrăcămintea scumpă de 
mare ceremonie, straiele groase pentru iarnă și cele subțiri 
pentru vară, încălțămintea sprintenă, trainică și călduroasă. 

— De ce-ţi trebuie haine așa de scumpe - întrebă Radu - dacă 
mergem mai mult prin pustietăţi? 

— Da, dar după ce străbatem acele pustietăţi, ajungem la 
Pekin, oraș vechi și capitala unei mari împărăţii. Și acolo trebuie 
să-l reprezentăm cu toată cinstea și strălucirea pe ţarul Rusiei 
Mari, Mici și Albe. Este acest obicei ca puterea unei ţări să se 
citească și în bogăţia cu care-s îmbrăcate soliile. 

Apoi se îngriji de arme: sâneţe, săbii, pumnale ori junghere cu 
ager tăiș. Puse amnare, cremene tare și iască bine uscată în 
săculeți îmbibaţi cu ceară, ca să nu primească umezeală. Tot în 
săculeți ceruiţi a pus și cele șapte puduri de pulbere dată pentru 
sâneţe. 


48 Un instrument vechi de măsurat poziţia, înălțimea și mișcarea astrelor. 


Simţind împotrivirea Milescului, Yagan îl vizita acasă și-i 
vorbea cu mare însuflețire despre alchimiștii chinezi. La ei piatra 
filosofală se cheamă „șan”. O caută de mult, de cinci mii de ani. 
Îi ajută „duhul balaurului verde”, adică mercurul, și apa 
„balaurului alb”, adică plumbul. 

— Mi-a destăinuit asta un vraci indian. Dar păcat! Am aflat că 
alchimiștii chinezi își pierd vremea „in res  vulgaris”*: 
cercetează mijloace noi de cositorire a vaselor, de tăbăcire a 
pielii, de făcut oale ori de colorat stofele și mătasa. Josnic! Să 
pleci după aur și... 

Milescu îi grăi de frumusețea culorilor de pe ţesăturile 
chineze: neobișnuit de frumoase, de gingașe. 

— Asta așa-i. Și stărui să mă iei în China și pentru că astă 
noapte am avut un vis. Se făcea că un mandarin™, îmbrăcat în 
strai de mătasă albastră, cu un păun mare cusut în față, îmi 
vorbea despre  „șan”. Și tocmai când să-mi destăinue 
meșteșugul de a face aur, m-a trezit un blăstămat de cocoș, 
așa, ex abrupto*!... Dacă ajung în China, le fur taina pietrei 
filosofale. Adică îmbin meșteșugul meu cu al lor și atunci... Aur! 
... Aur!... Ploaie de aur!... Niciun alchimist nu s-a gândit la asta. 
Da, da, dumitale pot să ţi-o spun: Marco Polo scrie că în China 
acoperișurile palatelor sânt din aur gros de-o palmă. De unde 
atâta aur, dacă nu cunosc meșteșugul de a-l fabrica prin „șan”? 

Multă bătaie de cap a avut Milescu la alegerea și pregătirea 
darurilor pentru bogdihan și pentru dregătorii chinezi: blănuri, 
vase frumos lucrate, giuvaeruri. Scrise voievodului Petr 
Mihailovici  Saltikov din Tobolsk să-i găsească acolo buni 
însoțitori pentru expediţie, să-i pregătească blănuri scumpe și 
câţiva șoimari, cu șoimi frumoși și bine dresați, pentru împăratul 
Chinei. După socotelile Milescului, Tobolskul avea să fie locul 
propriu zis de pornire a expediției. De aceea voievodul Saltikov 
primea însărcinarea să pregătească și mijloacele de transport și 
să-i caute tălmaci pentru limbile noroadelor întâlnite în cale și 
mai ales pentru limba calmucă și tătară. De la Posolski Prikaz 


% În treburi vulgare. 
5% Nobil chinez; așa erau numiți de europeni, în special de portughezi. 
51 Dintr-odată. 


porniră totodată porunci scrise voievozilor din leniseisk, din 
Irkuțk, din Selenginsk și Nercinsk, să pregătească provizii și 
hrană pentru caravana care va sosi la vară, precum și oameni 
care s-o ajute la drum. 

Ca să aibă un temei al discuţiilor cu kitaiţii, Milescu luă cu 
dânsul patru din scrisorile chinezești ce zăceau la Posolski 
Prikaz, necitite, de atâta amar de vreme. Și aflând că kitaiţii 
privesc scrisorile împăratului ca pe niște lucruri sfinte, le așeză 
într-o cutie scumpă, de argint, frumos lucrată, le acoperi cu 
mătasă galbenă și le împachetă printre cele de preţ din 
caravană. 

Țarul Alexei Mihailovici a hotărât ca Neculai Gavrilovici 
Spafarii să fie „poslannik” în China, adică sol cu misiuni 
însemnate în acea ţară. Sub însăși oblăduirea ţarului a fost 
alcătuit „nacazul”, sau instrucţiunile pentru călătorie și solie. În 
cele paisprezece puncte ale lui, „nacazul” hotăra: solul să-l 
încredințeze pe bogdihan că ţarul Alexei Mihailovici l-a trimis cu 
gânduri curate de pace și prietenie. Inaltul sol care sosește la 
Pekin este îndreptăţit: să hotărască, împreună cu kitaiţii cei 
mari, în ce limbă să se scrie scrisorile între cele două împărăţii: 
ar fi bine ca chinezii să scrie în limba latină și chineză, iar rușii în 
limba rusă și latină; să statornicească și să arate kitaiţilor care 
sânt titlurile ţarului și să le afle întocmai pe ale lui bogdihan; să 
poftească un sol mare chinez la Moscova - acest sol va fi primit, 
din porunca ţarului și după obiceiul rusesc, încă de la hotar, cu 
toată cinstea, și adus până în cetatea de scaun, Moscova; dacă 
bogdihan are vreo bănuială, atunci ţarul e gata să lase zălogi la 
Pekin; să statornicească negoț slobod cu mătăsuri, pietre 
preţioase și mirodenii din China, rușii aducând în schimb blănuri 
și alte mărfuri de care chinezii ar avea nevoie ori bogdihan ar 
dori să primească; să ceară înapoi toţi ostatecii opriţi de chinezi; 
să ceară doi meșteri zidari, iscusiţi în clădirea podurilor peste 
râuri, care se vor întoarce înapoi, îndată ce-și vor fi împlinit 
treaba în Rusia; să îngădue împăratul Chinei ca solul și 
neguțătorii veniţi cu el să-și vândă mărfurile în Pekin, plătind 
vama cerută de legile chineze; să găsească și să hotărască 
împreună cu chinezii drumul cel mai bun și mai lesnicios care să 
lege Pekinul de Moscova. Și încă odată să-l încredinţeze pe 
bogdihan că pacea și prietenia veșnică între China și Rusia este 
dorința fierbinte a tuturor celor din Moscova, în frunte cu ţarul 


însuși. 

În afară de cele trecute în „nacaz”, Milescu mai era însărcinat 
să cerceteze și să culeagă știri în tot lungul drumului. Să descrie 
cu amănunţime toate căile de negoț spre China: pe uscat, pe 
fluvii, peste munţi, pe mare. Să cerceteze cursul fluviilor Obi, 
Irtiș, lenisei, Lena, Amur. Să însemne cu grijă tot ce va întâlni în 
cale demn de a fi știut: așezări, oameni, bogății, păduri, câmpii, 
munți, râuri. Să facă o hartă cuprinzătoare a ținuturilor 
străbătute. Să descrie împărăţia Chinei; să vadă ce negoţ s-ar 
putea mai cu samă face în această ţară și, în taină, să afle ce fel 
de armate are împăratul Chinei, câtu-s de mulți ostașii și cum 
sânt înarmați. 

Din aceste însărcinări Neculai Milescu înțelegea că-i trimis a 
săvârși o ispravă osebit de însemnată, de folos pentru mulţi 
oameni și de faimă pentru multe veacuri. Era foarte bucuros; și 
bucuria îi înzecea puterile. li era ciudă doar că n-a știut, cu 
cincisprezece ani mai înainte, că în viaţă se află lucruri mai de 
preţ decât desfătările desfrânate și decât râvna de a sta pe un 
tron domnesc. 

Când au aflat ce cuprind darurile trimise lui bogdihan, 
clevetitorii iar au pornit morișca. Ivan Miloslavski îl ocăra pe 
lazikov. 

— Te  lăudai că l-ai  înfricoșat pe  moldoveanul cel 
neastâmpărat. Și, iaca, tot pleacă. Auzi? Tot pleacă în Kitaia. 

— Ce să-i fac? Porunca ţarului... Că s-a smintit și ţarul nostru, 
batiușca! L-a îmbrobodit, l-a legat la ochi țarina, neam de străin, 
sânge de căţea! Auzi, atâta bănet și atâtea bogății să le 
încredințeze cui? Unui străin! Unui vântură lume! Dar cine stă 
chezaș că acest moldovean venetic se duce în China și n-o ia, cu 
toată visteria soliei, spre ţara lui ori spre Arhanghelsk, unde-l 
așteaptă anume vreun pirat englez, vreo rudă de-a țarinei? 
Cine? întreba și mai răstit, ca să scape de ocara lui lurii 
Miloslavski. 

— Vinovatul cel mare - Matveev! Vândut străinilor. Ai auzit ce- 
a făcut în postul Crăciunului: trei zile de petreceri, la 
Preobnajenskoe, numai cu teatru. Într-o zi au văzut o comedie 
despre ludita și Holofern, în alta - comedia despre Esthera, iar în 


a treia - muzică și balet. 

— Da, de bună samă, Ivan lIvanici... După ce s-a spurcat cu 
năravurile apusului, după ce a adus de acolo teatru și balet, acu 
trimite soli și spre răsărit, la Kambalic, să mai scociorască și de 
acolo cine știe ce blăstămăţii păgânești, stricătoare de suflete. 
Și să le-aducă și pe acelea în Rusia. 

— Au uitat, ticăloșii, ce-a păţit Teodor Biaikov? S-a întors 
opărit. Și doar acela era un rus de-al nostru, adevărat. Nu un... 
un Spafarii, un Milescu, grec, moldovean ori naiba știe ce liftă! 

— O să ne vânză lui bogdihan! Vedea-veţi, cinstite feţe, dacă 
n-o s-ajungem să plătim bir împăratului din Kitaia... Asta mi-i 
sfânta cruce a milostivului lisus și a preacuratei maicei sale... 

— Pleacă el - mormăi în barbă Ivan Miloslavski, om crunt și 
năprasnic - dar calea-ntoarsă n-o mai face. În Siberia i-or putrezi 
ciolanele! 

— Of, of, of! Doamne, doamne, cum înnebunește și se turbură 
maica Rusia. Creștinătatea noastră, ca boaba de rouă curată, 
cum o pângăresc niște netrebnici!... O, slăvită Rusie, tu ai fost 
singura ţară care nu s-a umplut de duhul cel nelegiuit al 
străinilor. Dar acum, ah, acum nu mai ești! Auzi, puternice 
doamne, legături cu kitaiţii... Cum am trăit atâtea veacuri fără 
China, n-am putea trăi și de acum încolo? Cine știe ce cuib al 
pierzaniei mai află și acolo. Și, hop! cu el la Moscova... 

— Lasă c-am luat noi măsuri să nu poată porni. O să vedeţi că 
nu pleacă!... Zic c-așteaptă primăvara? Or s-aștepte mult și 
bine... 

Pentru că vorba lui Ivan Miloslavski le mai aduse inimile la loc, 
boierii își neteziră cu pălmile pletele unse cu oloi de candelă, își 
închipuiră semnul crucii, smerit și apăsat, șoptind „Doamne 
miluește”, stupiră de trei ori împrejur să se sperie antihristul 
care s-apropia călare pe Scaraoschi ori de câte ori vorbesc 
despre străini, și ieșiră. Grăbeau unii spre casă să se răfuiască 
aspru cu trimișii satelor, că nu aduc toate dijmele, ticăloșii! Alţii 
se abăteau, pe uliţi furișe, spre sloboda nemţțească. Aveau de 
cumpărat vreo giuvaerica ori vreo stofă pentru cele ibovnici. Și 
ibovnicele, parcă-s vorbite-ntre ele, nu primesc decât daruri 
gingașe de la străinii spurcaţi din Niemţkaia Sloboda. Ucigă-i 
toaca! Strică inimile ibovnicelor! 

La 28 februarie 1675, ţarul Alexei Mihailovici a dat lui Neculai 
Gavrilovici Spafarii, ambasador în China, o „gramota”*? pentru 
bogdihan, scrisă în rusă, tătară și latină. Milescu și-a luat rămas 
bun, plecându-se în fața ţarului, împreună cu toți prietenii și 
slujitorii cu care pleca. Țarul i-a urat drum bun și i-a cerut, încă 
odată, să-l reprezinte cu cinste și demnitate în fața împăratului 
chinez. Să se poarte înţelepțește. Să cate a frânge împotrivirile, 
piedicile, încheind legături de prietenie și pace, sporind faima 
Rusiei. O solie bine ocârmuită prețuiește cât trei bătălii 
câștigate. 

Când Milescu și-a arătat îngrijorarea despre vorbele și zavistia 
ce se stârnise în jurul soliei, Artamon Sergheevici îl povăţui: 

— Vezi-ţi de treabă. Mergi liniștit și fii sănătos! Cred că și în 
limba română este o zicală înțeleaptă: „Câinii latră, caravana 
trece.” Uite ce mai caravană ai! Nu-ţi pese, că pe lângă multe 
javre avea-vei de trecut... 

În dimineaţa plecării, Radu Marcu se apropie de Nataşa, 
grăindu-i cu glas tremurat: 

— Stăpânul meu a socotit că nu vom sta mai mult de un an și 
jumătate. 

— Și nu-i mult? întrebă Natașa. Culese cu vârful degetelor 
lacrimile, lepădându-le, în taină, pe fustele creţe. Pe obraz avea 
câteva pete mici, roșcate. O cerca un zvâcnet ciudat în pântece. 
Surâse: Când vei fi iar aici, copilul nostru va împlini un an... 
Întoarce-te sănătos, Radion. 

In casa lui de om singur, Neculai Milescu n-avea de la cine-și 
lua rămas bun. Scrise doar o epistolă părinţilor, la ţara Moldovei 
și alta lui Miron Costin și Dosoftei, rugându-l pe Artamon 
Sergheevici să le încredințeze vreunui olăcar ori neguţător ce va 
pleca într-acolo. 

Se duse, totuși, să-și ia rămas bun de la Ștefana Mihailovna, 
în chilia ei de la mănăstirea Sf. Andrei. Ca de obicei, grăiră 
câtăva vreme moldovenește, despre oamenii pe care i-au 
cunoscut împreună. Bând din ulciorul aducerilor aminte și 
primind sfat bun, Milescu pleca totdeauna mai întărit de la 


52 Scrisoare. 


această veche prietenă. Acum sfătuiră îndelung asupra 
drumului, asupra pregătirilor. 

— Îmbrăcăminte ţi-ai luat, Neculai? Și arme? 

— Am pregătit totul, cu grijă și amănunţime. 

— Ce fericit ești că pleci... Mă bucur pentru fericirea ta, 
Neculai! Și de câte ori am să-ngenunchi, am să mă rog să te- 
ntorci sănătos, cu izbândă... 

Totul era gata. Niciun amănunt nu-i scăpase lui Milescu în 
orânduirea soliei. Dar în dimineaţa zilei de 1 martie, când 
caravana era înșirată, gata să plece, Livanov băgă de samă că 
lipsește cartograful Kurt Huber. Radu Marcu îl văzuse cu o seară 
mai înainte, în sloboda nemţească. Milescu puse să-l caute. 
Amână o zi și încă o zi plecarea. Dar pe cartograf nu-l mai 
găsiră. Aflară însă că lazikov a încercat să-l cumpere cu bani pe 
Livanov, sfătuindu-l să se ascundă, să nu-și primejduiască zilele 
pe-un drum așa de greu. Hotărâră să plece fără cartograf. 
Matveev făgădui că-l va trimite, în goană, la Tobolsk, îndată ce-l 
va descoperi. 

La 3 martie 1675 expediţia Spătarului Milescu ieși din Kremlin, 
luând drumul  Tobolskului. Norodul din Kitaigorod privea, 
oprindu-se în uliți: 

— Unde-or fi plecând? 

Milescu simţea că-l apasă grea răspunderea acelei îndrăzneţe 
expediţii și grele solii. Împlinea patruzeci de ani. La tâmplă și în 
barbă se înspicau câteva fire albe. Era un bărbat falnic, în 
puterea vârstei. Se ținea mândru în șea. Privea în jur gândind:... 
„Nu va fi ușor. Dar un om ca mine nu se întâlnește de două ori 
în viață cu o cinste atât de mare. Să m-arăt vrednic.” 

Vânt primăvăratic aburea peste câmpii. Soarele desmierda 
colț de iarbă fragedă. Prin gropi mai zăceau încă pâlcuri de 
omăt. Drumul spre laroslavl și Vologda era greu și noroios, acum 
în măâzga primăverii. Dar caii erau buni și mergeau strașnic. La 
fiecare popas caravana era așteptată de cai de schimb și 
slujitori s-o ducă fără zăbavă spre împlinirea soliei. 

Apoi intrară în mestecănișuri albe, cu crenguţe ușoare, 
legănate în vânt, ca niște sfori cu noduri dese - mugurii. Dincolo 
de Vologda sunetul vântului se schimbă: glăsuia mai ascuţit, 


sufla mai rece, împroșcând din nourii cenușii burniță înspicată 
cu fulgi de omăt. Yagan și Spiridon trecură sub coviltirele 
căruțelor, ferindu-se de umezeală și de vânt. Giuvaergiul șuguia 
mereu pe sama alchimistului: 

— Nu-ţi place vântul, jupân Yagan? De, trage cam subţirel. 

De fapt alchimistului nu-i plăcea nimic din călătoria asta: 
căruța îl zdruncina, ploaia era rece, în popasuri nu găsesc decât 
friptură de vacă și pat tare. Prost mai rânduise Spafarii expediţia 
spre China... 

— Nu fii mânios, doctore alchimist, îl privea Spiridon pe sub 
sprâncene. Descântă unde nu-ţi place și prefă totul în aur curat. 
Până la Pekin ţi-ai putea meșteri, ici sub coviltir, un sac de 
giuvaericale, să cumperi cu ele toate chinezoaicele și chiar pe 
împărăteasă, dacă bogdihan va fi având muiere. 

Secretarii Livanov, Favorov făceau haz de șuguirile 
giuvaergiului. Yagan devenea tot mai ţepos și mai acru. Pufnea 
împotriva Spătarului, învinuindu-l: 

— Nu știe să preţuiască marea mea știință. De la dânsul, grec 
șiret și răutăcios, au împrumutat ceilalţi din solie năravul 
batjocorii și al luării în râs. 

Spătarul, auzind, îl poftea să nu se supere, că așa șuguesc 
oamenii când pornesc la drum lung și vor să cerce inima 
prietenilor cu care au de-nfruntat greutăţi multe și neprevăzute. 

— Și-apoi domnia-ta știi de la bătrânul Horaţiu: „castigat 
ridendo mores” - îndreaptă moravurile râzând. Doctore 
alchimist, dacă ai în adevăr inima curată și ne întovărășești cu 
gând neprihănit, fii vesel! Drumul nostru-i lung și greu. 
Supărarea îl poate face și mai lung și mai greu. 

— Nu îngădui unor „incultum” să râdă de un geniu ca mine. 
Eu sânt pentru ei „margaritas ante porcos”5:... 

Văzând că-i supărăcios, Milescu rugă pe ceilalţi să-l lase în 
pace să cruţe trufia alchimistului. 

— Ne așteaptă încercări grele. Numai strâns uniţi și deplin 
încrezători unul în altul le putem trece cu bine. 

Urmau calea, înainte, prin păduri și câmpii date-n mâăzga 
primăverii, prin Vologda, Ustiug Veliki, spre Solikamsk, peste 


5: Ca mărgăritarele înaintea porcilor. 


Ural, la Tobolsk. În popasuri, la focuri ori în timpul mersului, 
Milescu se apropia de oamenii lui din caravană. Dorind să-i 
cunoască mai bine, îi întreba, grăia cu dânșii, îi cinstea cu 
băutură. 

La un popas, în apropiere de Ural, privea cu câtă îndemânare 
un slujitor cazac, mărunt și iute în mișcări, bătea potcoava 
calului. Îl chema Grișa Hlib. Era prieten cu Radu Marcu. El îl 
adusese în chervan, să slujească în timpul călătoriei. Atât știa 
Milescu despre Grișa. Acum cazacul întărea focul suflând cu 
niște foaie din piele moale de mânz. Meșterise anume aceste 
foale pentru drum, să le poată strânge, cu tot cu pârghii, într-o 
cutie de două palme de lungă. Milescu îi lăudă meșteșugul și 
darul de născocitor. Apoi îl întrebă dacă are destul fier pentru 
potcoave. 

— Mai găsim în Tobolsk. Şi apoi o să fierb și o parte din cele 
rupte. Dar eu zic așa: dacă noi găsim un drum potrivit spre ţara 
kitaiţilor și ne putem împăca căzând la învoiala pentru negoț cu 
dânșii, atunci trebuie să rânduim bine acest drum. Că negustorii 
de aceea ne ocolesc. Drumuri grele. Nu-ntâlnesc niciun han. De 
pildă: pierde calul o potcoavă. Cine și unde-o bate la loc? Că 
satele și orașele, hă, hă! ţi se urăște până le-ntâlnești. Calul 
crapă; marfa se duce dracului. Ci eu zic așa: scrie domnia-ta pe- 
o hârtie și spune ţarului: „Măria-ta, vrei negoţ cu Kitaia? Poftim 
negot! Dar fă trăsuri, multe trăsuri. Cunosc eu niște cazaci care 
știu să facă trăsuri grozave, trainice. Pe urmă, câtu-i drumul 
dintre Moscova și Tobolsk, din zece în zece verste, fă, măria-ta, 
câte o casă de lemn. Bună casă, gospodărească. Să-ncapă-n ea 
și patruzeci de oameni. Pune acolo paznici. Nu cine știe ce. 
Țărani, cu familia lor. Dă-le pământ și fă-le grajduri pentru cai. 
Nu mult: câte cinci cai. Și dreptul de a încasa pentru împărăție 
câte trei zloți de cal la zece verste de drum. N-ar fi bine? Zic să 
mai pui, măria-ta, și stâlpi care să însemne verstele, în tot 
lungul drumului, să știe călătorul pe ce dă banul. Aflând că-l 
așteaptă loc tihnit de hodină și hrană caldă, dă bucuros copeica. 
Vezi ce greu e pentru noi? Dormim și mâncăm unde-apucăm. Eu 
zic, mărite ţar, să întinzi drumul mai departe până la Kitaia. Și 
dacă trece prin locuri cu zăpezi mari prin care se-nfundă caii, să 
tragem săniile cu câini. De ce să ne împiedice pe noi niște 
troiene de zăpadă?” ) 

Întâi, Milescu a crezut că Hlib e un flecar. Îndată însă a înţeles 


că vorbește cu temei. Și a început să-i fie tot mai drag acest 
slujitor cazac. 

Işi însemnă în caiet propunerea lui Grișa Hlib. Da, așa trebuie 
să-l povăţuiască pe ţar. Că nu-i de-ajuns să găsești drumul, să-l 
descrii cu amănunţime și să-l descâlcești însemnându-l pe hartă. 
Trebuie să-l însemni și pe pământ, să-l poată lesne găsi și urma 
călătorii. Mai ales călătorii care aduc sau duc marfă. 

Prin satele cu izbe mărunte, înghesuite, treceau înainte 
convoi lung împărătesc. Printre ele, iobagii priveau, oprindu-se 
din robotă, lepădând uneltele cu care dregeau plugurile și 
plecând frunţile la pământ. Copiii, desculți, ieșeau la porţi să 
vadă caii cei mândri și boierii cei mari trecând pe drumul 
Siberiei. Se lăsa soarele în asfinţit, roșind nesfârșita zare a 
Rusiei. Dinspre miazănoapte începea să sufle un vânt mai aspru. 
Sub potcoavele cailor glodul prindea pojghiţă de gheaţă. Din 
plopi fulguia, ușure, pulbere de scamă ori hoaspă de muguri 
plesniţi sub desmierdarea soarelui din timpul zilei. Era răcoare, 
dar primăvara se simţea tot mai puternică în fiecare ram, în 
fiecare colț de poiană, în fiecare ciripit de pasăre. La vale, către 
marginea pădurii, s-auzea glas de bărbat, cântând prelung, 
tărăgănat. Neculai Milescu aţinti auzul cătinel să deslușească 
vorbele: 


„..„Ridică-te, mândru soare. 

Peste culmea dealului, ridică-te! 
Ridică-te peste dumbrava verde, 
Încălzește-ne pe noi, sărmanii, 

Pe noi, fugarii, pe noi, flăcăii de treabă, 
Că nici hoți, nici tâlhari nu sântem, 

Ci sântem voinicii lui Stenka Razin”... 


„lar Stenka Razki, gândi Spătarul Milescu și se îndreptă în 
șea, parcă atunci și-ar fi amintit că, la urma urmei, e boier, 
dvorean, din Moscova. Că deci se cuvine să fie mândru cu 
oamenii din norod. Dar, fără să vrea, i-au răsărit în minte 
oameni și întâmplări din Moldova. Țiganul rob și dibăcia lui întru 
călărie... Cum îl chema? Pătru... iar pe logodnica lui - 
Mărgărita... Își aminti de cântecul lui îndreptat împotriva 
călugărilor. Acela era în Carpaţi. Cel care cântă acum e la Ural. 
Cântă tot a răzvrătire... Oare ce-nseamnă asta? 


— Frumos cântă rușii, stăpâne, grăi Radu Marcu, pe 
românește. Lui Milescu nu-i plăcură vorbele slujitorului. Prea 
cutezătoare. Dar n-avu când începe o dojană, că Grișa Hlib 
răspunse, cântând cu glas înalt, de pe calul lui, din mijlocul 
caravanei: 


Că nici hoți, nici tâlhari nu sântem, 
Ci sântem voinicii lui Stenka Razin”... 


Întorcând privirea și văzând chipurile însufleţite ale tuturor 
slujitorilor, Spătarul Milescu își aminti, repede, că alături și 
numai cu ajutorul acestor oameni care-l proslăvesc într-ascuns 
pe Stenka Razin va străbate mii de verste prin pustietăţi și locuri 
primejdioase. Își înghiţi stropșirea care-i venise pe buze gata s-o 
azvârle împotrivă-le... Să cânte, dacă le place, și despre Stenka 
Razin. N-am încotro... 

Drumul se desfășura mereu înainte, ca o ispită izvoditoare de 
fiori de teamă, dar și de bucurie. 


VII 
DE AICI ÎNCEPE DRUMUL SPRE ȚARA SOARELUI RĂSARE 

În seara când caravana soliei s-apropia, Tobolskul, capitala 
Siberiei, fumega lin, din hogeaguri multe. Întru întâmpinarea lui 
Milescu ieșiră slujitorii voievodului Petr Mihailovici Saltikov. 
După ce se închinară și-i urară bun sosit, slujitorii călăuziră solia 
spre oraș, trecând Irtișul pe un pod de vase. Apele, umflate, 
târau sloiuri mari, greoaie, la vale. Călătorii trecură prin colonia 
de ruși și de tătari de pe malul apei și urcară pe podișul unde 
era așezat orașul. 

Au fost găzduiţi în cetăţuia care domina Tobolskul. De acolo 
vedeau orașul întreg: case mari, uliți lungi, biserici numeroase și 
multă, multă lume din felurite neamuri. Se cunoștea că 
Tobolskul era o adevărată răscruce de drumuri: spre China, spre 
Caspica, spre Kazan, spre Moscova, spre India prin Buharia. 

Toţi cei din solie erau bucuroși c-au ajuns cu bine în orașul în 
care aveau să-și întregească expediţia, pornind apoi spre 
ținuturi tot mai neumblate. Numai Yagan se strângea zgribulit și 
tepos, mormăind mereu că Spafarii n-avea grijă de el, cel mai 
de samă om din tot chervanul. 

— Sânt bolnav și mă lasă să mă chinui. Pe doctorul luriev îl 
ține numai lângă dânsul... Apoi ațâța pe unii, în șoaptă: Cereţi 
bani să vă cumpăraţi blănuri siberiene. Porunca ţarului e să ne 
înfăţișăm la Pekin îmbrăcaţi ca niște cneji. Și-apoi să facem și 
noi negoț. Să vindem blănuri și să cumpăram mătasă... Că alta 
ce-o să facem? Ce-o să găsim prin Siberia? Pământ netrebnic!... 
Gheţuri și urși. laca, dârdâim de frig, în april. Ehei, dac-am fi 
pornit spre Mexic, acolo găseam aur. Dar așa... Afurisită 
călătorie... 

— Lasă că aur faci dumneata din plumb, râse Spiridon Grecul. 
Cred că după ce afli piatra filosofală, ai să prefaci în aur tot 
fierul lui Grișa Hlib, pentru potcoave. Mare lucru ca la întoarcere 
să nu avem caii potcoviţi cu aur. Să-i spunem lui Grișa să prindă 
potcoavele numai în câte două caiele, să cadă pe uliţile 
Moscovei, să le gasească mulțimea și să se minuneze. 

— Marele ţar n-are nevoie de ţinuturi pustii, se făcea 
alchimistul că nu bagă sama. Dar Spafarii umblă să-și facă faimă 


de mare descoperitor geografic și de iscusit diplomat. Și-o să ne 
prăbușească, pe toţi, în genuni de gheaţă veșnică, să degere și 
sufletele din noi. Numai că eu, cu meșteșugul meu de alchimist, 
i-am aflat toate gândurile nesăbuite... 

Și grăia așa mai ales de față cu slujitorii. Căci la Yagan 
alchimia nu era un meșteșug de a limpezi toate în aur, ci de a 
încâlci itele și a înnegri gândurile oamenilor. 

La Tobolsk, Milescu întregi repede caravana și solia. Mai luă 
cu sine șase fii de boier și un pâlc de douăzeci de călăreţi 
siberieni, șaisprezece cazaci și patru băștinași. Voievodul 
Saltikov îi aduse și cei șase șoimari, cu șase șoimi de o rară 
frumuseţe, anume aleși pentru bogdihan. De asemenea, solia 
mai spori cu un tălmaci de calmucă - Sorik și unul de limba 
tătară - Omadari, precum și un preot - Petru. 

Din cei șase tineri și falnici fii de boieri din Tobolsk care aveau 
să împodobească solia Milescului, erau cunoscuţi mai ales 
îndrăznețul Nepripasov, Sava cel meșter în cântece, cărturarul 
Makarie, Ivan cel mare meșter în socoteli devenind îndată 
ajutorul de nădejde al lui Constantin Grecianin, Leonte - un bun 
înotător și mare meșter călăreț. Dintre aceștia numai Boris 
Zotov mai călătorise, acum trei ani, până la leniseisk. lernase pe 
malul râului Ket, într-o fioroasă singurătate de pădure. Vorbea 
de greutățile nespuse ale drumului, dar părea foarte bucuros că 
va putea călăuzi caravana soliei prin locuri cunoscute de dânsul. 

Voievodul Petr Saltikov înfăţișă blănurile de hermină, cele mai 
preţioase pe care le găsise, și-l rugă pe Milescu să le 
împacheteze cât mai bine, să nu se știrbească nimic din 
frumusețea și scumpetea lor. 

— Inimile oamenilor se pot cuceri și cu daruri scumpe, spuse 
el, apoi îi mai aduse încă șapte puduri de pulbere. S-o ai, 
Neculai Gavrilovici, împotriva răufăcătorilor și a primejdiilor de 
fiarele sălbatice. 

Călăuză până la Nercinsk avea să slujească de asemenea și 
un cazac, Ivan, venit la Tobolsk cu scrisori de la Danilo Arșinski. 

Înainte de a se hotărî ce cale să apuce, Spătarul culese toate 
știrile privitoare la drumurile Siberiei. Se sfătui cu Petr Saltikov, 
cu mulți neguţători umblaţți pe drumurile spre Buharia, Persia și 


India, stătu iar de vorbă cu cei cinci cazaci ai lui Danilo Arșinski 
care fuseseră la Pekin în 1671 și care acum poposeau în 
Tobolsk. Multe află Milescu despre Siberia și despre drumurile ei 
de la lurii Krijanici, preotul croat surghiunit aici de mult și 
prieten cu Simion Poloţki. El se înfăţișă Milescului, îndată ce auzi 
că a intrat în Tobolsk; și voievodul Saltikov se mira cum un om 
învăţat ca acesta era ţinut aici în surghiun, în loc să fie profesor 
la o școală înaltă din Moscova. 

După ce întrebă despre sănătatea ţarului, despre unii boieri 
din Moscova, Krijanici arătă lui Milescu că, deși-i surghiunit aici 
la capătul lumii, totuși muncește, studiază, scrie și primește 
scrisori de la mulţi învățați nu numai din Rusia, ci și din Europa. 
Grăia repede Krijanici, cu accent croat. Cam amesteca vorbele 
rusești cu cele latinești, dar gândurile-i erau limpezi și înalte. 
Foarte îndatoritor, îl ajuta pe Milescu și pe oamenii lui să strângă 
știri de la cazaci, de la neguţători, de la vânătorii hălăduitori prin 
nestrăbătutele ţinuturi și păduri ale Siberiei. Povesti despre 
încercările neizbutite ale englezilor și ale olandezilor de a merge 
din Arhanghelsk în China, prin Oceanul Îngheţat, pe la gura lui 
Obi și lenisei. Corăbiile lor s-au zdrobit sub ghețuri și oamenii au 
pierit. Aflând că Krijanici știe limba olandeză, Milescu îl rugă să-i 
tălmăcească, în latinește, cartea lui van Horn despre orașele 
Chinei și despre Siberia. 

— Avem puţine știri și neînsemnate despre aceste ţinuturi, i-a 
spus Krijanici. De-a-lungul Siberiei vei fi mai ales explorator 
îndrăzneţ. Dincolo de zidul cel mare va trebui să fii destoinic 
diplomat. Foarte destoinic, ca să poţi birui încăpăţânarea 
dregătorilor kitaiți și străvechile lor obiceiuri. După câte am 
aflat, chinezii cei mari nu vor să deschidă ţara lor nimănui. Se 
tem să aibă legături de negoț și relaţii politice cu alte ţări, cu 
alte neamuri. 

Cât a stat în Tobolsk, Milescu l-a văzut pe Krijanici aproape în 


fiecare zi, ori la dejun, ori seara la cină. Il grăbea întru 
tălmăcirea cărții lui van Horn, care aducea unele știri folositoare 
călătoriei. 


— Nu mai am răbdare. Trebuie să trec Baikalul în toamna 
asta. lar până la sfârșitul anului să fiu în China, zorea Milescu 
Spătarul. 

— Harnic și îndrăzneţ ești, Neculai Gavrilovici. Dar află că ai 
de străbătut ţinuturi uriașe. Asia are, după socotelile geografilor, 


6500 de verste în lungime și 6100 în lăţime. Domnia-ta o vei 
străbate aproape în toată lungimea ei. Multe greutăţi te- 
așteaptă. Dar fi-vei răsplătit. După cum ne învaţă istoria, în Asia 
s-au ridicat cele dintâi popoare și s-au rânduit cele dintâi state. 
Aici s-au zidit cele mai vechi orașe și s-au construit întâile cetăți. 
In Asia s-a izvodit scrierea, s-a plămădit știința. Și noi încă nu 
cunoaștem bine Asia. 

Inima lui Milescu se umplu de mândrie. Își scutură pletele și-și 
înălță fruntea: 

— Nu mă-nspăimântă greutăţile. Pe calea asta chiar dacă 
pier, pier cu folos pentru oameni, pentru știință. 

— Uite ici, în acest manuscript, am cules câteva din 
obiceiurile străvechi ale kitaiţilor și felurite povestiri despre 
Siberia. la-l și copiază-l, că poate să-ţi trebuiască, spuse Krijanici 
întinzând Milescului un caiet cu file îngălbenite. 

La 15 aprilie 1675, Spătarul Milescu scrise ţarului despre tot 
ce făptuise, aflase și hotărâse până atunci privitor la 
continuarea drumului. Scria că oamenii din Tobolsk, ruși, 
buharieni, tătari, îl povățuiau să nu ia drumul urmat de Teodor 
Baikov în 1654 și de Seitkul Albin în 1669. Acest drum merge în 
susul Irtișului până la izvor, trece munţii Altai, străbate pustiul 
Gobi și ajunge la orașul Huhu-Hotan, iar de aici la Pekin. 

In lungul lui, pe o distanță foarte mare, lipsește apa și hrana. 
lar de curând a izbucnit un război între taișii”* calmucilor ce 
locuesc pe lrtiș și, în asemenea turbureală, mulţi negustori 
porniţi pe acest drum au fost prădaţi și uciși. Al doilea drum era 
cel bătut de Petlin, cu o jumătate de veac mai înainte (pe la 
1618); Petlin a mers pe Obi până la Tomsk, de acolo la Abakan 
pe lenisei în sus, peste munţii Șangai, pe la izvoarele Argunului 
și apoi de-a-dreptul la Pekin. Și acest drum e lung și greu; 
partea care trece prin pustiul Gobi e istovitoare. După ce sfătui 
și chibzui îndelung, după ce cercetă cu grijă cărțile lui Godunov 
și le confruntă cu știrile culese de la localnici, Milescu socoti că 
cel mai potrivit era drumul pe apă: din Tobolsk pe lrtiș în jos, 
apoi pe Obi și pe Ket în susul apei, după asta pe uscat, peo 
distanță mică până la leniseisk, iar de aici din nou pe apa 

leniseiului și pe râul Angara, peste Baikal și pe Selenga până la 
Selenginsk. Din această cetate, după cum spun neguţătorii, n-ar 
mai fi decât cale de patru săptămâni până la Pekin. Pe acest 
drum, pustia și locurile muntoase sânt mult mai scurte decât pe 
celelalte două drumuri. Încuviinţară toţi acest drum, știind că pe 
apă se pot duce poveri mai mari și-i mult mai puțin obositor, cu 
toate primejdiile ce se pot ivi, plutind pe fluvii și râuri pe care 
nimeni până acum n-a plutit, într-o întinsoare, în susul lor. Toţi 
fură de părere să aleagă acest drum afară de Ignatie Milovanov. 
El cerea să urmeze drumul lui Petlin sau Baikov. 

— Peste Altai și peste Gobi e greu: munţi, pustiu. Trebuie să 
încercăm și acest drum al apelor, hotărî Milescu. 

Petr Mihailovici Saltikov construi anume trei doșanicuri, adică 
trei luntri mari, încăpătoare, acoperite cu lăzi anume pentru 
darurile de preț ale lui bogdihan și cu locuri pentru odihnă. 
Doșianicurile erau înzestrate cu vâsle puternice, ca să poată fi 
împinse în susul râurilor, chiar dacă apa ar fi repede, șuvoi. 
Pentru locurile unde apa va fi lină, iar vântul prielnic și-au 
pregătit și pânze pe câte un catarg. Pânzele vor ușura mult 
plutirea la întoarcere, când vor călători mai ales la vale, în 
lungul fluviilor. 

Către ţar și către Artamon Sergheevici, Milescu scrise că 
nădăjduește să fie gata și să plece din Tobolsk îndată după 
Sfântul Gheorghe, când sloiurile de gheaţă s-ar fi rărit pe fluviul 
Irtiș. Totodată îi scrise lui Matveev despre Krijanici, despre 
ajutorul pe care i-l dă în pregătirea expediției și-l rugă să-l aducă 
la Moscova, punând capăt unui surghiun atât de îndelungat și de 
nedrept, la care era osândit om învăţat ca acela. 

Un vânător spunea că, în multe locuri, râul Angara are 
cataracte așa de repezi, că vâslele nici nu pot prinde undele. 

— Să luăm atunci niște odgoane, povățui Grișa Hlib. Să 
tragem doșanicurile la edec, de pe mal, de va fi nevoie. 

— Pentru asta trebuie să avem oameni îndestulători, gata 
pregătiţi, socoti Livanov și trimise vestitori înainte la voievozii 
din așezările și cetăţile mai de samă aflate în cale, să se 
gătească oameni și merinde. 

— Să luăm și două năvoade, propuse Favorov. Va trebui, de 
bună samă, să pescuim, ca s-avem hrană proaspătă. 

Toţi munceau cu sârg; adunau, ca albinele, tot ce credeau că 
le va fi de trebuinţă pe drum; fiecare căuta să orânduiască 


doșanicurile cât mai bine. 

— Astea-s casele noastre pentru o jumătate de an, râdea 
Radu Marcu așezând lucrurile stăpânului său, în locul ales 
anume, în luntrea care va pluti în față. 

De la voievodul Saltikov și de la un neguţător din Tobolsk, 
Neculai Milescu a aflat multe despre negoţul cu blănuri scumpe. 
Un călător prin Siberia trebuie să înveţe a cunoaște bine 
blănurile preţioase. Moldoveanul care nu vânase decât urși, 
cerbi și zâmbri prin pădurile Câmpulungului și ale Ceahlăului, ori 
rațe pe Bahlui, cu Ștefăniță Vodă, nu avea de unde ști, în 
amănunţime, cum se preţuiesc blănurile după mărime, după 
gingășia firului, după culoare ori după căldura cu care învăluesc 
trupul. Cunoscătorii spun că frumusețea blănurilor stă în culoare 
și luciu. Și tocmai când e vorba de aceste însușiri, neguţătorii 
necinstiți săvârșesc unele meșteșugite tâlhării. Unii boiesc 
blănurile de vulpe roșcată cu cerneală kitaicească ori le afumă. 
Dar și cumpărătorii, mult se frământă cum să descopere 
asemenea înșelătorie. Îndeobște, când bănuesc că o blană este 
falsificată, ei cercetează părul la lumina zilei, pe vreme senină și 
fără soare; îl învârt, îl sucesc, îl răsucesc, îl amiroase ars și 
nears. Dar de multe ori înșelătoria-i atât de meșteșugită că n-o 
află. Cunoașterea blănurilor s-a vădit trebuitoare chiar acum, 
când se pregăteau darurile pentru bogdihan. Yagan aduse 
cincisprezece blănuri de samur și stăruia mult să fie vârâte între 
darurile ţarului pentru Pekin, iar pentru dânsul cerea bani, pe 
dată Voievodul Saltikov pipăi blănurile aduse de alchimist. Nu-i 
plăceau. 

— Nu le primi, Nicolai Gavrilovici. Sânt prefăcute, vechi, roase 
de molii și cârpite. 

Pentru că nu i-a primit blănurile, alchimistul și-a întețit 
zăzăniile și clevetirile împotriva Milescului; îl învinuia că 
folosește banii soliei pentru dânsul, cumpărând blănuri ca să 
facă negoţ cu ele la Pekin, să câștige însutit. 

Pregătirile erau gata. Nu așteptau decât să se rărească sloii 


pe Irtiș. Lăzile și pachetele erau așa fel legate, încât nu cădeau, 
chiar dacă doșanicul s-ar fi răsturnat. Dar totodată erau așa fel 
prinse ca, la caz de primejdie, în câteva clipe pachetele și lăzile 
să poată fi scoase din luntre. 

Asemenea rânduială s-a făcut sub povaţa lui Livanov. Favorov 
s-a îngrijit mai cu samă de hrană și îmbrăcăminte. Milescu 
rândui pe doctorul luriev, pe Spiridon, pe Yagan să cerceteze 
drumul ce-l vor străbate și să însemne, pentru hărţi, tot ce-or 
întâlni mai de samă, să măsoare distanțele, să numere 
ostroavele, cotiturile râurilor, afluenții lor, să descrie așezările 
aflate în cale. Să culeagă știri de la cât mai mulți băștinași nu 
numai despre locurile prin care vor trece, ci și despre altele mai 
depărtate. Și mai ales să nu fie uitaţi oamenii și bogăţiile 
fiecărui ţinut. Doctorul Ivan luriev și cu Makarie aveau poruncă 
să cerceteze buruienile și ierburile, păsările, peștii și toate 
vieţuitoarele de prin apele și locurile ce vor răzbate cu luntrele 
ori cu picioarele. Spiridon și Sava aveau poruncă să cerceteze 
pietrele, munţii și să afle ce bogății cuprinde pământul Siberiei, 
în adâncul lui. Să nu treacă prin locuri, oricât de sălbatice ori de 
ciudate, fără a le cunoaște și lămuri. Așa oamenii din solia 
Milescului se vor deprinde să întrebe, să ispitească pe 
cunoscători și înșiși să-și îmbogăţească mintea și cunoștințele, 
de-venind cercetători pe drumurile lungi și neumblate ale 
Siberiei. 

Radu Marcu avea grijă ca Milescu să aibă cerneală și pene de 
scris, iar expediţia să nu ducă lipsă de făclii și de iască pentru 
amnare. Își aminti, acolo, în mijlocul Siberiei, de-o vorbă a lui 
moș Nichifor Bleah și-o spuse Spătarului: 

— Când are foc lângă dânsul, omul parcă-i mai viu. Să 
păstrăm iasca uscată și amnarele la-ndemână. Că nu se știe în 
ce sălbăticii și singurătăţi ne va sili zodia să înnoptăm. 

Pulberea pentru pușcă, în săculețele ceruite, era dată în sama 
lui Nepripasov. Folosirea ei era îngăduită numai în caz de 
primejdii mari ori pentru vreun vânat ales. 

Munceau oamenii Milescului și priveau când cerul, când apele 
Irtișului. Erau nerăbdători să plece. Dar primăvara întârzia; 
parcă se sfia să se apropie de inima Siberiei. Vânturi reci 
goneau norii, scuturându-i de zloată și silind păsările să se 
ascundă în scorburi, iar vitele, cu părul zbârnlit de frig, să 
tremure în staule. Viforniţa șuiera în crengile mestecinilor, în 


cetina brazilor ori printre spinii măcieșilor și se-nvăluia sub 
muchea râpei de deasupra lrtișului, râpă pe care siberienii din 
Tobolsk o numesc Kriazi și, în neștiinţa lor, cred că n-are capăt. 
Veniukov și Milescu cercetară încheietura și tăria doșanicurilor și 
porunciră câte un rând de vâsle de rezervă. Trimiseră știre la 
iamurile” din lungul fluviilor Irtiș și Obi să pregătească lopătari 
buni care să aștepte caravana. 

Doctorul luriev își pregăti o lădiță ușoară, bine închisă, pentru 
leacuri și prijniţe și alta pentru buruienile și seminţele deosebite, 
necunoscute, ce va găsi prin Siberia. 

Cazacul Grișa Hlib își potrivea sculele de potcovărie și 
tâmplărie, să le aibă la drum. 

— Deocamdată n-am pe cine potcovi... Pe apă, drumu-i lin, 
tihnit. Eu știu, de pe Volga. Dar va veni și rândul potcoavelor. Și 
eu zic că dacă-i vorba să străbatem păduri nestrăbătute, să ne 
luăm și topoare ascuţite. Dar Livanov nu-i primi în doșanic fierul 
pentru potcoave: 

— Fugi de aici, cazacule, cu povara asta! Doar n-o să 
potcovești morunii din Obi... Degeaba a stăruit Grișa, Livanov i-a 
lăsat fierul pe mal. 

— Fii bucuros că-ţi primesc foalele. 

Numai Yagan risipea vremea în deșert, umblând lela, cârtind 
și zavistuind. Nu făcea nimic alta fără numai, cât putea, 
împiedica și pe alţii de la lucru. Când îl vedea pe Milescu 
însemnând în caiet tot ce afla despre Siberia și despre China, 
întreba: 

— Ce? Cristofor Colurnb n-a cules știri despre India? A cules. 
Capu-i era doldora de geografia Indiei. Și când colo a ajuns în 
America... Numai când te aștepți mai puţin, descoperi lucruri 
extraordinare. Ce rost are să știi totul dinainte? Bizue-te și pe 
inspiraţie, pe geniul dumitale de explorator... lo sono il genio 
dell'Inspiratione. Una divina Inspiratione, fă să-mi dea mie piatra 
filosofală, Inspiratione! 

Vorbea când  latinește, când italienește, când într-o 
păsărească născocită de el însuși. Milescu îl invită, într-o seară, 
la Krijanici, s-asculte povestiri despre popoarele Asiei. Acolo 
vorbiră despre clima, fluviile, despre munţii, pustiurile și 
noroadele Siberiei. Krijanici își aminti că a auzit și a citit despre 
un mare învăţat și filosof Abu-Ali ibn Sina, trăitor cu șase veacuri 

în urmă în orașul Buhara. Europenii îi zic Avicenna. Cercetând 
natura, Abu-Ali ibn Sina a izvodit învăţătura nouă. De la chinezi, 
Krijanici a aflat unele lucruri despre alchimie. 

— Chinezii cunosc salpetrul. | se mai zice sarea chineză. A 
scris într-un caiet formula după care chinezii fac praful de 
pușcă: din 6 părți salpetru, 2 pucioasă și 2 cărbune. 

— Da? sări Yagan, lucindu-și drăcește ochii și tremurându-și 
nările-i largi. Era tare frământat și fără astâmpăr. Parcă-l rodea 
un gușter pe dinăuntru. 

— Un mongol care a stat la Pekin și Canton - urmă Krijanici, 
răsfoind caietul - mi-a spus că acolo praful de pușcă e numit, 
am însemnat aici, da... e nu-mit hoiao, adică „doctoria de foc” și 
„tian cen lei”, ceea ce înseamnă „bubuitul care cutremură 
cerul”. 

În legătură cu aceasta, Krijanici își aminti de asemenea că a 
citit într-o veche cronică tătărească despre hoarda lui Tohtamiș, 
hanul care a lovit Moscova acum trei sute de ani. Locuitorii 
Moscovei - spune cronica - s-au apărat atunci trăgând nu numai 
cu arcurile și aruncând cu pietre de pe ziduri, ci au tras și din 
„tufaci”, adică din tunuri. 

— Deci rușii au învățat folosirea tunurilor de la tătari, iar 
tătarii de la chinezi, înaintea altor europeni... Din China putem 
învăța multe, dacă ne împrietenim, așa după cum putem să-i 
învăţăm multe, dacă primesc prietenia noastră. Mare rost va 
avea solia dumitale la Pekin! Mare! 

Când au ieșit din casa lui Krijanici era târziu și întuneric. 
Vântul gemea, aspru și sinistru printre casele de bârne groase, 
pleoștite sub acoperișuri grele. La o răscruce pustie, Yagan 
rămase un pas mai în urmă. Deodată smulse pumnalul de la 
brâu și se repezi spre Milescu. Dar, prin întuneric, lunecă, 
poticnindu-se. Pumnalul nu atinse decât poala blănii spătarului, 
sfâșiind-o. Radu Marcu, înțelegând nebunia alchimistului, îi 
înfipse unghiile în ceafă. Dar pentru că cerca să-l spintece cu 
pumnalul, îi izbi cu călcâiul ciubotei în spate, prăbușindu-l la 
câţiva pași, în glodul acoperit c-o pojghiţă de gheaţă. Milescu 
scoase spada. Radu, la fel. Când căutară să-l înţepe, Yagan o 
zbughi la fugă, pierzându-se în întuneric, după cotiturile ulițelor. 

Din acea noapte nimeni nu l-a mai văzut. Cercetându-i gazda, 
Milescu află că se mutase de două zile. 

După ce se sfătui în taină cu Livanov, cu Constantin 


Evstatievici și cu Favorov, Spătarul hotărî să nu spună nimănui 
despre acea întâmplare. Expediția avea să continue fără 
alchimist. Adică fără acel jungher al dușmanului strecurat 
printre dânșii. 

Muncind alături de slujitorii ce-i erau tovarăși de drum, 
Milescu îi cunoștea tot mai bine și-i iubea tot mai mult. Purtarea 
lui Yagan îi dovedise că mai degrabă se poate încrede în 
oamenii simpli, decât în cei care se pretind învăţaţi. Când punea 
în cumpănă sufletul lui Yagan cu al lui Grișa Hlib, singur se 
osândea c-a fost orb și slab în faţa lui Cerkaski, primind în solia 
lui asemenea năpârcă. Încă de pe când treceau Uralul îi spusese 
pe românește: „Stăpâne, mie nu-mi place ali-alichinul ista. Prea 
privește pieziș. Pe faţă te laudă și te lingușește, iar prin spate te 
clevetește și te batjocorește.” 

În schimb, Grișa Hlib era trup și suflet alături de expediţie. 
Vesel și mucalit cazacul Grișa; se deosebește de toţi slujitorii din 
caravană. Muncea, cânta, șuguia. Glumele lui nu supărau pe 
nimeni, ci înveseleau întregul chervan. Se pricepea la multe 
Grișa și vroia să știe și mai multe. Din mâinile lui ieșeau lucruri 
așa de măiestrite, că se minuna și Spiridon, meșterul șlefuitor 
de pietre scumpe și giuvaericale. Grișa Hlib dorea să afle cum 
lucrează chinezii fierul, cum cioplesc piatra, cum fac podurile și 
morile. Numai un lucru nu-i convine lui Milescu: când era singur, 
Grișa cânta despre Stenka Razin. A băgat de samă acest lucru, 
și-i stătea în inimă ca un ghimpe; dar nu-l destăinuia nimănui. 
De asemenea și cei doi tălmaci, Sorik și Omadari, se legau tot 
mai mult de caravană, de rușii aceștia veseli și buni. Aflând că 
Sorik cunoștea câteva semne din scrierea chineză, Milescu îi 
arătă scrisorile împăratului din Pekin. Dar tălmaciul nu putu citi 
decât numele lui bogdihan, Șuen-Ci și leatul: „în al XII-lea an al 
domniei”. 

Stând de vorbă cu băștinașii, Milescu însemna în caietul lui 
câteva date despre lrtiș. Acest afluent al fluviului Obi n-a fost 
cunoscut de geografii cei vechi. Nici cu auzul n-au auzit acei 
geografi despre Irtiș, nici despre mulţimea râurilor care se varsă 
în el. Ei n-au știut nimic despre uriașa întindere de pământ de la 
Don până la ţara kitailor. lar dacă au scris câte ceva despre 


aceste locuri, au spus doar povești auzite de la alții, care și ei, la 
rândul lor, le auziseră întâmplător. Niciun geograf vechi n-a 
mers până la Irtiș sau până în China pe această cale. Nici Marco 
Polo cel vestit nu știe mare lucru despre Irtiș, despre Obi, despre 
lenisei și despre celelalte fluvii ale Asiei de miazănoapte. De la 
cazaci și de la neguţătorii mongoli, tătari și buharioţi, Milescu a 
aflat că lIrtișul izvorăște din munţii Mongoliei, nu departe de 
împărăţia Chinei, acolo unde stăpânește taișa sau căpetenia 
mongolă Zaruhta-Kun. Nu departe de Irtiş se afla lacul Kizilbaș 
(Nurzaisan). Apa lui e limpede-verzuie; are mulţi pești, păsări și 
animale sălbatice. Unii spun că în acel lac trăiește un animal 
foarte ciudat, care se hrănește cu lebede, cu gâști și cu alte 
păsări trăitoare pe lângă ape. Poate că-i crocodil; poate că nu. 
Nimeni din cei care povestesc n-au văzut cu ochii lor asemenea 
animal, încheie Milescu gândind: „Eu trebuie să scriu numai 
ceva ce am văzut, numai adevărul...” 

Și Saltikov i-a spus că numele Siberiei vine de la râul Sibirka, 
afluent al Irtișului, nu departe de Tobolsk. Pe o insulă în acest 
râu se află orașul Ambalak. Aici, pe vremea când a venit Ermac 
la Siberia, pe la 1585, deci cu nouăzeci de ani în urmă, stăpânea 
hanul Cucium. Azi orașul e pustiu; se văd doar ruinele și 
șanțurile din jurul zidului. Numai tătarii din Tobolsk se mai duc 
pana acolo să se roage și atunci mai dreg unele meceturi. 
Calmucii din aceste părţi de lume fac negoț cu sare și cu blănuri. 

Saltikov, ca bun gospodar, stărui pe lângă Milescu: 

— Arată la Moscova că ar trebui dres acest oraș vechi: prin el 
s-ar ușura mult negoţul cu mongolii. La Tobolsk se face negoț cu 
blănuri de samur și de vulpi. Dar nu-i de-ajuns. Trebuiesc găsite 
și alte mijloace de trai. În apropiere de Tobolsk, după câte se 
spune, s-ar găsi mine de fier. Clima, după cum vezi, e destul de 
aspră. Dar oamenii se deprind și o înfruntă. In Irtiș este foarte 
mult pește, mai ales cegă și morun. 

Împreună cu doctorul luriev, Milescu socoti lungimea Irtișului 
care se întinde între 44° și 66°. Le-a ieșit cam 1800 de verste.5€ 

Și privind curgerea lrtișului la vale, printre sălcii înmugurite, 
printre mestecenii cu ramuri plecate, Milescu Spătarul însemnă, 
împins de un gând cald zămislit în inimă: „Irtișul e tot așa de 
mare și de frumos ca și Dunărea cea măreaţă...” 


5* De fapt, Irtișul are o lungime de 2969 km; totuși geograful sovietic Lebedev 
apreciază măsurătoarea lui Milescu „destul de satisfăcătoare”. 


În ajunul Sfântului Gheorghe, lurii Krijanici aduse două caiete 
unde scrisese cu mâna lui tălmăcirea cărţii lui Horn și tot ce 
însuși știa despre drumurile Siberiei. și despre orașele Chinei. 

— Să-ţi fie ajutor și călăuză prin aceste locuri neumblate. 

La Sfântul Gheorghe vremea se încălzise, dar Irtișul tot mai 
împingea la vale noian de gheţuri. Sloiurile lunecau greoi la 
vale, pe spinări de valuri, ca niște plute albe, uriașe. Adesea se 
poticneau, se încâlceau, înălțând zăpoare, strângând noian de 
ape și rupând cu trosnete adânci zăgazuri și iar pornind să 
lunece încet la vale. Milescu, Teodor Livanov și Constantin 
Evstatievici coborau în fiecare zi la malul Irtișului, priveau chipul 
apelor și se mâhneau văzând că apele lui nu îngăduiau încă 
slobodă plutire. Abia la 1 mai Sloiurile se răriră și se micșorară. 
Cerul se însenina; vremea devenea tot mai caldă. Vântul de la 
miazănoapte se potolise. Adia o boare liniștită deasupra apei. 
Pământul se acoperea, văzând cu ochii, de-o pojghiţă verde. Pe 
ramuri plesneau mugurii. Taigaua se trezea la viaţă. 

Duminică 2 mai 1675, expediţia condusă de Neculai Milescu 
Spătarul se încarcă pe cele trei doșanicuri cu vâsle puternice, cu 
coviltire mari din pânză ceruită și se desprinse de la ţărmul 
Irtișului, de lângă Tobolsk. În frunte era luntrea Spătarului 
Milescu, cu Ivan Favorov, cu Omadari, cu doctorul luriev, cu 
jumătate dintre cazaci, cu călăuza din Nercinsk, cu Radu Marcu 
și darurile lui bogdihan. În luntrea a doua venea Teodor Livanov 
cu Nikifor Veniukov, cu Spiridon Grecul, cu cei șase fii de boier, 
dvoreni din Tobolsk și cu mărfurile ce aveau să fie vândute la 
Pekin. Tot aici se afla și preotul și cei șase șoimari, cu păsările 
lor minunate. În a treia luntre plutea Constantin Evstatievici 
Grecianin, cu jumătate dintre cazaci, slujitori, hrana și corturile. 
Pe țărm, voievodul Saltikov, cu mulţi slujitori în jur și cu 
neguțători și norod din Tobolsk, petrecea ambasada măritului 
tar plecată spre China. 

Soarele asfinţea departe, departe în zarea ușor crestată de- 
abia gâciții munţi Urali. Luntrele lunecau spre apus, parcă solia 
s-ar fi întors spre Moscova și nu s-ar fi îndreptat spre Pekin. Dar 
curând fluviul coti spre miazănoapte. Vâslașii traseră puternic 
lopețile, împingând luntrele pe calea spre întâlnirea Irtișului cu 


Obi. Soarele se stinse sub muchia zării, lăsând în urmă văpaie 
roșie, apoi portocalie, tot mai spălăcită în umbrele nopții. Peste 
luciul apei sfărâmat de câte un sloi de gheață, luna plină, 
rotundă, uriașă porni să lunece raze de lumină blândă, aproape 
nefirească. Păsări cântau mii în sălciile și-n mestecenii de pe 
malul Irtișului. Drumul începea nefiresc de frumos, de ispititor. 

De aici încolo, aproape un an, mintea, inima și gândurile 
oamenilor încărcaţi în Tobolsk pe trei doșanicuri aveau să 
țintească numai spre Pekin, spre împlinirea călătoriei. Neculai 
Milescu Spătarul avea bine întipărit în minte drumul: de la 
Tobolsk la Surgut, de la Surgut la leniseisk, de la leniseisk la 
Selenginsk, de la Selenginsk la Nercimsk, de la Nercinsk la 
Argun, de la Argun la Pekin, peste Marele Zid. 


VIII 
PE FLUVII URIAȘE, PESTE STEPE ÎNTINSE, 
PRIN NESFARȘITE PADURI 

În zori însă se lăsă o ceaţă groasă deasupra apelor Irtișului; 
un vânt rece, tot mai puternic, porni să sufle dinspre 
miazănoapte. Lopătarii trăgeau din greu la vâsle, măcar că 
pluteau după cursul apei. Călătorii îmbrăcară straie groase. Mai 
cu samă cei care, în frunte cu Milescu, trebuiau să stea afară, să 
observe împrejurimile și să însemne drumul. Luptând cu vântul 
și cu frigul, schimbând lopătarii la Remiziask și la Ghiulbazara 
plutiră în cinci zile cam vreo 500 de verste pe lrtiș la vale, până 
la iamul sau olacul de la Samarovsk. Aici ajunseră în zorii zilei de 
8 mai. In caietul lui, Milescu a scris, la șir, numele așezărilor 
omenești, locurile unde a văzut iurte, unde a întâlnit lanuri de 
arătură, a însemnat afluenții Irtișului, ostroavele, lacurile, bălțile 
mai mari, cataractele, statornicind totodată și distanțele, în 
verste și în ore de mers. Lat de 500-600 de stânjeni și adânc de 
10-20 de stânjeni, Irtișul curgea alene, greoi, printre maluri 
împădurite cu sălcii, cu plopi, cu mesteceni, printre crengile 
cărora când șuiera vânt rece, ascuţit, când adia boare călduță, 
înspicând frunze fragede și fulguind puf din floarea plopilor. Pe 
aici, și acum în luna mai, nopţile erau doar de patru-cinci ore. 
Schimbând vâăslașii și rânduindu-se la cârmă, plutiseră și în 
nopţile luminate de lună plină. 

De la Samarovsk, unde lIrtișul se întâlnește cu Obi, Milescu 
scrise ţarului: 

...„Eu, slujitorul tău, lăsând la stânga Europa, mă înfund la 
dreapta, în Asia, urcând pe Obi în sus...” 

Odată cu scrisoarea îi trimitea și o schiţă a ținuturilor 
străbătute în aceste dintâi zile de mers. Îl încredința că, deși nu 
are un cartograf cu dânsul, va face totuși, așa cum se pricepe, o 
hartă cât mai amănunţită a Siberiei și a drumurilor ei. 

Vremea era foarte nestatornică. Acuși bătea dușmănos vântul 
de la miazănoapte, vuind în păduri, departe, ca un geamăt greu, 


izvoditor de spaime. Acuși se domolea văzduhul, și-o liniște 
mare s-așeza stăpână; parcă aștepta, la pândă, primăvara să se 
ridice și să îmbrăţișeze lumea toată. Din ajun călătorii văzuseră 
cum pescărușii se ridicau de pe maluri, din ostroave, își luceau 
argintul penelor în văzduh, cercau a vâsli spre miazănoapte, se- 
nvolburau în furtuna de deasupra, se zbăteau în luptă cu 
nevăzute stihii și, înfrânți, cătau iară adăpost, săgetând cerul 
către păpurișul uscat de pe maluri și din ostroave. Pe Obi 
veneau încă sloiuri destul de multe și de mari, înfundând adesea 
cursul apei. Cele trei doșanicuri fură silite să se adăpostească în 
gura afluentului Nelueva. Așezară corturile la marginea pădurii, 
pe mal. Se încălziră la focuri uriașe. Stătură acolo în zilele de 13, 
14 și 15 mai. Tălmaciul Sorik aduse vânători și pescari ostiaci, 
pe care Milescu Spătarul îi întrebă despre numele locurilor, 
despre însușirile climei prin aceste ţinuturi, despre vânătoare și 
pescuit, despre unele obiceiuri și despre viaţa lor. 

Unul dintre cazaci, Arkadie, desena cu cărbune, pe o foaie de 
psaltire, chipul ostiacului cu care grăia Milescu. Cel dintâi, 
doctorul luriev îl văzu și se minună de talentul lui. Îl înzestră cu 
pene, tuș și hârtie, să deseneze tot ce va întâlni mai deosebit în 
cale. Asemenea icoane și chipuri vii vor avea mare trecere la 
Moscova. 

In noaptea de 15 mai, vântul se potoli. La răsăritul „Găinușei”, 
liniștea era copleșitoare, în tot uriașul cuprins al pădurilor de 
dincolo de apele fluviului Obi. Nu se auzea nimic. Nimic decât 
șopotul lin al apei. Grișa Hlib își trezi vecinul: 

— Ascultă, Radion, cum tace taigaua... 

Frecându-se la ochi ca să rupă păienjenișul somnului, 
moldoveanul ascultă îndelung. Il copleșea tăcerea. Numai 
departe, spre capăt de lume, se izvodea un hreamăt straniu ca o 
răsuflare grea a-ntregului pământ. Dar liniștea era înșelătoare. 
Ici aproape, în copacii de deasupra, frunzișul fraged se trezea 
din somnul iernii și parcă șoptea încetișor, dezdoindu-se din 
înghesuirea mugurilor, desmorțindu-se în văzduh slobod și 
cătând spre lumina abia gâcitei dimineţi. Din zeci de vizuini, din 
scorburi, de sub cojocul de frunze uscate, din păpurișuri, 
deasupra apei și din apă, de sub pământ, mii de vietăţi sălbatice 
zămisleau foșnete ciudate. Se trezeau încet și porneau spre 
pradă ori spre desăvârșirea culcușurilor moi pentru puii ce 
aveau să se nască. Apoi s-au deșteptat din somn păsările, pe 


rând, strigându-se una pe alta din copac în conac și zburând 
prin ramuri după hrană și după fire moi pentru cuiburi. 

Aseară, înainte de a adormi, în jurul focurilor, călătorii au 
povestit multe despre nesfârșita pădure siberiană, despre 
oamenii și sălbăticiunile ce hălăduesc prin ea. Unele animale cu 
blană scumpă trăiesc numai pe aici, ca de pildă samurul, zis în 
limba ostiacă „odinet”. În caietul lui, la lumina feștilei pregătită 
de Radu, Milescu adaugă: „Această pădure este cea mai mare 
din lume și înconjoară întreg pământul, de-a-lungul Oceanului 
Îngheţat, din Franţa și Germania, până la Oceanul cel liniștit sau 
Pacific. Dejnev spune că această pădure se întinde și în partea 
de miazănoapte a Americii, despărțită doar printr-un șir de 
insule și printr-o strâmtoare de câteva sute de verste. Geografii 
cei vechi o numeau Hercinus Sylva - codrul hercinic. Dar nicăieri 
pădurea asta nu-i așa de uriașă și nestrăbătută ca în Siberia.” In 
inima lui, Milescu era mândru că-i printre cei dintâi care străbat 
aceste pustietăţi, scriind despre ele așa cum sânt, fără a pune 
nimic din închipuirea lui. Pământul numai atunci va fi ca o casă 
a tuturora, când în întregime va fi cunoscut și toate darurile lui 
înțelepțește folosite. 

Se crăpa de ziuă. Prin preajmă fâlfâi o lișiță cu aripi moi. Alte 
păsări se strigară cu ascuţite glasuri, ţăndărind liniștea de istov. 
Caravana se pregăti repede de plecare, măcar că, după zborul și 
tipetele păsărilor de baltă, localnicii și cazacul călăuză 
prevesteau vreme rea. Fiecare își ocupă locul în luntre. Pe Obi 
mai treceau încă multe sloiuri, dar dacă vântul e slab, nu mai 
sânt așa de primejdioase. Porniră iară împotriva apelor. Dar cum 
răsări soarele se stârni și vântul. După șapte ore de mers, 
lopătarii erau istoviţi. Sloiurile veneau mereu mai mari, parcă tot 
pământul ar fi fost din gheaţă, s-ar fi sfărâmat în lespezi mari și- 
ar fi luat-o pe Obi la vale. 

— Cât munţii!... gemea Spiridon cutremurat de spaimă, ca și 
alţii de altfel, când luntrele se încurcau printre sloiuri, iar 
cârmacii și lopătarii nădușeau luptând din răsputeri să le 
strecoare neatinse. Vântul se înteţi. După amiază se schimbă 
într-o vifornițţă năpraznică, amestecată cu zăpadă. In fiecare 
clipă ghețarii amenințau să încleșteze și să zdrobească luntrele 
între piepturile lor ascuţite, zgrunțuroase. Primejdia sporea. 
Trasară la mal și legară doșanicurile cu odgoanele. Ca să le 
apere de ghețari, trei cazaci, în frunte cu Grișa Hlib, au lucrat în 


apă, până la brâu, clădind un parapet din butuci groși. Au fost 
nevoiţi să stea aici încă cinci zile. Feciorii de boieri și cazacii au 
vânat ierunci și gâște, pe întrecute cu șoimarii. Frigul și 
umezeala îi pătrundea până la os și nu-i lăsa nici măcar să se 
odihnească. Totuși, ostiacii băștinași spuneau că-i mai bine de 
călătorit acum, primăvara, pe frig, decât vara când începe 
pacostea ţânţarilor și a muștelor. 

Milescu însemna în caiet că ostiacii care locuiau de la râul 
Bobrovka în tot lungul fluviului Obi erau bărbaţi voinici și 
frumoși. Se îmbrăcau cu blănuri și cu piei de pește. l-a întâlnit 
pe Obi, alergând în luntre ușoare, câte cinci-șase la pescuit. 
Purtau arcuri pe umeri și în spate tolbe cu săgeți; mulţi aveau 
suliți lungi cu vârf lucitor și păreau oricând gata de război. 
Femeile se vedeau rar și numai pe lângă iurte, umblând supuse, 
plecate, ca niște roabe ce erau. 

Când se mai linişti vântul, porniră iar la drum. După trei zile 
de primejdioasă vâslire printre sloiuri, ajunseră la Surgut, o 
așezare destul de mare, pe malul stâng al fluviului Obi, întărită 
cu o cetăţuie de lemn, destul de puternică. Voievodul din acest 
oraș a găzduit călătorii în case, la căldură, le-a dat la masă mai 
ales pește. De altfel peștele este hrana de toate zilele a 
ostiacilor. Pe aici, din pricina frigului și a mlaștinilor, cerealele nu 
cresc de fel. 

In Surgut trăiesc cam două mii de ostiaci. Ca să-i prindă pe 
cei care făceau contrabandă cu samuri ori cu alte blănuri 
scumpe, voievodul din Surgut a așezat o caraulă numeroasă pe 
ostrovul din mijlocul fluviului. În Surgut, Milescu a avut prilejul 
să cunoască mai bine neamul ostiacilor. Istoricii vechi scriau că 
ostiacii sânt sciți de neam, că au o viață simplă, cu obiceiuri 
păstrate așa cum le-au apucat de la uriașii trăitori la începutul 
lumii. Se hrănesc din pescuit și vânat. Voievodul din Surgut îi 
înfățișa pe ostiaci ca pe niște sălbatici, dârzi, hotărâți și dornici 
de trai slobod. Nu-i mult de când acești ostiaci s-au revoltat 
împotriva ţarului. Și n-au putut fi aduși din nou la ascultare 
decât după ce mulţi dintre dânșii au fost împușcați. Dar cei mai 
mulţi, nevrând să se supună, au fugit în păduri, departe, în 
locuri sălbatice, de nestrăbătut, îngheţate. Cazacii din Surgut se 
cam tem de ostiaci. Ca să se apere, au făcut cetăţuia din 
mijlocul orașului. Tot aici Milescu a văzut un templu al ostiacilor. 
Era ca o căsoaie mare, din lemne groase, necioplite. înăuntru 


erau adăpostiţi idoli de aramă, de argint, de lut ars sau cioplit 
din lemn văpsit apoi în culori sângerii si albastre. În faţa acestor 
idoli, ostiacii jertfeau în fiecare an cele dintâi animale vânate: 
samuri, vulpi, jderi, să aibă spor la vânătoare tot anul. Preotul 
Petru, care întovărășea caravana de la Tobolsk încoace, observa 
obiceiurile ostiacilor și chipul lor de a se ruga: stăteau câtăva 
vreme în genunchi, cu frunţile la pământ, ca turcii, apoi se 
ridicau în picioare și dănțuiau danţuri ciudate în jurul idolilor, 
pisând pământul cu tălpile, schimonosindu-și fețele, mișcând 
braţele și trupurile în fel și chip. 

— Eu zic, părinte, că după potop ostiacii au împrumutat 
credinţa lui lafet, fiul lui Noe, spuse Spătarul. Idolatria ostiacilor 
mi se pare că s-a păstrat așa cum au primit-o de la uriașul 
Nemrod. 

...„ Graiul ostiacilor - însemna Milescu în caiet - cuprinde 
multe dialecte, așa că nu se prea înţeleg între dânșii.” 

Rasfoindu-și cărțile, Milescu afla că grecii nu-i cunoșteau pe 
ostiaci decât din auzite. Știau că-s ichtiofagi, pe rusește, 
râboiaţi, adică mâncători de pește. 

Într-adevăr, după spusa cazacilor, ostiacii se hrănesc aproape 
numai cu pește și cu niște rădăcini albe de susak”. Peștele îl 
mănâncă crud, fiert și uscat. Nu folosesc sarea. Dacă mănâncă 
pâine multă se-mbolnăvesc și mor. Câtu-i vara de lungă 
pescuiesc și adună rădăcini de susak, mari cât nuca, uscându-le 
pentru iarnă. Doctorul Ivan luriev ceru asemenea rădăcini să le 
cerceteze: erau făinoase și dulci, în adevăr gustoase la 
mâncare. Omadari spunea că și chinezii, la cele mai alese 
ospeţe, mănâncă asemenea rădăcini fierte și îndulcite cu miere. 

Cei doi iscoditori, Grișa Hlib și Radu Marcu, pătrunseră în 
iurtele ostiacilor. Duseră daruri felurite: mărgele de sticlă 
colorată, ace de fier, brățări de alamă lucitoare, așa cum fac de 
obicei neguţătorii când vor să cumpere, ieftin, blănuri scumpe. 
Văzură cum, cu mâini subţirele și agere, femeile ostiace 
pregăteau blănurile de vulpi ori de samur, jupuiau peștii de piele 
și curăţau aceste piei, după un meșteșug numai de ele știut. Din 
aceste piei de pește dubite în buruieni și scoarță de arin până se 
fac mai moi decât catifeaua, ostiacele croiau îmbrăcăminte, 
măiestrit cusându-le una de alta, fără a pierde niciun petecel. 
Făceau haine, pantaloni, cămăși, ciorapi, căciulițe frumoase, 


5” O plantă care crește prin acele regiuni, cu ai cărei bulbi se hrăneau ostiacii. 


pentru ele și pentru bărbaţi. În iurte, pe jos, erau așternute 
blănuri de urs sau de lup. Pe paturi, blănuri moi, scumpe, 
călduroase, de vulpe ori jder. Rar se vedeau în iurtele ostiacilor 
pânzeturi ori covoare, aduse de cazaci și de negustori, în 
schimbul blănurilor. Hlib pipăi firul subţirel, moale și mlădios ca 
o strună cu care cosea o fată ostiacă și află că-i făcut din vine 
sau maţe de pește. Cusăturile lor erau deosebit de meșteșugite, 
cu toate că ostiacele cele mai multe nici n-aveau ace de fier, ci 
se slujeau doar de subţirelele și ascuţitele oase de pește. 

Povestiră acestea lui Milescu, adăugând: 

— Mai scrie, domnia-ta, acolo, în caiete, Neculai Gavrilovici, 
că ostiacii au femei berechet. Fiecare ţine câte vrea. Și că toate 
sânt roabe. Au ochii pieziși, dar nu-s urâte. Putem zice, 
dimpotrivă. 

Din Surgut plecară la 29 mai. Vremea se încălzise binișor. 
Uriaș, fluviul Obi curgea ca un nesecat potop de ape, 
revărsându-se peste maluri, prin păduri fără capăt. De fapt era 
tare greu să vezi unde sfârșeau malurile. Ape turburi și iarăși 
ape turburi, cât încăpea zarea și dincolo de ea. Ici și colo pâlcuri 
de copaci ori dâlme mari de gheaţă. Încolo, ape multe și reci. Nu 
s-auzea decât foșnetul adânc, greoi, al curgerii fără-nceput și 
fără sfârșit. Și acest geamăt de-adâncuri de ape nu turbura 
liniștea, ci parcă și mai neclintită o făcea. Sloiurile de gheață nu 
mai erau nici multe, nici primejdioase. Vâslașii vâsleau în susul 
apei, înfruntând, din când în când, repezișuri sau cataracte. Cu 
toate că vântul bătea din spate, totuși luntrele înaintau încet. 
Milescu poruncise cârmacilor să fie cu mare băgare de seamă, 
să nu se împotmolească în acest noian de ape. Adesea nici nu 
mai știau dacă merg pe albia fluviului ori dacă nu cumva au 
rătăcit prin locurile de revărsare. Spre seară însă vântul prinse 
iar să șuiere ameninţător prin pădurile de cedri, de pini, de 
mesteceni și plopi, stârnind și împroșcând valuri după valuri de 
zloată. 

Cu toate că era lumină aproape douăzeci de ceasuri din 
douăzeci şi patru, frigul nu mai contenea. Ca să vădească 
asprimea climei siberiene, Milescu Spătarul scria în caietul său 
de călătorie: „La 3 iunie a fost ninsoare, ploaie și vânturi tari; cu 


toate acestea am mers înainte.” 

Plutea mereu înainte, ajutat de-un mănunchi de oameni de 
care se simţea tot mai legat. Străbătea locuri arar tulburate de 
oameni. Aici, de veacuri și veacuri, firea se schimba domol. Pe 
maluri stuhul putrezea și din putregai creștea altul. În păduri 
copacii morţi se topeau, jos, și alţii se hrăneau din însuși 
putregaiul lor. 

În acele zile de la începutul verii siberiene, expediţia 
Milescului se luptă cu vânturile care surpau copacii în taiga și 
ridicau pe fluviul Obi valuri ca pe mare; se luptă cu ploile, cu 
revărsarea apelor, cu zăpada și viscolele Siberiei. Grăbea să 
ajungă la râul Ket, care curge dinspre răsărit, dinspre lenisei, 
vărsându-se în Obi, și trebuiau să grăbească pentru că, în 
aceste părţi din Siberia, după spusa localnicilor, odată cu 
căldurile începe și o mare pacoste: țânțarii și muștele. Ostiacii 
cred că nici nu se poate închipui chin mai nemilos ca acela 
pricinuit de muștele și ţânțarii din lungul leniseiului și a 
afluenților lui, în lunile iulie și august. 

Către seară au tras la mal, aproape de niște iurte ostiace, să 
se adăpostească de furtună și să se odihnească vâslașii, să se 
mai încălzească și să-și mai usuce straiele. Hlib cel iscoditor 
porni spre iurte, să ia foc și, ca de obicei, să afle ceva vrednic de 
însămnat în caietul lui Neculai Gavrilovici. 

Ostiacii din acel cătun prinseseră tocmai atunci un urs 
cafeniu, mare și fioros, namilă de urs, nu alta. Il băgaseră într-o 
iurtă. Abia încăpuse pe ușă. Acum ostiacii, trași mai înapoi la 
vreo zece-cincisprezece pași de la intrarea iurtei, încordau 
arcurile, ocheau și străpungeau dihania cu săgețile, cu toate că 
era moartă de mult. După ce împlântară în hoitul ursului vreo 
zece-douăsprezece săgeți, porniră să-l bată cu ciomegele pe 
rând, setoși de răzbunare. Femeile se feriseră într-o parte și cu 
mâinile la gură priveau cu admiraţie la bărbaţii lor cum 
săvârșeau un lucru vitejesc și sfânt. 

Grișa Hlib făcu semn lui Livanov să se apropie. Când văzu că 
sânt doi, unul dintre ostiaci se apropie întrebând pe rusește: 

— Pace? 

— Pace! răspunseră cei doi călători, cerând îngăduință să 
vadă și ei acest ciudat ceremonial. După ce se încredinţară încă 
odată că musafirii n-au gânduri dușmănoase, le îngăduiră să 
rămână. 


După ce au bătut hoitul ursului, ostiacii, rostind blăsteme și 
rugi, au sărit și dănţuit în jurul lui, schimonosindu-și obrazele și 
încolăcindu-și braţele ori picioarele, răsucindu-și trupurile. 
Ostiacul care rupea rusește le spuse că acest urs bătrân și 
puternic, cum nu se mai află, a făcut multe stricăciuni satului 
lor: a ucis oameni, a îngrozit femeile și copiii, a alungat vânatul 
din pădure și peștii din fluviu. Că, de bună samă are pe Șeitan, 
adică pe diavolul în el. Ostiacii cred că Șeitan ia adesea chip de 
urs, dând târcoale satului și primejduind viaţa oamenilor. 

Acum însă au prins dihania necuratului și ucid și pe dracul din 
el, cu săgețile, cu bâtele, cu blăstemele. 

Milescu Spătarul ascultă povestirea despre acest obicei și o 
însemnă în caiet, măcar că mâinile îi erau ţapene de frig. Preotul 
Petru îi jălui pe bieţii ostiaci, că toată religia lor nu-i decât 
vrăjitorie și credinţă în necuratul. 

Plutind mai departe, la 4 iunie ajunseră la Narim. Orașul vechi 
era pustiu. Cel nou se clădea acum pe un ostrov în mijlocul 
fluviului Obi. Casele erau făcute din bușteni groși, abia 
îngălbeniţi de vreme. În Cetăţuia Narimului străjuiau patruzeci 
de cazaci. În apropiere, pe malul fluviului Obi se resfirau multe 
iurte de ostiaci. Harnici oameni ostiacii și vrednici - recunoșteau 
cazacii din Narim - cu toate că au scule foarte sărace și 
primitive, au tăiat totuși copacii oricât de groși, au scos cioatele 
și au făcut ogoare pe locul pădurii. Semănăturile abia au 
început, măcar că-i iunie; aici vara e foarte târzie. Cu toată 
vrednicia oamenilor, grânele: secara, orzul, ovăzul cresc destul 
de greu prin aceste locuri. Și aici cei mai mulţi ostiaci sânt tot 
vânători și pescari. După spusa voievodului din Narim și a 
neguţătorilor de blănuri, nicăieri în împărăţia Siberiei nu se 
vânează samuri așa de mari și de frumoși ca la Narim și 
Berezov. 

Și ostiacii din preajma Narimului sânt supuși ţarului. Dar 
adesea ei se răscoală, pradă, ucid și slobozi vor să fie, să 
vâneze, să pescuiască fără opreliște și de nimic și de nimeni să 
nu le pese. De curând - povestesc cazacii din Narim - s-au 
răsculat ostiacii din Neiughina și au prădat caravana care ducea 
tributul ţarului - mii de blănuri scumpe. Cu mare greutate au 
fost aduși iar sub ascultare. Nu s-au luat măsuri mai aspre 
împotriva lor de teamă să nu se răscoale și celelalte triburi. 

A doua zi, 5 iunie, plecară din Narim, vâăslind în susul apei, pe 


ninsoare, viscol și ger, înfruntând valurile stârnite iarăși pe Obi. 
Mulţi erau uzi ca șoarecii și le clănțăneau dinţii în gură de frig. 

La 8 iunie ajunseră la vărsarea râului Ket. De aci, părăsind 
fluviul Obi, cele trei luntre ale expediției, călăuzită de Milescu, 
apucară la stânga, drept spre răsărit. 

Întâiul popas l-au făcut la Ketskoi. Din această cetăţuie se mai 
vedea cum fluviul Obi își târâie alene apele tulburi spre 
miazănoaptea cea rece. 

Milescu culese știri de la cazacii din Ketskoi și de la câţiva 
ostiaci bătrâni. Află că în susul râului Ket vor avea de plutit cam 
vreo șase săptămâni. Vremea începea să se încălzească. Înșiraţi 
ori grămădiţi în pâlcuri asemeni unor năluci albe, mestecenii 
răspândeau miros plăcut în liniștea serilor siberiene. In zilele 
calde, frunzulițele, în chip de inimioare, creșteau văzând cu 
ochii pe crengi plângătoare. Seara, stând în jurul focului, 
călătorii simțeau cum pământul dospește ciudat, grăbit, o viaţă 
nouă, clocotitoare, puternică. Vidrele, cu zecile, se furișau pe 
lângă maluri; își rânduiau vizuinile pentru pui ori vânau pește. 
Dibaci și harnici, castorii își zideau din lut cuiburi rotunde, 
negre, ieșite deasupra apei ca niște căciuli uriașe puse pe 
calupuri în faţa atelierelor de cojocărie. Călătorii priveau de-a- 
mirare cum își meștereau castorii casele, cu labele și cu dinții, 
parcă ar fi fost niște copii. Unii zideau, alţii cărau lut, înotând 
greoi, bătând apa cu cozile late ca niște lopățele. Tot cuprinsul 
acestor ape părea o ţară din poveste unde, deplin stăpâni, 
castorii își construiau satele și orașele lor. Păsările, stoluri 
nesfârșite, se zbenguiau prin văzduh, ţipau tare, prindeau pește 
în luciul apei, se hârjoneau ori se vânau între ele. Văzduhul era 
încă tot nestatornic: acuși veneau adieri calde, acuși fiori reci se 
iscau de neștire. Dar căldura biruia; biruia tot mai mult, 
înstăpânindu-se deasupra apelor aburinde, printre copacii 
pletoși. 

În amurg, târziu de tot, taigaua se liniștea două-trei ceasuri. 

În zori hreamătul pornea iară, mai puternic, mai nestăvilit. 

La lumina făcliei, lângă foc, între ceilalți călători, Milescu își 
rânduia însemnările despre fluviul Obi, pe care geografii cei 
vechi, în neștiința lor, îl socoteau drept hotarul dintre Europa și 
Asia. Ei n-au văzut, niciunul, acest uriaș fluviu. Știau doar din 
auzite că se numește Obi și că se varsă în Oceanul Inghețat. Nu 
cunoșteau nimica despre popoarele trăitoare pe malurile lui. De 


fapt, Obi este un nume latinesc; tătarii îi zic Amar. În lungul lui, 
cum adeveresc cei care au străbătut ţinuturile acelea, nu sânt 
munţi. Taigaua cuprinde o bună parte din cursul mijlociu al lui 
Obi. Milescu își însemna cu grijă toate numele popoarelor din 
lungul fluviului Obi și tot ce a aflat despre îndeletnicirile și viața 
lor, ori despre rodnicia și bogăţia stepelor din susul fluviului. 
Vânătorii ostiaci știau că peste stepa și peste munţii de la 
izvoarele fluviului Obi drumul spre Pekin durează o lună de zile, 
dar e osebit de greu, pentru că trece tocmai pe unde deșertul 
Gobi e mai lat. 

Milescu însemna, așijderi, numele tuturor afluenților, la rând, 
așa cum îi spuneau localnicii că se varsă în Obi. Și în harta 
Siberiei el desena și chipul acestui uriaș arbore cu sute de 
crengi. Astfel umplea cu nume si date petele albe de „terra 
incognita”. Unii i-au vorbit despre însemnătatea orașului Tomsk 
ca nod de drumuri și de negotţ, alţii despre un lac mare, Telezki, 
căruia buharienii îi zic Alton. Cică din acel lac ar izvori chiar Obi. 
Scria tot ce afla despre popoarele rătăcitoare prin stepele și 
munţii de la izvoarele lui Obi. 

— Poate aceste neamuri vor pieri ori s-or amesteca și nimeni 
n-o mai afla ceva despre ele, spunea Milescu către Livanov. 
Dacă n-ar fi fost Herodot, câte popoare, pierdute în neființă, noi 
nu le-am ști nici măcar numele? 

Grișa Hlib i-a adus, în popasul de lângă foc, un ostiac bătrân, 
dintr-o iurtă de lângă Ketskoi. Și ostiacul povesti cum a coborât 
cu luntrea pe Obi în jos, până la vărsarea fluviului în Oceanul 
Îngheţat. Acolo a vânat urși albi. 

Vara, marele Obi cară atât de multă apă dulce în ocean, încât 
birue apa sărată până hăt departe spre gheţurile cele veșnice. 
Gura lui samănă cu un golf uriaș de apă dulce. „Acolo - istorisi 
ostiacul mai departe - zilele sânt foarte scurte în timpul iernii, 
două-trei ceasuri, iar gerurile osebit de aspre. Anevoios este de 
trăit și de vânat în acele locuri de la miazănoapte; chiar pentru 
niște oameni puternici și răbdurii cum sânt ostiacii”. 

Apa fluviului Obi curge lin și, de obicei, tulbure, mâloasă. Fiind 
adânc și foarte lat, furtunile înalţă pe el valuri mari și viforoase, 
ca pe mare. Malurile i-s joase; de aceea apa ușor se revarsă 
înecând stepa și pădurile, formând lacuri întinse în tot lungul 
cursului lui. In niciun alt fluviu nu trăiește atât de mult pește ca 
în Obi. Mai cu samă nisetri și moruni, osebit de grași, de mari, 


de gustoși - hrana zilnică a ostiacilor. 

Râul Ket se varsă în Obi prin trei guri, fiecare mai mare decât 
râul Moscova. Acest lucru călătorii îi văzură mai bine în zorii zilei 
de 9 iunie când, urcând pe Ket în sus, s-au depărtat de noianul 
de ape ale fluviului Obi. La început plutirea semăna cu cea de 
pe Obi și Irtiș. 

Trecură pe lângă satul unde, cu câţiva ani în urmă, s-au 
răsculat ostiacii conduși de căpetenia lor Kirgheul. Atunci ostiacii 
au prins pe ostașii ţarului și i-au dus departe, în străfunduri de 
pădure. Au răpit și bagajele în care se găsea tributul pentru tar, 
luând toate blănurile strânse ca iasak de la popoarele de pe 
lenisei. Au strigat că nu vor să fie supuși nimănui. 

— lată, și pe aici se mai află câte un frate al lui Stenka Razin, 
a spus Grișa Hlib către Radu. Ostiacul cu care am vorbit mi-a 
destăinuit cât de greu le-a fost soldaţilor să-l aducă pe Kirgheul 
iar sub ascultare și să-l silească a plăti iarăși iasak, împreună cu 
tribul său. 

Feciorul de boier din Tobolsk, Boris Zotov, auzind această 
vorbă, a întrebat: 

— Cazacule, nu ţi se pare că cercetezi și întrebi prea multe 
despre răzvrătirile acestor sălbatici? 

— Nu, boierule, răspunse Grișa, surăzând. Aflu, ici-colo, câte o 
știre pentru stăpânul nostru, pentru Neculai Gavrilovici, cum faci 
și domnia-ta, de altfel. Din Moscova am pornit ca oameni cu ochi 
deschişi, să vedem tot, iar nu să orbecăim ca orbeţii. Despre 
Kirgheul a scris în caietul lui și jupân Spafarii. 

— A scris și că-i „frate” cu ticălosul de Stenka Razin? 

— Dacă n-a scris-o, a făcut foarte rău. Pentru că isprăvile lor 
se aseamănă. 

— Eşti isteţ, cazacule... prea isteț chiar. 

— Ce să-i fac, Boris Andreevici? Așa m-a zămislit muma... 


5 
Vremea s-a încălzit de-a binelea. Două zile călătoria a fost 


plăcută și lină ca o plimbare cu luntrea pe liniștite ape. Călătorii 
au îmbrăcat straie subţiri și sprintene. Cazacii stăteau la soare 


pe doșanicuri și cântau de răsunau nesfârșiţii codri ai Siberiei. În 
popasuri, jucau și se veseleau nevoie mare. Simţeau în jur 
văzduh îmbietor de primăvară. Și cântau și se veseleau, așa 
cum cântă și zburdă, la vremea asta, toate vietăţile sălbaticei 
taigale. 

Și mai mult ca înainte, în zilele următoare, toată înconjurimea 
plină de lacuri, de mlaștini și de smârcuri, începu să mișune, să 
chiftească, să zumzăe și să viermuie. Totul se schimba, se 
prefăcea ca într-un vis fantastic. Păsările spintecau grăbite 
văzduhul, parcă într-o tot mai nesfârșită joacă și alergare. 
Țipetele și cântecele lor tot mai tari, mai nenumărate lunecau 
deasupra apelor și se întorceau răsunete din codrii nepătrunși. 
Se iviră, mai ales spre seară, ţânţarii. Pișcau de mâini, de obraz 
și zbârnâiau ascuţit pe la ureche. Nimeni nu mai putea sta 
liniștit, lopătarii dădeau din cap cum dau caii vara. Ceilalţi 
trebuiau să se apere cu frunzare. 

De la gârla lavaskina luară lopătari ostiaci care cunoșteau mai 
bine firul apei. Ei povestiră că în aceste locuri vin vânătorii și 
căpcănarii ca la o strungă, să prindă vidre, vulpi, castori, samuri, 
sângeapuri, un fel de jderi cu blană cenușie și caldă. În fiecare 
an se aleg cu bună dobândă de blănuri scumpe. Și-n adevăr, 
cuiburile castorilor ieșeau deasupra apei, în pâlcuri, mii și mii, ca 
mii și mii de mușuroaie înalte, netede, rotunde, pe o pajiște lină, 
printre mesteceni și arini. 

Vâsliră cincisprezece zile în susul Ketului. Vara se descătușase 
neașteptat de repede. Vietăţile forfoteau nestăvilite în toată 
pădurea și în tot noianul de apă și de păpuriș. Stoluri și iară 
stoluri de păsări gălăgioase, cârduri de pești, cete de castori, 
roiuri de țânțari și de muște. Toate aceste vietăţi, hrănindu-se 
unele din tagma altora, înotau, se târau, zburau, cântau, ţipau, 
răcneau, vânau, pescuiau și mai ales creșteau pui, nesfârșit de 
mulţi pui, în nesfârșit de multe cuibare: unele în vizuini și 
scorburi, altele în stufăriș des și înalt... Adesea, la anume 
ceasuri ale zilei, strigătele păsărilor erau întrecute de orăcăitul 
broaștelor. Atunci parcă toată imensa întindere de apă ar fi fost 
sălaș de trompete sparte, în care suflă trompetiști smintiţi. 

Intr-o seară ostiacul cu nume rusesc, Maximka, stăpânul 
ținuturilor de pe râul Pigma, după ce dădu călătorilor multe 
lămuriri despre vânătoarea de samuri și de castori, le povesti 
despre o ciudățenie: 


— Aci este lacul Kaludina. În el se varsă râul Kasu. Pe acest 
râu este un loc unde dacă în apă cade un copac și stă acolo trei 
ani, se împietrește, ori cât de gros ar fi. Mulţi oameni de pe aici 
au asemenea lemne împietrite. Le pun temelie la case. 

Pe malul râului Ket sânt puţine câmpii. Mai mult poiene, în 
care vara asta zorită a înflorit pajiști uimitor de frumoase, cu mii 
și mii de flori albe, roz, liliachii. Toţi se miră când au crescut și 
au înflorit așa de repede. Nici n-au băgat samă. Plutește în 
văzduh, adesea, mireasmă îmbătătoare de crin sălbatic. 

— Păcat că ţânţarii nu ne lasă s-o sorbim cu sete, regreta 
Favorov. Când trag mai mult aer în piept, înghit câte un roi de 
țânțari și de musculițe. 

Dincolo de maluri, de îngustele poiene, codri adânci, 
nestrăbătute păduri, gârle mâloase, lanţ de mocirle, de bălți, de 
lacuri putrede, ca și în lungul fluviului Obi. Și toate colcăe de 
broaște, de lipitori, de pește, de țânțari și de muște. Peste toate, 
nesfârșite stoluri de păsări 

— Pământul e rodnic pe-aici - spuneau vâslașii ostiaci - și s-ar 
putea face sate frumoase, dacă n-ar fi urgia ţânţarilor. 

În adevăr, de răul muștelor și al ţânţarilor, călătorii nici nu 
puteau privi în liniște frumusețea firii, năprasnic trezită la viață. 
Izvorând parcă din apa clocită, ţânţarii roiau tot mai neînchipuit 
de mulți, bâzâind ascuţit, ciudat, supărător, îmbăcsind văzduhul 
ca o ceață, pișcând usturător, dând buzna în ochi, năpustindu-se 
în gură, strecurându-se pe mâneci, pe sub gulere. Pretutindeni 
căutau sânge. Din pricina lor, ţinuturile în lungul Ketului sânt 
aproape pustii. Ici-colo, rar, câte un pâlc de iurte ostiace 
părăsite privesc de pe mal la apa Ketului, cum trece tulbure si 
neagră. Cazacii povesteau că ostiacii din aceste ţinuturi au 
pierit, de mult, fie războindu-se trib cu trib, fie din pricina bolilor 
necruțătoare, a frigurilor iscate de țânțari și de muștele ce 
bântue pe-aici, fie din pricina foametei. Mai anii trecuţi au fost, 
prin aceste locuri și prin împrejurimi, lipsuri așa de mari, viscole 
și furtuni atât de îngrozitoare, o iarnă atât de lungă, încât mulţi 
ostiaci și-au mâncat chiar și copiii. 

Poienile îmbălsămate rămaseră mult în urmă; străbăteau 
ținuturi triste, deznădăjduitor de triste. Nesfârșite întinderi de 
ape putrede, bălării crescute buiac și răgălii încâlcite, din care 
soarele izește miasme zăcute, înăbușitoare. Doar noaptea, pe- 
ntinsul zărilor întunecate scăpărau și săgetau uriașe fulgere, 


uimitor de mari, de luminoase, de dese, albind o clipă smoala 
cerului, apoi și mai neagră lăsând-o. Văzuse Milescu furtunile din 
Carpaţi ori de pe Bosfor; dar întâia oară străbătea ţinuturi 
sălbatice cu toate stihiile dezlănţuite. Nebănuite spaime îl 
cutremurau în fața firii cu neputinţă de domolit. Și pe deasupra, 
țânţarii și muștele deveneau ucigaș de îndrăzneţe. 

— Mai rele decât plăgile Eghipetului, se tânguia preotul 
Petru... 

De potopul înţepăturilor, feţele și mâinile călătorilor se umflau 
ca niște pâini. Favorov, Constantin Evstatievici, Makarie când 
nădușeau de fierbințeală, când clănțăneau din dinţi parc-ar fi 
prinși între sloiuri de gheaţă. Nimeni nu mai are odihnă nici zi, 
nici noapte. Voievodul din Narim spusese ceva, în fugă, despre 
țânțari: zicea c-ar fi fost bine să aibă niște glugi și niște obrăzare 
anume croite, din pânză rară. Dar nimeni nu l-a luat în samă, iar 
el n-a stăruit. Focul și fumul nu mai sperie norii de muște și 
țânțari. Roiurile lor sânt tot mai dese, mai îndrăzneţe. Călătorii 
nu puteau mânca decât întovărășindu-se câte doi: unul să facă 
întruna vânt cu frunzare, iar altul să-și ducă, pe fugă, 
îmbucătura la gură. Și nici așa. În câteva ceasuri peștele ori 
carnea făcea viermi și mirosea ucigator. Mulţi oameni din 
caravană căpătară fierbințeală și amețeli, iar când dormeau 
aiureau. Doctorul luriev avea de luptat și împotriva viermilor 
care năpădeau rănile și nu le lăsau să se tămăduiască. 

Dar mai ales aceste gâze mici nu-i lăsau pe drumeţii să 
lucreze și să se odihnească. Favorov, Milescu, Livanov, doctorul 
își făcură obrăzare din pânză, din cămăși. Se îngrijiră să aibă 
asemenea obrăzare și vâslașii, și cârmacii doșanicurilor. 

La asemenea năpastă nimeni nu se așteptase. Spiridon se 
învălise într-o pânză de in și nu se descoperea nici să mănânce. 
Ignatie Milovanov începu să se arate furios pe ocârmuitorul 
caravanei. Striga la vâăslași, în timp ce pe faţă îi șiroia nădușeala 
râuri: 

— Mânaţi!... Împingeţi mai repede, lua-v-ar dracu'!... Să ieșim 
odată din iadul ăsta... Nu pot nici să mănânc. Cum deschid gura, 
o mie de muște se năpustesc... Ptiu! lac-am și-nghiţit una... Și 
mormâind printre dinţi: Dacă am fi călăuziţi de un om vrednic, 
nu ne-ar mânca muștele... Spafarii a greșit că nu m-a ascultat, 
n-a luat alt drum. Auzi, vitejie! Vrei să străbați Asia, să cucerești 
lumea și să mori mâncat de țânțari... 


Unii erau trişti, muţi, istoviţi de oboseală, de nesomn, lihniţi 
chiar de foame. Noroc că, din când în când, mai treceau pe 
lângă copacii uriași cu frunţile în cer, bătrâni de sute și sute de 
ani, ori pe lângă poiene cu flori luminoase, cum numai în ţara 
fericirii pot înflori și atunci li se luminau privirile. Noroc că, din 
când în când, mai venea câte o ploaie și mai astâmpăra 
țânţărimea. Se mai puteau odihni oamenii. Dar înainte și după 
ploaie asaltul ţânţarilor era și mai grozav. 

— Neculai Gavrilovici, să nu scrii despre țânțari și despre 
muște în caietul domniei-tale, că sperii toţi negustorii, spuse 
Favorov, apărându-se cu un smoc de cetină. 

Numai Grișa Hlib, Radu Marcu și Nepripasov nu-și pierduseră 
voia bună. Râdeau că multora li se strâmbau chipurile, că mulţi 
moțăiau, iar alţii se jeluiau întruna. Ei beau vodcă și ajutau 
vâslașilor ori cârmacilor. 

— Jupâne doctor, să știi! Vodca nu le place nici muștelor, nici 
ţânţarilor. Uite, pffuit! Cum simt abur de vodcă se învolburează 
ametțite, mai rău ca de fum. Se îmbată... 

Radu Marcu glumea către Milescu, pe românește: 

— Abia acum înţeleg. La „Alexăndrie” scrie că Alexandru 
Machedon a dus război greu cu ţânţțarii și cu furnicile! Abia 
acum înţeleg că dacă a biruit în lupta cu aceste lighioane, apoi 
în adevăr mare vitejie a săvârșit. Merita să-l scrie în carte. 

Plutiră totuși înainte, mereu înainte pe apele negre ale 
Ketului. În unele locuri, mai ales spre seară, venea duhoare 
zăcută de mlaștini dospite, înfierbântate în soare. Uneori îi 
întovărășa, de pe maluri, neostoit ţârâit de greieri și cosași. 
Seara, în popasuri, făceau focuri mari pe țărm, ca să se apere 
de țânțari. La lumina acelor focuri și în dosul perdelelor de fum 
ascultau povestiri despre suferinţele și vitejiile cazacilor și ale 
țăranilor ruși care întâia oară au străbătut aceste locuri grele, 
pline de năpăști și primejdii. 

Până la miezul nopţii broaștele se sfădeau răgușit. Apoi se 
lăsa o liniște grea, plină de taine, străbătută de un farmec 
sălbatic. 

Cu cât drumul devenea mai greu, cu atât caravana se simţea 
mai unită, mai îndârjită în înfruntarea piedicilor. Singur Ignașka 
Milovanov cârtea. Se supăra pe vâslași că vâsleau prea încet, pe 
cârmaci că nu luau drumul cel mai bun, să scoată mai repede 
caravana din apele blăstămate ale Ketului. Se arăta 


atoateștiutor. 

— Peste trei zile - stârvuri! Asta vom fi. Nimeni n-o să mai 
știe, nici după ciolane, care-i Milovanov, Nepripasov ori 
Spafarii... Ne istovesc ţânţarii! făcea zarvă în luntrea lui. Il 
defăima pe Milescu: Nu se pricepe. l-am spus doar că ăsta-i 
drum ticălos. Nu m-a crezut. În loc s-asculte sfatul unui om 
umblat prin cotloanele Siberiei, poftim, stă de vorbă cu 
slujitorii... Cică-i de neam mare... Mi-i teamă că se trage din 
rândașii vreunui boier moldovean... Și ce facem noi? Ce sântem? 
Solie măreaţă pentru strălucitul bogdihan, ori pentru mofturile 
doctorului luriev care strânge buruieni? Batjocură, nu solie!... Și- 
apoi de ce tot spune Spafarii că vrea să ia neguţători din 
leniseisk, din Nercinsk? Ce, noi nu sântem de-ajuns? De ce ne 
trebuie atâţia neguţători? Noi n-avem mărfuri? Ori vrea să ne 
clănţănim în Pekin tot cu-ai noștri pentru mărfușoara noastră? 

La 26 iunie trecură pe lângă ruinele cetăţii lurlukova, unde a 
stăpânit cneazul ostiac lurluk. Priviră dealul frumos pe care a 
stat această cetate, acum pustie și copleșită de copaci, de pe 
frunzele cărora se zvânta rouă dimineţii. Și ostiacii de aici au 
luptat mult pentru trai slobod; când au fost răzbiţi, s-au ascuns 
în uriașele lor păduri și nimeni nu le-a mai dat de urmă. 

A doua zi caravana soliei ajunse la Melkolokolnaia, loc numit 
așa de la clopotul mare atârnat pe malul drept, ca să vestească 
pe cei care vin cu bărcile pe Ket, că se apropie de locuri 
primejdioase: apă repede, maluri strâmte și stâncoase, frunziș 
des. Aici se află și un adapost de iarnă pentru neguţătorii și 
cazacii care duc pe râul Ket în sus, felurite mărfuri, dar mai ales 
grâne până la leniseisk. 

După  Melkolokolnaia, trecând prin ţinuturi mai puţin 
mlăștinoase, țânțarii și muștele se răriră. Vâslind în susul apei, 
caravana întâlni pe țărm și alte adăposturi de iarnă. Aici, cu trei 
ani în urmă, iernase Boris Zotov. Acum el povestea tovarășilor 
de drum despre zăpezile și gerurile îndurate atunci. Singuri și-au 
făcut adăpostul, din butuci și mușchi. Au dormit pe blănuri de 
urs și de jder. Au căutat hrană, dar mai cu samă au dormit, pe 
săturatele, în lungile nopţi siberiene, în adăpostul acoperit de 
troiene, așteptând să se dezgheţe râul și să-și urmeze calea mai 
departe, cu iasakul împărătesc strâns de la ostiacii din preajma 
leniseiskului. 


6 


După zece zile, la 7 iulie, când soarele cumpănea spre asfinţit, 
doșanicurile expediției s-au oprit în mul-țimea de bărci și de 
luntre din portul Makovsk. De la acest port nu se mai poate pluti 
pe apa Ketului în sus. Călătorii trebuie să urmeze drumul 
leniseiskului spre răsărit, pe uscat, peste volocul sau istmul 
dintre râul Ket și fluviul lenisei. 

Pe râul Ket, solia cârmuită de Milescu plutise treizeci de zile. 
O adevărată izbândă; căci, după cum spuneau oamenii din 
Makovsk, de obicei acest drum poate fi străbătut doar în șase- 
șapte săptămâni. 

Cetatea Makovsk era așezată chiar pe malul râului Ket, într-un 
loc frumos, larg, ca o câmpie. Avea douăzeci de case și o 
biserică mare din lemn. In jurul cetăţii se strâng mulţi negustori. 
Ei depozitează aici mărfurile, apoi le transportă cu încetul, pe 
uscat, prin păduri și stepe, până la leniseisk. Lacomi oameni, dar 
cutezători și harnici. 

— Dacă până acum v-aţi luptat cu frigul, cu apa și cu țânțarii, 
de acum, peste istmul dintre Ket și lenisei, vă veţi lupta mai cu 
samă cu noroiul, a spus voievodul din cetatea Makovsk, ajutând 
pe călători să pună cele trei luntre pe căruțe și să le târască 
dincolo de istm, la apa leniseiului. O parte din bagaj a fost 
încărcat pe samare. Locuitorii din preajma Makovskului aveau 
cai mari și puternici, corcitură de cai rusești și calmuci. Pentru 
drumul până la leniseisk, Milescu le-a plătit câte o rublă de 
fiecare cal. 

Până la leniseisk au mers două zile. Greu drum. Multe bălți, 
gloduri mari, clisoase, băltoace rămase de pe urma revărsărilor, 
smârcuri. Adesea caii se-nfundau până peste genunchi. De 
multe ori călătorii au fost nevoiţi să descalece și să împingă la 
carele care duceau luntrele, ori să taie copaci și să facă podeţe, 
trântind butucii în noroaie. Apoi așa, plini de glod până la gât, 
încălecau și... înainte. Noroc că, măcar din loc în loc, rușii care 
mai trecuseră pe aici făcuseră poduri peste mocirlele mai 
adânci. 

Au trecut prin păduri pustii, neîntâlnind ţipenie de om. Au 
găsit o singură casă, într-un loc, aproape de o apă: loc de popas, 
tupilat sub bolți de pini uriași, bătrâni de veacuri. În codrii 
aceștia adânci, nestrăbătuţi, mișunau castorii, veveriţele, 


samurii, râșii. Noaptea ţipau huhurezii, strecurând sulițe de 
spaimă în suflete. Adesea râșii, cu ochi holbaţi, arătându-și 
colții, urmăreau și pândeau, din copaci, caravana, cătând să se 
răpeadă mai ales asupra cailor. Noaptea, oamenii au făcut focuri 
uriașe, să se sperie fiarele. Dincolo de focuri beznă și liniște. Dar 
pe la miezul nopţii, când oamenii dormeau, un cal necheză 
asurzitor de tare, săgetând pădurea și noaptea. Toţi ceilalţi cai 
tresăriră și-n galop se strânseră ciopor, azvârlind din copite. 

Hlib și încă doi cazaci săriră de lângă toc, înșfăcară suliţele și 
se răpeziră, prin smoala nopții, printre copaci, spre calul care se 
lupta cumplit cu o nevăzută primejdie. După câteva clipe Grișa 
se întoarse cu un râs în vârful suliței. Fiara care sfâșiase sălbatic 
grumazul calului și-i sugea sângele își pierduse zilele. 

— Am pierdut un cal, dar o s-avem o blană de râs, șugui 
cazacul, lămurind celorlalţi ce se întâmplase. 

A doua zi, ieșind la locuri mai deschise, în luminișuri de 
poiene, călătorii întâlniră multe sate, cu case din bârne groase. 
Aici pământul era bun și roditor pentru holde. După spusele 
cunoscătorilor, în ţinutul leniseisk s-ar afla peste cinci sute de 
sate. Oamenii de aici se gospodăresc tot mai bine. Ei vând la 
leniseisk și la Krasnoiarsk cai și bucate ieftine. 

Din întâmplare, pe ulițele acestui sat, Grișa Hlib se întâlni cu 
un cunoscut mai vechi. Fugise din Rusia acum cinci ani, după 
moartea lui Stenka Razin. În adevăr, neașteptată întâlnire. 
Aducându-și multe aminte, grăiră aproape un ceas, în șoaptă, 
răzimaţi de-un copac. 

— Batiușca Stenka și-a pierdut capul pentru noi, Grișa... Dar 
nu l-om uita! spuse, la despărțire, ţăranul din satul dinspre 
leniseisk. 

Niciunul din ei nu-și închipuia că, foarte aproape, din dosul 
unei căpiţe de fân, îi auzea cineva. Când se porunci plecarea, iar 
Grișa Hlib aducea în spate un sac cu pâine să-l pună în căruţă, 
Boris Zotov se apropie de dânsul. Rupse o coajă de pâine, 
rânjind: 

— Cazacule, ce mai face batiușca Razin? A 

— De ce mă-ntrebi pe mine, Boris Andreevici? Intreabă pe cei 
care erau în Moscova când... 

— N-o mai fă pe istețul! Am aflat tot. Eşti dintre tâlharii lui 
Stenka Razin. Te-ai întâlnit cu unul de-ai tăi, adineauri. Am să 
cer lui Spafarii să te spânzure, pe loc, aici, „voinicule”!... 


Grișa Hlib așeză pâinile în lada ei din doșanic. Cu coada 
ochiului privea cum se depărtează Boris Zotov. Gândi: „Mă fac 
nevăzut, îndată ce intrăm în vreo pădure”... 

Când caravana porni iară la drum, Radu Marcu se apropie de 
Grișa Hlib, șoptindu-i: 

— Grișa, să nu faci vreo prostie... M-a trimis stăpânul să-ţi 
spun așa: „Nu-l cred pe Zotov. Grișa este un cazac harnic, cinstit 
și credincios. Cine-i caută pricină, își face în cârd cu mine și-și 
pierde capul în mijlocul Siberiei. Eu am nevoie de oameni de 
nădejde aici, iar nu de zavistuitori”... 

În ziua de 9 iulie, caravana sosi cu bine la leniseisk. 

Întru întâmpinarea soliei a ieșit însuși voievodul Mihail 
Vasiliev, cu mulţi slujitori cazaci. Îl primi pe Milescu osebit de 
bine și se arătă nespus de fericit că i s-a hărăzit norocul de a 
ospăta în cetatea lui o solie atât de mare, cârmuită de un 
dvorean așa de învățat. 

După ce cobori luntrele în apă, Milescu dădu drumul 
oamenilor ce-l ajutaseră la trecerea caravanei peste volocul 
dintre Ket și lenisei. 

Douăzeci de slujitori și mulţi neguţători din lenisei erau 
pregătiţi să întovărășească solia până la Pekin. Livanov îi 
împărți, în fiecare luntre, cu tot tarhatul și cu marfa lor. 

Milescu ar fi vrut să plece chiar a doua zi. Dar oamenii, și mai 
ales doctorul, cerură să se mai odihnească aici câteva zile. Să se 
spele că-s plini de noroi până peste cap. leniseiskul, cu cetatea 
lui de lemn, este ca o oază în mijlocul pădurilor sălbatice. In 
spatele cetăţii se ridică mănăstirea Sfântul Pantelimon, zidită pe 
un ostrov frumos, în mijlocul unui lac. Pe sub cetate curge un 
râuleț; pe malul lui, domol și întruna la fel, hurue o moară, 
măcinând făina trebuitoare pentru pita cetății. 

Culegând știri despre trecut de la oameni și din actele din 
cancelaria voievodului Vasiliev, Favorov află că leniseiskul s-a 
întemeiat în 1619. Dar cetatea cea veche a fost arsă pe vremea 
razboiului cu Kirkizii. Cea care se vede acum e nouă. Orașul 
leniseisk are peste cinci sute de case, locuite de cazaci și 
neguțţători. Împrejurul orașului și dincolo de lenisei s-au așezat, 
în vremea din urmă, mulţi țărani ruși fugiți din Europa. Acești 


țărani se adăpostesc aici și fac plugărie. Grișa Hlib era tare 
ispitit să rămână printre dânșii; să taie copacii, să scoată 
cioatele și să-și facă ogor și casă. Poate că în fund de Siberie nu 
l-or mai găsi boierii să-i spună că-i din „voinicii” lui Stenka. In 
aceste locuri se pot găsi bogății destule. Chiar Milescu însemna 
în caietul lui că în satul Verhnaia, nu departe de lenisei, oamenii 
sapă un fel de piatră pe care o ard și scot fier. Chibzuia 
Spătarul, în sinea lui: bine-i ca ocârmuitorii Rusiei să cunoască 
bogăţiile ce zac în pământul Siberiei. Poate, cândva, le-or putea 
prețui și folosi. 

leșind pe malul fluviului, spre seară, Milescu Spătarul cercetă 
încărcarea luntrelor. Când sfârși munca asta se așeză jos, sub o 
salcie. Privi întinderea de apă și roti ochii cuprinzând 
înconjurimea toată: sus pe mal orașul leniseisk; împrejur păduri, 
sălcii, lacuri. Mii de păsări, până hăt departe, brăzdau cerul de 
vară în zboruri line, în zboruri săgetate ori în plutiri ameţitor de 
înalte. Ici, aproape, câţiva lăstuni ţipau rotindu-se jucăuși. Mai 
încolo un stol de nagâţi moţaţi cobora lin spre stuhul unde își 
aveau cuiburile. Pe malul potrivnic, lopătari cu ciocuri late și 
pelicani greoi ca niște moșnegi gușaţi se strângeau stoluri 
amistuindu-se în tainicele culcușuri din stufărișul des, înalt, 
verde. 

Câtăva vreme Milescu Spătarul își odihni ochii pe smaraldul 
coroanelor de sălcii pletoase, plecate spre apa lină, ca niște 
făpturi care sorb din unda purpurie, sclipitoare în raza 
amurgului. Asculta molcomul șopt al apei, asculta tăcerea uriașă 
a taigalei îndepărtate, în care leniseiul intra ca o uriașă spadă 
de argint, de aur și de foc. Surâdea spre soarele care apunea în 
roșie margine de zare. Surâdea amintirilor ce se zămisleau în el. 
ÎI învălui un simţământ cald, duios, istovitor de duios. A mai 
văzut cândva asemenea locuri minunate; undeva, departe, la 
mii de verste de aici. Și-i era dor de acele locuri scumpe și 
depărtate. Nesfârșit de dor. 

— Radule, vino mai aproape! strigă el pe românește spre 
slujitorul său care mai trebăluia la luntre. Și când Radu fu 
aproape, grăi: Privește! Parcă-i Dunărea, Dunărea noastră, 
Radule. E așa de frumos, încât îmi pare că sântem în Moldova!... 

Tăcu. Unda leniseiului, jos, la câţiva pași, șopotea încetișor, 
potolit, ca și vălurelele Dunării, cu ani în urmă, când un tânăr 
furtunatic și zurbagiu se-ntorcea de la ţărmul însoritului Bosfor, 


tânjind acel tânăr după ţara lui, după cerul blândei Moldove. 
Radu Marcu nu spuse nimic, fără numai că slobozi suspin lung, 
din adânc. Dar când păinjeniș de lacrimi se lăsă pe ochi, rupse 
tăcerea: 

— Ce departe sântem, stăpâne... 

— Poate acuma, la lași, soarele-i abia la prânzul cel mic. 

— Cum adică? se miră slujitorul. Aici văd că asfinţește. 

— Așa-i calea soarelui în jurul pământului rotund. Și gândul 
urmă: Acum la lași meșteșugarii de pe ulița Rotarilor bat de zor 
din ciocane și zângănesc nicovalele. La Trei lerarhi ceasul sună 
miezul zilei. Teii din faţa curții domnești se scutură lin, 
răspândind mireazmă dulce. 

— Dorul de ţară te face mai om, stăpâne. Pribegit-am 
îndelung, spre multe zări, mai suspină încă odată Radu. lar dacă 
acuma ne aflăm aici, pe lenisei și ni-i inima acolo, la Moldova, 
gândesc că fi-vom cândva tocmai cu călătoria asta a noastră, de 
folos Moldovei. Că nu în darn am îndurat și frigul, și vântul, și 
primejdia valurilor, și glodurile, și singurătatea înfricoșătoare a 
pădurilor siberiene, și usturimea ţânţarilor. Nu în darn. Poate în 
veac, cândva, oricât de departe, va răsuna știrea despre fapta 
noastră. S-or gândi atunci oamenii că am despicat cale nouă, 
cum zici domnia-ta, cale nouă prin ţări și sălbatice locuri, biruind 
grele piedici și nevoi... 

— Ai dreptate, Radule... zâmbi Milescu, fericit că puiul de 
iobag de acum treizeci de ani gândește azi parcă însuși ar gândi 
și-și tălmăcește gândurile parcă însuși inima lui le-ar tălmăci. Și 
copleșit de puterea acelei clipe, Spătarul scoase din tașcă de la 
șold cartea trimisă de Dosoftei de la ţara Moldovei. Deschise și 
citi cu glas tremurat, să se-nfioare și unda leniseiului de dulce 
graiul Moldovei: 


„La apa Vavilonului, 

Jelind de țara Domnului, 
Acolo șezum și plânsem 

La voroavă ce ne strânsem 
Si cu inimă amară 

De Sion și pentru tară 
Aducându-ne aminte 
Plângeam cu lacrimi herbinte. 
Si bucine ferecate 


Lăsăm prin sălcii aninate. 
Că acolo se-ntrebară 

Aceia ce ne prădară 

Să le zâceam vers de carte 
Într-acea străinătate... 

Ce nu mi să da-ndemână 

A cânta-n țară străină 

De te-aș uita țară sfântă 
Atuncea să-mi vie smântă? 
Și dreapta mea să uite 

A schimba viers în lăute. 
Să mi se prinză limba 

De gingini, jelindu-mi scârba. 
De te-aș mai putea uita-te, 
lerusalime cetate...” 


De lângă doșanicuri, Grișa Hlib privi la cei doi moldoveni. Cu 
toate că rosteau cuvinte neînţelese, el tot pricepu că vorbesc 
despre lucruri dragi inimii lor. După scurtă vreme, oleacă mai la 
vale, sub pletele altei sălcii uriașe, doisprezece cazaci, în frunte 
cu Grișa Hlib, începură să cânte, lin, întovărășiţi de glas de guslă 
și strună de baian: „O Dunai, Dunai”... „Dunăre, Dunăre, drum 
fără pulbere”... 

Și așa de frumos era, așa de lin asfinţea soarele, așa de dulce 
răsuna cântarea sub cerul înalt, că oamenii, grăind rusește, 
moldovenește ori limba ostiacă, se simțeau nespus de aproape 
unul de altul. Şi parcă aceste scurte clipe de adâncă bucurie 
răscumpărau ostenelile și suferinţele de până acum și pe multe 
din cele ce-or mai întâlni încă pe lunga și nestrăbătuta lor cale 
spre răsărit. 

Bogate știri culese Spătarul Milescu de la oamenii aflați în 
acele zile la leniseisk. Mai întâi grăi cu neguțătorul Eustaţie 
Filateev care venea din China pe drumul Selenginskului. Tare 
bucuros că stă la sfat cu un om atât de însemnat - solul 
măritului țar - Filateev povestea răsucindu-și musteața și 
netezindu-și întruna barba: 


58 Sminteală, nebunie. 


— Ci să vezi, Neculai Gavrilovici, că sosind noi în orașul 
Kalgan de la hotarul Chinei, dregătorii kitaiţi ne-au întrebat, 
dirept să-ţi spun, cu multă stăruință ne-au întrebat: de unde 
venim? Ce poftim și unde ne ducem? Ce-avem în lăzi? Ne-au 
ispitit dregătorii kitaiţi, dirept să spun, Neculai Gavrilovici 
tătucule, să afle dacă nu cumva aducem scrisori de la măritul 
tar. Când le-am spus că vrem să facem negoț, kitaiţii și mai 
bănuitori s-au arătat. 'Ceau că-n urma noastră ar veni oști cu 
gând dușman. Auzi, mărite sol al slăvitului și iubitului nostru ţar 
Alexei Mihailovici, noi și oști! Dar parc-au vrut să creadă? Pace! 
Ne-au ţinut la Kalgan trei săptămâni, dirept să-ţi spun, iar noi 
zâmbre făceam că nu ne puteam vinde marfa. Abia când s-au 
încredințat ei că nu vin oști în urma noastră ne-au îngăduit să 
pătrundem în China și s-ajungem la Kambalic. 

După ce Milescu îl mai întrebă despre drum și despre 
obiceiurile dregătorilor chinezi, Filateev istorisi că la Pekin 
slujitorii împărătești i-au dat o casă pentru găzduire și l-au învoit 
de a vinde și cumpăra orice marfă. 

— Ci, dirept să-ţi spun, afacerile n-au fost prea-prea. Slăbuţ 
negoț, mărite sol, zău! Pricina? Mă-ntrebi de pricină? Zic că-i 
razboiul dintre manciurieni și chinezi. Mare război! Durează de 
mulţi ani. Împărăţia cea veche, pfuuit! Spulberatu-s-a! Acum 
bogdihan e unul de neam manciurian. lar kitaiţii cei mari de la 
miazăzi nu vor s-asculte de el. Dar nici manciurienii nu se lasă. 
Între noi, neguţătorii, mărite sol al slăvitului nostru ţar, umblă 
un zvon. Zvon neprielnic, dirept să-ţi spun... Să-l destăinui ori 
să-l tac?... Zici să-l... mda... zău că-mi tremură barba. Dar cred 
că tot mai bine-i să știi, ca nu cumva să cazi în vreo capcană 
dușmănoasă. Da, dușmănoasă! Dacă bogdihan adună oști mari 
să le trimită împotriva răzvrătiţilor din miazăziua împărăției, 
apoi cică în Dauria, adică în partea de miazănoapte, s-ar găsi 
două mii de soldaţi de-ai noștri, cazaci, care cică ar putea 
supune nu numai Dauria, ci chiar tot ţinutul până la zidul cel 
mare. De ce? Pentru că rușii au arme, cai și meșteșug de război 
cum n-au văzut kitaiții cei mari de când i-a zămislit mama lor. Și 
cică-i foarte strâmtorat bogdihan și speriat. Mai ales se teme de 
cazacii din Nercinsk și din Albazin. Și eu, pe neguțătoria și pe 
câștigul meu, n-am spus asta ca să te sperii; ci numai să te 
gândești domnia-ta dacă solia, în asemenea împrejurări 
înăsprite... 


Milescu îl lăsă pe neguțător să-și destăinue gândurile până la 
capăt, cătând s-aleagă adevărul de minciuna cu tâlc ticluită. 

Voievodul Mihail Vasiliev din leniseisk aduse în faţa lui Milescu 
solii mongoli, care tocmai atunci treceau spre Moscova. Doi erau 
trimiși chiar de Kutuhta-Lama, cel mai mare preot al mongolilor 
care locuește departe, în Tibet, lângă munții Himalaia, megieși 
cu ţara Indiei. Alţii veneau de la căpetenia mongolă Oșeroi Sain 
han. S-au închinat în fața solului ţarului și i-au arătat multă 
prietenie. l-au dat și o scrisoare către Kutuhta-Lama și una către 
Oșeroi Sain han, să le aibă la-ndemână, dacă, trecând prin 
Mongolia, ar avea niscaiva neplăceri. 

Milescu află de asemenea că niște negustori de blănuri și de 
pește afumat zvoneau că trei sute de cazaci din cetatea Albazin 
ar fi stârnit război împotriva ţăranilor care-și arau liniștiți 
ogoarele pe malul fluviului Argun. De fapt - spun alţii - cazacii 
nu fac război împotriva acelor ţărani, ci doar răspund la 
rugămintea lor de a-i mântui din robia manciurienilor. 

Și mongolii se tem de cazaci. Nu de mult, patruzeci de cazaci 
au bătut un regiment de o mie cinci sute de calmuci. 

— Dacă oștile ţarului s-ar arunca asupra mongolilor, toţi ar 
fugi înfricoșați, deși sânt foarte numeroși și războinici, spuneau 
alții. Dar au arme proaste, n-au nici puști, nici tunuri. 

Din aceste zvonuri și știri, Milescu culegea amănunte despre 
meșteșugul în luptă și despre armele triburilor aflate între 
Siberia și China. Și toţi cei din solie îl ajutau întru aceasta. 
Singur Ignatie Milovanov se arăta amar de nemulţumit, de 
răzvrătit. 

— Câtă vreme pierdem în zadar! Se ia după doctor. Odihnă! 
Nu mă ascultă pe mine care știu, care străbat a treia oară 
drumul spre Kitaia... 

Ca să poată înfrunta apa repede și cataractele de pe Angara, 
ca să poată trece Baikalul, doșanicurile fură închingate cu 
tarângi de fier. Voievodul din leniseisk puse la îndemâna 
călătorilor odgoane groase și meșteri să pregătească luntrele, 
să le întărească bine. De asemenea, le dădu cincizeci de ostași 
să însoțească solia până la Selenginsk și să ajute la cataractele 
de pe Argun și la trecerea peste Baikal. 


— E bine că poţi pleca acum, în iulie, din leniseisk, povăţuia 
foarte binevoitor voievodul Vasiliev pe Milescu. Mai anii trecuţi, 
Andrei Atanasiev a plecat după înălţare, pe la jumătatea lui 
august, și l-a prins îngheţul între cataractele Angarei. A trebuit 
să ierneze acolo. După socoteala mea, domnia-ta, Neculai 
Gavrilovici, poţi trece lesne, în toamna asta peste Baikal. 

Se odihneau și se pregăteau în leniseisk de șapte zile. Mâncau 
împreună pe malul leniseiului, mai ales seara, bucurându-se de 
frumuseţea firii și a vremii. Livanov desfunda unele ploști cu 
vodcă, să bea oamenii. Voievodul Vasiliev se îngrija cât putea ca 
solii să nu ducă lipsă de nimic. 

Dar în seara aceea, la masa de sub salcia bătrână, Ignatie 
Milovanov se îmbătă peste măsură. Boris Zotov îi turnase să 
bea, îndemnându-l cu glume și vorbe de duh. Îi plăcea că vorbea 
tot mai tare, mai răstit, mai plin de trufie și mai dornic de 
harțag. Beat fiind, Milovanov învinuia pe Milescu: nu cârmuește 
bine caravana, pierde prea multe zile în nelucrare; se ia după 
povaţa celor care nu cunosc drumul și nu după cei care au mai 
călătorit spre China. Și știu prin ce locuri grele au de trecut. 

— Eu, Ignașa Milovanov, vreau să plec chiar mâine! Da, chiar 
mâine! Cine vrea să meargă cu mine? Că doar n-am venit să 
mă-mbăt în inima Siberiei... Asta o pot face mai bine la 
Moscova. Eu scriu măritului ţar că... iaca, rup caravana și plec, 
cu oamenii mei înainte. Sânt neguţător nu... „învăţat”, 
„filosof”... să mă holbez la toate prostiile întâlnite pe drum și 
care nu preţuiesc nicio copeică... Ce rost are să știu cât e de lat 
Obi sau leniseiul? Câte ostroave are și în ce credință se botează 
ostiacii?... Hai? 

La început părea că glumește. Pe urmă, văzându-l cum 
spumegă, Milescu îi socoti, pe degete, că drumul de la Moscova 
până aici l-au străbătut în patru luni, în vreme ce alţii nu l-au 
făcut nici într-un an și jumătate. 

— Nu te răzvrăti prostește, Ignașka! Cugetă, chiar dacă ești 
beat. 

O clipă, Milovanov rămase descumpănit. Apoi iar se-nverșună: 

— De ce iei, Spafarii, atâţia tâlhari în caravană? Noi cum o să 
ne mai vindem mărfurile dacă... hâc! dacă iei atâţia neguţători 


cu atâta marfă? Hai?! Și azvârlindu-se de jos se răpezi cu pumnii 
ridicaţi spre Milescu. În cale îi sări însă Favorov. Pumnii grei ai 
neguțătorului se proptiră în pieptul secretarului. Toţi de la masă 
încremeniră. Numai Boris Zotov râse, bucuros. Nepripasov și 
încă vreo câţiva îl înșfăcară pe Milovanov, dar nu-l putură ţine; 
neguţătorul era voinic ca un urs, iar beţia și furia îi înzeceau 
puterile. Milescu se feri, sparse o ploscă. Milovanov scoase 
cuțitul din brâu să i-l împlânte în spate. Răsucindu-se brusc, 
Milescu îl pocni pe neguţător cu pumnul în tâmplă și îl dădu 
peste cap. 

Hlib, Radu, fiul de boier Nepripasov săriră și smulseră cuțitul 
din mâinile lui Ignașka. Și pentru că nu-l puteau potoli, îl legară 
fedeleș c-o funie. Milescu porunci să fie dus la luntre și ţinut 
acolo sub pază. În legătoare, Milovanov a urlat până și-a pierdut 
glasul și a mușcat din doaga doșanicului până i-au sângerat 
gingiile. A zăcut toată noaptea în luntre. Abia după ce a dormit 
până la prânzul cel mic i s-au limpezit fumurile beţiei. 

Milescu și toți cei din ocârmuirea soliei erau tare mâhniţi 
pentru asemenea duh al răzvrătirii, izbucnit, dintr-odată, în 
mijlocul oamenilor din caravană. Le părea rău că nu s-au îngrijit 
din vreme să-l cunoască mai bine pe acest neguţător, care știa 
multe lucruri despre Siberia și despre China și care de la 
Moscova era rânduit să fie vestitorul soliei la Pekin. 

— Plănuisem să-l trimit înainte de la Selenginsk, spuse 
Milescu în sfat cu Livanov, Veniukov, Favorov și Evstatievici 
Grecianin - dar acum vreau să-l trimit de aici, ca înainte 
vestitor, la Pekin. Se teme că n-o să-și poată vinde marfa cu 
câștig bun. S-o vândă, pân-om sosi noi! Numai să ajute și solia. 

Livanov nu fu de aceeași părere. Un om care s-a răzvrătit pe 
drum, acolo poate face un rău mai mare. Stătură de vorbă și cu 
Milovanov. Toţi se încredințară că se căiește amarnic pentru 
zarva stârnită aseară între oamenii soliei. Primi bucuros să plece 
înainte, jurând că va fi credincios. Işi luă toate bagajele, iar 
Milescu îi dădu și o strajă de zece cazaci bine înarmaţi, îi dădu 
bani să-și cumpere cai buni și-l sfătui să ia drumul prin Nercinsk 
spre Naun. 

— Vezi, în Nercinsk alegeţi și alți cazaci, care au mai fost la 
Pekin. Pe drum până la Selenginsk, poruncește să ne 
pregătească merinde și luntrași de schimb. Din China trimite-ne 
întru întâmpinare oameni și vești despre tot ce-ai făcut acolo. 


lată, îți dau și o copie după „nacaz”. O tălmăcești în chinezește 
și o arăţi dregătorilor kitaiţi, ca să-ţi deschidă căile. Și grăbeşte, 
că în ianuarie, cel târziu, vom fi la Pekin. 

— Nu se poate! cârti Milovanov. N-ajungeţi la hotarul Chinei 
decât în luna mai-iunie, anul viitor. 

— Vestește, Milovanov, la Pekin, că sosim la hotarele Chinei la 
sfârșitul lunei decembrie din acest an. Și să ne întâmpine la 
vreme. Așa să faci, cum îţi poruncesc, și nu într-alt chip. 

După ce alcătui raportul către ţar, Milescu scrise lungă 
epistolă lui Artamon Sergheevici: „Eu, slujitorul tău, am sosit la 
leniseisk cu toţi oamenii sănătoși, dar cu mari greutăți... Am 
îndurat chiar și urgiile faraonice; mai cu samă ne-au chinuit 
cumplit ţânţarii și muștele. Multe zile nu ne-au lăsat nici să 
dormim, nici să mâncăm. Dar cei avântaţi într-o luptă îndârjită 
uită toate greutăţile; se gândesc doar să-și îndeplinească 
datoria și să-și urmeze conducătorul. Astfel și noi îndurăm totul 
ca să-i slujim și să ne împlinim datoria față de măria sa”... 

Pana luneca ușurel pe hârtie. Sub clonţțul ei răsăreau slovele 
ce înveșmântau gândurile Milescului. Mucul feștilei cobora 
mereu. Din odăile de alături se auzea răsuflarea grea a 


tovarășilor: dormeau adânc. ...„Înaintașii mei au străbătut 
drumul până la lenisei într-un an și jumătate, iar eu numai în 
patru luni”... Inșiră unele din știrile culese de la neguţătorii ruși, 


buharieni, tătari. Între altele, ei spun că manciurienii ar 
împiedica negoţul rus cu împărăţia chineză. Dar adăugă, plin de 
încredere: ...„cu ajutorul lui Dumnezeu, ambasada mea va 
statornici drumul de negoț cu China (prin Selenginsk și Dauria); 
tot comerțul va cădea în mâinile rușilor, iar până la urmă toate 
împotrivirile dregătorilor kitaiţi vor fi zdrobite”... 

Pe toți cei din Moscova îi avea așa de aproape, în gând, că 
parcă nu se-ndura să se despartă de ei, înainte de a fi mărturisit 
tot ce are pe inimă. Nu uită să scrie cuvinte calde și poveţe și 
pentru Andrei Artamonovici Matveev, tânărul lui ucenic, 
poftindu-l să înveţe stăruitor, că „această vârstă a tinereţii este 
cea mai potrivită pentru studii, înainte de-a începe să te atragă 
caii și câinii de vânătoare... Învață, că numai învăţătura te 
desăvârșește”... Scrise, mai departe lui Artamon Sergheevici, în 


numele tuturor celor care-l întovărășeau: ...„Dar mult ne apasă 
gândul că sântem departe de tine, stăpânul nostru binefăcător 
și de ceilalţi din cinstita-ţi casă, că noi aici adesea parcă ne-am 
afla într-o altă lume, aș zice în niște ţinuturi ca de iad, mai ales 
că de la plecarea din Moscova n-am primit nicio scrisoare, nici 
cea mai mică știre...” Se închipui gonind vijelios spre răsărit, iar 
din urmă nu-i mai putea ajunge niciun crainic cu vești de la cei 
dragi ...„Tu, stăpânul meu, nu uita pe slujitorul tău, căci un 
proverb grecesc spune: «Ochii care nu se văd, se uită». Am 
totuși deplină încredere în binevoitoarea-ţi proteguire care mă 
ocrotește ca o aripă și de aproape, și din depărtare”... Işi dădea 
seama că dacă în noaptea asta scria așa, era pentru că aici, la 
leniseisk, era totuși osebit de frumos și frumuseţea asta 
răscolise în inima lui vechi aduceri aminte. Nu se putu opri încă 
de la o mărturisire: ...,„Ținutul leniseiului este, totuși, tare 
frumos. Parc-ar fi ţara Moldovei; iar fluviul lenisei îmi amintește 
Dunărea: e o apă tot așa de mare și de plăcută la înfățișare”... 
Cu toate acestea ...„noi aici sântem ca pe altă lume: toate ne 
par foarte ciudate... 

Și, iată, scris-am în rusește, pentru că vreau să-nvăţ cât mai 
bine și graiul, și scrisul”. 

Plecând la 18 iulie, spre seară, din leniseisk, plutiră două zile. 
Vremea era prielnică, luna era plină și apa leniseiului osebit de 
liniștită. Prin văzduh se legănau stoluri de pescăruși albi, de rațe 
ori gâște cafenii, de bâtlani vineţi, de nagâţi sgomotoși. Privind 
împrejurimile, rușii de pe luntre cântau lin din gură, din guslă și 
baian. Vânătorii, fiii de boieri, cazacii trăgeau adesea în stolurile 
de păsări să-și facă hrană pentru drum. lar șoimarii, slobozind 
șoimii, uimeau pe toţi cu marea lor dibăcie. 

Milescu stătea de vorbă cu însoțitorii, cu vâslașii, cu 
negustorii din leniseisk despre ţinuturile prin care treceau și 
despre popoarele sălășluitoare. Nici în oraș, nici dintre însoțitori, 
nimeni nu știa unde erau izvoarele leniseiului. Numai povești. 
De pildă, unii ziceau că izvoarele leniseiului ar fi așa de aproape 
de ale fluviului Obi, încât de la un izvor la altul s-ar auzi 
strigătele lebedelor. Dar nimeni n-a fost până acolo. In susul 
fluviului, călătorind cu luntrea, iar pe uscat în zece zile, ajungi la 


Krasnoiarsk. Dar drumul este primejdios: Kirkizii, cu toate că nu- 
s decât vreo mie, sânt foarte războinici și nu cruţă pe călători, 
oricine ar fi. Limba și religia kirkizilor samănă cu a tătarilor. Ei 
fac negoț cu hamei, pe care-l culeg din ostroavele leniseiului. 
Kirkizele - după cum spune tălmaciul Omadari - cunosc 
meșteșugul de a scoate otravă din boabe de mătrăgună, din 
zamă de cucută și din rădăcină de guzam*. Multe își curmă 
zilele când nu mai pot îndura suferinţele și robia bărbaţilor. 
Altele ucid, cu otravă, pe cele care le momesc bărbaţii, 
nemiloase în gelozia lor ca și acest ocean de ierbărie, de ape 
putrezi, de păduri ori de munţi seci, stâncoși, prin care rătăcesc 
kirkizii cu deznădejdi și spaime în inimi, prea adesea în luptă 
între ei. 

leniseiul are multe cataracte. Nu departe de cetatea leniseisk 
întâlniră o stâncă înaltă, roșcată, înfiptă parcă anume în malul 
drept; pe ea se află săpată o inscripţie cu slove necunoscute. 
Milescu descifră acolo și alte săpături: niște cruci și niște oameni 
cu măciuci mari. Nimeni nu știa însă nici ce-i scris acolo, nici 
cine a scris. 

Din loc în loc, până hăt departe în stepă, lucesc în raza 
soarelui lacuri multe, ca niște oglinzi uriașe. Când sânt sărate le 
înrămează câte o margine lată de nămol negru, urât mirositor. 
Când au apă dulce, de jur împrejur le-ncing șiruri de trestie și de 
papură verde. Ostiacii spun că unii ar fi încercat să meargă pe 
ocean de la gura leniseiului până la gura fluviului Lena, dar n-au 
izbutit, din pricina munţilor de gheaţă care umplu oceanul. 

Nici pe uscat n-a străbătut încă nimeni locurile ce despart 
gura leniseiului de a Lenei. Frigul e așa de strașnic iarna, că-i 
îngheaţă și răsuflarea. În tot cuprinsul dintre lenisei și Lena sânt 
mulți samuri și de aceea, an de an, se duc pe acolo tot mai mulţi 
vânători. De la niște ostiaci află că lângă râul Taimur s-ar găsi 
un loc neted, unde cu tot frigul acelor ţinuturi, pământul arde ca 
jăratecul. Cică dacă cineva pune acolo o bucată de lemn se face 
cărbune, fără să scoată însă flacără. 

În popasuri, doctorul luriev strânge buruieni ciudate și-și 
însamnă pe cele folosite de localnici ca ierburi de leac ori ca 
otrăvuri. 

> Plantă otrăvitoare din stepele kirkize. 


Cele trei doșanicuri părăsiră fluviul lenisei la 21 iulie, 
îndreptându-se spre răsărit, urcând pe râul Angara sau 
Tunguska de Sus. De a doua zi, priveliștea începu să se 
schimbe. Malurile  deveniră mai strâmte, mai stâncoase. 
Întâlniră în cale cataracte unde apa curgea repede, printre 
stânci mari prin care vâslele nu se mai puteau prinde. Incepură 
să tragă luntrele la edec, de pe mal, cu odgoanele. De mare 
ajutor erau acum oamenii dați de voievodul din leniseisk. Intâia 
cataractă a fost lungă de o verstă jumătate. 

Pe malul Angarei locuiesc tungușii, vânători și căpcănari de 
vulpi, de râși, de castori ori de samuri. 

Tot urcând în susul râului, caravana intră în ţinuturi deluroase, 
apoi în munți silhui și sălbatici, unde stăpâneau dihăniile și 
vulturii. Apa Angarei, oglindind piscuri înalte, era adâncă și tot 
mai repede. 

Trecură pe lângă stânca Krivoi; acolo se afla cimitirul 
tungușilor uciși în revolta de acum câţiva ani. După ce au fost 
frânţi și prinși, au fost aruncaţi în apă, de pe stânca asta. 

La 23 iulie străbătură cataracta Bik-Vidimskoi, numită așa 
pentru că aici s-a zdrobit luntrea dvoreanului Pelin Vidim. Plecat 
din Moscova din porunca ţarului, acest dvorean se ducea la 
cetatea llinskoi. El s-a înecat aici. Pornind din steiuri de stâncă, 
zeci de vulturi sfâșiau seninul, ca niște cruci mari, negre. 

În ziua următoare au urcat cataracte și mai repezi. Ca să ajute 
cârmuirea luntrelor, Grișa Hlib, Leonte și Nepripasov înotau pe 
de lături, uimind pe dvoreni ca și pe luntrași cu meșteșugul lor. 
Tungușii povesteau că în această cataractă s-a scufundat 
luntrea dvoreanului moscovit Aldana. El a scăpat cu zile, dar a 
fost silit să ierneze chiar aici, în mare lipsă, singurătate și pustiu, 
așteptând primăvara siberiană care vine așa de târziu. 

Plutiră înainte, în susul apei, măcar că pe mulţi îi cuprindea 
spaima văzând ce înalți sânt munţii și îngust e râul. Adesea 
unda Angarei se vălurea furioasă și gemea trudnic ca o fiară 
pusă în lanţuri. Cârmacii erau cu ochii în patru. Orice greșeală 
putea izbi luntrea de stânci. 

— Uite cum nu poate omul sta acasă, în cuibarul lui tihnit și-și 
cată moartea, bătându-se cu valuri spumegânde... se jăluia 
Boris Zotov, privind cu groază pereţii înalţi ai munţilor și cursul 
fioros al apei. 


Pe deasupra se roteau încă și mai mari cârduri de vulturi, 
țipând ca niște surle rău vestitoare. 

— Uite-i, parc-abia așteaptă să ne arunce valurile la mal, fără 
viaţă, și-a mărturisit spaima Spiridon Grecul. Dacă acest drum 
mai ține mult așa, nu mai avea cine vă alege pietrele prețioase 
și mărgăritarele de la kitaiţi. Mă prăpădesc de frică. 

În acele zile frumoase, de la sfârșitul lui iulie 1675, caravana 
lui Milescu a ajuns la cotul Angarei, și-a schimbat direcția 
drumului, mergând drept spre miazăzi, spre Baikal. Acuși 
vâsleau liniștiți pe apă lină, acuși, cu grele nădușeli, trăgeau 
doșanicurile la edec, înhămându-se toţi la odgoane. Era cald și 
frumos. lar munca asta îi înfrățea pe toţi; parcă nici nu mai erau 
stăpâni și slujitori, boieri și cazaci. Ci erau toţi oameni înfrăţiți, 
luptând cu natura, dornici s-o supună. 

La 27 iulie au trecut o cataractă lungă de două verste. Tot în 
acea zi au întâlnit și gura râului Mur; el trece prin niște chei 
sălbatice de care și localnicii se îngrozesc. Pe alt afluent al 
Angariei, pârâul Țudamet, locuesc mulţi tunguși care plătesc 
iasak bogat în blănuri scumpe. 

La 30 iulie urcară o cataractă foarte primejdioasă, printre 
stânci mari, prin vuiet și clocotire de șuvoaie încătușate și iar 
descătușate. Pe malul stâng se vedeau adăposturi de iarnă 
făcute de cazacii din leniseisk, care de multe ori au fost siliţi să 
ierneze aici. Tungușii spuneau că această cataractă nu poate fi 
trecută decât atunci când apele sânt mari. De multe ori călătorii 
au fost nevoiţi să aștepte aici și câte opt săptămâni umflarea 
apelor. Trăgând la odgoane, cazacii povesteau că multora li s-a 
întâmplat să li se rupă funiile și să li se înece luntrele în aceste 
valuri. Preotul Petru a numărat, pe malul din dreapta, peste 
patruzeci de cruci puse întru pomenirea celor înghiţiţi de 
cataracta asta. 

31 iulie. Miez de vară. Căldură, apoi furtună printre stânci 
înalte. Ape vălurite, furioase la o nouă cataractă. Livanov 
porunci să coboare toți din luntre și să tragă la odgoane. 
Rămaseră numai cârmacii și câte un ajutor. Munceau cu 
însuflețire. Și dacă erau uniţi, parcă și greul era mai mic și 
primejdia mai ușor de trecut. Pe mal, între stânci, întâlniră 


adăpostul unde a iernat Andrei Atanasiev. Milescu cercetă să 
vadă în ce condiţii a iernat acest călător. 

— Mai avem șase zile până la înălțare. Pe vremea asta 
Atanasiev nici nu plecase din leniseisk. Deci vom trece cu bine și 
Baikalul, își încuraja Milescu tovarășii de călătorie. 

— De bună samă că dacă n-ai să ţii socoteală și-ai să silești să 
tragă la edec și pe cei de rang boieresc, trecem și oceanul cel 
mare, tot în ist-an... șfichiui Boris Zotov. 

— Ei, iaca, a mai răsărit un cârtitor... surâse Milescu. Vrei 
poate să te trimit înapoi acasă, să stai pe cuptor?... Boris 
Andreevici, nu te fă de ocară. Dacă nu vrei, nu trage la odgoane. 
Numai să te ţină obrazul ca să stai deoparte, când noi toți 
muncim de ne trec nădușelile. 

Poposiră pentru masă după ce trecură cataracta. Câţiva 
cazaci pescuiră. Șoimarii prinseră cu șoimii vreo douăzeci de 
păsări. La focuri își pregătiră hrană proaspătă. Numai pâinea 
luată din leniseisk era veche și tare. Dar cei mai mulţi o 
încălzeau la foc, împrospătând-o. Pesmeţii îi păstrau pentru 
ceasuri mai grele. Milescu Spătarul anume hotărâse popas mai 
devreme și îngăduise și băutură la masă. Nu-i plăcuse vorba lui 
Zotov spusă pe când treceau cataracta. Il ispiti să-i afle gândul 
întreg. 

— Uite ce-i, Neculai Gavrilovici - se-nfurie Boris Zotov - noi de 
aceea sântem boieri: să poruncim! lar alţii de aceea sânt slugi: 
să asculte porunca și să tragă la edec. 

— Și ce mare boier ești? întrebă Milescu. 

— Să știi dumneata că sânt boier! Rudă cu cneazul Cerkaski, 
nu un venetic de la Moldova... N-am să-mi fac neamul de râs 
muncind ca un rob! 

— Dacă te legi de obârșia mea și cârtești, cazi în greșeală. 
Alţii mai mari s-au rostit înaintea domniei-tale. Și după multă 
chibzuială, m-au pus cârmuitor acestei solii. Ești un tânăr de 
nădejde: dar te-apucă uneori ţâfnele și ifosele. Au nu înţelegi că 
și ţarul, dacă ar trece pe aici, ar trage la odgon? Ce alta ar putea 
face? Leapădă ifosele boierești pe apa Angarei, ca să fie și 
luntrele mai ușoare, Boris Andreevici... 

Toţi râseră. Mai ales slugile. Boris Zotov tăcu mâlc. 
Nepripasov îl mustră: 

— Dacă nu vrei să tragi la edec, barem ai obraz și nu ne 
împiedica pe noi să muncim. 

Drumul urmă mai departe. Munţii se înălțau ca niște pereți 
drepți. Stâncile păreau turnuri de cetate. Pe sub doșanicuri apa 
se vâlvorea tot mai vijelioasă. Înaintau tot mai greu, luptând cu 
potrivnicia curentului. Uneori valurile se ridicau înalte, „ca 
munţii”, după vorba lui Veniukov, care mânuia atent cârma. 
Luntrele erau mai mult trase cu odgoanele, decât împinse cu 
văslele. 

La 5 august ajunseră sub stânca Nevana, unde tungușii spun 
că se găsește foarte mult pește, osebit de gustos. La 7 august 
caravana întâlni râul Ilim. Luntrașii soliei îi pizmuiau cursul 
liniștit. De aici până la cetatea llinskoi călătoria durează totuși 
două-trei săptămâni. Pe malul râului Ilim sânt multe sate de ruși 
fugiți din împărăție și multe iurte de tunguși. 

A doua zi, după ce trecură pe lângă numeroase ostroave și pe 
lângă pereţi înalți de piatră sură, ajunseră la cataracta Samskoi. 
Traseră la mal și făcură un popas de o zi. Milescu merse în 
lungul apei și socoti că această cataractă e lungă de cinci verste 
jumătate. Ceilalţi pescuiră, vânară și pregătiră hrana. In 
dimineaţa zilei de 10 august, când pe frunzele fagului sub care 
se odihniseră rouă lucea ca mii și mii de nestemate de grab 
trecătoare, porniră mai departe trăgând la odgoane. Luară și 
vreo douăzeci de tunguși din iurtele de pe mal, să le-ajute. 
Trasul la edec, foarte trudnic, dură până la amiază. Trecură cu 
bine această cataractă. Și merseră înainte, când pe apă lină, 
când peste spumegarea altor cataracte mai mici. 

La 14 august pătrunseră într-un loc numit Koţevoi. După cum 
povesteau cazacii, aici și-a așezat tabăra dvoreanul Tupicliu 
Hribonov, căutător de aur în munţii Siberiei. Dar într-o noapte 
tungușii au călcat tabăra, au ucis oamenii, au ars și au nimicit 
totul. 

— Deci n-avem de înfruntat numai cataractele? întrebă 
Spiridon. 

Milescu surâse, amintindu-și, în același timp, de Ivan 
Maximovici lazikov și cum încerca el să-l sperie încă la Moscova. 

Tungușii din acești munţi erau buni vânători și foarte dornici a 
trăi slobod. Vindeau blănuri osebit de frumoase, de scumpe. 

La 16 august fură siliți să se oprească între munți împăduriţi. 


Se trudiră toată ziua să treacă, pe o furtună cumplită, o 
cataractă grea, dar fără izbândă. Seara, istoviţi, legară luntrele 
la mal, cu odgoanele, și așteptară. Dimineaţa mai chemară 
tunguși într-ajutor. Dar aceștia nu primiră să-i ajute decât după 
ce le dădură pânzeturi frumos colorate. 

În caietul Spătarului Milescu sporeau mereu numele de locuri, 
de râuri, de ostroave, de cataracte, de așezări omenești. 
Amănunţimea acestor însemnări cerea multă răbdare și 
îndărătnică stăruinţă. Nu era de fel ușor să mergi în cea mai 
mare grabă, tot înainte, să cârmuești trecerea printre cataracte, 
să te îngrijești de hrana și de sănătatea oamenilor și să aduni 
Știri, să afli totul, cât mai precis: nume, distanţe, date, neamuri 
cu însușirile lor, bogăţiile ținuturilor și altele multe. In timp ce 
unii din expediţie se gândeau îndeosebi la mărfurile lor ori cum 
să-și mântue zilele, Milescu aduna comori nepreţuite: știri 
despre înfățișarea și bogăţiile acestor locuri, despre oamenii și 
viața lor de aici. Măsura distanțele cu astrolabul ori proba 
adâncimea apei cu lanţul cu plumb. Intreba numele unui ostrov 
ori însemna pe hârtie coturile râurilor și gurile afluenților, ca să 
poată desena pe hartă încrengăturile râurilor și spinările 
munţilor. 

— Și mai departe ce-i? Și cum se cheamă? Cum se poate 
ajunge până acolo? Ce fel de oameni trăiesc? Locuesc în iurte 
ori în case? Vânează, păstoresc ori fac agricultură? Sânt supuși 
tarului ori trăiesc slobozi? Ce obiceiuri au? Pământul e bogat? Și 
altele și altele ca acestea se-nșirau întrebările în tot lungul 
drumului. 

Nu uita totuși că trebuia s-ajungă cât mai repede la Irkuţk, să 
treacă Baikalul înainte de a începe timpuria iarnă siberiană. 
Altminteri ar fi fost nevoiţi să piardă patru sau cinci luni până în 
decembrie sau ianuarie, când îngheaţă bine Baikalul. 

La cataracta de la Padun, despre care cazacii spuneau că-i 
cea mai greu de trecut, ajunseră în 19 august. Hotărâră să 
treacă luntrele pe rând. Pentru că era aproape de amiază, 
porniră, trăgând toţi doșanicul din faţă. Mergea bine. Dar tocmai 
în mijlocul cataractei, izbită de-un răpeziș învolburat, luntrea se 
împotmoli. Opintindu-se puternic, trăgătorii, odgonul se rupse. 


Luntrea o luă repede la vale, după șuvoi. Oamenii începură să 
strige, deznădăjduiţi, care în rusește, care în grecește, care în 
moldovenește ori în tungusă: 

— Se scufundă!... Se scufundă!... Se scufundă!... 

Și teama era cu atât mai mare, cu cât în acea luntre erau 
darurile și scrisorile către împăratul Chinei. Mulţi își pierdură 
cumpătul. Milescu, Nepripasov și Grișa Hlib s-aruncară în apă. 
Nepripasov se lovi la un picior de o stâncă și se trase înapoi spre 
mal. Pe Milescu îl prinse un vârtej. Singur Grișa ajunse luntrea, 
sări în ea și, cu sânge rece, ajută cârmaciului, pe Veniukov, s-o 
întoarcă și s-o poarte la vale, printre stânci, ferind-o să nu se 
izbească de colţuri și ascuţișuri. Abia spre seară, mult departe în 
urmă, și cu mare greutate putură prinde luntrea la mal. 
Veniukov mărturisi în faţa tuturora, că fără cazacul Grișa Hlib 
luntrea s-ar fi scufundat. Milescu Spătarul, auzind, îl ţinti cu 
privirea pe Boris Zotov, silindu-l să-și plece ochii în jos, ca un 
pocăit. Pe Grișa Hlib îl răsplăti cu bani: 

— Să-ţi cumperi ce ţi-o plăcea din Pekin. 

A doua zi, la 20 august, de cum s-a luminat de ziuă, pe o 
vreme ploioasă, porniră să treacă întâi tot luntrea Milescului. O 
legară cu trei odgoane și-o târâră încet, încet, împotriva 
șuvoiului. Dar tot la locul unde se rupsese odgonul ieri, luntrea 
se-nţepeni iar într-o stâncă. Milescu luă zece oameni mai 
curajoși și intră cu ei în apă. Cu mare greu și numai când toți 
ascultară de o singură poruncă, putură desțepeni luntrea, iar cei 
care trăgeau la odgon o traseră încet, câte un pas înainte. Pe 
mal și în apă, toţi se-ncordau ca niște arcuri să frângă tăria și 
furia puhoiului. Chiar și Boris Zotov trăgea la edec. Doar preotul 
Petru se așezase în genunchi pe un vârf de stâncă și se ruga cu 
aprindere mare lui Dumnezeu să-și plece îndurarea asupra 
slujitorilor ţarului și să-i scape teferi din această primejdioasă 
încercare. Abia după amiaza, când se părea că oamenii au ajuns 
la capătul puterilor izbutiră în sfârșit să scoată o luntre din 
cataractă. Ca să le treacă mai ușor pe celelalte, le goliră înainte 
de a intra în cataractă, cărând cu spinarea bagajele și toată 
încărcătura. Dar când ajunseră la răpezișul buclucaș se înţepeni 
și a doua luntre. Parcă niște gheare ale unor nevăzuţi demoni ai 
apelor și ai stâncilor ar fi înhăţat-o cu puteri peste măsura 
oamenilor. Până noaptea se căzniră toţi, din răsputeri. Trase la 
odgon și popa Petru. Erau cât pe ce să rupă luntrea, dar de scos 


n-au putut-o scoate. 

— Până aici ne-a fost, cârtea Boris Zotov. Să ne întoarcem! La 
vale-i mai lesne de mers. 

Munciră mult și după răsăritul stelelor, dar zadarnic. Legară 
odgoanele de stânci. Istoviţi, oamenii adormiră cu capetele pe 
piatră. Nimeni n-a mâncat în seara aceea. Apa trecea 
nepăsătoare pe lângă dânșii, dând ghionţi stâncilor și 
spumegând. Pe mal, sus, pe cleanţuri, străjuiau în noapte 
sinistre cruci, amintind de cei ai căror șirag de zile s-a rupt aici. 
Mulţi vor fi fost tineri. Mulţi vor fi năzuit spre o viaţă mai bună... 
Cine mai știe în ce sat s-a născut cazacul care a pierit aici, 
gândea Grișa Hlib, ascultând zbuciumul apei și al inimei lui, 
neputând să doarmă. Poate și acum îl mai așteaptă cineva 
acasă: copii, soţie, mamă, să le-aducă pâine... 

Nici Milescu nu dormea. În întunericul picurat de stele, asculta 
cum mișună vietățile pădurii și ale munţilor, lumea noptii, 
trezind fiori de spaimă. Parcă s-ar fi aflat la locul unde se bat 
munţii în capete, acolo de unde nu scapă decât cei care au 
puteri de uriași ori poartă cu dânșii o vrăjită smicea de măr 
dulce, cum spune povestea... Vor înțelege, vreodată, prietenii 
mei din Moscova, prin câte primejdii trec, ca să scot la lumină 
căile Siberiei? 

Odată cu zorii, munca începu iar, mai înverșunată. Împotriva 
lui Zotov și a celor care șovăiau, cerând să se întoarcă la 
leniseisk și să apuce alt drum, Milescu stărui. 

— Dacă ne arătăm acuma slabi și nehotărâţi, nu ajungem în 
China decât la vara viitoare. 

Grișa Hlib intră în sfat, măcar că era slugă: 

— Să tăiem copaci și să ne facem pârghii și un parapet pe 
lângă stânci, acolo unde apa-i repede, gârliciul îngust, iar 
stâncile foarte colțuroase. Pe lângă butucii legaţi de stânci, 
luntrea va luneca mai ușor. 

Milescu socoti foarte bună ideea cazacului. Jumătate din 
oameni trecură la tăiat și la cărat copaci, jumătate îi așezară în 
apă. 

Până la amiază parapetul fu gata și luntrea dvorenilor lunecă 
ușor dincolo de cataractă. Doșanicul cazacilor trecu fără nicio 
sminteală. 

Spre seară plecară de la cataracta Padun, bucuroși că au 
scăpat teferi și fără pagubă din acea grea în-cercare. 

Dar a doua zi întâlniră o nouă cataractă. Se numea Pianoi, 
ceea ce se tălmăcește „Îmbătătoarea”. 

Tungușii lămureau Spătarului că pe munţii din jur crește o 
buruiană ciudată. Cel care gustă din frunza ei se îmbată, într-o 
clipită, și rămâne așa o zi și o noapte, flecărind mai dihai decât 
dacă ar fi băut vin. 

— În luna iunie - tălmăcește Omadari - cică nici nu-i bine să 
dormi noaptea aici. Florile acestei buruieni te-mbată și aici 
rămâi, în veci, pradă vulturilor care chiue pe sus. 

Având acum deprinderea de a folosi parapetul de butuci, 
trecură destul de repede prin acest răpeziș de ape. 

De la Planoi, valea se deschise largă. Munţii se depărtară. Apa 
devenea tot mai lină. Vâslașii intrară iar, deplin, în slujba lor. 

Se opriră la cetatea Braţkoi, în preajma căreia se aflau 
douăzeci de case căzăcești. Vizitară mănăstirea Spaski. Luară 
pâine și carne pentru drum și porniră iar. 

Milescu scrise în caietul lui că ostrovul Radianov și un sat de 
pe malul stâng al Angarei erau moșia boierului Terente Raspotin 
din leniseisk. 

— Poftim! Și aici tot boieri și iobagi... murmură Grișa Hlib. 

— Să mai zică boierii din Moscova că ne primejduim zilele de 
pomană prin ţinuturi silhui, spuse Milescu, muind pana în 
călimara de la brâu unde sta, alături de spadă. ` 

Mai departe, tot pe stânga, era satul Smarîdiova. In dreptul lui 
cică s-ar fi găsit mărgăritare mici, cât un bob de mazăre. 

Angara devenea un râu tot mai cuminte, deschizând cale 
largă prin locuri roditoare, cu sate multe de țărani ruşi de 
curând așezați aici. Plugăresc, așa cum au făcut și în satele lor 
din Rusia. Și parcă spre a-l încredința pe Milescu ce fel de 
oameni sânt, s-auzi cântec: 


„Ridică-te, mândru soare, peste culmea dealului... 
Încălzește-ne pe noi sărmanii, pe noi fugarii... 

Că nici hoți, nici tâlhari nu sântem, 

Ci sântem voinicii lui Stenka Razin”... 


— Auzi, Radion - tresări parcă fericit Grișa Hlib - cântecul a 


ajuns aici înaintea noastră... 

Boris Zotov se alătură de urechea Milescului: 

— Dacă Hlib, cazacul, ne dă pe mâna acestor tâlhari? 

— Fii liniștit. Eu răspund. 

— Sigur! Îţi convine! Dumneata n-ai pătimit câte-am pătimit 
noi de la acel ticălos... 

— Privește, Boris Andreevici, colo, iurtele băștinașilor. Unii le 
zic brațci, alţii buriaţi. Uite, își fac iurtele din piele de vită și se 
îmbracă la fel cu calmucii. Ca și ei - după cum tălmăcește 
Omadari - cresc mulţi cai, multe vaci și oi... Vezi aceste lucruri, 
cercetează, află lucruri noi și leapădă gândurile și spaimele 
prostești. 

La cetatea Balagan sosiră la 30 august. În jurul cetăţii, câmpia 
roditoare și livada mare, minunată, făcură pe călătorii spre 
Pekin să uite că au trecut peste cataracta Padun. În cetatea 
Balagan, păzită de douăzeci de cazaci, se aflau zălogite multe 
din căpeteniile triburilor tunguse și buriate, ca neamurile lor să 
nu se mai răscoale împotriva ţarului. 

Trecând mai departe, Milescu însemna toate numele satelor, 
cetăților, mânăstirilor, râurilor întâlnite în cale. Și avea destule. 
Abia la 2 septembrie scrise că muștele și țânţarii care i-au 
chinuit și le-au fript pielea de pe obraz și de pe mâini, aproape 
două luni de zile, au dispărut de istov. 

5 septembrie, la două ceasuri de noapte, doșanicurile soliei 
acostară pe malul stâng, la lrkuțk. Rămaseră în cetate, pentru 
odihnă și pentru aprovizionare, în zilele de 6 și de 7, până la 
amiază. Ca de obicei, Favorov a numărat casele, înștiințându-l 
pe Milescu: patruzeci, locuite de cazaci și de neguţători. 
Pământul din jurul cetăţii dă roade bune. Dinspre stepa 
mongolilor vine râul Irkuțk. Cetatea e frumoasă și destul de 
puternică. Buriaţii dau tribut către împărăție câte una sau câte 
două blănuri de samur pentru fiecare bărbat din trib. Femeile 
sânt scutite. 

Sub îndrumarea lui Veniukov, doșanicurile fură întărite, iar 
pânzele fură așezate, să poată trece Baikalul pe vreme 
schimbătoare de toamnă. 

La plecare, cerul era înnorat. Când ajunseră în dreptul satului 


Viatkina văzură bine munţii care înconjoară Baikalul. Sânt așa 
de înalţi, că omătul de pe vârful lor nu se topește nici vara. 

La 11 septembrie 1675 sosiră la locul unde Angara își soarbe 
apele din Marea Baikal. Gura ei e largă, de o verstă. Din Baikal, 
apa curge cu mare repeziciune. Călătorii nu-și pot lua ochii de la 
întinderea mare de apă ce le stă în faţă și nici de la crestele albe 
ale munţilor de dincolo de apă. 

Țărmurile  Baikalului sânt foarte stâncoase. Pretutindeni 
cleanțuri, prăpăstii. N-ai unde lega o barcă. Priveliștea-i 
neobișnuit de ciudată, de sălbatică. Călătorii sânt cuprinși de 
fiorii unei nelămurite spaime. O spaimă mută, încremenită... 
„Trebuie să trecem acest noian de apă?” se întreabă fiecare, în 
gândul lui. Totul li se pare tulburător. Și apa vălurită care 
izbește în stânci, și pădurile de pe povârnișuri care hreamătă a 
furtună, și piscurile goale și albe care tac înfipte în cer. Nu 
mărturisesc, dar tuturor li se pare că munţii se strâng, se 
apropie, ameninţători, ferecând la mijloc ghiocul uriaș al 
Baikalului, cu apa lui nefiresc de limpede, de străvezie, 

Parcă-s pe altă planetă, azvârliți pe neașteptate. De aceea 
stau și se uită, așteptând să se deprindă cu priveliștea locurilor, 
înainte de a porni iar să le-nfrunte, să le birue. 

Vana s-a dus. Soarele se pierde des printre nourii ce lunecă, 
în grabă, spre asfinţit, târând pete de umbră pe faţa vălurită a 
Baikalului. Câte unul leapădă picuri de ploaie rece. Vântul se 
întețește. Fața Baikalului ascultă de porunca vântului: se 
zburlește, se-ncreţțește-n valuri tot mai mari. Buriaţii care-l 
întovărășesc pe Milescu privesc îngrijoraţi spre ţărmul celălalt. 
Spun că, de obicei, lacul se poate trece în două zile. Dar acum 
se tem să nu se işte furtună pe Baikal. Hotărăsc, cu toţii, să 
rămână aici, la gura Angarei, până a doua zi. Să prindă un 
răstimp prielnic și, peste locul numit Kultuk, să se răpeadă spre 
țărmul celălalt, la gura râului Selenga. Au legat bine doșanicurile 
de stânci. S-au îmbrăcat toți în straie groase, în cojoace și s-au 
arnistuit pe țărm, făcând focuri mari, la adăpost de stânci. 

Cazacii și tungușii, îndemnați de Spătar, au povestit în seara 
aceea multe despre Baikal. Toţi băștinașii: mongoli, tunguși, 
buriaţi îi zic în limba lor Dalai, adică mare, cu toate că apa 
Baikalului e dulce și bună de băut. Omadari scociora cu un gâtej 
în jar, își zgârcea după obicei musteaţța neagră, subţire și 
povestea că mongolii numesc Dalai încă un lac din care curge 


râul Argun, anume Dalai Nor. 

Buriații socoteau pe degete câte porturi are Baikalul. La 
lumina focului, Milescu însemna cele auzite. 

— Neculai Gavrilovici - grăi neastâmpăratul Grișa Hlib - avem 
aici un ostaș care a trecut iarna peste Baikal. Pune-l să 
povestească. 

Ostașul s-a tras mai aproape de Spătar, și-a ferit dulama de 
blană de lup și a început o povestire domoală, cu multe cuvinte 
ucrainiene. Cei din jur dormitau, în aromeala plăcută a focului. 
Grișa Hlib și Radu Marcu aruncau vreascuri uscate, ațâțând 
mereu flacăra, ca să aibă Milescu lumină. Oșteanul povesti că, în 
iarna de acum cinci ani, Baikalul a îngheţat de pe la Sfântul 
Neculai. Gheaţa, mai bine de un stânjen de groasă, se putea 
trece ușor cu săniile. Dar pe cât e de ușor, pe atât e și de 
primejdios. larna, adâncul lacului răsuflă și sparge gheaţa, unde 
și când nimeni nu s-așteaptă. Deodată se stârnesc pocnete și 
bubuituri asurzitoare. Podul de gheaţă se despică în produfuri®’ 
mari, adevărate gârle ori râuri, late de câte trei-patru stânjeni. 

Dar, sub asprimea gerului, aceste crăpături se unesc iarăși, cu 
vuiete încă și mai asurzitoare. Intruna, toată iarna sub gheața 
Baikalului s-aud gemete, vuiete, tunete înfundate, înfiorătoare. 
Și mai tare s-aud asemenea detunături în preajma ostrovului 
Olchon, din mijlocul Baikalului și pe lângă malul de la miazăzi. 
Tungușii și buriațţii se sperie grozav de aceste zgomote. Ei cred 
că în fundul Baikalului trăiește un balaur uriaș care se mânie că 
gerul îi pune în spinare gros cojoc de gheaţă și-i fură soarele. Se 
scutură, și atunci gheaţa crapă. Și iarna și vara, balaurul din 
Baikal cere om, să se hrănească din carnea și sângele lui. De 
aceea-i greu și primejdios de trecut Baikalul. 

Povestirea oșteanului spulberă somnul unora dintre călători. 
Priveau cum ard butucii, răsucind limbi de flăcări și învăluind 
valuri de fum, sub mânia vântului ce pogora tot mai năvalnic și 
mai rece din piscurile veșnic îngheţate. Lui Milescu îi plăcu 
povestirea oșteanului și o însemnă, pe scurt, în caiet. Mintea lui 
iscoditoare se găsea acum nemijlocit în faţa firii uriașe, 
nedomesticite și fioroase... Voi putea s-o birui? Cum voi trece la 
Selenga? Cu tot fantasticul ei, povestea oșteanului nu-i prea 
încurajatoare. 

Dar nu vroia, nicidecum, să-și lase oamenii cu ghimpi în 


50 Găuri, copci în gheaţă. 


inimă. Întrebă despre alte lucruri mai firești, despre fluviul Lena, 
ce-și are obârșia în munţii Baikalului, despre cursul acestui 
fluviu, despre locuitorii de pe țărmurile lui. Cazacii știau unele 
lucruri despre Rosolnaia, un afluent al Lenei, ale cărui ape cică 
clocotesc la izvorârea din pământ, făcând o spumă albă ca 
zăpada. Acea spumă-i nespus de sărată. Dacă picură pe ceva, 
sfârâie ca focul. 

Cu un sfert de veac în urmă, pe valea fluviului Lena era mare 
sălbăticie, singurătate îngheţată și lipsă de hrană. Acum se 
așează și pe acolo mulţi ruși: fac sate și ogoare și trimit bucate 
până la lakuţk și chiar mai departe. După cât cunosc cazacii, 
depărtarea dintre Lena și Amur e foarte mare și-i străbătută de 
un șir de munţi care se întind de la Baikal până la ocean. Pe 
acolo locuesc mulţime de popoare, vorbind graiuri felurite. 
Unele nu cunosc altă armă decât praștia, ceea ce nu se 
întâmplă cu alte triburi din Siberia. 

Nicăieri ca acolo samurii nu sânt așa de prodigioși: o samurcă 
fată pe an câte cinci-șase pui, osebit de drăgălași. Blana lor e 
frumoasă mai ales iarna, de cum dă zăpada. Vara, culoarea 
samurilor se schimbă: din albă devine cafenie. 

— Samurii de pe Lena zămislesc aur, nu blănuri, spun 
băștinașii. 

Dar mulţi cazaci și neguțători au pierit umblând după samuri 
în nestrăbătutele păduri de pe valea fluviului Lena. 

Milescu își aminti că istoricii vechi scriau despre argonauţii 
greci care au căutat lâna de aur pe Marea Neagră și în susul 
râurilor ce se varsă în ea. 

— Și noi, deschizând căi de negoţ cu China, tot un fel de 
argonauţi sântem. Nădăjduiesc însă c-om avea izbândă și soartă 
mai bună ca argonauţii cei din poveste, și-om găsi lâna de aur... 
Dar până atunci, prieteni ai mei, să-i zicem un cântec de alean și 
dor de țară... 

În zori, vântul și valurile păreau mai potolite. După scurt sfat 
și chibzuire asupra vremii, urcară toţi în luntre și porniră, vâslind 
cu toată puterea, drept spre ţărmul celălalt. S-ajungă înainte de 
a se stârni vreun vânt mai tare. Plutiră bine, cu spor, vreo șapte 
ceasuri. Se apropiau de mijlocul Baikalului. De zeci de ori 


doctorul luriev a lăsat spre fund lanţul cu plumb și-a găsit că în 
multe locuri apa-i mai adâncă de o sută de stânjeni. 

Arkadie desena stâncile, malul, munţii de la miazăzi. 

Ostrovul Olchon are păduri și poiene frumoase. Ocolul 
ostrovului este cam de-o sută de verste. Odinioară în Olchon au 
locuit mulţi buriaţi. Dar după ce au fost înfrânți de cazaci, s-au 
risipit prin păduri și munţi. Pe ostrov se mai găsesc doar 
numeroase și felurite animale. 

Pâlcurile de senin întăreau nădejdea tuturor că vor ajunge, 
fără primejdii, la malul celălalt, la poala munţilor cu frunţile albe 
de zăpadă. 

Dar, pe neașteptate, din față se stârni vânt potrivnic. După 
îndemnul localnicilor, cârmacii și vâslașii traseră cu mare grabă 
spre mijlocul Mării Baikal, să nu fie izbiţi de stâncile din preajma 
țărmului. Au luptat înverșunat cu vântul și cu valurile, până 
seara. Dar tot au fost târâţi în gura râului Periomnaia. Luntrea 
cazacilor se ţinea aproape de a Milescului, înfruntând valurile. 
Deodată însă luntrea dvorenilor a fost smulsă de-o năpustire de 
vânt și de valuri și împinsă în altă parte, spre gura râului 
Vidrianaia. În zădar le-au făcut semne și i-au strigat. Nu se mai 
auzea nimic, afară de cumplitul muget al valurilor, care se 
brânceau înspumate să se spargă de stâncile malurilor. 

Furtuna ameninţa să zdrobească doșanicurile de stânci, ca pe 
niște coji de nucă. Oamenii fură cuprinși de groază. Popa Petru, 
galben ca de ceară, șoptea molifte. Hlib îl îndemna să se roage, 
trăgând la vâsle. Altfel ruga rămâne fulg în furtună. Radu Marcu 
se străduia să ferească de apă darurile lui bogdihan, praful de 
pușcă și cărţile Milescului. Fiul de dvorean Nepripasov, Hlib și 
încă doi cazaci se aruncară în apă, înotând pe lângă luntre, 
ajutând-o să se apropie de țărm, fără a se izbi, s-o tragă pe mal 
și s-o lege cu odgoanele, repede și strâns, între stânci, la loc 
adăpostit. Tot ei au ajutat și luntrea cazacilor să tragă la mal. 
După ce-au legat bine doșanicurile, toţi au cărat lemne și au 
tocmit un adăpost, sub o stâncă. Au făcut foc și ceai cu apă din 
Baikal, și-au uscat hainele și s-au încălzit. Dar gândul era tot la 
tovarășii smulși de furtună. Buriaţii îi linișteau: au fost împinși 
tot spre acest țărm, la gura râului Vidrianaia. Și de bună samă s- 
au adăpostit acolo. Acum cataractele Angarei li se păreau 
călătorilor ruși nimica toată. Trecerea Baikalului se vedea mai 
anevoioasă și mai cu primejdie decât își închipuiseră. Așa cum 


tălmăcea Sorik din graiul buriaţilor, pe Baikal se stârnesc furtuni 
mari, neașteptate, mai ales toamna. Atunci vântoase multe se 
vârtejesc peste faţa lacului, stârnind valuri mari care plesnesc 
nebunește stâncile. 

Nenorocirea cea mai mare era însă că doșanicul dvorenilor se 
afla răzleţit, dincolo de un potop de valuri furioase, după 
socotelile buriaţilor, la o zi depărtare, vâslind pe timp bun. 
Merindele erau pe sponci. Milescu porunci să se facă economie 
la mâncare. 

Nepripasov și Hlib, neobosiţi, după ce-și uscară straiele, se 
căţărară printre stânci să găsească vreo potecă de legătură spre 
locul unde bănuiau că a fost împinsă luntrea dvorenilor. Se 
osteniră zădarnic. Cu inimile reci de îngrijorare au așteptat, în 
ziua de 13 septembrie, să se potolească furtuna. Au mai 
încercat odată trei ostași și Radu Marcu să găsească o cale, pe 
țărm, spre dvoreni, dar s-au înfundat în prăpăstii. 

Milescu și Nepripasov nu aţipiră toată noaptea. Puseră oameni 
să strige, făcură semne cu făclii aprinse, traseră focuri de armă. 
Se bucurară mult când dinspre Vidrianaia le răspunseră trei 
împușcături. 

In zori, vântul era mult mai potolit. Milescu îi însufleţi pe toți și 
porniră în căutarea celor rătăciți. Vâslită repede spre gura râului 
Vidrianaia. După câteva ceasuri de luptă cu valurile, unul dintre 
șoimari zări, la vreo cinci verste înainte, luntrea dvorenilor. Era 
legată de-o stâncă în gura râului Sneskoi. 

— Văsliţi! Toţi la vâsle!... 

Și doșanicurile prinseră valurile, gonind. Mai făcură o verstă 
când, deodată, de pe munţi, se prăpăstui iarăși un șuvoi de vânt 
stârnind valuri potrivnice. Apa rupea vâslele. Osteneala frângea 
braţele văslașilor. Nădușeala fierbinte se amesteca din belșug 
cu plesnitura rece a valurilor. Incepură vâslașii să strige: 

— Nu mai putem!... Mai bine ne aruncăm în Baikal, hrană la 
pești!... 

Și fără poruncă întoarseră luntrele înapoi spre râul 
Periomnaia. 

Nikifor Veniukov, zărind cele două doșanicuri, porunci să 
dezlege luntrea dvorenilor și porni în grabă după celelalte. 
Câtăva vreme se văzură și-și făcură semne încurajatoare. Dar 
vântul și valurile, vânzolindu-se tot mai drăcește, le depărtară 
mult unele de altele. Când luntrea Milescului și a cazacilor intra 


în golful Periomnaia, luntrea dvorenilor abia se mai zărea 
vânturată de valuri, la mai mult de zece verste în urmă. Apoi se 
pierdu într-un val de ceață și de ploaie. Așteptară îndelung, la 
țărm. Fluierară. Fluturară făclii aprinse. Sloboziră din puști. 
Nimic. Doar geamătul stârnit de zdrobirea valurilor în pieptul 
stâncilor. 

Cobori încă o noapte neagră, plină de îngrijorări. 

În zori, Nepripasov, Ivan Favorov și Grișa Hlib, cu câţiva cazaci 
îndrăzneţi, ajutaţi de doi vânători buriaţi, se strecurară printre 
stânci și, spre seară, ajunseră la locul unde se adăpostiseră 
dvorenii. Valurile izbiseră luntrea de stânci și-i rupseseră cârma. 

Grișa Hlib a adus știrea la luntrea Spătarului și s-a întors cu 
douăzeci de oameni să-l ajute pe Veniukov a scoate luntrea pe 
mal, să-i dreagă cârma. Neștiind că Nepripasov a găsit calea pe 
uscat, cinci cazaci, în frunte cu dvoreanul Leonte, au încercat s- 
ajungă la luntrea dvorenilor pe apă, înotând, dar n-au putut birui 
valurile. 

În asemenea trudnică muncă și grijă petrecut-au oamenii 
soliei zilele de 15, 16 și 17 septembrie. Ca să aibă hrană, cazacii 
și tungușii au pescuit. Chiar și Boris Zotov a tras la năvod; 
foamea îl silea să uite că-i boier. Au izbutit să aducă luntrea 
dvorenilor alături de celelalte. Asta era cea mai de samă 
biruinţă din acele zile. 

În noaptea de 17, a căzut zăpadă mare. Peste straiele jilave 
ale călătorilor se prinse pojghiță de gheaţă. Mâinile și chipurile li 
se învineţiseră de frig. 

— Mi se pare că iernăm aici, printre vânători și căpcănari, 
spuneau unii. Și făceau chiar socoteala că până în mai, doar 
șapte luni și jumătate au mai rămas. Ori ne-ntoarcem la Irkuțk, 
ori pierim de foame. 

— Ba mergem înainte, stărui Spătarul. Pentru nimica în lume 
nu îndărăptăm. 


20 


În dimineaţa zilei de 18 septembrie, vântul se schimbase spre 
țărmul celălalt. Milescu porunci să se desfășure pânzele 
doșanicurilor. Ceasul era hotărâtor. Nepripasov, Leonte și 
Veniukov știau să mânuiască pânzele. Buriaţii întăreau inimile: 

— Cu pânze și cu asemenea vânt lunecăm într-o zi până la 


țărmul celălalt. 

În adevăr, au plutit destul de ușor, mânaţi de vânt, până la 
gura râului Manturik, unde au mas peste noapte, adăpostiţi într- 
un golf. Aici au stat până la 21 septembrie. Au pescuit și au 
vânat păsări. Şoimarii și-au dezlegat șoimii și au potopit câteva 
stoluri de cocoare care, prinse de frig, grăbeau spre miazăzi, 
peste șiruri de munţi înalţi, peste întinderile înalte și reci ale 
Tibetului, până în ţara cea caldă a Indiei. 

Au aflat că dacă lăţimea Baikalului este socotită cam două zile 
de vâslit, în schimb lungimea nu poate fi străbătută decât în 
zece-douăsprezece zile, cu corăbii mari, și chiar mai mult, dacă 
timpul e neprielnic. Cu luntrele, lacul nu poate fi străbătut în 
lungime. Nimeni nu a numărat și nu cunoaște până acum 
numele tuturor râurilor și al pâraielor care se varsă în Baikal. 
Pește este destul și de tot felul, mai ales nisetru și cegă. 
Imprejurul Baikalului sânt foarte puţine locuinţe: ici-colo câte un 
mic grup de tunguși ori de buriați își fac iurte din piele, pescuesc 
ori pun capcane pentru vânat. Pe malul multora dintre râurile ce 
se varsă în Baikal s-au așezat, în bordee sau colibe, vânătorii; ei 
petrec aici mai ales iarna, când animalele au blănuri osebit de 
frumoase. Unii dintre dânșii au venit la caravană și-au adus 
blănuri pentru vânzare, foarte bune și ieftine. În pădurile de la 
poalele Baikalului, păduri dese, bătrâne, de cedri, plopi, pini, 
mesteceni, mișună o mare mulţime de samuri, râși, veveriţe și 
vulpi de tot felul. Buriaţii își amintesc că unii oameni îndrăzneţi 
au cercat să coboare pe Lena în jos, dar n-au putut: gerurile și 
furtunile le-au sfărâmat luntrele. 

Odihnindu-se după lupta cu stihiile Baikalului, oamenii din 
cele trei doșanicuri plutiră mai departe și în seara zilei de 22 
septembrie 1675, Milescu Spătarul putu să însemne în caietul 
lui: ...„Am ajuns, peste Baikal, la gura râului Selenga”. 

După aceste zile zbuciumate, călătoria urmă, liniștită, pe 
Selenga în sus. Priveliștea se schimbă iară. Acum se strecurau 
printre munţi, acoperiţi cu păduri, treceau pe lângă sate de 
cazaci care cultivau orz și grâu de Kitaia. Într-un loc numit 
lliinska, niște ostași zideau o cetate și o biserică. Ei spuneau, 
bucuroși, că pe acolo pământul este foarte bun pentru 


agricultură, dar le părea rău că oamenii sânt încă foarte rari. 

În noaptea de 25 septembrie a nins și a viscolit. Călătorii au 
rămas o zi în slobozia lliinska, să-și rânduiască bagajele și 
îmbrăcămintea de iarnă. 

La 26 septembrie viscolul se înăspri. Văzând că s-așterne de 
iarnă, ostașii din lrkuțk veniră la Milescu și se rugară să-i lase a 
se întoarce acasă. 

— Polcul nostru a isprăvit merindea. Vremuește a iarnă 
timpurie. Și dacă mergem până la Selenginsk, nu mai putem 
trece Baikalul spre vetrele noastre. Sântem nevoiţi să iernăm 
dincoace de mare și murim de foame. 

— Aveţi poruncă de la voievod să mă întovărășiți până la 
Selenginsk, spuse Milescu Spătarul. 

Dar a doua zi văzând că viscolul se înteţește și că Selenga 
prinde pojghiță de gheaţă, le îngădui să se întoarcă. Scrise 
epistole, țarului și prietenilor, și le trimise prin acești ostași până 
la Irkuţk, rugându-l pe voievod să se îngrijească s-ajungă în 
Rusia. 

După plecarea ostașilor, oamenii caravanei au ridicat luntrele 
pe mal, le-au golit de bagaje și le-au adăpostit, sub pază, într-un 
loc ales anume, acoperite, să le găsească la întoarcere tot în 
stare bună. Și în timp ce ceilalți pregăteau bagajele pentru 
călătoria pe uscat, Nikifor Veniukov, Ivan Favorov, Nepripasov și 
cu zece cazaci au mers la cetate și la oamenii din jur să adune 
căruţe pentru podvoadăf!, cai și cămile. N-au găsit decât prea 
puţine vite. De aceea Milescu a trimis grupe de câte doi-trei 
oameni, însoţiţi de cazacii din cetate, să cumpere cai și cămile 
de la tungușii din ţinutul vecin. 

La 28 septembrie pregătirile de drum erau gata. În ziua 
următoare, solia părăsi slobozia lliinska, îndreptându-se, pe 
uscat, către cetatea Selenginsk. 

Pe drum, cazacii au tras multe focuri de pușcă, vânând ori 
desfătându-se. Mai cu samă când vedeau, de departe, cum se 
sperie și fug turmele de vite, hergheliile și cămilele tungușilor, și 
mai tare pușcau. 

Milescu însemna în caiet despre întâmplările călătoriei, ca și 
despre drumul până la Selenginsk, despre râul Uda care curge 
din ţara Daurilor, despre iurtele mongolilor tunguși întâlnite în 
cale, despre bălțile din care băștinașii prind mult pește. 


$1 Transport gratuit cu carul, prestație. 

În seara zilei de 2 octombrie ajunseră la Selenginsk. Orașul și 
cetatea erau așezate pe un loc adăpostit de vânturi și de viscole 
între râul Selenga și un munte destul de înalt și de stâncos. În 
jurul cetăţii erau vreo treizeci de case ale cazacilor și o biserică 
netârnosită, după cum a aflat preotul Petru, dorind chiar să 
rămână aici până la Sfântul Dumitru, să fie faţă la praznic. 

In jurul cetăţii se aflau fânețe bogate în iarbă, și livezi bine 
îngrijite. Din Selenga se poate prinde pește din belșug. 
Imprejurimile erau foarte bine împădurite. 

Livanov avea dreptate: zidindu-se aici o cetate mare, s-ar 
putea construi corăbii și s-ar lega prin Selenga, peste Baikal, pe 
Angara până la leniseisk. Oamenii din cetate se lăudau cu 
legumele cultivate de ei pe ogoarele din jurul cetăţii. Le-au și 
adus la masă castraveți muraţi, varză bună, ceapă și usturoi 
pentru fripturile de vacă și pentru peștele prăjit. 

Voievodul cetăţii l-a rugat pe Milescu, în numele negustorilor, 
să-i ia și pe dânșii până la Pekin, să neguțească blănuri și 
maătăsuri. Cu acești neguţători din Selenginsk, solia sporea la 
aproape o sută de oameni. Mai marele neguţătorilor, foarte 
guraliv, lăuda mult însemnătatea Selenginskului, tocmai pentru 
că-i în apropiere de granița cu mongolii. Ușor poate deveni un 
mare iarmaroc; bine înţeles dacă-i pace între ruși și mongoli. 
Mongolii fac negoț cu cai și cămile și chiar cu mărfuri kitaite. 
Cazacii le cumpără și le duc mai departe spre Amur ori spre 
mijlocul Siberiei. De la ruși, mongolii cumpără îndeosebi blănuri 
de samur și grâne. 

...„Neamul mongolilor - însemna Milescu - este foarte 
numeros. Dar ei n-au nici orașe, nici cetăți; locuesc în iurte din 
piele, pe care le mută din loc în loc, căutând hrană pentru 
turme, hălăduind după a lor slobodă voie, din câmpia Amurului, 
peste toată întinderea dintre China și Siberia, până în Buharia și 
India. Căpeteniile triburilor lor se numesc taișa. Cei din preajma 
hotarelor Chinei ascultă de împăratul din Pekin. Cei mai de 
dincoace ascultă de Oșeroi Sain han, mai marele peste taișale. 
Căpetenia bisericii mongolilor este, cum s-a mai scris la Irkuțk, 
Kutuhta-Lama”. 

— Cum ar fi mitropolitul ori patriarhul la noi, lămurește 


voievodul din Selenginsk. Și chiar cu mai multă putere. Dar sânt 
destui dintre mongoli care, asupriţi și oropsiţi de chinezii cei 
mari, de dregătorii lui bogdihan, fug și se adăpostesc la noi. Unii 
știu chiar limba chineză. 

Milescu ceru un astfel de om; avea mare nevoie de tălmaci. 
Voievodul i-l aduse pe Alexe, om ca de cincizeci de ani, devenit 
supus al țarului cu treizeci de ani în urmă, în timpul războiului cu 
China, pe Amur. Era botezat. Slujise ţarului la Moscova, la 
Tobolsk și în alte orașe siberiene. Toţi îl cunoșteau ca pe un om 
de încredere, cinstit. Zâmbea fericit că poate merge până la 
Pekin cu o ambasadă atât de strălucită. Povesti, pe larg, lui 
Milescu drumul pe care l-a străbătut cu caravana de patruzeci și 
trei de oameni a neguțătorului Gavril Romanov. Au trecut atunci 
și pe lângă un oraș unde se afla un templu al lui Kuluhta-Lama. 
Acest mare preot mongol le-a dat merinde și călăuzi peste 
deșertul Gobi, drum osebit de greu, lipsit de apă, de lemne 
pentru foc și de nutreţ pentru vite. Au ales acest drum fiind cel 
mai scurt; de la Selenginsk până la hotarul Chinei au făcut 
numai douăsprezece săptămâni, iar îndărăt au venit în șapte 
săptămâni. 

Râul Selenga nu curge dinspre China, ci din asfinţit, de către 
izvoarele leniseiului. Tuturor le părea rău că părăsesc o cale 
ușoară, calea apelor, și urmează spre răsărit ostenitorul drum 
pe uscat, peste munţii lablonoi. Hotărât era să meargă la 
Nercinsk, iar de acolo, peste Dauria, pe un drum nou, neumblat 
de nimeni, înainte spre Naun. După spusa mongolilor, pustiul 
Gobi pe acolo ar fi mult mai îngust și s-ar putea ajunge repede 
la Arguri și apoi la Naun. 

Dar se ivi un mare neajuns: nu găseau vite pentru poveri și 
nici cai pentru călărie, pe acest drum. Milovanov trecuse pe aici 
în grabă și nu stăruise pe lângă voievod să pregătească mijloace 
de transport pentru o caravană atât de numeroasă. 

Ca să nu întârzie plecarea, Milescu a mers el însuși, 
întovărășit de o ceată de ostași călări și înzăoaţi, spre miazăzi, 
la iurtele mongolilor, să caute cai și cămile. S-au întâlnit cu cete 
de câte cinci-zece bărbaţi mongoli înarmaţi. Arătau mare 
neîncredere și teamă faţă de străini. Prin tălmaciul Omadari, 


Spătarul le-a arătat că vine ca prieten și roagă pe toţi mongolii 
din împrejurimi care au cai sau cămile de vânzare să le-aducă la 
cetatea Seleginsk. 

— Nu te credem! răspunseră ei. Nicicând n-am văzut pe aici 
oameni așa de înzăoaţi și de înarmaţi până-n dinţi. 

După multă străduință, Milescu a înduplecat pe câţiva să-l 
însoțească până la cetate, să se încredinţeze că în adevăr sânt 
dintr-o solie mare care merge, pentru pace, de la Moscova la 
Pekin. Până spre seară veniră mulţi mongoli, dar nu ca să vândă 
vite, ci să se tângue că împușcăturile cazacilor le-au speriat 
turmele, muierile și copiii. 

— Cei care se apropie împușcând de un hotar așa de 
nestatornic ca acesta dinspre Mongolia, au gânduri năsălnice, 
învinuiau ei. 

A venit chiar un tabun-lama“? și a strigat împotriva cazacilor 
care anul trecut au chinuit pe mulţi mongoli, cu toate că n-au 
greșit cu nimica faţă de ţar. Cercetând pricina certei, Spătarul a 
aflat că ea a pornit de la turme și de la pășuni și a căşunat 
prădăciuni și omoruri între cazaci și mongoli. Milescu i-a întrebat 
cine a pornit hărțuiala și mongolii au recunoscut că ei au trecut 
cu turmele pe pășunile cazacilor și au omorât un cazac. 

— Cum se poate - a întrebat Milescu - ca tocmai când hanul 
Mongoliei, Oșeroi Sain, trimite soli ţarului pentru pace, soli pe 
care i-am întâlnit la leniseisk, voi să prădaţi și să ucideţi oamenii 
noștri? 

Le-a spus ce însemnătate deosebită are ambasada lui în 
China și i-a poftit să fie iubitori de pace și prietenie. l-a privit 
cum pleacă, încet, clipind din ochii lor pieziși, greu de gâcit ce 
gânduri le frământă mintea. Nu s-au mai plâns; dar nici vite 
pentru vânzare n-au adus. Bănuiau război. Trimiteau vorbă că n- 
au poftă să fie răpuși chiar cu ajutorul cailor crescuţi de dânșii. 

Voievodul din Selenginsk le cunoștea năravul. Și pentru că nu 
nădăjduia să ajungă la vreun capăt cu acești megieși bănuitori și 
cârcotași, a trimis ostași împărătești în ţinuturi mai depărtate, 
să cumpere de acolo vite pentru povară. Milescu nu se aștepta 
la asemenea neajuns. Pentru că lucrurile nu erau rânduite, se 
pierdea o mulţime de vreme. 

După sfatul lui Livanov, Veniukov și Favorov, Milescu a trimis 
înainte la Nercinsk pe Leonte, cu cinci cazaci și cu porunca de a 


€ Preot mongol. 


pregăti din vreme vitele pentru caravană. 

Ostașii trimiși de voievod au întârziat douăzeci și cinci de zile. 
În acest timp, Milescu și oamenii lui și-au săpat bordeie ca 
pentru iernat, peste Selenga, în satul Salasa. Intovărășit de 
tălmaciul Alexe, de Hlib, de Radu și de Nepripasov, Spătarul a 
făcut câteva plimbări prin împrejurimi, ca să afle știri și să 
cunoască locurile. S-au dus și spre lacul Kosogor, unde trăiesc 
triburi de arcași meșteri, care se apără acolo în munţii lor și nu 
pot fi aduși sub ascultarea ţarului. În caietul lui, Milescu scria, la 
3 noiembrie: „Stăm în bordeie, lângă Selenginsk, de la 7 
octombrie. Abia azi cazacii ne-au putut aduce cai și cămile. Au 
zăbovit așa de mult pentru că au fost nevoiţi să se ducă foarte 
departe, până la taișa Tiben, unde cu greu au găsit vitele pe 
care le-au adus. Și le-au plătit foarte scump: câte 20-25 de ruble 
o cămilă, câte 7-10 ruble un cal.” 

În cea mai mare grabă au pregătit samarele și iar la drum, să 
câștige măcar cât de cât timpul potrivit. 

În ziua întâia abia au putut străbate opt verste. Drum greu. 
Dealuri. Stânci. Frig. Oamenii încotoșmăniţi în blăni și torhace se 
mișcau cam anevoie. Petrecură noaptea pe o pajiște, pe malul 
râului Selenga. Pe iarbă moale, ușoară, au fiert ceai în cazane 
mari, negre și au mâncat pesmeţi. 

În ziua de 6 noiembrie au mers abia șapte verste. N-au putut 
trece o gârlă din pricina apelor furioase și a sloiurilor mari de 
gheaţă. Au căutat un vad și n-au găsit. Ivan Favorov, care băuse 
o bardacă de vodcă să-i treacă frigul și amorțeala, stăruia să se 
avânte în puhoi toată caravana, oricât de năprasnic ar fi puhoiul. 

— Când venim de la șase mii de verste și am trecut Baikalul, 
să ne-mpiedecăm de-o gârlă? 

După povata lui Grișa Hlib, au cercat puterea puhoiului gonind 
înainte zece tauri, ce-i aveau ca hrană pentru drum. Când au 
ajuns pe la mijlocul râului, taurii au fost luaţi de șuvoi. Trei s-au 
înecat; alţii au fost aruncaţi spre maluri. 

Așa au pierdut aici o zi întreagă. In calea spre Pekin se iveau 
piedici cu totul neașteptate. 

Spre seară au sosit trei cazaci din Nercinsk, cu scrisoare de la 
voievodul Pavel Șulghin. Vestea că Leonte sosise în acea cetate 


și, totodată, îl sfătuia pe Milescu să urmeze drumul spre China 
prin Dauria. Stăruia cu acest sfat pentru că pe acolo putea 
pregăti mai ușor vite pentru caravană și apoi pentru că, în 
vremea din urmă, multe triburi de buruiaţi s-au răsculat 
împotriva tarului, au prădat pe tungușii din preajma 
Nercinskului, au luat ostateci și robi și-au făcut mare turburare 
în tot ţinutul dintre Siberia și China. 

Spătarul fu cuprins de griji. Se sfătui cu Veniukov și cu 
Livanov și hotărâră să urmeze drumul statornicit. Oamenilor din 
caravană nu le spuse nimic despre răscoala buriaţilor. Îi înștiinţă 
doar că Leonte a ajuns cu bine la Nercinsk și că-i așteaptă. 
Inconjurară puhoiul și merseră, într-o zi, douăzeci de verste, 
până la gura râului Uda. Aici părăsiră Selenga, apucând pe râul 
Uda în sus, prin păduri și poiene, printre smârcuri și mlaștini 
sărate. Cazacii au vânat pe aici mulți samuri cu blană frumoasă. 

De la un popas, Milescu a mai trimis încă trei cazaci înainte, la 
Nercinsk, să vestească pe voievod pe ce cale vin, poftindu-l să 
strângă, din vreme, cai, cămile și căruțe pentru caravana soliei 
care nu-și schimbă drumul, ci țintește drept spre Naun. 

In timpul popasului au venit patru mongoli să întrebe de ce se 
aud împușcături. Rușii le-au arătat că au vânat samuri și nimic 
alta. Să nu se teamă. Dar ei n-au crezut până n-au văzut vânatul 
proaspăt. Ca să-i îmblânzească, Milescu Spătarul a poruncit să 
fie ospătaţi și cinstiţi cu băutură. 

Urcând pe râul Uda, trecură peste pârâul Progromnaia unde, 
acum zece ani, în 1665, s-au dat lupte între cazaci și tribul 
mongol al tumbunuţilor. Mongolii erau vreo trei mii. Au fost 
înfrânți și alungaţi departe, în stepă, spre China. Și de atunci n- 
au mai venit pe aici. 

Când au ajuns la vreo zece verste de cetatea Eravinskoi, i-au 
întâmpinat comandantul cetăţii cu o ceată de ostași, cu 
cincisprezece flamuri, însoţit de zece tunguși. L-a poftit pe 
ambasador în cetate, rugându-l să le viziteze locuinţele. Aici, la 
21 noiembrie, s-au întâlnit cu cazacii care se reîntorceau de la 
Nercinsk. Erau însoțiți de zece oameni pentru pază. De la 
Eravinskoi, caravana urcă spre Telembinsk, străbătând păduri 
seculare. In apropiere de cetate fură întâmpinați de un fiu de 
boier daur, cu flamuri, cu cincisprezece ostași și cu vreo zece 
tunguși. Acestea erau dovezi că Leonte orânduise bine drumul și 
primirea ambasadei, nu ca Milovanov, care trecuse de parcă n- 


ar mai fi avut pe nimeni în urmă. 

Cetăţuia Telembinsk e mică; are două turnuri: unul de aramă 
și altul de fier. Este așezată aproape de lacul Telembe. Cei două 
sute de tunguși din jur plătesc câte cinci samuri de cap. Ca să-i 
țină sub ascultare, cazacii au luat ostateci, dintre tunguși, 
căpeteniile mai de samă și-i ţin în cetate. 

Caravana își desfășură drumul mereu înainte, peste dealuri 
mari, împădurite, prin poiene, urcând munţi tot mai înalți din 
creasta lablonoi. Seara și noaptea, în popasuri, Grișa Hlib cu 
încă nouă slujitori munceau din greu la potcovitul cailor, lucru 
absolut trebuitor pe aceste drumuri tari, de munte. După ce 
trecură culmile munţilor, începură să coboare pe râul Șilka spre 
Nercinsk. 

La 30 Noembrie le ieși întru întâmpinare o ceată numeroasă 
de cazaci din Nercinsk. Au venit să ajute solia la coborâș și s-o 
ferească de buriaţii răsculați care pradă și ucid prin tot acest 
ținut. Chiar de lângă cetatea Nercinsk au furat, cu câteva 
săptămâni în urmă, patru herghelii cu peste o mie de cai. 

Toţi cei din ambasadă erau pregătiți de luptă și așa, înarmaţi, 
au mers înainte. Sorik, Omadari, Alexe, cunoscători ai limbii 
mongolilor, au primit poruncă să stea de vorbă cu buriaţii 
întâlniți în cale și să le spună că trece o ambasadă mare spre 
Pekin și să nu se sperie, nici să se împotrivească. Astfel solia a 
călătorit, cu mare pază, patru zile și patru nopţi până la 
Nercinsk. 

Când au zărit, departe, sus, pe malul râului Șilka, înălțându-se 
cetatea Nercinsk, cazacii au chiuit de bucurie: caravana soliei a 
trecut munţii fără de primejdii. O luptă ori chiar numai o ciocnire 
cu mongolii din aceste locuri, după cum prevedeau unii, ar fi 
stricat tot rostul ambasadei. Drumul până la Naun ar fi fost cu 
neputinţă; mongolii s-ar fi răzbunat, nimicind caravana în 
drumul peste deșertul Gobi. De aceea bucuria era legitimă. 

Întru întâmpinare le-a ieșit mulţime de cazaci înarmaţi, 
purtând steaguri. Voievodul și tungusul Gantimur, cu tot tribul 
lui, au primit solia cu osebită cinste la intrarea în cetate. Mai 
ales Gantimur era foarte bucuros că ţarul a trimis solie așa de 
strălucită la împăratul Chinei. Din toată inima dorea ca între ruși 


și chinezi să se așeze legături prietenești. Și rău îi părea că 
adăpostindu-se cu tot neamul lui, la Nercinsk, iscase o pricină 
de supărare între kitaiţi și ruși. Dar nu mai putea răbda jugul 
dregătorilor chinezi. Și Gantimur s-a rugat mult, cu lacrimi în 
ochi, pentru oamenii lui: 

— Să nu ne dai pe mâna boierilor chinezi. Eu știu că împăratul 
Kan-Si a scris măriei sale ţarului Alexei Mihailovici despre mine, 
cerând să mă daţi înapoi. Dacă ai cumva poruncă de la măritul 
țar să mă predai, află, slăvite sol, că nu voi ajunge viu în China. 
Mai degrabă îmi pun capăt zilelor, decât s-ajung iar rob boierilor 
chinezi. Eu, ca și strămoșii mei, ca și întregul meu neam, m-am 
născut în ţinutul Nercinsk și aici vreau să trăiesc, cu tot tribul 
meu. Asta vreau s-o știe și împăratul Chinei. 

Milescu rămase îngândurat. Pe deoparte îl înduioșa soarta lui 
Gantimur și a oamenilor lui. Pe de alta, își dădea seama că 
adăpostirea lui Gantimur la Nercinsk va fi o pricină grea cu 
kitaiţii cel mari. Totuși îl sfătui pe Gantimur să nu se teamă. Îi 
făgădui că nu-l va preda lui bogdihan: n-ar fi nici drept și nici nu 
are dezlegare întru aceasta de la Moscova. 

La gazdă, gândind la soarta căpeteniei mongole, Milescu 
scrise: „Acest Gantimur este cel mai bun dintre tunguși, om 
voinic și îndrăzneţ; s-ar zice un adevărat uriaș. Are nouă femei și 
mai mult de treizeci de feciori, în stare a purta armele, fără a 
mai număra fiicele. Tribul lui numără trei sute de bărbaţi, toţi 
înzăoațţi și înarmați cu arcuri și lănci”. 

Vorbind cu Pavel Șulghin, Milescu a aflat că, după Gantimur, 
mulți mongoli au fugit de răul dregătorilor chinezi și s-au aciuat 
în Siberia, la Nercinsk ori în alte părţi. Astfel, din 1673 încoace, 
au venit Toidogon, Baodai și alte căpetenii de trib. S-au ascuns 
în preajma Nercinskului, să nu-i afle mai marii chinezilor. 

— lată o pricină grea, spuse Milescu. Dacă fuga lui Gantimur a 
molipsit și pe alţii, însamnă că lui bogdihan are de ce să-i fie 
teamă. 

— Bogdihan așteaptă solia domniei-tale de patru ani de zile, 
întări Șulghin. Și dacă o așteaptă cu atâta nerăbdare, de bună 
samă că nici nu-i va face greutăți. 

Cincisprezece zile, cât a stat în Nereinsk, pregătindu-se 
pentru drumul ce urma, Milescu mereu s-a întrebat de ce nu 
vine nicio știre de la Ignatie Milovanov. 

— Ce-i cu acest neguţător trufaș? se mânia el. L-au mâncat 


fiarele? A uitat oare că nu mă slujește pe mine, ci pe măritul 
țar? Ori s-a viclenit, ca un tâlhar, că-i sticlesc drăcește ochii 
după aur? 

A trimis pe feciorul unui boier din Dauria, înainte la 
guvernatorul din Naun, să-l vestească de venirea soliei și să-i 
pregătească drumul mai departe. 

După spusa localnicilor, drumul până la Naun este destul de 
greu vara, darmite acum, iarna. De aceea, în caravană, Boris 
Zotov a început iar să cârtească și să îndemne, pe unii și pe 
alţii, să ceară amânarea călătoriei până la primăvară: 

— Cine ne zorește? Ne mână cineva cu biciul? 

După ce i-a arătat și el cât de greu e drumul, voievodul din 
Nercinsk, văzând că nu poate clinti hotărârea Milescului, l-a 
sfătuit și l-a ajutat să trimită înainte merinde și să facă tabere, 
în trei locuri, pe drum. Apoi i-a căutat tălmaci și călăuze bune. l- 
a dat un om din Cargaginsk, tălmaci pentru limba popoarelor de 
la graniță și chiar pentru limba chineză. Om foarte voinic, cu 
mintea ageră, Cargaginskul, cum l-au numit repede cazacii, 
fusese supus al chinezilor. Fugise de la Cargaginsk și se 
adăpostise aici pentru că - mărturisea el - ucisese un om, lao 
nuntă, și se temea de pedeapsa kitaiţilor. Vorbăreţ nevoie mare, 
Cargaginskul se arăta foarte bun cunoscător al ținuturilor până 
la Pekin. Slujise, de altfel, ca tălmaci și anul trecut, 
neguţătorului Gavril Romanov. Işi trecea degetele groase, ca o 
greblă cu cinci colţuri, prin păr, își îndesa apoi cușma mongolă 
pe capu-i pleșuv și povestea în ruseasca lui stâlcită despre 
greutatea și asprimea drumului până la Naun: grohotiș, nisip, 
pietre ascuţite de vânturile, căldurile și frigul din pustiul Gobi. 
De aceea vitele ologesc repede și greu poartă poverile. 

— Că nu m-ai lăsat să iau mai mult fier pentru potcoave - se 
necăjea Grișa Hlib către Livanov - cum o s-ajungem la Kambalic 
fără potcoave? 

De asemenea, voievodul din Nercinsk îl vestea pe Milescu că, 
între Siberia și împărăţia Chinei, triburile tungușilor namiazini 
făceau tot mai multe stricăciuni călătorilor. Înrudiţi cu mongolii, 
ei trăiesc slobozi în preajma Argunului. Nu plătesc tribut 
nimănui. Fac, în schimb, multe hoţii și omoruri. Anul trecut s-au 
răpezit împotriva lor trei sute de cazaci din Nercinsk. Dar n-au 
putut trece Argunul - era umflat din pricina ploilor - așa că s-au 
înapoiat fără izbândă. 


Deci în pregătirile pentru continuarea călătoriei trebuiau să 
țină samă și de dușmănia tungușilor namiazini. Se înțelese cu 
Livanov și Veniukov să ia mai mulţi neguțători, ca solia să fie cât 
mai numeroasă. Namiazinii n-or îndrăzni să atace dac-or vedea 
o caravană mare, bine păzită. Constantin Evstatievici Grecianin 
scria pe toţi neguţătorii care vroiau să se alăture caravanei; 
Favorov și Nepripasov îi cercetau dacă au dreptul să meargă și 
dacă au marfă potrivită. Își aleseră astfel cincizeci de cazaci 
neguţători, în stare a străbate drumul până la Naun și de acolo 
la Pekin, să vândă blănuri și să cumpere mătăsuri și atlazuri. 

Hotărâră să meargă înainte, pe drumul stabilit, fără a se 
teme, dar și cu multă grijă să nu stârnească mânia popoarelor 
dintre Siberia și China. 

Seara, la focul din vatra mare, siberiană, Pavel Șulghin îi 
vorbea lui Milescu despre trecutul cetății Nercinsk. Afanasie 
Paskov a fost cel care a clădit-o întâi. In călătoria lui, Paskov a 
trecut prin mijlocul Baikalului, apoi a urcat pe râul Selenga vreo 
patruzeci de săptămâni, până la locul unde se afla azi cetățuia 
Irgensk. Aici a lăsat luntrele și a mers prin păduri, peste lacuri, 
până la râul Ingoda, unde și-a construit luntre nouă, cu care a 
plutit pe râurile Ingoda și Șilka. Întâlnind această regiune bogată 
în păduri și bine adăpostită, Paskov a întemeiat Nercinskul; 
acesta a devenit îndată însemnat nod de drumuri. La vale de 
aici, cale de patru zile și patru nopţi, râul Șilka se întâlnește cu 
râul Argun, formând împreună fluviul Amur. Plutind o zi în jos pe 
Amur, dai de cetatea Albazin. Mergând tot la vale, două 
săptămâni, ajungi la gura râului Singal, alt afluent mare al 
Amurului. Cazacii povestesc că, acum câţiva ani, la gura 
Singalului a fost o luptă navală între chinezi, cazaci și dauri. 
Chinezii aveau cam cincizeci de corăbii și de galere, cu tunuri, 
afară de numeroase caice mici, pe când cazacii nu aveau decât 
vreo doisprezece caice. Chinezii le-au scufundat pe toate. A 
scăpat doar unul și vreo două sute de oameni, în luptă pierind 
peste cinci sute. Și Milescu își însemna aceste lucruri, să le știe 
când va vorbi cu dregătorii chinezi. De asemenea află că acum 
douăzeci de ani, în timpul luptelor pentru râul Amur, cazacii au 
găsit un clopot mare și o inscripţie chineză. Cică le-ar fi lăsat, ca 
amintire, un împărat chinez care trecuse cândva pe acolo. 

Negustorii din Nercinsk știau, de asemenea, că la izvoarele lui 
Usur, al treilea afluent mare al Amurului, locuiesc kuiarii, care 


tes muslinuri, catifele și alte pânzeturi frumoase și scumpe. 
Vânătorii care au umblat în jurul Amurului spuneau că oamenii 
din tribul ghiliacilor călăresc pe urși, se îmbracă vara în straie 
din piei de pește, iar iarna în blăni de câine ori de urs. La 
colibele lor, ghiliacii cresc câte 300-600 de câini și de urși, pe 
care iarna îi înhamă la sănii. 

De-a lungul fluviului Amur - istorisesc cazacii - se ridică munți 
înalţi, acoperiţi de păduri uriașe și întunecoase. Unii cred că de 
la gurile Amurului până la Pekin ar fi numai 150 de verste. Asta 
trebuie cercetat, pentru că, dac-ar fi așa, drumul pe apa 
Amurului ar fi mult mai scurt și mai ușor. 

Gândind la aceste locuri, Milescu se mira acum și mai mult 
cum au putut rușii să străbată și să desțelenească atât amar de 
pământ, de la Ural la Pacific. Șulghin zicea: 

— Vezi, așa-i Siberia: uriaș pământ pustiu, unde abia acum 
încep să se așeze oameni. Și ce fel de oameni? li vezi? O mână 
de cazaci și câteva mii de ţărani fugiţi de răul iobăgiei. Desculţi 
și goi străbat munţi de zăpadă și mări de gheaţă. Ajung frânţi de 
oboseală. Nu-i așteaptă aici niciun fel de adăpost. Ci numai 
natura vitregă, pădurile nesfârșite, mlaștinile putrede, munţii 
silhui, zăpezile încremenite. Dar cum ajung, oamenii noștri 
însuflețesc totul. Pădurile răsună de cornul vânătorilor, râurile 
de strigătele pescarilor, câmpiile se acopăr de semănături și de 
cirezi de vite. Cucerim, pentru oameni, un pământ nou, 
necunoscut, de la Ural până la oceanul cel mare. Acest pământ 
să-l descrii domnia-ta, să-l cunoască oamenii și să vină aici. Nu 
pentru aur, ci pentru viaţă. 

Cazacii au aflai de la dauri că aproape de râul Argun s-ar afla 
plumb. Asemenea știre trebuie neapărat cercetată. Și Milescu și- 
o însemnă. 

Așteptând vești de la guvernatorul din Naun și de la 
Milovanov, toți cei care alcătuiesc solia spre Pekin sânt bucuroși 
că, în fapt, nu mai au mult drum de străbătut. Dar bucuria li-i 
adesea umbrită de dorul de ţară, de casă. Cum spunea Radu 
Marcu: 

— Ce ciudat! Cu cât vedem mai multă lume, cu cât 
cunoaștem mai mulţi oameni și mai multe popoare, cu cât 
străbatem ţinuturi mai nestrăbătute, cu atât dorul de vatra 
noastră ne arde mai tare inima. 

Grișa Hlib gândea așijderi; dar nu mai spunea Milescului că 


dacă unii ruși și cazaci venit-au până aici și s-au așezat, de 
pildă, în cele vreo șaizeci de case ale Nercinskului, multă 
suferință și amar i-a alungat de pe drag pământul patriei... 
Același amar și aceeași obidă care l-au împins și pe Stenka 
Razin la răscoală. Au străbătut sute și mii de verste, s-au luptat 
cu foamea, s-au hrănit cu muguri și lăstari și în loc de apă, când 
le-a crăpat buza de sete, au lins rouă. Dar mai bine să le 
albească oasele în pustietăţile Siberiei, decât să mai fie 
„Ssuflete” pe moșiile boierilor... Și parcă iar auzi: ...„Ridică-te, 
mândru soare, peste culmea dealului”... 

Aplecându-se asupra lui însuși și gândind la pribegia lui prin 
lume, dar mai cu samă la călătoria siberiană, aflând și văzând 
atâtea lucruri, trăind în mijlocul naturii sălbatice, întâlnind și 
mergând alături de atâţia oameni deosebiți, Milescu se simțea 
schimbat. Parcă un fel de ceaţă se ridica tot mai mult din 
mintea-i. Parcă se limpezeau zările. Credea tot mai înverșunat în 
puterea și judecata omului. Uita parcă și ce însuși a scris despre 
proorocirile  Sibilelor. Acum înțelegea mai bine cuvântul 
„naţiune”, decât îl înțelegea marchizul de Pomponne, la care a 
auzit, întâia oară, cum se rostește acest cuvânt, în limba 
filosofului Descartes. 

Văzând că întârzie răspunsul de la Naun, iar de la Milovanov 
nu s-arată niciun crainic, Milescu Spătarul scrise, la 19 
decembrie, măritului ţar, povestind pe scurt drumul de la 
Selenginsk la Nercinsk; apoi porunci plecarea. Toţi doreau să 
ajungă cât mai repede la Pekin. Doar Boris Zotov dădu glas 
potrivnic: 

— Nu auzi, Neculai Gavrilovici, că drumul peste pustie e foarte 
greu iarna? Că sânt namiazini hoți și leoparzi fioroși? Ce zor ai 
să ne grăbești a pieri în pustietăţi? 

De asemenea preotul Petru ar fi vrut să mai stea, măcar o 
săptămână, să facă slujba de Crăciun în biserica din Nercinsk. 

— Ei, părinte, tocmai de aceea te-am luat cu noi, i-a spus 
Veniukov, ca să slujești zilele din calendar acolo unde ne află ele 
pe noi, iar nu noi să le așteptăm pe ele. 

Pentru că se ciorovăiau în faţa tuturor, Milescu a cătat să 
arate oamenilor cu care pleca în această parte a călătoriei că 


nici greutăţile, nici primejdiile nu vor fi mai mari decât au fost 
până acum. Și că numai un dușman poate cerca să întârzie să 
zădărnicească o faptă așa de însemnată ajunsă aproape de 
capăt. 

— lar cât privește pe Boris Zotov, ar trebui să știe că se află 
aici din porunca măritului ţar. Că-i trimis cu solia Rusiei la Pekin, 
iar nu ca neguţător de blănuri, întru îmbogăţire. 

— Bine, jupân  Spafarii... Dar  domnia-ta răspunzi de 
nenorocirile ce ni se pot întâmpla. Tocmai pentru că-i solia 
tarului, nu... 

— Răspund de când am ieșit din Kremlin și voi răspunde până 
voi intra iară la Posolski Prikaz! 

Peste dealuri acoperite cu un pospai de zăpadă, prin păduri, 
pe drum bun pentru căruţe, porniră de-a dreptul spre râul 
Argun. Și încet, încet, legănaţi pe spinarea cămilelor și bătuţi de 
vijeliile lui decembrie, peste deșertul Gobi solii Rusiei se 
apropiau de hotarele Chinei. 

La râul Gaitusmuran au sărbătorit Crăciunul, făcând tabăra în 
jurul focurilor. Au tăiat trei boi cumpăraţi de la mongoli și au 
băut vodcă adusă de la Moscova și de la Nercinsk. 

— Să fiţi sănătoși, prieteni! Paștele-l vom face la Pekin, 
făgădui Milescu. Acolo va fi cald și în jur - cum spune tălmaciul 
Alexe - numai floare de iasomie și lumină de primăvară. 

La 26 decembrie au mers peste pustia Gobi; ţinutul era rece și 
uscat. Frigul se înăsprea mereu, iar lemnele erau tot mai puţine. 
În popasuri, și mai ales noaptea, nu mai aveau cu ce aprinde 
focul. Adesea nici nu era chip să se așeze jos, pentru odihnă, 
atât era de frig. Gerul pișca oamenii și animalele. Hrana pentru 
cai și cămile se împuţina. Și încă o mare nenorocire: în tabăra 
de dincolo de Gaitusmuran găsiră merindele stricate. 

— O să murim de foame! se crămălui același Zotov. 

— Ba o să facem economie, până la tabăra viitoare - îl 
încredință Livanov - și-o să ajungem cu bine. 

Ca să mai cruţe hrana, șoimarii își sloboziră șoimii după 
iepuri. La o masă fripseră chiar carnea unei cămile ologite pe 
drum. 

Dar lipsa lemnelor era cel mai mare neajuns. Adesea nu 


puteau strânge pentru foc decât tufărișuri și iarbă uscată ori 
spini de pustie. Trebuiau să grăbească, din răsputeri, înainte. 
Altfel nu se putea. 

Treceau peste câmpii uscate, peste dealuri pleșuve, măturate 
de vânt. Pretutindeni pietre tari, ascuţite. Mersul devenea tot 
mai greu. Potcoavele se rodeau și se rupeau așa de tare pe 
pietrișul și cremenea ascuţită a pustiei, încât Grișa Hlib termină 
repede fierul și nu mai avea cu ce potcovi caii. Lucra toată 
noaptea. Și se chinuia mai cu samă că-i lipseau lemnele pentru 
fiertul fierului, din potcoave. Cu toată strădania lui, copitele 
cailor și ale cămilelor începeau chiar să sângereze; animalele 
șchiopătau. Ascuţișul pietrelor tăia ca mii de cuțite, semănate în 
lungul deșertului Gobi. Drumul era tot mai mult însemnat cu 
urme de sânge. Nemaiavând fier, nemaiputând birui cu 
potcovitul și văzând poticnirea tot mai grea a animalelor, lui 
Grișa Hlib îi trecu prin cap să facă pentru cămile și pentru cai 
papuci împletiţi din ierburi uscate ce creșteau ici-colo, în pâlcuri 
pe-ntinsul deșertului Gobi. Erau moi papucii și apărau mai ales 
copitele roase, în care nu mai putea prinde nici cuiele 
potcoavelor. Animalele încălţate cu asemenea papuci mergeau 
mai bine. 

— Uite, parcă le râd ochii când le-ncalţ în papuci, se-nduioșă 
Grișa. 

Dar ierburile se rodeau repede. Milescu porunci să strângă 
asemenea ierburi în snopi acolo unde-o găseau și, în popasuri, 
fiecare era dator să împletească măcar câte patru papuci și să-și 
încalţe calul sau cămila pe care călărea. 

Dar și ciubotele oamenilor se distrugeau. Radu Marcu își 
aminti că a învățat cândva meșteșug pe ulița Ciubotarilor din 
lași. Cu încă patru dintre slujitori dregea, petecea, potcovea 
ciubotele călătorilor. Jumătate din timpul hotărât pentru popas, 
la lumina focurilor cu găteje și cu spini, toți lucrau. Și nimeni nu 
cârtea. Milescu a rânduit caravana cu strășnicie, să nu se piardă 
nicio clipită. Unii adunau vreascuri, spini și tufărișuri pentru foc, 
alții ierburi pentru hrana și pentru papucii vitelor. Cămilele 
oloage ori caii prea slăbiţi erau îngrijiţi chiar de doctorul Ivan 
luriev. Și numai animalele care nu mai puteau merge de fel erau 
tăiate pentru hrană. 

— laca un Crăciun cu carne de cal și de cămilă, râse Livanov. 

Și mai grea era lipsa apei. Adesea au făcut ceai cu apa topită 


din pospaiul de omăt spulberat prin câte-o văgăună, ori după 
vreo dâlmă de nisip. Adesea ţinutul era cu totul sterp, ucigător 
de pustiu, de trist. Țipenie de om, Doar noaptea s-auzea răcnet 
ciudat de fiare; pesemne leoparzii adulmecau urmele caravanei. 
Multora le era frică, mai ales neguţătorilor; dar nu mărturiseau. 
Dimpotrivă, în popasuri, când cazacii se strângeau în jurul 
focurilor, lucrau papuci din ierburi și cântau „O Dunai, Dunai”... 
Și cântecul le întărea inima, parc-ar fi gustat dintr-un leac, dintr- 
un balsam. 

Așa, împingând mereu înainte, la 28 decembrie, seara, au 
ajuns la râul Argun. 

— Aici o s-avem apă, lemne și papură pentru papuci! se 
bucura Radu Marcu. Să facem snopi de papură, că-i mai ușor de- 
mpletit. 

Tabăra de pe Argun au găsit-o întreagă și hrana era bună. Au 
făcut aici un popas de o zi. Și-au înfiripat pătule din lozii și 
papură, adăpost de vânt, au hrănit, adăpat și îngrijit vitele. S-au 
încălzit și oamenii, și vitele, la focuri cu lemne de salcie uscată. 
S-au odihnit la căldură, să-și scoată frigul și truda din oase. 
Datorită celor trei tălmaci, Omadari, Alexe și Cargaginskul, au 
putut cumpăra câteva vite de la mongolii întâlniți prin apropiere, 
pe malul Argunului. 

Fluviul Argun este foarte mare, adânc, larg și lung. Vara pot 
pluti pe ei vase de tot felul. Pe malurile Argunului, de-a lungul, 
se înșiră crânguri de sălcii și tufe de lozii. Ba chiar, pe unele 
dealuri din apropiere, se află câte o pădurice din copaci mai tari; 
s-ar putea face chiar case și corăbii. Argunul izvorăște din lacul 
Dalai Nor, adică din Marea Nor. 

Milescu a trimis înainte cercetași, călăuziți de Cargaginskul, 
să afle unde ar putea găsi vite pentru poveri și pentru călărie. 

Dincolo de Argun, ţinutul era mai puţin pustiu. După ce 
trecură un deal și ajunseră la un pârâu, zăriră, departe, pe 
câmp, turme de vite și herghelii de cai. 

Când cercetașul se întoarse la tabără cu vestea că au zărit 
turme, în depărtare, inimile tuturor au tresăltat de bucurie: 

— Vom avea cai pentru drum! 

Milescu a rânduit, în grabă, cete de cazaci să meargă și să 
cumpere vite, cămile și cai. 

S-au întors însă după câteva ceasuri cu mâinile goale. Au dat 
peste un sat de vreo zece iurte de tunguși namiazini. Dar când 


au văzut că se apropie cazacii, namiazinii și-au luat femeile și 
copiii și-au fugit. Pe unul singur l-au putut prinde. Acesta spunea 
că ai săi sânt puţini și n-au vite; dar nu departe de satul lui se 
găsesc namiazini care nu plătesc tribut nimănui și au vite multe. 
Intr-aceeași noapte, după ce l-au cinstit cu băutură și i-au dat 
daruri, arătându-i prietenie, rușii l-au trimis pe tungus cu doi 
cazaci și cu Cargaginskul la namiazini. Milescu i-a învăţat pe toți 
să spună mongolilor că, deși ei au cutezat să se răscoale adesea 
împotriva ţarului, să prade și să ucidă, totuși rușii nu vin să-i 
pedepsească, ci trec doar cu solie de pace de la marele ţar către 
împăratul Chinei. Cer numai atât: să le vândă vite pentru 
transport și pentru hrană. Au mare trebuinţă de aceste vite. 

Așteptându-i pe cazaci, Milescu însemna în caiet, cu mâna 
amorțită de ger: mongolii sânt... „un neam de oameni foarte 
frumoși, care locuesc de la Amur până la Buhara șt până în 
India, adică pe tot ţinutul dintre Siberia și China... Sânt nomazi, 
n-au sate, ci rătăcesc cu turmele prin stepă”... Îi erau dragi 
aflând că iubesc traiul slobod și parcă se-nciuda pe el însuși că 
nu-i poate găsi, nu le poate grăi, să-i înduplece, să-i 
împrietenească cu rușii. 

La 30 decembrie, Milescu și caravana lui, trecând Argunul pe 
gheață, continuă drumul mai departe, cu tot frigul și cu toată 
ologeala vitelor. Au silit tare și-au străbătut într-o zi douăzeci de 
verste. 

Cetele de cazaci s-au întors fără izbândă; nici n-au putut sta 
de vorbă cu namiazinii; toţi au fugit din calea lor. 

A doua zi, au poposit într-o pădure pe malul râului Terbula. Au 
avut lemne pentru foc, încălzindu-se și oamenii, și caii, si 
cămilele, cărora le intrase iar frigul în oase. Vântul sufla atât de 
tare, de pătrunzător și izbea din când în când cu valuri de nisip, 
că greu se puteau ţine oamenii pe cai ori pe cămile. 

Dar în afară de frig și de drumul greu care ucidea vitele, în 
Terbula se mai ivi o primejdie, prevestită din Nercinsk: la 
oarecare depărtare, pe toate dealurile, de sub poala pâlcurilor 
de pădure și a zăvoaielor schiloade îi pândeau tungușii 
namiazini, înarmaţi cu sulițe, buzdugane și arcuri. Înconjuraseră 
pe nesimţite caravana și păreau gata de luptă. Milescu se 
strădui să insufle tuturor curaj. 

— Nu ațâțăm. Mergem înainte. Și mai cu samă nu arătăm că 
ne temem. Undeva la mijlocul drumului trebuie să ne aștepte 


kitaiţii și Milovanov, cu hrană și cu animale pentru poverile 
chervanului. 

In adevăr, namiazinii nu cutezară să lovească. 

Dar nici cu tălmacii caravanei nu primiră să vorbească. După 
ce se sfătui cu oamenii lui, Milescu porunci să se împartă 
cazacilor pulbere și plumbi. Inconjură caravana cu oameni 
înarmaţi. Toţi erau povăţuiţi să fie gata de luptă, dar nu era 
îngăduit nimănui să stârnească dușmănia și bănuielile 
namiazinilor. Nimeni n-avea voie să tragă cu pușca fără 
poruncă. Așa au petrecut noaptea, încercuiți. A doua zi, pornind 
la drum, încercuirea s-a rupt de la sine. 

Cum se apropia caravana de satele lor, namiazinii ridicau 
iurtele, femeile, copiii și turmele și o luau la fugă, pierzându-se 
în zări fumurii, ceţoase, tainice; bărbaţii se alăturau cetelor care 
pândeau și urmăreau caravana, ca un cerc de arcuri, de 
toroipane, de suliţi și buzdugane. 

Nimănui, dintre soli, nu-i era îngăduit să rămână în urmă ori 
să se răzlețească de caravană. Trimise iar pe Cargaginskul 
înainte, cu trei cazaci, să întâlnească pe namiazini și să le spună 
că acei pe care-i văd venind sânt soli de pace și nu armată de 
război. 

Vitele mergeau din ce în ce mai greu. Mai mult de trei sferturi 
dintre cămile și dintre cai șchiopătau. Papucii de papură 
trebuiau schimbaţi foarte des. Și pentru că papură nu mai 
găseau, au început iar să facă papuci de iarbă uscată. 
Neguțătorilor le clănțăneau dinţii în gură de teamă că vor fi 
prădaţi și uciși. Cei fricoși se împărțeau în două: unii care se 
crămăluiau în șoaptă: „Aici ne albesc oasele”... și alţii care-l 
sfătuiau pe Milescu să răpeadă ceata de cazaci, să-i bage în 
sperieți pe namiazini și să-i împrăștie dracului; să scape odată 
de pânda asta înspăimântătoare. 

— Cu cinci salve de gloanţe îi gonești până-n Tibet!... 

— Ce fel de solie pentru pace este aceea care, trecând pe la 
popoare slobode, le stropșește cu gloanţe, ucide și stârnește 
spaimă și război? întrebă Milescu. 

— Dar dacă namiazinii folosesc săgeți otrăvite? 

Opri caravana pe malul râului Gana și așeză tabăra într-un loc 
ușor de apărat. Rândui totul ca pentru odihnă, și ca pentru 
luptă. 

— laca, plecat-am ca soli și ca neguţători - cârtea Boris Zotov 


- și sfârșim ca tabără ostășească. Halal și ferice de pielea 
noastră, că bine-o să mai fie tăbăcită. Au să bea namiazinii lapte 
de iapă din tidvele noastre. Și din a lui Spafarii mai ales, că-i 
încăpățânat. N-a vrut să iernăm în Nercinsk, ori măcar să 
apucăm drumul Albazinului. De bună samă că pe Gargaginskul 
și pe cazacii plecaţi cu el o să-i întâlnim undeva, trași în ţeapă. 

Ca să mai domolească spaima unora și să afle totuși gândul 
namiazinilor, Milescu a trimis iară spre ei un pâlc de călăreţi, pe 
Omadari, cu trei cazaci, să le grăiască. Dar nici acum namiazinii 
n-au vrut să stea de vorbă; au fugit, înălțând sulițele și 
toroipanele în semn de război. Acest lucru spori îngrijorarea și 
teama în caravană. Și cei înspăimântați judecau: 

— Dacă nici nu vor să stea de vorbă, însamnă că ne momesc, 
tot mai adânc în ţinutul lor, să ne poată sfâșia mai bine. 

— Să ne oprim! strigă Zotov. Să mergem înapoi!... 

Noaptea trecu în liniște. Doar vântul sufla fioros și ucigaș de 
rece. De jur împrejurul caravanei până departe pe marginea 
zării, se vedeau focurile namiazinilor. În zori sosi Cargaginskul 
cu doi tunguși namiazini. Nu credeau că asta-i o solie spre 
Pekin. Prea-i mare și înarmată. De departe se vede ca o 
adevărată oaste. Milescu se purtă cu namiazinii foarte 
prietenește. Le făcu daruri și-i slobozi, poftindu-i să spună și 
celorlalți ce-au văzut în tabăra soliei. Plecară bucuroși. Dar nici 
în seara aceea încercuirea din preajma caravanei nu înceta. 
Namiazinii stăteau tot sub arme, gata de harţag. Ba, dimpotrivă, 
în timpul nopţii se apropiară și mai mult de caravană. În zori, 
toţi cei din solie văzură că namiazinii îi pândeau cu ochi 
dușmănoși, aproape de tot, în dosul copacilor, al dealurilor, al 
pietrelor, al tufișurilor. Țineau și arcurile, și sulițele gata ca 
pentru luptă. Boris Zotov se tânguia amarnic: 

— Ce ne facem? Acuși ne lovesc... Uite, sânt patru dealuri în 
jurul nostru și după tuspatru se găsesc mii de tunguși. Au săgeți 
otrăvite... Și iată ce lungi li-s lăncile. Parcă împung cerul cu ele. 
Ce toroipane grele au! Și cum le lucesc zalele, doamne ferește! 
Parcă-s niște uriași... Părinte Petre, roagă-te pentru mântuirea 
suflețelului nostru... Că ori pierim aici, de foame și de ger, ori ne 
zdrobesc sub copitele cailor acești lupi sălbatici... 

Neguțătorii jăluiau mai mult marfa de pe samare, decât 
soarta oamenilor și a soliei. Se crămăluiau și-și smulgeau 
bărbile, suspinâna: 


— Sfinte Vasile de poimâine, sfinte mare mucenic, am 
nădăjduit, cu inimă curată, să luăm bănișori buni pe mărfușoara 
noastră scumpă. Ajută-ne, sfinte mare mucenic de poimâine! Că 
ţi-om da acatiste la cea dintâi biserică întâlnită. Întărește, sfinte, 
copitele cămilelor noastre, cum ai întărit pe cei ce-au străbătut 
pustiul Sinaiului... 

Spătarul se stropși la dânșii, poftindu-i să-și închidă pliscurile, 
să-și perie bărbile, să-și înghită orice tânguire, să nu samene 
spaime, ci să fie gata, ca niște bărbaţi ce se află, de a sta 
bărbătește în faţa primejdiei, dacă va fi să vină. Uite cazacii și 
dvorenii cum nu se tem? Dacă le-a îngăduit să meargă în 
caravană cu ambasada ca neguţători, să nu împiedice mersul 
înainte al soliei cu purtările lor de babe iubitoare de molifte, iar 
nu de îndrăzneţi călători peste pustiuri. 

— Cine-i fricos stă acasă, nu pleacă să deschidă drumuri noi 
prin pustietăţi! 

După un scurt sfat cu Veniukov, Livanov și Nepripasov, hotărî 
să-l trimită pe Cargaginskul ostatec la namiazini, poftindu-i să-și 
trimită și ei la caravană soli de pace și bună înţelegere. Dar 
Cargaginskul s-a întors repede: namiazinii nu-l cred pe dânsul; ci 
dacă solul dorește să le grăiască, să trimită zălogi niște cazaci. 
Milescu le-a împlinit vrerea, trimițând chiar pe dvoreanul 
Nepripasov cu trei cazaci și cu Sorik, tălmaci. Tungușii namiazini 
i-au oprit acolo peste noapte, fără a trimite în schimb oameni 
de-ai lor, fără a răspunde cu prietenie la prietenia rușilor. Ba, 
după ce s-a întunecat bine, namiazinii au venit foarte aproape 
de tabăra soliei și au furat trei cai, din cei mai buni, care se 
depărtaseră ceva mai mult de tabără, după smocuri de iarbă 
uscată. Către miezul nopţii un alt cal al chervanului a fost sfâșiat 
de leoparzi. 

Nimeni n-a dormit toată noaptea: au întărit mereu focurile, au 
vegheat asupra vitelor, au așteptat să afle ce gânduri au 
namiazinii. 

Dis-de-dimineaţă când mijeau zorii au venit la tabără trei 
namiazini călări, îmbrăcaţi în zale și, tălmaci fiind Gargaginskul 
și Omadari, au grăit așa: 

— Nu vă supăraţi că vă primim cu neîncredere. Dar noi ne 
știm în greșeală față de țarul Rusiei, stăpânul vostru. Mai de 
mult am fost supușii lui și acum am crezut că voi veniți, cu oaste 
multă, să ne supuneți și să ne luaţi iasak. De aceea am fugit cu 


femeile, copiii și turmele noastre. Acum însă credem că mergeti 
în solie la Pekin. lată, aveți tarhat și poveri multe, pe cămile, 
aveţi caravană cu marfă. Dar, deocamdată, îngădue-ne, sol al 
tarului alb, să mergem la ai noștri și să le spunem ce-am văzut. 
Că ne tremură copiii și femeile în pustie de frig și de spaimă. 
Veni-vom mâine iară, să aducem răspuns despre vânzarea 
vitelor de care ai trebuinţă. 

Milescu le-a îngăduit să plece, după ce i-a cinstit cu băutură. 
A doua zi au venit trei căpetenii namiazine, aducând în dar câte 
un miel mare. Au spus iară că-și recunosc greșeala faţă de 
marele ţar. lar dacă ţarul le-ar ierta greșeala, ei ar îndeplini 
orice poruncă a solului. 

Bucuros de asemenea propunere, Milescu i-a încredinţat că 
marele ţar al Rusiei îi iartă, dar să nu mai greșească de aici 
înainte. 

— lar acum să ne aduceţi podvoade, adică transport gratuit 
cu căruțele, iar pentru vânzare cai, vite, piei pentru încălțăminte 
și fier pentru potcoave. 

— Da, venim, cu supunere vă încredințăm că venim, măria- 
voastră. Dar vă rugam să nu plecaţi din acest loc. 

Și Omadari, și Cargaginskul, după ce au slujit ca tălmaci, l-au 
sfătuit pe Milescu să ţină tabăra tot în stare de apărare. Nu-i 
bine să creadă prea ușor cuvântul lor. Namiazinii sânt vicleni. Au 
un fel de batjocură în glas și o clipeală șireată în ochi, că mare 
lucru să nu ascundă vreo tâlhărie chiar în prieteșugul pe care-l 
arată. Cazacii spun că obiceiul lor este să atace, să prade și să 
dispară, amistuindu-se în locuri sălbatice și pustii. 

Așa a trecut și ziua de 31 decembrie. La 1 ianuarie 1676, 
Milescu a mutat tabăra cu opt verste mai înainte. A poposit 
pentru a găti hrana, a se odihni și a aștepta răspunsul 
namiazinilor. Pe la prânz, o ceată mare de tunguși namiazini a 
venit la tabăra soliei aflată în popas, l-a adus și pe Nepripasov și 
pe Sorik. Namiazinii au schimbat câţiva cai cu cazacii, apoi au 
plecat iară la iurtele lor. Părea că s-au îmblânzit. Spre seară 
veniră câţiva bătrâni namiazini ca ostateci, dăruind iarăși un 
miel și rugându-se în fața lui Milescu să mai aștepte că, în 
curând, vor veni podvoade și cai. 

În caravană se liniștiră chiar și fricoșii. 

A doua zi se iviră alţi namiazini repetând rugămintea să mai 
aștepte. Aceasta zămisli iar în tabără oarecare neîncredere și 


teamă. 

— Tungușii ne amăgesc - spunea Livanov - ca să câștige 
timp. 

Plecând mai departe, în ziua de 2 ianuarie, caravana n-a putut 
merge decât zece verste. Vântul spulbera aspru și tăios. Vitele, 
nehrănite, se clătinau sub poveri. 

La 3 ianuarie, dis-de-dimineață se înfăţișară Milescului 
douăzeci de fruntași namiazini, îmbrăcaţi ca de război. Dăruiră 
un cal frumos Spătarului. El însă nu-l primi: 

— Aduceţi căruţe, cai și cămile; schimbaţi caii cu ai noștri, că- 
s foarte buni. Dacă șchiopătează, vinovat e drumul lung și greu 
pe care l-au străbătut. Noi cerem să ne vindeți vitele, iar nu să 
ni le dăruiţi. 

Ca să le sporească încrederea și să le câștige inimile, Milescu 
i-a primit prietenește, i-a cinstit cu vodcă și le-a dăruit tutun. 
După ce s-au ameţit de băutură, namiazinii au schimbat și au 
vândut rușilor douăzeci de cai. N-au vrut să aducă însă nicio 
cămilă. 

— Mâine vă aducem care, câte... câte vom putea aduna. 

— lasak nu îndrăznim a plăti - a spus unul, mai bătrân - 
pentru că ne temem de taișa Daincu. El cere să-i plătim lui 
tribut, nu ţarului. 

— Măritul ţar Alexei Mihailovici va trimite oaste să cerceteze 
și va pune la dări și pe taișa Daincu. Noi știm că taișa Daincu a 
îndemnat pe buriaţi sa se răscoale. Și deci se poartă dușmănos 
cu rușii. Noi vrem să legăm prietenie cu împărăţia Chinei. Și nu-i 
îngăduit ca între hotarele marilor noastre împărăţii să prade și 
să împiedice drumul niște oameni care-și fac de cap, tâlhărind și 
ridicându-se împotriva noastră. 

Auzind cuvintele hotărâte ale solului, namiazinii au cam dat 
din colț în colț. Au recunoscut că, de fapt, taișa Diaincu le 
poruncește, dar de apărat nu-i poate apăra. De aceea chibzuesc 
c-ar fi mai nimerit să se supună pe vecie marelui ţar alb. Ar trăi 
mai liniștiți, ar avea pace. 

— Ne ducem la iurtele noastre și, până înserează, sau cel 
târziu până mâine dimineaţă, venim cu podvoade, cu cai și cu 
cămile. 

La 4 ianuarie însă Milescu însemna, mânios, în caietul lui: „Am 
așteptat până la prânz și namiazinii nu s-au arătat. Asta ne-a 
încredințat de istov că și-au bătut joc de noi, amăgindu-ne. Nu 


ne-au adus nici vite, nici podvoade. Sânt niște hoți fără 
pereche”... 

Totuși era bucuros că namiazinii nu mai ţineau tabăra 
încercuită; doar ici-colo dacă mai apărea câte un pâlc de 
călăreţi, privea câtăva vreme, apoi se făcea nevăzut, 
împroșcând nisip din copitele cailor. 

După toate socotelile, până la hotarul Chinei nu mai aveau 
decât șase-șapte zile de mers. Păstrând rânduiala caravanei ca 
pentru apărare, rușii au înaintat, cum au putut, peste pustia 
pietroasă și nisipoasă, lăsând râul Gana la stânga. Cazacii 
primiră porunci să puște, din când în când, ca să sperie 
leoparzii, care deveneau acum tot mai ameninţători. 

Multe cămile erau așa de slăbite, de stoarse de ger și cu 
copitele așa de roase, de însângerate, că le dobora vântul jos. 
lar dacă se culcau, li se umflau picioarele așa de tare, că nu se 
mai puteau scula. Au fost nevoiţi să lase în drum două cămile și 
mulţi cai. Pe pietrele și nisipul îngheţat, animalele se zgârceau 
gemând dureros, ca niște oameni. Işi lingeau copitele 
însângerate și priveau lung, sfâșietor de lung caravana care se 
depărta încet, ostenită, șchiopătând. 

De după dâmburi și din văgăuni adulmecau leoparzii. 
Oamenilor mult le era milă de vitele rămase în pustie, pradă 
fiarelor. Se bucurau când puteau găsi un tungus căruia să i le 
încredințeze. îngrijite, se puteau repede însănătoși. Și Milescu 
însemna în caietul lui: „Am părăsit încă o cămilă șchioapă, lângă 
pârâul Habum, la tungusul Erencal, fiul lui Kulovo... Am mai 
părăsit și mulţi cai ajunși la neputinţă de a urnim drumul”... 

Văzând că drumul continuă tot greu, că de la Milovanov și de 
la kitaiţi nu vine niciun semn, niciun ajutor, Milescu a poruncit 
lui Nepripasov să-l ia pe Cargaginskul, pe Omadari și trei oșteni, 
doi cai buni de schimb și să pornească înainte, cu mare zor până 
la Naun. Să vestească acolo că solia e aproape, dar vine greu, 
deoarece i-au căzut cămilele și caii pe drum prin pustiul Gobi. 

— Rogi pe dregătorii kitaiţi să ne trimită întru întâmpinare 
care și cai, hrană îndestulătoare și călăuze bune. Să le trimită 
cât mai neîntârziat. Să ţii legătura cu noi prin acești doi cazaci. 
Și, mergând înainte, să pui semne, că n-avem altă călăuză în 
afară de busolă. Când vorbeşti cu guvernatorul din Naun, arată-i 
dorinţa măritului nostru ţar, stăpânul întregii Rusii Mari, Mici și 
Albe, de a trăi în bună pace cu împăratul Chinei. Spune că l-am 


trimis pe Ignatie Milovanov înainte vestitor și întreabă dacă nu 
cumva aflat-au că i s-ar fi întâmplat vreo nenorocire pe drum, de 
n-a dat, până acum, spre caravană niciun semn de viaţă. A 
trecut ori nu pe la Naun? 

După plecarea lui Nepripasov caravana și-a urmat calea, cu 
toate că poverile erau tot mai grele și vitele care să le poarte tot 
mai slăbite și mai puţine. Oamenii au început să descalece, 
despovărând animalele. Milescu făcu socoteala bagajelor care 
vor trebui lăsate în urmă, într-un loc adăpostit, sub pază, dacă 
nu va mai putea să le ducă înainte. Viscolul sec, dușmănos de 
rece și de pătrunzător, mătura pustia și istovea vlaga oamenilor 
și a animalelor. Merseră înainte, mereu înainte, cătând adăpost. 
După vreo cincisprezece verste, la poala unui deal, întâlniră un 
pâlc de pădure neagră de sălcii schiloade în bătaia vântului, a 
gerului iarna și a arșiţei vara. In dosul pădurii găsiră adăpost și 
lemne pentru foc, din belșug. Acolo, a doua zi, 6 ianuarie, 
preotul Petru sluji Boboteaza pe malul unui smârc de lângă 
pădure, al cărui nume nimeni nu-l știa. Cazacii tăiară o cruce 
mare din gheaţă, iar în timpul slujbei sloboziră zece focuri de 
pușcă, făcând să răsune văzduhul și să se cutremure aceste 
întinderi pustii și înghețate. 

A doua zi, mergând mai departe, cazacii întâlniră trei buriaţi 
supuși țarului. Seara, buriaţii au adus la tabără câteva vite 
pentru poveri, schimbându-le cu ale rușilor. Astfel caravana se 
întări și putu să meargă mai bine. Buriaţii se oferiră să fie 
călăuzi. Cunoșteau o cale prin locuri mai ușoare. Povăţuiau să 
meargă și noaptea, la lumina făciliilor, dacă vântul e mai 
domolit; ei știau să se călăuzească bine și după lumina de la 
stele și după calea robilor. Astfel, în zilele de 9 și 10 ianuarie au 
mers pe valea râului Zadun, o vale mai adăpostită, pe unde au 
găsit lemne destule, apă și papură. Și mare bucurie a fost, 
pentru toată caravana, când cei din frunte au întâlnit pe pământ 
urme proaspete de căruțe. 

— Sânt urme de căruţe kitaicești, cu două roate, trase de câte 
un bou, lămuriră călăuzii buriaţi. Ne apropiem de Naun. Și 
arătară zarea fumurie în care aveau să întâlnească râul Naun. 

În popas îl povăţuiră pe Milescu să păzească bine vitele în 


timpul nopţii, că prin acele locuri sânt mulţi leoparzi și pe 
asemenea vreme sânt tare flămânzi și îndrăzneți. Trăind prin 
aceste locuri, buriaţii știau să povestească și despre Dalai Nor, 
pe care l-au văzut, de multe ori și au și pescuit în apele lui. 

După părerea lor, acest lac din care iese fluviul Argun este 
așa de mare, că nu-l poţi ocoli cu căruţa nici într-un an. In jurul 
lacului nu sânt păduri, ci numai pășuni cu ierburi aspre, 
smârcuri sărate și, mai departe, munţi înalţi, stâncoși și goi. Din 
Dalai Nor mongolii scot sare. Adâncimea acestui lac este foarte 
mare; nimeni nu i-a dat încă de fund. Are tot felul de pești și 
chiar foce și balene. După spusa buriaţilor, aceste balene umblă 
primăvara ca niște corăbii pe lac, stârnind valuri mari. Din 
pricina asta, pescarii nici nu cutează să se depărteze prea mult 
de țărm. Cică la o zi depărtare de Dalai Nor s-ar afla o mare 
cetate de piatră, cu case bune, întregi, dar cu desăvârșire 
pustie. Locuitorii au fugit toţi, din pricina ciumei. E mult de 
atunci, dar nici azi nimeni nu cutează nici măcar să se apropie 
de acea cetate ciumată. 

In ziua de 10 ianuarie, pe un ger tăios, au grăbit și au mers 
douăzeci și cinci de verste. Au mas, noaptea, într-un loc fără 
lemne. Au făcut focul cu ierburi uscate. Oamenii s-au rânduit la 
vegherea taberei, la strângerea ierburilor pentru foc și la 
odihnă. În zilele următoare au mai mers încă treizeci și cinci de 
verste, trecând prin crânguri de sălcii, ca și prin regiuni fără 
zăpadă și fără apă. Era greu, dar Naunul începea să se 
deslușească în zare. 

Doi dintre cazacii trimiși cu Nepripasov le ieșiră întru 
întâmpinare. 

— Kitaiţii sânt foarte miraţi că venim acum. Parc-am fi căzut 
din cer. Ei ne așteptau la primăvară. 

Milescu înţelese că Milovanov a spus ce-a vrut el dregătorilor 
chinezi, nu ce a avut poruncă să spună. 

Dar, la acel ceas, nici nu bănuia câte greutăţi vor decurge din 
această încăpățânare a neguţătorului Milovanov. 

După ce, la 13 ianuarie 1676, mai străbătură încă 12 verste, 
ajunseră la râul Uluci, graniţa Siberiei cu împărăţia Chinei. 
Caravana soliei era obosită și stoarsă de ger. Jumătate din cele 
patruzeci și opt de cămile pieriseră ori rămăseseră pe drum. Se 
pierduseră mulţi cai. Dar oamenii erau toţi sănătoși, iar 
mărfurile ţarului și darurile lui bogdihan - neatinse. De aceea 


chiar și cârtitorii erau bucuroși că l-au ascultat și urmat pe 
Milescu Spătarul. 

Și în acea zi, măcar că-i erau mâinile îngheţate, Milescu tot 
scrise în caiet, fericit c-a ajuns cu bine la hotarul Siberiei: ...,„Aici 
sfârșim călătoria noastră prin împărăţia Siberiei, căci aici este 
marginea și sfârșitul ei, la obârșiile pârâului Uluci, sub munţii 
kitaicești, numiţi Turgacinsk, care ţin de Siberia...” 

Aceste rânduri semănau cu chiotele de bucurie ale cazacilor. 

De la plecarea din Tobolsk trecuseră 265 de zile. 


IX 
OAMENI ȘI LOCURI DE LA HOTARELE CHINEI 
PANA LA MARELE ZID 

În ziua de 13 ianuarie 1676, pe o colină de lângă râul Naun, 
solul Rusiei, Neculai Milescu Spătarul, a fost întâmpinat de șase 
căpitani chinezi și de șaizeci de oșteni, înarmați cu arcuri și 
suliţi. Îi urară bun sosit. Aduceau cu dânșii șaizeci de cai pentru 
poveri. Îi însoțea și unul din cazaci. trimiși înainte cu Nepripasov. 

— Harnic și răzbătător om, Nepripasov, îl lăudară toţi. 

— Să nu te miri, mărite sol, că venim așa de târziu și-ți ieşim 
numai noi întru întâmpinare, lămuri cel mai în vârstă dintre 
căpitanii kitaiţi. Noi nici n-am vrut să credem că vine solia cea 
mare de la ţarul alb. Dimpotrivă, ne-am temut că vin cazacii din 
Albazin ori din Nercinsk, cu gând de război... Și asta pentru că, 
nu de mult, trimisul înainte al domniei-tale ne-a vestit că vei 
ajunge la Naun abia la primăvară. Că nu vei putea străbate, în 
timpul iernii, un drum așa de greu și de primejdios, cum este 
drumul de la Nercinsk peste desertul Ciobi. 

— Neîncrezător și încăpățânat negustor! murmură l.ivanov, 
gândind la Ignatie Milovanov. 

— Anume a făcut-o - zâmbi un negustor din leniseisk - ca să- 
și vândă toată marfa până ajungem noi. Cap șiret Ignașka, 
negustoraș, nu șagă... 

În numele ţarului Alexei Mihailovici, Milescu răspunse 
căpitanilor, mulțumindu-le pentru urări și încredințându-i că vine 
numai cu gând de pace, de bună vecinătate și prietenie. Apoi le 
oferi tuturor mâncare și băutură. 

După câteva ceasuri de odihnă, s-au pornit iară la drum și-au 
mai mers cinci zile, până la râul Yal. Drumul era mult mai ușor. 
Despovăraţi, potcoviţi bine, hrăniţi îndeajuns, caii mergeau 
acum mai repede. 

La râul Yal, doi cazaci au întâmpinat solia: unul de la Albazin, 
sosit cu Milovanov, celălalt din cei trimiși cu Nepripasov. In urma 
lor venea un șir lung de care chinezești, cu două roate, trase de 
câte un bou. Cazacii istorisiră că Milovanov a ajuns la Naun abia 
acum patru săptămâni, venind pe calea Albazinului. A fost bine 
primit de Mangutei, guvernatorul din Naun. 


— A grăbit spre Pekin, să ceară slujitori mulţi, înarmaţi, să te 
întâmpine cu ei pe drumul Nercinskului. Zicea că n-ai să poți 
trece de răul namiazinilor. Când am aflat de la jupân Nepripasov 
că aţi ajuns la hotarul Chinei, drept să-ţi spun, am încremenit. 
Am adunat, în grabă, aceste o sută două zeci de căruțe cu boi, 
șaizeci de cai și provizii. Caii i-am trimis întru întâmpinare cu 
sotnicii kitaiţi. Proviziile așteaptă la Naun. Guvernatorii chinezi 
vor ieși, curând, întru întâmpinarea soliei. Ai sosit pe 
neașteptate. Și de asta mai întârzie, până strâng proviziile. Vor 
să te întâmpine așa cum se cuvine. 

Călătorii au încărcat bagajele pe cele o sută douăzeci de 
căruțe chinezești, trase de câte un bou și au pornit mai departe. 
La întâiul popas, Milescu scrise ţarului și lui Artamon 
Sergheevici, vestindu-i despre sosirea soliei la hotarele Chinei. 

La 23 ianuarie solia se întâlni cu doi guvernatori din Naun, 
ieșiți întru întâmpinare. Guvernatorii erau însoţiţi de fiii lor, de 
multe căpetenii, de o samă de manciurieni, dintre cei mai de 
vază, precum și de două sute de oșteni. La locul întâlnirii toţi 
descălecară: cei înarmați așezară armele jos, apoi toţi salutară 
solia, închinându-se adânc, urându-le bun sosit. Milescu Spătarul 
înaintă călare până lângă dânșii, descălecă împreună cu toți ai 
lui, dădu frâul lui Radu Marcu, apoi salută, înclinându-se după 
obiceiul rusesc. Prin Sorik tălmaciul și prin tălmaciul 
guvernatorilor, Milescu le mulțumi pentru urarea de bun sosit. 
După asta pofti pe dregătorii chinezi în cortul lui, pe care 
slujitorii îl rânduiseră într-o clipită. Aici urmară mai departe 
vorbirea începută afară. Milescu îi întrebă de sănătatea lui 
bogdihan, chinezii, la rândul lor, întrebară de sănătatea 
măritului ţar. 

— Cum ai călătorit și cum ai ajuns așa de repede? întrebă 
guvernatorul cel mai în vârstă. Și întrebă cu destulă mirare, 
amintind și el că Ignatie Milovanov a spus: „Solia rusă va sosi la 
primăvară”. 

După ce Milescu povesti cum a călătorit și drumul ce a urmat, 
guvernatorii cerură iertare că, bizuindu-se pe cuvântul trimisului 
înainte, au întârziat cu pregătirea merindelor și a căruțelor 
pentru transportul chervanului soliei. 


— Odată cu Milovanov vor veni de la Pekin și înalții dregători, 
să te întâmpine, Ni-ko-lai Ga-vri-lo-vici, făgăduiau slujbașii kitaiţi 
de margine. Dar am vrea să știm dacă ai scrisori de la împăratul 
domniei-tale către măritul nostru împărat. Ori poate ai vreo 
scrisoare a măritului nostru împărat către împăratul domniei- 
tale. Dorim de asemenea să știm dacă ai daruri pentru 
împăratul nostru și dacă solia vine pentru pace ori pentru război. 

— Scrisorile, darurile ori alte treburi de stat - răspunse 
Milescu cu demnitate - nu vă privesc întru nimic pe 
dumneavoastră. La Pekin, în faţa lui bogdihan, voi arăta toate 
scrisorile țarului meu. Dumneavoastră, ca dregători de margine, 
vecini cu noi, se cade a ști că toate gândurile slăvitului ţar sânt 
gânduri de pace și prieteșug cu împărăţia Chinei. Daţi-ne deci 
căruțe și merinde, să ajungem cât mai grabnic ia Pekin. Știm că 
bogdihan de mult așteaptă solia noastră. 

Se bucurară toţi din jur, mai ales slujitorii și dregătorii 
mărunți, auzind vorbele Milescului. 

— Atunci când împărații trăiesc în bună înțelegere, zise unul 
bătrân, cu păinjeniș de multe încrețituri pe frunte și pe obrazu-i 
ca de ceară - atunci și supușii lor, sărmanii, culeg în tihnă roada 
ogoarelor și frunza ceaiului. 

Aduseră hrană pentru solie: carne de porc și vin cald. Milescu 
cinsti pe cei mai de rang dintre dregătorii kitaiţi cu vodcă, iar pe 
ceilalţi, cu vin. După asta plecară fiecare la corturile lor. 

A doua zi urmară calea spre Naun. 

Aproape de râul Naun, solia rusă a fost întâmpinată de un 
bătrân guvernator, însoţit de cinci sute de oșteni și de mulți 
manciurieni de vază. După ce se salutară foarte ceremonios, 
începură vorbirea. Mai marii chinezi se arătară foarte bucuroși 
că pot primi o ambasadă așa de numeroasă și de strălucită, 
venită cu gând de pace, între cele mai mari împărăţii din lume. 
Dar ei, ca dregători de margine, au poruncă strașnică de la 
împăratul lor să cerceteze pe orice străin, sol ori neguţător, să-l 
întrebe cu ce scop vine. Și numai dacă adeverește că vine cu 
gând de pace primește hrană, nutreţ și mijloace de transport 
spre Pekin. 

— Măria-sa ţarul nostru - tălmăci Sorik vorbele Milescului - 


dorește să aibă legături de bună megieșie și de prietenie cu 
împăratul vostru. Atâta se cuvine să știți domnia-voastră din 
misiunea mea. Și să fiți încredinţaţi că spun adevărul. 

Mai bine de un ceas îl tot suciră și-l cârmiră guvernatorii pe 
Milescu, dar nu putură scoate nimic alta decât încredințarea că 
vine cu gând pașnic. 

— Noi credem spusele domniei-tale, Ni-ko-lai. Pricepem că 
dacă n-ai fi împuternicit de împăratul domniei-tale, n-ai arăta o 
frunte atât de senină și de îndrăzneață, nici n-ai fi însoţit de 
atâţia oameni de rang și slujitori. Dar dacă domnia-ta asculți de 
împăratul domniei-tale, tot astfel trebuie să ascultăm și noi 
poruncile împăratului nostru. Nici se află pe lume ceva mai sfânt 
și mai demn de respect decât scrisorile împăraţilor. Și dacă vrei 
să primești provizii din belșug, atât pentru tine cât și pentru 
ceilalți slujitori ai ţarului, dacă vrei să fii bine venit și ospătat în 
toate satele Chinei, să-ţi fie hrănite cămilele și caii, trebuie să 
ne arăţi măcar scrisoarea prea măritului nostru împărat către 
împăratul vostru. Am auzit că ai cu domnia-ta scrisoarea pe care 
noi înșine am trimis-o, acum câţiva ani, prin Nercinsk, către 
împăratul vostru. 

— Cine v-a spus de această scrisoare? întrebă Milescu 
Spătarul. 

— Cazacii care-au venit înainte. Dacă ne-o înfățișezi și-o 
cunoaștem, atunci îţi dăm toate onorurile; iar cheltuielile ce le- 
om face cu solia domniei-tale le-om putea îndreptăţi. Până la 
Pekin te vei întâlni cu mulţi vani® și dregători de ranguri înalte. 
Și la noi este obicei și poruncă: toţi să-ţi ceară, spre 
încredințare, scrisoarea marelui nostru împărat. Numai arătând 
scrisoarea poţi ajunge la Pekin fără întârziere. 

Incă odată Milescu le spuse că nu-i treaba lor să cerceteze 
scrisorile solilor. Și de zece ori guvernatorii kitaiți au cerut 
același lucru, cu același glas blajin, tânguitor, fără pic de 
supărare, ci numai cu oarecare îndărătnicie și cu oleacă de 
subţire viclenie. Ci văzând încăpăţânarea guvernatorilor și 
înțelegând că altfel e ameninţat să rămână pe Naun, Milescu 
aduse cutia de argint unde erau închise scrisorile. O dezveli din 
mătasa galbenă în care era învălită, scoase cu mare grijă și 
respect una din cele patru scrisori chineze și le-o înfăţișă. 

Atunci se întâmplă un lucru neașteptat: recunoscând 

scrisoarea împăratului lor, toți cei de faţă, cutremuraţi de 
spaimă și de venerație, se prăbușiră în genunchi. Fiecare căuta 
să-și atingă fruntea de marginea scrisorii, cum fac preoţii cu 
darurile. 

— Acuma credem tot ce ne spui, declarară ei. Credem că ești 
în adevăr trimisul ţarului alb. De acum încolo toată cinstea-ți 
vom da și toate dorințele împlinite-ţi vor fi. 

Porunciră ca vitele solilor, caii și cămilele să fie date ţăranilor 
din aceste sate, să le hrănească și îngrijească până la 
întoarcerea soliei. Aduseră pentru solie hrană și tot ce va avea 
nevoie cât va aștepta aici sosirea marelui dregător plecat din 
Pekin întru întâmpinarea-i. Spătarului Milescu îi dădură o strajă 
de zece oșteni, apoi îi cerură un om de încredere și un tălmaci 
să însoțească pe trimisul lor special la Pekin. Milescu l-a dat pe 
Makarie din Tobolsk, iar ca tălmaci pe Alexe din Selenginsk. 

De la început, Milescu se izbi de mari greutăţi, pentru că 
tălmacii, în fapt, nu știau niciunul prea bine nici limba chineză, 
nici limba rusă. Multe cuvinte trebuiau spuse de câte trei-patru 
ori și tălmacii tot nu le prindeau înțelesul întreg și adevărat. 
Cazacii din Albazin îl aduseră tălmaci pe Kan-kukai. Era neștiutor 
de carte, dar era foarte apropiat oamenilor de jos. 

„Va trebui să învăţ chinezește, gândi Milescu, văzând 
greutatea mare ce împiedica apropierea oamenilor din Rusia de 
cei din China. 

Așteptând să vină dregătorul de la Pekin, solii se odihniră și se 
încălziră în satul manciurian de pe malul Naunului. 

De la băștinași, cazacii auziră că în aceste sate de margine se 
aflau treizeci de iacuţi, cu femeile și copiii lor. 

— Sânt supuși țarului, dar fost-au prinși de oamenii 
împăratului chinez... Neculai Gavrilovici, cu lacrimi în ochi te 
roagă să-i slobozi, se făcu Grișa Hlib mijlocitor pentru dânșii. 

Dregătorii kitaiţi locuiau într-alt sat, la vreo trei verste 
depărtare. Îl vizitau adesea pe Milescu, purtându-se osebit de 
curtenitor, grăindu-i mai ales despre drumul până la Pekin, 
înfăţișându-i-l ca pe o călătorie frumoasă și ușoară. Milescu îi 
cinstea totdeauna cu vodcă sau cu vin. Ei îi trimiteau în schimb 
fructe și legume chinezești, aduse de la miazăziua acestei ţări, 


de acolo unde nu-i niciodată iarnă. 

Nişte neguţători aduseră vestea că oștile împăratului Kan-Si 
ocupaseră tocmai atunci un oraș mare din Nikanţi, adică din 
China de miazăzi. Guvernatorii sărbătoriră această biruinţă 
aducând jertfe idolilor lor și cântând, ascuţit și tare, din 
instrumente cu glasuri ciudate, bătând puternic din tobe. Aflând 
de la acei neguțători și de la dregători că lui bogdihan îi plac 
mult sculele și podoabele cizelate din dinţi de morsă, Milescu a 
trimis trei curieri înapoi la Irkuțk să aducă de acolo niște dinţi de 
morsă mai mari; cei pe care-i avea de la Moscova erau prea 
mici. 

După cum începea să observe Milescu, chinezii au multe 
obiceiuri asemănătoare cu turcii: locuințele, hrana, băuturile, 
veșmintele sânt aproape la fel. Pe cap însă turcii poartă turbane, 
pe când chinezii pălării de pâslă ori din pai de orez cu margini 
late. Dregătorii de pe Naun aveau o înfățișare modestă; vorba le 
era domoală și adesea umilă. Dar lui Milescu, crescut la 
Țarigrad, nu i-a fost greu să gâcească trufia ascunsă sub spuza 
acestei umilinți. 

— Vanii, adică boierii chinezi - lămurea tălmaciul Kan-kukai - 
își închipue că nu se află pe lume oameni superiori lor; că 
purtările și obiceiurile lor sânt cele mai bune din lume. Sânt 
foarte lacomi de averi și de putere. 

Într-adevăr, acești dregători de pe Naun de două ori povestiră 
Spătarului că atunci când stăpânul lor a trimis scrisoarea către 
tar, prin Nercinsk, a însoţit-o cu unele daruri de preţ pentru 
Danilo Arșinski. Dădeau a înţelege că, de bună samă, și măritul 
tar a trimis vreun dar de preț pentru dânșii, dregători de 
margine. 

— Stăpânul meu - le-a destăinuit Spătarul - face daruri numai 
celor de-o samă cu dânsul: suveranilor lumii. Dar dacă ar fi știut 
că așa-i obiceiul la voi, mi-ar fi poruncit să vă dau daruri 
potrivite cu rangul fiecăruia. 

Au tăcut, privind în lături, supăraţi. Spătarul le-a dăruit atunci 
niște băuturi și niște halviță. Dar asta nu-i mulțumi deloc. Mereu 
făceau aluzii: nu le dă solul niște daruri? „Boierii kitaiți sânt 
înspăimântător de lacomi, scrise Milescu în caietul lui, mai 
lacomi chiar decât turcii”. 


— Ce zici - întrebă, într-o zi, guvernatorul cel bătrân, 
ciugulindu-și firele albe și ţepoase din musteaţă - stăpânul 
domniei-tale, împăratul alb, îl va preda ori ba pe Gantimur?... 
Împăratul nostru l-a cerut pe acest tâlhar și prin scrisoarea 
trimisă pe la Nercinsk. 

Spătarul tresări: 

— Măria-sa ţarul are în Siberia o sută de mii de supuși de felul 
lui Gantimur. lar rânduelile dintre popoare spun că orice om este 
supus stăpânului ţării în care s-a născut. Gantimur și strămoșii 
lui s-au născut pe râul Nercho, pe pământul măritului ţar Alexei 
Mihailovici, deci Gantimur este și rămâne supusul măriei-sale 
tarului, iară nu al lui bogdihan. 

Dregătorii kitaiți amuţiră; câtăva vreme rămaseră cu gurile 
căscate. Apoi, muindu-și glasurile în apă blajină, grăiră, cu 
băgare de samă: 

— Ei, astea s-or hotărî la Pekin... Totuși... să știi, cinstite sol 
Ni-ko-lai, că soarta lui Gantimur este nodul și cheia legăturilor 
dintre China și Rusia... 

Apoi se plânseră și împotriva cazacilor din Albazin că iau 
tribut de la un cneaz tungus, care mai de mult locuia pe Lena. 
De ce pentru niște nimicuri să se stârnească sfadă între doi 
împărați așa de mari? 

Și viclenia din întrebare le era așa de subțirică, încât Milescu 
n-o simţi. 

„Râul Naun este tot așa de mare ca și Niprul, însemna 
Milescu în caietul lui. Se varsă în Sungari și apoi, împreună, în 
fluviul Amur. Clima pe aici este prielnică, ţinutul rodnic”. 

De la Naun la Pekin mai sânt doar treizeci de zile de mers 
încet, cu carul cu boi, cum merg kitaiţii. 

Aici, în satul de pe Naun, s-au adaos încă o samă de cazaci și 
de neguţători din Albazin la solia Spătarului Milescu, sporind-o la 
o sută cincizeci de oameni. Și toţi ardeau de dorinţa de a pleca 
mai repede spre Pekin. Dar lucrurile mergeau greu. Solia venise 
până aici în cea mai mare grabă; înfruntase mari primejdii, 
trecuse multe greutăţi. Și, iată, de-o lună de zile zăbovește pe 
Naun, degeaba. 


Întreba Milescu pe guvernatori: 

— De ce nu plecăm, odată, mai departe? 

— Aşteptăm porunci; așteptăm pe marele dregător de la 
Pekin, îngăimau ei întruna. 

— Marele dregător ne poate întâlni pe drum. De ce să 
lâncezim aici atâta vreme? Gonit-am oare peste Gobi ca să ne- 
mpotmolim aici? Pe cele bune să ne grăbim a le face; numai 
întru cele rele să zăbovim. Plecăm înainte, la Pekin. 

— Nu puteți pleca fără porunca împăratului; nu puteţi pleca 
neînsoţiţi de înaltul dregător de la Li-Pu“*. Nu căpătaţi nici hrană, 
nici mijloace de transport. Dacă pleci așa, Ni-ko-lai, s-ar putea, 
spre rușinea noastră, a tuturor, să fii chiar prădat pe drum. lar 
pe noi ne-ar osândi la moarte împăratul că te-am lăsat să pleci 
neînsoțit. 

— Lepădat-am în stepă zeci de cai și de cămile, numai s-ajung 
mai repede și să împlinesc porunca măritului ţar. Și-acum... 
Dacă totul ar fi fost rânduit pe cale, am fi putut străbate acest 
drum în șase luni. larna-i chiar mai ușor de mers. Se poate 
călători în lungul râurilor înghețate. Numai să fie pregătite 
popasurile cu sănii și cu vite de schimb. Că noi asta urmărim: să 
apropiem cât mai mult Pekinul de Moscova. Și iată că tocmai 
aici, unde mă așteptam mai puţin, pierdem noian de vreme, 
întârziind degeaba. 

— Să-l pedepsească Dumnezeu pe tălmaciul lui Milovanov că 
n-a spus adevărul! Asta-i toată pricina întârzierii. Altfel n-ai fi 
pierdut nicio zi. Caii și cămilele domniei-tale n-ar fi pierit în 
pustie, că noi te-am fi adus de la Nercinsk, așa cum ni-i obiceiul. 
Uite, avem pregătite o sută de cămile și două sute de cai, 
anume pentru asta... 

La 18 februarie se întoarse, în sfârșit, Makarie cu tălmaciul 
Alexe și cu Ignatie Milovanov. Se întâlniseră în drum spre Pekin. 

— Te înștiinţez, Neculai Gavrilovici, că bogdihan a trimis pe 
însuși Askaniama“ să te întâmpine, grăi Milovanov, înainte ca 
Milescu să-nceapă dojana. Și trebuie să știi, Askaniama este al 
doilea mare dregător de la despărțământul treburilor din afară. 
Peste cinci-șase zile e aici. 

Guvernatorii grăiau cu mare admiraţie și respect despre acest 
Askaniama: 


54 Departamentul treburilor externe. 
55 Mare demnitar chinez. 


— E unul din cei mai de samă și mai înţelepţi oameni ai 
Chinei. lar împăratul îl prețuiește mult, mult de tot. De curând l- 
a făcut Askaniama. 

Știind că întru întâmpinarea ambasadelor, oricât de strălucite, 
turcii trimit doar câte un ciorbagiu, adică pe comandantul unui 
regiment de ieniceri, Milescu era mulţumit de cinstea ce se 
făcea soliei. Îl mustră, totuși, foarte aspru pe Ignatie Milovanov: 
de ce a spus guvernatorilor de pe Naun că solia vine la 
primăvară? De ce nu i-a împlinit porunca? 

Peste opt zile, adică la 26 februarie 1676, sosi în adevăr la 
Naun Askaniama Ma-La. Era însoţit de un ajutor, de doi 
zagurkei-secretari, de doi grămătici și doi tălmaci. Milescu se 
îngriji ca Livanov, Veniukov și Favorov să însemne, pe rând, 
toate discuţiile ce se vor duce, de aici încolo, cu dregătorii kitaiți 
și cu bogdihan. Va alcătui un „Stateini Spisok”, oglindă 
credincioasă a soliei, și-l va înfățișa ţarului, să știe ceas cu ceas 
și cuvânt cu cuvânt cum s-a purtat solia. 

Uimiţi de cinstea ce se face acestei solii ruse, guvernatorii de 
pe Naun stăruiră pe lângă Milescu să iasă înaintea lui Ma-La: 

— Este unul din sfetnicii de taină ai slăvitului nostru împărat, 
Kan-Si. 

— În toate ţările - nu se grăbi Milescu - solilor li se iese 
înainte. Numai pe regi sau pe împărați îi întâmpină solii. E o 
rânduială dreaptă și o respectăm. 

După povaţa prietenilor din solie, trimise totuși pe Constantin 
Grecianin cu Alexe tălmaciul înaintea lui Askaniama, să-l întrebe 
de sănătate. Ma-La răspunse trimițând și el pe unul din 
secretarii lui să-l întrebe pe Milescu de sănătate. 

Intrând în sat, marele dregător kitait își alese o casă în 
apropiere de cea în care locuia solul Rusiei; după ce i se puse 
bagajul înăuntru, se odihni câteva ceasuri. 

Îndată se înfăţișă cel mai bătrân guvernator de pe Naun, 
însoțit de Mangutei, cel mai tânăr dintre dregători, și-i grăiră 
Spătarului: 

— Se cuvine să te duci, cinstite sol, la locuinţa lui Askaniama, 
să-ți arăţi hârtiile și să începeți sfatul despre treburile celor doi 
împărați. Askaniama nici nu prea poate umbla. Pe drum a 


alergat după un iepure, a căzut de pe cal și s-a lovit la un picior. 

— Cred că-i lovit, încuviinţă Milescu. L-am văzut venind într-o 
căruţă. Dar la voi boierii sânt purtaţi în leagăn, de către robi. 
Așa că poate veni la mine, în leagăn, fără a se osteni prea mult. 

Guvernatorii s-au întors cu răspunsul la Askaniama. 

Așa a început un du-te vino între gazda dârzului sol al Rusiei 
și casa încăpăţânatului mare dregător kitait. Milescu râvnea s- 
ajungă ne-ntârziat la Pekin; neguţătorii îl grăbeau și mai și. Dar 
căuta să păstreze rânduiala soliei, rânduială ce-și avea tâlcul ei 
politic. 

În ziua următoare, 27 februarie, veni la Milescu un zagurkei, 
secretar al lui Askaniama, însoţit de tânărul Mangutei, și-l 
povățuiră pe Milescu: fiind dregător de rangul cel mai înalt, Ma- 
La are poruncă aspră de la marele împărat să nu viziteze el întâi 
pe trimisul ţarului alb, ci, dimpotrivă, solul ţarului să facă întâia 
vizită. 

— Înfăţișez aici pe stăpânul meu, ţarul Rusiei Mari, Mici și Albe 
și deci nu pot veni eu să-l văd întâi pe Askaniama; nu am 
dreptul să-mi înjosesc stăpânul. Ci îl aştept, cu bucurie, pe 
cinstitul Askaniama să vină să mă vadă el întâi, așa cum ar 
trebui să facă dacă ar fi aici însuși măritul țar și așa cum am 
facem noi, dacă Askaniama ar veni în Rusia. 

— Ma-La are aceeași poruncă de la stăpânul lui. Și-apoi așa-i 
datina la noi. Dar ca să fie împlinite amândouă poruncile, va 
trimite la domnia-ta pe ajutorul lui. 

— Nu voi schimba niciun cuvânt cu ajutorul lui, se-mpotrivi 
Milescu. Discut cu mare plăcere numai cu Askaniama, căci el mi- 
a fost trimis întru întâmpinare, nu altul. 

Au plecat. După o oră, Mangutei s-a întors, aducând hotărârea 
lui Ma-La: 

— Dacă nu primeşti să-l vizitezi, Askaniama scrie măritului 
împărat că ești tot așa de îndărătnic ca și Teodor Baikov. Asta 
însamnă că, aidoma aceluia, nu vei avea nicio izbândă la Pekin. 
Văzând că Milescu tace, Mangutei adăugă: La jumătatea 
drumului între domnia ta și Ma-La este o casă. Propun să vă 
întâlniți acolo, pornind de la gazdă, fiecare în același timp. 
Zicem că acea casă este un loc obștesc. Și astfel demnitatea 
celor doi împărați este izbăvită. 

Milescu întrebă de câteva ori, să priceapă bine gândul lui 
Mangutei. Că și tălmaciul adus de Askaniama era destul de slab. 


întreba și pentru că, în fapt, Milescu se găsea într-o grea 
încurcătură: să primească ori nu? Se sfătui repede cu Livanov, 
cu Favorov, cu Veniukov, cu Milovanov și hotărâră să nu 
primească propunerea. Singur Milovanov cârti: 

— Dacă ne-mpiedicăm în de-al-de astea, nu mai vedem noi 
Pekinul câtu-i hăul... 

Milescu arătă dregătorului chinez că ţarul nu l-ar ierta 
niciodată dacă nu și-ar împlini misiunea; așa cum este obiceiul 
la toate popoarele. După ce se hărţuiră multă vreme din 
cuvinte, dregătorul chinez plecă fără nicio izbândă. 

Cei mai iscusiţi din solia rusească spuneau: 

— Dregătorii kitaiţi plăsmuesc uneltiri viclene. Să fim cu ochii 
în patru. 

Ca și cum nu s-ar fi întâmplat nimica, a doua zi, 28 februarie, 
zagurkeii se înfăţișară la casa lui Milescu și, în numele lui 
Askaniama, îl întrebară de sănătate. Spătarul răspunse cu 
aceeași curtenie. La prânz, Ma-La trimise rușilor dulciuri și fructe 
kitaicești. Solul îi dărui și el fructe rusești. Askaniama a primit 
darurile arătându-se foarte încântat; apoi l-a rugat pe Milescu 
să-i dea ceva alifii pentru umflătura de la picior. Doctorul Ivan 
luriev a primit poruncă să se ducă îndată acasă ta Ma-lLa, cu 
doftorii, să-l oblojească. Totodată i-a dus, din partea soliei, o 
cutie mare cu diferite lichioruri. Îngrijirile lui luriev au alinat mult 
durerile lui Askaniama. lar lichiorurile le-a găsit foarte gustoase. 

— N-am pus în gură nicicând băuturi mai bune! Și i-a trimis în 
schimb lui Milescu ceai, cafea, pere și mandarine. 

Părea că legăturile se îmblânzesc. 

La 1 martie veniră la Milescu aceiași guvernatori și secretari: 

— Askaniama a găsit alt mijloc de a vă întâlni fără să știrbiţi 
onoarea suveranilor noștri. Așează-ţi cortul de călătorie - 
povățui guvernatorul cel bătrân - pe un maidan, pe un câmp, ori 
unde-ţi va plăcea, în sat sau în preajma satului. Măritul 
Askaniama va veni să te viziteze, îndată ce-l vei pofti. 

— Cred că mai potrivit ar fi să plecăm imediat amândoi la 
Pekin, a propus Milescu, înțelegând că Askaniama ţine să se 
întâlnească în cort ca să înceapă cine știe ce discuţii lungi, 
tărăgănitoare. lar pe drum, la întâiul popas, să mă viziteze și să 
începem sfatul împreună. 

— Nu. Nu putem pleca spre cetatea de scaun înainte de a fi 
cercetat și împlinit totul, așa cum poruncește la noi datina 


străveche. Căci nu zic, ferească cerul, dar s-ar putea ca domnia- 
ta să fii purtătorul vreunei ameninţări din parte ţarului alb 
împotriva marelui nostru împărat Elke-taifin. Dacă ar fi așa, 
ferească cerul, noi toți ne-am pierde capul că n-am privegheat 
bine și nu te-am oprit, nu te-am întors înapoi chiar de la hotar. 

Și mai trecu o zi în vorbărie stearpă. Rușii nu înțelegeau de 
ce-s așa de bănuitori dregătorii kitaiţi, de ce născocesc atâtea 
chiţibușuri. De zeci de ori Milescu a căutat să-și amintească tot 
ce a văzut, a auzit și a citit despre primirea solilor între ţări și 
împărați. Nicăieri nu întâlnise un chip atât de ciudat de a se 
purta cu o solie pe care ei, chinezii, au chemat-o. 

La 2 martie, aceiași guvernatori bătură calea până la gazda 
lui Milescu, înștiințându-l că Askaniama a întins un cort afară, în 
câmp, departe, și cere să meargă solul pe un drum, iar el pe 
altul. În cort se află două jilțuri, în faţa unei mese. Acolo se vor 
întâlni și vor putea vorbi. 

Milescu refuză scurt propunerea. Dregătorii kitaiţi plecară. Se 
întoarseră însă, îndată, cu alta: să pornească amândoi, solul și 
Askaniama, călări, până la satul vecin și să intre amândoi 
deodată într-o casă ce se va găsi în cale, goală și cu ușile 
deschise. 

— Într-acest chip credem c-am salvat onoarea soliei și am 
împlinit și obiceiul nostru. Dar dacă nu primești nici această 
propunere, cinstitul Askaniama scrie îndată la Pekin marelui 
împărat, povestește totul și-l roagă să hotărască soarta soliei. 

— Cinstiţi dregători, aici nu-i vorba numai de cinstea soliei și 
de o datină străveche, ci-i vorba mai cu samă de neîncrederea 
față de mine. De ce mă bănuiţi? Vă jur că nu aduc nimic 
dușmănos ori lipsit de curtenie față de împăratul vostru. De ce 
nu vă purtaţi cu solii cum se poartă toate ţările? întrebă Milescu 
cu palma în dreptul inimii. 

Dregătorii chinezi zâmbiră tainic și repetară că n-au încotro: 
așa sânt obiceiurile soliilor în China, așa sânt poruncile marelui 
împărat Kan-Si, zis Elke-taifin, adică „pacea neștirbită”. 

— Atunci dați-mi răgaz să mă gândesc, să mă sfătuesc cu ai 
mei, se rugă Milescu, înțelegând că n-o va scoate ușor la capăt 
cu bănuielile, cu încăpăţânarea și cu trufia dregătorilor kitaiţi. 

După ce plecară dregătorii, mult se frământă Milescu în inima 
lui. Nu se așteptase la asemenea piedici, chiar dintru început. 
De ce vor să mă umilească? De ce vor să trădez ţara și să 
știrbesc demnitatea marelui țar care m-a trimis aici? Ce fel de 
oameni sânt acești dregători kitaiți? 

Se sfătui cu ai lui și hotărî să ceară de la Askaniama o 
scrisoare în limba chineză, în care acesta să declare că orice sol 
va merge în Rusia, dregătorii trimiși întru întâmpinare să se 
poarte așa cum se poartă Askaniama, Apoi arătă locul unde să 
fie ridicat cortul. Milescu ceru să intre el întâi în cort. Și tot el, ca 
sol al Rusiei, să grăiască primul. 

La 6 martie guvernatorii vestiră că Askaniama a primit 
propunerile soliei. Citiră scrisoarea și o tălmăciră în faţa lui 
Milescu. Hotărâră ca ea să fie înmânată solului chiar de către 
Ma-La, la întâlnirea din cort. 

Întâlnirea pentru care atâta se ciorovăiseră fu pregătită cu 
grijă. Cortul fu așezat aproape de locuinţa lui Milescu. Pe latura 
dinspre apus a cortului se înșirară cazacii pe cai frumoși, 
îmbrăcaţi în haine bogate, cu căciulile lor roșii, cu flamuri, cu 
puști și lănci lucitoare. 

Spătarul Milescu cu slujitorii ţarului și cu feciorii de boieri din 
Tobolsk, îmbrăcaţi de sărbătoare, intrară în cort și se așezară. 

Sosi îndată și Askaniama, purtat în leagăn. Zece cazaci 
sloboziră focuri de pușcă, sărbătorește. Șoimarii azvârliră șoimii 
în văzduh să facă jocuri sprintene, în cinstea marelui dregător 
chinez. Coborând din leagăn, Ma-La privi, răsucind capul. Zâmbi 
pe sub musteaţă, enigmatic. Și el era îmbrăcat de sărbătoare, în 
strai scump de mătasă albastră. Pe piept și în spate avea, 
brodaţi în aur, câte un cocor mare. De borurile pălăriei atârnau 
ciucuri de mătasă și aur. În stânga purta un evantai mare din 
pene de păun, pe care-l clătina întruna asupra feţei, când rar, 
când repezit. Intră în cort. Se înclină ușor, salutând. După ce 
rușii răspunseră, Askaniama grăi, salutând ceremonios, cu mare 
trufie: 

— Fost-am trimis înaintea soliei ruse cu cele mai strașnice 
porunci să iau scrisoarea ţarului alb, s-o deschid și s-o citesc. 
Dacă nu-mi vei da scrisoarea, se adresă de-a-dreptul lui Milescu, 
vei avea soarta lui Teodor Baikov! 

Mânia și-o arăta și din felul cum își mătura fața cu marginea 
pufoasă a evantaiului. 


— Stă în puterea stăpânului domniei-tale - împotrivi Milescu 
vorbă calmă la trufia răstită a lui Ma-La - să mă trateze după 
voie. Dar domnia-ta, cinstite Askaniama, ai oare încuviinţare de 
la bogdihan să te porți și să-mi grăești așa? In toate ţările cei 
trimiși să întâmpine soliile sânt întăriţi cu cărţi de reprezentare. 
Prin aceste cărți solii se pot încredința dacă întâmpinătorii 
grăesc în numele stăpânului ori într-al lor propriu. 

— La noi nu-i obiceiul a se da asemenea scrisori. Ci doar 
porunci prin viu grai. 

— Măritul ţar și marele cneaz Alexei Mihailovici, stăpânitorul 
Rusiei mari, Mici și Albe - urmă Spătarul Milescu, iar Kan-kukai și 
Alexe tălmăceau - este asemeni soarelui. Și după cum soarele, 
prin însăși firea lui, îi fericește pe toți, dând lumină vieţuitoarelor 
și trăgând spre sine tot ce este bun și de preț în ele, tot așa și 
măria-sa nu răspândește numai asupra supușilor săi raza 
binefacerilor, ci și asupra altor regi și împărați din această lume, 
cărora el le împrumută iubire și prietenie, așa cum soarele 
împrumută stelelor lumină. Dar, în același timp, măritul ţar 
culege de la acei regi și împărați rod de prietenie și dragoste. 
Căci nu se află pe lume vreun popor care să nu dorească a trăi 
în obștească iubire și pace. Stăpânul meu, slăvitul ţar Alexei 
Mihailovici, de mult dorește pace, iubire și prietenie cu marele 
vostru împărat, cu atât mai mult cu cât îi este vecin. De aceea a 
și trimis, acum un sfert de veac, din îndemnul inimii sale, un sol 
la bogdihan, pentru pace și prietenie. Dar domniile-voastre, 
sfetnicii, n-aţi primit cu bucurie acel sol. El s-a întors acasă fără 
izbândă. Cu toate astea, măria-sa ţarul n-a ostenit căutând 
mereu prieteșugul măritului bogdihan. Ştim că acum câţiva ani 
chiar domnia-ta, Askaniama, ai venit aici la Naun și ai trimis trei 
oameni de încredere lui Danilo Arșinski la Nercinsk, cu scrisoare, 
spunând că bogdihan dorește să lege prietenie cu măritul ţar. Ai 
propus și ostateci, câte trei oameni. Danilo, având încredere 
deplină în domnia-ta, n-a oprit niciun zălog și a trimis zece 
cazaci, pe care domnia ta ai binevoit să-i slobozi în mare grabă 
la Pekin. 

Mai departe Milescu istorisi cum au venit cazacii la Moscova 
cu scrisoarea lui bogdihan, cât de mult s-a bucurat ţarul văzând 
semne de prietenie de la marele împărat al răsăritului, dar și cât 
de amarnic s-a întristat aflând că nimeni în Rusia nu pricepe 
slovele kitaicești din scrisoarea adusă de cazaci. 


— Oricum, socotit-am noi, nu putea să scrie altceva bogdihan 
în acea scrisoare decât despre prietenie și pace. De aceea m-a 
trimis pe mine, slujitorul său, să răspund și să grăesc în numele 
său adâncind și sporind prietenia și pacea dintre noi. Și ţarul 
este încredinţat că voi fi primit cu toate onorurile, întrucât aduc 
semne de prietenie și dragoste din partea unuia din cei mai mari 
împărați ai lumii: ţarul Alexei Mihailovici, stăpânitorul Rusiei 
Mari, Mici și Albe. Dar eu ce aflu aici, marite Askaniama? lată, 
vorbirea domniei-tale e vrăjmașă și plină de trufie. Căci domnia- 
ta ceri ceea ce nu s-a pomenit, de când e lumea, la nicio solie: 
ceri să iei dumneata scrisorile de împuternicire de la trimisul 
ţarului și să le deschizi. Fără tăgadă, asta-i silnicie! O 
neîngăduită silnicie, care nu s-a întâmplat nici unei solii din 
lume. Dar maria-sa a trimis cu mine pe toți acești oșteni și 
cazaci cu porunca de a apăra până la moarte scrisoarea și 
iscălitura măriei-sale, împotriva oricui ar râvni să mi-o smulgă 
cu sila. Am apărat-o de la Moscova până la Naun, în zeci de 
împrejurări primejdioase. O vom apăra și de acum înainte. Și 
dacă și acum tot mai dorești să ne iei scrisoarea cu de-a-sila, te 
înștiințăm că mai bine vom muri aici, decât întorși acasă, să ne 
ucidă măritul țar că n-am apărat cinstea iscăliturii măriei-sale. 
De altfel, cinstite Askaniama, mă mir că trebuie să ţi-o spun: pe 
mine țarul m-a trimis sol pe lângă bogdihan, la Pekin, și nu pe 
lângă domnia-ta, aici, într-un sat de pe Naun. 

În fața unei vorbiri atât de răspicate și de hotărâte, 
Askaniama și-a mai domolit trufia. Recunoscu că Milescu are 
dreptate în cele spuse despre scrisoarea trimisă prin Nercimsk. 
Dar îndată scorni alte pricini: întâi că răspunsul la scrisoarea 
trimisă prin cazaci a întârziat prea mult, și-apoi, dintr-odată: 

— Marele împărat Elke-taifin poruncitu-mi-a să te-ntreb ce 
răspuns adus-ai privitor la Gantimur? NIi-l veţi da îndărăt au ba? 

Punând asemenea zdrobitoare întrebare, Ma-La își opri 
evantaiul în dreptul bărbiei și-l ţinti pe sol cu săgețile privirii. 

Milescu se aștepta la asemenea întrebare, dar nu aici și nu 
acum. Arătă că răspunsul la scrisoare a întârziat atâta vreme 
pentru că drumul de la Nercinsk la Moscova e foarte lung, dar 
mai cu samă pentru că la Moscova nimeni n-a știut să descifreze 
scrisoarea lui bogdihan. 

— De aceea, împotriva obiceiului, ţarul mi-a dat această 
scrisoare s-o tălmăcesc aici și poruncitu-mi-a s-o păstrez cu grija 


cu care păstrez scrisoarea lui, aducând-o înapoi cu același 
respect și cinste. Necunoscând cuprinsul scrisorii, ţarul n-a avut 
de unde ști că bogdihan îl cere pe Gantimur. 

Dar Askaniama nu vru să creadă că ţarul n-a știut ce scrie în 
scrisoare. Nu credea c-ar fi cu putinţă ca Danilo Arșinski, ori unul 
din cei zece cazaci, să nu-i fi spus ţarului nimic despre 
Gantimur. 

— Cinci dintre cazacii care au fost la Pekin se află acum aici, 
cu Milovanov. Să-i întrebăm dacă știu ceva în legătură cu 
Gantimur, surâse Ma-La pe deasupra evantaiului. 

Aceasta îl puse pe Milescu într-o nouă și mare încurcătură. În 
clipa aceea înţelese: nu, nu ne-a chemat aici pentru pace, ci 
pentru război. Grăi tare: 

— Cazacii se poate să fi știut ceva despre Gantimur. Dar eu 
știu doar că măritul ţar s-a supărat foarte pe Danilo că n-a cerut 
de la domnia-ta tălmaci pentru scrisoare. Dacă-i vorbea de 
Gantimur și mai tare l-ar fi supărat și apoi eu mai socot că 
despre Gantimur cazaţii n-au spus nicio vorbă țarului și pentru 
că toți îl cunosc ca pe un supus al măriei-sale, ţarul. Am mai 
spus-o și guvernatorilor: Gantimur este născut pe pământul 
tarului și însuși Gantimur, cu tot tribul lui, a venit și a cerut să 
fie și să rămână supusul ţarului! 

— E o judecată sănătoasă, dar nu poate fi crezută. 

— De ce vă este teamă? De ce nu aveți încredere în noi? se 
frământă Milescu să-și vădească sinceritatea. Numai trăitorii din 
înșelăciune și minciuni bănuesc întruna pe alţii și li-i frică și de 
umbra lor. Fără încredere, fără cinste în legătura dintre oameni, 
ca și în legătura dintre ţări, nimica nu se poate înfăptui. Ești ca 
legat de mâini și de picioare. Sau poate vrei să ne înfricoșezi, 
cinstite Askaniama? Atunci află că sântem trimișii ţarului. lar 
țarul se teme doar de Dumnezeu din cer; pe pământ nu se teme 
de nimeni. Așa că chiar dacă ar fi știut că bogdihan îl cere pe 
Gantimur, ţarul ar fi avut curajul să răspundă că acest om este, 
fără tăgadă, supusul său și a venit la Nercinsk cerând adăpost și 
apărare. Și orice suveran dator este să apere viaţa supușilor săi. 
Au bogdihan ar face într-alt chip? 

Ințelegând că solul Rusiei nu se sperie, Ma-La clătină lin din 
evantai și se schimbă iar la faţă: 

— Ei, dar nu merită acel răsvrătit netrebnic să împiedice 
legăturile prietenești dintre doi împărați și două țări așa de mari. 


Dar când văzu că Milescu răsuflă ușurat, lovi iar, cercând să 
smulgă scrisoarea din mâinile solului și s-o citească înainte de a 
porni de pe Naun. Dă-o aici. Că și la Pekin tot mie mi-o vei 
înmâna întâi, s-o tălmăcesc, surâse mieros Askaniama, făcându- 
și vânt cu evantaiul și lucindu-i penele de păun. Marele împărat 
n-o primește altfel. Dă-o, nu face ca Baikov. 

— N-are niciun rost să amintești întruna de Baikov! 
Împrejurările nu-s asemeni: atunci măritul ţar a trimis solia, iar 
acum iniţiativa a pornit de la bogdihan. Firesc este ca atunci 
când ţarul arată prietenie și dragoste pentru bogdihan, 
bogdihan să răspundă cu aceeași iubire și prietenie pentru ţar. 
Ori, ce fel de prietenie poate fi aceasta când nu-i primește el 
însuși nici măcar scrisoarea, scrisoarea care-l întruchipează aici, 
pe pământ chinez? Eu nu-mi înjosesc stăpânul și ţara. Dacă dau 
altcuiva scrisoarea și nu lui bogdihan, la Moscova mă așteaptă 
osânda la moarte. 

Indelungă vreme Askaniama își făcu vânt cu evantaiul, când 
mai repede, când mai rar, cu toate că în cort nu era cald, ci 
dimpotrivă. 

— Bine... dacă nu vrei să-mi arăţi scrisoarea, spune-mi măcar 
cuprinsul ei. Că dacă, din întâmplare, se află în ea măcar o slovă 
vătămătoare ori nepotrivită cu sacra fiinţă a marelui împărat, 
am poruncă să nu te duc la Pekin, ci să te-ntorc îndărăt, chiar de 
aici de pe Naun. 

— Da? Atunci spune cinstit - căută Milescu să prindă privirile 
piezișe ale lui Ma-La, și-l izbi cu o întrebare făţișă - spune, te 
rog, adevărul: ai poruncă să ne călăuzești la Pekin au ba? 

Evantaiul din pene cu ochi de păun căzu, atârnând în șnurul 
de mătasă albastră. Intrebarea îl năuci, câteva clipe, pe 
Askaniama. Grăi numai după ce se răcori iar, cu evantaiul: 

— Am... de bună samă... Dar numai după ce mă voi fi 
încredințat că scrisoarea nu cuprinde nimic dăunător și numai 
după ce voi fi cercetat darurile. 

— Am mai spus-o și o mai spun, tot atât de răspicat: în 
scrisoare și în tot ce vom spune nu se află decât gânduri drepte, 
de prietenie, de dragoste, de pace între țările noastre. Cât 
privește darurile, ele sânt — cum se obișnuește între suverani 
de același rang - o întruchipare, o dovadă a prețuirii și a marii 
dorinţe de prietenie și pace. Țarul a trimis doar ceea ce a socotit 
că va fi osebit de plăcut lui bogdihan, care-i stăpân pe o ţară 


atât de întinsă și de bogată și poate găsi în ea tot ce inima-i 
poftește. 

— Cuvintele sânt foarte meșteșugit alese, surâse subțţirel 
Askaniama. Aș dori să fie tot atât de adevărate. Și nu cred decât 
dacă scrii toate acestea în rusește. Eu voi pune pe secretari și 
pe tălmaci să le treacă în limba chineză. Tălmăcirea asta voi 
trimite-o marelui han. Într-acest chip cugetul meu va fi împăcat, 
iar cinstea domniei-tale va ieși la lumină. 

O clipă, Spătarul Milescu se gândi să scrie. Dar, de alături, 
Livanov șopti: 

— Nu. Dacă cedezi, mai cere și altele. 

— Tot ce am spus aici - mărturisi Milescu către înaltul 
dregător - voi repeta și la Pekin, fără să schimb o iotă. Dar nu 
scriu nimic, pentru că n-avem tălmaci buni. Și se poate furișa 
vreun trădător, vreun semănător de discordie între ţările 
noastre, cătând să-mi răstălmăcească scrisoarea. Poţi scrie 
domnia-ta singur ceea ce am spus și poţi arăta marelui împărat. 
lar cât privește darurile, nu sânt o taină. N-ai decât să privești 
singur șoimii care joacă deasupra cortului. În sipete aducem mai 
ales blănuri scumpe și scule de preț, lucrate cu artă, la noi în 
Rusia. 

Ma-La clătină din cap. Canafii pălăriei se legănară de câteva 
ori, parcă și ei ar fi împrumutat ceva din îndărătnicia stăpânului. 

— İn adevăr, șoimii dresați sânt cu totul rari la noi. Marele 
împărat Elke-taifin are unul singur, alb în întregime. O să se 
bucure mult... 

Păru că s-a domolit cu totul. Evantaiul bătu de trei ori, apoi se 
închise încet. Askaniama ceru hârtie și alcătui însuși scrisoarea 
în care statornicea că atunci când vor fi trimiși soli kitaiţi la 
măritul ţar, ei să aibă dreptul a înmâna scrisorile numai însuși 
tarului. 

Ba mai mult: când Livanov ceru să fie înapoiaţi cei treizeci de 
yakuţi supuși ţarului, dar ţinuţi aici pentru că au fost prinși 
vânând dincoace de Amur, făgădui că-i va slobozi chiar mâine. 
Nu mai ceru să vadă darurile. Spuse doar că va trimite pe 
ajutorul său înainte, la Pekin, cu o scrisoare către împărat, în 
care va povesti despre cele discutate. Solia va urma, îndată, 
aceeași cale spre Pekin. 

După asta, despărțindu-se, ca doi prieteni, plecară fiecare la 
locuința lui. 


Ziua părea rodnică. Primăvara și impresia biruinţei încălzeau 
inima lui Milescu. Spre seară veni la dânsul ajutorul lui 
Askaniama cu secretarii și scriseră ceea ce declarase solul 
despre cuprinsul scrisorii. Și încă odată mai încercă să-l 
înduplece pe Spătar să scrie același lucru în rusește. Milescu 
refuză iară. 

Când ajutorul lui Ma-La se retrase, Milescu era încredințat că 
solia lui a triumfat. 

Și seara de primăvară cobori lină peste întreaga fire din jurul 
Naunului, peste copacii cu mugur crud și peste cugetele 
frământate ale oamenilor care se ciocnesc amarnic și-ndelung, 
înainte de a se îmbrăţișa. 

Grișa Hlib s-a așezat pe un butuc gros de răchită; și-a tras 
gusla pe genunchi și-a-nceput încet să-i mângâie strunele. 

Dinspre casele unde locuia Askaniama se apropia o căruță 
încărcată, împinsă de câţiva slujitori chinezi. Cele două roți 
înalte se clătinau și scârțâiau ascuţit sub povară. Boul istovit de 
oboseală se poticnea. Nici oamenii nu mai puteau împinge carul. 
Grișa sări de pe butuc, răpezi gusla spre spate, strigă la Radu și 
la alţii care se găseau mai încolo, la foc, și, dejugând boul, 
înșfăcară hulubele și traseră căruța până la casa unde se 
strângea merindea pentru solie. Cu toate că nu cunoșteau 
limba, rușii și chinezii se înțelegeau prin semne și din priviri. 
Rușilor le erau dragi chinezii, așa cum erau: tăcuţi, ciudat de 
smeriţi și de supuși. Unde se aflau slujitorii ruși era zarvă, 
cântec, joc, râs. Unde stăteau slujitorii kitaiţi era liniște. Vorbirea 
lor - subțire și scurtă, șoptită ca un ciripit - semăna mai mult cu 
liniștea decât cu zarva. 

În seara aceea cazacii opriră pe slujitorii chinezi la focul lor. 
Ospătară împreună. Cazacii cântară și dănțuiră un gopac așa de 
vesel, că un bătrân slujitor chinez râdea ascuţit, ţinându-se cu 
mâinile de pântece, cum nu râsese nicicând, în cei șaizeci de ani 
pe care-i trudise până acum. Când se apropiară Livanov, 
Constantin  Evstatievici și Neculai Milescu de petrecerea 
cazacilor, chinezii se feriră la o parte, pășind pe vârfuri, cu 
capetele plecate, cu ochii în pământ, umiliţi. Dar Grișa, Radu și 
alţi slujitori din solie nu-i lăsară. Îi apucară de mâni și-i vârâră 


între dânșii. Îi cuprinseră pe după gât, îmblânzindu-i parcă. Unul 
dintre cazaci își aduse bandura și începu, în cinstea lui Milescu: 
„O Dunai, Dunai...” 

Răsuna satul de cântecul tuturor rușilor. Cântau și Milescu, și 
Livanov, și toți dvorenii din Tobolsk. Ochii chinezilor se făcuseră 
parcă mai mari, mai veseli. Prin tălmaciul Kan-kukai, Milescu 
întrebă cum îi cheamă și ce slujbe au la Askaniama. Răspundeau 
scurt și cu frică. Numai bătrânul se arăta mai vorbăreţ. Se 
numea Li lui-lin. Prin tălmaciul Kan-kukai, arătând cerul, 
bătrânul chinez Li lui-lin întrebă: 

— Am auzit de la zagurkei că sânteţi foarte învăţaţi. Dacă-i 
așa, să-mi spuneţi: câte stele sânt pe cer? Câtu-i de adâncă 
marea? Și unde-i buricul pământului? 

Rușii se veseliră de asemenea întrebări năstrușnice: întrebări 
de poveste. Radu Marcu se grăbi să dea răspuns după povata lui 
Nastratin Hogea., istorisită cândva de moș Nichifor Bleah: 

— Sânt 3.333.333 de stele pe cer. Marea-i adâncă de 9999 
stânjeni. Buricul pământului e aici sub tălpile mele. 

— Dovadă? întrebă Li  lui-lin, mirat de  repeziciunea 
răspunsului. 

— Cine nu mă crede să numere, să măsoare și să socotească. 
Și de-i va ieși altfel să-mi taie capul... 

Râseră toți de asemenea răspuns. Râse și moș Li lui-lin. Că lui 
mult îi plac vorbele de duh măcar că pare veșnic trist. Și la 
chinezi a fost cândva un om isteț ca Nastratin, care-i punea pe 
toţi în cofă râzând de proști, de necinstiţi, de asupritori; acel om 
isteţ se numea Avadâna. 

Nu-i place, în schimb, bătrânului Li lui-lin vrajba între oameni. 
Și mai ales nu-i plac de fel războaiele. Li lui-lin vrea prietenie și 
pace. Grăia și arăta mereu, cu degetele, că între oameni trebuie 
să fie unire, prietenie. Se apleca și cerca să prindă și să ridice de 
jos un fir de nisip, cu un singur deget, și nu putea. Cu două 
degete - lămurea el - se poate ridica oricât nisip vrei. Și-l punea 
în palma stângă, să vadă și să priceapă toţi. Cu o singură mână 
- arăta el - nu putea tăia lemne cu toporul. Cu două mâini 
despică un butuc. Apoi arăta pe cer luna care se ridica, uriașă și 
roșie dinspre oceanul cel mare. Inchise un ochi și spuse că o 
vede mică; deschise amândoi ochi și făcu semn c-o vede mai 
mare. 

— Li lui-lin spune că trebuie să fim uniţi. Să fie prietenie, 


tălmăcea Kan-kukai, și toți cazacii încuviințau, bucuroși, bătând 
din palme, cuceriţi de istețimea bătrânului slujitor chinez. 

Dar, deodată, Li lui-lin se ridică, se apropie de Radu, îi acoperi 
cu palma ochiul stâng și-l întrebă dacă vede lumina. 

— O văd, dar pare mai mică, spuse Radu, iar Kan-kukai 
tălmăci. 

Bătrânul slujitor îi acoperi, repede, cu palma, celălalt ochi, 
întrebând iară dacă vede luna. 

— O văd! Că doar nu-s chior, râse moldoveanul. 

Li lui-lin se repezi la un cazac de alături și repetă aceleași 
gesturi. Rămase foarte încurcat auzind că și cazacul vede cu 
amândoi ochii. Cercă și la un al treilea cazac, un om bălan, cu 
ochii foarte albaștri, pe urmă stupi, de ciudă, într-o parte: 

— Ptiu! Na, lua-m-ar dracu! tălmăci Kan-kukai uimirea 
bătrânului. Șaizeci de ani am crezut că oamenii albi nu văd 
decât cu un singur ochi... Și iată, văd ca noi, văd cu amândoi 
ochii... Ce-i folosește minciuna asta? Și dacă ne lăsăm prostiţi, 
nu-i oare ca și cum noi n-am vedea decât cu un singur ochi? 

Și parcă-i iubea și mai mult pe ruși, aflând că-s oameni 
aidoma lui, oameni cu inima deschisă, prietenoși. 

Era miezul nopții și cântecele rușilor, cu totul neobișnuite în 
aceste locuri, tot mai răsunau. Se auzi până la gazda lui 
Askaniama. Și, prin întuneric, pe după case, se iviră ochi 
iscoditori, trimiși să afle ce se petrece acolo... 

„Tii, drăcovenia dracului!... Solul, chiar solul cel mare, cântă 
la rând cu slujitorii. Ce fel de rang are? O fi din pulberea 
pământului... Nu cumva rușii răscoală norodul? 

A doua zi, îndată după răsărita soarelui, Askaniama veni la 
Milescu. Acesta îl primi bucuros: se aștepta să-i comunice ceasul 
plecării spre Pekin. Dar Ma-La luă discuţia de la început. Învinui 
pe ruși că tulbură ţinutul Amurului, că pradă sau momesc 
popoarele de la miazăzi de acest fluviu, chemându-le la dânșii. 

— Privește, nu mai departe, acum: domnia-ta ești aici, zici, sol 
al păcii. Și, în același timp, cazacii jefuesc în tot lungul Amurului. 
Astea nu sânt oare semne că vii să ne declari război? Cum pot 
să te duc la Pekin, cu o suită atât de mare, dacă nu-ţi cunosc 
gândurile, toate gândurile? Și iarăși își sporea mânia, născocind 


felurite nelegiuiri pe sama cazacilor din Albazin și bătând 
întruna din evantai. 

Multă îndemânare și agerime în a judeca oamenii, multă 
destoinicie, multă pătrundere și mai ales multă răbdare îi trebui 
lui Milescu ca să urmărească labirintul discuţiilor și să gâcească 
spre ce cale îl duce bătrânul, meșterul, inteligentul și insinuantul 
diplomat kitait. 

— Dumnezeu știe - grăi Spătarul din toată inima - că ţarul nu 
s-a gândit nicicând la ameninţări ori la război cu China, ci numai 
la prietenie și pace. Dacă pradă cineva pe Amur, aceia sânt 
niște tâlhari: ei n-au nicio legătură cu noi. Marele meu stăpân 
obișnuește ca atunci când un vecin îl supără să-i trimită solie de 
pace. Și numai dacă acel vecin nu încetează aţâtările și 
răutățile, numai atunci îi declară război. Și dădu câteva pilde, în 
neînțelegerile cu turcii ori cu polonii. 

Dar Ma-La râse, răutăcios: 

— Cazacii poftesc pe supușii noștri la ospeţe și cu dragoste îi 
sărbătoresc și le dau de băut. Dar când le vine la îndemână îi 
dezbracă, îi bat și le strigă: „Daţi-ne și ce-aţi ascuns!” Aceștia vi- 
s cazacii... 

— Nu-i adevărat! Ponegrire nedreaptă! înfruntă Milescu, dărz, 
batjocura și sfidarea dregătorului kitait. Născocești, Askaniama! 
Solia noastră se află aici anume ca să rânduiască legăturile cu 
China și nu să stingă orice fel de tulburări tâlhărești la hotarele 
noastre. Neînţelegerile nu pot fi curmate dacă nu ne cunoaștem, 
dacă nu avem încredere unii în alţii, dacă nu scăpăm zidurile de 
minciună dintre noi. Leapădă-te, cinstite Askaniama, de pricini 
născocite și du-ne mai repede la Pekin, să încheiem pacea! 

— Mă bucur auzind asemenea cuvinte, și cred că va fi pace, 
se muie iar Ma-La, apropiindu-și evantaiul de obraz. Numai 
domnia-ta să nu sameni sâmburi de zâzanie. Ai noștri n-au 
pricinuit, nu pricinuesc și nu vor pricinui niciodată ceartă, 
niciodată! 

Apoi înaltul dregător încredinţă încă odată pe Milescu că-și va 
trimite ajutorul înainte spre Pekin, iar ei toţi vor urma, îndată, 
aceeași cale. 

Spătarul Milescu, ca și Livanov, Veniukov și Favorov, care 
erau de faţă, crezură că măcar acum Ma-La se va ţine de 
cuvânt. ÎI cinstiră pe Askaniama cu vodcă și cu fripturi. Apoi îl 
conduseră până la locuinţa lui. Toţi ziceau: 


— Mâine plecăm spre Pekin! 

Numai Grișa Hlib se opri din ţesălatul calului, privi cum se 
depărtează dregătorul kitait și suspină: 

— Ehei, Ușurelule, popasul nostru la hotarul Chinei prelungi- 
se-va pân-ţi-or rugini potcoavele, așteptând să baţi rar 
neumblate căi. 

Ca și cum n-ar fi spus nimica în ajun, a doua zi Askaniama luă 
totul de la capăt, copleșind pe ruși cu stăruința și viclenia. larăși 
Gantimur. larăși Albazinul. larăși cazacii. larăși și iarăşi să vadă 
scrisoarea, că altminteri nu-l duce, în ruptul capului nu-l duce 
până la Pekin, ci-l trimite înapoi ca pe Baikov. 

Dar nici Milescu nu se dădu bătut. 

Plecă Ma-La, furios. li trimise pe cei doi zagurikei care grăiră 
rușilor într-același chip. Apoi pe guvernatori. Și la urmă veni și 
ajutorul lui Ma-La. Toţi depănau aceleași cuvinte ca niște mori 
hodorogite. II mustrau pe Milescu pentru aceleași vini plăsmuite; 
căutau îndeosebi să-l prindă pe Ni-ko-lai  dezicându-se, 
contrazicându-se. 

După sfatul lui Constantin Grecianin, Spătarul procedă la fel: 
trimise la Ma-La când pe Livanov, când pe Veniukov, când 
pe Favorov ori pe Nepripasov să repete și să stărue asupra 
acelorași lucruri: când pleacă? De ce nu pleacă mai repede? 

Asemenea joc drăcesc dură toată ziua de 6 martie. 

In ziua următoare, când se înfăţișă ajutorul lui Askaniama și 
începu aceeași vorbire, Milescu i-o reteză scurt: 

— Destul! Nu mai răspund nimic la întrebări pe care mi le- 
ați pus de o mie de ori. Mă mir cum nu vă doare capul de atâta 
năucitoare pisălogeală... M-am lămurit: bănuiţi că venim cu 
vicleșug, ca niște înșelători. Ci eu am spus răspicat și la 
Selenginsk, și în Mongolia, și pe tot drumul, că vin cu solie de 
pace și prietenie! 

După o clipă de uimire, dregătorul kitait cercă, foarte blajin: 

— Nu trebuie să te superi că ești întrebat mereu despre 
aceleași lucruri. Afacerile de stat trebuiesc judecate cu mare 
grijă, fără pripeală. Stăpânul nostru ne-a poruncit să vă 
întrebăm cât mai des, cântărind fiecare cuvânt al vostru. Şi încă 
odată repetă toate întrebările. Și din nou arătă că obiceiul lor 


cere ca scrisorile solilor să fie deschise și citite întâi de 
dregătorii cei mari. 

Curând veni și Askaniama; Milescu îl întrebă, răstit: 

— Cine este mai preţios: solul ori scrisoarea pe care o aduce? 

— Bineînţeles că scrisorile împăraţilor sânt mai de preț decât 
oamenii care le aduc. Fără scrisori de înfățișare, solul nu poate 
avea niciun crezământ, nici nu s-ar numi sol. 

— Atunci, de ce cinstiţi solul, dar nu vreţi să cinstiți 
scrisoarea, adică tocmai lucrul cel mai de preţ, lucrul care dă 
solului însușirea de sol? 

La această întrebare dregătorii chinezi nu avură niciun 
răspuns. Amintiră însă, din nou, despre Baikov care, după 
părerea lor, a săvârșit două greșeli: n-a predat scrisorile în mâna 
dregătorilor și a refuzat să se închine, după obiceiul chinez, în 
fața împăratului. Ajutorul lui Ma-La citi apoi dintr-o condică în 
care avea multe însemnări despre solia lui Baikov. 

— La toate popoarele este obiceiul ca solii să facă plecăciuni, 
în semn de salut, în numele stăpânilor lor, spuse Milescu. Dar 
solii nu vin pentru propriul lor interes, ci vin ca reprezentanţi ai 
stăpânului lor. În numele stăpânului lor grăesc și lucrează solii. 
De aceea, de soli nimeni nu-și poate bate joc, nici chiar când vin 
să declare război. 

Adevărat - recunoscu Askaniama - cinstea solilor se 
păstrează neștirbită. Fiecare împărăție își are obiceiurile ei și 
niciun stăpânitor nu poate sili pe altul să-i respecte obiceiurile 
țării lui. 

Auzind că iarăși vorbește împăciuitor, Milescu îl întrebă dacă 
își mai trimite ajutorul înainte la Pekin ori pornesc cu toții, 
împreună. 

— Nu se poate! Trebuie să-l așteptăm pe ajutorul meu cu 
răspunsul marelui nostru împărat. La întoarcere va rândui și 
popasurile. Vom mai sta aici cel puţin douăzeci de zile. 

— Vezi, cinstite dregător - grăi atunci Milescu Spătarul, cu 
amară mustrare în glas - în spusele mele n-ai aflat niciun dram 
de nesocotinţă, nicio dezicere, nicio nepotrivire, oricât ai 
scotocit. In schimb, domnia-ta, în repetate rânduri, ai spus că-ți 
vei trimite ajutorul înainte la Pekin, iară noi îl vom urma. Și nu l- 
ai trimis. lar acum? Acum spui că trebuie să mai așteptăm 
douăzeci de zile. Pot oare să te mai cred pe cuvânt? Nu! Nu-mi 
rămâne decât să mă întorc la Moscova! Căci nu vreau și nici pot 


îngădui să fim amăgiţi mai departe... 

Ma-La rămase câteva clipe gânditor. Marginea evantaiului îi 
mângâia ușor chipul. Nu se aștepta la asemenea pălitură în 
moalele capului. Când vorbi, glasul îi era parcă mai subţire, mai 
jalnic, și cuvintele când repezite, când poticnite: 

— Sânt vinovat!... Dacă vrei, ia un băț și dă-mi cu el în cap... 
Dezonorează-mă, dacă vrei... 

— Nu, mărite dregător - lovi mai tare Milescu, mânios și 
revoltat pe Askaniama care, de bună samă, cerca alt vicleșug - 
du-ne la Pekin ori dă-ne caii și cămilele îndărăt, să ne întoarcem 
acasă și să așteptăm acolo zile mai bune. Porunca și 
instrucţiunile stăpânului nostru sânt: să mergem peste râuri și 
peste lacuri, să străbatem pustietăţile și, cât mai repede, să 
încheiem pacea, pacea dorită și de bogdihan. Deci dacă domnia- 
ta stai în calea soliei rusești, însamnă că ești împotriva 
stăpânului domniei-tale: noi știm că el vrea și a cerut chiar 
pacea cu noi. 

Foarte rușinat, dat de gol, Askaniama recunoscu că Milescu 
are dreptate. Mărturisi o tălmăcire a instrucțiunilor ţarului, dată 
de Milovanov. 

— Dar acum, asta-i încurcătura, fără poruncă de sus, nu cutez 
să te las nici să te întorci, nici să mergi înainte. Acum totul s-a 
răsturnat. Dacă hotărăști să te întorci, îmi pierd capul. Cred că... 
sânt în stare să vă leg pe toţi de picioare și să mă ţin după voi, 
până la Nercinsk, peste Gobi... Nu vă las nici mort! Pe cugetul 
meu, nu vă las!... Nu plecaţi, vă rog... nu plecaţi!... 

Toată trufia lui Ma-La se schimbase în spaimă amestecată cu 
milogeală. Evantaiul îi atârna de braţ ca o sculă uitată, 
netrebnică. Și nici Livanov nu-l iertă: găsi prilej nimerit să-l 
învinue că n-a slobozit nici măcar pe cei treizeci yakuţi, cu toate 
că a făgăduit. Deci încă o minciună. 

— Ce să credem noi din tot ce spui domnia-ta, Askaniama, 
dacă nu împlinești nicio făgăduială așa de ușoară, făcută chiar 
aici, în faţa noastră. 

După această întrevedere, Askaniama deveni osebit de 
prietenos cu solii Rusiei. Plecând din casa lui Milescu, îi asigură 
pe ruși: 

— Ajutorul meu goni-va tot drumul până la Pekin. În cel mult 
douăzeci de zile va fi înapoi. Și nu se poate să nu te primească 
marele împărat. Oameni mai puţini însemnați, negustori de 


pildă, fost-au primiţi. Dar mi-te domnia-ta? 

La miezul nopţii de 9 martie, Askaniama trimise, în sfârșit, la 
Pekin, pe ajutorul său, pe tânărul Mangutei, pe primul dintre 
secretari și pe capul grămăticilor. Înainte de a porni la drum, 
aceștia trecură pe la Milescu, să-l vadă și să-l întrebe când a 
plecat din Moscova, când a părăsit Nercinskul și altele în 
legătură cu călătoria. Milescu răspunse la întrebări, apoi le făcu 
câteva mici daruri și le ură drum bun. 

Așteptând aici, Milescu nu pierdea vremea în zadar. Cerceta 
locurile, oamenii, obiceiurile, însemnându-le ori în caiet, ori în 
epistolele lungi pe care le scria către ţar, către Posolski Prikaz și 
către Artamon Sergheevici. Aceste scrisori se vor aduna la 
Moscova ca o comoară de date și de știri, despre ţinuturile și 
oamenii întâlniți în calea spre Pekin. Îl ajuta, ca și până acum, 
doctorul Ivan luriev, Favorov și Spiridon. 

Peste voința lui Ma-La, prietenia dintre ruși și chinezi se 
întărea tot mai mult. Manciurienii din sat aduceau oaspeţilor 
lapte, ceai, dulciuri. Cazacii își împărțeau adesea hrana cu 
slujitorii chinezi. Mulţi băștinași se jeluiau împotriva vanilor, a 
dregătorilor și a cămătarilor. Dările erau atât de mari, încât 
oamenii trăiau mai mult din împrumuturi. lar povara acestor 
împrumuturi era așa de înrobitoare, că nici nu le puteau plăti 
într-o viaţă de om, ei le lăsau moștenire urmașilor. În sat erau 
zeci de familii care munceau nu numai pentru împrumuturile lor, 
ci și pentru ale bunicilor. 

— Asta-i robia cea mai curată! strigă Grișa Hlib. 

Ca să-și arate grija faţă de solie, Askaniama Ma-La îi trimitea 
bucate alese, iar guvernatorii veneau zilnic la Milescu să-l 
întrebe de sănătate și dacă nu dorește să se plimbe ori să 
vâneze, în apropierea satului. Îi povestiră că la Pekin se află 
mulţi europeni „de legea crucii” - jezuiţi, mai ales olandezi, care 
cunosc multe limbi. Unul dintre jezuiți, mare meșter cititor în 
stele, se afla chiar în mare cinste pe lângă împăratul Kan-Si. 

Spătarul Milescu își însemna, cu grijă, convorbirile cu 


dregătorii chinezi, să le trimită la Moscova, când tălmaciul 
Cargaginsk se apropie în vârful picioarelor de masă și-i șopti: 

— Neculai Gavrilovici, trebuie să-ţi spun ceva foarte... foarte 
însemnat. 

Milescu ridică ochii de pe fila caietului, înfipse pana cu clonțul 
în călimară și privi spre tălmaci. Avea chipul schimonosit de 
spaimă Cargaginskul. Făcu semn că spusa era foarte tainică. 
Milescu pofti pe grămătic să-i lase singuri. 

— Mărite stăpâne - șopti Cargaginskul, privind încă odată în 
jur - aflat-am de la grămăticii și de la slujitorii kitaiţi, că 
Askaniama a trimis poruncă cnejilor mongoli să-și adune oștile și 
să cadă, pe neașteptat, asupra noastră. Să ne prade... Să ne 
ucidă! Askaniama zise că noi am venit în ţara lor ca iscoade, nu 
ca soli de pace. Zice că o armată mare vine în urma noastră, iar 
noi cică-i ţinem de vorbă, îi amăgim. 

O clipă, Milescu se făcu alb la față. Numai vârful nasului dres 
îi rămase ciudat de vânăt. Repede își găsi însă stăpânirea de 
sine. 

— Asta-i o născocire, o prostie și n-o cred! 

Tălmaciul se jură că așa a auzit. Mai repetă odată și-nc-odată. 
Calm, Milescu îi mulțumi pentru slujbă. 

— Și-ţi poruncesc să nu mai spui nimănui, nimic despre asta. 
Să taci cum tace pământul. Altfel... 

Sfătuindu-se cu Livanov și cu Veniukov, hotărî să se prefacă a 
nu ști nimic despre asemenea zvon; dar să fie cu ochii în patru. 

— Cred că l-au trimis anume pe Cargaginsk, ca să ne cerce. 

— Măsuri de apărare, în mare taină, trebuie să luăm. Nu-i 
lucru curat asemenea zvon mișelesc. 

Totodată hotărâră să arate mai multă prietenie lui Askaniama. 

Așa cum s-a înţeles cu oamenii ambasadei, Milescu a poruncit 
ca Paștele să fie sărbătorit în liniște, cu încredere și veselie, ca 
și cum s-ar fi aflat în ţară. Și asta anume ca să spulbere 
zvonurile și să desmintă bănuielile dregătorilor kitaiţi, care 
șopteau că rușii se tem pentru că așteaptă ceva. Au făcut slujba 
învierii cu toată pompa, numai cu puștile n-au tras, ca să nu işte 
spaime. După asta au rânduit masă bună, cu băutură belșugată, 
cântece vesele și danţuri. Radu Marcu și Grișa Hlib încondeiară 


ouă roșii, câteva chiar cu flori și semne kitaicești. l-au ajutat trei 
manciuriene bătrâne. Milescu a trimis daruri lui Askaniama; 
cozonaci, ouă roșii, fripturi pregătite rusește. Le-au dus dvorenii 
în Tobolsk, însoţiţi de mulţi cazaci cântând din guslă, din baiah 
și din gură. Ma-La i-a primit osebit de curtenitor, bucuros chiar; 
lăudă mult gustul  cozonacului și frumusetea ouălelor 
încondeiate. În faţa casei lui Askaniama, rușii sau amestecat cu 
chinezii, au cântat felurite cântece de veselie, au jucat jocuri 
rusești și căzăcești, moldovenești și siberiene. Askaniama a 
îngăduit slujitorilor chinezi să cânte și să joace dansuri de-ale 
lor. S-au amestecat și mulţi oameni din sat. Cazacii pofteau și pe 
manciuriene să joace. Dar ele, rușinoase, speriate foarte, se 
fereau și se ascundeau, râzând totuși. Când a văzut câtă veselie 
s-a stârnit, Askaniama s-a încruntat, a stat câtăva vreme oțărât, 
făcând venin... Acești ruși strică rânduiala chineză. Au nu știu că 
există ranguri? Că prostimii nu-i îngăduit a se amesteca și a se 
veseli cu rangurile?... 

Dar, vrând-nevrând, veselia slujitorilor îl fură. Se sătură să 
mai privească pe furiș. leși în faţa casei. Obșteasca veselie și 
înfrățire îl prinse ca-ntr-o mreajă fermecată. Și s-a trezit că 
însuși se desfătă de privirea asta neobișnuită. Vedea că rușii au 
o firească înclinare spre apropierea de norod, fermecându-l cu 
veselia și prietenia. Zise chiar către întâiul zagurken: 

— Greu de lucrat cu oamenii țarului alb. Te răpun cu puterea 
vieţii. Nici nu-i sperii, nici nu-i dezbini. Orice trădător ori 
vânzător am culege noi dintre dânșii nu poate săvârși nicio 
ispravă. Repede îl amiroasă și-l îngroapă în uitare și afurisenie, 
cum îngroapă albinele șoarecele mort, în înveliș de ceară... Altă 
plămadă de oameni. Nn samănă nici cu olandezii, nici cu 
portughezii. 

Cazacii cântau, lin „O Dunai, Dunai”... când Askaniama grăia 
așa. Ciuli urechile. În ciuda înverșunării împotriva rușilor, gâci în 
acest cântec spor de frumuseţe nouă, de bogăţie sufletească, 
de viaţă, legănându-l pe valurile lui când line, când furtunoase, 
când triste, atingătoare la inimă, când răscolitor de vesele. 
Ascultând, Ma-La nu-și putea astâmpăra tresăltarea picioarelor, 
măcar că era bătrân și încă-l mai săgeta scrântitura. Ba chiar 
vânt cu evantaiul tot în tactul cântecului își făcea. Dar când se 
sfârși cântecul, se scutură ca desmeticit. Și se mustră că a fost 
așa de bicisnic. Surâse rău, într-o parte: ...Las-că te prind eu, Ni- 


ko-lai Ga-vri-lo-vici Spa-fa-rii... Trimise îndată vorbă Milescului, 
printr-un tălmaci, că vrea să-i spună ceva, ceva tainic, de foarte 
mare însemnătate. Bineînţeles după ce s-or sfârși sărbătorile 
Paștelui. ...Așa! Acum are un spin otrăvit în inimă. 

Acolo, între oamenii din popor, limbile s-au dezlegat mult mai 
Ușor, cu gânduri mai curate decât între înalții dregători. 
Povestea moș Li lui-lin lui Grișa Hlib și tălmaciului Alexe: 

— Unul dintre zagurkei spune că nu sânteţi soli de pace, ci aţi 
venit să ne siliți să trecem la legea voastră lepădându-ne de 
credinţă și de zeul nostru Fa. De aceea aveţi și popă cu voi. Dar 
eu știu că zagurkeiul minte. Nu-i place că noi ne împrietenim. A 
spus asta celălalt zagurkei cel care crede în dao. Să vorbească 
Ni-ko-Lai cu acel zagurkei care crede în dao, că-i mare, foarte 
mare filosof... Dar, mă rog, Grișa, ce rang are conducătorul 
soliei voastre? 

— E dvorean. Dar de ce întrebi? 

— Mă mir că-l văd amestecându-se cu noi, cu slujitorii. Și- 
ntreb pentru că oamenii de rând n-au voie să ridice privirile spre 
împăratul Chinei. Numai vanii și marii dregători pot să-i vadă 
chipul, că-i sfânt împăratul nostru. 

Li lui-lin vroia să știe cum trăiesc țăranii în Rusia: ce mănâncă, 
unde locuesc, cum ţes pânza, cum ară pământul, al cui e 
pământul și roadele ale cui sânt. 

Alexe a tălmăcit mult pentru Li lui-lin; Grișa Hlib i-a povestit 
chiar și despre Stenka Razin și despre războiul lui împotriva 
boierilor. 

— La noi, în China, după cât înțeleg, ţăranii trăiesc și mai rău 
ca în Rusia. Boierii zic: „ţăranul este ca sâmburele de susan, cu 
cât îl storci mai tare, cu atât scoţi mai mult ulei”... Și la noi 
țăranii au făcut război mare împotriva puterii. Dar despre asta, 
altădată... 

Când au înţeles ce fel de sărbătoare este Paștele pentru ruși, 
slujitorii chinezi s-au străduit, fiecare, să aducă daruri: cutioare 
mici din os cizelat în chip negrăit de gingaș, mici talismane 
înfățișând broaște țestoase, păsări, oameni, duhuri ciudate, 
dragoni. Unele te făceau să râzi, atât erau de caraghioase; 
altele te împingeau să scoţi strigăt de admiraţie, atât erau de 


frumoase. Grișa a primit un cal din jad, Radu, un cocoș din 
cristal, preotul - o pagodă“ cu trei acoperișuri cu streșini 
răsucite în sus, toată abia cât degetul mijlociu. Lui Milescu, Li 
lui-lin îi dărui o broască ţestoasă din jad, să-i poarte noroc întru 
izbânda soliei. 

— Doamne, câtă răbdare! exclamau rușii privind aceste 
daruri. Și câtă măiestrie... 

Era 28 martie, a patra zi de Paști, când Askaniama, însoţit de 
un secretar, intră în casa lui Milescu. Era foarte încruntat. Işi 
rotea privirile în jur, parcă s-ar fi temut să nu-l înhațe lupii. Rugă 
pe Spătar să scoată pe toţi afară. Începu vorbirea pe departe, ca 
o predoslovie la o carte de povești: 

— Eu cred, fără sminteală, în tot ce spui domnia-ta, Ni-ko-lai. 
Eu am sfătuit pe marele împărat să trimită scrisoare ţarului alb, 
cerând să încheiem pace. Asta să n-o uiţi nicicând, Ni-ko-lai. Eu 
sânt omul cel mai doritor de pace și prietenie cu Rusia. Dar se 
află printre noi unii cu gânduri vrăjmașe care fac zâzănii, 
scornind felurite minciuni. Aceia doresc să fie dușmănie între 
noi, iar nu prietenie... Și teamă mi-i că acele zâzanii au și ajuns 
la urechile prostimii. lar prostimea nu-i în stare să deosebească 
binele de rău și adevărul de minciună. Și mă tem cu atât mai 
mult, cu cât văzut-am prietenia care s-a închegat între slujitorii 
mei și ai domniei-taie. În China nu se obișnuește așa ceva și nici 
nu-i îngăduit. lar acum să-ţi spun, mai limpede, despre ce-i 
vorba. 

Milescu îl asculta liniștit. Înţelegea că-l fierbe în oală seacă, 
dar se prefăcea că nu-i pasă. 

Ma-La îi povesti că a venit la el, de mai multe ori, un tălmaci 
chinez de obârșie, cerând să-l vadă. 

— Nu l-am primit. Îl știu de anul trecut, de la călătoria lui 
Gavril Romanov, că-i un om de nimic, un cuget murdar. Dar 
dacă a văzut că nu-l primesc, a început să grăiască pe sub 
ascuns, în șoaptă, cu grămăticii: „Solia rusă vă înșeală, spune el. 
Din urmă vin, tupiluș, înarmaţi până-n dinţi, o sută de mii de 


5 Piatră lucioasă, de obicei verzuie, foarte căutată de chinezi; poporul credea că jadul 
aduce noroc. 
© Templu chinezesc. 


oșteni. La un semn s-aruncă: vă pradă și vă omoară...” Și-a mai 
îndrugat și alte multe asemenea ticăloșii. Am poruncit 
grămăticilor să tacă, să nu răspândească niște plăzmuiri 
smintite ca acelea. 

Fără a răspunde lui Ma-La, Milescu chemă pe Cargaginsk și-l 
întrebă: 

— Cine te-a pus la cale să zvonești mișeliile privitoare la solia 
noastră? 

— Nimeni, slăvite... nimeni. Am vrut doar să... să slujesc pe... 

— Când ţi-a spus domniei-tale asemenea minciuni? întrebă 
Milescu pe Askaniama, urmărindu-l cu privirea, stăruitor. 

— La câteva zile după plecarea ajutorului meu la Pekin. 

— Tot atunci acest nemernic mi-a spus că domnia-ta ai trimis 
știre cnejilor mongoli să vină cu oști, să ne despoaie și să ne 
omoare, pe noi, solii. Eu însă n-am vrut să cred asemenea 
neghiobie. 

— Mișelul!... râse Askaniama cu poftă, clătinând evantaiul. A 
vrut să ne sperie pe amândoi... Unealtă dușmană! Domnia-ta 
ești om prea înţelept și luminat ca să dai crezare unui smintit. 
Noi ne-am încredinţat de mult că în urma soliei nu vin oști. 
Numai tâlharii atacă fără veste. Împărații cinstiţi își arată întâi 
pretenţiile, vestesc potrivnicul și-apoi pornesc războiul. lar cât 
privește minciuna că noi am avea gânduri ucigașe, îţi amintesc 
că, deși eram în stare de război acum un sfert de veac, totuși l- 
am primit cu cinste pe Baikov. Și-apoi - lăsă evantaiul și smulse 
un fir din gulerul de samur - chiar dacă v-am ucide pe toţi cei o 
sută cincizeci câţi sânteţi aici, pentru ţarul alb asta n-ar fi o 
pierdere mai mare decât acest fir de păr pentru blana mea... 

Milescu înţelese că fiecare desminţire e așa fel făcută, ca să 
lase totuși urme de spaimă. Îl încredinţă pe Askaniama că dacă 
pe Amur și în Dauria cazacii au cășunat unele neplăceri, măritul 
țar îi socoate tulburători ai liniștei și-i osândește cu asprime. Și 
încheie: 

— lar acest mișel răspânditor de minciuni și ațâțător trebuie 
ucis! 

— Nu! sări Askaniama și, mieros, bătând cu evantaiul repede, 
nervos: Te rog mult, nu-l ucide... cu toate că merită. Dar eu nu 
vreau să fiu pricina morții unui om din solia ţarului. Asta ar știrbi 
prestigiul meu și ar stârni mânia în oamenii de rând. Dă-i o altă 
pedeapsă, ori trimite-l pe pământul ţarului să-și primească acolo 


osânda, după legile voastre. 

După această scenă, cei doi dregători se despărțiră prieteni, 
făcându-și daruri. Dar și Ma-La și Milescu înţeleseră că vor mai 
avea încă mult de furcă unul cu altul. 

În multe rânduri porunci să-l tortureze pe tălmaciul 
Gargaginsk, dar nimic nu scoase de la el. Spunea mereu același 
lucru: că a fost beat când a îndrugat acele minciuni... 

— Minţi! Când ai vorbit cu mine erai treaz... 

Văzând că nu scoate nimic de la dânsul cu bătaia, Spătarul îl 
încredință lui Milovanov să-l ducă la Nercinsk. Kan-kukai 
lămurea pe Livanov și pe Milescu că acest tălmaci se poartă 
astfel pentru că-i manciurian, iar în inimile lor, chinezii și 
manciurienii se urăsc de moarte: unii c-au fost înfrânți, ceilalți 
că n-au ajuns întru totul stăpâni în Kitaia. 

A doua zi, Askaniama îl invită pe Milescu la pescuit, pe râul 
Naun. In timpul pescuitului de câteva ori îl rugă pe Spătar să nu- 
| ucidă pe Cargaginsk. Discutară mult, mai ales despre negoț. 
Ma-La îl încredință pe Milescu că în Pekin se află neguţători care 
pot face cumpărături până la o sută de mii de lani. Să nu se 
teamă rușii că nu-și vor vinde repede mărfurile. 

La 8 aprilie s-a întors din Pekin Mangutei, care-l însoţise pe 
ajutorul lui  Askaniama. Ajutorul rămăsese bolnav într-o 
mănăstire de lamași, la trei zile depărtare în urmă. Mangutei 
veni repede să-l vadă pe Milescu și-l întrebă: de ce a venit prin 
deșert? Cum de-a ajuns așa de repede? Dacă a lăsat pe cineva 
în urmă? Dacă mai așteaptă pe cineva să vină dinspre Siberia? 

— Nu am lăsat și nu aștept pe nimeni, afară de un curier pe 
care l-am trimis cu scrisori și care trebuie să-mi aducă niște dinți 
de morsă pentru bogdihan. De când stăm aici, au venit câţiva 
cazaci din Albazin, cu treburi de negoț pe care i-am alăturat 
soliei noastre. 

A doua zi, în locul poruncăi de plecare spre Pekin, se stârni 
mare zarvă între slujitorii chinezi și între manciurienii din sat: 
tarul alb vine cu oști multe împotriva Chinei. 

Cu toate jurăminţile solului, Askaniama tot părea a se teme... 
Dacă, așa cum șoptește norodul pe Naun și mai ales cum spun 


s Preoți budiști. 


la Pekin, olandezii, portughezii și englezii, ţarul alb se înţelege, 
pe ascuns, cu răzvrătiţii din miazăzi și vine cu oști? Dacă prin Ni- 
ko-lai, ţarul alb se înţelege cu Kan și cu manciurienii, împotriva 
noastră, a chinezilor? Solia asta, primejdioasă solie; trebuie 
urmărită pas cu pas... Și trimise câteva iscoade pe drumul spre 
Argun. 

— Nu mai am nimic de răspuns la bănuelile voastre fără 
capăt, se răsti Milescu la Askaniama, sosit în grabă să întrebe 
dacă nu vin oști în urma soliei. N-o să putem fi aliaţi decât 
atunci când veţi zdrobi această sâcâitoare și ucigașă bănuială, 
când veţi crede în cinste, prietenie și dragoste! 

Văzându-l pe Askaniama plecând furios, Grișa Hlib șopti lui 
Radu: 

— lar nu s-au înțeles. Îl cunosc pe dregătorul kitait dacă-i 
mulțămit ori nu de vorbirea cu Neculai Gavrilovici, după cum 
bate evantaiul din pene de păun. 

Direticând prin casă, Radu Marcu întrebă, pe românește: 

— De ce s-a stricat iar căruţa, stăpâne? Parcă eram gata de 
plecare la Pekin. 

— Nu ne înţelegem, Radule, răspunse Milescu tot în 
românește. 

— Ci, uite, cei de lângă foc mănâncă din același blid, din 
aceeași bucată de friptură, beau din aceeași ploscă și duc 
același greu jug al stăpânirii, fie kitaiţi, fie ruși... 

— Aste-s vorbe de la Grișa Hlib, Radule. Numai el laudă 
norodul așa, fără de măsură. 

— De ce nu l-am lăuda? Au nu merită? Au nu vă arată calea 
înțelegerii? 

Milescu muie pana în cerneală să scrie despre vorbirea cu Ma- 
La. Dar nu putu însăila nicio slovă. Cerneala se uscă în pliscul 
peniţei... Chiar așa: ce drac avem de nu ne înțelegem? De unde 
atâtea pricini între noi?... 

A doua zi, iscoadele lui Ma-La, răpezite spre Argun, se 
întoarseră cu trimisul lui Milescu la Irkutțk, cu un curier de la 
Nercinsk și cu o strajă de 15 cazaci, Milescu stătea tocmai de 
vorbă cu Askaniama, ciorovăindu-se, când sosiră acești slujitori. 
Mult se bucură Spătarul văzându-i. Scoase doftoriile, scrisorile și 


dinții de morsă din desagii cazacilor și le vâri în ochii lui 
Askaniama: 

— Poftim! lată oștirile noastre, de care așa de mult te temi și 
de sute de ori întrebi, iscodești și zvonești, mărite Askaniama. 
Pe astea le așteptam! 

Ma-La plecă fruntea, rușinat. Evantaiul flutură des și scurt, 
atingând cu vârful molatec al penelor faţa de ceară veche a lui 
Askaniama. Vorbind, Ma-La recunoscu că Nicolai Milescu 
Spătarul este un diplomat priceput și un om deștept și tare, cum 
nu se află. 

— Nu eu sânt tare, Askaniama, ci adevărul cu care vin în 
braţe. 

— lartă-mă că te-am bănuit. Dar n-am făcut-o pentru mine, ci 
pentru norod, ca să fie liniștit, să nu se tulbure, în prostia lui... Și 
acum, când iară ne-am împăcat, pentru totdeauna, rogu-te 
trimite niște doftorii ajutorului meu. E bolnav. lar voi, rușii, aveţi 
doftorii foarte bune. 

Milescu trimise îndată pe Ivan luriev cu medicamente și cu un 
tălmaci la mănăstirea de lamași unde zăcea bolnav ajutorul lui 
Ma-La. Doctoriile și priceperea doctorului, grăbind însănătoșirea 
dregătorului kitait, vor spori mult faima ambasadei ruse. 

Askaniama hotărî, în sfârșit, plecarea la 17 aprilie, când era 
lună plină, să le meargă în plin. Pregătirile de drum spre Pekin, 
Milescu și Ma-La le făcură împreună. Discutară mult despre 
drumurile care ar putea lega Rusia cu China. Dregătorul chinez 
știa că de la Pekin se poate ajunge la gura fluviului Amur, pe 
mare. Dar drumul acela e lung, pentru că ocolește peninsula 
Coreea. E mult mai mare de 150 de verste, cât auzise Spătarul. 

Drumul până la Pekin aveau să-l străbată în căruțe kitaicești. 
Milescu lăsă doisprezece slujitori să păzească aici, în satul de pe 
Naun, caii și cămilele până la întoarcerea soliei. Cămilele au fost 
trimise spre niște mlaștini sărate, iar caii împărțiți la țărani. 

Odată cu plecarea de pe Naun, la Pekin, Ignatie Milovanov își 
socoti împlinită slujba lui și ceru să fie trimis la Moscova. Își 
vânduse mărfurile, cumpărase altele și era zorit s-ajungă cu ele 
în ţară. Milescu, după sfatul cu ceilalţi, îi împlini dorinţa. Îi dădu 
scrisori către ţar și către Artamon Matveev. 

După mai bine de trei luni de zăbavă, la 17 aprilie 1676, 
caravana soliei cârmuită de Neculai Milescu Spătarul porni, în 
sfârșit, spre Pekin. Acum caravana număra o sută cincizeci și 
șase de oameni. Chinezii dădură pentru fiecare câte un cal. 
Bagajele erau încărcate în căruțe. În frunte mergeau rușii; 
Askaniama venea în urmă, cu însoțitorii lui. 

Solii erau tare bucuroși că se apropie de capătul călătoriei. 
După ce trecură prin mai multe sate de dauri care plăteau tribut 
împăratului Chinei câte o blană de samur pentru fiecare bărbat, 
traversară râurile Yal, Ulga și Sol, afluenţi ai Naunului. Pe aici, 
mongolii nu samănă grâu, ci numai mei. 

La 19 aprilie ajunseră la mănăstirea de lamași, păstorită de 
un Darkhan-Lama, unde se afla, bolnav, ajutorul lui Askaniama. 
Venind la chervan, doctorul luriev povesti lui Milescu cum l-a 
însănătoșit pe dregător. 

— Am stat mult de vorbă și cu Darkhan-Lama, om foarte 
înțelept, bucuros că venim ca soli ai prieteniei cu China. 

În aceste ţinuturi locuesc mongoli nomazi. La zece verste de 
mănăstire se află lacul Șaranov, adică lacul galben. Se zice că în 
el se găsesc scoici mari cât niște tăvi, pline cu perle. Askaniama 
povestea că aceste perle strălucesc noaptea, o minune. In 
caietul lui, Milescu însamnă că la unele iamuri boii erau foarte 
slabi. Mulţi mureau pe drum. La fel, caii. De aceea, după câteva 
zile de drum, jumătate din cazaci ajunseră să meargă pe jos. ȘI 
hrana pentru călători era puţină și proastă. Noroc că prin aceste 
ţinuturi cu lacuri cazacii și șoimarii vânau gâște, rațe și iepuri. Îi 
trimiteau vânat și lui Askaniama și slujitorilor lui. 

După ce străbătură un deșert uscat și nisipos, se apropiară de 
niște munţi cu păduri de ulmi. Erau întâile păduri întâlnite de la 
Naun încoace. Trecură peste râul Korghei, prin apa repede, 
limpede și adâncă. Ca să nu le ia apa, călătorii trecură carele pe 
braţe. Askaniama poruncise slujitorilor chinezi să ridice carele, 
dar rușii nu-i lăsaseră să muncească singuri. Asta nu-i plăcu de 
fel lui Askaniama: însemna că slujitorii lui nu-i împlinesc 
porunca. Dar n-avu încotro. 

De la locul unde Korghei se varsă în Naun, Naunul își schimbă 
numele: se cheamă Sungari și se varsă la jumătatea fluviului 
Amur. 

Mergând spre miazăzi, în dreapta îi întovărășeau munţi înalți 
acoperiți cu păduri de stejar. 


La 24 aprilie au fost siliți să se oprească: le pieriseră aproape 
toți boii. 

— Vezi, așa-i la noi, șoptea Liu lui-lin lui Alexe, iar acesta lui 
Grișa Hlib. La noi împărăţia-i foarte mare. Dar scârțâie toată, că- 
i și foarte veche. Și nimeni nu va s-o primenească. Nimeni! 

Askaniama căta să-i îmbărbăteze și să-i mângâie pe ruși: 

— Se găsesc alţi boi pentru chervan, nu vă temeţi. De altfel 
nu mai avem decât două treimi din drum. 

După ce s-au adus alți boi și mai mulţi catâri pentru poveri, 
drumul a urmat prin stepa uscată, presărată ici-colo cu movile 
acoperite cu stejari și ulmi. Din loc în loc, bălți sărate. În 
depărtare, munţi împăduriţi. Băștinașii se feresc de munţi; spun 
că acolo trăiesc șerpi așa de mari, încât mănâncă și caii. 

Popasurile sânt tot mai bine rânduite. Pot schimba caii, iar 
călătorii se pot odihni în tihnă noaptea, la focuri. 

Dar stepa devine tot mai stearpă, mai plină de nisip mărunt și 
galben. Mai străbat încă un colţ al pustiului Gobi. 

Drumul e greu. Picioarele cailor se-nfundă până-n glezne. 
Adesea vântul spulberă nisipul, orbind călătorii. În jurul 
izvoarelor, în oaze, caravana se oprește, adapă vitele, 
ospătează și... iarăși mai departe. 

leșind din acel deșert în noaptea de 27 aprilie, poposesc pe 
malul râului Sinia Golia. În timpul nopţii, zece din caii lui Ma-La și 
cele mai bune catârce s-au speriat și-au fugit în pustie. N-au 
putut fi găsite decât după multă trudă și alergătură, pierzând o 
zi întreagă. 

Văzând caravana soliei, mulţi manciurieni întrebau ce duc 
spre Pekin într-atâtea care. Unul dintre zagurkei răspândea, în 
taină, zvonul că duc spre Cetatea Roșie, adică spre cetatea lui 
bogdihan, iasakul, ceea ce se tălmăcește tributul ţarului alb 
pentru împăratul Chinei. Așa trebuia să știe poporul, ca să se 
cutremure și să se minuneze de uriașa putere a lui Kan-Si, 
stăpân peste lumea toată, rege al regilor și împărat al 
împăraţilor. Când tălmaciul Sorik aduse știre despre acest zvon, 
Milescu se sfătui cu secretarii ce să răspundă. 

— Să știi, cinstite Askaniama - îl întâmpină Milescu pe 
dregătorul kitait - că țarul primește, însă nu plătește nimănui 


tribut! 

Slujitorii ruși primiră poruncă să spulbere acest zvon din 
rândurile slujitorilor kitaiţi. Moș Li lui-lin îi liniști: 

— Eu știu că nu-i adevărat. Dar așa obișnuesc vanii și 
dregătorii la noi: să acopere totul cu un pospai de minciună 
lustruită. V-am spus: la noi, împăratul este închipuit ca 
Dumnezeu. Când trece împăratul pe uliţă, toţi sântem siliți să ne 
ascundem, să încuiem porţile și ușile. lar dacă, din întâmplare, 
ne aflăm pe drum și trece împăratul, trebuie să ne aruncăm cu 
fața în pulbere și să încremenim așa până trece stăpânul lumii, 
ca să nu vadă, să n-atingă ochii noștri nevrednici chip 
dumnezeiesc... Dar eu știu că și asta-i o minciună. Eu știu că un 
împărat din neamul cel vechi, Min, s-a spânzurat... Un 
Dumnezeu în ștreang... Dar asta am să v-o povestesc la alt 
popas. Acum vine zagurkeiul și... 

Înainte de a ajunge la râul Șaramura - Amurul galben - au 
trecut printr-un ţinut împodobit cu livezi de cireși, piersici și viţă 
de vie sălbatică. De mult nu mai văzuseră atâta primăvăratică și 
înflorită frumusețe. 

— Aici la Șaramura - socoti Askaniama - ne aflăm la 
jumătatea drumului între Naun și Pekin. 

Și călătoria urmă mai departe: peste râul Lohan sau Lohan- 
Ho, printre uimi și sălcii bătrâne, peste plaje de nisip alb, curat, 
printre multe lacuri. 

— Cred că și în acest râu se găsesc perle, spuse Ma-La către 
Ni-ko-lai, arătând apa tulbure a râului. 

Milescu nu putea crede. Porunci câtorva cazaci să se afunde și 
să caute. Chinezii rămaseră uimiţi de priceperea cu care înotau 
cazacii și se afundau în apă scoțând scoici. Dar din toate scoicile 
scoase nu găsiră decât o singură perlă, mică de tot. În schimb, 
într-un lac din preajma Lohanului găsiră scoici cu perle mari. Aici 
prinseră multe broaște țestoase, dăruindu-le chinezilor, care-și 
pregătiră din carnea lor un ospăț osebit de gustos. 

2 mai... „Mergem de la miazănoapte spre miazăzi, peste 


movile înalte de nisip, fără verdeață. Nu zărim nimic alta decât 
nisip alb prin care adesea caii se afundă până ha genunchi”, 
scria Milescu pe când treceau încă peste un colţ din pustiul 
Gobi. Rar se ivea câte un cireș ori câte un ulm ofilit de secetă și 
ciumpăvit de vânturi. Și mai rar câte un ochi de apă sărată. In 
depărtare, ruinurile unui oraș vechi, cu ziduri de pământ. 

Apoi priveliștea se schimbă iar. Spre seară întâlniră un crâng: 
printre copaci zburau mulți fazani. Șoimi sloboziți din lâănţuguri 
săgetau văzduhul, înhățau fazanii și-i aduceau la picioarele 
șoimarilor, uimind încă odată pe chinezi cu marea lor iscusință 
vânătorească. Era acum rândul solilor să pregătească, din carne 
de fazan, un ospăț gustos. 

La 3 mai, o zi strălucitoare și limpede. Pe când treceau peste 
un deal verde, Askaniama povesti lui Milescu că acolo, cu șase 
sute de ani în urmă, a fost un oraș foarte populat. Inăuntrul lui 
nu se mai află acum decât ruinele multor statui de lei, de 
dragoni ciudați și fioroși, de broaște țestoase săpate în piatră. 
Pornind de aici, dregătorul kitait povesti câteva întâmplări din 
istoria Chinei, din care Milescu înţelese că azi această ţară se 
naște, ca acea pasăre phenix, din propria-i cenușă. Ma-La 
povesti, de asemenea, că abia cu cinci zile înainte de a se vesti 
sosirea soliei ruse fusese numit Askaniama, dar că încă de pe 
vremea călătoriei lui Teodor Baikov, el lucra ca zagurkei la Li-Pu. 

De la 4 mai intrară în ţinuturi chineze propriu zise. Ma-La 
poposea și se odihnea sub același cort cu Milescu. Li lui-lin le 
aducea din sate mâncări și băuturi chinezești. Mulţi ruși se 
odihneau noaptea în casele de lut ale chinezilor. Căci poporul 
era mai ospitalier, mai înţelept, mai omenos decât ocârmuitorii. 
Și lui Milescu îi plăcea tot mai mult să se apropie de oamenii de 
jos. Chiar unul dintre zagurkei, cel care credea în dao, îl lua pe 
Spătar seara la focuri, îl învăța cuvinte chinezești și punea pe 
Kan-kukai să tălmăcească vorbele de duh ale lui Li lui-lin. 
Milescu înțelegea că poporul chinez îndură greu robia vanilor și 
a ruginitelor lor obiceiuri. De aceea privesc spre ruși cu un fel de 
ciudată nădejde: parcă s-ar zări o fereastră ce-ar putea fi 
deschisă spre zarea altei lumi. 

— Se spune că împăratul este muma, părintele și Dumnezeul 
poporului, zâmbea moș Li lui-lin. Să zicem că-i așa. Că mintea 
mea-i bicisnică și ochii mei nevrednici să vadă și să priceapă 
toată măreţia împăratului. Dar mă întreb: nu cumva sutele de 


milioane de chinezi au mumă, tată și Dumnezeu vitreg? Că doar 
eu știu bine: împăratul din neamul Min s-a spânzurat de teama 
norodului răsculat de Li Țzi-cen. lar Dumnezeul ăsta nou, noi cei 
cu mai multe floricele albe la tâmplă îl știm: fost-a un tătar, un 
manciurian, care până mai ieri rătăcea în stepă după cai, mânca 
berbeci fripți în ţăâglă deasupra jarului, pe prepeleace, cum 
mâncăm noi acum și se bătea cu noi, cu chinezii, care ne-am 
ridicat să-i alungăm pe Mini. Să zică vreunul că nu-i așa. Și mă- 
ntreb, aici, de faţă cu acești prieteni ruși și cu cinstitul zagurkei 
de legea dao și deci om aproape de norod: cum poate fi mumă, 
părinte și Dumnezeu cineva pe care, nu de mult, l-am snopit în 
bătaie? Pentru că acum ne-a bătut el pe noi? Ehei, multe nu 
pricepe capul lui Li-lui-lin, măcar că are tâmple ninse... Dar asta, 
cinstiți prieteni albi, nu însamnă că norodul nu știe ce să facă? El 
a mai ocupat odată Pekinul... Și dacă nu veneau manciurienii... 

Mai departe, în apropiere de un sat, întâlniră lângă drum două 
statui de piatră, comemorative. Una înfățișa un gânditor, alta un 
oștean. Alături se aflau sculptate câte o broască țestoasă, mare, 
din piatră sură. 

— Aceste statui - lămuri Askaniama - sânt lucrările unui 
sculptor chinez foarte vestit. 

— Vezi - grăi Favorov care călărea alături de Milescu și de Ma- 
La - chinezii se pricep să facă nu numai lucruri mici, de migală 
multă, ci și sculpturi uriașe, cum numai egiptenii cei vechi s-au 
priceput. 

Se apropiau de Marele Zid. 

Primăvara era caldă, prietenoasă și strălucitoare. La 5 mai 
1676, trecând caravana printr-un sat nou, mare și bogat, un 
tânăr chinez, osebit de plăcut la înfățișare, ieși înaintea soliei, 
dărui solului o oaie albă ca omătul și ură sănătate celor doi 
împărați. El auzise de mult despre această mare solie pentru 
pace de la ţarul alb și se bucurase împreună cu tot satul său. 

— Tot norodul din China vrea pace, spunea el. Bine aţi făcut 
c-ați venit. Și să nu plecaţi din China, până nu veţi avea 
scrisoare de pace iscălită de împăratul nostru. Că norodul e 
sătul de război. 

Vorbele rostite de acest tânăr ţăran apropie și mai mult pe 
ruși de chinezi, de acești oameni muncitori, vrednici, nesfârșit 
de răbdători, iscusiţi în lucruri migăloase ca și în opere mari, 
uriașe. 


Poposiră la poala unei păduri. Rușii se așezară la odihnă în 
jurul focului; povestiră și cântară. Mai încolo, sub un ulm bătrân 
și stufos, se rânduise tabăra chineză, tăcută și mohorâtă. Luna 
răsărea, mare, luminoasă, dând chip feeric lumii. Primăvara, 
frumusețea firii, cântecele rușilor dădeau ghes și răscoleau și 
cele mai vlăguite, mai adormite cugete și îndulceau cele mai 
acre inimi. Adică până și pe Ma-La îl cerca parcă umbra unor 
ciudate păreri de rău. Sta și privea spre oamenii lui tăcuţi, 
mișcându-se neauzit, plecați, umiliţi, fără huet, parc-ar fi fost de 
pâslă. Și-i era ciudă pe potopul de viaţă, de tinereţe ce țâșnea 
din tabăra rușilor. Acolo Milescu sta în mijlocul slujitorilor: râdea, 
bea și cânta la rând cu dânșii. Dincoace el, Askaniama, sta 
singur ca un huhurez, între umbre și stafii potrivnice. Se simţi 
mic, înrăit, slab. „Cum am să zdrobesc eu această înfrățire”... 
crâșcă Ma-La în sinea-i. 

Dar veselia rușilor nu-i da pace. Îi alunga planurile potrivnice, 
îi topea chiar otrava din inimă. „Acolo Ni-ko-lai e sprijinit de toţi, 
eu...” Făcu semn zagurkeiului daoist să se apropie: 

— Ce zici de ruși, zagurkei? 

— Zic că-s oameni. „Omul urmează legile pământului, 
pământul urmează legile cerului. Cerul urmează legile lui dao, 
iar dao își urmează sie însuși”... Așa mă învaţă Lao-ţzi. 

— Dar ce crezi despre mine, zagurkei? 

— Lao-tzi îmi poruncește, ci eu nu cutez a spune. Capul meu 
se ţine de trup printr-un gât prea subţire ca să înfrunte paloșul 
mâniei. 

— Cutează! 

— Lao-tzi filosoful zice ...„unele fiinţe merg, altele le urmează; 
unele înfloresc, altele se usucă; unele se întăresc, altele slăbesc; 
unele se creează, altele se distrug. De aceea omul înțelept 
renunţă la ceea ce este inutil, înlătură luxul și risipa”... se 
leapădă de trufie, iubește oamenii... 

Stătu Ma-La câtăva vreme, în tăcere, meditând. Luna era de-o 
suliță sus. Foșnea încet o frunză în ulm. Miresme dulci se ridicau 
din cățuele florilor. Şi dincolo de ulm, rușii cântau lin, melodios, 
fermecător, parcă-n tot văzduhul n-ar fi fost decât cristal de 
Nankin și strune de argint. 

— Zagurkei - șopti Ma-La - du-te la Ni-ko-lai și roagă-l să-mi 
facă o mare bucurie: să-i pună pe cazaci să cânte „O Dunai, 
Duuai...” 


| se împlini dorinţa. 

Și cântară cazacii osebit de frumos, zămislind în inimi fiori de 
bucurie și tinerețe. Răsuna văzduhul în jur, și codrul kitait 
răsuna de glasuri ce nicicând până atunci n-au răsunat pe aici. 

Și ceea ce iară nu se mai întâmplase niciodată: Askaniama își 
îndemnă și el grămăticii și zagurkeii să cânte chinezește. 

În acea seară de mai, oameni din două popoare mari și vecine 
schimbară bucurii înalte, fericiți că mai pot scurta din 
depărtările care-i despărțeau. 

Așa, simțindu-se prieteni, înfrăţiţi, cântară până la miezul 
nopţii, când luna, ajungând în mijlocul tăriei, stinsese noian de 
stele din Calea Robilor. 

În ziua următoare trecură prin Tabin-kin, oraș mongol clădit 
din piatră, cu un turn de veghe înalt și cu o pagodă cu trei 
rânduri de acoperișuri, cu streșinile răsucite în sus, cu mulţi idoli 
înăuntru. Askaniama îi spuse lui Milescu că toată populaţia, 
foarte numeroasă, din acel oraș și din împrejurimi, este supusă, 
este proprietatea unui singur van. Spătarul își însemnă asta în 
caiet. 

In seara zilei de 7 mai, după ce trecură pe lângă un oraș 
pustiu, mergând în susul Lohanului, pătrunseră în codrii deși ai 
munţilor Alin. Între slujitorii kitaiţi s-a iscat un hreamăt, un soi 
de spaimă, când au aflat că vor mâna peste noapte în pădure. 

— Codru-i plin de tigri și de leoparzi, lămureau ei, cu 
îngrijorare. Atacă nu numai vitele, ci și oamenii. Priviţi: de teama 
fiarelor sălbatice satele de pe aici sânt înconjurate cu valuri 
înalte de pământ. 

Ca să-i liniștească, Askaniama îi rugă pe Milescu să tragă 
câteva focuri de pușcă. Cazacii sloboziră, în răstimpuri, câte trei 
împușcături. Munţii și codrii clocotiră îndelung. 

Făcură focuri mari și le ţinură aprinse toată noaptea. Pe la 
miezul nopţii, în liniștea grea a cuprinsului, auziră fiarele urlând, 
departe. 

Pe drumuri destul de înguste, prin văi adânci, călătoriră spre 
Marele Zid. Întâlniră peșteri locuite de schivnici în legea lui 
Budha; întâlniră idoli uriași sculptați în stânci. 

Aproape de Zidul cel Mare trecură pe lângă un astfel de idol 


uriaș numit Fu; ţinea în mână globul pământesc și era așa de 
înalt, că parcă stăpânea toată zarea. Askaniama se mai rugă 
încă odată de ruși să puște, ca să alunge fiarele. Că nici nu știi 
când se răpăd de după desișuri; mai ales leoparzii. 

Când ajunseră în coama munților, Askaniama se apropie de 
Spătarul Milescu și, cu mândrie, îi arătă Zidul cel Mare, numit 
Djazi în limba chineză, iar în mongolă Kalgan. 

Așa cum se vedea din culmea munţilor Alin, Zidul cel Mare 
apărea uriaș, copleșitor. 

Veniukov, Livanov, Favorov iscodeau, muţi de uimire, 
priveliștea asta, rămasă parcă de pe vremea când pe pământ 
sălășluiau uriașii, ca Nimrod cel din poveste. 

Askaniama și zagurkeii arătau rușilor că Zidul cel Mare are 
nenumărate turnuri pătrate, de două ori mai înalte decât zidul 
însuși, la depărtare de șapte sute de picioare sau o sută de 
stânjeni unul de altul. Turnurile parcă înţeapă cerul cu 
crenelurile lor puternice și privesc lumea, de veacuri, prin 
ambrazuri întunecate, înfiorătoare, ca niște colosale orbite de 
ochi scurși. După socoteala lui Ma-La, Zidul cel Mare e înalt de 
28 picioare, lat de 14 și lung de 1500 verste. Veacuri de-a 
rândul acest zid a apărat împărăţia cerească a Chinei de 
prădăciunile călăreţilor mongoli sau tătari care, stârnind în 
goană smintită nisipurile deșertului Gobi, se năpusteau spre 
bogăţiile Chinei. De mii de ori caii lor poticnitu-și-au galopul la 
poala Marelui Zid, mușcat-au zăbala sângerând zădarnic, iar 
călăreţii spartu-și-au ţestele de pietrele zidului sau pierit-au în 
pustie, loviți de săgeți otrăvite trase din ambrazuri, ori din 
umbră de creneluri. 

Măcar că în unele locuri zidul era acum surpat, totuși părea a 
fi zidit pentru veșnicie, să păstreze o orânduire străveche, 
încremenită, cruțându-o de orice invazie și ferind-o de orice vânt 
al prefacerii. 

Incepe Zidul cel Mare de la Oceanul de răsărit și înconjoară, 
spre miazănoapte, toate provinciile Chinei. Trece peste culmile 
celor mai înalți munți și încalecă peste cele mai adânci prăpăstii. 
Se spune că atunci când a fost zidit, n-a mai rămas piatră în 
munți, nisip în mare, apă în râuri, lemne în păduri. 

Stăteau oamenii soliei și nu se mai saturau privind și 
minunându-se. În sinea lui, Radu Marcu se gândea la cetăţile din 
Moldova, la Suceava, la cetatea Țarigradului, la Stettin și le 


vedea ca niște jucării alături de Marele Zid care înconjoară o 
țară cât un sfert din fața pământului. 

— Ce puternici au fost stăpânitorii acestei ţări și ce robit 
poporul care a ridicat, a cioplit piatra și a făcut cărămizile 
acestui zid uriaș și fără capăt... 

— Și orașele chineze-s tot așa ca niște cetăți, observă și 
Veniukov. Deci China-i o puzderie de cetăţi într-o cetate uriașă. 

lar Milescu adăugă: 

— Multe spune acest zid despre puterea stăpânilor Chinei. Dar 
tot așa de multe grăește și despre cugetul și inima lor. Zid cât 
hotarul, să nu pătrundă nici pasărea, nici gândul din afară... Ca 
să legăm ţările noastre întru veșnică prietenie, mi se pare că va 
trebui să dărâmăm acest zid, cu toate ale lui. 

Și între slujitori se povesteau multe în legătură cu Zidul cel 
Mare. Li lui-lin își amintea de luptele care s-au dat, cu cinzeci de 
ani în urmă, aici, la Marele Zid, între chinezi și manciurieni. 
Povestea că după ce, cu mare greu, a trecut zidul, hanul 
manciurian Abahai a ocupat Pekinul. Rugându-se către tălmaci 
să nu-l pârască, Li lui-lin vorbi în șoaptă despre răscoala 
condusă de Li Țzi-cen, răscoală stârnită odată cu năvala 
manciurienilor. Li Ţzi-cen a pornit războiul ca să scape norodul 
de robia vanilor. La început avea numai treizeci de mii cu el. Dar 
îndată a strâns în juru-i un milion de răsculați. 

— Și ce făceau Li Țzi-cen și cu oamenii lui? Ucidea pe vani, 
asta făcea. Răzbuna norodul. Împărţea ţăranilor pământul. 
Scutea de dări și de datorii pe toţi cei săraci. Îi alunga pe 
manciurieni, elibera poporul. Asta făceau Li Țzi-cen și oamenii 
lui... 

— A cucerit Li Țzi-cen chiar și Pekinul, acum treizeci și două 
de primăveri. Atunci s-a spânzurat cel din urmă împărat din 
neamul Min, spunea un alt oștean, cu o cicatrice mare în obrazul 
stâng. Eram chiar în Cetatea Roșie, atunci. Mamă, ce 
deznădăjduiți erau toţi vanii cei mari!... Dar eu mă bucuram, în 
sinea mea. Ziceam că Li Țzi-cen va fi un ocârmuitor mai bun. A 
ucis cinci sute de mari dregători, iar pe ceilalți, câţi i-a prins, în 
lanţuri. Luptând împotriva manciurienilor, Li Țzi-cen era gata să-i 
birue și să-i alunge. Dar a venit atunci marele van și conducător 


de oști U San-gui. La început U San-gui lupta și el împotriva 
manciurienilor. Dar când a văzut răscoala poporului, a intrat 
spaima și ura în el. Și a încheiat U San-gui pace cu manciurienii 
și, împreună, au copleșit și au înfrânt pe răsculații lui Li Țzi-cen. 
l-a alungat tot mai mult spre asfinţit, nimicindu-i. Dar 
manciurienii n-au mai plecat din Pekin. Urmașii lui Abahai au 
întemeiat o dinastie nouă: dinastia Tin. Lui U San-gui i-a părut 
rău că a trădat. Acum chiar se războiește, în miazăzi, împotriva 
lui Kan-Si. Dar zadarnic. Manciurienii, înţeleși cu vanii chinezi, au 
înjugat iar norodul, ca și în timpul dinastiei Min. 

— S-a schimbat numai numele: Tin în loc de Min. Încolo... 
Pentru că sânt puţini, manciurienii se slujesc acum tot de marii 
dregători chinezi. lar pe noi, chinezii, ne silesc manciurienii să 
purtăm cozi, ca și dânșii; semn că sântem supuși. 

Trecură un zid mai mic și poposiră. În dreapta, ruinile unui 
vechi oraș. 

Oamenii din satul apropiat le-au adus căruțe și vite de 
schimb: cai, măgari și boi înhămaţi de-a-valma. Aduseră și 
foarte buni cai de călărie. 

Ridicând popasul se îndreptară spre porţile ferecate ale 
Marelui Zid. După câteva minute de așteptare în faţa turnului 
înalt și gros, acoperit cu mâzgă veche, porţile se deschiseră. 
Sub bolta arcuită, întunecoasă, lângă poarta desferecată din 
tarânci grele de fier, îi aștepta guvernatorul acelui ţinut. Îi primi 
salutându-i cu cinste. Un slujitor socoti numărul solilor care 
pășeau la miazăzi de Marele Zid și-i însemnă într-un catastif. 

Trecură trei ziduri prin porţi asemănătoare. Între ziduri se 
aflau locuinţele străjerilor. 

Aici, Askaniama și guvernatorul îl poftiră pe ambasador în 
odaia de primire, oferindu-i ceai. 

— Te cinstesc în numele împăratului Elke-taifin, spuse 
guvernatorul. 

După acest scurt ceremonial, săltând iar în șei, ajunseră în 
orașul de graniţă Sin Pen-kul, cu clădiri mari din cărămidă, ori 
din granit necioplit. Solia a fost găzduită într-o curte boierească, 
foarte încăpătoare. Li se dădu doi porci peste tainul zilnic, pui, 
orez și tarasun - o băutură făcută din orez. Dar nu li se îngădui 


să umble prin oraș. O strajă numeroasă păzi toată noaptea 
porțile curții, iar alta străjui căruțele cu bagaje. Orașul era vestit 
pentru negoțul lui. 

A doua zi, 11 mai, urmară drumul prin orașe și sate, 
înconjurate de livezi bogate. Înaintea lor mergeau acum doi 
călăreți purtând două stegulețe galbene, care arătau rangul lui 
Ma-La. La vederea acelor stegulete, trecătorii se opreau, 
descălecau, dacă erau călări, și se închinau, făcând trei 
plecăciuni până la pământ. 

După o bună bucată de drum îi întâmpină un călăreț foarte 
grăbit. Grăi cu Askaniama, scurt. Askaniama se apropie, în 
trapul calului, de Milescu și-i spuse cu tremur și îngrijorare în 
glas: 

— Azi o să ne întâlnim cu un van foarte mare, trimis în ţara 
mongolilor cu o scrisoare a slăvitului împărat. Va trebui să 
respectăm obiceiul, să îngenunchem în faţa scrisorii măritului 
împărat și să stăm cu fruntea plecată în țţărână, până trece. 

— Eu înţeleg să aveţi datini străvechi, osebite de ale noastre, 
grăi Milescu. Dar ele sânt numai ale voastre. Dacă vanul ar fi 
fost trimis întru întâmpinarea soliei mele, aș fi descălecat, să-l 
primesc și să-l salut. Dar dacă trece, cu alte țeluri, nu sânt 
îndatorat să-l salut. Cu atât mai puţin să-mi plec fruntea în 
țţărână. Însă pentru prietenia ce-mi arăţi, la întâlnirea cu vanul, 
mă voi abate, cu oamenii mei, de partea cealaltă a drumului, ca 
să nu împiedic ceremonialul domniei-tale. 

Urmă o discuţie foarte aprinsă. Askaniama se arătă nespus de 
jignit. Milescu fu nevoit să-i amintească iarăși că nu se află aici 
din sloboda-i voie și că nu grăiește în numele său, ci în numele 
tarului pe care-l reprezintă. lar dacă s-ar umili, plecându-se cu 
fruntea în țărână în faţa unui van, e ca și cum însuși ţarul s-ar 
umili. lar asta nu-i nici îngăduit, nici cu putință. 

Ma-La n-avu încotro. Când se întâlni cu marele dregător, 
caravana lui Milescu se abătu oleacă din drum, lăsându-i 
trecerea slobodă. Înaintea cortegiului marelui van mergeau 
șapte slujitori, fiecare cu câte un steguleţ mic, galben; urma 
apoi un slujitor care purta în spate cutia cu scrisoarea 
împărătească, învelită în mătasă galbenă. Un alt slujitor ţinea o 
umbrelă mare deasupra purtătorului scrisorii. Vanul și însoțitorii 
lui veneau mult în urmă. Ma-La și toţi ai lui descălecată, se 
prăbușiră în genunchi, lipindu-și frunţile de pământ; statură așa 


până trecu scrisoarea. După asta, numai Askaniama încălecă 
repede și-l salută pe van, de călare. Apoi grăbi să-l ajungă pe 
Milescu. Merseră alături câtăva vreme. Era mânios Ma-La. Dar 
Milescu îi puse multe întrebări despre obiceiurile chinezilor și 
despre însemnătatea lor, silindu-l să vorbească și să-și ostoiască 
mânia. 

Drumul se deschidea printre lanuri și grădini bine îngrijite. 
Rușii admirau verdele puternic al podgoriilor și roșul câmpurilor 
de mac ori luciul frunzelor mari de revent. Pe coline, în mijlocul 
unor frumoase crânguri, se ridicau pagode mari, colorate. In 
spatele crângurilor se ridicau munți stâncoși și goi. 

Drumurile erau foarte bune, netede și bine pietruite, atât pe 
câmpie cât și prin munţi; din zece în zece verste se aflau turnuri 
de pază, iar din optzeci în optzeci de verste se găseau hanuri 
bune pentru găzduirea călătorilor. 

În caietul lui, Milescu descrise o mănăstire mare de lamași 
întâlnită în drum. Zidurile acelei mănăstiri erau zugrăvite în 
culori minunate. Un gong uriaș atârna de doi stâlpi. In mijlocul 
împrejmuirii zidurilor, o pagodă înaltă, cu trei rânduri de 
acoperișuri; în interiorul pagodei se afla statuia unui idol mare, 
văpsită, reprezentând un rege, cu coroană pe cap, cu 
îmbrăcămintea din strălucitoare mătasă vișinie, cu ochii din 
pietre scumpe, cu sclipăr ce dădea fiori de groază. Statuia era 
înconjurată de o perdea uriașă; în faţă avea o masă unde 
ardeau lumânări în sfeșnice, iar dintr-o căţue de argint fumega 
tămâie; deasupra atârna o candelă mare, de argint. De o parte 
și de alta a idolului se rânduiau statui cu fețele văpsite, iar în 
stânga se ridica un copac cu frunze strălucitoare, în toate 
culorile. Alături, o sabie de oţel și un arc uriaș. Pe ziduri erau 
zugrăvite armate și bătălii, care amintiră Milescului de bătăliile 
lui Alexandru cel Mare zugrăvite în templele grecești. 

Aici, răspunzând întrebărilor, zagurkeiul de credința dao îl 
întrebă multe pe preotul Petru despre religia creștină. Asculta cu 
mare băgare de samă povestiri din biblie, așa cum i le tălmăcea 
Kan-kukai. Dar nu-i plăcea învățătura creștină. | se părea prea 
copilăroasă. 

— Zici, Petru, că Dumnezeu a făcut pe oameni și li-i ca un 


părinte? Atunci de ce i-a izgonit din grădina fericirii? Pentru un 
măr? Cum adică: un măr și un șarpe preţuiesc în fața lui 
Dumnezeu mai mult decât omenirea? De ce spuneţi că-i bun 
Dumnezeul vostru? La noi nu-i așa. Mărul îl mâncăm noi, fiindcă- 
i gustos și fiindcă noi sădim și îngrijim pomul care-l dă. lar pe 
șarpe îl ucidem... Nu-i dăm voie lui Dumnezeu să ne sperie cu 
șerpi și să ne pedepsească pentru un măr, pe care gingaș ni l-a 
întins o femeie frumoasă... 

Coborând în ţinuturi de câmpie, călătorii văzură iarăși Marele 
Zid cum urca și cobora, ca un brâu uriaș, pierzându-se în 
nemărginirea zării dinspre oceanul cel mare ca și în târgurile 
dinspre Tibet. 

Ajunseră iarăși la un oraș cu ziduri groase, cu turnuri înalte și 
cu porţi ferecate. La porţi păzeau ostași cu arcuri lungi și cu 
buzdugane grele. In oraș erau mai ales multe temple, cu idoli 
colorați și auriți. Cazacii aflară că în acest oraș se face un bogat 
negoț cu fructe și legume de tot soiul. Pe uliţi întâlneau femei cu 
copii în spate, călcând mărunt pe tălpi schilodite. Intrebând de 
ce merg așa, Milescu află că, dorind să aibă picioarele mici, 
femeile chineze și le leagă strâns în feșe, încă din copilărie. Și 
pentru că au picioarele strâmbe, merg parc-ar călca în vârful 
degetelor. 

In drum spre Pekin, văzându-l pe Milescu cum se minunează 
de înfățișarea orașelor chinezești, că-l interesează obiceiurile și 
viața oamenilor, că-i încântat de câte noutăți află, Askaniama 
crezu c-a venit ceasul potrivit să deschidă iar vorba despre 
scrisoarea ţarului: 

— Va trebui să fie înmânată - arăta el - marelui dregător care 
ocârmuiește Li-Pu. 

— Nicăieri nu se obișnuește a se preda scrisorile altcuiva 
decât celui căruia au fost adresate. Dacă bogdihan dorește în 
adevăr pace și prietenie cu ţarul, trebuie să-i primească el însuși 
scrisoarea. 

— Eu ţi-am spus de pe Naun care sânt obiceiurile noastre. Și 
la noi obiceiurile sânt legi sfinte. 

— Dacă ai fi spus că asemenea obiceiuri sânt legi sfinte, care 
nu se pot schimba pentru nimic în lume, nu plecam spre cetatea 


de scaun. Mă întorceam înapoi de la Naun. 

— Dacă nu te supui obiceiurilor noastre, păţești ca Teodor 
Baikov. 

Controversele cu Ma-La îl amărau nespus pe Milescu. 
Legăturile dintre ei iar se aspriră. Dar asta nu-l împiedica să 
observe ținuturile prin care treceau, să însemne verstele 
străbătute, să urmărească direcţia Marelui Zid cum se pierdea în 
zare ca o curea cenușie. 

La 12 mai, Askaniama și-a trimis zagurkeii înainte, la Pekin, să 
vestească sosirea soliei. 

Și mergând înainte caravana întâlni iară orașe foarte 
populate, pagode cu statui bogat împodobite, îmbrăcate în 
veșminte care aminteau straiele popilor noștri, mănăstiri cu 
călugări care nu mănâncă niciodată carne, poartă numai haine 
negre și-s osebit de grijulii cu toată lumea; întâlni cetăţi întărite, 
canale pe care pluteau bărci, poduri larg arcuite din piatră sură. 

Cu cât se apropiau de capitală, cu atât drumurile erau mai 
bune și monumentele erau mai strălucitoare. De-a-lungul 
drumului, la fiecare mănăstire ori sat se aflau fântâni mari de 
piatră, iar lângă ele, oameni gata să dea apă trecătorilor 
însetaţi. Și asta îi aminti lui Milescu de Moldova și de femeile 
care, de lângă fântână, întind cu un zâmbet cald cofa de apă 
spre drumeţul ostenit. 

Din câte izbutise să afle până acum, Milescu scrise în caietul 
lui, lăudând mai ales drumurile, întăriturile orașelor, zidurile, 
porțile, turnurile, podurile și frumuseţea pagodelor. Chinezii nu 
cunosc literele, ci scriu cu semne, cred în magie și studiază 
foarte mult filosofia și astrologia. Și deplângea pe bietele femei, 
că din pricina modei și a obiceiurilor au picioarele schilodite. 

În amiaza zilei de 15 mai 1676, caravana soliei ruse condusă 
de Neculai Milescu Spătarul ajunse în sfârșit la poarta de 
miazănoapte a Pekinului. 

Primul zid al cetăţii era din pământ. La poarta lui, solia a fost 
întâmpinată de zagurkei și de ajutoarele lui Askaniama de la Li- 
Pu. Aceștia îl poftiră pe Milescu și pe însoțitorii lui în casă, 
oferindu-le ceai. 

Apoi porniră mai departe, spre al doilea zid, înalt și puternic. 
La temelie, de-o latură și de cealaltă, zidul e clădit din stane de 
granit, apoi din cărămidă; la mijloc e bătut pământ, așa că pe el 
se poate ușor umbla călare ori cu căruţa. De jur împrejur acest 


zid e înconjurat de apă curgătoare. Porţile erau apărate de câte 
două turnuri mai mici, din fier, deasupra având firide pentru 
arcași. La fiecare poartă stăteau de pază câte opt soldaţi 
înarmaţi cu arcuri și lănci. Pe sub un turn imens, cu porți de 
aramă ferecate în drugi groși, solii intrară în oraș. 

Mergând pe străzi largi, cu multe prăvălii mari, bogate, 
ajunseră la Cetatea Roșie, cetatea împărătească, înconjurată de 
un alt zid, înalt cât zidul Kitaigorod din cetatea Moscovei. 

De la Naun până aici, solia călăuzită de Milescu a făcut 
douăzeci și nouă de zile, străbătând drumul în pasul căruţelor cu 
boi. De la Zidul cel Mare la Pekin a mers o sută treizeci și trei de 
verste, în cinci zile, pe drumuri foarte bune, cum nu se află 
nicăieri în Europa. 

Asupra tuturor rușilor, Pekinul făcu o puternică impresie; îi 
uimi chiar străzile largi, clădirile înalte, prăvăliile împodobite, 
pieţele mari, podurile de piatră cu margini frumos sculptate, 
palatele din marmoră, pagodele înalte, zvelte, minunat colorate. 
Nu mai văzuseră nicicând un oraș așa de împodobit. 

Solii ruși au fost găzduiţi într-un palat mare, unde mai înainte 
fuseseră cartiruiţi solii olandeze și portugheze. Curtea era foarte 
largă, dar multe clădiri erau vechi și ruinate. Aici se răsturna 
parcă pe dos impresia pe care o făcuse orașul... „Totul este trist 
ca-ntr-o pușcărie, însemnă Milescu în caiet. Abia intrat-am și la 
porți se și rândui o strajă puternică... lar pentru hrană ne-au dat 
miei, fructe și vin”... 

În sfârșit, solia ţarului Rusiei intrase în Pekin, cetatea de 
scaun a lui bogdihan. Dar ea era pusă sub straja rânduită de 
vanii și de marii dregători kitaiţi. Așa aveau ei obiceiul să se 
poarte cu solii. 

Împotriva acestor mari dregători kitaiţi și a străvechilor lor 
datini, Neculai Milescu Spătarul și întreaga solie pe care o 
ocârmuia începea, la 15 mai 1676, o lungă și aprigă luptă. 


X 
PEKIN - ORAȘ ÎNLĂNŢUIT CU ZIDURI PREA GROASE 
ȘI DATINI PREA VECHI 

Intrând în Pekin, Milescu nu știa că solia cârmuită de el 
stârnea, printre marii dregători şi printre vanii chinezi, o 
adevărată furtună. Cu ajutorul lui Askaniama, faima soliei lui 
Milescu se răspândi repede în Pekin. Mulți dregători sfătuiau ca 
solia rusă să fie trimisă imediat îndărăt. Dar împăratul Kan-Si 
porunci să fie primită. Vanii și dregătorii fură siliți să se supună. 
Știau însă că au ei mijloace, dacă-i nevoie, de a umili o 
ambasadă oricât de strălucită, de a frânge și de-a zădărnici 
munca unui om oricât de iscusit și de luminat. 

Milescu nu știa că aici, în Pekin, avea de întâmpinat piedici 
mult mai grele decât toate piedicile întâlnite prin taigaua 
siberiană, pe Baikal ori prin ucigașul pustiu Gobi. 

La început, văzându-se străjuiți din porunca dregătorilor 
chinezi, neguţătorii alăturaţi soliei lui Milescu mult se speriară. 
Crămăluielile, nerăbdarea și teama lor stricau mult soliei ţarului. 

La Pekin, Ma-La își schimbă iar pielea. Venind în cameră la 
Milescu, porni de la capăt discuţia despre predarea scrisorii 
tarului. 

— Dacă nu-mi înmânezi mie scrisoarea - ameninţă iar 
Askaniama - eu voi fi pedepsit, iar dumneata te vei întoarce 
îndărăt, cu mâinile goale, ca și Baikov. Și toată trudacţi va fi 
zadarnică. 

Cu multă osârdie și sinceritate, Spătarul Milescu înfățișă 
obiceiurile și rânduielile obștești ale soliilor, la toate ţările din 
lume, dovedind că nicăieri nu se procedează așa. Incredinţă pe 
Askaniama că ţarul Moscovei este dintre cei mai mari împărați 
de pe pământ și, în afară de asta, este vecinul Chinei; iar vecinii 
nu pot fi nepăsători unul faţă de celălalt. 

— Spun încă odată: dumneavoastră aţi chemat această solie 
și nu puteți, n-aveţi dreptul s-o umiliţi, s-o necinstiţi, supunând-o 
la înjosiri, când ea răspunde invitaţiei și vine cu gând curat de 
prietenie și pace. lar pacea fără respectul drepturilor fiecăruia 
nu se poate. 

Askaniama înșiră iar multe vorbe, care iscusite, care viclene, 


vrând a dovedi că obiceiul de a pune în mâinile dregătorilor 
scrisorile solilor durează de mult în China, de când un trimis al 
unei mari puteri a săvârșit o faptă neîngăduită. 

— Intocmai ca domnia-ta, acel sol de demult aducea bogate 
daruri și alte semne de prietenie. Împăratul de atunci s-a 
bucurat foarte și a poruncit să intre la dânsul cu scrisoarea și cu 
darurile lui. Dar scrisoarea cuprindea ocări și sudălmi 
nerușinate, iar solul îndrugă și altele prin grai, pătând în acest 
chip demnitatea și sfințenia împăratului. De atunci s-a hotărât, o 
hotărâre sfântă, ca împăratul Chinei să nu mai primească nicio 
scrisoare înainte ca demnitarii să-i vadă cuprinsul întreg. Și 
hotărârea asta fost-a scrisă în Li-Ki, cartea canonică a riturilor, 
tezaur de înțelepciune străveche, alcătuită de însuși marele 
nostru filosof și învăţător Cun-tzi. Nimeni, nici chiar împăratul nu 
cutează și nu poate schimba o iotă măcar din această carte, 
pentru că ar săvârși cea mai mare nelegiuire. Tot ce scrie în 
această carte e datină sfântă pentru noi. 

— Asta-i o datină greșită care ţine lumea închingată, 
încremenită pe loc, mărite Askaniama. lar lumea aceasta vrea 
să pășească înainte. Nu-i bine ca aceia care cârmuesc noroadele 
să fie încătușaţi de obiceiuri ruginite, ci ei trebuie să creeze legi 
noi sau să le schimbe după porunca nevoilor și a împrejurărilor 
care mereu, mereu se înnoesc, mereu sânt altele. Datinele 
voastre sânt ca zăgazurile pentru fluviu. 

— Noi credem că nimic nu se schimbă. Ceea ce-i străvechi 
stăpânește lumea, peste regi și împărați, ca Dumnezeu însuși. Și 
orice schimbare este o nebunie, răspunse neclintit Ma-La, 
fluturând agale evantaiul. Dar să nu-ţi închipui că, îndemânatic 
la vorbă și învățat cum ești, vei izbuti să ne înfrângi, să treci 
peste obiceiul nostru și să înfăţișezi singur scrisoarea. Nu! Noi, 
vanii și marii dregători, păzim, chiar înaintea împăratului, 
puterea și sfinţenia datinilor. Baikov a așteptat aici șapte luni; și 
dacă s-a încăpățânat, dacă nu s-a aplecat obiceiurilor noastre, 
izbândă n-a avut. Țarului îi arătăm cea mai mare prietenie, iar 
pe domnia-ta te primim cu o cinste deosebită, îngăduindu-ți să 
înfăţișezi scrisoarea Kolailor, cei mai mari dregători ai Chinei. Și 
ca să înţelegi cât de mare-i cinstea asta, îţi spun că, anul trecut, 
soliile portughezilor și ale olandezilor au înfățișat scrisorile unor 
dregători mult mai mici. Ce-ar zice acum acele puteri, auzind că 
solul ţarului a înfățișat scrisoarea împăratului însuși? 


— La tot ce mi-ai spus, răspund: dacă nu-mi primiţi scrisoarea 
după obiceiul obștesc, cinstea ţarului este mai mult știrbită 
decât dacă nu mi-o primiţi de fel. lar cât privește ceilalți 
suverani, află că nu se pot plânge de precăderea acordată 
țarului, căci nu se pot asemui cu dânsul. Și-apoi, dacă știam 
acest lucru de la Naun, nici nu mai băteam calea până la Pekin. 

— Dacă nu predai Kolailor scrisoarea ţarului, te întorci ca 
Baikov!... Dacă la Naun nu-mi spuneai cuprinsul scrisorii, aveam 
porunca să te trimit îndărăt, iar apoi să adun oști, să merg 
asupra Nercinskului și Albazinului și să le distrug din temelie. 

Asemenea vorbire cutezătoare și trufașă trebuia să-l 
descumpănească pe Spătar. Dar el surâse și aminti dregătorului 
kitait că fortărețele nu se spulberă ca aburul din ceștile de ceai. 
Și-ar fi bine să-și amintească de asediul cetăţii Kumarski. 

— Țarul nostru are atâtea oști și arme, că ar putea cuprinde, 
într-un singur an, întregul ţinut al Amurului. Dar măria-sa nu 
dorește nici sfadă, nici război, ci vrea să trăiască în pace și 
prietenie cu China. Pentru asta mă aflu eu aici. lar dacă mi-ar fi 
poruncit să vă declar război, aș fi făcut-o de mult. Apoi se mânie 
și strigă către tălmaci: La urma urmelor, să răspundă 
Askaniama, scurt: dorește bogdihan să trăiască în pace cu 
slăvitul ţar? Da au ba? 

— Dacă dorește ţarul, și împăratul dorește; dacă nu, nu! se 
răsuci viclean Ma-La, privind pieziș pe după marginea 
evantaiului larg desfășurat. 

Spătarul Milescu se jură încă odată că vine fără vicleșug, cu 
inima deschisă, că vine cu gânduri de pace. Askaniama însă nu 
se lăsă înduplecat. Ci repetă cu drăcească încăpățânare, 
sfidând: 

— Ori dai scrisoarea, ori ai soarta lui Baikov! și plecă bătând 
din evantai. 

Spătarul Milescu se sfătui cu secretarii. Hotărâră să mai 
stăruie, cu toate că neguțătorii și unii dintre însoțitori murmurau 
și cereau slobozenie să-și vândă mărfurile mai repede. 

La amiază, Askaniama se întoarse la casa soliei împreună cu 
Alikhamba, căpetenia vanilor din Li-Pu, despărțământul sau 
ministerul treburilor din afară. Aduseră cu dânșii și pe olandezul 


Ferdinand Verbiest, mai marele iezuiţilor din Pekin, care avea la 
curtea lui bogdihan rang de Alikhakhava. Cu toate că purta 
haine kitaite, Milescu înțelese repede că-i din Europa și, spre 
uimirea dregătorilor, începu a vorbi cu dânsul latinește. Era 
foarte fericit Milescu că, în sfârșit, găsise un om cu care să se 
poată înțelege, tălmăcind de-a-dreptul din latinește în chineză. 
După ce grăiră împreună vreo jumătate de ceas, Milescu rugă 
pe dregători să mulțumească lui bogdihan că i-a trimis un om 
atât de învățat, care va putea tălmăci bine și nemijlocit scrisorile 
tarului. Și, în faţa lui Alikhamba, tălmaci fiind Verbiest, Spătarul 
Milescu declară încă odată ceea ce declarase și la Naun. Stărui 
mai ales, că solia a fost rânduită la invitaţia Pekinului și că 
dregătorii kitaiți datori sânt să ţină sama de asta și s-o 
primească după cum se cuvine. 

Alikhamba păstra tăcere. Răspunse Askaniama, arătând că, 
de fapt, cel dintâi Danilo Arșinski a propus, și încă de mai multe 
ori, legături de negot între Rusia și China. 

Ca să dovedească stima ce o poartă ţarului alb, Kan-Si a 
trimis întru întâmpinarea soliei pe cei mai apropiaţi sfetnici ai 
săi. Dar dacă solul nu înmânează scrisoarea Kolailor, va fi trimis 
îndărăt ca și Baikov, pe care ţarul a pus să-l ucidă pentru că s-a 
purtat ca un încăpățânat. 

— Cine v-a spus asemenea minciună? întrebă Milescu foarte 
supărat. 

— Baikov a murit mult după ce s-a întors din Pekin; a murit de 
bătrâneţe! adăugă Livanov, mânios. 

— Măritul ţar cunoștea de la Baikov asprimea obiceiurilor 
voastre. Chiar asta l-a și împiedicat, atâta vreme, să reia 
legăturile cu China. Dar după ce a primit scrisoarea lui 
bogdihan, ne-a trimis pe noi soli aici la Pekin, gândind că acum 
ne veți primi să vă fim oaspeţi și să stăm de vorbă despre pace 
și prietenie între ţările noastre. 

— Vă primim după străvechile noastre obiceiuri. 

— Măritul ţar cere lui bogdihan să-i primească scrisoarea el 
însuși, așa cum se obișnuește în toată lumea, atât la suveranii 
creștini, cât și la cei musulmani. Și nu ne asemănaţi soliilor 
olandeze ori portugheze. Ele vin din ţări mult mai mici. N-aveți 
decât să priviţi harta și să cântăriţi întinderea și puterea țării 
noastre cu întinderea și puterea ţărilor lor. Și împăratul Romei și 
împăratul Turciei, și șahul Persiei primesc ei înșiși scrisorile 


tarului. Rugat este bogdihan se facă așijderea. Țarul nu cere 
marelui împărat al Chinei să născocească acum un obicei nou, ci 
numai să făptuiască așa cum pretutindeni se făptuește: să 
primească el însuși scrisoarea de înfățișare a soliei ruse. 

Milescu vorbea cu hotărâre. Tălmăcind, Verbiest îl încuraja. 
Printre discuţii, el îl înștiinţă pe Milescu că bogdihan a pornit 
chiar o cercetare amănunţită, tainică, să afle titlurile țarului și 
dacă împărăţia Rusiei este în adevăr așa de uriașă cum se vede 
pe hartă. 

În faţa hotărârii Milescului, dregătorii kitaiţi se muiară. Primiră 
ca Verbiest să tălmăcească scrisoarea, din latinește, după 
dictarea solului. 

Când se apucară de lucru, cu toate că vanii mai erau încă de 
faţă, Verbiest spuse, în latinește, că în multe privințe demnitarii 
chinezi se poartă ca niște barbari și nu vor să dea niciunui sol 
cinstea cuvenită. Ba mai mult: darurile trimise de alte ţări le 
socotesc drept tribut, iar la scrisorile regilor și ale împăraților 
răspund ca niște stăpâni către supușii lor. Și asta pentru că vanii 
și dregătorii se cred deasupra tuturor oamenilor, iar împăratul 
lor deasupra tuturor împăraţilor. 

Tocmai atunci slujitorii vestiră că vine un tânăr van, om de 
încredere a lui bogdihan. 

Cei doi mandarini din odaia Milescului îngălbeniră. Ma-La 
scăpă evantaiul din mână. Alikhamba făcu semne deznădăjduite 
să nu-i dea drumul încă. Lepădând toată trufia de adineauri, 
cuprinși de spaimă, marii dregători de la Li-Pu se furișară, pe 
vârfuri, ascunzându-se într-o odaie alăturată. lezuitul urmă să 
tălmăcească scrisoarea, ca și cum ar fi fost numai el cu Milescu 
în odaie. Tânărul van intră. Spuse lui Verbiest că l-a trimis 
împăratul să vadă dacă în adevăr se poate înţelege cu solul rus. 

— Ne înțelegem foarte bine, spuse Verbiest. Ambasadorul 
Rusiei este un mare învățat. Știe multe limbi. Limba pe care o 
vorbim este limba latină, o limbă foarte grea, pe care în Europa 
n-o știu decât oamenii cei mai învăţaţi. 

Așa cum dori tânărul, Milescu scrise cuvântul „la-tin”, să nu-l 
uite până la marele împărat. După plecarea tânărului van, Ma-La 
și Alikhamba ieșiră din ascunzătoare și ascultară tălmăacirea 
scrisorii ţarului din latinește în manciuriană. Păreau fericiţi că ea 
cuprinde numai cuvinte bune de prietenie, de pace. La plecare, 
Milescu îi cinsti pe toţi cu vodcă și-i însoţi până la poartă. Era 


încredințat că a biruit afurisitele datini încremenite în ferecata 
carte Li-Ki. Și mult se bucura Milescu în inima lui. 

La 20 mai, Ma-La veni la Milescu și-i întrebă, binevoitor, de 
sănătate. Dar îndată strecură: 

— Dregătorii cei mari se îndoesc dacă tălmăcirea scrisorii este 
aidoma cu temeiul. 

Asemenea ghimpe înveninat de bănuială putea scoate din 
sărite pe orice om. Milescu se stăpâni, gândind că marii 
dregători kitiaiţi sânt plăsmuiţi nu din lut, ci din bănuială și din 
șiretenie împodobită cu evantaiuri din pene de struţ ori de păun. 

Grăi răspicat: 

— Dacă bogdihan primește el însuși scrisoarea ţarului, toți 
veţi vedea că ea-i aidoma cu tălmăcirea. Scrisoarea e scrisă 
latinește și pecetluită cu însăși pecetea măriei-sale țarul. 
Părintele Ferdinand Verbiest știe latinește, „perfectissim” şi 
poate adeveri. 

Askaniama iar începu să îndruge despre obiceiuri străvechi 
din cartea sfântă Li-Ki. Milescu se arătă neclintit în hotărârea lui. 

Dar după plecarea marelui dregător, porțile palatului solilor 
fură încuiate, străjile întărite iar preţurile pentru merindele soliei 
dublate. 

În palatul împărătesc, sfetnicii de taină ai lui Kan-Si au ţinut 
un divan, chibzuind și hotărând asupra soliei ruse. Sfatul a 
rezumat astfel neînțelegerile cu solul Rusiei: a) atacul cazacilor 
asupra ținutului Amur chiar în timpul soliilor lui Baikov, Tarutin și 
Seitkul, iar solii au spus că cei care atacă sânt niște tâlhari; b) 
știrile sosite de la Nercinsk și Albazin au arătat ca acei cazaci nu 
sânt tâlhari, ci oameni ai ţarului; deci solii, în cap cu Baikov, n- 
au spus adevărul; c) fuga lui Gantimur la cetatea Nercinsk, cu 
tot tribul lui. Impăratul îl cere îndărăt; solul se leagă de un 
singur cuvânt: că nu a putut citi cartea împăratului Chinei; d) 
Seitkul și Tarutin pretindeau că au scrisori de negoţ iscălite de 
tar, ceea ce în urmă s-a aflat a nu fi adevărat. Și încheiau: 
„Acestea toate ne fac să nu avem încredere în domnia-ta, până 


nu vom vedea scrisoarea și să ne temem că și domnia-ta, ca și 
toți ceilalţi soli, vrei să ne înșeli”. 

Grea bătălie diplomatică și înverșunată avu de dus Spătarul 
Milescu, când Askaniama se înfăţișă cu aceste puncte ale 
neînțelegerilor. Din nou grăi cu înflăcărare despre ţinutul Amur 
și despre Gantimur. 

— Născociţi piedici, cinstiţi dregători, urmă Milescu. Oricine 
știe că neguţatorii au doar scrisori de slobodă trecere, date de 
voievodul din Tobolsk și că, nicicând, ţarul n-a dat acestora 
scrisori iscălite de mâna lui. De ce născociți mereu piedici? Au 
nu v-a plăcut cuprinsul scrisorii, pe care v-am adus-o eu din 
partea țarului? 

— Așa cum e tălmăcită, pare o scrisoare de prietenie; dar noi 
ne temem... ne temem să nu fie ascuns ceva în spatele 
pecetei... și-și flutură scurt evantaiul. 

— Bogdihan ţi-a poruncit, cinstite Askaniama, să-mi pui 
asemenea cumplită întrebare, ori ea vine numai de la domnia- 
ta? surâse trist Milescu. 

— Măritul împărat n-a cerut... și nici nu va cere vreodată ceva 
de la ţarul alb... se bâlbâi Ma-La, răcorindu-și faţa cu evantaiul. 

— Ba a cerut, de pildă, stârpirea neînțelegerilor de la hotarul 
cu Siberia. Și mă mir cum ai uitat, Askaniama, că domnia-ta 
însuţi ai trimis goneţi la Nercinsk și ai cerut, în numele lui 
bogdihan, această solie. Deci aţi cerut câte ceva de la noi și veți 
mai cere și de-aici înainte. Că altfel nu se poate în lume. 

Ma-La înghiţi în sec și surâse strâmb pe după evantai, apoi 
cârmi iar vorbirea: în dorinţa de a dovedi prietenie ţarului alb, el 
însuși, Askaniama, a deschis larg porţile la Li-Pu pentru primirea 
soliei ruse, ceea ce n-a făcut până acum pentru nicio altă solie, 
pentru nimeni. 

— Și apoi n-am propus ca un zagurkei să vină si să ia 
scrisoarea, ci înșiși sfetnicii de taină ai marelui împărat, cinste 
de care de asemenea nu s-a bucurat niciun ambasador în China. 

Dar Verbiest, tălmăcind, adăugă că asta-i o minciună. Fără a 
clipi, ca și cum ar îi tălmăcit vorbă cu vorbă numai spusele 
dregătorului, iezuitul urmă: 

— De trei ori, chiar în fața mea, împăratul a poruncit lui Ma-La 
să caute în acte și în cărţi vechi să vadă dacă nu se află cumva 
un precedent care să-l îndreptăţească a primi personal 
scrisoarea ţarului, împăratul vrea să te primească. Se 


împotrivesc însă sfetnicii. Ei stărue să se respecte datina cea 
veche... Li-i teamă ca nu cumva, în scrisoare, ţarul să-i trateze 
așa cum îl tratează ei pe ţar, adică de la superior la inferior... Li-i 
teamă ca nu cumva între manciurieni și ruși să se lege prietenie 
peste capetele și împotriva marilor mandarini kitaiţi, strecura 
Verbiest câte o lămurire în cursul tălmăcirii, și-l îndemna pe 
Milescu să nu se dea bătut. 

— Ce-ai zice domnia-ta, Askaniama - întrebă Milescu - dacă ai 
trimite pe cineva la mine cu o scrisoare să mi-o înmâneze el 
însuși, iar eu nu l-aș primi, ci i-aș zice: „Dă-o slugilor”! Nu te-ai 
simţi batjocorit? 

Askaniama n-avu alt răspuns decât mișcările grăbite ale 
evantaiului și retragerea la adăpostul „datinei străvechi”. 

— Și-apoi, ce-ar zice poporul? urmă el parcă bucuros că i-a 
trecut prin cap o astfel de dovadă. Ar zice că de frica rușilor, 
marele nostru Elke-taifin calcă chiar cele mai sfinte rânduieli ce 
stau, de două mii de ani încoace, la temeiul împărăției noastre. 

— Poporul nu vrea decât pace! strigă Milescu. Puțin îi pasă de 
niște rânduieli străvechi și mucede! 

— Ba nu, poporul nostru bănue de mult, și-i furios că vreți să 
ne impuneţi credinţa și rânduielile voastre. Căci trebuie să știi 
că la noi obiceiurile străvechi sânt tot una cu legea și cu 
credința. Ce-ar zice poporul dacă le-am lepăda? 

— In sfârșit, ajuns-am acolo unde doream. Noi spunem că 
obiceiurile sânt alcătuiri vremelnice, poruncite de împrejurări. 
De aceea conducătorii noroadelor nu-s legaţi de ele, ci 
dimpotrivă, dacă-i nevoie alcătuiesc altele. Noi nu ne facem din 
obiceiuri lanțuri care să ne ţină legaţi, înțepeniţi. Noi mergem 
înainte cum ne poruncește viaţa. Țarul, într-o măsură oarecare, 
cunoștea puterea datinei la voi; dar socotindu-l pe bogdihan 
autocrat, cu puteri depline, a crezut că pentru a închega legături 
de prietenie și pace, va frânge unele concepţii greșite și 
obiceiuri străvechi, care socot că ţarul și bogdihan nu sânt și nu 
pot fi egali. 

— Da, împăratul nostru este autocrat absolut. Dar dacă 
primește scrisoarea din mâna solilor, își știrbește tocmai 
onoarea și măreţia, care-l ţin în fruntea împăraţilor lumii. 

— Ce fel de autocrat, dacă-i înlănţuit, închingat în niște 
obiceiuri atât de ruginite, în niște concepţii atât de greșite? 

— La noi obiceiul domnește ca Dumnezeu asupra lumii. 


Ferdinand Verbiest admira mult priceperea, îndemânarea și 
cultura diplomatică a solului Rusiei. Și nu precupeţea cuvintele 
de laudă când vorbea despre dânsul cu vanii ori cu bogdihan 
însuși. Strecură iară printre cuvintele tălmăcite din chinezește: 

— Dregătorii chinezi sânt de neclintit când e vorba de datinile 
străvechi. Ele alcătuiesc însăși fiinţa lor. Cu prestigiul acestor 
obiceiuri,  mandarinii îi domolesc, îi subjugă acum pe 
manciurienii cuceritori, recâștigându-și puterea și stăpânirea 
asupra Chinei. 

Atunci Neculai Milescu Spătarul hotărî, după sfatul cu 
însoțitorii lui, să propună înmânarea scrisorii fratelui hanului. 

— Nu-i obiceiul! se împotrivi neclintit Askaniama. Scrisoarea 

trebuie să ne-o înmânezi nouă, dregătorilor, și nimănui altuia. 
_ Urmă o tăcere lungă. Milescu sta încruntat, nespus de mâhnit. 
In barbă parcă-i luciră mai multe fire albe. Ma-La îl pândea cu 
ochi șireţi, foșnind ușor din evantai. Apoi își pierdu răbdarea și 
întrebă: 

— Ce să spun sfetnicilor? 

— Nimic! răspunse Milescu. 

Și-l lăsă pe Askaniama să plece cu mâinile goale, fluturând din 
evantai. 

Trecură câteva zile. Căldura era zăpușitoare. Neguţătorii, tot 
mai nerăbdători și mai speriaţi, începeau să arunce învinuiri 
făţișe și cuvinte de ocară asupra lui Milescu. 

— Nu știe să cârmuiască solia, striga Boris Zotov. Se poartă 
ca un apusean mofturos într-această ţară de sălbatici. 

— Am așteptat trei luni pe Naun; câtă vreme o să mai 
pierdem? Când o să ne mai vindem mărfurile? 

Mângâierea lui Milescu a fost, în acele zile, vizitele lui 
Ferdinand Verbiest. lezuitul îi vorbi mult despre China și despre 
cartea lui Martino Martini privitoare la această ţară. Îi povesti 
viața acestui preot, și el misionar iezuit, născut în Italia la 1614. 
Lăudă răbdarea și priceperea cu care Martino Martini a studiat 
patru ani istoria și moravurile Chinei. 

— A călătorit mult. A fost chiar răpit de pirați, pe când 
străbătea oceanele. A scris mai multe cărți despre China: „Atlas 
Sinensis, hoc est descriptio imperii Sinensis una cum tabulis 


geographicis”*, tipărită la Amsterdam în 1655; „Sinicae 
historiae decas prima””0, tipărită la Munchen în 1658; „De bello 
tartarico in Sinis””!, tipărită la Roma în 1654. Martin a murit 
acum cincisprezece ani la Hang-cen, după o viaţă rodnică. 

Și pornind de aici, vorbiră îndelung despre împărăţia, puterea 
și bogăţia Chinei, despre obiceiurile și firea chinezilor și mai ales 
despre apucăturile vămilor și ale dregătorilor. 

Călugărul iezuit Ferdinand Verbiest era un om de cincizeci și 
trei de ani, înalt, voinic, inimos și cu minte ageră. La curtea lui 
bogdihan îl adusese, ca astrolog și tălmaci, iezuitul Adam Schall, 
care a fost astronom și meșter calculator în timpul dinastiei Min, 
dar pe care manciurienii l-au păstrat și l-au făcut chiar mandarin 
de rangul întâi. Acești iezuiţi se bucură de mare trecere la 
curtea din Pekin, pentru că sânt astrologi, iar chinezii se 
preocupă mult de cititul în stele. La sfârșitul vieţii, Schall l-a 
recomandat pe Verbiest. De atunci iezuitul Verbiest stă în 
fruntea „Oficiului de astrologie”; aici cercetează mersul stelelor, 
face calendare, vestește eclipsele de soare și de lună, îl 
povățuește pe împărat, cu ajutorul aștrilor și asupra ceasurilor 
norocoase ori nenorocoase pentru începutul lucrărilor mai de 
samă, învaţă pe soldaţi să tragă cu tunul în timpul eclipselor, să 
alunge demonii care vor să mănânce soarele; slujește, în 
împrejurări deosebite, ca tălmaci și ocrotește cele două biserici 
catolice din Pekin. Știe bine chineza și, de curând, a învățat și 
manciuriana. Chinezii îi spun Nan Huai-jen. A tipărit, chiar aici la 
Pekin, o carte în latinește despre introducerea astronomiei în 
China. 

Intr-acest chip, Milescu afla tot mai mult despre viața de 
acum și despre istoria de altădată a Chinei. În inima lui sporea 
dragostea pentru poporul chinez, întâiul născocitor a numeroase 
lucruri de mare foios omenirii: țesutul mătasei, fabricarea 
hârtiei, meșteșugul navigaţiei pe mare, praful de pușcă, arderea 
cărbunilor de pământ. Rău îi părea însă că vanii și dregătorii au 
închis ţara cu ziduri: nu dau și nu primesc nimica. Zicea Milescu 
către Verbiest: 

— Este mare nevoie aici de primenire; să bată în China vânt 
nou, asta ar trebui. Să învăţăm și noi de la kitiaiţi și kitaiţii de la 


© „Atlas chinez, unde este descris imperiul chinez, cu o hartă geografică”. 
7 „Prima decadă a istoriei Chinei”. 
"1 „Despre războiul tătarilor în China”. 


noi. 

— Stăpânitorii Chinei se ţin după învăţătura lui Cun-ţzi, sau 
cum îi spunem noi, Confucius, adăugă Verbiest. Acest filosof s-a 
născut, după socotelile mele, cu 551 de ani înaintea vremii 
noastre. El învaţă că toţi cei care sălășluesc într-o societate 
trebuie să-și îndeplinească îndatoririle fără cârtire. Confucius nu 
îngădue nimănui să iasă, să treacă peste rânduiala obișnuită. Se 
ridică împotriva schimbărilor. El zice: „împăratul trebuie să fie 
împărat, supusul - supus, tatăl - tată, iar fiul - fiu”. Cun-ţzi a 
propovăduit veneraţia strămoșilor și a mormintelor lor. Acest 
filosof a poruncit să fie cu strășnicie îndeplinite cele scrise, 
poate de el, poate de ucenicii lui, în cartea Li-Ki, cartea riturilor, 
a rânduielii, a legăturilor dintre oameni. La început, aceste 
rânduieli au fost trebuitoare: s-a putut întări familia și împărăţia 
chineză. Dar acum, după ce au trecut mai bine de două mii de 
ani, acele rânduieli au devenit prea strâmte, prea vechi, cum 
însuţi ai băgat de samă. Vanii folosesc acum învățătura lui 
Confucius și o păzesc cu strășnicie; ea le ajută să-și menţină 
puterea și stăpânirea asupra poporului. Datina însamnă, la urma 
urmelor, stăpânirea vanilor, înveșnicirea acestei stăpâniri. 
Mandarinii socot cuvântul „progres” un cuvânt rău, diavolesc. 
Fug de el ca de necuratul. Pentru dânșii, solia domniei-tale este 
ceva cam neobișnuit, care ţintește să spargă vechile obiceie, 
ceva care le tulbură liniștea pentru că aduce lucruri noi și 
văzduh proaspăt. De aceea se și poartă așa cu domnia-ta. lar 
domniei-tale, om trăit numai în Europa, aceste purtări și 
credinţe ţi se par foarte ciudate. Ca să stăpânească o ţară așa 
de mare, vanii au neapărată trebuinţă de puterea datinilor, de 
păstrarea neștirbită a rânduielilor străvechi, a stăpânirii vanilor. 
Chiar pe împărat, de asta l-au și numit Elke-taifin, adică pacea 
neștirbită: să păstreze totul în cea mai neschimbată stare, în 
neclintire, de la începutul lumii și în veac de veac. Înalţii 
dregători spun, cum l-ai auzit și pe Ma-La: „Obiceiul străvechi, 
ca un Dumnezeu, domnește asupra lumii”. Pentru că se cred 
superiori tuturor oamenilor de pe pământ, cu greu primesc solii 
altor ţări și nici nu vor să încheie tratate. Vanii înșelau poporul 
zicând, de pildă, că numai chinezii văd cu amândoi ochii, că 
ceilalți oameni văd doar cu un singur ochi. Ei zic că împăratul lor 
este „Dumnezeu pe pământ” și „Stăpânul lumii întregi”. lar 
împăratul Chinei îi socoate pe ceilalţi regi și împărați niște 


„Supuși”. 

Verbiest căută să-l încredinţeze pe Spătar că Elke-taifin, fiind 
un tânăr din plămadă manciuriană, dorește să sfarme cătușele 
constrângerilor impuse de obiceiuri străvechi. 

— De aceea nu-l miră, nici nu-l mânie uimitoarea domniei-tale 
dârzenie. Ci parcă mai degrabă îi place când îi înfrunţi pe 
mandarini și-i prăjești în frigarea spaimelor că le vei nesocoti 
datinile străvechi. Kan-Si nu se teme de înnoiri, cum se tem 
vanii. Se preocupă de astronomie, de știință, discută cu oamenii 
învăţaţi. Vrea să cunoască lumea, schimbările și progresul ei. Ar 
vrea chiar să introducă în împărăţia lui ce-i bun din alte ţări. Dar 
e prea tânăr - abia are douăzeci și trei de ani, și încă nu știe 
cum să-i răpună pe vani. Impăratul vrea în adevăr o înțelegere 
cu țarul Moscovei. De ce? Pentru că are de dus o luptă grea 
împotriva lui U San-gui. Acesta-i un van din cei mari care s-a 
răzvrătit, a ocupat întinse ţinuturi din miazăzi și vrea să se facă 
împărat și să-i alunge pe manciurieni. Ca să poată lupta 
împotriva acestui răzvrătit puternic, Kan-Si are nevoie ca hotarul 
de la miazănoapte să fie liniștit. Înţelegi? Dinastia Ţin este prea 
nouă, și pentru mulţi chinezi - uzurpatoare și barbară. 
Manciurienii au supus China acum treizeci-patruzeci de ani. Dar, 
puţini la număr, cuceritorii și-au pierdut, de fapt, repede 
puterea; vanii și dregătorii înfrânți au cucerit, au copleșit pe 
învingători cu cultura lor superioară și cu obiceiurile lor 
milenare. 

— Dacă-i așa, primenirea vieții în China tot nu se poate face, 
chibzui Milescu. 

— Ai dreptate. Făcând adânci temenele în faţa tânărului Kan- 
Si, vanii îl pândesc să nu-și întărească puterea, să nu se apropie 
de popor, să nu aibă prieteni în afară. Cu drăcescul meșteșug al 
datinilor străvechi, culese din cartea Li-Ki, îl strâng ca-n chingi. 
De asta te silesc și pe domnia ta să te supui obiceiului străvechi. 
Dacă te-ar lăsa să le calci obiceiul, ar însemna că-ţi îngăduie să 
le surpi însăși temeiul puterii, însăși viața. 

Ca să-l ajute a înțelege și mai bine aceste lucruri, Verbiest i-a 
dat lui Milescu o carte, în latinește, despre ceremonialul chinez 
la primirea ambasadorilor. 

— De bună samă că nu vei izbuti să le birui încăpăţânarea; 
dar înfruntă-i cât poţi mai mult, ca să vadă marii demnitari 
kitaiţi că lumea nu-i numai a lor. 


Spătarul Milescu îl îmbie pe iezuit cu băuturi gustoase. Deși 
călugăr, Verbiest dădea de o parte cucernicia și bea. Că-i mai 
dulce vodca zăcută cu miere și mintă, după reţeta unor călugări 
de la mănăstirea Troiţei din Moscova, decât orice cuvânt de 
înțelepciune biblică. Limbile și mai slobode devenită. 

— Au să te silească, la înfățișarea înaintea lui Kan-Si, să 
împlinești ritualul cou-tou. El cuprinde nouă plecăciuni până la 
pământ. Și asta nu-i numai o închinare, ci-i o prosternare, o 
jalbă, o rugă supusă. Cou-tou ar însemna atingerea pământului 
cu fruntea. 

— Pentru un sol al ţarului acest ritual este cu totul umilitor. Ca 
trimis al ţarului nu pot, nu trebuie să mă prostern în fața 
nimănui. 

În convorbirea din 25 mai, Askaniama își puse o mască nouă, 
măiestrit de vicleană. Își prefira alene evantaiul și, cu un zâmbet 
trist, îl învinuia pe ţar că a trimis un sol ca Ni-ko-lai. 

— Anume te-a ales pe domnia-ta, om atât de învăţat, de 
talentat și de dibaci, ca să ne răpui pe noi, oameni simpli, 
stângaci, nedeprinși cu vorbe și răspunsuri meșteșugite. Și te-a 
trimis anume ca să ne zdrobești vechile, sacrele noastre datini, 
silindu-ne să primim altele care nu-s potrivite pentru noi. 

— Eu nu-s decât un umil slujitor al ţarului! s-a răstit Milescu la 
Ma-La, înfruntându-l pe cărarea perfidiei. Nu-s nici așa de 
învăţat, nici așa de meșter cum cerci a spune. Par așa, pentru 
că adevărul și dreptatea sânt de partea mea; pentru că lucrurile 
pe care le înfăţișez eu grăesc de la sine. 

Nemaiavând încotro, Askaniama îl învinui pe ţar că și el 
impune solilor să se înfăţișeze înaintea lui numai cu capul 
descoperit. Ceea ce la chinezi este cu totul neîngăduit. Milescu îl 
desminți: 

— Dau ca pildă solii turci, care se înfățișează înaintea ţarului 
cu fes pe cap, așa cum i-i obiceiul. Dar dacă solia nu poate avea 
izbândă din pricina obiceiurilor străvechi la care văd că ţineţi 
mai mult decât la prietenia cu noi, atunci daţi voie măcar 
neguţătorilor noștri să-și vândă marfa, ca să putem pleca. 

— Negustorii vor căpăta învoire, curând, să-și vândă marfa. 
Dar suita nu va fi slobodă, până când nu ne vei înmâna 


scrisoarea. 

Văzându-l dezarmat, Verbiest șopti lui Milescu: 

— Alaltăieri, împăratul m-a luat deoparte și m-a întrebat de 
domnia-ta și de mersul negocierilor. Și am priceput, din nou, că 
împăratul ar înclina să te primească. Nu-l lasă însă mandarinii 
cei mari, sfetnicii lui, prudenţi, îndărătnici și șireţi. 

Sosi Askaniama singur, în ziua de 27, dis-de-dimineaţă. Și, 
foarte binevoitor, ceru să rămână numai cu Milescu și cu 
tălmaciul. 

— Mă jur pe Dumnezeu și pe familia mea că fac totul numai 
ca să slujesc cât mai bine pe suveranii noștri. Dezlegarea pe 
care am găsit-o eu este aceasta: să fii primit în palatul 
împăratului, în sala marelui sfat, unde tronul împăratului este pe 
o estradă, sus, ca să nu poată fi văzut. La venirea domniei-tale 
toți vanii vor fi adunaţi în jur, iar la mijloc vor sta doi sfetnici de 
taină ai împăratului. Domnia-ta vei veni cu suita domniei-tale și 
vei așeza scrisoarea pe o masă, în faţa sfetnicilor de taină. Doi 
sfetnici, dintre cei mai mari, vor lua scrisoarea și vor duce-o 
împăratului, care nu va fi prea departe. Dacă cei doi Kolai te vor 
întreba de sănătate, vei răspunde. Dacă nu, te vei întoarce 
acasă. Am chibzuit că înmânând scrisoarea cu acest ceremonial, 
onoarea ţarului este salvată. Apoi celelalte negocieri cu domnia- 
ta am poruncă să le duc numai eu. 

— Pentru ca în adevăr cinstea ţarului să fie măcar în parte 
salvată, cer ca bogdihan să fie în acea sală, oricât de departe de 
masa unde voi pune scrisorile. 

— Datina se împotrivește, dar ceea ce sugerezi n-ar fi peste 
putinţă. 

Asemenea făgăduială îl bucură mult pe Milescu: 

— Atunci dă-mi răgaz de gândire până mâine. 

Milescu vedea că aici nu-i sânt de cine știe ce folos 
învăţăturile diplomaților venețieni, oricât de iscusite: el nici nu 
poate pătrunde până la împărat să-i înmâneze scrisoarea 
tarului, necum să-i mai dea daruri, să-i procure mâncări și 
băuturi alese, să discute cu el despre știință și filosofie, 
cucerindu-i bunăvoința. Îl aşteptă deci pe Ferdinand Verbiest. 
Când veni, îl rugă să grăiască lui bogdihan despre soarta soliei 


ruse. 

— Propunerea lui Askaniama este destul de neobișnuită. Dacă 
vei putea înfățișa scrisoarea cu atare ceremonial, ai obţinut o 
însemnată biruință. Kan-Si primește în sala Marelui Sfat de trei 
ori pe lună: când e lună nouă, la 15 și la 25 ale fiecărei luni. 

Milescu trimise vorbă lui Askaniama că primește propunerea 
lui; dar roagă ca scrisoarea să fie înmânată întâiului dintre Kolai, 
iar împăratul să fie faţă. 

În Pekin căldurile erau tot mai mari. La palatul solilor, apa de 
băut era tot mai rea, mai clocită. Din această pricină, jumătate 
din oamenii lui Milescu se îmbolnăviră. Porţile erau străjuite cu 
mare strășnicie. Nimeni nu avea voie nici măcar să privească în 
uliţă. Străjerii începură să vândă solilor hrana la preţuri întreite. 

În zilele de 28 și 29 mai, Askaniama, printr-un slujitor, ceru 
iertare lui Milescu că, fiind bolnav, nu poate veni să discute. 

În izolarea soliei din aceste zile, singura bucurie pentru 
Milescu a fost vizita lui Ferdinand Verbiest. A venit întovărășit de 
un alt iezuit învăţat, bătrânul Grimaldi. Acesta a fost așa de 
încântat de aleasa cultură a Spătarului și de deosebita-i 
pricepere în limba latină, încât a doua zi scrise despre dânsul, 
lăudându-l către depărtatul său prieten Witsen, primarul din 
Amsterdam. Milescu întrebă mai ales despre obiceiurile 
chinezilor, și despre ceremonialul „cou-tou”. 

— Chinezii socotesc o mare cinste pentru cei care ajung să 
facă plecăciunile impuse de acest ceremonial, spuse Grimaldi. 
Același ceremonial se obișnuește atât în faţa unei coloane pe 
care-i scris numele împăratului, cât și în fața tronului gol. 

Povestiră multe despre ospitalitatea poporului chinez; glumiră 
despre dragostea mandarinilor pentru evantaiuri. Mai ales la 
Askaniama evantaiul parcă face parte din însăși fiinţa lui. 

— Ehei, să fi avut noi asemenea apărătoare de muște și de 
țânțari pe Ket în sus... spuse Milescu, surâzând. 

La 30 mai, Askaniama se înfăţișă singur în casă la Milescu. 
Grăia mieros și tainic. Povesti cât de bucuros era împăratul că a 
sosit solia ţarului alb. Dar vanii și dregătorii cei mari care nu 
cunosc obiceiurile celorlalte ţări și nici însemnătatea Rusiei în 
lume, se împotrivesc cu îndărătnicie ca solia ei să fie primită, cu 


strălucirea meritată; ei au respins propunerea lui Milescu ca 
scrisoarea să fie înmânată primului Kolai, de faţă fiind și 
împăratul. 

— De asta, spun drept, nici n-am putut grăi către sfat despre 
treburile de negoţ ale soliei și despre plângerile domniei-tale în 
legătură cu vânzarea mărfurilor aduse. Mi-a fost teamă să nu 
poruncească măsuri și mai aspre. Am cercetat cărţile și arhivele 
cele vechi și am aflat că însuși Dalai-Lama își trimite scrisorile 
tot la sfatul împărătesc, deși-i socotit ca un Dumnezeu. Trebuie 
să te închini datinilor noastre! 

Milescu se întreba dacă nu cumva și acum, dând vina pe alţii, 
Askaniama cerca o nouă făţărnicie. Prins într-atâtea mreje, 
descumpănit, Milescu era gata să primească a înfățișa 
scrisoarea, după obiceiul chinez. Dar zărind viclenia din ochii lui 
Ma-La, îi fulgeră prin minte vorbele lui Machiavelli: „Trebuie să 
fii vulpe ca să-l cunoști pe șarpe și să fii leu ca să-l răpui pe 
lup”... 

Askaniama sta gata să-l prindă pe Milescu, ca pe o pradă 
grasă. Se mira că tot nu primește încă: 

— Ei, ce să spun sfatului? Înfăţișezi scrisoarea, ori nu? 

— Mai aștept. Mai aștept poftindu-te să te mai gândești. Dacă 
domnia-ta cunoști însemnătatea Rusiei și știi că în toată lumea 
sânt alte obiceiuri la primirea solilor, cum însumi ţi-am povestit, 
de ce nu încerci mai cu osârdie a îndupleca sfatul dregătorilor? 
Doresc vanii în adevăr prietenia cu Rusia au nu? La aceasta îi 
rog să se gândească. Mai aștept, cu toate că ne aflăm aici mai 
rău ca la închisoare. 

Sfătuindu-se cu ai săi, Milescu rezumă astfel starea 
tratativelor: 1) Propunerea ca bogdihan să primească el însuși 
scrisoarea ţarului, așa cum se obișnuește, a fost respinsă cu 
îndărătnicie; 2) teama că scrisoarea ar cuprinde insulte: am 
făcut o copie, dar sfetnicii nu vor să ţină sama de ea; 3) 
propunerea ca primul Kolai să primească scrisoarea, de față 
fiind bogdihan, a fost de asemenea respinsă. 

Părerile oamenilor din ambasadă erau împărțite. Mai cu samă 
neguțătorii, aflând pricina pentru care stăteau închiși aici, 
strigau: 

— Noi vrem să ne vindem mărfurile! Solul să ţină samă de 
asta, dacă vrea să rămână în fruntea soliei: să se hărțuiască mai 
puţin cu kitaiţii cei mari. 


— Ni se pare că te lupţi cu morile de vânt, Neculai Gavrilovici, 
spuse, rânjind, Boris Zotov. Vrei să schimbi într-un ceas o 
împărăție care durează așa de patru mii de ani?... 

31 mai. În odaie, căldura topea ceara în sfeșnice. Askaniama 
veni întovărășit de Verbiest. Se așeză, își desfăcu evantaiul și 
vorbi rece. Verbiest tălmăcea: 

— Sfetnicii se împotrivesc oricărei știrbiri ori încălcări a 
datinilor străvechi. Eu cercat-am să-i înduplec, dar fără izbândă. 
Poate dovedi și Alikhakhava care-i aici, de față. Nu este altă cale 
decât să te supui obiceiului străvechi la primirea solilor. 

Când și Verbiest și secretarii soliei credeau că nu mai este 
nimic de făcut, mintea iscoditoare a Milescului mai găsi o nouă 
propunere: 

— M-am încredințat că vanii și dregătorii țin mai mult la 
datinile străvechi decât la prietenia cu ţarul. Totuși, în dorinţa 
mea de a prinde firul unei legături de prietenie cu China, mai fac 
o propunere: scrisoarea ţarului e scrisă în trei limbi: rusă, latină 
și tătară; să înfăţișez una din ele fratelui lui bogdihan, în fața 
Kolailor, în sala marelui sfat. Acesta s-o înmâneze îndată 
împăratului, după perdeaua unde se află tronul. Tot acum să fie 
înfățișate și darurile. Celelalte două forme ale scrisorii să le 
înfățișez împăratului, atunci când voi fi primit în audienţă 
particulară. 

— Este de a mea datorie să transmit mai marilor si această 
propunere. Dar ar fi bine să înfăţișezi deodată toate cele trei 
forme, ca să nu se nască iară vechea discuţie. Apoi, strtâmbând 
din nas, nemultumit: Nu cred să am izbândă. Ce rost are să pui 
scrisoarea în mâinile fratelui împăratului, care-i un simplu 
particular, și nu în mâna Kolailor, care de fapt conduc întreaga 
Chină? 

— Da, știu: Kolaii conduc China. Dar fraţii împăratului, fiind de 
același sânge, pot urma la tron, pe când Kolaii nu. Scrisoarea 
tarului nu poate fi primită decât de oameni de același rang cu 
el... 

— Datinile nu îngădue ca fraţii împăratului să se amestece în 
treburi politice. 

— Dacă-i așa - se mlădie iar Milescu - da-mi, Askaniama, o 


scrisoare prin care împăratul să se lege faţă de ţar că, în viitor, 
va primi el însuși solii și scrisorile noastre. Dacă-mi împlinești 
această dorinţă, primesc să înfăţișez scrisoarea aceasta după 
datina chineză. Prin scrisoarea ce-ţi cer aș arăta stăpânului meu 
de ce nu i-am împlinit porunca de data aceasta. 

— Asemenea propunere depășește discuţia începută. Spune- 
mi ce să răspund sfetnicilor despre închinăciunile pe care datina 
cere să le facă un sol în faţa împăratului, despre cou-tou? 

— Întâi să-mi răspundeţi dacă pot înfățișa lui bogdihan 
scrisoarea și după aceea discut chestiunea închinăciunilor. 

— Fără ceremonialul cou-tou nici nu poţi pătrunde în curtea 
dinăuntru a palatului. Să spună și Alikhakhava dacă nu-i așa. 

Verbiest adeveri. 

— Nicicând n-am auzit, în diplomaţie, să se înceapă discuţia 
unei chestiuni secundare, când încă nu s-a găsit dezlegarea 
chestiunii principale. 

Discuţia urmă osebit de furtunoasă. Ma-La își făcea mereu 
vânt cu evantaiul. Milescu ștergea nădușeli de mânie, de 
indignare și de căldură. 

— Mă siliți să mă supun obiceiurilor dumneavoastră? întrebă 
furios solul Rusiei. Ne-aţi închis porțile palatului. Nu ne îngăduiţi 
să cumpărăm nici merindea trebuitoare! Sântem soli, au captivi? 
Deschideţi-ne porțile! 

— Numai după ce ne predai scrisoarea... rânji Askaniama, 
într-un dinte. Împăratul însuși a dat strașnică poruncă să vă 
ținem închiși aici până veţi da scrisoarea... 

Căldurile deveneau tot mai greu de îndurat. Mulţi dintre 
neguțători și chiar dintre cazaci zăceau răpuși de boală și de 
sete. Apa era așa de rea, că aproape nu se putea bea. Străjile 
nu luau nicio măsură ca să aducă apă mai bună, mai proaspătă. 
Sacalele miroseau a smârc zăcut. Radu suspina după izvoarele 
Moldovei, Grișa după apa Niprului („ce m-aș mai scălda 
acum”...), Makarie după răcoarea din Tobolsk. Pe toţi îi durea 
capul și ameţeau. Toţi simțeau că se înăbușe. 

Milescu adună solia: dvoreni, fii de boieri, neguțători, ostași și 
cazaci, și le povesti pe larg cum merg tratativele și unde s-au 
împotmolit. Cei mai mulți erau furioși pe dregătorii chinezi și 


cereau să mai aștepte. Dar neguţătorii începură să strige cât îi 
ţinea gura: 

— Ne-am îmbolnăvit! Ne ia dracul aici! Cât ai să te- 
ncăpăţânezi, Spafarii? Vrem să ne vindem mărfurile! N-am venit 
aici să zăcem în temniţă și să bem apă clocită! Am venit să 
facem negoț! Unde sânt banii, unde sânt mărfurile pe care 
spuneai c-o să le câștigăm, Spafarii?... 

Căldura topea omul. Mulţi, cu toate că-i frământau grijile, abia 
se puteau ţine de somn. Erau lac de apă și cu gurile uscate de 
sete. Milescu, Nepripasov, Livanov le arătară, cu răbdare, că au 
de împlinit o misiune grea, dar osebit de însemnată. Că, până la 
urmă, nu se poate ca Askaniama să nu primească propunerile 
soliei. 

— Rusia nu ne va lăsa să pierim aici! Și chiar dacă vom pieri, 
va ști să ne răzbune!... 

Dinspre soare-răsare se ridicau, repede, nori negri. În 
văzduhul rar și înăbușitor începea să se simtă un susur, un 
hreamaăt ciudat. 

Și dintr-odată se stârni o vijelie, un uragan cumplit. Văzduhul 
urla sălbatic. Copacii s-aplecau cu vârfurile la pământ. 
Acoperișurile oaselor trosneau. Pe sus începură să zboare 
scânduri, vase, straie, mese. Multe prăvălii, case, palate din 
jurul casei solilor erau dezvelite, acoperișurile răsturnate, 
prefăcute-n țăndări. Oamenii ţipau, deznădăjduiţi, parc-ar fi fost 
sfârșitul lumii. Rușii stăteau lipiţi de ziduri și priveau cu groază 
la lucrurile care se roteau pe sus: uși, porți, săculeţe cu ceai, 
unelte, coșuri, leagăne, cărucioare. Așteptau parcă din clipă-n 
clipă să-i smulgă și pe ei uraganul, să-i răsucească printre norii 
de ploaie și de praf și să-i prăbușească în vreo prăpastie ori în 
oceanul cel mare. Un vârtej uriaș se formase, ca un stâlp, între 
cer și pământ. Noroc că trecu pe lângă palatul ambasadei, 
dispărând în depărtările de la miazănoapte. În calea lui, vârtejul 
dărâma totul. Răpăia ploaia cu stropi mari. Dar rușilor li se 
părea că toată lumea se clatină, se cutremură, se prăbușește. 
Noroc că asemenea dezlănţțuire de urgie nu dură mai mult de un 
sfert de ceas. Vântoasa mai stărui câtăva vreme, însoțind 
furtuna și trăsnetele necurmate, stârnite mereu, mereu. 

În timpul uraganului, străjile chineze s-au lipit de pământ. 
După ce se potoli furtuna, povestiră rușilor că asemenea urgii 
bântue adesea prin aceste ţinuturi, mal ales pe mări, unde 


îneacă multe, foarte multe corăbii. 

— După asemenea călduri era firesc s-o-ntoarcă spre furtună 
și ploaie, chibzui Radu. Așa-i legea și în Moldova. Aici, dacă-i mai 
înăbușitoare căldura, și uraganul e mai mare. 

Milescu zâmbi. Furtuna de afară parcă mai răzbuna zbuciumul 
din inima lui. 

A doua zi, văzduhul era mult mai răcoros; nouri înalți pluteau 
spre depărtările răsăritului. 

Askaniama veni să-l înștiințeze pe Milescu că sfatul vanilor a 
respins toate propunerile noi referitoare la primirea soliei. 

— Zic că primirea acestor propuneri ar însemna izvodirea 
unor obiceie noi. Sfatul vanilor și al dregătorilor cere să fie 
respectată datina primirii solilor în China. 

Acum Milescu Spătarul s-a încredințat că  Askaniama 
născocise anume acele propuneri, ca să poată învinui pe alţii de 
lâncezirea discuţiilor. S-a încredinţat, de asemenea, că orice 
stăruinţă este în deșert. Îl mustră totuși pe Ma-La: de ce îngădue 
unor ticăloși să răspândească în popor zvonul că ţarul a trimis 
iasak lui bogdihan? 

— De acest lucru ești numai domnia-ta vinovat, Askaniama! 
Desminte prin fapte acest zvon ticălos și stărue să-mi îngădue 
să înfăţișez împăratului darurile odată cu scrisorile. 

— N-ar trebui să dai atâta însemnătate vorbelor prostimii... 
răspunse Askaniama stângaci, ca un lup încolţit. Apoi răcorindu- 
se cu evantaiul, lovi pieziș în cerbicia solului, tânguindu-se: 
După câte am știință, vom fi siliţi să refuzăm o bună parte din 
daruri. Caii sânt obosiţi de drum și slabi. Blănurile de samur, 
după câte am auzit, sânt de proastă calitate - așa spun 
cunoscătorii noștri. 

Asemenea aprecieri uimiră și revoltară pe rușii 

— Iși bat joc de noi acești dregători kitaiţi!... Vor să ne ia 
mărfurile pe nimica toată... 

— Putem pieri aici de foame, înconjurați de străjile și de 
politețea făţarnica a mandarinilor. 

Sfătuindu-se cu oamenii soliei, Milescu hotărî să nu mai 
aștepte. 

La 4 iunie, îl vesti pe Askaniama că primește să înmâneze 


Kolailor scrisorile și darurile, așa cum cere datina chineză. 

Strălucind de bucurie, Ma-La căută să-l mângâe pe Spătar, 
povestindu-i că la primirea scrisorii va fi de faţă și întâiul Kolai, 
rudă cu împăratul și guvernator al întregii Chine. li atrase însă 
luarea aminte că în faţa palatului împărătesc se află o coloană 
pe care e scris numele împăratului: Kan-Si, Elke-taifin. Orice van 
și chiar fraţii împăratului, când ajung în dreptul acelei coloane, 
descălecă și urmează drumul pe jos. 

— E un obicei care dăinue în China de mii de ani. 

— Mă voi supune obiceiurilor Chinei, spuse Milescu încruntat. 
Te rog să-mi trimiţi cai, pentru mine și pentru însoțitorii mei. 

Fără nicio bucurie, la 5 iunie, Milescu și suita lui înfăţișă 
Kolailor scrisoarea ţarului, cu ceremonialul impus de datinele 
străvechi de la curtea împăraților chinezi. 

Dar nici după aceasta porţile palatului solilor tot nu s-au 
deschis. Și cu toate că nu mai nădăjduia într-o izbândă deplină a 
soliei, Spătarul însemna zi de zi și ceas de ceas toate 
întâmplările și toate discuţiile, ca să fie învăţătură pentru alte 
solii în Pekin. Căci nu se poate, până la urmă, să nu fie 
străpunse chiar și zidurile chinezești. 

Milescu aștepta să fie primit în audienţă particulară și ruga pe 
Verbiest să grăbească această audienţă. 

Pierzând orice răbdare, câţiva cazaci, în frunte cu Grișa Hlib, 
bătură străjerii, ieșiră din palatul solilor, și cotrobăiră întreg 
Pekinul. 

După înfățișarea scrisorilor începură tratativele între 
Askaniama și solul Rusiei. Milescu a înfățișat în scris temeiul 
înţelegerii dintre China și Rusia cuprins în cele 12 puncte din 
„nacaz”: 1) Traducerea scrisorilor lui bogdihan; 2) stabilirea unei 
limbi oficiale (propune: cărțile dintre cei doi împărați să fie 
scrise în manciuriană și latină, în rusă și latină); 3) statornicirea 
titlurilor suveranilor; 4) rânduirea unei solii chineze care să 
plece odată cu întoarcerea soliei rusești; 5) negoț slobod în 
China pentru supușii ruși; 6) înapoierea prizonierilor și a celor 
fugiţi, sau răscumpărarea lor; 7) schimb de mărfuri pentru 
patruzeci de mii pfunzi de argint chinezesc, îndeosebi mătasă 
crudă și toarsă, rușii îndatorându-se a trimite mărfurile dorite de 


bogdihan; 8) schimb de lucruri rare și pietre preţioase; 9) 
bogdihan să trimită în Rusia doi meșteri zidari iscusiţi în clăditul 
podurilor de piatră; 10) îngăduinţa de a vinde mărfurile aduse la 
Pekin odată cu solia și înlesnirea de a cumpăra unele mărfuri 
kitaicești, iar dacă bogdihan va dori să ia vamă, să fie după voia 
lui; 11) alegerea și statornicirea unui drum de legături între cele 
două ţări; 12) prietenie și pace veșnică între Rusia și China. 

Discuţiile durară multe zile. Mereu se iveau, ca din senin, fel 
de fel de piedici. Rezultate bune nu se vedeau încă, nici după o 
lună de zile de la sosirea în Pekin. 

La 14 iulie, Ferdinand Verbiest îl întrebă pe Milescu din partea 
lui Ken-Si, dacă n-a adus cumva cu dânsul unele scule mici, 
lucruri rare, ceasornice, meșteșugit lucrate, care-i plac osebit de 
mult. Milescu ceru iertare: 

— N-am cunoscut gusturile și plăcerile măriei-sale. Dar pe 
viitor vom aduce. 

— Te înștiințez că mâine, fiind zi cu lună plină, împăratul te 
primește în audiență. Pregătește-ţi solia. Să fiți cât mai 
strălucitori. Dregătorii kitaiţi ţin foarte mult la îmbrăcămintea 
bogată. 

Veni și Ma-La să-l vestească și el pe Milescu de audiența de a 
doua zi. Dar nu părea bucuros. 

— Va trebui să îngenunchiezi în faţa împăratului, împlinind 
ritualul „cou-tou”. 

Între cei doi dregători începu iar o dispută lungă și foarte 
aprinsă. Milescu primea să îngenuncheze, dar cerea ca bogdihan 
să întrebe, după protocolul european, despre sănătatea țarului. 

— Să lăsăm aceasta la buna voinţă a împăratului, se spălă pe 
mâini Askaniama. Dar te rog mult să nu te descoperi la 
ceremonie, chinezii ar socoti acest fapt ca o ofensă. 

— Nu ne vom descoperi, făgădui Milescu. 

După plecarea lui Askaniama, Spătarul dărui lui Verbiest 
câteva blănuri și alte lucruri de preţ, rugându-l să-l slujească și 
mai departe cu credință. Tot prin Verbiest trimise daruri și 
întâiului Kolai. La început, acesta refuză darurile, erau împotriva 
datinii. Pe urmă însă se răsgândi; le primi. Ba ceru chiar două 
rotițe pentru un ceasornic dat de olandezi, care se stricase și nu 


putea fi dres în China. La rându-i, Kolaiul trimise lui Milescu, în 
dar, zece blănuri. 

În zorii zilei de 15 apărură la palatul solilor zagurkeii împreună 
cu Verbiest și arătară solilor ruși ce plecăciuni trebuie să facă în 
fața împăratului. Toţi rușii se îmbrăcară cu straie de pret, 
frumoase și impunătoare, așa cum hotărâseră chiar de la 
Moscova. Milescu îmbrăcă un caftan lung de samur, căptușit cu 
mătasă vișinie și împodobit cu fireturi de aur. Își atârnă spadă 
aurită ia șold, iar în mâna dreaptă își luă un buzdugan 
strălucitor. 

De la palatul solilor cortegiul porni foarte de vreme. Rușii 
mergeau călări ori în leagăne purtate de robi. In fruntea 
cortegiului, slujitorii împărătești duceau lampioane de hârtie 
frumos colorate, pe care erau scrise, cu semne chinezești, 
rangurile solului și ale însoțţitorilor săi. Ajungând la coloana pe 
care sta scris numele lui Kan-Si Eike-taifin, solii descălecară ori 
coborâră din leagăne. Pe jos, trecură trei ziduri, prin trei porți 
mari, pe alei pavate cu lespezi de marmoră. In curtea largă ce 
se deschidea dincolo de porți, au fost poftiţi să stea jos, fiecare 
pe covorașul lui. Așteptară aici o jumătate de oră. Apoi, după 
răsăritul soarelui, porniră mai departe și merseră până lângă 
niște bariere. În faţa acestora, străjuiau șapte elefanţi mari, cu 
samare rotunde și aurite, în care se aflau câte patru-șase oșteni, 
înarmaţi cu suliți lungi. Cazacii clătinară căciulile cu fundul din 
catifea roșie și zâmbiră privind mărimea elefanților, animale 
necunoscute de dânșii. Slujitorii și oștenii chinezi erau 
înveșmântați în roșu, iar la pălării purtau pene mari, galbene. De 
o parte și de alta a intrării în palat se aflau două care înalte, 
aurite, cu câte două roţi; la ele erau înhămaţi câte doi cai albi, 
osebit de frumoși, cu hamuri galbene, poleite cu aur și bătute cu 
pietre preţioase. În lungul aleii pavate cu lespezi de marmoră 
albă stăteau smirnă o sută șaizeci de toboșari tineri, cu tobe 
îmbrăcate în pânză galbenă. 

Spre sala tronului, Milescu a fost călăuzit de un înalt demnitar. 
Vanii și marii dregători intrau prin porțile din dreapta. Clădirea 
cea mare a palatului era nespus de măreaţă și de colorat 
împodobită. Acoperișul resfrânt o făcea parcă mai zveltă și mai 


înaltă. Milescu vedea acum, și aici, bogăţia fără margini a 
împăraţilor kitaiţi. Și parcă da crezare lui Marco Polo și celor 
citite în „Cartea Minunilor”. De fiecare latură, clădirea avea câte 
un gong mare de aramă, încrustat frumos, atârnat de câte doi 
stâlpi înalţi, roșii; câte cinci slujitori stăteau gata să bată în ele 
cu ciocane de lemn. In curte erau multe pavilioane din cărămidă 
roșie, cu bolți aurite și cu acoperișuri din ţiglă galbenă; în față 
aveau stâlpi de lemn, colorați și auriţi. 

Inaintând prin această curte vastă, solii trecură un pârâiaș cu 
apă cristalină, peste un podeţ de marmoră albă, meșteșugit 
sculptată cu felurite chipuri fantastice. Aproape de malul 
pârâiașului se înălța o coloană de marmoră albă, în vârful căreia 
se afla un cadran solar. La sfârșitul recepției, Ferdinand Verbiest 
i-a spus că acest cadran solar e opera lui Adam Schall. 

Soarele se ridicase sus când, după ce trecură printre șiruri de 
arcași îmbrăcaţi în roșu, după ce se minunară de frumusețea 
bolților aurite, solii ruși ajunseră în faţa sălii tronului. Cazacii au 
fost opriţi la poarta a doua. Solul, dvorenii, grămăticii, popa, fiii 
de boier din Tobolsk și câţiva dintre slujitorii soliei, în totul 
douăzeci de oameni, primit-au învoire să pătrundă în sala 
tronului. Jos, la intrare, se aflau cinci cai albi, cu șei galbene, 
străjuiţi de oameni îmbrăcaţi în veșminte vișinii, brodate cu aur, 
deosebit de scumpe. 

Sala tronului era uriașă; marmora și aurul străluceau orbitor. 
Pe laturile sălii, sub bolți și printre coloane, se deschideau șase 
baldachine. Cel mai bogat și mai împodobit era al împăratului. 
Spre el se înălțau două scări de marmoră cu margini minunat 
sculptate și poleite în aur. De la poarta de intrare până la 
baldachinul împărătesc se așternea o alee podită cu lespezi de 
marmoră; pe această alee trecea numai bogdihan. 

Milescu era foarte atent ca să vadă tot și să însemne acasă în 
caiet. 

Vanii așteptau, înșiraţi după ranguri, purtând umbrele mari, 
galbene și evantaiuri de felurite culori, din pene, din os, din 
matază. Slujitori în straie bogate îi înconjurau cu patruzeci de 
steaguri de tafta lucitoare și cu inscripţii chinezești, aurite, 
glăsuind despre neamul și rangul vanilor. În spatele dregătorilor 
se înșirau oșteni înarmaţi cu lănci lungi; unii purtau în vârful 
lăncilor, în loc de steguleţe, cozi de leopard. 

In marea sală a tronului stăruia un hreamăt ușor de mătăsuri 


și evantaiuri. Toţi așteptau să se ivească împăratul Elke-taifin. 
lezuitul Verbiest se alătură lui Milescu, vestindu-l că împăratul l- 
a trimis să stea tot timpul ceremoniei într-ajutor, să-i arate când 
trebuie să îngenunche. Mulţi curteni kitaiţi se apropiară, pe 
rând, și priviră curioși îmbrăcămintea bogată și strălucitoare a 
rușilor. 

— Acesta-i fratele cel mare al împăratului, făcu semn Verbiest 
spre un mare mandarin, la intrarea căruia toţi se ridicară, 
respectuoși, în picioare. 

Milescu porunci suitei să stea jos: 

— Noi fost-am trimiși soli la bogdihan, nu la familia lui. 

Încă o jumătate de oră de așteptare. Milescu avu vreme să 
observe cât mai bine tot ce se petrecea în jurul lui. Solii se 
minunau privind straiele vanilor cu felurite păsări cusute în fir de 
aur: ici un cocor pe spatele unui mare dregător; dincolo un 
cocostârc pe pieptul unui van tânăr; mai încolo alţii, cu păuni, 
lebede, fazani, șoimi și alte păsări mari, strălucitoare și vrednice 
de mirare. 

Deodată, tare și prelung răsunară gongurile și bubuiră tobele. 
Tot cuprinsul, întreaga sală clocotea de vuiet. 

— Acum intră împăratul... șopti Verbiest. 

Mandarinii se sculară repede în picioare. In vârful pălăriilor 
străluceau boabe de rubin, de diamante, de jad, de mărgean, de 
cristal alb ori albastru, de aur ori de argint, arătând parcă 
rangurile fiecărui van... 

Toţi încremeniră. Chiar și evantaiurile. Numai inimile se 
cutremurau de emoție, iar pietrele scumpe și aurul sclipeau 
ciudat de tare. Priveliștea și clipa îl înfiorau pe Milescu. 

— Ridică-te și domnia-ta, spuse Verbiest ceremonios. Milescu 
se ridică odată cu toată suita. 

O muzică începu să cânte puternic și cântă așa până ce Kan- 
Si se așeză jos. Solul și alaiul lui au fost poftiţi să pașească mult 
înainte, spre tron. 

Într-un balcon înalt răsări maestrul de ceremonii, vestind cu 
glas mare începutul recepţiei. Un șir de slujitori loviră de trei ori 
în lespezi. Nici iezuitul nu știu să spună ce înțeles au aceste 
lovituri. Glasul muzicilor sporea mereu. Surlele, trompetele, 
flautele sunau tot mai tare, mai înalt, mai ţipător; tobele 
prinseră a bubui asurzitor. Văzduhul și pereţii sălii, pământul și 
cerul, toate tremurau de multul huet. Milescu își aminti de 


meterhaneaua turcească și, o clipă, se închipui pe malul 
Bosforului. 

Cântau așa de tare muzicile din palatul lui bogdihan, că parcă 
ar fi vrut să s-audă până la marginile uriașei împărăţii, până la 
Himalaia, până la Persia, la Buharia, la Amur ori la împărăţia 
poporului căruia Marco Polo îi zice Zipangu. 

Când muzica se mai potoli, maestrul de ceremonii strigă 
puternic: 

— În picioare! 

Și toţi vanii se ridicară în picioare. Vreo cincizeci dintre ei 
trecură, repede, în mijlocul sălii, acolo unde podeaua era din 
lespezi albastre. Se opriră cu faţa spre tronul împăratului. 

Maestrul de ceremonii urmă: 

— În genunchi! și toţi îngenuncheară odată, ca retezaţi de la 
picioare. Atingeţi pământul cu frunţile! „Seamănă cu muierile de 
la noi”, gândi Favorov, și-i venea să râdă, văzând cât de supuși 
îndeplineau poruncile vanii cei trufași. Închinaţi-vă! și se 
închinară de trei ori, într-același chip. În picioare! 

— Adică, după câte înţeleg, acesta-i „cou-tou”, șopti Milescu 
către Verbiest. Îmi dau pildă cum să mă închin... Foarte bine; iau 
pildă... 

Toţi cei cincizeci de vani se sculară, așteptară câteva clipe 
răsuflând greu; apoi sub aceeași porunca, temenelile, 
înghenuncherile și mătăniile continuară tot așa, cam un sfert de 
oră. 

— Și la urma urmelor, cine sânt acești vani? întrebă Milescu 
destul de mirat că plecăciunile durau așa de îndelung și erau 
așa de umilitoare. 

— Sânt niște mandarini noi, acuma făcuţi de Kan-Si. 

Când se sfârșiră temenelile, doi vani veniră în fugă lângă 
solie: 

— Acum este rândul oamenilor tarului alb să facă închinarea. 

În frunte cu Neculai Milescu Spătarul, solii ruși, așezați pe 
patru rânduri, pășiră pe lespezile albastre, acolo unde cu câteva 
minute mai înainte se închinaseră vanii cei noi. Dregătorii care 
însoțeau solia și iezuitul trecură alături. Maestrul de ceremonii 
lovi de trei ori. Muzica începu iar să cânte, gongul să sune, 
tobele să bată, văzduhul să clocotească asurzitor între ziduri. 
Maestrul de ceremonie strigă iară poruncile lui, pe care Verbiest 
se grăbea să le traducă în latinește pentru Milescu. Dar Milescu 


nu le tălmăci mai departe, în rusește, pentru solie. Privi mândru 
în jur. O clipă vanii încremeniră. Holbară ochii pieziși și căscară 
gurile. Pe urmă, desmeticindu-se, îi ghiontiră deznădăjduiţi pe 
iezuit, făcându-i semn să spună Spătarului să se aplece până la 
pământ, așa cum făcuseră vanii mai înainte. 

— Inchină-te... pleacă-te! Pleacă-te așa cum s-au plecat vanii! 
... Șopti grabnic și speriat Verbiest. Milescu însă răspunse tare: 

— Vanii sânt slujitorii și supușii împăratului; deci se-nclină așa 
cum le poruncește împăratul. Eu nu sânt slujitorul împăratului. 
Sânt sol al Rusiei și mă închin, cu respect, după obiceiul nostru 
rusesc. 

Și odată cu toţi însoțitorii lui, Neculai Milescu Spătarul, ajuns 
în fața marelui stăpân al Chinei, se închină, încet, ceremonios, 
lăsând dreapta până la pământ. 

Muzica, gongul, tobele amuţiră. Nimeni nu mai sufla. Toţi erau 
zdrobiţi de uimire. „Ce îndrăzneală!...” cutezau unii să-nfiripe 
gând, și-l stingeau repede, ameţiţi de multa îndrăzneală a 
solului Rusiei. 

Trecură câteva clipe grele. Pe chipurile galbene ale marilor 
dregători chinezi, fulgerările de uimire nu mai aveau măsură. 
Curând uimirea se schimbă în adevărată spaimă. Cel dintâi 
maestrul de ceremonie înţelese că solul se închină după alte 
datini. Își strigă totuși poruncile, la repezeală, ca să fie înșirate 
în întregime, după străvechiul obicei. Măcar el să nu calce acest 
străvechi obicei. 

Inchinarea soliei ruse a fost scurtă, dar demnă, impunătoare. 
Toţi trebuiră să recunoască: acest sol vine din partea unei mari 
puteri; el știe să se poarte... Uite cu cât respect, dar și cu câtă 
noblețe salută... Și în mintea lor, unii se bucurau: bine că se mai 
găsesc oameni care înfruntă datinile cele străvechi. Se bucura și 
Verbiest, deși când se gândea la urmări, încremenea mai tare 
decât vanii. Așteptară toţi semn de la împărat. 

Dar Kan-Si nu făcu niciun semn. 

Ceremonia trebui să urmeze mai departe. Vanii și Verbiest 
conduseră pe ambasador și suita lui la locul cuvenit. De acolo 
însă nu puteau vedea nici pe împărat, nici măcar tronul. După 
câteva minute veni un sfetnic de taină al împăratului și-l luă 
numai pe ambasador și pe iezuit; cineva venea în urmă cu 
covorașele pe care aveau să se așeze în fața lui Kan-Si. 

— Veniţi repede! spuse foarte zorit și fâstăcit sfetnicul, 


trepădând pe loc cu pași mărunți, scuturând parcă mătasa, 
cocorul și aurul straielor de pe el. - Repede! Obiceiul poruncește 
celui chemat de măritul împărat, oricine ar fi, să vină în fuga cea 
mai mare. 

Milescu, înțelegând că l-a chemat bogdihan mai aproape, privi 
mai mult compătimitor decât curios, toată umilinţa marilor 
dregători, apoi păși calm, drept, mândru, tacticos, grăind către 
tălmaci și rugându-l să tălmăcească: 

— Obiceiul dumneavoastră nu-mi poate porunci și mie... 

Cu aceeași semeţie și demnitate urcă și cele optsprezece 
trepte ale scării unde începea o terasă pavată cu marmoră. 
înălța fruntea sus. Ținea stânga pe mănunchiul spadei cu teaca 
de aur. În dreapta, strâns, hotărât, purta buzduganul ghintuit, 
strălucitor. Cizmele de marochin luceau și pintenii de argint 
zângăneau plăcut și dulce. Fireturile de aur și hermina cu care 
era împodobit straiul luau ochii privitorilor. În capul scărilor, pe 
terasă, fu întâmpinat de Alikhamba și de un alt demnitar; 
amândoi îl conduseră în fața tronului, aproape. 

— Închină-te până la pământ! șopti apăsat și foarte speriat 
însuși Verbiest. Milescu însă, măsurându-și fiecare mișcare, se 
înclină doar, ca rușii, în semn de adânc și respectuos salut. Apoi, 
așa cum îi făcură semn dregătorii, se așeză turcește pe covor în 
fața tronului. Roti privirea împrejur. De aici vedea și mai bine cât 
de vastă și de înaltă era sala tronului. In mijlocul ei atârna un 
uriaș policandru de cristal în care lumina se juca, scânteind 
orbitor. Tronul era octogonal, din lemn aurit, sculptat cu frunze, 
flori și dragoni. Lângă tron se întindea o saltea din tafta azurie; 
baldachinul de deasupra, susţinut de coloane din lemn, câte 
optsprezece de fiecare latură, cu draperii de mătasă între ele, 
era în întregime din aur. Patru coloane, cele din față, erau 
aurite; celelalte, colorate în roșu viu și sculptate. Treptele ce 
urcau spre tron erau de asemenea aurite. Pe jos, covoare mari, 
în felurite culori, frumoase și scumpe, cum nu văzuse Milescu 
nici în Țarigrad. 

Bogdihan părea un băieţandru, cu mustăcioară neagră, cu 
fața palidă și smolită, mult stricată de vărsat. De o parte și de 
alta a tronului stăteau jos, pe blănuri mai albe ca omătul, fraţii 
împăratului și sfetnicii dc taină. Tuturor li se servi ceai; slujeau 
mulţi tineri nobili, îmbrăcaţi în straie scumpe, de culori vii, 
purtând în păr frumoase pene de păun. Ceaiul, amestecat cu unt 


și lapte, după moda tătărească, era adus în cupe galbene de 
lemn. Când i se aducea ceașca, fiecare demnitar o lua cu 
dreapta, saluta cu stânga, apoi se așeza jos și bea. Milescu 
mulțumi, înclinând capul și începu să bea. 

În uriașa sală a tronului stăpânea o liniște ciudată, solemnă și 
mută. Parcă oamenii ar fi fost din vată ori s-ar fi mișcat numai 
pe blănuri moi de urs alb. Până și foșnetul molatic al 
evantaiurilor amuţise. Doar hieratice gesturi și iscoditoare priviri 
din ochi pieziși, osebit de vioaie, de scânteietoare. 

Când Elke-taifin duse ceașca la gură, niște muzici îndepărtate 
începură să cânte lin, plăcut, ca o legănare spre lumea stelelor. 
În căţui mari de bronz prinseră să ardă miresme îmbătătoare. 

Uimit, Milescu privea; privea întruna, rotind cu sfială capul de 
jur împrejur. La rândul lor vanii îl sfredeleau cu priviri 
cercetătoare, curioase, mirate. Se întâlniseră parcă două lumi 
neîntâlnite încă și se cercetau, se iscodeau, se prubuluiau pe 
mutește. Era numai văpaie în priviri și numai scăpărări la 
întâlniri. Muzica lină, dulce, visătoare sporea liniștea. 

Milescu parcă nu era aievea, ci în vis. Socoti în mintea-i că 
asemenea priveliște răsplătea, într-o clipă, toate ostenelile 
strânse de la Moscova la Pekin. Își aminti chipuri și întâmplări de 
la curtea lui Vasile Vodă, din saraiul sultanului Mahomed al IV- 
lea. Curtea lui Kan-Si era cu nemăsurat mai luxoasă și mai de 
nepătruns. Sorbind ceaiul încet, cu vârful buzelor, Milescu privea 
mereu în jur, cercetând podoabele sălii, îmbrăcămintea, 
gesturile și chipurile oamenilor. Privea, iscodea și era privit și 
iscodit cu aceeași stăruinţă. 

Când împăratul termină ceaiul, muzicile conteniră, stingându- 
se lin, lin, depărtat. 

Se iscă hreamăt. Slujitorii adunară ceștile cu repeziciune și 
îndemânare de pehlivani. Evantaiurile porniră să fluture. 

Maestrul de ceremonii strigă iar, și toți se ridicară în picioare. 

Milescu aștepta să înceapă ceva foarte însemnat. 

Dar când își întoarse iar privirile spre baldachinul împărătesc, 
observă că bogdihan nu mai era acolo. Coborâse de pe tron și, 
pe nesimţite, intrase în odăile sale, parcă s-ar fi topit în fum de 
miresme, ca o nălucă. 

Audienţa se sfârșise. 

Așa cum cerea ceremonialul, Alikhamba și Askaniama își luară 
rămas bun de la solul Rusiei, zâmbind curtenitor, cu toate că în 


inima lor sângera mânia. Verbiest îl călăuzi spre ieșire. 

Milescu socotea că a făcut bine împotrivindu-se și 
nesupunându-se ceremonialului cou-tou, dar mult îi părea rău că 
n-a putut schimba niciun cuvânt cu bogdihan. Plănuise să-i 
adreseze cuvânt, îndată după terminarea ceaiului. Nu se putea 
ca împăratul să nu fi întrebat pe tălmaci ce spune și să nu se fi 
închegat o vorbire între sol și dânsul. Dar ceremonia se 
desfășurase mută și ciudată, așa cum scria în cartea olandeză 
adusă de iezuit, așa cum pe semne scria și în Li-Ki. 

Neculai Milescu Spătarul pășea spre ieșire, gândind cu 
amărăciune la îndărătnicia vanilor și a dregătorilor kitaiţi și 
învinuindu-se că s-a lăsat răpit de frumuseţile din jur și nu și-a 
înfăptuit gândul întreg. Știa că solia aceasta nu putea avea altă 
izbândă decât aceea pe care va smulge-o prin dibăcie, prin 
luptă. 

Când Milescu ajunse în capul scării, un mandarin de rang 
foarte înalt se apropie de dânsul. Solul se opri privindu-l. Vanul 
era gras, buhăit la faţă, cu toate că nu avea mai mult de treizeci 
de ani. Era îmbrăcat în mătasă albastră, asemeni cerului de 
primăvară; pe mâneci, în faţă și în spate avea brodate flori mari 
de aur, cu o uimitoare măiestrie. Zâmbi lui Milescu, își flutură 
scurt evantaiul, se opri, privi îndelung straiele lui, clipi des din 
ochi, îl măsură de câteva ori din creștet până-n tălpi, apoi se 
depărtă. Pe chip i se scriau semnele mulțumirii de cele văzute. 

— Să nu întrebi cine-i, șopti Verbiest, destul de înspăimântat. 
După semnul de la pălărie îl poţi cunoaște că-i rudă cu 
împăratul... E chiar fratele lui mai mare. Nimănui nu-i îngăduit 
să-i adreseze cuvânt. 

Ajungând la locul unde-și lăsase suita, toţi se grăbiră să-l 
întrebe pe Milescu despre împărat. 

— Nouă ni s-a poruncit să îngenunchiem - povesti Veniukov - 
apoi ne-au dat ceai. 

— Totul a fost osebit de solemn, de grav și cutremurător de 
mut, spuse doctorul Ivan luriev, privind spre dregătorii chinezi 
care-și dezbrăcau în liniște și în ordine straiele de ceremonie, ori 
duceau spre grajduri elefanții, caii și carele. 

— Și noi, tot pe mutește. Nu s-auzeau decât sorbiturile lui 
Kan-kukai - râse unul dintre cazaci - că-i plăcea mult ceaiul 
împărătesc, și-ar fi băut o vadră. 

Deodată, în jurul soliei se stârni, ca o furtună, o mare 


învălmășeală de oameni. Toţi vanii și dregătorii se repeziră, în 
pas mărunt, spre ruși. Parc-ar fi vrut să-i ia cu asalt. Câteva clipe 
oamenii Milescului nici n-au știut ce se întâmplă. Erau gata să 
scoată săbiile, să se apere. Cu greu se dumiriră că vanii și înalții 
dregători, în cap cu rudele lui bogdihan, se grămădeau să vadă 
mai aproape straiele, blănurile, fireturile, broderiile întregii solii. 
Toată ordinea și solemnitatea gravă din timpul recepției parc-o 
suflase vântul. În jurul soliei toți se-nghesuiau, se brânceau 
gălăgioși, nestăpânit de curioși, vorbind subţire și repede, 
neținând seama nici de ranguri, nici de locul unde se aflau. Se 
întindeau unii peste alţii, se ghionteau, dădeau peste oamenii 
soliei. Și nu se mulţumeau numai să le privească straiele, ci 
apucau cu mâinile, netezeau, pipăiau cu vârfurile degetelor, 
iscodeau valoarea și meșteșugul cu care erau lucrate. 

Cu greu, ferindu-se, apoi ghiontind și brâncind la rândul lor, 
solii și-au croit drumul până la porţile unde-i așteptau caii. 
Râzând cu hohote de marea curiozitate a demnitarilor chinezi, 
dar cu straiele de sărbătoare destul de mototolite, încălecară și 
se întoarseră la palatul solilor. 

A doua zi, 16 iunie, Askaniama îl vesti pe Spătar că bogdihan 
a poruncit să fie deschise porţile palatului solilor, să vină 
negustorii să cumpere mărfurile rusești. Ceru doar un inventar 
al acestor mărfuri, cuprinzând denumirea, calitatea și cui 
aparțin. 

— Măritul împărat a cercetat cele douăsprezece puncte ale 
înțelegerii cu Rusia, se lăuda bucuros Ma-La. 

Văzând purtarea blajină a dregătorului kitait, care nu bănuia 
nimic despre împlinirea ceremonialului cou-tou, Milescu se gândi 
să i-o ia înainte. Ceru să-l aducă pe Verbiest ca tălmaci. Când 
sosi iezuitul, Spătarul protestă mânios că solemnitatea audienţii 
fusese asemeni celei făcute în cinstea olandezilor. 

— Sânteţi niște înapoiaţi! Nu înțelegetți, vă faceți a nu înțelege 
marea însemnătate a Rusiei. Nu vedeţi ca țara măritului ţar 
Alexei Mihailovici se întinde pe un sfert de glob? Au credeți că-i 
tot una cu Olanda? Olanda-i mai mică decât cea mai măruntă 
din provinciile rusești. Poftim! și-i desfășură iară harta în față, 
apăsând cu palma și înconjurând cu degetul toată întinderea 


Rusiei, punând-o în cumpănă cu Olanda. Verbiest asculta și 
tălmăcea numai o parte din cuvintele Spătarului. Ma-La 
înţelegea mânia din glas, din mișcări, din sclipirea ochilor. 

— Nimic despre protocolara întrebare privitoare la sănătatea 
tarului, cum a fost vorba! Eu v-am înfățișat scrisoarea după 
datina voastră; voi, numai minciuni! 

După ce-i făcu pe olandezi mincinoși, că împăratul nu i-a 
primit nicicând așa, cu atâta cinste cum a primit pe solul Rusiei, 
Askaniama se retrase iar la umbra datinilor străvechi: 

— Mai bine nici că se putea. Deci nu fi mânios. Măritul 
împărat te va primi într-o audienţă particulară și atunci, de bună 
samă te va întreba despre toate. 

Și Ferdinand Verbiest domoli furia solului: 

— Am grăit însumi cu măritul împărat. Adevărat, s-a rânduit o 
audiență particulară. Numai datorită împăratului, după cele 
petrecute ieri, n-ai fost concediat. Ai călcat în picioare 
ceremonialul diplomatic „cou-tou”, care durează de mai bine de 
o mie de ani. 

După ce se încredinţă că va fi în adevăr o audienţă 
particulară, Milescu discută despre treburile comerţului și ale 
drumului de legătură între Rusia și China. 

Askaniama nu mai cuteză să-l mustre pentru că n-a făcut cele 
nouă mătănii în faţa lui bogdihan. Ci urmând disputa, ceru cele 
patru scrisori mai vechi să fie tălmăcite în limba latină. Privindu- 
le, Verbiest clătină din cap. 

— Mi-i teamă - spuse Milescu către Verbiest - că, în 
scrisoarea lui, bogdihan va nesocoti titlurile ţarului. Și dacă va fi 
așa, am poruncă s-o refuz. 

— Se prea poate ca dregătorii chinezi să nu pună în scrisoare 
titlurile ţarului. Obișnuesc să nu dea niciun răspuns, până în 
ultima zi, când înmânează solului o scrisoare pecetluită și-l 
concediază în grabă. Așa s-au purtat și cu ambasadorii olandezi 
și cu cei portughezi. Dar asta le-a fost cu putinţă pentru că aici 
la Pekin se duce, de mult, o luptă amarnică între portughezi și 
olandezi. Portughezii au cam gonit din China corăbiile 
neguțătorilor din Amsterdam. Spuneau acestor eretici care 
prefac totul în aur: „Bine ați făcut că aţi venit cu mărfuri la 
Pekin, dar făceaţi și mai bine dacă nu veneaţi de fel”... 
Portughezii îi pârăsc pe olandezi că nu-s decât niște hoţi de 
mare, de la care nimeni nu s-alege cu niciun câștig. Mai de mult 

olandezii au smuls de la chinezi Taiwanul. Dar răsculatul Cen 
Cen-gun, căruia noi îi zicem Coxinga, acum a ocupat el această 
insulă. De vreo zece ani cearcă să vină aici în China și englezii 
cu corăbiile și mărfurile lor. Deci trei puteri se ceartă pentru 
negotul cu China. Și crezi că dacă te-ai ivit și domnia-ta cu solie 
atât de numeroasă și cu mărfuri bune, asta nu stârnește pizmă 
și îngrijorare? Crezi că nu se află pe aici glas de neguţător 
englez ori olandez care să șoptească mandarinilor și dregătorilor 
kitaiţi și să nu mituiască pe unii și pe alţii, ca să împiedice 
legătura și prietenia dintre ruși și chinezi? Totuși - se răzgândi 
iezuitul, văzând tulburarea Spătarului - acum mandarinii și 
înalții dregători știu că au de-a face cu un vecin foarte puternic. 
Și vor fi mai băgători de samă. Acesta fi-va rodul cel mai mare al 
ambasadei domniei-tale. Am tălmăcit în manciuriană cele 
douăsprezece puncte ale propunerilor soliei domniei-tale pentru 
alianţa cu China. Sânt foarte bine chibzuite. Kan-Si a poruncit 
întâiului Kolai să strângă îndată sfatul și să hotărască asupra 
acestor propuneri. Dar îţi spun dinainte. Ele vor da mult de furcă 
vanilor și dregătorilor. 

După asta, arătându-și dorinţa de a o învăţa, Milescu ceru 
lămuriri despre limba chineză; Verbiest făgădui să-l ajute și să-i 
dea o gramatică a limbii chineze la care tocmai atunci lucra. 

În sfârșit, slobozi, rușii cutreerară Pekinul. Ivirea rușilor a 
răscolit ulițele și prea îndătinata viaţă a oamenilor din Pekin. 
Cum spunea zagurkeul daoist: 

— Sânteţi ca un taifun: peste pustii, peste sălbăticii de 
pădure, veniţi să ne vedeţi, să ne stârniţi din amorțirea în care 
zăcem, închiși, ferecaţi între ziduri, fără legătură cu nimeni. 
Zacem în însingurare. Să nu știm, să nu vedem cum se preface 
lumea. Să credem prostește, că totul în lume este și fi-va 
neschimbat, în vecii vecilor. Să ne stoarcă și mai bine stăpânii, 
care de milenii ne storc. 

— Stăpânii noștri îşi zic filosofi și dumnezeu, urmă Li lui-lin. În 
fapt ei au minte puţină și multe năravuri vechi, ruginite, rele. Nu 
atât în înțelepciune, cât în obicei, în datini neschimbate le stă 
puterea. 

Rușii căutară să vadă cât mai mult din acest vestit oraș: 


ateliere, prăvălii, grădini, poduri, palate, străzi, pagode, ziduri 
de cetate. Intrară mai ales în vorbă cu meseriașii, cu neguţătorii, 
cu oamenii nevoiași, cu robii care-și purtau stăpânii în leagăne 
ori în cărucioare. Alexe, Hudarski, Kan-kukai și alți tălmaci găsiţi 
în Pekin, nu mai pridideau cu întrebările și cu răspunsurile. 

Neguţătorii ruși au vândut cea mai mare parte din lucrurile 
luate cu dânșii și au cumpărat mărfuri kitaite, mai cu samă 
mătăsuri, giuvaeruri, podoabe, cutioare, agrafe, mărunţișuri 
migălos lucrate din os, din fildeș, din dinţi de morsă sau din jad. 
Spiridon se minuna de nemaivăzuta măestrie și răbdare a 
meșterilor giuvaergii din China. Pe un pieptene, pe o bisactea ori 
pe un cuţitaș erau sute și sute de desene, de floricele de o 
gingășie aproape nefirească, rod a zeci și zeci de ani de 
strădanie. Radu Marcu și Grișa Hlib cumpărară băsmăluţe de 
mătasă subţiri ca pânza de paing și moi, catifelate ca floarea de 
pansea; cumpărară podoabe pentru păr frumoase cum nu se 
mai află nicăieri în lume, să uimească pe neguţătorii din sloboda 
nemţească ori din Kitaigorodul Moscovei. Cumpărând, solii nu 
sufereau să fie înșelaţi. Işi băteau joc de neguțătorii care cercau 
să-i păcălească, vânzând mai scump. Și adesea făceau asta spre 
bucuria săracilor din Pekin: 

— Adesea acest negustor dă lipsă la cântar! Noi îl știm... 
tălmăcea Kan-kukai strigătele oamenilor nevoiași. E un tâlhar! 
Bine-i faceţi că-l scuturați!... 

Adesea, unde era lume mai multă, cazacii își așezau baianul și 
porneau cântece de răsunau ulițele și pieţele. În jur se 
strângeau chinezii și întrebau mereu de unde vin acești oameni 
înalţi, voinici, cu căciuli roșii, cu haine strânse la mijloc, cu săbii 
mari, grele, frumos încrustate, mereu veseli și mereu cântând 
atât de melodios. Portughezii erau guralivi și fuduli. Olandezii 
morocănoși și scumpi la vorbă. La toţi le umblau doar ochii, 
lacomi după câștig mare; cătau spre chinezi de sus, cu trufie, cu 
dispreţ. Rușii erau altfel de oameni. Mai întâi știau să se poarte 
omenește cu toţii; erau veseli și prietenoși. În pieţe jucau 
gopacuri, de-a mirare. Când ajungeau în dreptul râurilor se 
dezbrăcau într-o clipită și înotau, că rămâneau privitorii cu gurile 
căscate. La plimbare, îi luau la braț pe chinezi, fără să se uite 
dacă sânt neguţători ori robi, dacă-s în haine de mătasă ori 
desculți și rufoși. 

— Ce buni și inimoși sânt oamenii ţarului alb... auzeau adesea 


tălmacii. 

În multe locuri, cazacul Arkadie s-a oprit și, în grabă, a schiţat 
priveliștea unei uliţi, chipul unei pagode ori bogăţia de podoabe 
a unui palat chinez. 

La un colț de ulicioară trei cazaci fugiţi din Albazin s-au 
apropiat de Grișa Hlib și de Radu: plângeau cu lacrimi amare, de 
teamă că kitaiţii îi vor preda, iar ţarul îi va pedepsi, precum 
merită trădătorii. 

Oamenii lui Askaniama îi urmăreau însă pas cu pas, 
înștiințându-l pe înaltul dregător de fiecare ispravă a rușilor. 

Aflând că, în același timp, la palatul solilor s-a adunat mare 
mulțime de vani, de neguţători și mai ales de norod, dornic să 
vadă pe ruși și să le grăiască, Askaniama se învineţi. Parcă toată 
fierea i s-ar fi grămădit în obrazul lui de ceară. Își smulgea fire 
din mustăţi, își ciugulea unghiile, își răcorea chipul bătând din 
evantai și cerea sfat lui Alikhamba. 

— Cum să-i împiedic pe ruși de a mai cutreera și răscoli 
Pekinul? Auzi! Joacă, înoată, cântă, vând și cumpără, fără știrea 
noastră, desenează palatele, ațâță prostimea, întorc orașul pe 
dos. Cu ce scop?... Au tras de cozi, în bătaie de joc, pe un 
neguțător sub cuvânt c-ar fi înșelat la cântar. Au aruncat într-un 
havuz pe un zaraf, care cică le-ar fi dat bani calpi. Ce scop au? 
Dacă, vin, totuși, cu război? 

Vâlva stârnită la Pekin de apariţia rușilor, ca și marea afluenţă 
de la palatul solilor puseră pe gânduri pe mulţi dintre dregătorii 
cei mari. 

— Vor răzmeriță!... Se bizue Ni-ko-lai pe ceva când cutează să 
calce datina și să se închine după sălbaticul obicei rusesc și nu 
după al nostru... Ne-a înfruntat în fața măritului împărat; acum 
aţâţă norodul!... Ne desfide, chiar aici în inima ţării noastre... 

Și în după amiaza zilei de 16 iunie se și înfăţișară lui bogdihan 
spunându-i, cu ură și spaimă, că solia rusă însamnă o adevărată 
primejdie. Ceru să nu le mai îngădue solilor a colinda orașul. Să 
nu mai vândă mărfuri decât la palatul unde-s găzduiţi. Și să-i 
expedieze cât mai repede din China. 

— Multe din mărfurile aduse de ruși sânt bune. Mai ales 
blănurile. Să le cumpărăm noi, cât mai ieftin. Să nu ne scape!... 

Și, dintr-odată, asupra palatului  solilor se  năpustiră 
neguţătorii trimiși de vani și de dregători. Cereau mai ales 
hermine de Obi, veverite de Nercinsk, tot blănuri ușoare, 
călduroase, gingașe. Le cercetau cu amănunţime. Ciuguleau 
câte trei smocuri de păr din fiecare blană, le priveau cu mare 
grijă, la lumina din odaie, fără soare, strâmbau din nas și mereu 
spuneau că-s prefăcute. În schimb, la urmă, când se hotărau să 
cumpere, dădeau mulți bani falsificați. 

Ca să ajute schimbul, Veniukov căută și alți tălmaci. A venit și 
un tălmaci care spunea că l-a slujit pe Baikov. Il încărcă pe 
Askaniama de învinuiri și ponosuri grele: zicea că-i nerușinat de 
lacom, că urmărește să cumpere, prin oamenii lui, toate 
mărfurile aduse de ruși. Askaniama, la rându-i, aflând că a 
apărut acel tălmaci, sfătui pe Milescu să nu aibă încredere într- 
un tâlhar și ticălos ca acela. 

— Bagă de samă: tălmacii se înţeleg cu cumpărătorii, primesc 
de la ei 20% și-i înșeală pe ruși, îi puse în vedere lui Milescu. 

Printre numeroșii vizitatori de la palatul solilor erau și mulți 
vani și dregători. Privindu-i pe mandarini cum se poartă cu 
slugile, cum cată să acapareze fiecare tot ce-i mai bun și mai de 
preţ, Radu îi spuse lui Milescu: 

— La urma urmelor și aici, ca și în Moldova, ca și în Rusia, ba 
chiar mai mult ca acolo și mai aspru, boierii kitaiţi se dondănesc 
și se bat între ei pentru putere, pentru averi, pentru măriri. Am 
văzut doi vani sfădindu-se pentru niște blănuri. Au poruncit 
slujitorilor să apropie leagănele și fără a cobori din ele înteţiră 
sfada și amenințau cu pumnii. Leagănele de mătasă se zguduiau 
pe umerii bieţilor slujitori. Am lăsat pe vani să se clănţănească 
ei în de ei. M-am uitat doar la slujitorii robi. Le tremurau 
picioarele  desculţe și umerii numai ciolane, sub povara 
borțoșilor mâniaţi și burzuluiţi în leagăne. Pe chip aveau săpate 
semnele cumplitei suferinţi. Oare vanii cred că robii nu sânt 
oameni? În amărăciunea mea am găsit doar o umbră de 
mângâiere: barem noi, la noi acasă, fost-am iertaţi de asemenea 
priveliște și pedeapsă. 

— Nici acum după ce-ai văzut palatul lui bogdihan nu te-ai 
lecuit, Radule, de compătimirea norodului? Ori poate tocmai de 
aceea îl jelui și mai mult. 

— Drept grăești: tocmai de aceea îi jelui pe acești oameni așa 
de buni, de răbdători, de harnici. 


În acea zi de forfotă la palatul solilor, Verbiest veni cu un alt 
preot iezuit, Ludovic Buglio, care trăia de patruzeci și cinci de 
ani în China. Abia începuseră să grăiască despre încâlcita 
orânduire a împărăției chineze, despre pin sau cele nouă ranguri 
de mandarini în frunte cu Kolaii, că și sosi Askaniama. După cum 
se ivise, se vădea că-i urmărește și nu-i lasă singuri la sfat. 
Aduse traducerea a două din cele patru scrisori chineze mai 
vechi, aduse de Milescu de la Moscova. Erau din timpul dinastiei 
Min, adresate unor vani de pe Amur. Nimeni nu mai știa cum de- 
au ajuns la Moscova. 

— Celelalte două? întrebă Milescu. 

— Celelalte, ca și răspunsul la cele douăsprezece puncte din 
temeiul înțelegerii noastre, vor mai întârzia... vor mai întârzia 
câtăva vreme. 

Ma-La era osebit de prietenos. întrebă cum merge vânzarea 
mărfurilor, cum este hrana ce li se dă, dacă au putut cumpăra 
ceva mărfuri chineze. Dori să știe, dacă Milescu are, printre 
lucrurile soliei, gravuri ori tablouri. Apoi aduse vorba despre 
frumuseţile Pekinului și-l întrebă dacă nu are cumva vreun pictor 
în suita lui, care să fi prins priveliști în lungul drumului. Milescu 
arătă bucuros desenele cazacului Arkadie: frânturi din drumul 
siberian. Baikalul, caravana în drumul de la Nercinsk la Naun, pe 
caii și cămilele încălţate cu papuci de iarbă, popas pe Naun, 
sărbătoarea Paştilor cu slujitorii chinezi, Marele Zid, poarta 
Pekinului... 

— Noi am orânduit peste Siberia o adevărată expediţie 
științifică. Am făcut și o hartă amănunţită a ținuturilor 
străbătute. 

Ma-La se arătă încântat și lăudă mult acele desene și hărți. 
Dar, plecând cu surâsul pe buze și fluturând încetișor evantaiul, 
spre odăile din palatul solilor unde luară, se abătu pe la porți și 
împărţi porunci străjilor și slujbașilor. 

La un sfert de ceas după asta, Livanov intră furios în odaia 
Spătarului: 

— La poarta palatului s-au așezat doi slujbași chinezi care 
caută pe neguțători până și în ciubote, să vadă ce-au cumpărat. 

— De ce? 

— Zic că așa au poruncă de la bogdihan. 

Milescu alergă la Ma-La. 

— Așa-i obiceiul, așa trebuie să fie, surâse mieros Askaniama, 


la întrebarea Spătarului. Vrem să știm tot ce se vinde și se 
cumpără. lar neguţătorii, de, îi știi: sânt cam necinstiţi din fire... 
Și apoi nu ţi se pare că unii se preocupă prea mult de ruși? De 
ce atâta năvală la palatul solilor? Nu vrem să vă sufoce 
cumpărătorii, să vă înăbușe cu dragostea... Rănit de atâta 
perfidie, Milescu se dezlănțui furios. Nu cruţă niciun cuvânt de 
ocară. 

Askaniama fugi înspăimântat. 

lar a doua zi, 18 iunie, dirept urmare a certei cu Ma-la, 
însemna în caiet: „Azi ni s-au închis iar porţile - poruncă de la 
bogdihan. Rușii nu mai pot ieși în oraș. Solul stărue, protestează 
la Askaniama. Nimic. Sosesc mulţi mandarini care dau pe 
mărfuri preţuri de batjocoră. Întrebând de ce nu vin negustorii, 
Ma-La răspunde: așteaptă să se statornicească preţurile ca să 
poată cumpăra”. 

La 19 iunie: „Același tratament. Porţile închise. Afară de 
oamenii împăratului, nimeni nu poate pătrunde până la noi”... 
„Aceștia însă nu cumpără nimic”. Temându-se de Milescu, 
Askaniama nici nu se mai arătă pe la palatul solilor. 

Chemat de spătar, Verbiest veni cu încă doi iezuiţi bătrâni. 
Solii tăbărâră asupra lui cu imputările: 

— Demnitarii kitaiti sânt necinstiţi! Se-nchid în scoica de 
nestrăbătut a tradiţiei. Și la adăpostul ei - toate tâlhăriile, toate 
înșelăciunile! 

Ca să-i potolească și să-i îmbărbăteze pe ruși, iezuiţii arătară 
că pentru vani și pentru înalții dregători, la urma urmelor, 
virtute însamnă să respecţi trei sute de reguli de ceremonie și 
vreo trei mii de reguli de purtare, fără să te gândești cu ce scop 
au fost hotărâte acele reguli și cui folosesc. Povestiră câte ceva 
din cele îndurate de ei aici, în surghiun la Pekin. Sub vechea 
dinastie Min au dus-o bine, ca astrologi. Dar au năvălit 
manciurienii... 

— Știu, spuse Milescu. Am citit în cărticica lui Martini „De bello 
tartarico”. 

— Cel dintâi împărat manciurian din dinastia Tin era un om 
întreg și cuminte, n-avem ce zice, povesti mai departe Buglio. A 
făcut multe cuceriri și a strâns mari avuţii. Pe noi, iezuiţii, nu ne- 


a prigonit, la început. Dimpotrivă: venea uneori chiar pe la 
biserica noastră catolică. Dar iată că un kolai a scris o carte 
împotriva noastră: o mișelie! Ne învinuia că am fi spionii unor 
războinici care vin pe mare să supună China. Pasă-micte, 
portughezii. Spunea că religia noastră-i o minciună și că 
astrologia noastră-i o înșelătorie. Împăratul a crezut, s-a speriat 
și ne-a poruncit osândă. Șase luni am stat în lanţuri, legaţi de 
picioare, de mâni și de gât, până ne-am putut dezvinovăţi. Și 
cum ne-am dezvinovăţit? Am cerut să ne înfruntăm, în public, cu 
orice învăţat și astrolog chinez care ne învinuește pe noi, iezuiţii, 
de neștiință. Dacă vom fi răpuși, pe loc să ne taie capetele. Ne-a 
scos din lanţuri și i-am înfruntat pe potrivnici. l-am răspuns, 
făcându-le de rușine știința lor despre astre. Văzând așa, 
împăratul ne-a pus iar în toate drepturile noastre. 

După ce băură câte o cafea, Verbiest istorisi despre obiceiul 
chinezilor de a trage cu tunul în vârcolacii care cică mănâncă 
luna ori soarele în timpul eclipselor. 

— Și, în bună parte, puterea și zilele mele aici, ca 
Alikhakhava, se bizue pe acest eres. 

— Când eram în Țarigrad — își aminti Milescu - am auzit o 
poveste cu un astrolog persan care a proorocit o eclipsă de lună. 
Șahul Persiei a vegheat în acea noapte, câteva ceasuri, 
zădarnic. Adormi copleșit de mânie, învinuindu-l pe astrolog de 
înșelătorie și gândind să-i taie capul, cum s-arată zorii. Dar 
îndată ce șahul aţipi, începu eclipsa. Ce să facă astrologul? Era 
în mare încurcătură; în primejdie să-și piardă capul: dacă l-ar fi 
trezit pe șah din somn, ar fi fost socotit slugă obraznică și l-ar fi 
dat pe mâna gâdelui; dacă l-ar fi lăsat să doarmă, șahul n-ar fi 
văzut eclipsa, l-ar fi socotit astrolog mincinos și tot la moarte l- 
ar fi trimis. În deznădejde, îi trecu prin minte să amăgească 
norodul numai ca să-și mântue zilele. leşi în piaţă, răcnind: 
„Oameni buni, niște fiare, niște vârcolaci mănâncă luna! Priviţi! 
leșiți cu tingiri, cu clești, cu ţimbale și faceţi huiet mare s- 
alungați vârcolacii!...” Speriaţi, oamenii porniră otrocol mare în 
tot orașul. De-atâta huiet, șahul se trezi. Văzu eclipsa de lună. 
Astrologul și-a salvat viaţa. Dar în norod a rămas credința că 
vârcolacii mănâncă luna și nu pot fi alungaţi decât cu zgomot 
mare. 

— Cam tot o poveste ca asta stă, poate, și la obârșia credinţei 
kitaiţilor. Dar eu nu le-o destăinui, nu! Eu îi povăţuesc mai 


departe să sloboade tunurile când se întâmplă eclipsă, surâse 
subţire Verbiest. Că eu din puterea acestei povești mă aflu aici. 
După ce trece eclipsa, toți mă văd mai mare, mai puternic, 
pentru că eu i-am povățuit cum să lupte împotriva răului și a 
primejdiei, eu i-am mântuit. 

După asta bătrânul Buglio grăi în șoaptă despre Kan-Si, a 
cărui fire-i tocmai potrivnică tatălui său. 

— În adevăr, dornic este de înnoiri, cum zice părintele 
Ferdinand. Dar, deocamdată, n-are nici putere, nici pricepere și 
peste toate-i foarte nestatornic. Ceea ce spune dimineaţa 
reneagă seara. Mandarinii nu-l pot suferi. E cheltuitor. A sărăcit 
visteria, că n-are nici cu ce-și plăti armata. Toată partea de 
miazăzi a țării este în răscoală. Conduce acolo, cum am mai 
spus, U San-gui. Manciurienii se tem să nu fie înghiţiţi ori 
alungaţi de chinezi. Și de una din aceste spaime nu vor scăpa. 

— Ce cred, în fapt, înalții dregători despre solia noastră? 
întrebă Milescu. 

— Manciurienii se bucură. Nădăjduesc o alianţă cu ţarul, să-l 
suprime pe răsculatul U San-gui. Mandarinii însă văd cu ochi răi 
solia voastră. Se tem de ruși. Spun că hotarul rusesc a înaintat 
prea mult către hotarul chinez. Ei știu foarte bine că tarul 
stăpânește un sfert din înconjurul pământului. Asta nu-i lasă pe 
mandarini să doarmă liniștiți. Și când mai văd și ce fel de 
oameni sânteţi și mai tare se îngrijorează. 

— În fapt vanii se tem mai mult, de când au aflat că ţarul 
pregătește războiul împotriva Chinei. 

— Per Christum Dominum nostrum, Amen! suspină din adânc 
bătrânul iezuit Philippe Grimaldi, făcând smerită cruce catolică. 

— Noi nu sântem fățarnici. Solia mea este o solie de pace! nu 
se clinti Milescu spre vreo vicleană ispitire. Dar umiliţi și 
nedreptățiți nu vom îngădui niciodată să fim. Spun asta răspicat, 
în numele tuturor rușilor. 

— Bine, dar domnia-ta, după câte am aflat, nu ești rus, se 
gudură cu un surâs același Grimaldi. 

— Aici am venit trimis de ţar. Și ţarul este cârmuitorul Rusiei. 

După plecarea iezuiţilor, porţile palatului soliei se zăvorâră și 
mai strașnic. Niciun sol nu mai avu voie să meargă în oraș. 

— De ce nu ne îngădui să ieșim în oraș, cinstite Askaniama? 
întrebă Milescu, răstit și furios, că tălmaciul Kan-kukai abia 
putea prinde cuvintele. Ne-ai băgat în temniță? Pe neguţători 
nu-i lași să vină, pe noi nu ne lași să ieșim. Ce-nsamnă asta, 
cinstite Askaniama? Soli sântem au zălogi? Răspunde: de ce te 
porţi așa? Ce ai de gând cu noi? 

— Rușii au fost slobozi o zi și-au răscolit tot Pekinul, învinui 
Askaniama placid, ca să-și ascundă tremurul de spaimă în faţa 
furiei Milescului. Și-apoi... așa a poruncit împăratul... 

— Cum poate porunci împăratul să închidă solia celei mai 
mari ţări, când ea vine cu gând de pace? Într-acest chip vrei 
domnia-ta, Askaniama, să legăm prietenie? 

Se gâlceviră îndelung despre absurditatea acestui tratament, 
despre negoţul slobod, despre prețurile mărfurilor. 

— Ai oprit pe neguțători; au venit vanii și ne-au dat pe mărfuri 
prețuri de batjocură. Cum se face că neguţătorii au dat preţurile 
cuvenite, cu o zi mai înainte, iar mandarinii le-au coborât la mai 
puţin de un sfert? 

— Vinovaţi sânt buharienii: tocmai acum au înecat orașul cu 
mărfurile lor. Și mai ales blănuri de hermină și dinţi de morsă au 
adus. Și-apoi ne-au spus niște binevoitori că voi umblaţi după 
câștiguri prea mari: câștig din mărfurile rusești pe care le 
vindeți la Pekin, câștig din mărfurile chineze pe care le veţi 
vinde la Moscova... 

— Și ce găsiți dumneavoastră nefiresc într-asta? Domnia-ta, 
care ocârmuești despărțământul treburilor din afară, știi doar că 
trimiterea unei solii într-o ţară atât de depărtată costă o avere. 
Numai dacă socotești câte cămile și câţi cai pierdut-am pe 
drum... Și-apoi doar și pentru câștig bun venit-au și vor să mai 
vină rușii până aici. Dacă n-ar avea niciun câștig, ce-ar căta în 
China? Au destule ţări, mai aproape, cu care pot să facă negoț. 
Și nici mărfurile nu ne dau afară din casă, c-ar rămâne 
nevândute. 

— La urma urmelor, ai dreptate, căuta s-o dreagă Askaniama. 
Și noi dorim ca ambele părţi să câștige cât mai bine. Dar - se 
tângui el, bătând ușure din evantai - neguțătorii sânt niște 
tâlhari: cumpără ei tot. lar visteria împăratului se află la mare 
strâmtoare; n-are nici cu ce-și plăti soldaţii, urmă Askaniama 
întărind ceea ce Milescu aflase de la iezuiţi. Și-apoi toţi banii 
noștri sânt falsificați... 


Placiditatea și perfidia de adineauri se schimbă pe chipul lui 
Ma-La în lingușire. Lăudă mult niște stofă din fir de aur pe care o 
văzuse la ruși. Intrebă dacă mai au de vânzare, că mulţi ar dori 
să cumpere. Milescu se prefăcu că nu pricepe lingușirea și-l mai 
lăsă să aștepte... „Să nu creadă c-am venit anume ca să-l 
mituesc.” 

In ziua de 22 iunie, Ma-La veni cu câţiva neguţători bătrâni, 
chip să hotărască preţurile. Brăcui marfa, o cercetă și o cântări 
cu ochii șireţi, dar se feri să-i statornicească preţurile. Tărăgăna 
și mormăia: 

— Toate ar fi cum ar fi, dar preţurile-s cam pipărate. 

— Lăsaţi lumea să vină și să cumpere, și-atunci preţurile s-or 
statornici singure, rugă Milescu. 

— Neguţătorii adevăraţi au voie să intre. Nimeni nu-i 
oprește... 

— Asta-i minciună! Și numai cu minciuni ne hrăneșiti, 
Askaniama! Se-nfurie iar Milescu. Rușii n-au îngăduinţă să 
umble prin oraș. Negutătorii, adică tocmai negutătorii cei 
adevăraţi n-au voie să intre în rasa soliei. Vin doar niște 
netrebnici, niște tâlhari, trimiși anume să ne ponegrească 
mărfurile, să ne dea preţuri de ocară și să ne silească să le 
vindem pe nimic, de pomană, măcar că le-am adus, cu atâta 
trudă, de la opt mii de verste. Unde ţi-i făgăduiala, unde ţi-i 
cuvântul și credinţa, Askaniama? Ai spus că după ce voi înmâna 
scrisorile, fi-vom slobozi. Unde n-i slobozenia? Străjile de la porți 
și alungarea neguţătorilor, acesta ţi-i cuvântul dat? Halal! Hrană 
ni se vinde la preţ întreit. De ce? Mărfurile ni se jefuesc, nu ni se 
cumpără. De ce? Ca să ne scoateţi din răbdări? Țarul a trimis 
solia mea pentru prieteșug, iar domnia-ta ne-ai băgat în 
pușcărie!... La noi nici când se declară război nu sânt închiși 
ambasadorii. Nici turcii nu l-au închis anul trecut pe solul nostru 
Dandov, deși a fost trimis de ţar să le declare război. Ci 
dumneavoastră vă purtaţi, cum nu s-a mai purtat nimeni în 
istoria diplomaţiei. Una spuneţi și alta faceţi. Au nu te sfiești, nu 
te rușinezi, Askaniama, la gândul că grăești în numele unei țări 
cum este China și a unui popor mare și vrednic cum este cel 
chinez? Au nu ţi-i teamă c-ai să dai socoteală? 

Milescu nu-şi dădea seama dacă face bine ori nu, 
deslănțuindu-și iară mânia faţă de Askaniama. Nu știa dacă 
asta-i calea cea mai bună. Dar vedea că-l cam sperie, îl bagă în 


răcori. Deci Askaniama nu sta pe-un pământ neclintit. 

— Da... Este drept... se bâlbâi el, uitând să mai fluture 
evantaiul. Am să vorbesc cu Alikhamba. E datoria lui să obţină 
învoirea împăratului de a vă lăsa slobozi prin oraș. 

Urmarea acestei deslănţuiri de mânie: a doua zi Askaniama 
spori tainul de hrană și făgăduia soliei că la fiecare zece zile îi va 
oferi câte cinci mese chinezești, încărcate cu tot felul de 
mâncări. Și chiar li se servi o astfel de masă chinezească, cu 
mult dichis și pompă, dar și cu bacșișuri grase date zagurkeilor 
care se îngrijeau de asta. 

Ba Askaniama îi aduse lui Milescu, cum ceruse mai demult, 
trei manuscrise chinezești osebit de artistice, pe hârtie scumpă 
de mătasă. 

— Astea-s o comoară! se Bucură Milescu. 

ÎI trimise pe Radu să-i aducă două bucăţi de stofă din fir de 
aur și i le dărui lui Ma-La. 

După asta Askaniama se învoi chiar să-i lase slobozi pe 
neguțători, să intre în palatul solilor. Totuși vânzarea mărfurilor 
mergea prost. Și tot așa de greoi mergeau și discuţiile privitoare 
la legăturile cu Rusia. 

În caietul lui, Milescu scria: „25 și 26 iunie. Nimic nou, niciun 
vizitator. S-au vândut puţine blănuri. Cele mai bune nu se vând. 
Au venit niște tătari și ne-au înștiințat că neguţătorii nu pot 
cumpăra din pricina mandarinilor, care vor să pună mâna numai 
ei pe toate mărfurile bune. Altfel neguţătorii ruși ar fi vândut tot 
și de mult.” 

Milescu află că negoţul chinez se găsește în mâna unui pumn 
de vani și de cămătari. Ei ţin comerțul cu sare, cu mătasă, cu 
blănuri, cu lucruri de preţ, spre Mongolia, India, Turkestan sau 
Persia, iar acum vor să pună mâna și pe negoţul cu Rusia, cât 
era abia în fașă. 

Trimise pe Verbiest la Alikhamba să ceară pentru solia rusă 
libertatea de a ieși în oraș, să cumpere mărfuri chinezești. 
Înaltul dregător i-a răspuns: 

— Să nu se supere Ni-ko-lai, dar asta-i treaba lui Ma-La. El 
hotărăște. 

Treceau răspunderea de la unul la altul, ca pe o minge. Ca să- 
i silească pe ruși să vândă ieftin, Askaniama veni în ziua de 27 
iunie, foarte grăbit: 

— Poruncește să fie desfăcută marfa cât mai repede. 


Audienţa la Kan-Si va fi curând și după aceea nu veţi mai avea 
timp s-o vindeți. 

La auzul unei asemenea vești, neguţătorii începură să 
murmure. Negoţul făcea mari greutăţi soliei. Dar Milescu știa că 
legăturile de negoț erau tocmai unul din scopurile venirii lui aici. 

În aceste zile, Ivan Favorov îl aduse în odaia lui Milescu pe 
zagurkeiul ucenic al lui Lao-ţzi. 

— Neculai Gavrilovici, acest secretar este mare înțelept. 
Grăește aproape numai în pilde ca un prooroc. E o desfătare să-l 
asculți. Mereu se întreabă: „De ce-s oamenii așa de prefăcuţi?” 
Și adaugă: „Ma-La e un idol al minciunii: vede că-i corb și zice 
că-i berbece; vede că-i o broască ţestoasă sacră și zice că-i rac, 
iar unui iris îi zice scai, numai să-i fie lui bine.” 

Milescu închegă îndelungă vorbire cu zagurkeiul daoist. Dar 
Kan-kukai nu putea tălmăci niciun sfert din spusele 
zagurkfeiului, Nu-l înţelegea. De aceea Milescu îl pofti pe 
Verbiest. Și o noapte întreagă grăiră împreună. Zagurkeiul îi 
vrăji pe amândoi europenii cu înţelepciunea daoistă. 

— Zagurkeiul spune - tălmăcea Verbiest - că este ucenic al 
filosofului străvechi Lao-ţzi, care a trăit tot pe vremea lui Cun- 
tzi, a lui Confucius, cum îi spunem noi. Cun-ţzi cică ar fi spus 
despre Lao-ţzii: „Eu am învăţat că pasărea știe să zboare, 
peștele să înoate, fiara să alerge. Cel care aleargă poate fi prins 
în capcane. Cel care înoată, cu năvodul. Cel care zboară, cu 
plasa. Pe balaur însă nu știi cum să-l prinzi, pentru că are un 
meșteșug al lui de a urca la cer pe vânt și pe nori. Ci întâlnindu-l 
azi pe Lao-ţzi, văzut-am că samănă cu un balaur.” 

Mai departe, zagurkeiul povesti că bătrânul lui dascăl Lao-ţzi 
a fost mai înţelept decât Confucius. Acesta a rămas mut în fața 
celui ce învaţă despre dao și despre de. Toată învăţătura lui Lao- 
tzî e strânsă în cartea „Dao-de-ţzin”, în numai cinci mii de 
cuvinte. 

Milescu îl rugă să-i arate cartea acelui mare învăţat, iar lui 
Verbiest îi ceru să i-o tălmăcească. 

— Nu-i nevoie de carte; o știu pe dinafară. 

Cei doi europeni nu înțelegeau prea bine nici ce-i dao, nici 
care-i adâncul filosofiei daoiștilor. Dar când Verbiest tălmăcea 


spusele zagurkeiului, Milescu se cutremura de adâncul tâlcului 
lor: „Viaţa trebuie să urmeze legile pământului; inima trebuie să 
urmeze legea chemărilor dinăuntru; binefacerea trebuie să fie 
pe măsura omeniei; cuvântul trebuie să-ntruchipeze adevărul; 
conducerea ţării trebuie să răspundă păcii; lucrările trebuie să 
se potrivească putințelor; mișcarea trebuie să se potrivească 
timpului”. 

„Treizeci de spiţe se unesc într-un butuc și închipue roata, iar 
folosirea roții atârnă de fiinţa golului dintre spiţe. Din lut oale se 
coc, iar folosirea oalelor atârnă de golul din ele. Se deschid uși și 
ferestre, ca să faci o casă, iar folosirea caselor atârnă de golul 
dintre ele. lată ce-nsamnă folosul fiinţei și utilitatea nefiinţei”... 

„Înțeleptul nu are inimă proprie; inima lui e alcătuită din 
inimile poporului"... 

„Dacă palatul este luxos, ogoarele sânt acoperite de buruieni, 
iar magaziile de pâine sânt cu totul goale. Nobilimea se îmbracă 
în ţesături luxoase, poartă săbii ascuţite, nu se mulțumește cu 
hrana obișnuită și strânge bogății nefolositoare. Toate acestea 
se cheamă jaf și lăudăroșenie. Ele sânt o încălcare a lui dao”... 

„Înțeleptul nu adună nimic pentru el. Cu cât strânge mai mult 
pentru oameni, cu atât capătă mai mult. Cu cât dă mai mult 
oamenilor, cu atât se îmbogățește el mai mult”... 

— Învățătura dao, cred că-i filosofia celor fără Dumnezeu, 
spuse în latinește Verbiest. De aceea mă tem de ea. Și frica nici 
nu mă lasă s-o înţeleg. Mi-i teamă că, înțelegând-o, păcătuesc în 
faţa lui Dumnezeu. 

Dar ceea ce-i miră pe Verbiest și pe Milescu era îndeosebi 
asprimea cu care zagurkeiul îi învinuia și-i ocăra pe vani și pe 
dregători. 

— Spune lui Ni-ko-lai să-i înfrunte pe vani cât va putea mai 
mult. Ei duc China de râpă... Să ne-ajute Ni-ko-lai să surpăm 
zidurile care ne despart de lume. Că dacă nu ţinem legătura cu 
lumea, rămânem în urmă ca niște nevrednici cuprinși de 
cumplită înțepenire. 

În taină, Ferdinand Verbiest vesti pe Spătar că s-au tălmăcit și 


celelalte două scrisori chinezești, aduse de el de la Moscova. 
— Împăratul mi-a poruncit să nu suflu niciun cuvânt despre 


ele, că-mi pierd capul. 

Milescu închise bine ușile; dărui iezuitului o blană de samur și 
acesta șopti: 

— Ca să-l slujesc pe ţar, îmi pun viaţa în primejdie... Şi-i citi 
tălmăcirea scrisorii. Din cuprinsul ei, Milescu se încredința că 
bogdihan se adresa ţarului ca un stăpân supusului său: 
„Împăratul către ţarul alb; Danilo al tău ne-a trimis o cerere 
spunând că tu cauţi prietenia noastră”... După ce-i învinue pe 
ruși că l-au primit pe Gantimur și că pradă ţinutul Amurului, 
urmează tot așa de poruncitor, de jignitor: ...„iar dacă acum 
dorești să trăești în pace cu noi, trimite-ne pe Gantimur 
îndărăt”. Era iscălită: „al noulea an (1670) al stăpânitorului lumii 
Kan-Si, luna a cincea, ziua a treia”. A doua scrisoare era scrisă 
tot așa de trufaș. În ea, darurile trimise de ţar erau numite 
„tribut”. 

Pe Milescu îl mistuia mirarea și furia. Îi venea să-și zvârle 
cușma pe fereastră de furie. În fapt, astea-i spulberau de istov 
toate gândurile lui mari, înalte, întru închegarea prieteniei și 
înveșnicirea păcii între poporul rus și uriașul popor chinez. 

— Ah, dacă știam chinezește, aflam acestea de la Moscova și 
primeam povață cum să mă port!... Dar așa, iată-mă-s fără 
sfătuitor, la opt mii de verste depărtare. 

— Nu fii prea mâhnit. Așa obișnuește împăratul Chinei să scrie 
tuturor ţărilor și cu niciun preţ nu vrea să schimbe acest obicei. 

— Nu vrea?... Ei bine, părinte Verbiest, de aceea sânt eu aici. 
De aceea vor mai veni și alţii de la Moscova, după mine: ca să 
spargem acest obicei! 

Zilele se scurgeau fierbinţi și înfrigurate în același timp. 
Neguţătorii și oamenii ambasadei cereau mereu libertate, să 
poată vinde mărfurile, să poată cerceta orașul, să cumpere 
mărfuri chinezești. 

În acele zile au venit la Pekin și vreo 400 de buharieni cu 
mărfuri, cu 2500 cai și cu 100 de sclavi. Vindeau caii cu 70-80 
de lani bucata, iar robii cu 100 de lani. 

Milescu nota indignat în caietul lui: „Buharienii au voie să 
hălăduiască după voie prin oraș, iar nouă ni se face „cinstea” de 
a ne ţine închiși aici”... 


Cu toate că mărfurile rusești erau mult mai ieftine și mai bune 
decât ale buharienilor, totuși Askaniama mârâia că-s prea 
scumpe. 

Stând de vorbă cu un buhariot din Darkan, Spătarul află și își 
însemnă drumurile și distanţa din Buharia până la Pekin, 
socotită în zile de mers. 

Dar când află că un buhariot e musafirul lui Milescu, Ma-La 
trimise după dânsul, poftindu-l să plece. Scorni că locuește afară 
din oraș și trebuie să ajungă la gazdă înainte de a se înnopta. 

— Vai, ce bănuitori sânt marii dregători kitaiţi! se înfurie 
Veniukov, care-l adusese pe buhariot și era bucuros că află 
noutăţi. Îngrozitori! 

În aceste zile, ca să cunoască și mai bine China, Milescu 
începu să tălmăcească în rusește cartea lui Martini „De bello 
tartarico”. 

Erau semne tot mai vădite că șederea soliei la Pekin se 
apropia de sfârșit. Milescu și oamenii lui se pregăteau pentru 
plecare. Alikhamba, Askaniama și Alikhakhava sosiră la 6 iulie, 
toţi trei deodată, la palatul solilor. Aduceau răspunsul la cele 
douăsprezece puncte, temeiul înțelegerii între Rusia și China, 
propuse de ţarul Alexei Mihailovici. Îl întrebară pe Milescu 
asupra prizonierilor și-i cerură să precizeze despre care 
prizonieri era vorba: despre cei de război, ori despre cei fugiţi? 
Și cum să fie predaţi: cu răscumpărare, ori fără? 

Milescu făgădui în numele ţarului să înapoieze orice prins 
chinez care s-ar afla pe pământul Rusiei. Această făgăduială 
răspicată îi încurcă strașnic pe demnitarii chinezi. Discutând în 
continuare, ar fi urmat să ajungă la o înţelegere. Și nu vroiau 
asta. Începură a bate laturile. Îşi schimbară planurile. Spuseră 
că n-au vrut decât să lămurească chestiunea, înainte de a da un 
răspuns hotărât. Și spre mirarea lui Milescu, se pregătiră de 
plecare. 

— Folosesc împrejurarea că vă aflaţi amândoi de faţă, cinstiţi 
dregători, și vă rog să nu ne mai ţineţi sechestrați aici, interveni 
Spătarul. Că nu știu ce să mai cred: când vă întreb pe câte unul 
răspundeţi fiecare că asta-i treaba celuilalt. 

Cei doi demnitari râseră subţire! și cătară ponciș unul la altul; 


Askaniama își flutură încet evantaiul. 

— Pentru aceasta, cinstite sol, trebuie să grăim cu măria-sa 
împăratul. Și nu putem vorbi despre un lucru neînsemnat ca 
acesta, înainte de a fi lămurit, de a fi terminat lucrările 
importante. 

— Cum adică? E un lucru neînsemnat că noi, solii Rusiei, stăm 
închiși aici, în timp ce niște simpli neguțători buharieni umblă 
prin Pekin după voie și-și vând cum vor și cui vor mărfurile și 
sclavii? Aţi pregătit un complot împotriva noastră! 

Plecară după obicei fără a răspunde. Era vădit că fugeau: nu 
vroiau să trateze. Le era teamă să nu ajungă la o înțelegere. 

Verbiest se întoarse, însă, arătând că chestiunea prizonierilor 
este osebit de ascuţită. Vanii sânt cumplit de bănuitori. Se 
gândesc întâi și întâi la Gantimur. Apoi în China sânt puţini 
prizonieri ruși adevărați. Cei mai mulţi - niște fugari și trădători. 
Mai ales o samă de cazaci fugiți din Albazin. Bogdihan i-a primit, 
i-a însurat și le-a dat slujbe în oștire. Mulţi dintre ei învaţă acum 
pe ostașii împăratului să lupte cu muscheta, călare și pe jos. 

— Am citit acest lucru și într-o scrisoare trimisă la Tobolsk de 
către unul din acești cazaci către fratele său, spuse Milescu. 

— Eu îi cunosc, cinstite Spafarii, adăugă Verbiest. Vin la 
biserica iezuită. Le sânt oarecum duhovnic. 

— Printre ei este și un tătar care a răspândit minciuna că ţarul 
plătește tribut hanului Crimeii. 

— Da. Și uite ici o hartă a Siberiei, cu cetăţile și cu numărul 
oamenilor aflați în fiecare. Acești fugari adus-au asemenea știri. 

— Nişte nemernici! clocoti Spătarul. 

— Dar acum se căesc mult. Tremură de spaimă că împăratul îi 
va preda domniei-tale. Eu, așa cum m-au implorat, te rog dacă-i 
primești, să-i primești cu tot, cu familii. 

— Aflat-am de la oamenii mei că de mult dau târcoale 
palatului unde sântem găzduițţi. 

— Da, dar nu pot intra. Sânt urmăriţi și n-au chip a vorbi cu 
rușii. 

— Ticăloși ca aceștia nu merită îndurare, chiar dacă varsă 
amare lacrimi de căinţă. 

Verbiest îl prețuia pe Milescu pentru inima lui cinstită, pentru 
cultura lui și pentru dibăcia de diplomat și de aceea îi destăinuia 
multe lucruri, dovedindu-i prietenie. La rându-i, Milescu credea 
că l-a câștigat pe iezuit pentru cauza Rusiei. De aceea cuteză să 


încerce prin el legătură de-a-dreptul cu bogdihan, peste capul 
vanilor și al dregătorilor. 

— Văd că audienta particulară se tot amână. Mi-i teamă că 
mă amăgesc și vor să mă scoată din Pekin fără nicio izbândă. 

Verbiest îi arătă că, în fapt, Kan-Si nu mai are puterea pe care 
a avut-o părintele său. Că manciurienii se topesc, încetul cu 
încetul, în aluatul vâscos al nobilimii chineze, cum s-ar pierde o 
turmă de berbeci într-o mocirlă. 

— Nu-i unește decât teama de răscoala poporului. 
Manciurienii au înţeles că nobilimea chineză este mult mai cultă 
decât ei, iar cultura chineză stăpânește Asia. Kan-Si a înțeles un 
lucru însemnat: dacă vrea să stăpânească Asia, trebuie să 
îmbrace și straiele, și datinile, și politica, și filosofia mandarinilor 
chinezi. 

După ce Milescu îi mai aduse unele daruri, Verbiest făgădui 
să-l ajute, cu toate că nu prevedea cine știe ce izbândă. 

Pentru 8 iulie, Alikhamba hotărî la Li-Pu, despărțământul 
treburilor din afară din Pekin, un prânz în cinstea lui Ni-ko-lai, 
solul ţarului alb. 

Milescu a mers însoţit de dvorenii moscoviți, de secretari, de 
feciorii de boier și de cazaci. L-a întâmpinat Askaniama, 
îmbrăcat în bogate straie aurite și înconjurat de mulţi zagurkei. 
Arătă oaspeţilor locul în fața palatului împărătesc, unde trebuiau 
să se închine. Solii se închinară, îngenunchind pe covorașe. 

După asta pătrunseră în sala oaspeţilor și se rânduiră la 
mese. Mâncară pâine, friptură de gâscă, de purcel de lapte și de 
berbec, legume, fructe, zaharicale, cvas din lapte de iapă, 
tarasun, adică vin de orez, pe care chinezii îl beau cald. 
Mâncările plăcură cazacilor, dar băuturile nu. 

La sfârșitul mesei vorbiră îndelung despre treburile soliei și 
despre îndeletniciri... negoţ. Binevoitor, Ma-La îi încredință pe 
ruși că pot cumpăra din Pekin orice fel de mărfuri, afară de 
mătasă galbenă; asemenea țesătură o poartă numai împăratul - 
altora nu-i îngăduită. 

Ziua părea rodnică pentru solie, iar înalții dregători parcă-și 
schimbaseră cu totul purtarea faţă de solie. 

Dar în zilele următoare ploile și noroiul împiedicară pe 


neguţători să vină la palatul solilor. Când Milescu îl rugă pe 
Askaniama să-i lase și pe buharieni să cumpere, pe faţă el 
făgădui învoirea, dar într-ascuns porunci tocmai dimpotrivă: 

— Să nu-i prind pe-aici că le rup picioarele și-i atârn în 
ștreang! 

Și ca să-i sperie, porunci chiar să fie bătuţi doi neguţători și 
un tălmaci care cumparaseră mărfuri multe și plătiseră cinstit. 

Faţă de Milescu arăta obraz zugrăvit cu surâs și bunăvoință; 
era deosebit de grijuliu. 

— Cum merge vânzarea mărfurilor? întrebă el, zâmbind pe 
marginea evantaiului. 

— Merge prost, cinstite Askaniama! Tălmacii s-au înţeles cu 
cumpărătorii și ne înșală. lar oamenii domniei-tale, din porunca 
domniei-tale bat și alungă pe toţi neguțătorii cinstiţi. 

— Nu se poate! Am pedepsit pe niște tâlhari care vă jefuiau. 
Cumpărătorii cei mai de nădejde sânt vanii. Vanii nu săvârșesc 
niciun fel de lucruri necinstite!... se supără și se-ntristă făţarnic 
Ma-La. Chemă zagurkeii și, în faţa lui Milescu, le porunci strașnic 
să lase pe buharioți și pe oricine să cumpere mărfuri rusești. 

Milescu îi mulțumi. Totuși, și după asta, buharioţii n-au putut 
cumpăra sau vinde rușilor decât pe furiș, mituind străjile. 
Fățărnicia marelui dregător n-avea mărgini. 

Intervenţia lui Verb iest pe lângă bogdihan avu urmări 
însemnate asupra soliei. Câteva zile vanii kitaiţi arătară iarăși 
mult interes pentru solia rusă. Trei dintre cei mai mari cămătari 
din Pekin cerură rușilor ruble, să le vadă, să le prețţuiască. Un 
Kolai îl rugă pe Milescu să-i împrumute spada cu teaca aurită, ca 
s-o arate unor prieteni. Alţii îl rugară să le împrumute o carte 
rusă cu gravuri frumoase. La rândul lor aduseră multe lucruri de 
mare preț, podoabe și scule, cum nu mai văzuse Milescu, atât 
de meșteșugit cizelate. Vanii vorbeau cu legiuită mândrie 
despre arta chinezi. 

Solii se bucurau mult de asemenea atenţie; mai cu samă că 
nu era vorba numai de mărfuri și de câștig, ci și de cunoașterea 
celor două popoare. Unii izbutiră chiar să schimbe unele scule și 
podoabe, cu scule și podoabe aduse de la Moscova. 

Verbiest spunea că bogdihan a poruncit să se deschidă porțile 


soliei. Dar Askaniama tot nu îngădui rușilor să umble slobozi prin 
oraș. Milescu ar fi protestat, dar se temea să nu-l descopere pe 
iezuit că lucrează pentru solia rusă, peste capul vanilor și al 
dregătorilor. 

În ziua următoare se înfăţișară câţiva curteni, cu doi pictori: 

— Măritul împărat te roagă să îngădui acestor pictori să-ţi 
facă portretul, Ni-ko-lai. Un portret în picioare, în straiul 
strălucitor de ceremonie, brodat cu fir de aur, cu cușma, cu 
sabia și buzduganul, a să cum ai fost îmbrăcat la ceremonia de 
audienţă. 

— E prea cald, și-i greu să mă îmbrac cu strai blănit pe 
vremea asta, se codi Spătarul. Curtenii stăruiră mult: Dacă 
împăratul a dorit să aibă portretul solului, asta-i o deosebită 
cinste, care nu s-a făcut prea multora. 

Pictorii kitaiţi se dovediră foarte iscusiţi; lucrau cu mare 
îndemânare și repeziciune. Pe hârtia scumpă, mătăsoasă, 
înflorea din linii subţirele chipul Spătarului. Terminară portretul 
într-o singură zi. Milescu îl răsplăti cu câteva blăni de samur. 
Pictorii veniră și a doua zi; Milescu poză îmbrăcat în caftan, cu 
cușma împodobită cu o agrafă din pietre scumpe. Când pictorii 
lucrau, iar Spătarul îi întreba prin Kan-kukai felurite lucruri 
despre pictura chineză, despre deosebitul lor meșteșug de a 
desena animalele și florile, la porțile palatului izbucni o ceartă 
aprigă și o mare bătaie între cazaci și străjeri. 

Ce se întâmplase? 

Văzând că nu li se îngădue să iasă în oraș, toți cazacii își 
deschiseră drumul cu pumnii, dovedind că știu să și bată 
zdravăn, nu numai să cânte, să joace, să înoate și să se plimbe, 
ținându-se de după gât cu oameni din norod. 

Askaniama se ivi îndată, spumegând de furie și strigând 
împotriva cazacilor: 

— Cum de-au îndrăznit să bată străjile așa de cumplit? Unde 
se trezesc? Pe Amur? Incă n-au aflat că-s oaspeţi în capitala 
celei mai mari împărăţii din lume? 

— Cinstite Askaniama, eu, ca ocârmuitor, nu admit și regret 
pozna cazacilor mei. Dar îi înţeleg și spun că erau îndreptăţiţi să 
se poarte așa. Ce să facă dacă domnia-ta ai uitat că venit-am ca 
soli ai unei împărăţii tot așa de mare ca China și că, venind, 
adus-am glas de pace? întrebă Milescu. Ai uitat, și ne ţii aici 
închiși, ca-n robia Babilonului. Cazacii noștri sânt oameni 


slobozi! Nu pot îndura silnicia. 

Vorbirea cu Askaniama se înăspri grozav, schimbându-se într- 
o ceartă aprinsă, cea mai aprinsă din multele ciocniri iscate între 
dânșii, în această jumătate de an de când se aflau, se târguiau 
și se hărțuiau împreună. Trei tălmaci nu mai răzbeau să 
tălmăcească atâta potop de cuvinte și atâta mânie. 

— N-o să ne schimbăm noi obiceiurile pentru voi! strigă Ma- 
La. 

— Va trebui să le schimbaţi, dacă vă este dragă viața și 
pacea! Că înţepenirea asta a început să miroasă a hoit. Și dacă 
nu vă schimbaţi singuri, vă va schimba norodul. 

— Ce amesteci norodul aici? 

— Nu-i amestec eu; se amestecă singur, că-i dreptul lui. 

Inverșuneala dintre cei doi dregători sporea mereu. Și dacă 
uneori se mai potolea, era doar ca și mai aprig să se aprindă. lar 
pricini de sfadă se strânseseră destule: unui cneaz mongol, 
născut într-un ţinut rusesc, kitaiţii cei mari îi iau, pe nedrept, 
tribut; niște neguțători ruși, chiar zilele acestea, au fost azvârliți 
peste hotare și mărfurile jefuite; făgăduește Askaniama libertate 
prizonierilor și n-o îndeplinește; făgăduește slobozenie întru 
vânzarea mărfurilor aduse de chervanul soliei și, în fapt, bate și 
gonește pe toți neguţătorii cinstiți; împăratul poruncește ca solii 
să fie slobozi a umbla prin Pekin și Askaniama îi calcă porunca; 
nu dă răspuns hotărât la temeiul înțelegerii; o duce numai într-o 
curtenie făţarnică și nimic nu hotărăște în legătură cu pacea. 

— Dacă-mi spuneai de pe Naun că ne vei pune în asemenea 
nelegiute împrejurări, nu făceam un pas pe pământ kitiaicesc. 

Izbit de măciuca învinuirilor drepte, Askaniama plecă înfrânt și 
supărat. 

Milescu înțelegea că l-a biruit după cum își făcea vânt cu 
evantaiul: nervos, pufnind mânie nevolnică. 

Grișa Hlib, auzind o parte din sfadă, încuviinţă: 

— Bine-ai făcut, Neculai Gavrilovici, că i-ai zis câteva bune. Și 
moș Li lui-lin e de părere că se poartă rău, foarte rău cu noi. Ne- 
ndeamnă chiar să nu ne lăsăm. Să nu creadă dumnealui, marele 
dregător kitait, că se joacă, așa, cu noi! 

Milescu gândea că, după asemenea zavrac, cel puţin câteva 
zile Askaniama nu va mai călca pe la palatul soliei. 

Dar, după două ceasuri, Ma-La se-ntoarse foarte mișcat și 
zorit. ÎI însoțea Verbiest. 


— Măritul împărat vrea să vadă cum înoată oamenii domniei- 
tale. A auzit de faima lor. 

Era foarte blajin, binevoitor, mieros și bucuros că Milescu 
primește să împlinească dorinţa lui bogdihan. 

Înţelegând că aci a lucrat bine Verbiest, Milescu alese patru 
cazaci, în frunte cu Grișa Hlib, cel crescut pe Don și Volga. Ma-La 
îi rugă mult să nu cate a-l vedea pe împărat. Asta nu-i îngăduit 
muritorilor de rând. Cine cutează să privească spre sfânta fiinţă 
a împăratului, moartea îl așteaptă. 

— Las” pe noi! râse Grișa. Orbi și muţi sântem... 

Askaniama însuși i-a dus pe cazaci în afară de oraș, la un lac 
mare, deosebit de limpede și de frumos. Au descălecat și au 
lăsat caii pe mal, să pască. Mulţi vani în bărci poleite erau 
strânși într-o parte a lacului. Grișa înţelese că-i o mare serbare a 
înotului și a întrecerilor cu barca. Alexe le tălmăci: 

— Împăratul cere să vă întreceţi cu înotătorii kitaiţi. 

— Dacă-i poruncă și dacă știu să înoate bine, ne întrecem! 

Kun-Si privea dintr-un chioșc de pe malul lacului, de după 
perdele de mătasă, ca să nu fie văzut. Înotară întâi kitaiţii, apoi 
rușii. Și tot așa pe rând se scufundară sub apă. Se întrecură în 
grupuri. Apoi câte unul - cei mai buni. Cazacii i-au biruit pe toţi 
înotătorii kitaiţi, și la înot, și la scufundat sub apă. 

Așa cum era porunca, s-au prefăcut a nu-l vedea pe bogdihan, 
cu toate că au înotat până foarte aproape de chioșcul unde se 
afla. 

Kan-Si i-a lăudat pe ruși și le-a trimis daruri preţioase. 

În acea zi a venit la palatul solilor Tarkhan-Lama, aflat în 
Pekin cu chervanul de negustori buharieni, și a adus pe Feodor 
Pavlovici Andreevici, boier din Smolensk. Acesta făcuse parte 
din regimentul colonelului Denisov și, ca cincisprezece ani în 
urmă, fusese luat prizonier de către poloni, în lupta de la Poloţk; 
polonii l-au vândut tătarilor, iar tătarii l-au dat rob calmucilor și 
de la calmuci a ajuns la buharieni. Se rugă mult, plângând, să-l 
răscumpere Spătarul și să-l ducă în Rusia. 

Povestea lui Andreevici mișcă mult solia rusă. Toţi cerură să 
fie răscumpărat. 

— Învăţând singur ce-i robia la atâtea neamuri - spuse unul 
dintre cazaci - și gustând iar slobozenia, poate-o slobozi și el 
acum ţăranii ce-i va fi avut pe moșiile de la Smolensk. 

Verbiest se apropie de Spătar și-i șopti: 

— Solia se apropie de sfârșit. Fii gata în orice moment, 
adăugă el. Ca să pună mâna pe mărfurile nevândute, dregătorii 
chinezi obișnuesc să concedieze soliile prin surprindere. 

— Cu ce se alege Rusia din această solie? Am pierdut vremea 
în zadar... 

— Nu, prietene Neculai, ai săvârșit aici la Pekin isprăvi de 
samă, de neuitat. Întâi și întâi ai ajutat mult lupta pentru înnoiri 
ce se urzește cam firav, e drept, dar se urzește totuși și aici în 
China. Al doilea: eu tot nădăjduesc că împăratul te va primi în 
audiență particulară. Și chiar dacă nu ai izbândă deplină întru 
cele politice și neguţătorești, tot ai strâns mare bogăţie de 
învățături despre această ţară uriașă, cu atâtea ciudăţenii. In 
viitor aceste învățături vor rodi într-o izbândă diplomatică mai 
deplină. 

Vorbiră mai departe, cu noi amănunte despre viaţa din China 
și despre dorinţa lui Verbiest de a se întoarce în Europa și a intra 
în slujba ţarului. 

— Mult ţi-aș fi îndatorat, prietene al meu, dacă m-ai ajuta să 
mă mântui din acest surghiun și să vin la Moscova. 

Milescu îi făgădui sprijin, din toată inima. Și în legătură cu 
aceasta, îl rugă pe Verbiest să-i găsească pentru ţar un giuvaer 
de mare preț. După socotelile lui Favorov, solia strânsese ceva 
bani, cu toate că vânzarea mărfurilor fusese gâtuită de marii 
dregători. lezuitul cunoștea un van care avea un rubin mare, cu 
învăpăieri nemaipomenit de frumoase. 

— După câte știu, urmărește să-l vândă... Și în legătură cu 
drumul pe care l-ai deschis domnia-ta, mă gândesc să scriu la 
Roma ca misionarii iezuiți să nu mai vină în China pe mare, că-i 
lovesc piraţii englezi, ci să treacă prin Rusia și prin Siberia, pe 
drumul deschis de domnia-ta. Astfel se va bătători, se va 
orândui mai bine și va ajunge șleau slobod, legând Europa cu 
capătul de răsărit al Asiei. 

Neguţătorii ruși și o parte dintre dvoreni îl îndemnau pe 
Milescu să sfârșească mai repede tratativele, să primească 
toate condiţiile puse de dregătorii chinezi: 

— Să fim odată slobozi, să ne vindem toate mărfurile și să 
cumpărăm maătăsuri. Că au kitaiţii niște matăsuri... 


— Nici nu face să mai pierdem vremea aici, cheltuind cu 
mâncarea, pentru noi și pentru slugi. 

— N-ai să desfereci domnia-ta, Neculai Gavrilovici, porţile 
zidurilor chinezești. Așa vrea bogdihan și boierii lui, așa fac: 
după datină și tipic! 

— Nu li-s dragi străinii și pace! lar dragoste cu sila... 

Milescu înclina să le dea dreptate. Și Verbiest povăţuia să se 
gătească de plecare. Se sfătui și cu secretarii. Grăbi pregătirile 
pentru plecare și mai cu samă grăbi desfacerea mărfurilor din 
lăzile ţarului. 

Dar, dintr-odată, căzu veste nouă: Verbiest și Grimaldi veniră, 
într-un suflet, să-l înștiințeze pe Milescu că marele împărat Kan- 
Si a hotărât, în chip cu totul neobișnuit, să poftească la masă pe 
ambasadorul ţarului. 

— De patruzeci și cinci de ani sânt în China - se minună 
Grimaldi - am trăit și sub dinastia Min, am slujit trei împărați, 
dar n-am auzit ca dregătorii și împărații Chinei să arate vreunei 
ambasade atâta cinste. Ai obţinut într-adevăr o mare victorie 
diplomatică. Întru slava ţarului Rusiei, Kan-Si izvodește un nou 
obicei: dă o masă pentru un ambasador. Mare biruință! Nu 
numai pentru Rusia, ci pentru întreaga Europă. Solii ce vor veni 
de aici înainte vor folosi acest precedent. Și, trebuie s-o 
spunem, fără modestie, avem și noi un merit aici. Mai ales 
părintele Ferdinand, care a grăit în fața împăratului mult bine și 
cu multe laude despre domnia-ta. 

Și iezuiţii se străduiau din răsputeri să dea solului cât mai 
multe sfaturi privitoare la ceremonia care va avea loc, să nu se 
săvârșească vreo greșeală. 

Vestea asta făcu să tresalte inimile solilor Rusiei. 

Cu vreo trei ceasuri înainte de a pleca la masa împărătească, 
în ziua de 8 iunie, la porţile palatului solilor se iviră numeroși 
slujitori ai lui bogdihan. Ei îl călăuziră pe Spătarul Milescu și pe 
soții lui la palatul împărătesc. Trecură prin aceleași porți și 
aceleași săli prin care trecuseră și la prima audienţă. Străbătură 


o terasă de unde Milescu zări, în fugă, minunata priveliște a 
grădinilor împărătești, cu chioșcuri, pagode, havuzuri, pârâiașe, 
poduri, alei pavate cu lespezi, mărginite de copăcei tușinaţi, de 
straturi cu flori în zeci de culori, cum numai în vis visează omul. 

Când ajunseră în sala unde se afla împăratul, Alikhamba îi 
pofti pe oaspeţi să se închine. Milescu se închină după rânduiala 
kitaită: acum venea el, într-o audienţă particulară, nu în numele 
tarului, și deci se putea pleca de nouă ori cu fruntea până la 
lespezile de marmoră. După asta Alikhamba îl conduse în fața 
tronului. În sală erau peste trei sute de mandarini, îmbrăcaţi în 
straie de mătasă, cu păsări mari de aur cusute în faţă și în 
spate. In sală stăpânea un foșnet ușor, parcă sute de păsări cu 
pene moi ar fi fâlfâit din aripi: vanii se fereau de căldură, 
făcându-și vânt cu evantaiuri mari din pene de păun ori de struţ. 
Lia dreapta lui Kan-Si ședeau Kolaii. În spate, oșteni cu arcuri și 
lănci împodobite cu cozi de cal, colorate și cu piei de tigru. 

După ce se închină iar, solul se așeză jos. Curtenii, preotul 
Petru, feciorii de boieri, grămăticii fură invitaţi să se așeze în 
urma Spătarului, formând două cercuri. Alikhamba stătu alături 
de ambasador, pe aceeași pernă de mătasă. Până la masa 
împăratului Kan-Si erau cam cincizeci de picioare. 

Impăratul era îmbrăcat într-o levită azurie, peste care purta o 
mantie neagră brodată cu aur. Pe cap avea o tichie împodobită 
cu un diamant de mărimea unei nuci. În jurul gâtului avea o 
salbă de perle neobișnuit de mari și de strălucitoare. 

Vorbirea lui Milescu Spătarul cu Elke-taifin decurse în chip 
foarte ciudat. La început, bogdihan făcu semn primului Kolai; 
acesta chemă la rându-i pe cei doi iezuiți. Aceștia alergară, în 
vârful picioarelor, până aproape de tron și căzură în genunchi în 
fața împăratului. Acesta le spuse ceva, încetișor, aproape în 
șoaptă. După ce ascultară spusele lui bogdihan, cei trei 
dregători se ridicară și alergară, pe vârfuri, cu pas mărunt, până 
la ambasadorul Rusiei. Se așezară în genunchi lângă el și 
tălmăciră cuvintele împăratului. 

— Marele stăpânilor al întregului imperiu chinez, împăratul, 
întreabă dacă măria-sa, stăpânitorul tuturor rușilor, se află în 
deplină sănătate. 

Inima Milescului zvâcni să spargă pieptul. De mult aștepta 
clipa asta. Și în frumoasa limbă rusă răspunse: 

— Din mila lui Dumnezeu, strălucitul nostru stăpânitor, ţar și 


mare cneaz, Alexei Mihailovici, ocârmuitor al tuturor Rusiilor, 
Mare, Mică și Albă, cneaz al Moscovei, când plecat-am din 
cetatea de scaun, era deplin sănătos și domnea fericit. Slăvitul 
tar dorește ca măria-ta, stăpân al marei împărăţii chineze, ca 
scump vecin al său și prieten, să domnești ani mulţi și fericiţi. 

Glasul lui Neculai Milescu Spătarul răsună între zidurile înalte, 
sub bolți și printre coloane, sub care nici când până atunci 
nimeni încă nu rostise, în rusește, numele Rusiei. Își tălmăci el 
însuși spusele în latinește. Cei trei demnitari duseră, fuga, 
răspunsul spre tron, căzură iar în genunchi, tălmăciră vorbele 
solului, ascultară iar cuvântul împăratului și se întoarseră cu 
același treapăd mărunt spre Milescu: 

— Măritul împărat pune trei întrebări: ce vârstă are ţarul? Cât 
e de înalt? Și de când domnește? 

— Măria-sa are cincizeci de ani, e înalt și e împodobit cu 
frumoase calităţi; domnește de treizeci de ani, răspunse Milescu 
cu firească mândrie și demnitate. 

Cei trei ţopăiră cu răspunsurile până lângă tron și iar veniră 
spre Spătar, cu alte întrebări: 

— Măria-sa vrea să știe câți ani are solul. Măritul împărat a 
auzit, cinstite sol, că ești om învăţat. Dorește a ști dacă ai 
studiat filosofia, matematicile și astronomia. 

Neculai Milescu răspunse că are patruzeci de ani. lar cât 
privește studiile, poate mărturisi Askaniama și Ferdinand 
Verbiest cu care a grăit și a sfătuit despre multe lucruri de 
știință și de filosofie. A învăţat la școli europene toate științele; 
cunoaște și astronomia și a călătorit mult prin lume. 

Răspundea bucuros, fericit, fără a privi cum vanii și dregătorii 
din jur căscau gurile de uimire. 

După această convorbire, destul de ciudată pentru solii ruși, 
dar osebit de solemnă și de plină de slavă, începu ospățul. 
Mâncărurile erau aduse pe măsuţe anume, pentru fiecare 
oaspete mai de rang. Curtenii kitaiţi se așezară câte trei la o 
masa, iar rușii câte doi. Inainte de a începe masa se închinară 
iar spre pământ. Kan-Si trimise solului Ni-ko-lai piersici și dulciuri 
pe două talere de aur. Când împăratul îl chemă pe Askaniama, 
care, împreună cu iezuiţii, sta la masă într-o sală alăturată, 
acesta sosi alergând și se aruncă în genunchi în faţa tronului. 
Kan-Si grăi îndelung cu dânsul. După asta, zâmbind, bogdihan 
mai trimise lui Milescu un harbuz, tăiat tot pe un taler de aur. 


Masa a durat cam o oră. Alikhamba îl învăţă pe Spătar cum să 
mulțumească împăratului pentru deosebita cinste pe care i-o 
arăta, poftindu-l cu mâncări și fructe din masa lui. Solul își 
împlini bucuros si cu artă această datorie de cinste. 

În tot timpul mesei, în faţa tronului, într-o căţue mare de 
argint au ars felurite miresme îmbătătoare. Vinul, asemănător 
vinului de Rin, era turnat în cupe mari din argint, aurite și 
minunat sculptate, cu flori, struguri și dragoni. Din porunca 
împăratului, întâia cupă fu închinată către sol, în cinstea Rusiei. 
Neculai Milescu Spătarul răspunse, în picioare, după obiceiul 
rus, ridicând cupa cu stânga, apoi cu dreapta, făcând o 
plecăciune largă, spre lespezile de marmoră. Alikhamba turnă el 
însuși vinul în cupe aurite pentru însoțitorii soliei. Așa era 
porunca împăratului. Vanii se supuneau, zâmbind subţire și cum 
nu se află mai binevoitori. 

La sfârșit, slujitorii aduseră ceai în cești galbene de lemn. 

După ceai, se despărţiră salutându-se cu multă cinste și 
prietenie. 

Într-acest chip decurse în ziua de 19 iunie 1676 cel mai 
glorios moment al soliei lui Neculai Milescu Spătarul la Pekin. 

Dar în aceeași zi, spre sară, la palatul solilor se înfăţișă 
Askaniama, cu mai mulţi slujitori. Era încruntat și vânăt. Bătea 
mărunt din evantai: 

— Măritul împărat, aflând cât de obraznici sânt unii dintre 
oamenii domniei-tale, cum bat străjile, fug din palat, răscolesc 
orașul, se plimbă în afară de oraș, fără străji sau însoțitori, ne-a 
poruncit să te înștiințăm că, în curând, veți fi concediați. 

Milescu se tulbură o clipă: 

— Mă miră asemenea cuvântare, la câteva ceasuri după 
călduroasa primire și după ospăţul prietenesc din palatul 
împărătesc. 

— Trebuie s-o spun, Ni-k-o-lai: oamenii domniei-tale răscolesc 
mahalalele  Pekinului. Spionează. Samănă idei barbare în 
capetele prostimii. Îi caină pe cei săraci și mișei, ca și cum ar fi 
gata să le ia apărarea ori să-i ațâțe împotriva noastră, a celor 
care stăpânim de milenii și vom stăpâni China în vecii vecilor... 

— Dar, cinstite Askaniama, jur că prietenii mei, cazacii, nu fac 


niciun rău nimănui. Nu iscodesc nimica. Ci doar se plimbă. 
Plimbarea li-i trebuitoare pentru că, stând atât de mult închiși 
aici, între ziduri, și-au șubrezit sănătatea. lar dacă stau de vorbă 
cu kitaiţii pe uliţi, o fac pentru că li-i inima caldă, iubesc oamenii 
și se-nduioșează de soarta lor. O fac pentru că vor să cunoască 
tara și poporul. Rușii iubesc mult poporul chinez, cinstiţi 
dregători. Însumi m-am îndrăgit de firea și inima, de cultura și 
arta kitaită. Și-am să-nvăţ chineza, să vă înțeleg și mai bine și 
să devin cel mai harnic mijlocitor al prieteniei dintre ruși și 
chinezi. 

Când i se tălmăceau asemenea cuvinte, Askaniama uita să 
mai clatine evantaiul. Nu mai auzise om glăsuind într-acest chip. 
Și mult i se muia inima. 

— Dacă am fi venit să spionam, apoi să știi că n-am folosi 
această cale, în văzul tuturor. Când veţi veni la noi, la Moscova, 
nimeni nu vă va împiedica să vă plimbaţi oricât veţi dori. Nimeni 
nu va spune că sânteţi iscoade. Ci, dimpotrivă, chiar noi vă vom 
călăuzi să vedeţi cât mai multe din Rusia, ca să ne înţelegeţi și 
să ne iubiţi. Și-acum vă-ntreb, cinstiți dregători, de ce vreți să 
ne trimiteţi cu nepusă masă, îndărăt. Am venit aici pentru 
tratative de pace și prietenie și nu mi-aţi dat încă răspuns la 
cele douăsprezece puncte din temeiul nostru. Am venit aici 
pentru legături de negoț și n-am statornicit încă drumurile de 
străbătut spre Moscova. Mai avem multe mărfuri de vândut și n- 
am cumpărat aproape nimica. Unde ţi-s făgăduielile, cinstite 
Askaniama? Oare n-ai spus domnia-ta la Naun și de la Naun la 
Pekin că lupta-vei din răsputeri să apropii China de Rusia? Ce s- 
a întâmplat de te-ai schimbat la față, că nu te mai cunosc și 
nouă ne cauţi pricini, născocești prilejuri de sfadă, în loc să te 
apropii de noi cu inimă deschisă și caldă? Am venit aici pentru 
că ne-aţi chemat. Am venit în grabă și vrem, cu adevărat, 
prietenie și pace cu China. Dar află, cinstite Askaniama, că nu 
cerșim prietenie. Noi avem destulă putere să ne apărăm și 
hotarele, și pacea. Și dacă aici la Pekin, solia Rusiei supără pe 
careva din cei mari, sântem gata să îndeplinim porunca 
împăratului. 

— Nu-i vinovat împăratul! sări Askaniama, cu un accent de 
sinceritate, copleșit de vorbirea Milescului. Ci numai vanii și 
dregătorii, adică... unii dintre dânșii, care nu-i văd cu ochi buni 
pe ruși. 


— Și se tem de ruși, a adăugat Verbiest mai târziu, când l-a 
vizitat singur pe Spătar. Deosebita cinste și stăruitoarea atenţie 
arătată domniei-tale de către Kan-Si a stârnit multă clevetire, 
prietene Neculai, multă spaimă și furtunoasă ură printre 
mandarinii cei mari. Nicicând nu s-a pomenit un împărat chinez 
să întrebe de sănătatea unui suveran ai lumii, ca despre un egal 
al său. Nicicând un împărat chinez n-a întrebat despre vârsta și 
studiile unui sol. Până acuma numai ambasadorii întrebau, în 
numele stăpânilor lor, de sănătatea împăratului chinez. În 
surdină, toți vanii și dregătorii cei mari îl învinuesc pe Kan-Si că, 
de dragul prieteniei cu Rusia, sparge datinile cele vechi și face 
altele noi. Așa că nu-i de mirare dacă, împotriva vrerii 
împăratului, peste capul lui și ca urmare tocmai a cinstei osebite 
ce ţi-a arătat-o împăratul, vanii și dregătorii te vor supune la 
umilinţe, te vor ponegri, vor zădărnici tratativele. Acum vanii se 
tem și mai tare ca nu cumva împăratul manciurian să se alieze 
cu ţarul împotriva lor. Dar să știi, prietene Spafarii: ai știrbit 
obiceiul cel străvechi din cartea Li-Ki, în legătură cu primirea 
solilor. Și acesta-i un merit de care va trebui să ţină sama 
viitoarele solii și istoria legăturilor Chinei cu celelalte ţări. 

Sfătuindu-se cu oamenii săi, Neculai Milescu luă toate 
măsurile ca să poată pleca oricând va fi nevoie. 

Neguțătorii însă murmurau și se împotriveau. După audiența 
și ospăţul din palatul împărătesc sporiseră cam prea mult 
nădejdile lor într-un negoţ bun. Boris Zotov îl învinui chiar pe 
Milescu de trufie și nepricepere: 

— Pierzi din mână o pasăre de aur. Adică pierdem cu toţii. De 
ce nu împlinești voia împăratului chinez? Ce te costă dacă ai să 
te pleci oleacă mai jos? De ce nu te pui bine cu înalții dregători? 
De ce te răstești la ei? Uiţi că aici sântem oaspeţi? 

Din umbră îl sprijinea și Constantin Grecianin: 

— Vrem să fim slobozi a cumpăra mărfuri kitaite! 

După multă stăruință pe lângă Askaniama și Alikhamba, 
Milescu obținu îngăduinţa pentru neguțători și cazaci de a ieși în 
oraș, dar numai câte douăzeci pe zi, cel mult. In urma acestei 
învoiri, ca să cunoască orașul, Milescu ieși deseori pe uliţi 
împreună cu cazacii. Ajutat de Kan-kukai, stătu de vorbă cu 


mulţi chinezi și cercetă grădinile, ulițele și chipul clădirilor din 
Pekin. Se întâlni chiar cu unii vani cu care se preumblă pe uliţi și 
cercetă orașul. 

Trimis de Verbiest, veni, în taină, la solie, mandarinul care 
avea de vânzare un rubin. Piatra prețioasă pe care o aducea era 
osebit de mare și de frumoasă. O lăuda, jurându-se că a avut 
zeci de mușterii, regi și împărați, din India, din Persia și chiar 
sultanul Turciei a vrut s-o cumpere; mult s-a ţinut s-o cumpere 
De asemenea solul Olandei, dar n-a avut opt mii de lani de 
argint cât preţuiește acel rubin. 

— Nu l-aș putea plăti - surâse Milescu socotind - nici cu leafa 
mea de pe două sute de ani. 

Spiridon își arătă toată iscusința întru cunoașterea pietrelor 
prețioase: rubinul era într-adevăr curat și de preţ cum nu sânt 
trei pe lume. Ci amintindu-și de moravurile neguțătorilor din 
Țarigrad care cer prețuri înzecite ca să se târguiască îndelung, 
Milescu s-a sfătuit cu Spiridon, în grecește. lar giuvaergiul grăi 
către mandarin: 

— Solia are nevoie de o piatră mare, limpede, frumoasă, nu 
de o pietricică de preţ îndoielnic, ca acest rubin. 

Chinezul care știa bine ce marfă are ramase cam năuc. 
Verbiest, înțelegând gândul prietenului său,  făgădui 
mandarinului că va duce el, mai departe, târguiala: 

— Dar trebuie să lași rubinul mult mai ieftin. 

In acele zile, Milescu trimise la neguțătorii buharieni să-l 
răscumpere pe Feodor Pavlovici Andreevici și pe alţi prizonieri 
ruși. 

Zilele treceau cu oarecare spor pentru solie. Milescu și 
Askaniama hotărâră câteva lucruri însemnate privitoare la 
drumul peste Siberia, la orașul Nercinsk și la cetatea Albazin. 

Dar la 28 iulie, Alikhamba însuși veni foarte turburat și se 
plânse lui Milescu împotriva cazacilor care au bătut iar străjile, 
au ieșit mai mult de douăzeci în oraș, într-o zi, și că, îndeobște, 
se plimbă cum li-i voia în tot Pekinul și chiar împrejurul zidurilor 
lui, scotocind și iscodind totul. 

— Dacă află împăratul, vă alungă imediat din China! Am 
poruncit să iasă doar câte douăzeci pe zi, iar acum nu le mai 
îngădui decât după ce se vor fi împăcat cu străjile. Altminteri, 
dacă-i prind prin oraș, îi socot iscoade dușmane și-i închid. 

— Voi pedepsi pe cei care au purtări proaste, îl liniști Spătarul. 


Dar, rogu-te, dă-le voie să cumpere arcuri și săbii. 

— Fără învoirea împăratului - se sperie Alikhamba - străinii nu 
pot cumpăra arme! Asta ar mai trebui acum... să vă și 
înarmăm... 

Împăcarea cu străjile i-a costat pe cazaci multe bacșișuri. 

La curtea din Pekin se fierbea ceva privitor la misiunea 
Spatarului Milescu. Asta se simţea. Dar nici iezuitul Ferdinand 
Verbiest, nici altul nu puteau afla lămurit despre ce urzeau vanii 
sfatului de taină și înalții dregători ai lui Kan-Si. Gândurile lor 
erau mult prea deosebite de ale rușilor, cu toate că păstrarea 
neștirbită a vechilor datini îi amintea lui Milescu de Milostavskii 
și de alţi boieri cu strat gros de rugină pe cugete. 

Dezbătând îndelung asupra celor douăsprezece puncte din 
propunerile ţarului Rusiei, vanii chinezi și dregătorii hotărâră 
între altele: cărțile scrise către ţar să aibă și o copie tălmăcită în 
latinește. Referitor la punctul 3, scriau: „cu toate că ţarul cel alb 
și-a trimis solul său și a adus bir, totuși numai după ce ţarul cel 
alb va trimite birul anual, fără încetare, numai atunci dregătorul 
însărcinat cu treburile din afară va înfățișa un raport 
împăratului, sfătuindu-se apoi cu toţii dacă trebuie să trimită la 
tarul alb un sol al nostru sau nu”; toate ţările din afară, când 
trimit solii ca să întrebe de sănătatea marelui împărat și ca să 
aducă plocon, pot cumpăra mărfuri și pot vinde mărfurile aduse, 
îndeobște, și nu se află nicio lege ori datină în temeiul căreia să 
fie opriţi ori supravegheați, (la punctul 4); „Dat fiindcă... nu se 
află nicio lege, niciun obicei care să îngădue a trimite oameni 
din ţara noastră în ţările dinafară, să facă acolo negoţ - despre 
aceasta nici nu se poate vorbi”; privitor la meșterii zidari, vanii 
și dregătorii hotărau că nu-i pot trimite în Rusia înainte ca ţarul 
alb să fi lămurit starea fugarilor. Şi începea să depene iară acea 
nesfârșită cerere de a-l preda pe Gantimur. 

În darea lor de samă către împărat, vanii îl învinuiau pe 
Milescu zicând că minte cu mare dibăcie, pretextând că nimeni 
în ţara lui n-a înțeles scrisoarea trimisă prin Danilo Arșinski. 
Stăruiau mereu asupra aceluiași lucru: „Înapoiaţi-l pe Gantimur 
cel fugit de la Soloni”, adică de la tunguși. Se aprindeau de furie 
ori de câte ori își aminteau că și alte căpetenii de triburi ca 


„Toidogon, Baodai, și alţii au fugit în anii 13 și 14, (adică 1673, 
1674) din domnia lui Elke-taifin, la orașul Nercinsk și acum stau 
adăpostiţi acolo”. Pentru că hotărâseră să nu trimită solie în 
Rusia, plănuiau să scrie doar o carte, lăudându-l pe ţarul alb că 
l-a trimis sol pe marele dregător Ni-ko-lai, cu scrisoare și tribut. 
Această scrisoare să fie trimisă la Moscova tot cu Milescu. 

Împăratul Kan-Si, neîndrăznind să-i înfrunte până la capăt pe 
vanii și pe dregătorii cei mari, porunci însemnând pe marginea 
hârtiei în care sfatul își scrisese darea de samă asupra celor 
dezbătute: „Să se facă după cele spuse”... „Vanii de sfat și 
dregătorii să se sfătuiască împreună și să-mi raporteze”. 

Dar vanii nu ţineau întotdeauna sama de însemnările 
împărătești. Nici când, la 26 iunie, hanul a scris: „Lăudaţi-l pe 
tarul cel alb mai ales pentru că, deși ţara Rusiei este foarte 
departe de noi, totuși el s-a închinat în fața luminoasei Chine și 
a trimis sol un mare dregător, Ni-ko-lai, din ţara lor, și solul a 
adus scrisoare cu simţiri adevărate, sincere, de pace și plocon 
din roada țării sale”... vanii și dregătorii tot n-au ţinut sama. Că 
le era lor mai de folos și mai cu priință, dacă-l depărtau pe Elke- 
taifin de o alianţă cu un împărat așa de puternic, decât dacă-l 
apropiau. 

„6 august... vânzarea mărfurilor visteriei merge destul de 
prost. Și Askaniama care se lăuda că la Pekin sânt neguţători 
care pot face cumpărături până la o sută de mii lani. Până acum 
unul singur a cumpărat mărfuri în preţ de cincizeci de lani. Și vin 
neguţători care anume plătesc pe sfert ca rușii să scadă 
preţurile; pe aceștia cazacii îi dau afară în brânci”... 

Milescu știa că pe sub ascuns, prin unii prieteni dintre kitaiţi, 
cum este zagurkeiul cel daoist, oamenii lui cumpără arme, 
lucruri de preţ, vase de metal, scule de artă, matasă. Poate știa 
și Askaniama; dar nu mai putea, nu mai avea cum opri acest 
negoţ de vreme ce rușii, câte douăzeci pe zi, erau învoiţi să 
umble prin oraș, scotocind prăvăliile. 

Ferdinand Verbiest vesti din nou pe Spătar că peste câteva 
zile împăratul va porunci concedierea soliei. 

— S-a hotărât ca tot Askaniama să te călăuzească până la 
hotar. 


La rugămintea lui Milescu, Verbiest făgădui să-l ajute, și după 
ce va fi plecat din China, cu cărți, să-l sprijine să înveţe limba 
chineză și să scrie o carte despre cele văzute în această 
călătorie. 

— Făgăduesc de asemenea să trimit ţarului o carte a mea 
despre China, spuse iezuitul; are hărţi amănunțite, bune cum nu 
are încă nicio carte despre China. Dar asta să rămână mare 
taină. Nici fraţii iezuiţi să nu afle. 

— Mulţumesc în numele ţarului și aștept cu nerăbdare ajutorul 
domniei-tale. Te-aș mai ruga, părinte, să vorbești cu pictorii 
curţii să-mi dea un portret al lui bogdihan. 

— Nu cred c-ar îndrăzni vreunul să ceară lui Kan-Si asemenea 
lucru. Nu se obișnuește în China. 

Acum Verbiest își aminti și ceru lui Milescu o icoană pentru 
biserica iezuiţilor, în care se închină și rușii aflaţi în Pekin. 
Chemându-i pe preot să fie de față, Spătarul dărui iezuitului o 
icoană de argint. 

— Ai prilejul, părinte Petre, să plătești și acatistele juruite 
când treceam peste Gobi, încălțam cămilele cu papuci de iarbă 
și ne pândeau namiazinii și leoparzii. 

Stând de vorbă, într-un amurg, Ferdinand Verbiest îi destăinui 
lui Milescu că vanii și dregătorii chinezi pregătesc în cea mai 
mare taină războiul împotriva rușilor. 

— Pricina este Gantimur. În fapt, vor să ia cetăţile Nercinsk și 
Albazin. Vanii știu că în aceste cetăți sânt ostași puţini și, după 
socotelile lor, până vin ajutoarele din Rusia, ar putea cuceri ușor 
ținutul Amurului. Totuși vanii se tem mult de ruși. 

Aceste știri erau dintre cele mai preţioase pe care le culegea 
Milescu din Pekin. Ele lămureau, în bună parte, purtarea 
dregătorilor faţă de solia rusă. 

Zargurkeiul care urma calea lui dao spusese lui Milescu: 

— Înțeleptul Lao-ţzi ne învaţă că este mai bine să lăsăm vasul 
neumplut, decât să încercăm a-l păstra atunci când este prea 
plin. Luptă pentru pace și povăţuește-i pe toţi rușii să apere 
pacea între țările noastre. Că vanilor le place războiul, dar 
norodului nu-i place. 

Norodul chinez, ca și norodul rus, vrea pace. Pentru că așa 


cum tâlcuește înțeleptul Lao-ţzi... „pe unde au trecut oștile, 
cresc buruienile și spinii”... 

Discuţia cu solia continua. Dar Milescu nu știa că privitor la 
darurile ce avea să le primească, împreună cu scrisoarea către 
tar, vanii din sfatul tainic și dregătorii kitaiţi scriau în raportul 
făcut în ziua a opta din luna a șaptea (10 august) a anului al 
cincisprezecelea din domnia lui Elke-taifin (1676): „Noi, prea 
supușii, slujitori ai măriei-taie, am hotărât să nu dăm argint 
tarului alb, ci să-l mituim cu o șea împodobită cu crestături, cu 
treizeci de bucăţi de atlas, cu o dombă de ceai de patruzeci de 
lani de argint cu margini aurite, o cupă mare, patru coșuri de 
ceai, câte cinci piei de bars, de tigru și de focă; solului celui 
mare Ni-ko-lai - un caftan de ceremonie din atlas cu dragoni 
cusuţi și o pălărie de pai cu ciucure de mătasă; un brâu cu 
cataramă, o pereche de cizme și de ciorapi, o șea împodobită cu 
crestături, un cal, trei bucăţi de atlas și douăzeci și patru bucăți 
de stambă”... Se înșirau apoi darurile ce vor fi date lui Teodor 
Livanov, lui Constantin Evstatievici, dvorenilor, grămăticilor, 
preotului, doctorului Ivan luriev, celor cinci tălmaci care slujiseră 
solia. Celor o sută treizeci și șase de oameni din suita solului, 
oșteni și slujitori, dregătorii kitaiţi le dădeau fiecăruia câte o 
bucată de atlas și câte opt bucăţi de kitaică. 

Și hotărând aceste daruri, vanii și marii dregători mult 
stăruiau pe lângă Elke-taifin să zorească plecarea soliei ruse din 
Pekin. 

Dar împăratul nu se grăbea încă. 

Lesne se vedea cum sporea dușmănia dregătorilor kitaiţi 
împotriva soliei ruse. În ziua de 12 august, Milescu ceru lui 
Askaniama o copie după scrisoarea prin care bogdihan 
raspundea ţarului. 

— Mâine vei primi darurile și, oftată cu ele, și scrisoarea către 
tar. După asta vei mai putea sta în Pekin cel mult zece zile. 

Milescu mai ceru odată să slobozească fugarii yacuţi, apoi 
sfătuiră despre călătoria soliei până la hotar și mai departe. 


— Nu mai avem animale pentru poveri. Din satele de pe Naun 
am știri că mulţi cai și cămile au pierit, din netrebnicia 
îngrijitorilor. 

Întâi, Ma-La își zugrăvi pe faţă multă mirare: de unde știe 
solul? Apoi îl sfătui pe Milescu să cumpere cămile din Pekin, că 
într-altă parte greu îi va fi să găsească. 

O cămilă costă numai patruzeci de lani. 

Zorul plecării era acum pe placul celor mai mulţi dintre 
dvoreni și neguţători. De vreo săptămână ei chiar stăruiau pe 
lângă Spătar să grăbească plecarea. 

— La urma urmelor nu mai avem de ce sta aici. Lucrurile nu-s 
coapte încă pentru o legătură, statornică, strânsă, cu China. Să 
mai treacă veacurile. 

La 13 august dimineaţa, vremea era noroasă. Se pregătea de 
ploaie, când zagurkeii vestiră pe Spătar că trebuie să meargă 
neîntârziat în Cetatea Roșie, să primească darurile împărătești. 

Cu toate că nu-i părea de fel bine că solia sfârșea așa, Milescu 
porunci tuturor să se îmbrace sărbătorește și plecă măcar că 
furtuna ameninţa să se dezlânţuie. 

Milescu mai trecuse de două ori prin porţile și prin aleile 
Cetăţii Roșii. Le cunoștea bine. Dar nu-și închipuia, nici de fel, că 
vanii și dregătorii lui Kan-Si de mult așteptau acest moment să 
lovească amarnic și pieziș în demnitatea soliei ruse. 

După ce trecu și al doilea zid în Cetatea Roșie, solia fu oprită 
în fața unui pavilion mare, unde se aflau darurile lui bogdihan 
pentru ţar și pentru soli. La câteva minute după asta se 
dezlănțui furtuna. Rușii așteptară. Nu apăru niciun dregător. 
Ploaia se înteţi. Turna cu găleata. Solii stătură în ploaie o oră și 
jumătate. Milescu înțelese repede că asta-i o vicleană umilinţă, 
anume pregătită, dar n-avea cui să-și strige indignarea. 

— Bănui că boierii kitaiţi ne pizmuesc straiele frumoase și 
scumpe, de aceea ne ţin în ploaie, surâse Radu Marcu grăind 
românește. 

Singur zagurkeiul daoist se apropie de Spătar și puse pe Kan- 
kukai să-i tălmăcească vorbe întru mângâierea rușilor. 

— Dascălul meu Liao-tzi spune: „Acţiunea trebuie începută cu 
ceea ce nu este încă. Trebuie să începem a face orânduială, 
atunci când nu e încă nerânduială: deoarece un copac mare 
crește dintr-unul mic, un turn cu nouă etaje începe să se 
construiască dintr-un pumn de pământ, o călătorie de o mie de 


li începe cu un singur pas”... 

Când se mai potoli furtuna, răsări Alikhamba, din preajma 
pavilionului. Grăi, prefăcându-se că nici nu vede starea în care 
se afla solia: 

— Obiceiul poruncește ca primirea darurilor să se facă în 
genunchi. 

Când văzu că Milescu vrea să protesteze, Alikhamba plecă 
trufaș. Se întoarse după o altă oră și jumătate și întrebă: 

— Solul ţarului alb se supune protocolului poruncit de vechiul 
nostru obicei scris în cartea Li-Ku? Se supune, au nu? 

Întru acel ceas de grea încercare, în rândurile soliei și în inima 
Milescului se dădu aprigă luptă. Marele dregător de la Li-Pu 
ceruse anume să i se tălmăcească vorbele tare, să audă toți 
însoțitorii  soliei.  Nădăjduia să ridice suita împotriva 
îndărătnicului ei cârmuitor. 

În adevăr, auzind vorbele lui Alikhamba, cei mai mulţi dintre 
dvoreni cerură lui Milescu să îngenunche. 

— Împlinește-le cheful! Dacă-i obicei vechi și ţin așa de mult 


la el... 

— Să plecăm de aici cât mai repede! 

— Ne-a batjocorit destul, silindu-ne să stăm în ploaie... 

— Ajuns-am muraţi ca niște șoareci... Halal straie de 
sărbătoare! 


Milescu tăcu până îi puse Alikhamba iară întrebarea: 

— Te supui ori nu datinelor noastre, sol al ţarului alb? 

— Nu, nu mă pot supune!... Glasul îi era îndurerat, dar chipul, 
mândru. Darurile oferite mie, ca sol, le primesc după obiceiul 
chinez. Să nu creadă tovarășii mei că-s trufaș în deșert. Dar 
darurile ţarului nu le pot primi în genunchi, pentru că ţarul este 
egalul împăratului Chinei și nu poate fi înjosit, pentru nimica în 
lume. Țarul Alexei Mihailovici m-a trimis aici pentru înălțarea și 
strălucirea faimei lui, iar nu întru batjocorirea lui. Închipuiască- 
se cinstitul Alikhamba în locul meu: sol într-o ţară care îl silește 
să-și înjosească stăpânul. Au nu și-ar înfige singur jungherul în 
inimă, mântuind ţara și stăpânul din primejdia umilirii? 

Vorbise atât de hotărât, că multora dintre ruși li se încrâncenă 
carnea pe ei. 

Alikhamba se găsi în faţa acestei vorbiri ca un oștean căruia, 
în toiul luptei, potrivnicul îi smulgea arma, tocmai când se 
credea biruitor. Ca să-și găsească un rost și să nu pară înfrânt 


de istov înfăţișă lista darurilor. Apoi se duse să raporteze 
împăratului. 

Solii mai așteptară încă șase ore, în același loc. Dregătorii 
kitaiţi îi lăsau anume să aștepte. Așteptarea asta a fost deosebit 
de furtunoasă. Erau prea mulţi cei care nu înțelegeau de ce 
Milescu se împotrivește cu atâta dârzenie întru împlinirea 
datinilor kitaite la primirea darurilor. Desmeticiţi după plecarea 
lui Alikhamba și înțelegând că încăpăţânarea dregătorilor kitaiţi 
n-are margine, ei cereau Milescului să îngenunche. In cap era 
dvoreanul Boris Zotov. Și-l ajutau mai cu samă neguţătorii, 
strigând împotrivă: 

— Ingenunche, că n-o fi foc! 

— De ce ești așa de trufaș? 

— Ce, în Moldova ta n-ai îngenunchiat la spovedanie? 

— Măcar că te-a pus tarul, te dăm jos și alegem alt cap soliei! 

In inima Milescului se răscoli vifor de mânie. Cu greu se 
stăpâni să nu izbucnească. 

— O puteţi face, că sânteti mai mulţi. Dar mai întâi înţelegeţi 
că aici e vorba de două ţări, de doi împărați, de două popoare, 
nu de mărunta noastră neguţătorie. Ce împlinim noi aici și acum 
pentru Moscova și Pekin rămâne în veac. Și am merita cumplită 
osândă dacă am știrbi, am păta faima Rusiei și cinstea ţarului, 
înălțând mai mult decât se cuvine pe bogdihan și pe vanii kitaiţi. 

Sosi Askaniama Ma-La, singur. Era pregătit cu patru tălmaci, 
ca pentru o grea luptă retoricească. Cercă și cu binele și cu răul, 
cu lingușirea și cu ameninţarea, cu împăcarea și cu aţâțarea 
tovarășilor de drum, să-l înduplece ori să-l silească pe Milescu 
să-și schimbe hotărârea. Aici și acum, Askaniama puse în joc 
întreg meșteșugul și toată dibăcia lui de a răsuci minţile 
oamenilor. Făgădui multe. Ameninţă: 

— Dacă nu vă supuneţi, aici vă putrezesc ciolanele. 

Dar după ce mai lămuri încă odată, calm și hotărât, de ce nu 
poate și de ce nu-i drept să îngenunche, Milescu rămase 
neînduplecat și neînfricat. 

Plecă Askaniama tot fără izbândă. După încă două ceasuri se 
întoarse iar, împreună cu Alikhamba. Stăruiră amândoi, tot în 
van. 

— Cui folosește dacă siliţi pe cineva să primească niște daruri 
îngenunchind, când în inima lui nu-i nici iubire, nici bucurie? De 
ce să fiu viclean? La Pekin venit-am cu inima deschisă, căutând 


prietenie și pace. 

— Întoarceţi-vă la palat, îngădui Askaniama, biruit de dârzenia 
Milescului. 

Stătură solii toată ziua în ploaie, nemâncați. Erau trişti și 
purtau usturătoare rană drept în inimă. Unii șuguiau, răutăcios. 
Dar cei mai mulţi murmurau și nu-și puteau astâmpăra mânia. 
Boris Zotov șopti chiar: 

— Să-l legăm, la noapte, pe Spafarii și să-l punem pe Livanov 
ori pe unul dintre dvoreni să primească darurile. Dacă se 
împotrivește cu atâta încăpățânare, chinezii nici n-or să ne mai 
dea daruri. Și am auzit că au pregătit cupe și vase de aur, de 
argint, de jad. De ce să pierdem asemenea bogăţie? Pentru că 
pe unul nu-l mai încape semetția în piele? 

Dar asemenea șoapte nu prinseră. Aflându-le, Grișa Hlib îl 
înștiință pe Milescu. Și chiar în noaptea aceea Spătarul ţinu sfat 
în odaia lui și le dovedi încă odată că nu-i nici trufie, nici 
încăpățânare, ci luptă pentru apărarea prestigiului Rusiei. 

— Oricine ar îngenunchia, ar face asta nu în numele nostru, al 
celor o sută cincizeci, ci în numele ţarului. Și închipuiţi-vă pe 
Alexei Mihailovici primind, în genunchi, pomana lui bogdihan. Că 
doar asta va să spună obiceiul acesta nătâng: că împăratul 
Chinei și vanii lui făloși îl miluesc pe ţar cu milostenii. Nu vi se 
întoarce inima cu vârful în sus de mânie? Nu se încrâncenă 
carnea pe voi de indignare? Și vă mai amintesc că de la 
Moscova am ucaz pe care nu-l pot călca în picioare fără să-mi 
pierd capul. Și-apoi, gândiţi-vă, dacă se poartă într-acest chip, 
când e vorba de daruri, atunci cum vor scrie cartea către ţar? Au 
nu-i vor porunci ca unui supus? Gândiţi-vă bine: putem primi noi 
astfel de scrisoare, când sântem trimiși aici să încheiem legături 
de prietenie și pace între două mari împărăţii, asemeni întru 
putere și slavă? Pot eu, slujitorul ţarului și al Rusiei, să iau din 
mâna vanilor cine știe ce ocară sau sudalmă scrisă și pecetluită, 
pentru Rusia și pentru ţar? Nu pot pleca de aici până nu cunosc 
cuprinsul scrisorii. Și nu pot lua scrisoarea dacă nu împlinește 
cerințele nakazului dat de ţar: o scrisoare de prietenie între 
suverani egali. 

A doua zi, căpetenia zagurkeilor îl înștiință pe Milescu că la 16 
august dregătorii vor înmâna, nestrămutat, darurile pentru solia 
rusă. 

— Dacă mi se cere să îngenunchi, nu vin; nu primesc niciun 


fel de daruri. 

La 16 august, după ce-l făcură să aștepte iară două ore, 
Askaniama și Alikhamba cerură lui Milescu să declare încă 
odată, faţă de toţi, că refuză să primească darurile după 
ceremonialul chinez. După asta împărțiră darurile către ţar, fără 
a mai cere să îngenunche. Milescu mulțumi, înclinându-se după 
obiceiul rusesc. Când oferiră darurile personale pentru solie, 
Milescu vru să îngenunche, dar Alikhamba îl pofti să le 
primească și pe acestea tot în picioare. 

Dârzenia Milescului izbândise. 

După împărţirea darurilor, Neculai Milescu rugă pe dregătorii 
chinezi să îngădue de a mai rămâne încă două săptămâni la 
Pekin, să-și vândă toate mărfurile și să-și pregătească bagajele. 

Îi îngăduiră numai șapte zile. 

— Dacă era vremea bună și nu ploaie, împăratul nu v-ar fi 
îngăduit mai mult de douăzeci și patru de ceasuri, se lăudă 
Askaniama. 

— Dacă bogdihan poruncește, plecăm chiar acum. Dar 
amintesc că nu noi am cerut să venim aici, ci am fost chemați! 
răpuse Milescu pe dregătorul care vroia să arate că îngăduise 
lucru neîngăduit și că pentru asta recunoștință merita. 

Zilele se scurseră înfrigurate; pregătirile de plecare erau 
grăbite. 

La 25 august, Askaniama dădu al treilea ospăț la Li-Pu, în 
cinstea soliei ruse. 

Ziua plecării era aproape. Ferdinand Verbiest, care-l înștiința 
pe Spătar de mersul tratativelor, era tot mai desamăgit, mai 
trist. Vroia mult să plece din China. Ticluise chiar o lungă 
scrisoare către ţarul Alexei Mihailovici, rugându-l să-l primească 
în slujba lui: cunoaște limba latină, olandeză, germană, 
franceză, spaniolă, italiană, chineză și tătară. Aici în Pekin se 
asemuia nefericitului Ovidiu, surghiunit în ţinuturi neprimitoare 
și vrăjmașe. In acea scrisoare îl lăuda foarte pe Spafarii, 
povestind deosebitele și neașteptatele izbânzi dobândite la 
Pekin, datorită întâi și-ntâi însușirilor lui de diplomat. 

După asta, grăind despre pricinile supărării dregătorilor 
chinezi, Verbiest îl povăţui pe Milescu: 


— Dă-l înapoi pe acel Gantimur. El e buba. 

— Nu se poate, părinte! Dacă aș săvârși una ca asta toate 
triburile rătăcitoare de la hotarele Siberiei cu hulă ne-ar ponegri; 
nicio căpetenie de aici n-ar mai crede în cuvântul și făgăduiala 
tarului. 

— Dacă nu-l predai pe Gantimur, Kan-Si va lovi cetăţile de pe 
Amur. Mandarinii, cum ţi-am mai spus, privesc cu mare invidie și 
teamă întărirea puterii rusești în aceste ţinuturi. Lor li se pare 
mai ușor să lupte cu rușii pe Amur, decât să se alieze rușii cu 
Kan-Si, la Pekin, împotriva mandarinilor kitaiţi. 

— Deci chiar dacă-l dau pe Gantimur, război tot fac. 

Primirea răspunsului dat de bogdihan la scrisoarea țarului 
Alexei Mihailovici a fost pentru Spătarul Milescu încercarea cea 
mai grea din tot timpul soliei. 

El silise pe dregătorii de la Li-Pu să-i înmâneze darurile fără a 
îngenunchea. Cu toată această izbândă, în rândurile soliei se 
întări totuși împotrivirea față de Milescu. Unii erau nemulțumiți 
că darurile împăratului chinez erau fără valoare. 

— Niște cârpe! strigă Zotov. Și-a bătut joc de noi și ne-a dat 
„drept miluire” pânză, ca la cei goi! Nici un dram de aur ori de 
argint. Nimic! Şi asta numai din pricina împotrivirii, îndărătniciei 
lui Spafarii. Dacă-i erau genunchii ceva mai mlădioși și cerbicia 
mai moale, azi toți aveau cel puţin câte un vas de argint suflat 
în aur. 

Milescu întrebă mânios: 

— Când va să înţelegeţi că aurul cel mai de preț este cinstea? 

Livanov și Veniukov îl sprijineau din toate puterile. Grecianin 
cam șovăia. Boris Zotov vorbea chiar, în șoaptă, că ţarul Alexei 
Mihailovici ar fi murit și că la Moscova Miloslavskii l-ar fi 
spânzurat pe Artamon Matveev. Vestea ar fi adus-o niște 
buharineni care trecuseră prin Nercinsk, în iulie. Cică tocmai 
atunci ar fi sosit atare prăpăstioasă veste. Nu cutezară nici unul 
să spună lui Milescu. 

— Dacă Matveev a dat ortul popii, s-a sfârșit și cu Spafarii... 
șopti Zotov. 

În dimineaţa de 29 august, zagurkeii îl poftiră pe Milescu, 
repede, în Cetatea Roșie, să primească scrisoarea lui bogdihan 


către ţar. Spătarul se gândi să ia întreaga suită. Înainte de a 
pleca, le vorbi cald, îndemnându-i, rugându-i să-l sprijine: 

— Nu putem pleca de aici cu orice fel de scrisoare. Vom primi 
numai o scrisoare care recunoaște titlurile ţarului, puterea și 
măreția Rusiei. Alta, nu! 

Vorbind, simţea și gâcea împotrivirea unora. Dar se prefăcea 
că nu-i bagă în samă. Işi închipuia că le poate aprinde iară torţe 
de mândrie în inimi. 

Pe drum, călărind între Livanov și Grecianin, n-a schimbat cu 
dânșii decât câteva cuvinte. Tăcerea era tristă și îndârjită. 

La intrarea în palat, solia era așteptată de Alikhamba și de doi 
Kolai. 

Pătrunseră în palat. Când ajunseră în sala tronului, unul dintre 
Kolai ceru Spătarului și întregii suite să îngenunche, ca să 
asculte hotărârea lui bogdihan. 

— Despre ce grăește acea hotărâre? Despre propunerile 
aduse de mine? Despre răspunsul la scrisoarea ţarului? Trebuie 
să știu dinainte că dacă-i vorba de răspunsul la scrisoarea 
tarului, nu mi-i îngăduit a-l primi în genunchi. 

— Hotărârea se referă la toate problemele soliei, răspunseră 
Kolaii. 

— Atunci nu mi-i îngăduit a mă așeza în genunchi! 

Dar în acel moment, în mijlocul soliei se iscă un murmur 
împotrivitor. 

— Nu mai așteptăm!... 

— Cum o să plecăm din Pekin fără scrisoarea lui bogdihan? 

— Dacă așa-s obiceiurile în China, de ce să nu ne supunem 
lor? 

Neculai Milescu cercă, de câteva ori, să vădească mare 
însemnătate și tâlcul politic al ceremoniei îngenunchierii, și cât 
de mult poate răni atare faptă demnitatea ţarului. 

Dar dvorenii și neguțătorii nu-l mai ascultară. Singur, între 
dregătorii kitaiți care râdeau în bărbi spânatice și între oamenii 
soliei care nu-și domoleau nesocotită mânie, Spafarii se 
zvârcolea ca-n furtună. Vedea, cu mare părere de rău, că 
oamenii lui nu-l înțelegeau. Îl socoteau trufaș, lipsit de mlădiere. 
Și el chibzuia că tocmai aceasta a făcut timp de opt luni de când 
se află în China: s-a mlădiat atât cât i-au îngăduit rădăcinile 
demnităţii. Și numai așa a izbutit să frângă unele datini kitaite. 

— Dar nu o fac pentru mine, ci pentru Rusia. Eu, ca pribeag, 


înţeleg mai bine ce durere cumplită te răpune când demnitatea 
țării tale călcată-i în picioare. De cincisprezece ani mă roade 
suferinţa asta. Și de aceea mai aprig mă înverșunez să apăr 
Rusia care, primindu-mă la sânu-i, găsit-am sfârșit amarei mele 
pribegii... 

Dar mai limpede ca în nopţile trecute, când, în lupta cu sine, 
Milescu se gândise la împotrivirea tovarășilor lui, acum vedea că 
dârzenia lui va fi înfrântă. ...„Mai bine pieream în cataractele 
Angarei ori mă înghiţea Baikalul” Și în clipa următoare îl fulgeră 
un gând vrăjmaș: „Parcă mai bine mă simţeam atunci când îl 
vindeam pe Grigore Ghica...” 

— Ci așează-te în genunchi! Altminteri nu mai ajungi viu la 
Moscova... 

Milescu privi spre Livanov, spre Veniukov, spre Favorov. 

Nici ei nu-l mai sprijineau. Strânse pumnii și făcu semn 
pisarului să-i așeze covorașul. Ingenunche. După el, întreaga 
suită. 

Cu glas ascuţit, umflat de îngâmfare, Kolaiul citi hotărârea în 
limba manciuriană, Alikhamba o tălmăci în chineză, iar Hudarski 
în limba rusă: „Bogdihan nu răspunde ţarului alb, întâi pentru că 
solul nu a vrut să îngenunche, nu s-a supus ceremonialului cou- 
tou, și al doilea pentru că nu l-a predat pe Gantimur despre care 
s-a scris în cărțile trimise până acum ţarului alb. Cât timp ţarul 
nu va înapoia pe acel fugar Gantimur, împăratul nu vrea să aibă 
nici legături cu dânsul și nici neguţătorii lui să nu mai vină în 
China. lar dacă-l înapoiază pe Gantimur, să-l însoţească un sol 
cu mai multă judecată, care să nu ceară schimbarea străvechilor 
datini. După asta va trebui să pună, în fiecare așezare de pe 
hotar, câte o căpetenie mai de-nţeles. Într-alt chip dacă face, 
strică pacea”... 

Cu cât tălmăcirea înainta, cu atât suita Milescului încremenea 
mai tare, acolo, în genunchi. Nu se așteptaseră la atâta trufie și 
la astfel de rod al ostenelilor până la Pekin. 

— Acești boieri kitaiţi ne poruncesc ca unor slugi, mama 
dracului! răcni de la locul lui Grișa Hlib și se ridică în picioare. 

— Dar cine nu știe că acel Gantimur e supusul ţarului? întrebă 
Makarie. Eu am cercetat obârșia neamului lui. Pot dovedi oricui 
că și moșii, și strămoșii lui s-au născut și au trăit în ţinutul 
Nercinsk. lar ţinutul Nercinsk este al Rusiei! 

Dregătorii chinezi stăteau stană; parcă n-ar auzi nimic. 


Cu toate că n-o spuneau, cei mai mulţi dintre soli gândeau c 
Spafarii a avut dreptate: nu trebuiau să îngenunche ca s 
primească, prea-plecaţi, asemenea hotărâre. Batjocură, nu 
hotărâre. 

Milescu se ridică în picioare și cuvântă, răspicat, dar și cu 
destulă durere și amărăciune în glas: 

— Am porunci strașnice să nu știrbesc cinstea, să nu pătez 
gloria ţarului și a ţării care m-a trimis aici. Aţi chemat solie de la 
Moscova. Măritul ţar ne-a trimis pe noi. Am adus carte și daruri 
de aleasă prietenie, cum se cuvine între două mari împărăţii. La 
început ne-ați primit cu ciudată bănuială. Ne-am deschis inimile 
și ne-am vădit cinstea și prietenia ce vă purtam. Atunci ne-aţi 
arătat tot mai multă cinste. Inima ni s-a umplut de nădejde că 
vom închega prietenie și vom întări pacea între Rusia și China. 
Ci iată, chiar acum, la plecare, stricaţi totul; loviți amarnic și 
nedrept în demnitatea ţării noastre și a stăpânului nostru. Cât 
privește pe Gantimur, spun a suta oară, ceea ce am tot spus de 
la Naun încoace: măritul ţar nu a cunoscut cuprinsul scrisorii lui 
bogdihan. Și chiar dacă ar fi știut că-l cere ne Gantimur, tot nu l- 
ar fi dat, pentru că acest Gantimur, cu tot tribul lui, este născut 
pe pământul Rusiei, pe pământul stăpânit de ţar. Deci, după 
toate legile lumii, este supusul ţarului și nu al altuia. Batjocura 
îndreptată asupră-mi, ca om, este lucru neînsemnat; dar loviți în 
solul Rusiei. Și să știți că nu s-a pomenit nicăieri, în nicio ţară, 
niciodată, în niciun veac de când umblă soliile între ţări și 
neamuri, ca un sol să fie batjocorit pentru că și-a împlinit 
datoria, pentru că a urmat cu credinţă, cu cinste și demnitate 
porunca ţării și a stăpânului care l-a trimis. Este aici, poate, o 
băutură amară care nu vă place. Și-atunci vreţi să zdrobiţi 
pocalul care v-o aduce spre buze. Martor mi-i cerul, slăviţi Kolai 
ai marei împărăţii chineze, că, neîngenunchind, n-am vrut să 
ating ori să știrbesc slavită cinste a lui bogdihan, ci vrut-am să 
apăr din toate puterile cinstea și slava stăpânului meu care m-a 
trimis aici... 

Hudarski nu mai prididea cu tălmăcirea. Îi săriră într-ajutor și 
Kan-kukai, și Alexe, și Omadari. 

— lar cât privește cartea de răspuns, n-o pot primi decât după 
ce, tălmăcindu-se în latinește, îi cunosc bine cuprinsul și văd 
dacă măcar titlurile ţarului sânt respectate. Că dacă am 
străbătut aproape opt mii de verste, cheltuind atâta osteneală și 


atâţia bani, n-am făcut-o ca să culeg doar ponos și ocări. Ci am 
făcut-o ca să câștig glorie pentru stăpânul meu, prietenie și 
pace pentru ţara care m-a trimis. 

Câteva minute, Kolaii se găsiră în mare încurcătură. Solii 
tăceau. Dar Boris Zotov înclina cușma când la dreapta, când la 
stânga, amestecând șoapta și barba cu șoaptele și bărbile din 
jur. 

Ci sfătuindu-se Kolai cu Alikhamba și iscodind colțurile cele 
mai viclene ale minţii lor, găsiră ieșirea. Și cerură tălmacilor s-o 
strige tare. 

— Căpetenia voastră nu vrea să primească scrisoarea 
măritului nostru împărat, strigă capul zagurkeilor îndemânat de 
Kolai, către toată suita, iar Kan-kukai tălmăci. Nu vreți să primiţi 
voi scrisoarea și să plecaţi de aici, cu bine? 

— Da! Da!... O primim!... glăsuiră câţiva, în frunte cu Boris 
Zotov. Și după dânșii se luară și alţii. O primim, numai să 
plecăm odată de aici... 

— Asta-i ticăloșie! Trădare!... scrâșni Milescu. 

Ci tălmacii nu cutezară să tălmăcească aceste cuvinte. 

Spătarul Milescu se frământă, grăi tuturor, din inimă, 
rugându-i să nu-l împingă a săvârși o nelegiuire. 

Un ceas dură zbuciumul, zvârcolirea, lupta cu ai lui. Dregătorii 
kitaiţi ameninţară din nou: 

— Dacă nu primiţi scrisoarea, nu plecaţi de aici! 

— Cum, nu! Să stăm aici cu mâncare de păsat și apă clocită, 
că unora li-i așa de dragă... demnitatea și slava... stârni mânios 
și batjocoritor un neguţător din leniseisk. 

— Dracu' ne-a pus, doamne ferește, să pornim cu voi? Să ne 
pierdem mărfușoarele și bănișorii noștri... 

Solia începea să se rupă, să se destrame. 

Dregătorii cei mari kitaiţi rânjeau pe sub tuleiele musteţilor. În 
ochi le lucea o piezișă și diavolească bucurie. Parcă nu așteptau 
decât să vadă ruptă solia în două, ca să râdă, să râdă zguduind 
zidurile palatului. 

Livanov, Veniukov se alăturară Milescului, povățuindu-l să nu 
se desprindă de solie; să primească scrisoarea. Radu, Grișa, 
Makarie, Nepripasov și alţii pe care Milescu îi iubea pentru inima 
lor deschisă, ca și doi dintre slujitorii kitaiţi, ca și zagurkeiul 
daoist ii făceau semne să primească, să nu destrame solia. 

— Ne aflăm pe pământ străin și dihonia între fraţi ar fi lucrul 


cel mai neghiob, mai ucigaș, povățui Livanov. 

— Fie, suspină Milescu, călcându-și pe inimă, deși sângera. Și 
adresându-se  Kolailor: Prietenii mă povățuesc a primi 
scrisoarea. Voința lui bogdihan va fi împlinită. Cu o condiţie: să- 
mi dați scris, ca să fie și la Moscova, despre datinile ce le folosiți 
la înfățișarea darurilor și în alcătuirea scrisorii lui bogdihan. 
Tălmăcirea în latinește s-o facă părintele Verbiest. 

— Știam noi că nu te poţi întoarce fără răspuns, râse un Kolai, 
într-o gingie știrbă, când auzi tălmăcirea condiţiilor lui Milescu. 
Ți-i teamă să nu-ţi pierzi capul! 

Kolaii plecară la împărat să-i arate condiţiile puse de solul 
Rusiei. 

Alikhamba, destul de ceremonios, pofti solia să se întoarcă la 
palatul solilor. 

Pe cale, înainte de a ajunge la poarta cetăţii, Verbiest răsări 
dintr-un gang și se alătură lui Milescu: 

— Știu că întâmpini mari greutăţi, dar nu pot să mai fiu 
tălmaci. Cineva m-a pârât că-i trădez pe manciurieni în folosul 
rușilor. Dacă mă mai amestec, mă pun în ștreang... și dispăru 
iar în gangul de unde se ivise. 

Această știre spori amărăciunea Spătarului. 

Dregătorii kitaiţi se credeau deplini biruitori. 

— Înseamnă că Elke-taifin va începe războiul împotriva ţarului 
alb, își frecau ei mâinile cu bogate inele, și, bătând din palme, 
chemară robii să le-aducă băuturi și ceaiuri. 

La palatul solilor, Boris Zotov întrebă răstit: 

— Cum ai cutezat să ne faci trădători? Uiţi cine ești și de unde 
vii? 

Mult luptându-se cu sine, să-și ţină firea, Milescu deschise 
teașca de documente tainice și citi dvorenilor și celorlalți 
nakazul ţarului privitor la titlurile și formulele ce trebuiau 
folosite. 

— Nu lucrez de capul meu, prieteni. Ci, rogu-vă, nu mă 
judecaţi cu patimă și orbire. Așa-i diplomatic. Scrisorile să nu fie 
primite ori cum ar fi alcătuite. Ci se cere a fi respectate titlurile 
suveranilor. Din ele se vede puterea și întinderea ţării. Și dacă 
aceste titluri sânt trecute în scrisori înseamnă că suveranul care 
iscălește acele scrisori recunoaște stăpânirea și puterea 
suveranului căruia îi scrie. Nu, nu-s forme goale. Ele au un mare 
rost, pe care ar fi trebuit să-l înțelegeţi înainte de a vi-l dezvălui 


eu. Am săvârșit mare greșeală îngenunchind. Dar am făcut-o 
numai ca să nu destram solia, ceea ce ar fi însemnat o greșeală 
și mai mare și ar fi nimicit și rodul biruinţelor de până acum. 

Aceste lămuriri - spuneau mulţi - ar fi trebuit să fie 
împărtășite de la începutul soliei, iară nu acum când era prea 
târziu. Boris Zotov ar fi vrut să-l mai învinue pe Milescu. Pufnea, 
dar un clenci de sfadă nu găsea încă. 

Veni zagurkeiul daoist să-l povăţuiască anume cu vorbe 
iscusite din cartea dascălului său Lao-ţzi: 

— Nu fii supărat, Ni-ko-lai. Ești doar om învăţat și știi de ce se 
poartă vanii așa. Ci învățătorul meu Lao-tzi zice: ...„omul 
înțelept păstrează unitatea și devine o pildă pentru toți. El nu se 
pune în evidenţă și de aceea strălucește; el nu vorbește despre 
sine și de aceea este glorios; el nu se proslăvește și de aceea 
este merituos; el nu se înalță singur, de aceea este mai mare 
peste alţii”... După asta șopti, rugând pe Kan-kukai să 
tălmăcească tot în șoaptă: Alikhakhava m-a rugat să-ţi spun că, 
totuși, v-a mai cerca să grăiască împăratului despre domnia-ta. 

— Roagă-l mult, din parte-mi, să-i arate lui bogdihan cum se 
poartă dregătorii cu solia Rusiei. De bună samă că împăratul nu 
știe adevărul. 

Pe când oamenii soliei așteptau să li se vestească, din clipă în 
clipă, plecarea, deodată, aproape de amiaza zilei de 30 august, 
în palatul solilor se iscă zarvă mare. Tălmacii și chinezii din palat 
o luară la fugă, de groază. Dacă s-ar fi apropiat balaurii cei 
fioroși cu cozi de șarpe, cu aripi de hultan, cu gheare de leu, cu 
plisc de răpitoare și cu nări prin care împroașcă foc și pară, tot 
n-ar fi fugit mai speriați. 

— Ce s-a întâmplat? întrebă Livanov pe Hudarski, cu mare 
îngrijorare. 

— Străjile vestesc că însuși Kolaiul de taină al împăratului a 
descălecat și vine spre palatul solilor, pe jos. Niciodată nu s-a 
văzut un Kolai atât de mare să viziteze pe cineva. Ei stau doar în 
același loc cu împăratul. 

— Vizita asta-i o mare cinste pentru solie, tălmăci Kan-kukai 
vorbele căpeteniilor străjilor, zorindu-se grozav să se ascundă 
din faţa marelui van. 


Milescu se grăbi să-l întâmpine pe Kolai și să-l conducă în 
palat cu cea mai deosebită cinste. Răspunzând la înclinarea 
Milescului printr-o înclinare, Kolaiul pătrunse în odaia solului 
Rusiei și-i grăi prietenește. Ceru iertare că solia a fost ţinută în 
ploaie, acum câteva zile. 

— Eu abia acum am aflat despre această umilire fără rost. 

Apoi ceru să se adune toată solia, ca să asculte declaraţia 
alcătuită de sfatul vanilor și al marilor dregători privitoare la 
datinile ce călăuzesc pe chinezi la primirea solilor. 

— Împăratul nu le cunoaște încă, încredința Kolaiul. 

Această declaraţie cuprindea trei puncte formulate astfel: 

1) Oricărui suveran ar scrie, împăratul Chinei scrie de la 
înălțimea tronului său către un om care se află mai jos, într-o 
situaţie inferioară. 

2) Orice dar primit la curtea din Pekin se numește tribut 
(iasak). 

3) Darurile sânt date suveranilor și solilor ca răsplată pentru 
slujbele făcute. 

— Acum, dacă pe temeiul acestor declaraţii poţi primi 
scrisoarea, spune ca să-l înștiințez pe împărat. Oricum, 
lămurește stăpânul domniei-tale, ţarul, că așa-i obiceiul nostru: 
noi socotim pe împăratul nostru asemeni lui Dumnezeu. 
împăratul nostru se află în mijlocul lumii și are în jurul lui pe 
ceilalți regi și împărați ca slujitori, toți mai mici decât dânsul, 
mai puţin strălucitori în glorie, înțelepciune, vitejie și mărire. 
Această credinţă a fost puterea și gloria noastră a vanilor 
chinezi și va fi în veci... 

Milescu mulțumi Kolaiului de taină pentru cinstea de a-l fi 
vizitat, pentru declaraţia aceasta limpede și pentru lămuririle 
adăugate prin grai. 

— Doar atât trebuie să știi, cinstite Kolai, că ţarul nu este 
birnicul nimănui și nici al lui bogdihan. Ci, dimpotrivă, este un 
suveran asemeni împăratului Chinei, atât în ceea ce privește 
puterea cât și gloria. 

— Știu că ţarul alb nu-i tributarul nostru, dar așa poruncesc 
străvechile noastre datini: niciun suveran pe lume nu-i asemeni 
împăratului nostru - toți sânt birnicii lui. 

— Privitor la primirea scrisorii, dă-mi o zi de gândire și-apoi ți- 
oi da răspunsul, se rugă Milescu pentru un răgaz văzând că 
lupta cu acel cumplit și proclet obicei străvechi nu încetează nici 


în cele din urmă ceasuri pe care le mai stătea la Pekin. 

După plecarea Kolaiului, Milescu îl trimise pe Grișa Hlib și Kan- 
kukai acasă la Verbiest cu o scrisoare, povestind tot ce s-a 
întâmplat de când nu s-au văzut. lezuitul îi răspunse, dându-i 
sfaturi. Între altele îi scrise: Kolaiul a minţit spunând că 
împăratul nu cunoaște cuprinsul declaraţiilor. In sfatul vanilor, 
ca și în întreg Pekinul, purtarea soliei a stârnit mare vânzoleală. 
Vanii s-au luat la harţă, aruncându-și multe vorbe de ocară. 
Toată noaptea au ţinut sfat, de faţă fiind și împăratul. lezuitul 
cunoștea declaraţia: el o tălmăcise în latinește. Impăratul a fost 
acela care l-a trimis pe Kolai anume la palatul solilor ca să ceară 
iertare, călcând încă odată în picioare niște ruginite și trufașe 
obiceiuri. De asemeni sfatul Kolailor a hotărât că dacă solul 
primește declaraţia și scrisoarea, solia mai poate rămâne încă 
opt zile în Pekin. 

31 august. Alikhamba veni după răspuns. Spre bucuria 
Milescului, îl întovărășea Verbiest. 

— Nu pot primi scrisoarea, își dezvălui Milescu răspunsul 
chibzuit într-o noapte de nesomn și frământare. Rog mult pe 
măritul împărat să nu se supere pe mine, dar să înţeleagă că nu 
pot duce cu mine o scrisoare alcătuită în termeni umilitori 
pentru ţar. Nu pot duce de la Pekin decât, așa cum am adus, 
scrisoare de la prieten la prieten. 

— Asta nu se poate, cinstite sol - spuse Alikhamba - pentru 
că, așa cum am mai spus-o și eu și Kolaiul de taină, împăratul 
nostru este pe pământ ceea ce este Dumnezeu în cer. Este fără 
asemănare. După câteva minute de tăcere, Alikhamba, văzând 
că Milescu tace, urmă tot el: Atunci trebuie să fii gata de drum! 


De fapt, solia lui Neculai Milescu Spătarul la Pekin sfârșea aici. 

Auzind că solia rusă pleacă în grabă, tălmacii veniră și oferiră 

rubinul mandarinului cu cinci mii de lani. Apoi, după multe 


târguieli cu Spiridon, îl lăsară la trei mii. Milescu nu-l cumpără, ci 
grăi ca un cunoscător al târguielilor: 


— Dacă ne prefacem că nu ne trebuie neapărat, îl lasă el și 
mai ieftin. 

Cele din urmă pregătiri pentru plecare zoreau. 

Ferdinand Verbiest, cu învoirea lui Kan-Si însuși, îl vizită pe 
Milescu, să-și ia rămas bun. Ca să nu-l simtă vanii, îmbrăcase 
straie de slujitor și mituise străjile. 

— Ce mai știi despre pregătirea războiului împotriva Rusiei? 
întrebă Milescu. 

— Cred că tocmai de aceea grăbesc lucrurile, tocmai de 
aceea te tratează așa cum te tratează. 

La urmă, Verbiest îl înștiință pe Milescu că mandarinul a lăsat 
rubinul la două mii de lani. 

— Nu-l cumpăr. 

Se despărțiră cum se despart doi buni prieteni: se bucurau că 
s-au cunoscut și rău le părea că nu știau când s-or mai întâlni. 
Făgăduiau să-și scrie. 

— Țarul te va chema la Moscova, părinte. 

A doua zi, în zori, iezuitul trimise lui Milescu o scrisoare printr- 
un Slujitor de taină, vestindu-l că vanii și dregătorii au ţinut sfat 
toată noaptea și au hotărât să concedieze solia rusă chiar în 
acea zi. 

Indată sosi și Alikhamba cu porunca de plecare. El rugă pe 
ambasador din partea întâiului Kolai să înștiinţeze pe ţar că 
declaraţia dată în scris alcătuește totodată și condiţiile pentru 
luarea legăturilor între China și Rusia. 

— Numai pe acest temei împăratul nostru primește să 
înceapă tratativele de negoț și de pace cu Rusia. Așa să spui 
tarului alb. 

— Așa am să-i spun, încuviință Milescu. Și-acum, pentru că 
trebue să-mi mai cumpăr multe cămile și să-mi fac bagajele, dă- 
mi răgaz încă două zile. 

— Numai până mâine seară mai putem îngădui. Askaniama-i 
bolnav, așa că până la hotar te vor întovărăși numai zagurkeii și 
garda lui. 

Discutară apoi despre transportul chervanului până la Naun. Îi 
dădu 60 de cămile și 134 de cai, câte unul de fiecare om. 
Cazacii cumpăraseră și ei 100 de cămile. 

— Când vom primi răspunsul ţarului? întrebă Alikhamba la 
plecare. 

— Peste doi-trei ani, răspunse Milescu, înclinându-se rusește, 


în semn de rămas bun. 

În ciuda purtării mai marilor dregători și vani, numeroși 
chinezi îl vizitară pe Milescu înainte de plecare, arătându-i multă 
prietenie. Slujitorii lor ispiteau să cumpere mărfurile rămase în 
fundul lăzilor neguţătorilor ruși; dădeau însă abia un sfert din 
preţ, la desfacere. Milescu se arătă foarte binevoitor față de 
grija și de încurajările vanilor, dar refuză scurt să lepede 
mărfurile de pomană. 

Au mai fost, totuși, câţiva neguţători cinstiţi și au cumpărat 
mai ales blănuri cu prețuri bune. 

Puțin înainte de plecare, Spiridon și Kan-kukai se înfăţișară cu 
stăpânul rubinului. Mandarinul se jura pe toţi idolii din China că- 
n întreaga împărăție nu se află un giuvaer mai de preţ ca rubinul 
lui. Milescu știa de la Spiridon că acest rubin e o piatră rară, 
vrednică a împodobi o coroană împărătească. II cumpără cu o 
mie de lani. Făcea cel puţin de trei ori mai mult. „Nici la 
Țarigrad, nici la Paris, nici la Moscova, spunea Spiridon, nu s-a 
văzut un rubin ca acesta. Era mare cât un ou de porumbel și 
osebit de frumos lucrat, că, vorba din poveste: la soare te puteai 
uita, dar la el ba. Va fi numai bun pentru coroana țarinei 
Natalia”. 

Prin ploile toamnei, caravana soliei ruse începu drumul 
întoarcerii spre casă. 

La Pekin, Neculai Milescu Spătarul, trimisul ţarului Alexei 
Mihailovici, trăise ceasuri de luptă, de biruinţă și de înfrângeri. 
Cu inima încărcată de multă mâhnire dar și de mândrie, părăsea 
Pekinul. 

Nu izbutise să ia cu dânsul un rubin mai de preţ decât toate: 
prietenia și pacea între două mari împărăţii, între două popoare 
mari. 

Se mângâia totuși că pe calea fireștii apropieri dintre Moscova 
și Pekin, el deschisese porți ce nu vor mai putea fi închise, oricât 
s-ar căzni Kolaii, vanii și dregătorii cei mari, bizuiţi pe putrede 
datini străvechi. 

— Drumul a fost deschis, spunea Grișa Hlib către Radu Marcu. 
Pe el s-ar putea să mai vin, să mă-ntâlnesc cu moș Li lui-lin, să-i 
strâng mâna. 


XI 
ACESTE ZIDURI DE ÎNTUNERIC AȘTEAPTĂ DARÂMĂTORII 

În ziua de 4 septembrie pe râul Pe, Askaniama ajunse totuși 
solia din urmă. Deși era bolnav, împăratul l-a trimis să 
însoțească, până la Naun, caravana soliei Rusiei. 

De la Zidul cel Mare, spre miazănoapte, călătoriră când pe 
același drum de la venire, când pe altele mai la stânga. Intâlniră 
cete de mongoli, manciurieni, trimiși să lupte împotriva 
chinezilor din miazăzi răsculați de U San-gui. 

Pe Naun ajunseră la 8 octombrie. Nu avură voie să locuiască 
în sat, ci numai la margine, în corturi. 

— Aveţi îngăduința de a sta aici doar cinci zile, înștiință 
Askaniama. 

Milescu îl pofti pe dregătorul kitait să fie om mai cu judecată 
și să înţeleagă împrejurările grele în care se află solia. Din 
nebăgarea de samă a celor însărcinaţi cu îngrijirea lor, cea mai 
mare parte din vitele de transport lăsate în satele de pe Naun 
pieriseră. Trebuiau cumpărate alte vite și multe provizii. 

— Nu mă plimb, ci străbat drum lung, de iarnă, în largul 
Siberiei. Îngădue-mi să plec când voi avea totul gata. 

A treia zi, Askaniama îl rugă pe Milescu să trimită un olăcar la 
Albazin să ceară cazacilor să se împace cu chinezii și să nu mai 
împiedice vânătoarea în ţinutul Amurului. Milescu îi împlini ruga 
și trimise un grămătic și trei cazaci la voievodul din Albazin cu 
porunca de a se împăca neapărat cu oamenii lui bogdihan. 

De pe Naun, caravana soliei plecă la 18 octombrie. O 
călăuzea Mangutei. Askaniama, fiind foarte bolnav, trimise pe 
un zagurkei să ureze drum bun lui Milescu și întregii solii. 

Vremea se răcise repede; Naunul începuse să îngheţe. Vântul 
geros zgribulea oamenii și vitele. Mongolii nu vroiau să le vândă 
nici merinde, nici nutreţ. Dregătorii kitaiţi răspândiseră zvonul 
că rușii îl vor preda chinezilor pe Gantimur. Și răspândiseră 
acest zvon anume, ca să-i înverșuneze împotriva rușilor. 

La 22 octombrie ajunseră la râul Yal. Frigul era și mai aspru. 
Vitele mergeau greu. Oamenii la fel. Mangutei le aduse iepuri 
pentru hrană, iar la popas le dădu vin cald. Stătu mult de vorbă, 
la focuri, cu Milescu și cu Livanov. li sfătui să fie cu băgare de 


samă pe drumul printre tungușii namiazini: 

— Sânt hoţi, nu-i au la inimă pe ruși. 

— Mulţumesc pentru grija ce ne-o porți - grăi Milescu - dar i- 
am întâlnit și când am venit și au fugit de noi. Nădăjduim să fie 
tot atât de curajoși. 

De la râul Yal își luă rămas bun și de la Mangutei, care se 
întoarse spre Naun. Caravana își urmă drumul înainte. Prin 
zăpezi mari trecu peste munții Targukin. Mongolii le ieșiră în 
cale cu cai, cu cămile și căruţe; vândură animalele pe ţesături 
de bumbac. 

Printre namiazini caravana trecu fără niciun neajuns. Ba un 
trib trimise lui Milescu, în semn de prietenie, un cal, un bou și o 
oaie. Spătarul nu primi însă decât oaia, din care făcu friptură 
pentru dvoreni. Livanov îi întrebă pe aducătorii darurilor dacă au 
platit tributul făgăduit țarului. 

— Am trimis la Nercinsk câte douăzeci de cai tribut. 

— Dar de ce aţi vrut să ucideţi pe cei douăzeci de oameni ai 
noștri care veneau de la Nercinsk spre Naun, unde-i aștepta 
caravana soliei? 

— N-am știut cine sânt. Apoi întrebară îngrijoraţi: E adevărat 
că ţarul va preda dregătorilor chinezi pe Gantimur? 

Se bucurară mult aflând că ţarul nu va face niciodată una ca 
aceasta, orice s-ar întâmpla. 

În caravană începea să se zvonească tot mai multe despre 
moartea ţarului Alexei Mihailovici. Dar pe cale până la Nercinsk 
nu întâlniră pe nimeni care să știe vești proaspete din Moscova. 

La Nercinsk, voievodul Danilo Arșinski, întâmpinând solia, ură 
bun sosit și apoi grăi către Milescu: 

— Neculai Gavrilovici află că măria-sa ţarul Alexei Mihailovici 
a murit la 29 ianuarie, acest an 1676. Țar este acum Feodor 
Alexeevici. 

Inima Milescului se opri, ca o rodie căzută într-un spin. Mâna 
dreaptă i se ridică spre cap, singură: scoase cușma și plecă 
fruntea. Înţelegând, toţi se descoperiră. În tăcerea coborâtă 
asupra chervanului, Milescu își auzea parcă însuși glasul lui 
răsunând în sala vastă și înaltă: ...„când am plecat era sănătos 
și domnea fericit”... 

Și în clipa aceea Neculai Milescu se simţi singur, părăsit, ca 
atunci când îl sluţise Papură Vodă și toți își întorseseră privirea 
de la dânsul. Era ţarul Alexei Mihailovici la vârsta deplinei 


bărbaţii. Cârmuia cu înțelepciune și cu îngăduinţă pentru 
înnoirile cele de trebuinţă Rusiei... Era stâlp vieţii mele... Şi- 
acum, ţar Feodor Alexeevici, un copilandru bolnavicios și 
nevolnic. De bună samă că Miloslavskii cei lacomi de putere... 
Ei, nu mă așteaptă nimic bun la Moscova. Mai ales după 
neizbânda soliei... 

Și drumul întoarcerii urmă greu, dar grăbit, până la 
Selenginsk. Milescu zorea mersul chervanului, parc-ar fi vrut să 
câștige întârzierea de pe Naun și din Pekin, parcă l-ar fi așteptat 
cine știe ce mari bucurii la Moscova. 

Dar până la Selenginsk zăpada se așternu așa de groasă și 
gerurile deveniră așa de aspre, că solia abia mai putu ajunge 
până în cetăţue, la adăpost. Ținând sfat, hotărâră să ierneze în 
Selenginsk. 

În caravană, neguţătorii își vedeau numai de treburile lor: să 
vândă și să cumpere mărfuri cu preț bun. Dvorenii, auzind că la 
Moscova-i turburare, plănuiau să grăbească și să treacă Baikalul 
pe gheaţă. Dar valea Selengăi era cu totul și cu totul înzăpezită. 

— Ei, la urma urmelor - spunea Veniukov - dacă la Moscova 
sânt turburări, mai bine-i aici, că barem e liniște... Doar viscolul 
și dihăniile dacă mai urlă. 

În Nercinsk, Milescu a întârziat o jumătate de an - din 
noiembrie 1676 până în mai 1677. 

Și acolo, în acea cetăţuie din Transbaikalia, într-o lungă, teribil 
de lungă iarnă siberiană, la lumina opaițelor cu grăsime de urs 
sau a feștilelor de rășină, Neculai Milescu Spătarul și-a 
desăvârșit „Putestcie cerez Sibir ot Tobolska do Nercinska i 
granit Kjtaia” (Călătorie de la Tobolsk la Nercinsk și la hotarele 
Chinei), „Stateinii spisok posolstva N. Spafaria v Kitai” (Jurnalul 
soliei lui N. Spătarul în China), „Opisanie pervia cești iselenniia 
imenuum Azii v nei ie sostoit kitaitskoe  gosudarstvo” 
(Descrierea Asiei prima parte a lumii, în care se găsește 
împărăţia chineză), „Skazaniia o velikoe reak Amur” (Descrierea 
marelui fluviu Amur) și tălmăcirea cărticelei lui Martino Martini 
„De bello tartarico”. 

Pentru toate folosea însemnările făcute zi cu zi în cursul 
călătoriei sau în timpul șederii la Pekin, folosea cele văzute de el 


însuși și de ai lui, folosea știrile culese de la băștinași, de la 
neguţători, de la cazaci ori vânători, folosea cele aflate de la 
Askaniama, de la Verbiest, de la zagurkeiul daoist, cele aflate de 
la alți mandarini și de la ceilalți iezuiţi din China, folosea scrierile 
mai vechi și mai ales „Atlas Simiensis” și „Situs provinciarum 
imperii Sinici”, scrise de același Martinov Martini și dăruite tot 
de Ferdinand Verbiest. 

Cartea despre descrierea Asiei și a Chinei, Milescu o rândui pe 
58 de capitole. Începea cu descrierea Asiei, socotindu-l întâiul 
continent al lumii nu numai după mărime, ci și după belșugul 
pământului și după mulţimea noroadelor. Asia este cea mai 
veche parte a lumii; „aici a făcut Dumnezeu raiul și strămoșii 
noștri Adam și Eva tot aici fost-au zămisliţi”... „Ca întindere, 
continentul Asiei este foarte mare. El are o lungime de șase mii 
opt sute verste, iar lățimea-i de șase mii o sută verste”?. 
Povestea pe scurt fapte din istoria Chinei, despre împărații cei 
mai de samă până la dinastia manciuriană Ţin, despre cele 
dintâi știri aduse de Marco Polo în „Cartea Minunilor” privitoare 
la pământul și bogăţiile Chinei, despre întinderea acestei ţări 
(2.400 verste în lungime și 1.600 în lărgime), despre orânduirea 
ei. Arăta clima și apele mai de samă ale Chinei. Descria 
rangurile feudalităţii kitaite, vorbea despre viaţa și despre 
însușirile poporului chinez. Scria despre bogăţiile împărăției 
chineze, despre cultura și roadele pământului, despre creșterea 
vitelor, despre meseriile pe care le văzuse în Pekin și în alte 
orașe, despre negoț și despre drumurile Chinei, despre orașele 
chinezești, înfățișarea și însemnătatea lor, despre bogăţiile 
minerale ale. Chinei. 

Apoi, la celelalte capitole scria despre obiceiurile chinezilor, 
despre marele lor respect față de părinţi, despre hărnicia lor, 
despre ura lor față de război, despre ospitalitatea lor și despre 
patima vanilor pentru... evantaiuri. Scria despre femeile chineze 
și despre viaţa lor chinuită de roabe schiloade, despre logodne 
și nunţi, despre rochiile pe care le poartă, despre mâncările și 
băuturile obișnuite la chinezi. Stărui să arate cum, ca să aibă 
picioarele mici, femeile chineze și le strâng de mici în feșe și 
lasă să le crească picioarele strâmbe, încât abia pot merge. 


72 Geograful sovietic M. D. Lebedev notează în legătură cu aceasta: „Este interesant 
de observat că cifrele date de Spafarii asupra întinderii Asiei, adică aproape 50 mii. 
km. p. se apropie mult de adevărata suprafață (44 mii. km. p.). 


Scria despre asprimea cu care se poartă soţul faţă de soție, 
despre datinile la sărbători, despre jocuri și petreceri, despre 
marea dragoste a chinezilor pentru păsări și pentru pisici 
tărcate. Scria despre creșterea viermilor de mătasă, despre 
lucrarea metalelor și turnarea tunurilor, despre banii Kkitaiţi, 
despre măsurile și greutăţile folosite în China. Povestind despre 
viaţa chinezilor, Milescu se minuna de orașele mari și multe din 
această ţară, orașe cu case de piatră, cu ziduri mari, cu turnuri 
străjuite de ostași înarmaţi cu lănci și arcuri. 

La capitolul 17 scria despre Marele Zid, una din minunile 
lumii, arătând când a fost construit, cât este de mare și la cea 
folosit acest zid. Amintea că drumurile în China sânt bune, iar pe 
râuri plutesc vase și corăbii multe cu încărcătură grea. 

La capitolul 20 scria cele aflate despre oastea și flota 
împărăției chineze. _ 

Arăta că poporul chinez iubește nemăsurat pacea: „li place 
mai mult să cultive ogoarele, să facă negoț și mai ales să 
împlinească alese și migăloase meserii, decât să facă războaie”. 
Dimpotrivă, manciurienii sânt foarte semeți și războinici. 

Aceste scrieri alcătuiau, de fapt, o dare de samă tainică, 
pentru ţar și pentru Posolski Prikaz. Acum, rânduind slovele și 
gândurile, ascultând scârţăitul ușurel al penei pe hârtie, Milescu 
se mângâia de neizbânda diplomatică de la Pekin. Culesese 
atâtea știri, atâtea fapte, atâtea cunoștințe necunoscute până 
acum, că parcă se simţea cu adevărat bogat. Nesfârșit mai 
bogat decât atunci când îl slujea pe Ștefăniță Lupu și umbla cu 
cai duși de căpăstru înainte, asemeni domnilor, cu buzdugane și 
paloșe și cu zale lucitoare îmbrăcat, și el, și caii. Se simţea cu 
minte mai bogată ca atunci când, la Paris, se afla în preajma 
măreților nobili franţuji, cu subţirea lor cultură. 

Rânduite cuminţi pe hârtie, la lumina tremurândă a feștilelor 
de rășină, slovele îi arătau parcă și mai limpede de ce de-a- 
lungul sălbaticei Siberii, a fost deschizător de cale nouă. Și, 
scriind, parcă-l auzea când pe Verbiest vorbind încet, rar, 
ceremonios, rotunjind vorbele latinești, când pe Ma-La, cu glasul 
lui subțire, din gât, ciudat și greu de știut când izvorăște din 
inimă, când din viclenie: ...Drumul pe mare l-au aflat întâi 
portughezii, acum mai bine de 150 de ani, când au descoperit 
India. Portughezii s-au luptat cu chinezii până ce au dobândit 
învoirea să ridice cetatea Macao, de unde și azi aduc porțelanuri 


scumpe, mătăsuri și alte mărfuri kitaite, pe care mulţi bani 
câștigă în Europa. Din Portugalia până în China „drumul ţine un 
an și chiar mai puţin, dacă timpul e prielnic”. Dar drumul pe 
mări și oceane e greu: lipsește apă de băut, furtunile-s foarte 
primejdioase și mulți pier pe mare din pricina căldurii de la 
tropice... Își amintea că, împreună cu Askaniama, a grăit mult 
despre drumul pe mare de la gura Amurului până la Pekin, 
ocolind Coreea. Și stăruia asupra acestui drum ce va trebui să 
fie străbătut, cercetat de cineva cât mai curând, pentru că oricât 
de lung, tot ar fi mai bun și mai ușor decât drumul peste Gobi; 
fluviul Amur este foarte mare și bun pentru navigaţie. Pădurile 
mari din jurul Amurului ar ajuta mult la construirea corăbiilor. 
Căile acestea de apă au mai fost umblate...” „nu departe de 
gura râului Amur, cazacii noștri au găsit o corabie mare, 
europeană, zdrobită, corabie asemeni celor care sosesc în 
Arhanghelsk”. 

Scârțâind ușor, pana înșira lucrurile cele mai de samă despre 
toate drumurile pe uscat spre China, însemna despre primejdiile 
și greutăţile pe care călătorul le are de întâmpinat: lipsă de apă, 
de hrană ori de adăpost. Găsise șapte drumuri spre China, unele 
cunoscute numai de băștinașii care hălăduiau după vânat. 
Intregea astfel, mereu, harta Asiei cu noi amănunte. Slabele 
roade diplomatice ale soliei erau răscumpărate de roadele 
expediției, osebit de preţioase pentru știința geografiei. Cărţile 
pe care le scria acum Milescu alcătuiau adevărata biruinţă a 
misiunii până la Pekin. 

Când ostenea dreapta și i se împăienjeneau ochii, Milescu 
lăsa pana cu pliscul în călimară și pornea cu prietenii la 
vânătoare prin silhuele păduri din jurul Selanginskului. Și după 
ce-și împrospăta plămânii în văzduhul neprihănit al codrilor, se 
așeza iar în faţa hârtiei palide sub flăcăruia opaiţului, dar 
luminată de multe fapte, știri și gânduri. Tot mai deplin 
înţelegea Milescu Spătarul că uriașul popor chinez și adânca lui 
înțelepciune și cultură sânt lumii comori trebuitoare, dacă vrea 
omenirea asta să pășească înainte. 

lar Radu Marcu, turnând grăsime de urs în opaiţ, ori curățind 
mucurile, glăsuia: 

— Nu-l pot uita pe moș Li lui-lin: ce om înțelept! Și câtă 
prietenie ne-a arătat de la început... Cum să nu mă mir de 
meșteșugul kitaiţilor? De-o pildă, ceașca asta-n care-ţi torn ceai. 


Ce putere a stat în mâna care așa de măiestrit și de gingaș a 
făcut-o? Să scrii cu mânie, dacă vrei, stăpâne, despre 
Askaniama. Că era șiret, viclean și fricos. Dar - zic eu - ca Ma-la 
vor fi fiind în China câteva zeci de mii, pe când ca moș Li lui-lin 
sânt sute de milioane, cum spunea zagurkeiul cel filosof, sute de 
milioane... 

— Ai dreptate, Radule... Și Milescu scria într-aripat de 
dragostea pentru poporul chinez. 


3 


Prizărite știri și nesigure ajunseră în iarna aceea, din 1677, 
până la Selenginsk. Mai mult, zvonuri trecute din gură în gură, 
de vânătorii, de neguţătorii ori de cazacii siberieni. Se spunea, 
de pildă, că la Moscova s-ar fi ridicat alţi boieri care-l ţin în brațe 
și de subţiori pe ţarul Feodor Alexeevici și domnesc în numele 
lui. Că boierii care-l slujiseră pe ţarul Alexei Mihailovici ar fi fost, 
cică, spânzurați. Și alte lucruri prostești ca acestea și de spaimă. 
Grecianin chiar îi șoptea lui Milescu: 

— Dacă nu mai trăiește Artamon Matveev, nici nu-i bine să ne 
mai întoarcem la Moscova... Să cătăm mai bine un drum spre 
Buhara, să ieșim la Țarigrad. Am acolo niște rude... 

Milescu se înfurie pe Grecianin și-l dădu afară. Îl durea inima 
că nu poate pleca mai repede din Selenginsk, că iarna se 
lungește și că un prieten nutrește gânduri haine. 

Abia la 3 mai 1677, solia se sui în luntrele lăsate, în 
septembrie 1675, la Slobozia lliinska; și vâsliră iar văslașii pe 
Selenga până la Baikal. Lacul era încă îngheţat. Așteptară și 
cercetară locurile până la 13 mai, când îndrăzniră să treacă 
Baikalul pe gheaţă, târând doșanicurile după dânșii peste podul 
de gheaţă sub care genunea trosnea înspăimântător. 

La 16 mai ajunseră, pe Angara, la lrkutk. Veștile de la 
Moscova erau tot mai proaste pentru Milescu. Artamon 
Sergheevici nu mai lucra la Posolski Prikaz. Unii ziceau că-i mort, 
alţii că-i închis într-o mănăstire de la miazănoapte. 

La vale, trecură ușor prin cataractele Angarei. 

La 7 iunie acostară la leniseisk. Sunau sub luntre, molcom, 
undele leniseiului. 

Milescu sări pe mal. 

Voievodul Mihail Vasiliev îl aștepta, mai departe, pe țărm, 


stând trufaș în șea. Parcă alt chip avea cu doi ani în urmă. 
Atunci era plecat și slugarnic nevoie mare. Și acum, de ce nu 
cobora de pe cal? Ba chiar răcni cu glas gros, ca un urs mânios: 

— Jupân Spafarii, nu cobori din luntre! Rămâi acolo, cu toți 
oamenii soliei, până când slujitorii vor împlini porunca măritului 
țar! 

Milescu se opri nedumerit. Apoi întrebă, surâzând: 

— Ce bâigui, voievoade? N-am nimerit oare la leniseisk? 

Cu toată împotrivirea înverșunată a Spătarului și a celorlalți, 
voievodul Vasiliev, folosind armele, porunci slujitorilor să 
pătrundă în doșanicuri și să scotocească totul. Marea mulţime, 
atrasă de protestele oamenilor soliei, se strânse la malul 
fluviului și privea mirată. Cu lumânări și feștile aprinse au 
cercetat slujitorii voievodului și cele mai întunecate unghere ale 
doșanicurilor. Pe toţi cei din solie, în cap cu Milescu, i-au 
buzunărit; le-au descusut până și căptușeala hainelor să 
găsească aurul adus din China... Lăzile fură răscolite până-n 
fund. Au răvâășit totul, totul; dar n-au găsit nici aur și nici nimic 
alta care să le dea de bănuit. Caietele cu descrierea drumurilor 
și a întâmplărilor din China nu-l interesau pe Vasiliev. 

— Dacă n-aţi adus aur, la ce dracu aţi mai fost în China? 
mormăia el, ca un tâlhar desamăgit. Credeam că bogdihan ţi-a 
dăruit, pe puţin, un blid de pietre scumpe. 

Când a văzut rubinul cât oul de porumbel, s-a înfiorat de 
spaimă și de lăcomie. Ar fi fost în stare să scurteze câteva 
capete cu ascuţișul săbiei, numai să-l aibă. Noroc că Spiridon 
luase în scris de la mandarinul kitait, în două graiuri, cu 
iscălitură, că acea piatră scumpă costase o mie de lani și fusese 
cumpărată anume pentru măritul ţar. 

Spătarul porunci oamenilor săi să vegheze ca nu cumva 
scotocitorii să fure ceva din mărfurile soliei. După grea luptă și 
sfadă, Milescu îl sili pe voievodul Vasiliev să însemne într-o 
condică tot ce confiscase de la oamenii din solie, tot ce 
cuprindeau bagajele ţarului și darurile date de bogdihan. 

— Le-am apărat de primejdiile firii, de valurile Baikalului, de 
tâlharii namiazini, de ochii lacomi ai vanilor și acum să ni le 
smulgă un dregător din leniseisk? Ce-nsamnă asta? 

— Poruncă de la Moscova! Asta însamnă, Spafarii!... Acolo s- 
au schimbat multe, cât ai hălăduit prin China. Ce crezi? Ti-a 
căzut și stâlpul de care te rezemai: Artamon Matveev 


„înnoitorul”, păgânul! Ai să dai samă c-ai risipit banii Moscovei, 
plimbându-te degeaba până-n China. Ce-avem noi nevoie de 
China? 

Și voievodul Mihail Vasiliev puse sub pază aspră pe toţi cei 
care alcătuiau solia. Ca să nu se răscoale și să folosească 
puterea, voievodul îi despărți pe cazaci, pe slujitori, pe 
neguțători, pe dvoreni închizându-i pe fiecare într-altă parte. 

Milescu era copleșit: 

— Aceasta să-mi fie oare răsplata ostenelilor? 

Se aleseră câţiva, cu Zotov în frunte, care, bucurându-se de 
atare umilință, șopteau voievodului îndemnuri, să fie încă și mai 
aspru... 

— Acest valah a nesocotit nevoile neguţătorilor. Din pricina 
trufiei și a încăpăţânării lui n-am putut cumpăra destulă mătasă 
de kitaia... Mandarinii i-au dat multe daruri. E bucșit de aur. Dar 
l-a ascuns. Să-l ţii aici până ţi-o da și dumitale, Mihail 
Feodorovici, măcar un pumn de pietre scumpe. Crezi că numai 
pânză de bumbac și pălării din paie de orez cu ciucur de mătasă 
i-au dat chinezii?... Nu... Dar pe mine te-aș ruga mult să mă lași 
slobod, să plec la Tobolsk. Că eu totdeauna am fost împotriva lui 
Spafarii și m-am războit cu el. La Moscova pot fi martor, martor 
necruţător, dacă-l judecă pentru neizbânda soliei. Și va trebui 
să-l judece înainte de a-l spânzura. 

Abia după trei zile de stăruinţă, de rugăminţi, de ameninţări, 
Vasiliev îngădui lui Milescu să-l trimită pe Nepripasov și pe Grișa 
Hlib în mare grabă spre Moscova, cu scrisoare către noul țar și 
către Vasilii Vasilievici Goliţin, către Petru Alexeevici Tolstoi și 
către alţii pe care-i socotea prieteni la Moscova. Le povestea 
cum a fost închis la leniseisk și se ruga să-l cheme la Moscova și 
să-l judece acolo, dacă-l bănuește a fi vinovat cu ceva. A dat 
bani olăcarilor și i-a rugat să zorească, mergând pe apă, vâslind 
singuri, zi și noapte, pe rând, unul odihnindu-se și celălalt 
trăgând la vâsle, să cumpere cai la Tobolsk, la Kazan și să 
galopeze, să galopeze până la Moscova. 

— Acum, cât e fierul cald încă. Altminteri împărtășesc pe viaţă 
soarta lui Krijanici: el la Tobolsk, eu la leniseisk, dacă nu chiar 
mai rău. 

Ci stând la leniseisk ca un osândit la surghiun, Milescu își 
aminti de Cristofor Columb care, cu primejdia vieţii, a săvârșit 
îndrăzneață călătorie, descoperind o lume nouă, deschizând 


calea spre aurul și bogăţiile Americii. Și după toate acele 
nemaiauzite isprăvi, s-au ivit dușmanii, pizmuitorii și în lanţuri l- 
au pus. Lanturi în loc de glorie. 

În leniseisk, Milescu nu purta lanţuri. Dar parcă tot le auzea 
clinchetul când pășea mâhnit, prin odaia unde sta închis. Și, 
deocamdată, acest clinchet ţinea loc de „mulțumesc, Neculai 
Gavrilovici”... 

În barba și la tâmpla Spătarului, încetișor, pe nevăzute, 
ningea cu înspicări de păr alb. Cu doi ani în urmă, aici în 
leniseisk își amintise de Moldova. Și acum tot la Moldova se 
gândea. lar Radu, văzându-l așa de otrăvit, cătă să șuguiască pe 
românește: 

— Ei, se-ntâmplă, stăpâne: pleci călare și te-ntorci cu șeaua-n 
spinare... Dar să ne vedem noi iar la Moscova... Sau poate-n 
Moldova. 

Neculai Milescu Spătarul scoase iară din tașcă tâlcuirea lui 
Dosoftei și citi stih pe potriva inimii lui, din clipa asta: ...„Mi-i 
sufletul în groază și-n turbureală”... 

O lună de zile a durat zbaterea lui Milescu, pentru dreptate, în 
leniseisk. Livanov și Veniukov se tânguiau amarnic și-și temeau 
zilele. Ca să uite, plecau la vânătoare ori la pescuit, horhăind 
zile întregi, străjiți de oamenii lui Vasiliev. Unii se gândeau chiar 
să rămână pe aici, printre țăranii și vânătorii siberieni. Ivan 
Favorov îi povățuia pe cei ce-și pierduseră curajul: 

— Zagurkeiul daoist zicea: să trăim cu dragoste, cu bucurie, și 
să murim fără teamă, cu demnitate. 

Dar cei mai apropiaţi de Milescu erau slujitorii. Ei îi pregăteau 
cele trebuitoare pentru scris, îi aduceau știri și-l mângâiau cu 
vorbe înțelepte, cuminţi: 

— Noi știm că ești om drept. Și dreptatea-i ca untdelemnul, 
iese deasupra. 

Ca să-și mai uite gândurile amare și ca să fie mai aproape de 
cei care-l iubeau, Spătarul îi ajuta să învețe a citi. li numea 
prietenii săi și le făgăduia că, dacă ajunge la Moscova, va stărui 
să fie făcuţi slobozi. De asemenea se împrieteni aici cu diaconul 
Simion Kornicikoi, om umblat prin ţinuturile Siberiei, foarte 
chibzuit la vorbă și cu mare putere de stăpânire asupra 


oamenilor. El atrase întâi atenţia lui Vasiliev că se poartă 
nedrept și brutal cu oamenii soliei. g 

— Spafarii e un om cinstit, spunea Simion Kornicikoi. Imi pun 
capul pentru el. E un învăţat cum n-avem mulți. 

— Ce-mi trebuie mie învăţătura lui! striga voievodul. Am 
porunca să-l închid. 

— Te vei căi curând, Mihail Feodorovici, pentru felul cum 
împlinești porunca asta, îi proorocea diaconul Simion Kornicikoi. 

După stăruința îndârjită a tuturor celor din solie și cu ajutorul 
lui Kornicikoi, abia la 9 iulie voievodul din leniseisk i-a îngăduit 
lui Milescu să plece mai departe, fără alte lucruri decât caietele 
și fără alţi oameni decât Radu Marcu și doctorul Ivan luriev. 

— Noi, ceilalţi, rămânem zălogi aici, Neculai Gavrilovici. 
Aleargă și ne mântue de năpasta asta! 

Goni nebunește spre Moscova, să afle de ce-i prigonit și să se 
dezvinovăţească. 

După patru zile de drum, la 14 iulie 1677 ajunse la cetăţuia 
Makovsk. Oamenii, rar întâlniți pe cale, povesteau despre 
încurcatele lucruri ce se petreceau la Moscova. Unii ziceau că 
tarul Alexei Mihailovici a fost ucis de dușmanii lui Hristos, de 
anticriștii înnoitori care vor să vândă Rusia străinilor spurcați. 
Alţii spuneau dimpotrivă: așa a vrut Dumnezeu pravoslavnicul, 
că acela nu mai era ţar creștin, ci mai degrabă papistaș. Se 
vânduse latinilor. Rosteau unii și numele lui Artamon 
Sergheevici. Dar nu știau dacă-i viu ori plecat pe cealaltă lume. 
Un negustor îi blăstăma pe Miloslavskii: 

— Procleții și tâlharii bărboși s-au strâns în jurul ţarului Feodor 
ca tăunii în jurul stupului cu miere, și-i prigonesc pe neguţătorii 
cinstiți. 

La Makovsk, Milescu așteptă până la 20 iulie, când voievodul 
îi dădu o luntre să urmeze drumul mai departe. Dar când să 
plece, îl ajunseră din urmă și slujitorii, și cazacii, și dvorenii, 
însoţiţi de însuși Mihail Vasiliev, voievodul din leniseisk: 

— Mă rog de iertare, cinstite și slăvite Neculai Gavrilovici, dar 
așa a fost porunca... Ei, acuma... acuma porunca s-a schimbat. 
Măritul ţar mi-a poruncit să-ţi înapoiez bagajele și darurile, să le 
duci domnia-ta la Moscova. Da... la Moscova. laca, îţi dau și o 
strajă de zece cazaci, să te-ajute pe drum... Ce să-i faci? 
zâmbea încurcat, prostește, voievodul. Așa a fost atunci 
porunca. Ce-s eu vinovat, araca'n de mine? Slujitor al ţarului... A 


ajuns scrisoarea domniei-tale la Moscova și, pac! porunca s-a 
schimbat. Da, uite, însumi am venit să... ca să nu crezi că, de la 
mine, așa... eu în inima mea... Curată, ca lacrima de curată, 
zău, Neculai Gavrilovici, mărite... 


Milescu goni spre Moscova, cu toate că unii, mai ales 
Constantin Grecianin, se arătau temători: acolo ar putea să-i 
aștepte, totuși primejdii mari, poate surghiunul pe viaţă în 
ghețurile de la miazănoapte, dacă nu mai rău. 

— Nu știu a fi greșit cu nimic. Ceea ce am înfăptuit noi în 
Siberia și în China, va fi întru folosul și faima Rusiei, oricine-i va 
fi cârmuitor. Mă duc să dau sama de ale mele toate câte am 
făcut! Și cu ceea ce am săvârșit în Siberia și în China, nu mă 
tem nici la judecata de apoi. 

Mai târziu, pe drum, aflară că trei dintre cazaci au fost anume 
plătiţi de voievodul din leniseisk să aibă grijă ca nu cumva 
Milescu să fugă. Să nu apuce alt drum, spre pildă, pe cel din 
Buharia, spre Persia și spre imperiul otoman, la grecii și la 
moldovenii lui. 

Vara. Toamna. larna. 

Surgut. Tobolsk. Ural. 

Toate se înfățișau ca filele într-o carte cunoscută pe care ar fi 
fost silit s-o citească de la sfârșit spre început. 

La Tobolsk află cu bucurie că Krijanici a fost iertat de surghiun 
și chemat la Moscova. 

Viscolea și era ger cumplit la 3 ianuarie 1678 când expediţia, 
misiunea și solia rusă, condusă de Neculai Milescu Spătarul, 
intră iară în Moscova. Se împlineau aproape trei ani de la 
plecare. 

Măreţul oraș Moscova avea acum alţi ocârmuitori. Oamenii 
parcă-i uitaseră pe cei plecaţi departe, întru faima Rusiei. 
Întețită, dihonia pentru putere, pentru pământ și pentru ţărani îi 
orbea pe toţi boierii. Pe unii îi fericea schimbarea ţarului; alţii își 
temeau zilele. Aprigă era mai ales dușmănia între neamul 


Miloslavskilor și al Narîșkinilor'?. Îndată după moartea ţarului 
Alexei Mihailovici, Artamon Matveev a fost îndepărtat de la 
putere și surghiunit, nimeni nu știa unde. Miloslavskii se 
strânseseră în jurul ţarului Feodor Alexeevici, un copilandru de 
paisprezece ani, bolnăvicios, neștiutor și lipsit de voinţă, bot de 
lut moale în ghearele lacome de averi și măriri ale rudelor 
țarinei Maria. Și-au împărţit Miloslavskii între ei slujbele și 
puterea, înlocuind pe toţi cei din neamul Narișkin. 

Milescu află că dintre cele dintâi porunci pe care le-a dat 
tânărul ţar sub povaţa lui Ivan Miloslavski a fost închiderea 
teatrului. Cercând să apere acest teatru, Simion Poloţki era 
gata-gata să-și piardă viaţa. Miloslavskii țipau și se mirau cum 
cutează un călugăr să apere o șandrama unde niște nemți 
nelegiuiți înfățișau piese păgâne ori nerușinate ca „Baiazid și 
Tamerlan”, ori „Bachus și Venus”, și chiar balet, adică danţuri 
desmăţate ca-n apusul papistaș. 

Când se înfățișă Spătarul Milescu la Posolski Prikaz, cei care 
mai rămăseseră din timpul lui Matveev îl primiră cu salut de 
bucurie. 

— Bine-ai venit, Neculai Gavrilovici! 

Îl întrebau, îl cercetau, îl rugau să povestească, îi lăudau 
îndrăzneala și se îngrijorau de soarta lui de mâine. Dar toate le 
făceau în șoaptă, cu teamă, să nu-i zăpsească vreo iscoadă a 
Miloslavskilor. 

Palatul Pricazurilor era acum de trei ori mai mare ca înainte 
de plecarea lui Milescu în China. Meșterii zidari străini și ruși mai 
aveau încă de lucru. Țăranii iobagi urcaseră varul și cărămida 
pentru catul al treilea, iar meșterii așteptau primăvara să 
desăvârșească lucrul. Clădirea aceasta nouă, mare, o începuse 
Matveev. 

Îndată ce sosi, Milescu Spătarul ceru să se înfăţișeze ţarului 
cu tot ce aducea din China. Dar dregătorii cei noi îi spuseră că 
tarul e bolnav și deci nu-l poate primi. Îl luă la ispitire Ivan 
Miloslavski: 

— Cum? N-ai izbutit să închei nici măcar socoteli de negoț cu 
Kitaia? Ai cheltuit o avere, în zadar? O să plătești și tu și cei care 
te-au trimis... se răsti Ivan Ilici, cu glasu-i răgușit, hurducându-și 
mânios pântecele mare sub anteriul îmblănit cu jder. 

— A avut dreptate cneazul Cerkaski, ațâța un alt boier bătrân, 

pe care Milescu nici nu-l cunoștea. Solie în China! Bani aruncaţi 
pe gârlă! 

— Te-ai purtat tâlhărește, slugă a lui Matveev! se răpeziră să-l 
învinuiască și alți boieri divaniţi, toți necunoscuţi Milescului. Ai 
făcut negoț, te-ai îmbogăţit cu banii noștri, veneticule! 

— Sânt încredințat că am săvârșit o ispravă osebită! se îndârii 
Milescu. Și noi, toţi cei care am mers până la Pekin, ne aşteptam 
la răsplată pentru ostenelile și primejdiile pe care le-am 
înfruntat, iar nu la ocară și ponos, la învinuiri nedrepte și 
mincinoase. 

Se încredință că pricina ocărilor era prietenia cu Matveev. 
Amână războirea cu potrivnicii. Făcu tot ce-i stă în putinţă și află 
că Artamon Sergheevici era surghiunit la mănăstirea Pusto- 
Ozersk. 

— Nu i-au găsit altă vină mai caraghioasă decât că se- 
ndeletnicea cu magia neagră, spunea doctorul Ivan luriev. Și 
printre învinuitori este și doctorul Berlov. 

În acest vifor de ură, Milescu găsi sprijin tot în cei care 
străbătuseră Siberia. Livanov, Favorov, Veniukov, Nepripasov 
alergară pe la toţi mai marii pe care-i cunoșteau în Moscova. Și 
boieri ca Petru Alexeevici Tolstoi îl chemară pe Milescu, 
ascultându-i povestirile despre Siberia și despre China și 
minunându-se. De asemenea, cneazul Vasilii Vasilievici Goliţîn îl 
primi îndată. Și o zi întreagă îi ascultă povestirile. Ceru și de la 
Posolski Prikaz scrisorile trimise de Spătar în timpul călătoriei. 
După ce le citi îl chemă iar pe Milescu și, așezându-și horboţica 
albă a mânecilor de la straiul apusean pe care-l îmbrăca în ciuda 
ruginiţilor Miloslavskii, îl întrebă o mulţime de amănunte. 

— Ai descoperit lucruri interesante. Ești pe urmele lui Dejnev. 
Dar, ce să-i faci? Tempora mutantur'*, Neculai Gavrilovici. 
Apără-te! N-au cu ce te răpune. Dimpotrivă, noi îi vom răpune, 
curând! 

ÎI încurajă și lurii Krijanici, aflat acum la Moscova, dar ţinându- 
se ascuns, să nu-l afle Miloslavskii. Ștefana Mihailovna se bucură 
nespus văzându-l pe Milescu. Nu se mai sătura privindu-l cu 
ochii ei mari, calzi, buni. 

— Trei ani... Cât te-am așteptat! Dar se cunoaște că nu ţi-a 
fost ușor; ţi s-au însurit tâmplele, prietene al meu... - Îi cuprinse 
mâinile într-ale ei: mâini moi, calde, mâini de prietenă devotată. 

Fericită sânt că te-ai întors. Ce urât mi-a fost fără tine... Ai să vii 
să-mi povestești, zi cu zi, drumul tău siberian și lumea ce-ai 
văzut, acolo, în răsărit. Ai să-mi povestești în românește, cum 
vorbim noi de obicei. Am întâlnit într-o zi doi neguţători de la 
Moldova. l-am chemat aici și-am grăit mult cu dânșii. Am aflat 
vești de la părinţii tăi. Sânt sănătoși. 

Când Milescu începu să povestească din cele văzute în China, 
Stefana rămase vrăjită. În faţa ei se afla un om care a săvârșit o 
faptă ce va răsuna în veac. 

— Neculai, nu te teme de boieri! căută ca să-i întărească 
inima când, trist, se plânse de atitudinea boierilor. Măcar că eu 
muncesc și mă topesc aici într-o chilie de mănăstire, tot înţeleg 
că ești un om prea însemnat ca să nu te cruțe. Nu sânt mulţi ca 
tine. Nu te lăsa înfrânt. Luptă tu și pentru mine. Uite, îţi dăruesc 
toată puterea și-ți împrumut, de-i nevoie, întreaga-mi viaţă. 
Închin toată inima mea pentru a ta biruinţă, prietene al meul!... 

Călători, în taină, însoţit numai de Radu Marcu, până la 
mănăstirea Pusto-Ozersk, drum greu de iarnă aspră. Acolo, în 
ținuturile îngheţate, în chilia strâmtă, săracă, în faţa vetrei pe 
care ardeau butuci groși, Neculai Milescu Spătarul povesti lui 
Artamon Sergheevici Matveev, cu amănunţime, lungul și prea 
greul drum Siberian. Asculta, alături, și feciorul Andrei, 
surghiunitul ucenic al Spătarului. Exclamările de admiraţie se 
învârstau cu lacrimile pentru câte lucruri au pierit odată cu țarul 
Alexei Mihailovici. Le era inima când ca pâinea caldă, când ca 
veninul din boaba mătrăgunei. Din când în când intra, pe vârfuri, 
soția lui Artamon Sergheevici și umplea din nou paharele cu 
vodcă, pe care povestitorii le istoveau des, cercând să aline 
dureri amarnice. 

— Stai și tu aici, draga mea - își poftea Artamon soția - și 
ascultă câte lucruri minunate a descoperit acest moldovean de 
ispravă... Și câinii Miloslavskii vor să-l judece, să-l osândească, 
pentru că eu l-am trimis... Vasăzică bogdihan pregătește război 
împotriva Albazinului. leșit-a limpede asta din vorbirea cu 
dregătorii? Ce ne facem?... Cred că trebuie să-i deschizi capul lui 
Goliţin. E molău. Dar dacă-l ţine cineva din scurt, s-ar putea să 
se hărnicească. Adică mai bine zis ţarevna Sofia va să-l 


hărnicească. Să apărăm Albazinul și Amurul! Miloslavskii sânt 
niște ticăloși. Minţi întunecate, negre ca noaptea. La ei, nicio 
nădejde!... 

Când venea vorba de Miloslavskii, cei doi prieteni simțeau fiori 
de moarte. 

— M-aș amăgi cu gânduri deșarte - spunea Matveev - dacă nu 
m-aș gândi că ștreangul ori paloșul s-ar putea să trudească pe 
grumazul meu. Dar ar fi neomenește dacă n-am plănui cum să-i 
răpunem și cum să aducem țar pe Petru Alexeevici. E singurul 
țarevici întreg, teafăr, voinic, în stare să ducă în spinare 
stăpânirea grea ia Rusiei. Trebuie să lucrăm cu dibăcie. De pildă 
dumneata, Neculai Gavrilovici, să te duci la cneazul Goliţin. 
Deocamdată el stă mai în umbră. Dar e prieten cu ţarevna Sofia. 
Și nu se poate ca ţarevna Sofia, văzând ticăloșiile Miloslavskilor, 
să nu pornească împotriva lor. De mult nutrește gânduri de 
stăpânire. E femeie dârză, deșteaptă, plină de ambiţie, 
poftitoare de mărire și glorie. Vasilii Vasilievici Goliţin va să-i fie 
spadă. Așa-l va fi vrând ea, ţarevna. Eu mă-ndoesc dacă va fi 
într-adevăr așa. Până crește ţarul Petru, nădejdea noastră, 
domnia Sofiei ar fi mai bună decât orice. Neculai Gavrilovici, 
cearcă să ajungi profesorul ţareviciului Petru. E din neamul 
nostru, al înnoitorilor. lar dacă pe mine m-or pune sub secure, 
adăpostește-te în umbra cneazului Vasilii Vasilievici, cum am 
zis, pân-o crește ţarul Petru. lar pe ţarul Petru să-l slujești cu 
credinţă. Acum, dacă te judecă, înfruntă-i, răpune-i cu mânie. N- 
au ce-ţi face! Tu ai plecat din poruncă la Pekin. 

Câteva zile îl căutară slujitorii și nu-l găsiră. Constantin 
Grecianin spunea, în șoaptă: 

- Să știți c-a fugit la Moldova... Și prin Siberia nici nu vroia s- 
audă... 

Intorcându-se din călătoria-i tainică și aflând că-i chemat la 
judecată în fața dumei boierești, Milescu se înfăţișă fără teamă. 
Cerceta și întreba cneazul Bariatinski, prieten cu Ivan 
Miloslavski. Urmăreau să-i găsească lui Milescu o vină așa de 
mare, cât să-i poată lua rangul de dvorean moscovit, să-l 
închidă pentru câtăva vreme și-apoi să-l alunge peste hotar. 
Pârâși se _ iviră aceiași care-l apăsaseră și pe Artamon 


Sergheevici: doctorul Davidko Berlov și piticul Zaharia. Apoi 
când Milescu aduse martori oameni din solia spre Pekin, boierii 
din dumă îl scoaseră ca din cutie pe Boris Zotov. Berlov și 
Zaharia povestiră, cu belșug de amănunte că, într-o seară de 
Sfântul Andrei, l-au văzut pe Spafarii stând la masă alături de 
Artaman și de tânărul Andrei Matveev; citeau dintr-o carte de 
magie neagră. De trei ori slujitorii au curăţat mucurile 
lumânărilor și ei tot mai citeau. Nici nu le mai păsa de somn. 
Cartea era roșie, și prin întuneric când au stins lumânările ca să 
boscorodească descântecele și formulele drăcești ea sclipea 
ciudat, ca o pară de foc. Împroșca în jur chiar flăcări albastre. 
După ce rosteau formule magice și făceau semne schimonosite, 
potrivnice sfintei cruci, îndată se ițeau, ici-colo, prin unghere, de 
pe sub laviţe și jilțuri, duhuri drăcești urâte și multe, umplând 
toată casa. 

— Mi-am făcut cruce cu limba, sărman de capul meu - se 
tânguia piticul măscărici - dar degeaba. Ba unul din acei draci i- 
a șoptit lui Matveev că eu mă ascundeam, da, mă ascundeam 
după sobă și-i spi-spionam... și aici piticul Zaharia începu să se 
smiorcăe, iar ochii lui bulbucaţi porniră să lăcrămeze: Atunci 
sângerosul Artamon Matveev, un ucigaș, nu alta!... a lăsat, da, a 
lăsat în mâna lui Spafarii, cum aș lăsa eu băţul ăsta, cartea de 
magie neagră, cartea cea ponegritoare de Dumnezeu... 

— A! vasăzică erau și împotriva lui Dumnezeu!... se dumiri 
unul dintre bărboșii din divan, făcând o cruce mare. 

— De-de bună samă! se bâlbâi piticul. - Erau, adică sânt, da, 
sânt împotriva lui Dumnezeu. Da, împotrivă... mai e vorbă? 
Ocărau și suduiau de toate cele sfinte... Ca să mă pedepsească 
pentru că i-am pândit, sângerosul Artamon m-a înșfăcat de 
ureche și m-a bătut, da, m-a bătut cumplit. Duhurile cele rele, 
cele diavolești, acum mi-aduc aminte, se bucurau și râdeau, da, 
râdeau, ţinându-se cu mâinile de pântece. Şi acest câne Spafarii 
râdea cu hohote de-un biet nenorocit... După ce s-a săturat de 
bătut, Matveev m-a azvârlit afară, da, afară, ca pe-un cotoi 
opărit. 

Milescu nu știa ce-a răspuns Matveev la asemenea învinuiri 
neroade. Știa doar că-l osândiseră la surghiun. Și se vedea 
însuși împărtășind aceeași soartă. Cu toate că-i era lehamite să 
mai ridice glas de apărare împotriva unor asemenea plăsmuiri 
neghioabe, începu să grăiască domol, stăpân pe sine. Arătă 


boierilor divaniţi că la asemenea învinuiri prostești nu are nimic 
de răspuns. Împreună cu Matveev, totdeauna și-au bătut joc, au 
râs de cei care credeau în magie neagră. N-au citit niciodată 
nicio buche dintr-o carte de magie. Numai alchimistul Yagan a 
citit odată la cneazul Cerkaski, acasă. 

— Dar de acel Yagan totdeauna mi-am bătut joc. A și încercat 
să mă ucidă, în Tobolsk, și neizbutind, a fugit. Da, am citit cărți 
împreună cu Matveev; dar am citit cărţi de știință, de filosofie, 
de religie, nevătămătoare sufletului. Am citit mai ales filosofi 
greci și istorici latini. Am citit din cărţile scrise au tălmăcite de 
mine, cărți învoite și de măritul ţar Alexei Mihailovici și de înaltul 
patriarh. Și n-am citit numai cu Artamon Sergeevici, ci și cu 
Vasilii Vasilievici Goliţin, de pildă și, de câteva ori a ascultat 
însăși ţarevna Sofia. Acele cărţi se află, în copii, la mulţi boieri și 
la Posolski Prikaz și le puteţi oricând citi să vedeți că sânt cărți 
înțelepte, iară nu prostii vrăjitorești. Ca învăţat și ca mai mare 
peste tălmaci, slujit-am cu credinţă Rusia și pe ţar, așa cum am 
jurat în biserica Sfântul Neculai. Și nu m-am ocupat nicicând de 
vrăji ori de magie. Le-am lăsat pe sama nerozilor. lar dacă 
domniile voastre dați crezare născocirilor unui pizmătareţț ca 
doctorul Berlov, ori plăsmuirilor unei stârpituri ca acest 
măscărici nevolnic, atunci faceţi cea mai strâmbă judecată. 
Asemenea neghioabe învinuiri arată că nu îndrăzniţi să-mi 
spuneţi: Spafarii, te osândim pentru că, sprijinit de Matveev, ai 
luptat pentru faima Rusiei la Pekin, pentru că ai deschis drum 
nou în lungul Siberiei, pentru că ai adus din acea călătorie de 
aproape trei ani comoară de știință... Ci vă înștiinţez că, folosind 
retorica, diplomaţia, logica, filosofia, m-am bătut la Pekin cu cei 
mai de samă mandarini kitaiți. Și oare vă închipuiţi că n-o să mă 
bat aici, la Moscova, unde mi-i atât de drag să muncesc și să 
trăiesc? 

Mulți dintre divaniţi se zburliră și mai rău împotrivă-i: 

— Auzi-l ce cutezător vorbește! 

— E omul lui Matveev, câinele! 

— Ne înfruntă cu filosofia și cu ritorica lui păgânească... 

— Ai scris cărţi cu duh diavolesc, despre vrăji și stihuri cu 
numere ca să încâlcești minţile tinere. Din pricina cărților tale, în 
loc să înveţe rugăciuni, tineretul, doamne ferește, bâigue stihuri 
cu nume de filosofi păgâni. 

— Da! Ai scris cărţi despre niște gâcitoare ori vrăjitoare 


ticaloase! Ai scris cărţi pentru Artamon Matveev!... 

— Am mai spus-o: acele cărți fost-au tălmăcite din porunca 
slăvitului ţar și ele au pecetea Patriarhiei. lar din cuprinsul lor au 
învăţat mulţi, multe. Dacă le-aţi fi citit, ați fi fost acum mai 
înţelepţi și nu v-aţi fi răpezit asupra-mi ca lupii sălbatici. 

Trei dintre boieri luară apărarea lui Milescu: 

— Cărţile alcătuite de Spafarii sânt bune. Sânt cărţi de știință, 
folositoare nouă. Învinuirea asta-i fără rost. 

Văzându-se  răpuși, boierii ruginiţi începură învinuiri în 
legătură cu solia din China. Ivan Miloslavski stătuse de mult de 
vorbă cu Ignatie Milovanov, iar acum îl aduse lângă Boris Zotov, 
să înteţească pâra împotriva lui Spafarii. Socotind că zilele lui 
Spafarii sânt numărate, neguţătorul l-a învinuit pe Milescu, cu 
multă îndrăzneală: 

— Pe drum, în leniseisk, m-a pus în lanţuri și m-a amenințat 
cu cnutul. Și nu numai pe mine m-a asuprit. A torturat, în chip 
barbar, și pe un biet tălmaci din Cargaginsk... Mi-a spus Boris 
Zotov, apăsă Ignașa Milovanov, roșind și ștergând rânduri de 
nădușeală cu basma de mătasă kitaicească. 

Boris Zotov găsi învinuiri și mai grele: că Milescu a deschis 
scrisorile ţarului, ceea ce nu-i îngăduit pentru nici un sol din 
lume; că a vândut chinezilor celor mari taina acestor scrisori, 
înmânându-le pe o uliţă în Pekin, lângă un pod de piatră; că a 
schimbat și a vândut o parte însemnată din darurile trimise lui 
bogdihan și mai ales a dosit blănurile cele frumoase de samur. 

— Adeveresc asta și prin aceea că și dregătorii chinezi au 
spus: „Darurile duse de voi la Pekin sânt fără valoare...” În afară 
de asta, Spafarii a dat chinezilor hărțile Rusiei. Am văzut eu, pot 
jura, cum le desfășura în faţa dregătorilor kitaiţi și arăta cu 
degetul cât e de mare Rusia. Vorbeai latinește, Spafarii, și nu 
știu ce spuneai. Dar tot am înţeles că ne-ai vândut kitaiţilor, ca 
un ticălos! 

II învinui, de asemenea, că pe drum a supus pe mulţi tunguși 
cărora le-a luat iasak, că mulţi ostiaci și alţi siberieni au fost 
crunt bătuţi și pedepsiţi din porunca lui Spafarii, pentru greșeli 
închipuite. 

— În schimb i-a apărat în faţa chinezilor pe tâlharii din 
Albazin. Cred că a fost mituit de acei tâlhari. Din pricina acelora 
din Albazin nici n-am putut încheia pace cu China și nici învoire 
de a face negoț n-am căpătat. Și la Pekin, ce credeţi c-a făcut 


mai bun acest Spafarii? S-a împrietenit cu un papistaș, cu un 
iezuit eretic cu care, până la urmă, a târguit un rubin, însușindu- 
și mulţi bani. Acelui iezuit i-a vândut multe taine ale soliei. l-a 
dat și daruri multe. Ca dovadă că-i așa, aflaţi că înșiși chinezii 
cei mari l-au învinuit pe acel papistaș ca părtinitor și iscoadă 
vândută rușilor. Și încă o dovadă că-i așa, vă spun, luminate fețe 
boierești, că acest păgân a dăruit o sfântă icoană ortodoxă a 
Sfântului Mihail, toată din argint, bisericii iezuiţilor din Pekin, 
icoană bună, sfinţită, de-a noastră, ortodoxă. Această icoană 
care ne-a scos din grele primejdii când pluteam pe Angara și pe 
Baikal, este acum pângărită de priviri papistașe! 

Câţiva dintre divaniţii mai bărboși făcură largi și smerite cruci, 
cârmuindu-și trupurile grase cu fața spre răsărit. Dar fiindcă 
erau destui boieri care nu se arătau înfricoșaţi de nelegiuirea și 
ticăloșia săvârșită de Spafarii, Boris Zotov născoci o nouă 
învinuire: 

— Ştiţi de ce n-am avut izbândă la ambasada noastră în 
China? Nu știți, cinstite feţe boierești! Pentru că Spafarii, acest 
tâlhar, s-a purtat neîngăduit de trufaș, de obraznic, cu însuși 
bogdihan. Și iată cum: ne-a poftit chiar la masă bogdihan, în 
palatul lui. Am mers la acea masă toți dvorenii. lar lui bogdihan 
îi place mult astronomia. Și ar fi vrut să grăiască împreună cu 
solul Rusiei, de, om învăţat, drăguță doamne, să grăiască 
despre astronomie, despre stele în care pretinde că știe a citi. Și 
l-a întrebat bogdihan pe Spafarii dacă știe unde-i steaua „Acul 
de Aur”. În loc să răspundă cuviincios că nu știe, pentru că el 
nu-i astronom atât de priceput cum sânt astronomii kitaiţi, 
Spafarii a răspuns ca un om beat, că s-a și îmbătat ca un 
netrebnic: „N-am fost niciodată în cer și nu cunosc numele 
stelelor”... Cum să avem izbândă întru încheierea alianţei dacă 
ne-a călăuzit un astfel de sol? Bogdihan s-a supărat foc și ne-a 
ținut pe toţi, nemâncați și nebăuţi, închiși în palatul solilor, ca la 
închisoare. Apoi ne-a înjosit și mai groaznic, ţinându-ne vreo opt 
ceasuri, dacă nu mai mult, în genunchi, pe o ploaie îngrozitoare, 
în noroi, în fața unui stâlp... 

Într-acel moment săriră toţi cei care au fost la Pekin și erau de 
faţă. S-au pus tare pentru Milescu și i-au ocărit și suduit cât ce- 
au putut pe Boris Zotov și pe Ignașka Milovanov. Mai ales 
Veniukov, Livanov, Favorov, Nepripasov, Makarie, doctorul 
luriev, preotul Petru nu s-au lăsat până nu l-au scos afară pe 


Boris Zotov și pe lgnașka Milovanov. Singur Constantin 
Grecianin tăcea și fierbea de mânie. 

Boierii din dumă se împărţiseră în două părți: unii care-l mai 
învinuiau încă pe Milescu, alţii care se minunau că se pot 
născoci asemenea minciuni pe sama unui om cinstit. Și se porni 
sfadă între boierii divaniţi. 

— Boieri!... boieri!... strigă cneazul Bariatinski - nu vă faceţi 
de râs! Mai bine să-l ascultăm pe împricinat, să vedem cum se 
dezvinovăţește. 

Când se statornici iar liniștea, Milescu grăi: 

— Vă mulţumesc, boieri, că-mi îngăduiţi să mă apăr, să mă 
spăl de noroiul azvârlit asupra-mi și asupra întregii solii de un 
ticălos pus la cale de alţii. Potrivnicii și dușmanii prosperității 
Rusiei grăesc prin gura schilodului Zaharia și prin gura 
nerușinatului Zotov. La trup schilod, cuget schilod! Și nu mă 
așteptam la Boris Zotov. Dar tovarășii de călătorie au răspuns în 
locul meu. Nu răspund și nu mă apăr împotriva unor născociri. 
Ignașka Milovanov, dreptu-i, a fost pus la popreală, o noapte, în 
leniseisk. Dar nu în lanţuri. Ci în odgon... L-au legat cazacii 
fedeleș, că era beat și zurbagiu. L-au ferit oamenii să nu-și facă 
singur rău. Să adeverească toți cei aproape o sută de oameni 
care erau de față, să spună ei dacă atunci, într-acea turbare și 
beţie în care se afla Ignatie Milovanov, putea fi astâmpărat într- 
alt chip decât legându-l în doșanic. Și lucru ciudat, cinstiţi boieri, 
acum când vorbea învinuindu-mă, ca să nu-l învinuesc eu, 
Ignașka Milovanov nu avea cu el junghierul. Anume l-a lăsat 
acasă. Pesemne se temea să nu grăiască acel junghier ceea ce 
el tace, ca un ticălos... 

— Da! S-a răpezit cu jungherul la Neculai Gavrilovici! strigă 
Livanov, iar toţi ceilalți adeveriră: Era beat! Trebuia legat și 
muiat cu capul în lenisei. 

— Dacă vreţi chemaţi-l înapoi pe Milovanov, să spună singur, 
dacă-i dă mâna, cum s-a purtat în timpul soliei. Cum a căutat 
să-și vândă doar mărfușoara lui și cum a cumpărat altă 
mărfușoară, tot numai pentru el, pe care cu multă dobândă a 
vândut-o la Moscova. Să spună apoi Ignașka Milovanov cum și-a 
împlinit datoria de înainte vestitor la Pekin. l-am poruncit să 
vestească sosirea la sfârșitul anului 1675. lar el a spus că sosim, 
cel mai de vreme, în primăvara lui 1676. Să spună după asta 
Ignașka Milovanov câtă pagubă a adus ambasadei că din pricina 


lui am întârziat trei luni pe Naun. 

— Așa-i! Are dreptate! strigă Fiavorov. Am pierdut trei luni 
degeaba, pe Naun. 

— Acolo pe Naun și Boris Zotov îl suduia cumplit pe Ignașka 
Milovanov că din pricina lui risipim vremea în zadar, așteptând 
într-un biet sat manciurian să ne întâmpine marii dregători 
kitaiţi și să ne pregătească transportul până la Pekin. Intrebaţi-l 
dacă nu-i așa! 

— Tot drumul - sări într-ajutor Livanov - Boris Zotov s-a purtat 
potrivnic, de-a-hoarţa. La Naun ţipa împotriva lui Milovanov, pe 
drept cuvânt. Era vinovat Milovanov! Abia acum ar trebui pus în 
lanțuri! 

— Nici la alte învinuiri mincinoase nu răspund. Cercetatți, 
cinstiți judecători, mai cu de-a-mănuntul și fără patimă, 
condicile de cheltuieli și de venituri, de vânzare și cumpărare, 
pe care nu le-am ţinut eu, nu le-am scris eu, ci Favorov și 
Veniukov. Veţi găsi totul prețuit până la copeică. Adevăr este că 
am dat daruri lui Ferdinand Verbiest. Dar i-am dat pentru 
însemnatele slujbe pe care ni le-a făcut. Numai un dobitoc nu 
știe că solii dau și primesc daruri. Verbiest ne-a slujit cu 
credinţă. Este scris în darea de samă cea de taină ce slujbe 
anume ne-a adus. Nu pot să le destăinui aici. Este adevărat că 
am arătat lui Askaniama harta Rusiei și a Siberiei, hartă pe care 
însumi am întocmit-o. Dar numai ca să-i dovedesc cât este de 
întinsă și de puternică ţara noastră, că dregătorii kitaiţi nu știu și 
nu cred că Rusia-i o împărăție tot așa de însemnată ca și China. 
Cât privește deschiderea scrisorilor am scris în „Stateinii 
Spisok”. Nu pot destăinui aici tainele soliei. N-am dezlegare. Da, 
lângă un pod frumos, pe o uliţă din Pekin, m-am întâlnit cu un 
mandarin. Dar nu i-am dat scrisori, ci o carte rusească și am 
primit aceste manuscrise chinezești pe care vreau să le așez la 
Posolski Prikaz, să fie mărturie de arta scrisului la chinezi. Ele 
sânt o comoară de frumuseți. 

— Adeveresc că așa-i! spuse Veniukov. Am fost de faţă. Poate 
jura și tălmaciul Hudarski, care era cu noi. Și socot că asemenea 
schimburi de scule despre cultură ne fac cinste și ne sânt spre 
folos și trebuinţă. 

— Adevăr este că Askaniama s-a rostit: darurile au un preţ 
mic. Dar să mărturisească Hudarski tălmaciul, și Kan-kukai, și 
Alexe, aducetți-i aici și aflaţi, cinstiţi judecători, cu cine au stat 


dregătorii kitaiți de vorbă înainte de a se rosti despre preţul 
darurilor? Și-ar putea să jure Boris Zotov dacă nu era în fruntea 
celor câțiva care căutau, prin felurite tertipuri ori șiretlicuri, să 
zădărnicească solia? Ar putea să jure? Cât de nerușinat s-arată 
Boris Zotov, ce nemernic este Ignatie Milovanov dacă, după ce 
au săvârșit ticăloșiile pe care le-au săvârșit, mai cutează a 
învinui pe alţii! Dușmani ai cinstei și ai adevărului, cu cât ați 
plăti aceste cugete mârșave? Dacă dregătorii kitaiți ponegreau 
darurile și marfurile noastre, o făceau cu un ţel anume. Am 
simţit-o toţi cei care am fost la Pekin: întâi fiindcă vroiau să ne 
silească a vinde totul mai ieftin; al doilea ca să-și arate și-ntr- 
acest chip vanii nemărginita lor trufie. 

— Nu Spafarii a fost trufaș, ci vanii! strigă Livanov. Neculai 
Gavrilovici a apărat la Pekin, cât a putut mai mult, Rusia și 
demnitatea ei. 

— larăși este adevărat că l-am torturat pe Cargaginsk. Dar era 
oare să-l las să vâre zâzanie între noi și chinezi? Să-l las să ne 
mintă și să ne înșele? Cargaginskul a fost un trădător. Știu asta 
toți care au cerut să fie pedepsit cu moartea. Numai Askaniama 
l-a mântuit, cu rugăminţile lui. Și dacă toţi recunosc că acel 
Cargaginsk a fost un trădător și o iscoadă strecurată în rândurile 
soliei, cum se numesc și ce sânt acei care acum apără pe un 
trădător? Mereu m-am temut și mi-am zis: voi fi pedepsit că i- 
am iertat zilele acelui mișel. Și pe Boris Zotov trebuia să-l 
osândesc, din vreme, de la Nercinsk, de pe când străbăteam 
pustia Gobi, că, în ceasuri de grea încercare, el sămăna 
descurajare în rândurile caravanei. Dacă făceam așa și-l 
trimiteam la Tobolsk legat sub pântecele calului, nici nu aveam 
la Pekin un început de răzmeriță în rândurile soliei, nici 
dregătorii lui bogdihan n-ar fi cutezat a ne dezbina, nici aici, în 
faţa domniei-voastre nu apărea acest nemernic cu carul lui de 
născociri și de minciuni. Askaniama a știut înaintea mea că duc 
cu mine cozi de topor. Primesc a fi osândit că n-am vegheat 
îndeajuns. Dar, cinstiți judecători, cum vă-nchipuiţi că mi-aş fi 
pierdut într-atât minţile încât să răspund obraznic lui bogdihan? 
Toate cuvintele ce le-am rostit în fața împăratului chinez se află 
scrise în „Stateinii Spisok”. Cu învoirea măritului țar se pot afla. 

— Asta cu stelele a fost o glumă a lui Radu ori Grișa Hlib, 
către slujitorii kitaiţi, într-o seară la foc, pe Naun ori pe drum, își 
aminti Favorov. Cum avea s-o spună Neculai Gavrilovici lui 


bogdihan? Cinstite feţe și bărbi, vă faceţi de râs crezând 
asemenea minciuni și născociri. 

— Da, am cumpărat pentru coroana ţarului un rubin. Unul 
asemenea nu se află în toată Europa. E cât un ou de hulub. Și n- 
am plătit pe el decât o mie de lani. Face cel puţin de trei ori pe- 
atât. Să rugăm pe măritul ţar să-l arate giuvaergiilor și să 
adeverească ei. Solia s-a întors cu un venit de douăzeci și trei de 
mii de ruble, numai în visteria ţarului. Fără a mai socoti 
mărfurile kitaite pe care Favorov le va vinde in Kitaigorod. ȘI 
astea-s pe deasupra de ce au câștigat neguţătorii din Moscova, 
din Tobolsk, leniseisk, Nercinsk ori Albazin, care ne-au 
întovărășit solia. Și acum am ajuns la o învinuire întru totul 
adevărată: da, dăruit-am o icoană pentru biserica iezuiţilor. Dar 
făcut-am această... ticăloșie cu învoirea preotului Petru. 
Verbiest a cerut acea icoană pentru toți rușii și cazacii care vin 
la Pekin. Biserică ortodoxă nu se află în acel oraș, iar kitaiţii nu-i 
primesc pe ai noștri să se roage lui Hristos în templele lui 
Budha. Dacă patriarhul au sinodul socoate c-am greșit, 
osândească-mă. Asta-i vina ce mi-o recunosc. Toate celelalte 
sânt nerușinate născociri, anume puse la cale și prostește 
cusute cu aţă albă. In loc să risipiţi vremea judecându-mă pe 
mine pentru vini închipuite, mai bine orânduiți oști pentru 
apărarea Amurului, cinstiţi boieri. Dregătorii lui bogdihan 
ameninţă Albazinul! Asta s-o știți! 

Neculai Milescu Spătarul n-a fost osândit. Toţi l-au apărat. 
Duma boierilor n-a cutezat să lovească într-un om îndrăzneț, 
învăţat și meșter la vorbire ca acela. Dar, din pricina 
împrejurărilor, nici mulțumiri nu i-au adus pentru solia din China. 
De altminteri, în afară de rubinul cât oul de hulub, de mătasa și 
bumbăcăriile kitaicești, nici dregătorii, nici ţarul cel tânăr nu 
știau, deocamdată, ce alte isprăvi va fi săvârșit Milescu în 
Siberia și China. Dările de samă erau de taină; nimeni nu le 
putea cerceta fără încuviințarea ţarului. Orbiţi de măruntele lor 
ambiţii și de setea de mărire, Miloslavskii și alţi boieri ruginiţi nu 
vedeau, nu înțelegeau încă însemnătatea călătoriei Milescului. 
Infundaţi în mocirla luptelor dintre dânșii n-avea vreme să 
gândească nici la Siberia, nici la legăturile cu China, nici la valea 


Amurului. Ei știau, deocamdată, doar atât: să piară toţi cei care 
au slujit lui Matveev, toți Narîșkinii. 

Totuși conducerea de la Posolski Prikaz dezlegă pe Milescu, 
socotind că a făcut bine ceea ce a făcut în China: bine a făcut că 
n-a primit scrisoarea lui bogdihan; bine a făcut că nu l-a predat 
pe Gantimur; bine a făcut că n-a îndeplinit ceremonialul „cou- 
tou”. 

Vremurile erau însă nesigure și turburi. Țarul era prea tânăr, 
necopt și bicisnic ca să înţeleagă și să ceară îndreptarea 
lucrurilor. Așa socotea Milescu și nu se-ngrijea decât cum să-și 
mântue zilele de primejdia morții. Sta în umbră și aștepta, așa 
cum îl povăţuia și Vasilii Vasilievici Goliţin. În primăvară îl 
trimise pe Radu Marcu în Moldova să-i vestească rudele că s-a 
întors cu bine din China și să mai aducă vești de la lași. 

Vasilii Vasilievici și bogatul boier Petru Tolstoi au fost dintre 
cei dintâi care au citit „Putecestvie cerez Sibir”, „Stateinii 
Spisok”, „Opisianie Azii”, „Szazaniia o velikoe reak Amur” și au 
prins și mai multă dragoste pentru Milescu. De asemenea, l-a 
sprijinit, din toată inima, și învățatul călugăr Simion Poloțki, 
dascălul tânărului ţar Feodor Alexeevici. Aceștia, în pofida 
ponegritorilor, l-au adus iară pe Milescu la Posolski Prikaz. 

În ciuda acelorași ponegritori, faima Milescului crescu repede. 
Mulţi povesteau despre felul cum s-a purtat în China și despre 
cele văzute în lungul drum de la Moscova la Pekin. Mai ales 
prietenii lui de drum: Livanov, Veniukov, Favorov, doctorul 
luriev, preotul Petru, Nepripasov, seri întregi povesteau în 
casele boierilor despre solia în China. 

La Posolski Prikaz i-au sporit leafa la 157 ruble pe an. 

Vasilii Vasilievici Goliţin îi dădea a înţelege că în curând 
lucrurile se vor schimba. Mereu o lăuda pe ţarevna Sofia: 

— A fost cea dintâi femeie care a nesocotit asprele opreliști 
ale teremului. Va fi și cea dintâi femeie care va domni în Rusia. 
Bogate însușiri are această femeie tânără. lar pentru mine, 
Neculai Gavrilovici, pentru mine ţarevna Sofia răstoarnă Rusia, 
răscolește lumea. Îţi spun asta ca unui prieten. Lucru de taină, 
înţelegi? Voi fi, peste câteva zile, ocârmuitor ta Posolski Prikaz. 
Pentru că tu, Neculai Gavrilovici, cunoşti multe din tainele 
politicii turcești, cunoști Siberia, China și Brandenburgul, îmi vei 
fi de mare ajutor. 

Astfel a încetat prigoana împotriva Milescului. Faima a luat loc 


ponegririi. Cârtitorii amuţiră unul câte unul, cum tac lătrătorii 
când se-nalţă rumeni zorii. 

Și a prins Milescu să lucreze iară cu și mai multă tragere de 
inimă, pentru apropierea de Polonia și de alte ţări, în lupta 
împotriva otomanilor. Trei ani și mai bine n-auzise nimic despre 
Moldova și-l ardea setea veștilor de acolo. Știa că, de mult, 
românii își puneau toată nădejdea în Rusia: să surpe semeţia 
vrăjmașilor turci și să izbăvească ţărișoarele lor de pojarul pornit 
iară de oștile otomane. Dar, iată, tocmai acum s-a iscat la 
Moscova tulburare și nu sta nimeni să se gătească temeinic a-i 
înfrunta pe osmanlâi. 

De la Țarigrad veneau vești rele. Sultanul întărea războiul 
împotriva Rusiei, război ce-i zicea pentru Ucraina. La Posolski 
Prikaz era mare frământare. Petru Alexeevici Tolstoi căuta să-l 
înduplece pe ţar și pe Ivan Miloslavski că trebuie pregătită mai 
bine armata și încheiată alianța cu apusenii. 

Pentru Milescu veni și o veste îmbucurătoare: Șerban 
Cantacuzino a luat domnia Țării Românești. ...De bună samă că 
se va rândui alături de luptătorii împotriva Țarigradului. Nu-i 
poate suferi pe turci. Ei, câte plănuit-am cândva împreună... Și 
el crede că numai Moscova ne poate ajuta să ieșim din robie... 
El va tipări și biblia în limba română... Și Milescu îi scrise scrisori 
prietenești, cu dragă inimă, firitisindu-l și urându-i domnie 
lungă. 

Din Moldova, Radu Marcu aduse vești proaste. Domnia Ducăi 
Vodă era amarnic de jăfuitoare pentru ţară. 

— Prea mult plânset și suspin văzut-am acolo, stăpâne. 

În aprilie 1679 veni la Moscova lonașcu Bilevici, trimisul lui 
Gheorghe Duca Vodă. Străbătuse drumul din lași, prin Kiev, în 
douăzeci de zile. Aducea scrisori de la domn și de la Dosoftei 
Mitropolitul, anume pentru Milescu. In scrisoarea lui, Duca Vodă 
îl rugă pe Milescu să mijlocească pătrunderea lui lonașcu la 
curtea ţarului, că are să-i spună lucruri de taină: să încheie pace 
cu turcii. Mijlocitor al păcii se oferea Duca Vodă. Totodată 
domnul Moldovei îl ruga pe Milescu să găsească niște blănuri 
scumpe de vulpe neagră și icoane de preț pentru biserica de pe 
Cetăţuia. Îl socotea pe Milescu proteguitorul firesc al 


moldovenilor sosiți la Moscova, unde „împrejurările te-au făcut 
să trăești...” scria Duca Vodă. „Și după câte am auzit, ai mulți 
cunoscuți printre cei de sus. Te rugăm, deci, ca drept credincios 
și vechi al nostru prieten, să vii în ajutorul acestei măreţe lucrări 
de pace... Prin dibăcia și multa ta înțelepciune și pricepere într- 
acest fel de lucrări, stărue pe lângă toţi ca să găsim sfârșit 
acestui război și acestei dușmănii, care poate aduce pierirea 
țărilor române.” 

Mitropolitul Dosoftei scria și câtre patriarhul loachim al 
Moscovei, rugându-l să-i trimită „o tipografie întreagă, cu toate 
cele de trebuință. Te mai rugăm apoi, sfinte părinte, să ne 
trimiţi și un șurub pentru teascul care apasă hârtia pe slove, și 
slove să ne trimiţi, din cele cu care aţi tipărit biblia, mărunte și 
de cele mijlocii care sânt pentru psaltire, pentru slujbelnice și 
pentru evanghelie” ...„Mă rog de sfinţia-ta, prea cinstite și 
milostive părinte, să-ţi arăţi faţă de noi mila ta de oameni 
iubitoare și să ne trimiţi acea tiparniţă, să ne tipărim cărţile ce 
le-am tălmăcit din limba grecească și slovenească pre limba 
moldovenească. Căci la noi învăţătura de carte s-a pierdut și 
puţini sânt aceia care pricep graiul cărților. Arată-ţi dar, pentru 
Dumnezeu, dragostea făgăduită la vreme fericită; căci dorim 
foarte s-avem o tiparniţă bună și în fiecare ceas o așteptăm din 
inimă”. 

Milescului i se topea glasul citind slovele lui Dosoftei. Parcă-l 
auzea grăind. Şi-i era cu atât mai drag cu cât stihurile lui îl 
întovărășiseră, în lungul drum al Siberiei, ca o șoaptă din inima 
Moldovei. Și pe dânsul Dosoftei îl ruga mult pentru tiparniţă. îi 
povestea cum au cercat Stancu faunul și Stavinițki tipograful să 
facă pecetele, adică matriţele, dar n-au izbutit prea bine, c-au 
ieșit slovele cam urâte. „Le folosim și pe acelea pentru cărți mai 
mici și mai de rând, dar pentru cărțile mari ne trebuiesc slove 
bune, frumoase”. 

lonașcu Bilevici nu primi să lase scrisorile nimănui de la 
Posolski Prikaz. Avea poruncă să le înmâneze însuși ţarului. 
Amintindu-și câte a întâmpinat la Pekin, Milescu se strădui din 
răsputeri să-l ajute pe lonașcu, deschizându-i calea spre palatul 
tarului. La 10 mai, solul Moldovei, lonașcu Bilevici, arăta în faţa 
tarului Feodor Alexeevici că Duca Vodă lucra din însăși porunca 
sultanului, ca mijlocitor al păcii. 

— Sultanul dorește pace. Are nevoie de această pace. Cara 


Mustafa vizirul vrea să se năpustească asupra Vienei, cu oaste 
mare și vrea să știe că are liniște în spate. 

Își făcea solul datoria de a grăi despre pace, dar adăuga, în 
mare taină, că poporul Moldovei dorea, în fapt, libertatea ţării și- 
și punea nădejdea în ruși, singurii care pot să-l ajute în lupta 
împotriva robiei otomane. 

După sfatul ţinut la curtea ţarului, sfetnicii hotăriră să 
primească propunerile Ducăi Vodă. Și Milescu era de aceeași 
părere: 

— Lasă-l pe sultan să pornească spre apus; îi putem sări mai 
ușor în spate. Că popoarele din această parte a lumii, dacă vor 
să trăiască, trebuie să-i răpună, prin orice mijloace, pe osmanlăi. 

Bucuros că poate fi de folos ţărilor românești, Milescu se 
îngriji ca lonașcu să capete tot ce dorea de la Moscova și mai cu 
samă tiparniţa, slovele și șuruburile trebuitoare. Scrise prin 
acest sol cărţi lui Dosoftei, lui Miron Costin și lui Șerban 
Cantacuzino, povăţuindu-i să tipărească în limba română cât 
mai multe cărţi. Le da pildă pe ruși, înșirând o parte din 
tipăriturile ce se făcuseră la Moscova, numai de când sta el 
acolo. 

Două drumuri a făcut lonașcu Bilevici între lași și Moscova; 
când a venit a doua oară, în toamna lui 1679, a adus despre 
turci multe știri, foarte folositoare pentru Posolski Prikaz. 

În același timp Milescu lucra pentru pregătirea alianţei cu lan 
Sobieski și cu Leopold, împăratul Germaniei. Povăţui solile 
tainice, care se strecurau spre Varșovia și Viena, ca să alăture 
Rusia coaliției europene ce se înjgheba împotriva ofensivei 
otomanilor. Arăta celor de la Posolski Prikaz și lui Vasilii Goliţin 
știrile privitoare la turci: strâng oști și arme, pregătesc un sfert 
de milion de soldați să cucerească Europa, storc toate noroadele 
de la Eghipet la Carpaţi și de la Maroc la Persia, ca să aibă 
zaherea pentru război; dar acest război este cea de pe urmă 
încercare a otomanilor de a cuceri lumea. 

— Cara Mustafa este om îndrăzneț și bun conducător de oști. 
Primejdia-i osebit de mare. N-a mai fost așa de amenințătoare 
de la Soliman Magnificul. Turcii vor să sfârșească întâi cu 
apusul. 


— Apoi să se arunce asupră-ne cu înzecite puteri, se temeau 
unii. De ce n-am sta noi cuminţi, fără să ne amestecăm? De ce 
să-i zădărâm pe turci? 

— Nu putem altfel, spunea Goliţin. Mai târziu vor fi mult mai 
tari. Și-apoi ne cheamă popoarele să le ajutăm să-și facă viaţa 
slobodă. Și tocmai ca să nu se arunce asupră-ne cu înzecite 
puteri trebuie să-i lovim când oștile lor ţintesc spre asfinţit. Vor 
porni cu toată puterea spre miezul Europei, după cum bănuim; 
vor căuta să pornească și împotriva polonilor, și împotriva 
noastră. 

— Dar oricât ar părea de ciudat, n-o fac pentru că-s prea tari, 
arăta Milescu. Ci turcii pornesc războiul mai ales din pricină că 
sânt slabi. Fără a cuceri și a jefui ţinuturi noi, nu mai pot trăi. 
Născută din cuceriri și jaf, împărăţia otomană fără războaie se 
surpă repede și piere, cum piere lupul dacă nu lovește turma. 

În afară de solii și iscoadele trimise de Posolski Prikaz, Milescu 
rugă pe Vasilii Landov, care călătorea spre Moldova și Țarigrad 
cu treburi de negoț, să cerceteze în taină, cu băgare de samă, 
să afle ce gânduri au turcii și ce face Duca Vodă și Șerban 
Cantacuzino. Îi dădu și scrisori către unii greci din Țarigrad, 
către patriarhul Dosithei, către Nikussios dragomanul și către 
Șerban Cantacuzino. 

De la venirea lui Vasilii Vasilievici în fruntea treburilor de la 
Posolski Prikaz, Milescu lucra cu și mai mare tragere de inimă. 

— Nu trebuie să rupem legătura cu grecii din Țarigrad, mărite 
Vasilii Vasilievici. Solii noștri să fie povăţuiţi totdeauna a lua sfat 
de la Dosithei patriarhul: e cel mai bun cunoscător al stărilor de 
lucruri din imperiul otoman. E patriarh de lerusalim, dar stă mai 
mult la Constantinopol și în Ţările Române, așa că poate fi ușor 
găsit. 

În sinea lui, Spătarul Milescu vedea adesea cum pornește 
armata rusă din Moscova, trece Niprul și ajunge la Dunăre. 
Popoarele o întâmpină cu mare bucurie și, alăturându-i-se, îi 
zdrobesc pe turci. 

Ștafetele tainice venite din Moldova spuneau însă că Duca 
Vodă una știe și una face: strânge averi storcând cumplit 
norodul care geme și luptă împotriva asupririi. Cei care veneau 
din Tara Românească. spuneau că Șerban Cantacuzino ţine mult 
la întărirea lucrurilor obștești, vrea să dea alt chip Bucureștiului, 
face drumuri și hanuri bune pentru neguţători. Se poartă în 


schimb aprig cu boierii, omorându-i pe cei potrivnici cu multe 
cazne. Chiar și pe turci îi vâră în boale. Când îl văd ceaușii 
sultanului așa de nalt și de uriaș, când îi ţintește cu ochii lui mari 
ca de bou și când îi aud glasul detunător, se înspăimântă, 
tremură și-o zbughesc din palat ca din pușcă, oprindu-se doar 
dincolo de Giurgiu. 

Milescu și-l aminti, din tinereţe, petrecând cu boierii ori 
pătându-se pe ulițele Țarigradului, și zâmbi. 

Curierii aduceau de asemenea vești despre felul cum 
pregătea Cara Mustafa oștile. Aceste vești le scria Milescu însuși 
cu mâna lui pentru Vasilii Vasilievici. 

— Dar ce face sultanul? întrebă Milescu pe cei ce veneau din 
Țarigrad. 

— Își împlinește mai departe și fără stingherire patima 
vânătoarei, când în Balcani, când în Asia. 

Goliţin nu hotăra nimic la Posolski Prikaz privitor la turci și la 
popoarele de la Dunăre fără a-l întreba pe Milescu. Dar de câte 
ori stătea de vorbă, mai îndelung cu Goliţin ori cu altcineva din 
preajma ţarului, Milescu amintea și despre ţinutul Amurului. 

— Kolaii vor porni război împotriva Albazinului... Cu zece mii 
de ostași, trimiși acolo din vreme, putem apăra un ţinut bogat și 
niște oameni care nu vor să intre sub jugul vanilor kitaiţi. 

Și se mâhnea Milescu ori de câte ori vedea că vorba lui nu-i 
ținută în samă. 

Laurentius Rinhuber, acum secretar al ambasadorului Simion 
Mihailovici Protopopov, își arătase cel dintâi părerea de rău că n- 
a fost la Moscova în 1675, să plece și el în China. 

— M-aș fi împărtășit acum și eu din faima ce ţi-ai agonisit, 
domnia-ta. Cu toate că n-ai izbutit întru totul, ai întins totuși o 
punte spre Pekin. Mi-a spus Simion Mihailovici că scrierile 
dumitale despre Siberia și China sânt foarte interesante. 

Sub povaţa lui Simion Polotki, ţarul Feodor Alexeevici a 
poruncit învăţaţilor din Moscova să alcătuiască o mare istorie a 
Rusie. Printre cei chemaţi să lucreze la această operă era și 
Neculai Milescu Spătarul. Și în odaia lui nouă, luminoasă, de la 
despărțământul treburilor din afară, privind din când în când pe 
fereastră la zidarii care se mai învârteau încă pe schelele din 


jurul clădirii, ori ascultând cum scârţâiau din peniţe logofeţii 
care lucrau sub privegherea sa, copiind acte ori rapoarte în limbi 
felurite, Milescu a pornit cel dintâi cercetarea vechilor cronici și 
bucoavne grăitoare despre trecutul poporului rus și a scris 
predoslovia istoriei lui. In acea predoslovie, Milescu proslăvea 
foloasele istoriei pentru cârmuitorii ţărilor și pentru oamenii de 
rând; toți pot găsi în istoria Rusiei temeiuri de învăţătură și pilde 
înalte în vitejie și eroism: cneazul Igor, Alexandr Nevski, Dimitrie 
Donskoi... Așa cum gândea mai de mult și cum se sfătuise cu 
istoricii și înțelepţii din lași, din Țarigrad, din Berlin, din 
Stockholm, din Pekin ori din Moscova, Spătarul arăta în 
predoslovie că izvoarele care adapă știința istoriei trebuie să fie 
adânc cercetate și cu mare băgare de samă folosite. Și-apoi 
istoricul adevărat nu trebuie să se mulţumească numai cu 
povestirea isprăvilor săvârșite de împărați și regi, ci trebuie să 
înfăţișeze trecutul întreg neuitând nimic din tot ce-i demn de 
ținut în samă. Să grăiască istoricul și despre norod, și despre 
învăţaţi, și despre greșelile celor mari. Gândind la Grigore 
Ureche, Milescu scria că istoricul îndreptăţit este a scrie pentru 
ocârmuitorii nevrednici „certare și învățătură”. 

Și pe când, alături, în duhoare de ciubote date cu dohot, 
stând cot la cot, la mese lungi, diecii cu spinările îndoite ca niște 
cârje răsfoiau condici și caiete, descâlcind știri despre războiul 
pe care-l pregăteau turcii ori despre tulburările iscate de 
dregătorii kitaiți pe Amur, Spătarul Milescu grăia îndelung cu 
Vasilii Vasilievici despre rostul istoriei și despre politica nouă a 
statului rus. 

„Păstrător al marii peceţi a ţarului, dregător al trebilor din 
afară și locţiitor al ţarului lui la Novgorod”, Vasilii Vasilievici 
Goliţin se hrănea cu gânduri și visuri mari și multe. Vroia să 
schimbe fața Rusiei, să-i orânduiască mai bine treburile 
negoțului și meșteșugurile, să scoată mai multe grâne de la 
țărani, să preţuiască mai bine în afară bogăţiile Rusiei ca să 
aducă aur, cât mai mult aur la Moscova. Și el se gândea să 
deschidă ieșiri la mare pentru Rusia. Dar vroia să facă și lucruri 
mai mici, care loveau în cei învechiţi: vroia să-i facă pe boieri a 
se îmbrăca după moda apusului. El însuși, ca să dea pildă, se 
purta cu straie franţuzești: haină scurtă de catifea, pantaloni 
scurți cu cănăfiori și panglici, ciorapi lungi, ghete roșii, cămașă 
subțire cu horbotă ca spuma la mâneci și la guler. Işi rădea 


barba; mustăţile însă nu cuteza să le radă. Prea ar fi părut 
muiere. Și-ar fi râs moscoviţii de dânsul mai dihai de cum 
râdeau apusenii când vedeau pe ruși cu îmblănitele lor caftane, 
cu căciulile lor miţoase și cu bărbile lor mai ceva ca niște 
măturoaie. Înnoitorul Vasilii Vasilieviei socotea că în Rusia sânt 
două clase: „Clasa hrănitoare” și nobilimea. După părerea lui, 
amândouă trăiau prost, în sărăcie. Moșierul îl apasă fără milă pe 
țăran. li ia și cămașa de pe el. Și dacă această cămașă e 
rufoasă, rufoși sânt și boierii; sărac și sleit e și cel ce nu mai are 
ce da și cel ce nu mai are ce smulge. Mai spunea Goliţin că 
Rusia are milioane de deseatine de pământ pustiu. Aceste 
deseatine de-abia de acum înainte trebuie să fie lucrate. Dar 
boierii fug de pe moșii; se-nghesue la Moscova. Nu vor să 
lucreze, să are cât mai mult primăvara, să adune cât mai mult 
toamna. Hambare pline însamnă visterie plină, stat puternic, 
armată tare, bine înarmată. Foarte îndrăzneţe părerile lui Goliţin 
despre orânduirea Rusiei. El zicea că pe aceste moșii noi să fie 
așezați țărani slobozi. Să se ia chiar și pământul moșierilor și să 
fie dat țăranilor să-l muncească, plătind în schimb dăjdii mari. 
Boierii să fie, ca-n apus, doar ostași și dregători, primind leafă 
mare din visteria ţării. Banii pentru asemenea lefi să fie strânși 
din dările pe care ţara le-ar pune pe pământuri, din dijme. Și 
dacă Rusia este bogată, atunci poate ușor ajunge în fruntea 
țărilor care luptă să-i zdrobească pe turci. Vroia Goliţin ca, după 
moda apusului, să sporească tot mai mult cultura. Gândea să 
facă și o academie, să împământenească științele în Rusia, mai 
zorit și mai cu spor decât făcuse Matveev. Când auzea că unii 
boieri se împotrivesc oricăror schimbări, tânărul cneaz Vasilii 
Vasilievici frângea pana de gâscă de care nu se despărțea când 
sta la masa de lucru și striga: 

— Dacă-s încăpăţânaţi și proști, îi zdrobim cu buzduganul! 
Facem alţi boieri din neguţătorii bogaţi. Alţii, mai supuși și cu 
mai puţină rugină și mucegai... 

Dar boierii nu se-nfricoșau. Știau că numai gura-i de el. Doar 
Ivan Miloslavski se-ngrijora: 

— Cneazul Vasilii zice și nu face. Dar dacă vine unul care, într- 
adevăr, ne crapă capul cu buzduganul, pentru că vrem să nu se 
schimbe, să nu se tulbure nimica în pravoslavnica noastră ţară? 

Ambasadorul rus Vozniţin, grăind cu marele vizir Cara Mustafa 
despre pacea care avea s-o iscălească, în curând, în 1681 la 
Radzim, se mira de câte lucruri doreau turcii să afle despre 
Rusia. Om umblat și învățat, Cara Mustafa nu mai ostenea 
întrebând despre Siberia, despre drumurile spre China. Vozniţin 
povesti multe din minunata călătorie a Spătarului Milescu. 

— Știu că aţi trimis acolo, în China, solie mare, cu Spătarul, 
spuse Cara Mustafa. Și mai știu că acela-i supus al nostru. Nu 
vrea ţarul să ni-l dea? L-am trimite să cerceteze Tibetul și Africa. 
Avem mare nevoie de călători îndrăzneţi și pricepuţi ca acela. 

Întorcându-se în Moscova, Vozniţin istorisi lui Goliţîn vorbirea 
cu Cara Mustafa, de față fiind și Milescu. 

— În Țarigrad nu mă duc, că mă jupoaie Ghiculeștii și 
neamurile lor... Și-apoi, de când mă știu eu lupt împotriva 
otomanilor, așa că, pentru nimic în lume, nu i-aș ajuta. Dar la 
Pekin m-aș mai duce odată. Aș vrea să merg întru cercetarea 
Amurului, a Lenei, la ţara kamciadalilor, până unde a fost 
Dejnev. Dar ca să pot face asemenea expediţie, cinstite 
peceatnic Vasilii Vasilievici, trebue să rânduești paza Albazinului 
și apărarea ținutului Amur. 

— Ei, Spafarii - râdea cneazul Goliţin - devii un Cato 
Censorius, omul unui singur gând și acela cam... cam șui. Nu ne- 
atacă, nici nu gândesc kitaiţii cei mari să ne-atace. Nu le 
trebuiesc niște locuri sălbatice și pustii ca acelea. Numai tu te-ai 
îndrăgit de ghiliacii, de nanaiţii care înhamă urșii la sănii. 


14 


Unii din ucenicii lui Simian Poloţki, crescuţi la școala latină din 
mănăstirea Spaski, folosind împrejurarea că puterea încăpea pe 
mâna lui Goliţin, porniră aprig să latinizeze învăţământul în 
Rusia. În fruntea lor sta poetul Silvestru Medveedev. Îl sprijinea 
boierul Negrebeţki și însăși ţarevna Sofia. Această pornire avea 
mare răsunet la Posolski Prikaz. Mai cu samă că și Vasilii 
Vasilievici, harnic cititor de cărţi latinești, înclina spre asta. 
Povăţuit de Poloțki, ţarul le îngădui să deschidă o școală latină și 
să aducă de la Kiev călugări învăţaţi, făcându-i profesori la 
Moscova. Dar îndată săriră în sus pe deoparte boierii ruginiţi, pe 
de alta grecii cărturari din Moscova, de departe aţâţaţi de 


Dosithei, patriarhul lerusalimului. Ei stăruiau pe lângă loachim, 
patriarhul Moscovei, să-i alunge numaidecât pe latinizanţi, ca pe 
niște eretici catolici. Călugării greci socoteau Moscova drept a 
treia Roma și nu vroiau să piardă, pentru nimic în lume, 
bogatele și mărinimoasele prinoase pe care le scoteau de la 
poporul rus. Auzind de asemenea prefaceri, patriarhul Dostihei 
trimise la Moscova, în mare grabă, pe fraţii Lihudis, foști 
studenți la universitatea din Padua. Și scrise patriarhul Dosithei 
tarului Feodor și lui Milescu, rugându-i să îngădue și să ajute la 
deschiderea școlii grecești din Moscova. Însuși Dosithei hotări 
programul acestei școli, după modelul școlilor grecești din 
Constantinopol: gramatica, poezia, retorica, logica și dialectica. 
Vroia, de asemenea, aprigul Dosithei să întemeieze și o 
tipografie greacă la Moscova, așa cum avea în ţările române. 

Astfel se încleștă lupta între cele două curente, spre marea 
bucurie a ruginiţilor care se temeau atât de școala în latinește, 
cât și de cea în grecește. Nădăjduiau chiar că cele două părți, 
cele două căi de înnoire se vor sugruma între ele și folosită va 
rămânea doar tagma lor, a celor care nu vor să schimbe nimic în 
Rusia. 


15 


Dar deodată se vesti că ţarul Feodor Alexeevici a murit. 

Boierii care nu-i puteau suferi pe Miloslavskii pentru lăcomia 
și trufia lor se strânseră și se apropiară repede de Narișkini; 
Petru, fiul Nataliei Kirilovna, fu făcut ţar, împreună cu nevolnicul 
Ivan, al doilea fiu al lui Alexei Mihailovici și al țarinei Maria. 
Artamon Sergheevici Matveev se întoarse din surghiun, în grabă 
mare, înfruntând drumurile desfundate și frigul lui aprilie 1682. 
In Moscova se stârni iar aprigă vânzoleală. Mai aprigă chiar 
decât în 1676. Și pe mormântul proaspăt al lui Feodor, în faţa 
uimită a ţarului Petru, care n-avea decât zece ani, se dezlănţui o 
necruțătoare luptă între Miloslavskii și Narișkini. 

Venirea lui Artamon Sergheevici Matveev umplu de nădejdi 
noi inima Milescului. Dar Radu Marcu și Grișa Hlib îi aduceau știri 
că Miloslavskii și oamenii lor săvârșiseră o mare nelegiuire: 
ațâță armata streliților'> împotriva Narîșkinilor. Zvoneau că ţarul 


75 Streliţii constituiau o armată permanentă, în slujba nobilimii și a ţarului; ei se 
întrețineau din solda primită în bani, iar în timpul de pace făceau și negot, ori 


Ivan a fost ucis de rudele țarinei Natalia, în cap cu Matveev. 

— Spun că din pricina Narîșkinilor streliţii n-au primit lefurile 
la vreme. Tot din pricina Narișkinilor cică ar fi fost siliți să 
muncească moșiile comandanților. Cel mai rău este cneazul 
Dolgoruki, conducătorul streliților. 

Asemenea zvonuri prindeau ușor. Cei mai mulţi dintre boieri 
fură cuprinși de mare spaimă. Ce va fi? 

Îngrijorarea brăzda chipurile oamenilor. Mulţi din cei cinstiţi 
nu știau de cine să se apropie, în cine să nădăjduiască, în cine 
să creadă: În Narîșkini? În Miloslavskii? În ţarevna Sofia? În ţarul 
Petru? 

Toţi așteptau cu frica în sân. Și pe cât se spulberau nădejdile, 
pe atât sporea frica. Unii se temeau de streliți. Alţii se temeau 
de norod. Milescu credea în Matveev, în Goliţin și în priceperea 
lor de a potoli zurbava. 

15 mai 1682. La Posolski Prikaz, ca de obicei, Milescu lucra la 
tălmăcirea unor scrisori latinești trimise de împăratul Germaniei, 
care îl ruga pe țar să se pregătească de război împotriva 
sultanului. Gândea: ...„Ei, Cara Mustafa, proclete, mult năcaz și 
tulburare faci în lume. Mult fi-vei osândit... Și de nu te-or 
sugruma ai tăi că-i târâi în prăpastie, noi o să-ţi venim de hac, 
așa amărâţi și tulburaţi cum sântem acum...” 

Adineauri, Favorov și Veniukov îl vestiseră pe Milescu că 
sporește burzuluirea streliților. Că sânt ațâțați împotriva lui 
Matveev, împotriva ţarului Petru. 

— Nici ei nu știu prea bine împotriva cui. Dar fac zarvă mare 
și vin asupra Kremlinului. 

Nu sfârșise Veniukov vorba, că la porțile Kremlinului, din trei 
părţi, huet mare se auzi. Glasuri. Zăngănit de arme. Tropot de 
cai. Huruit de roţi. Ropot de tobe. 

Și după câteva minute de larmă, prin fața palatului 
Pricazurilor năvăliră streliţii. Fluturau steagurile, tăiau văzduhul 
cu săbiile și-l înţepau, furioși, cu sulițele, măcar că deocamdată 
nu se arătau împotrivitori. În scurt, umplură toată piața 
Ivanovskaia. Pătrunseră lesne în palatul ţarului. 


îndeplineau diverse meserii. Streliții nu se deosebeau mult de locuitorii posadelor; au 
participat adesea la răscoalele poporului. 


— Razmeriţa streliţilor!... Și toţi cei din Posolski Prikaz o 
împânziră la fugă, ieșind din palat și din Kremlin prin porţile 
dinspre miazăzi, trecând Moscova prin apă și ascunzându-se în 
slobode, în posade ori în mănăstiri. 

Abia acum Milescu se dumiri de ce Vasilii Vasilievici i-a spus 
aseară c-ar fi bine să nu intre azi în Kremlin. Luat de vârtejul 
spaimei, la rând cu ceilalți boieri, dieci ori slujbași de la Posolski 
Prikaz și de la toate Pricazurile, Milescu fugi pe uliţi dosnice spre 
casă. Mulţi se ascunseră în beciuri ori în tainiţe, pierind de pe 
faţa pământului, până va trece răzmerița streliților. 

Radu Marcu aducea lui Milescu știri din Kremlin: 

— Streliţii l-au ucis pe cneazul Dolgoruki, pe doi fraţi mai mari 
ai țarinei Natalia, pe Artamon Sergheevici Matveev și mulţi alți 
boieri pe care nu-i mai știu, povesti slujitorul, speriat. Cadavrele 
lor au fost târâte și ciopârțite pe eșafodul din Piaţa Roșie. In jur, 
streliții strigă și-și bat joc în chip nerușinat. 

Prietenii greci ori cei din Sloboda Nemţească îi aduseră vestea 
că s-a ridicat sărăcimea posadelor, a jefuit mănăstirile și casele 
boierilor, iar acuma pradă Holopii Prikaz, privazul iobagilor. 

larăși toate nădejdile Milescului se făcură pulbere. Nu știa ce 
va fi. Alergă prin noapte la cneazul Vasilii Vasilievici. El sta 
liniștit, în palatul lui, pe jilt moale de catifea și citea pe Plutarh. 
Era așa de calm, că Milescu putea să-l creadă sărit din minţi. 

— Liniștește-te, Neculai Gavrilovici! Avem noi, acolo, oamenii 
noștri... Mi se frige inima pentru Artamon Sergheevici, ierte-l 
Dumnezeu... Dar ce să-i faci? Își legase zilele de țareviciul Petru. 
Noi însă gândim altfel. Pentru noi lucrează ţarevna Sofia. Acum, 
în numele ţarului nevârstnic Ivan, ţarevna înșfacă puterea. Și 
puterea Sofiei va fi puterea mea! 

Întărit oarecum de vorbele lui Goliţin, Milescu se strecură, în 
zori, pe ulițele slobodelor, până la mănăstirea Sfântului Andrei. Îl 
însoțea Radu. Mergeau pe jos, îmbrăcaţi în strai de rând. Dar 
îndată ce ieșiră spre posada din preajma mănăstirii, slujitorul 
tresări: 

— Stăpâne, privește... și degetul care arăta tremura, 
înfricoșat. Mănăstirea e arsă... Mai fumega încă în aburii 
răsăritului. ...O găsiră pe Ștefana moartă, în cerdacul chiliei 
mistuită de foc. li săpară, în acea dimineaţă de primăvară, 
mormânt în ograda mănăstirii. Și cu flori multe îl împodobiră. 

Prinţesa circaziană n-avea de unde să mai știe că la 


mormântul ei au îngenunchiat doar doi moldoveni. Și numai ei 
au plâns, cerșind parcă iertare: 
„„Ștefana Mihailovna, ai împodobit lumea asta cu negrăita-ţi 
frumusețe; dar din viaţă n-ai cules decât partea durerii... 
Încercata inimă a Milescului primea acum izbirea din urmă. De 
aici încolo, n-avea decât să se usuce. 

În adevăr, ţarevna Sofia, făgăduind streliţilor să împlinească 
toate cerinţele, îi îndemna în același timp să ceară ţar pe Ivan, 
iar ea să-i fie regentă. Meșteră în urzeli, lacomă de putere, fără 
a cruța vieţile protivnicilor, Sofia izbuti în acele zile s-ajungă a 
domni în Rusia în numele lui Ivan, noul ţar tot nevârstnic și tot 
slab de minte. 

— Dacă-mi ajută Dumnezeu, zicea Vasilii Vasilievici, sub 
oblăduirea ţarevnei Sofia voi bate pe turci, voi cuceri Crimeia, 
voi elibera întreaga Ucraină... Îţi voi împlini visul, Neculai 
Gavrilovici, și voi libera Moldova și Țara Românească... 

— Împlinească-se acest vis al meu, mărite cneaz! Și tot 
norodul de la Dunăre te va binecuvânta, se bucură Milescu. Dar 
Kolaii, chinezii cei mari pregătesc război împotriva Albazinului, 
împotriva ținutului Amur. Nu uita! Trimite acolo zece mii de 
ostași să apere Amurul... 

Goliţin își feri horboţica manșetei și dădu bobârnac unui 
nevăzut fir de praf. Îl supăra stăruința Spătarului în legătură cu 
apărarea Amurului. 

— Nu, Neculai Gavrilovici, Rusia nu mai poate rămâne în urma 
țărilor mari din lume. Și, deocamdată, nu spre Amur va să ne 
căutăm noi gloria și puterea... Tu înveţi seara limba chineză, iar 
noaptea visezi război cu vanii kitaiți. Asta-i pricina; deci nu mă 
mai speria. Ai încredere în mine și în ţarevna Sofia. Această 
minunată femeie va fi îngerul meu păzitor: ea hlamida și 
sângele Romanovilor, eu creierul și brațul Rusiei!... Ascute-ţi 
pana, cronicar al vremii, și scrie. Scrie! 

În primăvara și vara anului 1683, în toate curţile din Europa, 
principii și dregătorii au stat cu sufletul la gură. De la Sfântul 


Gheorghe, Cara Mustafa își împingea spre Viena două sute de 
mii de oameni, puhoi de oaste cu tarhat încărcat în zeci de mii 
de care și pe spinări a zeci de mii de cămile. Corăbii luate din 
Smirna, din Alep, din Pireu ori din Alexandria urcau pe Dunăre în 
sus sute de tunuri, munți de pulbere și de pâine, încărcate din 
Țarigrad pentru oastea otomană care se tot apropia de inima 
Europei. 

Ajunse Cara Mustafa în Ungaria, la Budapesta. Spaima lumii 
apusene spori, cumplită. 

Șerban Cantacuzino și Miron Costin trimiteau lui Milescu știrea 
că Țara Românească și Moldova erau silite să se alăture oștilor 
lui Cara Mustafa, pornite împotriva Germaniei. 

Acolo, la Budapesta, Mahomed al IV-lea îl îmbrăcă pe marele 
vizir Cara Mustafa cu strai aurit și, cu mare strălucit alai, îi 
înmână steagul verde al profetului, să mai semene pe el încă o 
hotărâtoare victorie asupra ghiaurilor. Asemenea ceremonial 
urmărea să sporească și mai mult groaza lumii. 

Cara Mustafa țipa că vrea să zdrobească toată Europa de 
apus, apoi se va răpezi împotriva Poloniei și a Rusiei. La urmă va 
cuceri India și China, să facă o singură împărăție musulmană. 

La Posolski Prikaz mulţi făceau socoteala armatelor turcești și 
se tânguiau că armata austriacă-i mică, iar prinții apuseni nu se 
înțeleg să lupte uniţi împotriva dușmanului. Cei mai mulţi 
credeau că turcii îi vor spulbera pe nemti. 

— Bine că nu ne-au legat mai strâns de împăratul Vienei... 
scânceau miopii. 

Dimpotrivă, Milescu se-nvinovăţea că n-a lucrat mai harnic, 
când a încheiat alianţa cu Sobieski craiul și cu Leopold 
împăratul, împotriva turcilor. 

— Să ne temem că nu-i putem ajuta la vreme pe germani, 
iară nu să ne bucurăm că nu ne-am amestecat. Am mai spus-o: 
atacul împotriva Vienei nu-i semn al tăriei, ci al slăbiciunii 
turcilor. Vădit pentru oricine că vizirul Cara Mustafa are oști 
multe, cum nu-i poate nimeni împotrivi, deocamdată. Dar oare, 
dacă s-ar uni întreaga Europă, n-ar fi mult mai tare decât 
imperiul otoman? Ar fi! Socotească oricine vrea, cu pana în 
mână și cu inima slobodă de spaime. Ci eu zic așa, prevestind: 
turcii lovesc Viena. Europa din apus e-n mare primejdie. Dar 
tocmai această primejdie va trezi lumea și-o va uni. De asta 
atacul împotriva Vienei este începutul prăbușirii turcilor. 


Închipuiţi-vă un voinic mult ambițios care vrea să urce piscul de 
neurcat al unui munte: se crede sus, gata, dar, deodată, 
pornește un vânt și-l doboară. Vin păstorii și-l culeg zdrobit din 
fundul prăpastiei. Cara Mustafa lovește Viena. Dar dacă rușii și 
polonii îi sar în spate, fuge de-și pierde și turbanul, și șalvarii, 
până la Belgrad. Până la Belgrad, nu până la Țarigrad. 

La 17 iulie, Cara Mustafa împresură Viena. Spaima lumii 
apusene nu mai avea margini. Leopold împăratul fugi din Viena 
împreună cu zeci de mii de orășeni. Cei rămași auzeau 
zăngănitul armelor și amiroseau fumul înălțat, în amurgirea 
serii, din focurile aprinse între corturile osmanlâilor. Întru 
apărarea cetăţii nu se găseau decât paisprezece mii de ostași. 
Leopold împăratul tipa după ajutor. Diplomaţii împărătești 
alergau ca furnicile pe la toate curţile: de la Viena la Cracovia ori 
la Veneţia, de aici la Roma, la Paris și la Moscova. Dar lumea 
feudală, roasă de discordii, având noroadele împotrivă, în 
fiecare ţară, se urnea greu. În faţa primejdiei, episcopii cei 
bogaţi din apus, temându-și averile și vieţile, au început să-și 
dezlege baierile pungilor, dând bani pentru oști și tunuri. Dintre 
împărați și crai singur lan Sobieski se pregătea, în mare grabă, 
de luptă. 

In ciuda celor zdrobiţi de spaimă, Milescu zămislea gânduri 
mari: 

— Să se unească toate ţările: Rusia, Veneţia, Persia, Suedia, 
Franța, cazacii zaporojeni. Să-i zdrobească pe turci și să-i alunge 
din Europa. In peninsula Balcanică să facă o republică, având 
reședința la Athena. Acum este momentul cel mai potrivit. 

Milescu arăta că semnele cele bune se iveau pretutindeni. 
Chiar în mijlocul oastei turcești, românii lucrau împotriva 
turcilor. Se aflase și la Posolski Prikaz că Șerban Cantacuzino 
încărca tunurile cu paie, arunca pâine peste ziduri la cei care se 
apărau în Viena și-i îndemna să ţină tari războiul, că le vine lan 
Sobieski într-ajutor. 

In cele șase săptămâni cât a durat asediul cetăţii Vienei, 
Vasilii Vasilievici întreba de câte două-trei ori pe zi ce știri noi au 
mai sosit. 

— Ţin piept, vienezii! Bravo lor! 

Oștile rusești se strângeau și așteptau cu faţa spre banatul 
din Crimeia, gata să se repeadă. 

Când s-a aflat că, la înălţare, Sobieski a plecat din Cracovia cu 


optzeci și patru de mii oaste asupra lui Cara Mustafa, la Posolski 
Prikaz a fost mare bucurie. Milescu sfătuia cu cei din jur, desena 
pe hârtie un cerculeț: Viena, închisă de alt cerculeț - oastea lui 
Cara Mustafa, iar împotriva acestuia, altul pe care îl vor forma 
oștile Poloniei și ale Germaniei. Prinși la mijloc, turcii vor pieri, 
zdrobiţi. 

Cam într-acest chip se și petrecură lucrurile la asediul Vienei. 
Boierii din Moscova nu-i iubeau pe șleahticii și nici pe panii 
poloni, iar Vasilii Vasilievici îl pismuia pe regele Sobieski, dar de 
biruinţa de la Viena tot se bucurau. 

Alungat de la Viena și lovit din spate, Cara Mustafa fugea spre 
miazăzi. lan Sobieski îl urmări și-l mai înfrânse odată, și mai 
strașnic, luându-i cetatea Gran. 

Curând după asta, numai la câteva luni după ce fusese 
căftânit cu strai de aur, Cara Mustafa plăti cu capul nenorocul și 
înfrângerile de la Viena. Osânda se împlinea în ziua de Crăciun 
1683, drept în ziua când Sobieski intra triumfător în Cracovia. 

— Nu mă așteptam să cadă turcii așa de repede... nu putea 
cneazul Goliţin să-și ascundă invidia ce-l rodea, că nu s-a 
împodobit el cu asemenea biruinţă. 

— Aceasta-i cea din urmă a lor încercare de a cotropi lumea, 
încredința mereu Milescu. De acuma se prăbușește. Mai repede 
au mai încet - atârnă de noi. 

Dar bucuria lui Milescu fu umbrită de vestea, sosită îndată 
după asta, că oștile lui Kan-Si au lovit în adevăr ţinutul Amur. 

Când apăru Ivan Evstatievici Vlasov, voievodul din Nercinsk, 
trudit de drum lung, și începu să povestească cum o armată de 
cincisprezece mii de ostași kitaiţi, cu două sute tunuri, au lovit 
pe cei patru sute cincizeci de cazaci din Albazin, toţi slujbașii 
care lucrau sub porunca lui Milescu se strânseră în jurul lui. 

După două luni de luptă grea - povestea Vlasov— ostașii lui 
Kan-Si au ocupat cetatea Albazin și au ars-o. Cazacii, conduși de 
voievodul Alexei Tolbusin, au luptat cu eroism. Copleșit de forţa 
mare a potrivnicului, Tolbusin s-a retras la Nercinsk cu oamenii 
care i-au mai rămas. 

— Ne trebuie oști! bătu voievodul Vlasov, mânios, cu pumnul 
în care strângea căciula de castor. Să nu lăsăm fluviul Amur în 


mâinile dregătorilor kitaiţi. Acolo am trezit la viaţă popoare care 
zăceau în întuneric. Și acele popoare ne iubesc pe noi, pe ruși. 

Asemenea veste stârni furtună la Posolski Prikaz. Erau 
îngrijoraţi mai cu samă acei care călătoriseră prin Siberia. Multe 
ceasuri spinările diecilor nu mai statură îndoite asupra hârtiei, 
iar penele zăcură netrebnice cu clonțul în otrava 
cernelei: stăpânii lor ascultau povestirile lui Vlasov, Nikiforov, 
Veniukov, Ivan Favorov ori Neculai Spafarii despre Siberia și 
China. Mulţi își aminteau că de cinci ani de când se întorsese din 
solie, Milescu grăia tuturor despre primejdia războiului din 
răsărit, dar nu l-a ascultat, nu l-a crezut nimeni. Lui Milescu rău 
îi părea că n-a fost mai stăruitor, că nu i-a arătat mai limpede lui 
Vasilii Vasilievici primejdia ce ameninţă Albazinul și ţinutul 
Amurului. Că n-a mers însuși la țarevna Sofia să-i înfăţișeze 
adevărata stare a lucrurilor din răsăritul depărtat. Nici lui 
Verbiest nu i-a scris. Și mult ar fi vrut el să treacă în slujba 
tarului Rusiei... 

Țarevna Sofia Alexeevna era grasă și urâtă, dar avea minte 
ageră, spirit pătrunzător și năpraznică energie. Il iubea cu aprigă 
patimă pe cneazul Vasilii Vasilievici, pentru frumuseţea și 
învăţătura lui, și socotea că trebuie să-i pună toată Rusia la 
picioare, odată cu inima ei. Doar-doar s-o-ndura să le culeagă 
împreună. De aceea nu greșeau de fel cei care spuneau că 
regența Sofiei însemna, de fapt, domnia neîncoronată a lui 
Vasilii Vasilievici Goliţin. Din partea celor doi țari, deocamdată, 
țarevna nu avea a se teme. lvan era nevolnic, iar Petru - 
nevârstnic. Totuși Sofia Alexeevna își luase unele măsuri. Țarul 
Petru, cu mama lui, țarina Natialia Kirilovna sta închis în palatul 
din satul Preobrajenskoe și se juca, zile întregi, de-a războiul. 
Făcea întărituri de pământ și le lua cu asalt împreună cu 
pâlcurile de băieţi de sama lui, ori învăţa să cârmuiască barca 
cu pânze pe lacul Ismailovo. Îl ajutau Leifort și Brandt, străini 
culeși din mahalaua Cucui. Soldaţii aceia mici erau poreciliți 
„poteșnâie”, adică de joacă. Țarevna Sofia se bucura auzind 
despre îndeletnicirile nevinovate ale tarului Petru. Dar, în același 
timp, în jurul băiatului înalt, subţire, dar neobosit la joacă și la 
muncă, începea să se strângă o samă de boieri și de oameni 


învăţaţi. Unii erau chemaţi să fie profesori tânărului ţar. Alţii 
veneau să-l vadă cum crește, urmărind nemărturisite gânduri de 
putere. Milescu se afla printre cei dintâi, învățându-l pe tânărul 
tar istoria și geografia. 

Cu toate că atacul armatei chineze asupra Albazinului nu 
putea fi o veste plăcută la Moscova, totuși ea spori mult faima 
lui Milescu. Vasilii Vasilievici nu-l mai ironiza, ci-l întreba 
îngrijorat: 

— Cum apărăm Amurul? Cum cucerim iar Albazinul, Neculai 
Gavrilovici? 

Cu mare greutate, Vasilii Vasilievici izbuti s-o înduplece pe 
țarevnă a trimite un mic ajutor cazacilor de pe Amur să 
cucerească iară Albazinul. 

Dar faima lui Milescu sporea mereu nu numai în Rusia, ci și în 
afară. Dosithei, patriarhul lerusalimului, îi scria rugându-l să-i 
trimită o copie de pe lucrările alcătuite despre Siberia și China. 
Auzise că sânt osebit de preţioase și dorea mult să le citească. 
Witsen, burgmeșterul, adică primarul orașului Amsterdam, îi 
cerea amănunte asupra Siberiei și Chinei; îi trebuiau cele 
amănunte pentru cartea pe care olandezul o scria despre 
răsăritul depărtat. Auzise de la iezuiţii din Pekin și de la mulți 
călători că Milescu este cel mai bun cunoscător a părții de 
miazănoapte a Asiei. Și între burgmeșterul orașului despre care 
se zicea că-i zidit pe oase de scrumbie, Amsterdamul, cel mai 
bogat, cel mai puternic și mai cercetat oraș de către neguţătorii 
acelei vremi, și între moldoveanul Neculai Milescu Spătarul se 
schimbară multe epistole, într-ajutându-se la scrieri științifice și 
legând prietenie, fără a se fi văzut vreodată. Incredințându-se 
din scrisori ce preţioase cunoștințe avea Milescu despre Asia, 
Witsen s-a gândit chiar să-i publice o carte despre Siberia și 
despre drumurile spre China, o alta despre lupta pe care a dus-o 
el ca sol la împăratul Kan-Si. Astfel de cărți ar fi adus însemnate 
câștiguri pentru bogaţii și harnicii neguţători olandezi care scot 
bani și din piatră seacă, ar fi ajutat mult știința geografiei și 
diplomaţia și ar fi lărgit și mai mult faima Milescului. Dar 
Spătarul Milescu culesese acele știri și alcătuise acele cărţi în 
slujba Rusiei, trimis de Rusia; nu avea niciun drept să dea în 


vileag, tipărind lucruri pe care curtea din Moscova le socotea 
tainice. 

Tot într-acești ani, 1684-1685, suedezii trimiseră prin Moscova 
o misiune condusă de Engelbert Kempfer, să caute un drum mai 
lesnicios pentru negoț cu Asia și mai ales cu China. Vasilii 
Vasilievici Goliţin a primit el însuși pe suedezi, având alături pe 
Neculai Milescu Spătarul, ca tălmaci și ca bun cunoscător al 
drumurilor din Asia. Din acea misiune făcea parte și Johan 
Gabriel Sparwenfeldt, cunoscut lui Milescu de acum optsprezece 
ani, când iernase în Stockholm, așteptând scrisorile regelui 
Carol al XI-lea pentru Gheorghe Ștefan. Rar om care să 
cunoască atâtea și dornic mereu să afle alte lucruri noi, ca acest 
suedez bălan, înalt, cu ochi albaștri și cu musteaţă de 
mușchetar; vorbea slavona, turca, araba, persana, pe lângă ger- 
mană, franceză, engleză, greacă și latină; cunoștea istoria, 
geografia, matematicile, medicina, astronomia, filosofia. Goliţin 
se mira văzând cât poate cuprinde un creier omenesc și-l 
ascultă cu multă atenţie, primindu-l în casa lui, turnându-i el 
însuși ceaiul, vodca ori vinul franțuzesc și rugându-l să-i 
povestească despre ltalia, despre Egipt, despre istoria Franţei, 
despre revoluţia lui Cromwell din Anglia, și despre întoarcerea 
Stuarților, despre un tânăr dar vestit filosof german, anume 
Leibnitz, cu care Sparwenfeldt era în corespondență. Dar mai cu 
samă grăiră despre „liga sfântă” pe care Germania, Polonia, 
Veneţia și Malta o rânduiau împotriva turcilor, ca să continue 
lupta. 

— O numesc cruciata a XIV-a. Dar văd că întârzie. Trebuia să 
pornească îndată după Viena. Să nu dea răgaz sultanului să-și 
înfiripe alte oști. 

Kempfer și Sparwenfeldt stăruiau ca Rusia să nu lipsească din 
acest război. Și făceau chiar socoteli ostășești: austriecii să 
lovească prin Ungaria, polonii prin Moldova, rușii prin Crimeia, 
venețienii și maltezii pe mare, prin Grecia. Lovită dintr-atâtea 
părţi, împărăţia otomană se va prăbuși, de bună samă. 

Suedezul Sparwenfeldt era foarte bucuros că află în Moscova 
oameni atât de primitori și de învăţaţi, atât de dornici să lupte 
împotriva turcilor. lar când rămânea singur cu Milescu, își 
întregea gândul: 

— Cred că mult se înșală unii prieteni ai mei din Stockholm 
care-și închipue că Rusia e o ţară slabă și că n-are oameni bine 


pregătiți și culţi. 

De multe ori s-a întâlnit Milescu cu Sparwenfeldt, acasă la 
dânsul sau în Novo-Nemieţki Sloboda, unde oaspetele era 
găzduit. Vorbeau mai ales despre călătoria în China. lar Vasilii 
Vasilievici a căpătat așa de multă încredere în acest învăţat, 
încât i-a îngăduit să citească și chiar să copie lucrările despre 
călătoria lui Milescu prin Siberia și China. În semn de prietenie, 
Milescu dărui lui Sparwenfeldt o cronică a lui Grigore Ureche, 
copiată de ei însuși, precum și un manuscris chinez. Primea, în 
schimb, multe cărţi apusene. 

Tot în acel an 1684 veni la Moscova o mare ambasadă 
austriacă, poftind pe ţarevna Sofia Alexeevna să intre în liga 
sfântă și grabnic să trimită oști împotriva Crimeii. 

— Crimeia și hanul tătar alcătuiesc braţul drept al sultanului, 
spuneau solii germani. Rusia poate și trebuie să taie acest braț. 

Milescu se-nflăcăra la gândul că Rusia a intrat în liga 
împotriva turcilor și se gândea la Moldova. Pentru întărirea 
legăturilor sosi, tot acum în zorul acestor lupte, la Posolski 
Prikaz solie și scrisoare de la lan Sobieski, craiul polon. Scria: ... 
„Să-i alungăm pe turci din Europa, acum ori niciodată”... In 
câteva luni oștile ligii pot asalta zidurile Bizanțului. 

În vălmășeala acelor evenimente se ivi mare și neașteptată 
bucurie pentru Milescu. În toamna anului 1684 sosi la Moscova 
Dosoftei, mitropolitul Moldovei. Și, pentru câteva săptămâni, îi 
aduse toată Moldova, aici, în casa din Sloboda grecească. 
Venise Dosoftei în Rusia pentru treburi politicești, de taină. Cu 
toate că unii boieri, în cap cu Miron Costin, socoteau că 
salvatorul Moldovei este craiul lan Sobieski, el, Dosoftei, care 
cunoștea ca mulţi oameni din norod cine sânt și ce pot panii și 
șleahticii poloni, cătase spre Moscova adevăratul sprijin. Aducea 
cu el și cărţile scrise cu tiparul trimis Moldovei de patriarhul 
loachim al Moscovei. 

Călăuzindu-l pe Dosoftei la patriarhul loachim, Milescu tălmăci 
acestuia stihurile moldovenești tipărite la începutul „Paremiilor”, 


stihuri ce proslăveau Moscova pentru ajutorul dat întru scrierea 
cărților cu tiparul și întru luminarea norodului moldovean: 


„Lăudată s-aibă direptul pomană 

În ceriu și pre lume fără prihană. 

Că și de la Moscova lucește lucoare 
Întinzând lungi raze și bun nume sub soare, 
Ioachim prea-sfântul a sfânta Cetate, 
Acea împărătească de creștinătate, 

La dânsul cu milă cine năzuește 

Cu osebit suflet bine-l dăruește; 

C-am văzut și noi la sfânta lui fată, 
Primitu-ne-au bine ruga, cu dulceaţă, 
Din patriarhie datu-ne-au tipare, 

Întru sufletească treabă și bine ne pare 
Dea-ii D-zeu parte și-n ceriu să lucească 
De-a-rândul cu sfinţii să se fericească...” 


Milescu era de asemenea alături, în faţa tinerilor țari și a 
țarinei Sofia, când în numele norodului Moldovei, Dosoftei 
mitropolitul închina rușilor ţara, cerând în schimb s-o apere și s- 
o mântue de jugul otoman. 

Folosind micul ajutor trimis de la Moscova, luptând eroic și 
jertfindu-și chiar viaţa, voievodul Tolbusin a cucerit iar Albazinul. 
Ca să poată duce lupta mai departe, cazacii clădiră din nou, în 
grabă, cetățuia de pe malul Amurului. 

— Dregătorii chinezi nu se vor lăsa înfrânți, prevestea Milescu. 
lar războiul pentru noi, în locuri așa de depărtate, e foarte greu. 
Cea mai bună ieșire este tot o solie de pace cu China. Asta ne 
trebuie nouă în Asia: pacea! Asta vrea și norodul kitait. 

La 15 noiembrie 1685 sosiră la Moscova două scrisori de la 
Pekin. Scrise în latinește, acele scrisori trimise ţarului erau 
datate: ziua a IV-a a lunei a IV-a din al douăzeci și patrulea an al 
domniei lui Kan-Si. După socotelile lui Milescu reieșea că 
scrisorile au fost scrise în 6 mai 1683. În ele, bogdihan vestea 
despre numeroase scrisori trimise la Moscova și rămase fără 
răspuns. Cerea părăsirea Albazinului și predarea lui Gantimur. 


Scria Kan-Si: „Am cerut și prin Spafarii să ni-l dai pe Gantimur. 
Întreb dacă acel sol și-a împlinit și a spus ţarului tot ce doream 
noi, împăratul Chinei.” 

În urma stăruinţelor lui Milescu, ţarevna Sofia Alexeevna a 
hotărât să-l trimită să trateze cu chinezii pe Teodor Alexeevici 
Golovin, fiul voievodului din Tobolsk, cunoscător al oamenilor și 
al stărilor de lucru din Siberia. 

Milescu îl cunoștea bine pe Golovin: îl întâlnea adesea la 
Preobrajenskoe. Golovin n-avea poruncă să meargă până la 
Pekin, ci, ca „înalt ambasador cu depline puteri”, avea să se 
întâlnească la Selenginsk cu trimișii lui Kan-Si să hotărască 
pacea. Spătarul i-a fost cel mai bun povăţuitor în pregătirea 
ambasadei. 

— Dăscălește-l bine, să știe cum să se poarte cu chinezii, să 
le-nveţe toate metehnele și meșteșugul de a-i birui, poruncea 
Goliţin lui Milescu. Să citească, cu grijă, ceea ce ai scris tu, 
Neculai Gavrilovici, despre kitaiţi. Să plece cu încredere că va 
izbuti și să stea acolo pân-o rândui pacea. Poate rămâne la 
hotarele Chinei cât de mult. Auzi? Cât de mult. Țarevnei nu-i 
plac vizitele lui Golovin la Preobrajenskoe. De altfel... și tu să 
mai rărești lecţiile acolo, dacă vrei să ai liniște cu mine... 

Milescu privi ţintă în ochii albaștri ai cneazului și prinse văpaia 
de ură care-i scălda gândurile. Nu se putu stăpâni să nu spună: 

— Cinstite cneaz, ţarul Petru este mai mult ucenicul 
meșterilor corăbieri și al nemților din Cucui, decât al nostru, al 
dascălilor de latină, de istorie ori de geografie. Dar se poate ca 
aceia să-l îndemne spre mai îndrăznețe fapte, decât noi cu 
Caesar ori cu Plutarh. 

La Selenginsk, Golovin avea poruncă să discute cu trimișii 
Chinei tot ce privește hotarul de pe Amur și legăturile de negoţ 
cu Pekinul. Îl întovărășea stolnicul Ivan Evstatievici Vlasov, 
voievod de Nercinsk, și Simion Kornicikoi, diacon din leniseisk, 
cu care Milescu rămăsese prieten și întreţinuse o lungă 
corespondenţă. Ambasada lui Golovin era însoţită și de o armată 
de o mie cinci sute de oameni cu patru colonei. 

Pentru a rândui treburile la Pekin, fură trimiși înainte prietenii 
lui Milescu, Nikifor Veniukov, srednii podiacii, secretar de rangul 
al II-lea la Posolski Prikaz, și Ivan Favorov. Sarcina lor era să 
ducă lui bogdihan o scrisoare cuprinzând gânduri pașnice de la 
țarii Ivan și Petru, care deplângeau începutul războiului pe 


Amur. Arătau, totodată, că Rusia trimitea o mare ambasadă, 
împuternicită să discute toate neînțelegerile și să încheie pace. 
Veniukov și Favorov aveau să ia legătura cu Askaniama și să 
rânduiască trimiși la graniţele Siberiei, care să se întâlnească 
acolo, la Selenginsk, cu Golovin. Neculai Milescu le dădu o 
scrisoare și câteva daruri pentru Ferdinand Verbiest. Apoi, la 20 
decembrie 1685, împreună cu Radu Marcu îi întovărăși, în sănii, 
până la laroslavl. Grișa Hlib pleca și cu această ambasadă. Se 
despărţiră cu părere de rău că nu mai străbat încă odată 
împreună acel drum lung și greu, dar ispititor prin măreţia lui 
sălbatică. 

Peste o lună, la 26 ianuarie 1686, plecă și Teodor Alexeevici 
Golovin. Strângându-i mâna, la despărţire, Milescu îi spuse 
apăsat, din inimă: 

— Să nu dai Amurul! 

— lar dumneata să nu te desparți de Petru, îi șopti Golovin. 

În cămările cu miros de cerneală și dohot de la Posolski Prikaz 
rămâneau doi oameni bucuroși; unul că a plecat solie de pace 
înspre China, altul că a îndepărtat un potrivnic din Moscova. 

— De câţi ani are nevoie Golovin, Neculai Gavrilovici, ca să 
trateze cu kitaiţii? 

— Cel puţin trei ani. 

— Asta-i bine. 

De când începuse regența Soţiei Alexeevna, Silvestru 
Medveedev, stihuitor și mare meșter întru lingușire, ajunsese 
curtezan de vază. Goliţin arăta lui Milescu portretul Sofiei pe 
care  Medveedev îl îm-podobise cu stihuri meșteșugite: 
„Țardievița primit-a odată cu numele și înțelepciunea. Sofia 
înțelepciune însemnând”... Și mai departe o asemuia cu 
Pulheria, cu Olga și chiar cu Semiramida cea din poveste. 

— Vezi, Neculai Gavrilovici, cât sânt eu dornic s-o proslăvesc 
pe ţarevnă, asemenea născociri umflate tot nu mi s-au zămislit 
în cap. 

Aceste lucruri nu-l preocupau pe Milescu decât într-atât, 
întrucât îl ajutau să-l cunoască mai bine pe cel care era în 
fruntea luptei împotriva grecilor, cătând să le închidă școala și 
să-i izgonească din Moscova. 


Cneazul Goliţin îngădui ca între cele două tabere, între „greci” 
și „latini” să se ducă, prin scris, o aprigă bătălie, urmărind să 
limpezească de partea cui este adevărul. Cel dintâi Medveedev 
azvârli, furios, împotriva grecilor pamfletul „Vădirea adevărului”, 
în care fraţii Lihudes erau batjocoriţi ca mincinoși și înșelători, 
prieteni ai protestanților, compromiţându-i cu totul în faţa 
moscoviţilor. Grecii și prietenii lor se apărară cu îndârjire și cu 
îndemânare. Ei învinuiau limba latină zicându-i limbă a ereticilor 
catolici, pe când limba greacă este limba de temei a ortodoxiei. 

Milescu luă parte la această sfadă între învăţaţi și călugări, 
dar nu dădea dreptate deplină nici unei tabere. Chibzuia că 
sfada pentru limbă nu-i lucrul cel mai de samă. Ci răspândirea 
învăţăturii în popor, tipărirea câtor mai multe cărți, în limba 
rusă, să înțeleagă toți, asta-i mult mai însemnat. Apăra limba 
greacă, dar nu osândeau cu totul nici limba latină. S-au scris 
multe cărţi în această limbă, iar în legăturile dintre popoare se 
folosește încă tot limba latină. lată, ce-ar fi făcut fără limba 
latină acum când lucra la încheierea alianței cu Polonia și 
Austria? 

Pentru că n-avusese hotărâtoare izbândă în războiul cu turcii, 
lan Sobieski a trimis la Moscova o mare ambasadă care, după 
îndelungate negocieri, a încheiat o pace veșnică: Polonia 
recunoștea alipirea Kievului la Rusia, iar Rusia, așa cum visa și 
Vasilii Vasilievici și Sofia Alexeevna, se lega să înceapă 
numaidecât războiul împotriva hanului din Crimeia: „Să taie 
brațul drept al sultanului”, ca să poată lăsa polonilor vad slobod 
prin Moldova și Țara Românească, spre Constantinopol. 

Tot în acel an 1686 sosiră la Moscova părinţii și nepoţii 
Milescului. Astfel toată familia Spătarului se așeza în Rusia. 
Hotărât, de-acum nu avea să mai plece de aici. 

Venind din Moldova, rudele Milescului povestiră multe despre 
primirea strălucită pe care i-au făcut-o moldovenii lui lan 
Sobieski la lași, despre cele spuse de către regele polon 
boierilor, pe românește, în legătură cu eliberarea Moldovei, ceea 
ce mirase în chip deosebit pe mulţi boieri. Povestiră despre 
lupta de la Târgul Frumos, despre cumplitul jaf săvârșit de turci 
și de leși, despre fuga lui Dosoftei în Polonia, despre foametea și 
molimile abătute asupra Moldovei. 

— Nici când ţara noastră n-a căzut în mai amară viaţă și mai 
plină de nenorociri și năpastă. Mai mult de jumătate din 


Moldova-i cu totul și cu totul pustie. Leșii ne-au părăsit în voia 
otomanilor și a sângeroasei lor răzbunări; turcii și tătarii nu ne- 
au lăsat nici cenușa din vatră. 

Veștile aflate despre turci, ca și nenorocirea Moldovei, îl 
îndemnau și mai fără hodină pe Milescu să zorească alianțele 
împotriva otomanilor. Să grăbească ceasul prăbușirii lor. 

În vremea aceasta, surghiunit în palatul din satul 
Preobrajenskoe, ţarul Petru creștea jucându-se de-a războiul cu 
cele două regimente de „poteșnâe”. Odată cu el creșteau și 
soldații din aceste regimente numite acum „Preobrajenski” și 
„Semenovski”. Ele deveneau tot mai mult în stare să treacă de 
la joacă la luptă adevărată. 

Milescu era tot mai mult impresionat de purtările și de firea 
acestui băieţandru, înalt, deșirat, cu o clipeală ciudată în ochi, 
nespus de dornic să muncească, să cunoască lucrurile așa cum 
sânt, să știe tot ce se-ntâmplă în lume. Împlinea acuși 
cincisprezece ani tânărul ţar, dar făcea și știa cât nu știu și nu 
fac alţi prinți nici la treizeci. La lecţiile lui Milescu de pildă, 
având în față harta Rusiei anume desemnată pentru dânsul, 
tarul Petru arătă că nu-i plăceau nici faţa, nici hotarele de atunci 
ale țării în care domnea mai mult cu numele. Asculta povestirile 
Milescului despre Siberia și despre China. Când dascălul 
moldovean istorisea ţarului rus despre puterea pe care o au 
obiceiurile străvechi în China, când îi arăta cât de mult 
stânjenesc aceste obiceiuri împrospătarea vieţii și mersul ţării 
înainte, tânărul ţar clipi din ochi și grăi: 

— Parcă vorbeşti de cneazul Cerkaski ori de Miloslavski, 
Neculai Gavrilovici, iar nu de Kitaiţi... 

Apoi îl rugă să-i povestească despre turci și despre sultan, 
despre puterea împărăției otomane și despre popoarele de la 
Dunăre. Deodată se mânie și strigă suduind, izbind cu pumnul în 
masa pe care se afla, întinsă, harta Rusiei. 

— Nu-nţeleg de ce lăsăm noi lucrurile așa? ...Toţi ne strâng în 
chingi. Priveşte! Marea Baltică, aici - lac suedez, în obrazul țării 
noastre. Și asta zici că durează de cincizeci de ani? Marea 
Neagră, dincoace - lac turcesc, la picioarele ţării noastre. 
Sultanul a ocupat-o acum două sute de ani. Și noi n-avem unde 


ne spăla nici faţa, nici picioarele... Nu, nu se poate! Au dreptate 
olandezii. Ne trebuie o ieșire bună la mare. Ce facem cu 
Arhanghelsk dacă îngheață? Nu-i drept, nu, Neculai Gavrilovici, 
nu-i drept. Să deschidem ieșirea la mare, dacă vrem să nu ne 
sufocăm. 

— Mărite ţar, pe mare vin și pleacă toate bogăţiile. Pe mare, 
mergând cu negoț, se câștigă banii. 

— Așa spune și Branat și Lefort. 

— Pe mare vine și puterea, măria-ta. 

Stând de vorbă cu Lefort și cu Brandt, Milescu înțelegea și mai 
bine că, acolo, la Preobrajenskoe, creștea om nou, osebit de 
puternic, de dârz, de îndrăzneţ. 

Și acest tânăr cu suflet furtunos începea să simtă că-i ţinut 
departe de putere, de cârmuirea statului, surghiunit, înlănţuit la 
Preobrajenskoe. Dar Neculai Milescu nu  îndrăzni să 
mărturisească acea constatare decât lui Andrei Artamonovici 
Matveev, ajuns acum din ucenic, prieten. Ca să nu-l supere pe 
Golițîn, ca să nu-l afle ţarevna Sofia că se duce la 
Preobrajenskoe, Milescu se întâlnea cu țarul Petru pe sub 
ascuns, adesea în casa lui Lefort, cum făceau de altfel și alți 
oameni din Moscova. Totuşi, purtările tânărului țar Petru 
începură s-o îngrijoreze pe ţarevna Sofia. De aceea, ea îl 
îmboldea pe Goliţin să i-o ia înainte, să săvârșească isprăvi care 
să-l facă popular și temut, să zdrobească nădejdile pe care unii 
ori alţii le puneau în ţarul Petru. Îl povăţuia mai ales să 
pornească neîntârziat împotriva tătarilor din Crimeia. Marea 
ambiţie și lăcomie de putere a ţarevnei Sofia Alexeevna nu se 
potrivea însă în pas cu inima șovăitoare, cu firea înclinată spre 
lâncezire și desfrâu a lui Goliţin. 

Dacă Milescu ar fi căutat să prindă, în puţine cuvinte, faptele 
cele mai de samă la care însuși participa în acei ani, ar fi scris: 

„1687 - Arhimandritul Isaia din muntele Athos a sosit la 
cetatea Moscovei, cu scrisori de la Șerban Cantacuzino, de la 
patriarhul Dionisie Seroglan al Constantinopolului și de la 
patriarhul sârb, rugând pe ţar să pornească spre Dunăre cu 
oaste mare, că îndată ce-or afla că vin rușii, toate popoarele 
subjugate de sultan se ridică la luptă să doboare stăpânirea 


musulmană. Scria patriarhul Dionisie Seroglan către țarii Ivan și 
Petru: ...„toţi credincioșii întru Hristos vă așteaptă: sârbi și 
bulgari, moldoveni și munteni. Ci sculaţi-vă, nu dormiţi, veniţi să 
ne mântuiți”... 

După stăruința lui Milescu, ţarevna Sofia, în numele celor doi 
țari, făgădui în scris lui Șerban Cantacuzino să-i ajute pe români 
să scape „de sub jugul tiraniei” turcești. 

— Deocamdată oastea Rusiei va lovi hanatul Crimeii, lămurea 
Goliţin pe arhimandritul Isaia. Dar și voi să vă ţineţi tari și 
nestrămutațţi în luptă, să nu vă alipiţi ori să vă supuneţi altor 
împărați, ci așteptați ajutorul nostru. Nu întârzie mult. 

Însoţitorul muntean al călugărului Isaia îi vorbi lui Milescu 
despre biblia românească pe care o tipărea Șerban Cantacuzino. 

— La temeiul acestei tipărituri stă tălmăcirea făcută de 
domnia-ta, Spătare. 

lată și alte fapte care-l frământau pe Milescu, ca și pe toți 
slujbașii cu care lucra la Posolski Prikaz. Încă din 1685 
veneţianul Francisco Morosini începuse cucerirea Greciei. În 
1687 a ocupat Moreea și a înaintat spre Athena. Infrângerile 
turcilor în Ungaria și în Grecia însufleţeau mult lupta popoarelor 
din Balcani împotriva procleţilor turci. 

— Fiind în mare lipsă, strâmtorare și apăsaţi de jug greu, toți 
sârbii, bulgarii, românii se răscoală și pot alcătui o oaste mare 
care oricând e-n stare a tăia legătura oștilor musulmane din 
Ungaria cu Țarigradul, arăta Milescu în vorbirile cu Goliţîn. 

Polonii, nemţii, rușii porneau să-i ajute pe venețieni. Dar, în 
fapt, războiul se ducea fără vigoare. Vasilii Vasilievici Goliţin 
hotări să pornească împotriva hanului din Crimeia, să 
cucerească Azovul. Și, în adevăr, oastea rusă porni spre miazăzi. 
Dar tătarii au aprins stepa stârnind potop și mare de flăcări. 
Armata lui Goliţin n-a izbutit să treacă pojarul și-a fost nevoită 
să se-ntoarcă din drum. 

Armatele austriece însă zdrobiră, la 12 august 1687, pe turci 
într-o mare luptă la Mohacs. Polonii pătrunseră iar în Moldova. 
Transilvania începea să fie ocupată de austrieci. Spre Sfântul 
Andrei, la Posolski Prikaz sosiră vești că Morosini veneţianul a 
cucerit Athena. În acest război, turcii au făcut pulberărie în 
templul Pantheonului de pe Acropole. O ghiulea venețiană l-a 
lovit, pulberea s-a aprins azvârlind templul în aer, cioburi. 

— A pierit o frumuseţe ce nu avea pereche în lume... se- 


ntristă Milescu. Se aude că Morosini a început să care la Veneţia 
statuiele de marmoră și sfărâmăturile Pantheonului și ale 
Acropolei... 

Din Moldova veneau vești și mai triste. Polonii nu duceau un 
război hotărât, ci mai mult podgheazuri și jafuri făceau, 
prădând, arzând și secătuind încă și mai amarnic biata Moldovă. 
Nimeni în acea ţară nu mai avea nici casă, nici masă, nici tihnă. 
Ce scăpa de la turci jăcuiau leșii; ce nu puteau duce leșii, 
înhăţau tătarii. Și pacostea asta dura de doi ani, iar sfârșitul nu i 
se zărea. Atunci, în 1687, în urma unui podgheaz pârjolitor, leșii 
pătrunseră și în Cetatea Neamţului. Acolo o găsiră pe domniţa 
Ruxanda, soţia lui Timuș Hmielniţki și fiica lui Vasile Vodă. De 
când turcii ocupaseră Camenița, Ruxanda trăia în satul Deleni. 
Acum, cuprinsă de groază, fugise și se ascunse în cetatea 
Neamţului. Prietenii din Moldova îl vestiră îndată pe Neculai 
Milescu că acei tâlhari leși, aflând-o pe domniţa Ruxanda în 
cetate, și furios fiind pe dânsa un pan polonez care o peţise în 
zădar după moartea lui Timuș, a poruncit tâlharilor să fie fără 
milă. Cu grele cazne au chinuit-o și au batjocorit-o tâlharii pe 
domnița Ruxanda pentru avuţie și pentru credința ei faţă de 
Timuș. După ce i-au luat nouăsprezece mii de galbeni, tâlharii i- 
au tăiat capul pe pragul cetăţii, cu toporul. 

Auzind această jalnică veste, Milescu se văzu, o clipă, cu ani 
și ani în urmă, la Țarigrad, într-o dimineaţă. Trecea un rădvan 
domnesc... 

Și-și plânse și-acum acea singurătate și arșiță a inimii din 
tinereţe. 

Tot în acea vreme, din Siberia, de la Golovin, veneau știri 
proaste. Dregătorii chinezi nu vroiau să încheie pace decât dacă 
ocupă ţinutul Amurului. Cu povaţa lui Milescu a fost trimis ca 
ajutor ambasadei Ivan Loghinov, cu noi instrucțiuni de pace cu 
China. 

1688. - Veneau știri că noroadele din Balcani s-au răsculat 
împotriva turcilor. Toate strigau după ajutor. Dar de la 
București, un olăcar vesti pe Milescu că, pe neașteptate, Șerban 
Cantacuzino a murit. 

— Ce lesne s-a prăbușit om cât un munte și ce repede a 
amuţit glas ca al tunetului... suspină el către Radu Marcu. Aici 
nu-i treabă curată. Dacă turcii au aflat de închinarea lui spre 
Moscova? 


1689. - Cneazul Vasilii Vasilievici Goliţin a pornit cu o armată 
și mai puternică împotriva Crimeii. A trecut stepa. A ajuns la 
cetatea tătărească de la Perekop. Dar văzându-i întăriturile, n-a 
îndrăznit s-o lovească. N-avea artilerie îndestulătoare. Temându- 
se să nu fie înfrânt, a poruncit retragerea. Dar aceasta avu 
urmări osebit de însemnate la Moscova. Dușmanii Sofiei, ai lui 
Goliţin, și nu erau puţini, scoaseră capul. Ei socotiră drept 
înfrângeri rușinoase cele două expediţii neizbutite împotriva 
Crimeii. Râdeau de Goliţin că nu-i decât un flecar și un fanfaron. 

— Cheltuieli zadarnice cu războiul! 

— Întâi s-a temut de un foc; a doua oară de un șanț. 

— Viteaz de pâslă! 

Uneltirile și intrigile aveau vad bun și rosturi foarte nimerite 
ca slobod să fie ţesute. Puterea Sofiei Alexeevna se clătina. 
Faima, trecerea și nădejdile lui Goliţin se duceau pe apa 
Sâmbetei. În schimb sporea șuvoiul la moara celor care-l vroiau 
țar pe surghiunitul de la Preobrajenskoe: Petru Alexeevici. Sofia, 
ca o leoaică rănită, înțelese că n-are încotro, n-are altă scăpare 
decât să lovească, de istov, în flăcăul înalt și deșirat, mereu în 
primejdioasă luptă și turburare cu regimentele lui de 
„poteșnâie”, în discuţii și sfadă cu meșteri corăbieri olandezi, ori 
în petreceri și beţii cu elveţianul Lefort. 

Și în acele zile de august 1689, Sofia răpezi în taină sotnii de 
streliți împotriva palatului din Preobrajenskoe să-i prindă pe toţi 
potrivnicii. Dar au fost prieteni care l-au vestit pe ţarul Petru și- 
au sărit întru apărarea lui. A fugit Petru și s-a ascuns între 
zidurile mănăstirii Sfânta Troiţa. De acolo a început război 
necruţător cu Sofia Alexeevna și cu toţi cei care o lingușeau, 
înfruptându-se din bogăţiile Rusiei. 

În Moscova se stârni iară vifor mare. Cu toate că era foarte 
tânăr, Petru știu să smulgă izbânda. Boierii nehotărâţi, 
amirosind în mâna cui va rămâne puterea, se alăturară fără 
zăbavă lui Petru Alexeevici. g 

Milescu n-a luat parte la acele frământări. Incă de la începutul 
lui august 1689, el fusese însărcinat să ţină tovărășie 
diplomatului și călătorului francez Foy de la Neuville, sosit 
tocmai atunci la Moscova ca trimis al regelui Ludovic al XIV-lea. 
Zicea pe faţă, că vrea să afle drum nou spre China. În fapt, pe 
sub ascuns, vroia să vadă dacă rușii vor în adevăr să lupte 
împotriva turcilor și iscodea să afle ce fel de negocieri se duc 


între ţar, regele Suediei și electorul Brandenburgului. 

Și în acele zile tulburi când în Kremlin și în Piaţa Roșie au 
căzut iară multe capete, între care și al stihuitorului Silvestru 
Medveedev, Spătarul Milescu ţinu piept iscoditorului franțuz de 
la Neuville, împiedicându-l să afle unele taine, și, totodată, 
domolindu-i spaima ce-l cuprinsese, bănuind ce se-ntâmplă la 
Moscova. Milescu îi povesti atâtea despre Siberia, despre China, 
despre imperiul otoman, despre ţările de la Dunăre, despre 
istorie, geografie, religie, matematici ori filosofie, că franţuzul, 
cu toată mintea-i osebit de ascuţită, nu prinse înțelesul adânc al 
celor ce se petreceau în cetatea Moscovei. Până și despre planul 
de a rândui drumul până la Tobolsk i-a vorbit cu atâta căldură, 
încât Foy de la Neuville a simţit nevoia să-l însemne în caietele 
lui. Cunoscându-l pe Vasilii Vasilievici, de la Neuville îl socoteau 
singurul om în stare să transforme Rusia după tiparul 
asfinţitului. Când Petru luă puterea, Milescu căută să-i arate că 
nu Golițîn, ci tânărul ţar Petru va fi acela care va înnoi viaţa 
Rusiei. Acesta a fost singurul lucru pe care de la Newville nu l-a 
crezut din spusele Milescului. 

Cu toate că-l durea prăbușirea lui Vasilii Vasilievici, totuși 
Spătarul Milescu se bucura de schimbările din Moscova. 

Prietenul său Petru Tolstoi îi spunea, ca mulţi alţii, că așa nu 
mai puteau merge treburile. Ca un uriaș nedomolit încă, Rusia 
avea nevoie atunci de un om mult mai hotărât, mai tare și mai 
fără milă decât învățatul, dar molâul și cam sclivisitul cneaz 
Vasilii Vasilievici Goliţin. 

După o lună de la începutul harței pentru domnia Moscovei, 
Sofia Alexeevna era închisă la mănăstire, iar Goliţin surghiunit în 
miazănoaptea cea mai depărtată și mai rece, să cugete acolo 
despre zădărnicia gloriei spre care nu cutezase să întindă o 
mână mai vârtoasă, să sufere pentru o dragoste fățarnică, să 
numere cum numără schivnicii mătăniile, boabele ambițiilor 
deșarte spre care-o trăsese inima, iar acum s-au prăbușit de 
istov. 

Scriind prietenilor din Paris, Foy de la Neuville povestea că la 
Moscova a fost întâmpinat și călăuzit de Neculai Spafarii 
„Valaque de nation”..., „veritable homme d'esprit et avec un 
conversation agreable”.75 

Din convorbirile cu Milescu, Foy de la Neuville a cules rod 


75 „Român de neam”..., „un adevărat om de duh și plăcut la vorbă”. 


bogat pentru cartea pe care o scria: un capitol întreg despre 
Rusia și unul despre drumurile spre China, și despre 
însemnătatea negoţului cu această ţară uriașă. 


XII 
ALĂTURI DE PETRU | 


1 


Din septembrie 1689, pentru Spătarul Milescu a început o 
viață nouă, cu toate că trecuse mai bine de cincizeci de ani. 

Boierii din Moscova au înțeles îndată că în Petru | este un 
stăpân osebit de hotărât și de necruţător. 

In Rusia de la sfârșitul veacului al XVII-lea toate trebuiau luate 
de la capăt. Și Petru era gata să le ia, folosind în aceeași măsură 
mintea ageră și palmele bătătorite, judecata limpede și sabia 
ascuţită, folosind sfatul cel mai binevoitor și ocara cea mai 
aspră, răsplata cea mai generoasă și funia ori securea călăului. 
Vroia să facă un stat nou, așa cum îl învăţaseră dascălii lui că 
sânt statele din apus, așa cum îi spunea mintea și inima lui de 
rus. Acolo, în apus, sânt atotputernici principii, nobilii și 
neguțătorii bogaţi, ţinând prostimea în aspră șerbie. Ca mulţi din 
acea epocă, ţarul Petru se încredinţase că bogăţia unei ţări este 
aurul. Cine are aur, are și armate bune, din lefegii. Cine are 
armate poate avea ţară întinsă și putere. Și cine vrea să aducă 
bani mulţi în ţară, trebuie să vândă cât mai multe mărfuri în 
afară. Așa făcea Olanda, așa făceau Anglia și Franţa. Dar ce 
avea Moscova de vânzare atunci? Lemne, vite, blănuri. Și 
cumpărătorii? Unde să-i afle? Pe unde să scoată mărfurile din 
țară, când Rusia n-avea decât poarta de la Arhanghelsk? Boierii 
nu se pricepeau să-l ajute pe tarul Petru. Mai degrabă se 
pricepeau cei din Sloboda Nemţească. Ori îndrăzneţi ca tânărul 
prieten Alexei Menșikov din „poteșnâie” ori neguțătorul Safirov. 

Văzând apucăturile tânărului ţar, boierimea se temea că va 
chivernisi ţara, folosindu-se doar de neguţători, de iobagi liberaţi 
și de străini aleși din Sloboda Nemţească. Mulţi boieri bătrâni, ca 
de pildă cneazul Kurakin, erau furioși pentru tot ce făcea ţarul 
Petru, începând cu felul de a se îmbrăca în straie apusene. 

— Schimbarea portului aduce nenorocire asupra ţării, se jeluia 
el. De aici pornesc toate relele. 

Dar, deocamdată, soarta Rusiei intră în sama bătrânului Lev 
Narîșkin, cunoscut lui Milescu chiar din întâile zile ale sosirii în 
Moscova, când intrase în casa lui Matveev. 

Spătarul Milescu sprijini din toată inima pe tânărul ţar. La 


Posolski Prikaz lucra cu și mai multă osârdie. Dădea tot mai 
mare însemnătate legăturilor cu apusul, fără să uite războiul 
împotriva turcilor, fără să uite legăturile cu China. Veniukov îi 
trimisese din Selenginsk, prin curieri, scrisoarea lui Ferdinand 
Verbiest, din 24 noiembrie 1686. Această scrisoare, bogată în 
cuvinte de prietenie, amintindu-i despre solia din 1676 la Pekin, 
mișcă mult pe Spătar. Era și acum mâhnit iezuitul că nu-și 
împlinise visul de a veni în Rusia. Ambasada lui Teodor 
Alexeevici Golovin a stat în Siberia până în vara lui 1689. 
Conferinţa cu dregătorii chinezi nu s-a putut ţine la Selenginsk 
din pricina războiului dintre chinezi și calmuci. Curierii siberieni 
vesteau la Posolski Prikaz că sfatul de pace se ţinea la Nercinsk. 
Bogdihan a trimis șapte soli, în cap cu unchiul său, prinţul So- 
San. Printre dregători se găsea și Askaniama Ma-La; ca tălmaci 
slujeau iezuitul francez Jean Francois Gerbillon, van de rangul 
trei, și iezuitul portughez Antonio Pereyra. 

Milescu aștepta cu nerăbdare să se întoarcă ambasada lui 
Golovin. Îi ieși înainte la Rostov. Îl îmbrăţișă. Și trecând în troica 
lui îi povesti, în grabă, despre victoria tarului Petru. 

— Și domnia-ta? Cum a fost tratatul de la Nercinsk? 

— Așa și-așa... Ne-am depărtat cam mult de Amur. N-am avut 
încotro. Ghileacii domniei-tale și ţinuturile lor bogate le-am lăsat 
lui bogdihan. 

— Rău îmi pare... foarte rău, pentru Amur... 

Golovin povesti ce hotar a statornicit ambasada la Nercinsk 
între Rusia și China: de la râul Gorbiţa până la izvoarele râului 
Uda, apoi de-a-lungul munţilor Stanovoi până la oceanul cel 
mare. Amurul și Albazinul rămâneau Chinei. 

— Feodor Alexeevici, dar acolo nu se află nici supuși chinezi, 
nici orânduire chineză! 

— Ce să fac, Neculai Gavrilovici? Dregătorii kitaiţi n-ar fi primit 
pacea într-alt chip. 

— Cine știe pentru câtă vreme stăvilit-au mersul înainte al 
îndrăznetților cazaci și țărani ruși, ai celor care au străbătut întâi 
valea Amurului... 

Ferind blana de samur din dreptul obrazului, Golovin își 
culegea promoroaca din barbă și povestea, rar: 

— Ei, Neculai Gavrilovici, multe necazuri avut-am... Tălmacii, 
niște tâlhari, ne-au tras pe sfoară; ne-au cam vândut chinezilor. 
Noroc c-am găsit un om care să grăiască bine mongola și i-am 


controlat, i-am prins. 

— Asta pentru că, de mult, olandezii, portughezii și englezii își 
vâră coada și uneltesc împotriva noastră. Le sporește veninul în 
inimă când află că rușii fac negoţ cu Pekinul. 

— Bine-ar fi fost dacă erai și domnia-ta cu noi. Știind latinește 
ne-ai fi stat mult într-ajutor. 

— Acum știu binișor și chineza. Dar Verbiest de ce n-o fi 
venit? 

— Era bolnav, după spusa lui Ma-La. lar puţin înainte de 
plecare, un curier din Pekin a adus știrea că la 29 ianuarie 1688, 
Ferdinand Verbiest a murit... 

— Păcat... Era încă tânăr. Ehei, Feodor Alexeevici, mă cam 
părăsesc prietenii... 

După o lungă tăcere, în care Milescu ascultă doar glasul 
amintirilor, iar caii băteau în orcicuri împroșcând pulbere de 
omăt, Golovin începu iar vorbirea: 

— Am dat mult pământ, dar nădăjduesc să avem pace cu 
kitaiţii. Pe malul stâng al fluviului Amur am lăsat un „ţinut al 
nimănui”. Am hotărât și ne-am înțeles și asupra felului cum să 
curmăm neînțelegerile și ciocnirile de la graniţă și cum să 
schimbăm soliile între Moscova și Pekin, așa cum ai trecut 
domnia-ta în nakaz. 

— Dar negoţul? Că despre negoţ va să te întrebe întâi și-ntâi 
tarul Petru. 

— Da, aici cred c-am făcut bună treabă: dregătorii kitaiţi s-au 
învoit să sporească și să ajute negoţul rusesc în toată China. 
Dar, și cu asta mă mândresc, noi sântem cei dintâi care am 
încheiat un tratat scris cu China, ca două împărăţii egale. Și aici, 
după câte m-am putut încredința și la Nercinsk, meritul de samă 
este al domniei-tale, Neculai Gavrilovici, care te-ai luptat și-ai 
înfruntat pe dregătorii kitaiţi chiar la Pekin. Ma-La se temea și 
acuma c-ai să vii. Zicea: „N-am vazut om mai mlădios și mai 
iscusit ca acela. Nu s-a lăsat, ne-a silit chiar să înţelegem că 
Rusia-i o împărăție foarte mare și foarte puternică...” 

— Nu mă îngâmf; dar asemenea vorbe, Feodor Alexeevici, îmi 
ung inima cu miere. Amândoi muncit-am și din răsputeri ne-am 
străduit să apropiem măcar cu un pas Pekinul de Moscova... 
Măcar și de-ar crăpa neguţătorii cei bogaţi din Amsterdam ori 
din Londra. 

— Ai dreptate, Neculai Gavrilovici... Am cu mine, în sănii, 


pentru ţar și iasakul cu blănuri scumpe, preţ de peste douăzeci 
de mii de ruble. 

Țarul Petru mulțumi lui Golovin pentru slujba împlinită și-l 
numi boier și nemestnic al Siberiei. Împreună cu Milescu, cu 
Veniukov, cu Favorov și cu doi neguțători alcătuiră pentru ţar o 
listă de mărfuri rusești care se caută și-s potrivite pentru 
vânzare în China, cu bun câștig: zibeline de trei calităţi, hermine 
de Obi, de Rusia și de lakuţk, veveriţe de lakuţk, castori de 
lenisei, râși de Nercinsk și de lakuțk, vulpi siberiene; mărfuri 
potrivite să fie aduse din China și vândute la Moscova cu câștig 
frumos: pietre preţioase, mătasă, satin sau damască din cele 
mai bune, bumbăcărie sau pânzeturi (kitaika) de Nankin, apoi 
tutun, ceai, mirodenii, revent. 

Odată cu lista acestor mărfuri arătară că în Siberia se găsesc 
multe bogății minerale: fier, un fel de piatră neagră care arde și 
dă multă căldură. 

— Despre astfel de piatră, căreia englezii îi zic cărbune de 
pământ, scrie și un bătrân cronicar de la Moldova, anume 
Grigore Ureche vornicul. La el am auzit întâi. Franţuzul Foy de la 
Neuville spunea că meșterii englezi folosesc acest cărbune la 
topirea fierului. Cică dă căldură mult mai mare decât mangalul. 
Bine-i ca ţarul Petru să știe asta. 

Anii treceau. Țarul Petru devenea tot mai priceput în 
ocârmuirea țării, în jurul lui se ridicau, ca sfetnici, oameni tineri, 
cu gânduri și apucături noi. Unii, ca Alexei Menșikov, ca 
lagujinski erau ridicaţi „din pulberea pământului”; cel dintâi a 
vândut plăcinte pe uliţile Moscovei; al doilea în copilărie a 
păscut porcii. Alţii, ca Lefort, ca Safirov erau străini din Niemetţki 
Sloboda. Neguţătorul Sava Vladislavovici Raguzinski, bogatul 
prieten al lui Milescu, era înălțat la rangul de conte. Boierii 
bogaţi în bărbi și săraci cu duhul vedeau cu ochi răi pe acești 
oameni noi și pe acest țar care nu sămăna de fel cu țarii 
dinaintea lui. Nu-și petrecea vremea la liturghii și rugăciuni, în 
paraclisele din palat, ci muncea de cum se despicau zorii, ca un 
salahor, ca un fierar, ca un dulgher. arii dinaintea lui, ca și 
boierii, socoteau munca drept un lucru nedemn și rușinos. Petru 
învăţa toate meseriile și muncea la rând cu meșterii. Și pe când 


țarii cei vechi nu se arătau norodului decât sărbătoarea, la 
slujbe, cu alai mare în juru-le, în straie strălucitoare, foarte 
scumpe și foarte greoaie nu departe de împărații Chinei, Petru 
se îmbrăca la fel cu cei din jur, după moda apuseană, bea, juca, 
se bătea și se-ntrecea la trântă cu ei și-i biruia pe toţi; frângea 
chiar potcoava în mâini, ca un voinic din poveste. 

Dar și la treburile politicești ţarul Petru era osebit de harnic și 
destoinic. Pregătind soliile și scrisorile tot mai numeroase ce 
plecau în străinătate, primind soliile tot mai dese ce veneau din 
afară, Milescu își putea bine da sama de această hărnicie și 
pricepere a ţarului Petru. De asemenea, ajutând la tălmăcirea 
cărţilor poruncite de ţar, mai cu samă cărţi de știință, de 
matematici, de navigaţie, de meşteşuguri, Milescu înțelegea 
limpede calea spre care se-ndrepta Rusia, cu pas hotărât. 

Acum călători prin aceste părţi de lume iezuitul Philippe 
d'Avril. Și el vroia să descopere un drum nou spre China. Așa 
cum îl povăţuise, prin scrisori, răposatul Ferdinand Verbiest, 
d'Avril trecea prin Moscova să se sfătuiască aici cu Spătarul 
Milescu. Philippe d'Avril povestea multe despre ţările Europei, 
despre Paris, despre Constantinopol, despre Moldova, pe care o 
vizitase, în drum spre Moscova. Era mai ales foarte întristat de 
cele văzute la lași. Domnea Constantin Vodă Cantemir, într-o 
țară ajunsă la grea nevoie și strâmtoare. 

— Toţi o pradă întruna; când polonii, când turcii, când tătarii, 
când toți deodată. N-am văzut oameni în mai mare nenorocire și 
suferință ca bieţii moldoveni. 

— Ei, dacă regele domniei-tale n-ar ajuta pe turci, cinstite 
părinte d'Avril, suferinţa Moldovei s-ar scurta mult... 

Philippe d'Avril mută vorba întrebând despre China, despre 
Verbiest, despre viața la Pekin, apoi despre drumurile siberiene. 
Țarul Petru îi îngădui a citi cele scrise de Milescu despre Siberia 
și China, într-o tălmăcire făcută anume pentru dânsul. Găsind în 
acele opere și-n discuţiile cu Milescu ce-i trebuia despre 
drumurile prin Siberia, iezuitul d'Avril nu mai urmă drumul spre 
Pekin. Își culesese din opera lui Milescu toate informaţiile de 
care avea nevoie. 

În 1689, oștirile austriece ocupară Niş și Vidin și mai ales 


dobândiră marea victorie de la Salankemen. Veștile venite la 
Posolski Prikaz arătau că lupta s-a dat pe podul de peste Tisa. 
Oștile lui Eugeniu de Savoia iscară groaznică spaimă între turci. 
In toiul luptei s-a rupt podul și nemţii i-au luat pe turci de 
grumaz. Cuprinși de fiorii morţii, turcii săreau în apă, cu cai cu 
tot, și se-nglodau, se-mpotmoleau în mâlul Tisei. Și așa, om 
peste om s-azvârlea și se-neca; dintr-o sută dacă scăpa unul, 
era bine. Acolo în nămol, ca și la capetele podului, turcii erau 
așa de învălmășiţi, că se tăiau ei între ei. Însuși marele vizir 
Kiupriuliul și enicer-aga au pierit în meterezele de la capul 
podului. Două sute de mii oaste turcă s-a potopit acolo, treizeci 
de pașale, o sută douăzeci de tunuri mari, toată prada și toate 
bucatele și carele, toate au încăput în mâna oștilor lui Eugeniu 
de Savoia. Sultanul însuși abia a scăpat, cu prea puţini slujitori și 
a fugit o zi și o noapte, într-o-ntinsoare, oprindu-se doar la 
Belgrad. 

Dar asemenea victorii nu bucurau, ci îngrijorau foarte pe mulţi 
greci din Constantinopol, ca de pildă pe Dosithei patriarhul. El 
vedea că - mare primejdie! - în peninsula Balcanică, în locul 
stăpânirii musulmane, se întinde o stăpânire catolică. În 
Transilvania, austriecii chiar și începuseră să-i silească pe 
români să treacă la catolicism. Prin bacșișuri, francezii obțineau 
de la sultan paza locurilor sfinte din lerusalim. Călugării 
ortodocși fuseseră alungaţi de la Sfântul Mormânt, din biserica 
Betleemului și din peștera sfântă. Asupriţi de venețieni, grecii 
din Moreea au început să se răscoale și să ceară libertatea ori, 
înapoi, stăpânirea otomană. De aceea striga Dosithei după 
ajutorul Rusiei, trimițându-l în grabă la Moscova pe nepotul său 
Hrisant Notara. 

Dar ţarului Petru îi păsa mai puţin de crămăluiala bisericii din 
Constantinopol. El ardea de dorinţa de a deschide Rusiei drum la 
Marea Neagră și la cea Baltică, ardea de dorinţa să cunoască 
puterea și farmecele vieţii apusene, așa cum știau să i le 
înfăţișeze scoțianul Gordon, olandezul Birandt și elveţianul 
Lefort, care-l desfătau și cu gânduri bune, sănătoase, dar și cu 
nesfârșite și trăsnite petreceri, banchete ori jocuri de artificii. 

Pentru Spătarul Milescu, însă, îngrijorările lui Dosithei erau în 
bună parte îngrijorările lui însuși. Avu mult de lucru să-i 
deschidă lui Notara drum spre palatul ţarului și să potolească 
lupta dintre „grecii” și „latinii” din Moscova. In scrisoarea adusă 


de Chir Hrisant, Dosithei patriarh își dojenea prietenul, pe 
Milescu, folosind nume de filosofi ca Zenon sau Aristotel, 
învinuindu-l că s-a dedat vieţuirii epicureice și nu-și mai 
amintește de binefăcătorii de altă dată: poate ca acum se va fi 
îmbogăţit și vieţuiește întru desfătări și filosofează întru uitare. 

Mai întâi, Hrisant Notara se ruga ca rușii să pornească repede 
împotriva turcilor, să-i alunge de la Dunăre și să ferească acele 
țări de cotropirea austriacă. 

Apoi Hrisant Notara a îndepărtat din școala grecească din 
Moscova pe fraţii Lihudes și l-a rugat pe Milescu să conducă 
această școală. Dar Milescu, împrietenit cu fraţii Lihudes, nu 
primi, împotrivindu-se la pedepsirea cu surghiunul a acestor 
dascăli. Găsea că aprigul patriarh al lerusalimului se poartă 
nedrept, aspru, cu niște oameni care au slujit cultura greacă, 
chiar dacă au avut slăbiciuni pentru latiniști. Primi, în schimb, să 
orânduiască o tipografie grecească la Moscova, cu cheltuiala 
tarului. 

— Să tescuiască lucrările polemice și de ocară scrise de înalt 
prea sfântul Dosithei, asupra ereticilor, hotărî Hrisant Notara. 
Sânt așa de multe aceste lucrări, iar patriarhul este atât de 
necruţător la scris, încât tiparniţele din Moldova și Țara 
Românească nu mai pot prididi. 

— Dac-am primit ocârmuirea acestei tiparniţi - grăi Milescu - 
rogu-vă să-mi trimiteţi un învățat grec, în stare să corecteze 
tipăriturile și să mai domolească fulgerile patriarhului. 

În afară de aceasta, arhimandritul Notara a stăruit la Posolski 
Prikaz și a dobândit învoire să tălmăcească în grecește părţile 
mai de samă din scrierile lui Milescu despre Siberia și despre 
China. 

În multe zile, până noaptea târziu, tălmacii au tălmăcit, diecii 
au scârţâit din pene și Milescu de trei ori a citit tălmăcirea, 
îndreptând greșelile. Notara a pus acea tălmăcire în lucrarea pe 
care o alcătuia, intitulată „China supusă”. Se gândea s-o închine 
lui Constantin Brâncoveanu, domnul Țării Românești și 
proteguitorul său. 

În acel an, 1692, când se desprimăvărase bine, sosi de la 
Moldova un neguţător vestindu-l pe Milescu că Miron Costin și 
fratele său Velicico au fost uciși din porunca lui Constantin Vodă 
Cantemir. Fraţii Costin se ridicaseră împotriva asuprelilor 
bătrânului voievod și împingeau ţara la prieteșug cu polonii și cu 


rușii, împotriva turcilor. 

— leșenii spuneau: întâi vodă l-a bătut pe Velicico Costin, 
bănuit că urzește răsturnarea domniei. Apoi rău sfătuitorii l-au 
povăţuit: De vreme ce te-ai grăbit și l-ai bătut, nu-l lăsa viu, 
măria-ta. Omoară-l, că om ca acela, de scapă viu mâine- 
poimâine, ne va ucide el, pe toţi. L-au scos călăii din temniţă și i- 
au tăiat capul chiar în faţa curţii domnești. Dar rău sfătuitorii și- 
au urmat povața: acu, de vreme ce l-ai ucis pe Velicico, trimite 
de-l prinde și pe Miron logofătul și-l omoară, ori vinovat ori 
nevinovat, să nu scape. Că apoi va fi vai și-amar de tine și de 
noi. 

Miron Costin se afla în acele zile de sfârșit de noiembrie 1691 
la Bărboși, lângă Roman. li murise jupâneasa Ilina și tocmai se 
pregătea s-o în-mormânteze. Dar oamenii stăpânirii nu l-au lăsat 
să-și împlinească nici măcar acea datorie de obștie. Ci, pe ger și 
viscol, vătaful l-a adus până-n marginea Romanului. lar colo, 
nepricopsiţii slujitori domnești tăiat-au capul înţeleptului Miron 
Costin. L-au aruncat apoi în același mormânt cu jupâneasa. laca 
așa a pierit, din năpastă și asuprire, Miron Costin logofătul, 
măcar că nicio vină nu avea. 

Când ascultase ori citise stihurile din „Viaţa lumii” ticluite de 
Miron Costin, Spătarul Milescu nu-i dăduse dreptate. Dar acum, 
parcă fără vrere, îi răsăriră în minte două stihuri dintr-acel 
poem, părându-i-se pline de tâlc: 


„Fum și umbră sânt toate; visuri și părere; 
Ce nu petrece lumea și-n ce nu-i cu durere"... 


Și tot fără vrere, gândul îi lunecă spre chipul Ștefanei 
Mihailovna. La lași, întâi lui Miron Costin a arătat acea comoară 
de frumusete. 

lar acum, amândoi, nu mai erau decât în inima lui amintiri. 
Dulci și triste amintiri. 

În scrisoarea către patriarhul Dosithei, scrisă prin Notara „din 
cetatea împărătească a Moscovei, în iulie 1693”, Milescu cerea 
iertare că atâta vreme n-a răspuns epistolelor și n-a trimis, până 
acum, tălmăcirea lucrărilor despre China și Siberia. Recunoștea 


că merita dojana pe care i-o făcea Dosithei, adunând multe și 
înțelepte pilde din filosofi și asemuindu-l cu nerecunoscătorul 
Dimitrie din Falern. Dar lucrările despre călătoria în China erau 
lucrări de taină, alcătuite anume pentru ţar. Nu i-ar fi fost 
îngăduit, pentru nimica în lume, să le dea-n vileag. Ar fi fost 
primejdios chiar... Nimeni înaintea mea - scria Milescu lui 
Dosithei - n-a cercetat cu grijă ţinuturile dintre Obi și China, nu 
le-a văzut și nu le-a descris pe de-amănuntul”... „Aceste ţinuturi 
sânt locuite de multe popoare, câte frunze pe copaci, grăind 
multe graiuri, având datini și obiceiuri osebite de-ale noastre, 
închinându-se unor idoli foarte ciudați. Toate aceste ţinuturi și 
popoare se află sub stăpânirea ţarului.” Și urma cu destăinuirile: 
„După acea lungă și grea călătorie, întorcându-mă acasă, m-am 
căsătorit și eu, după legea firii, îndemnat și sfătuit de stăpânii 
care-mi oblăduesc aici zilele”. lar lui Chir Hrisant îi arăta cei doi 
copilași: Maxim și Nikita, cu care mult se fudulea, ca orice 
părinte. 

Muncea Spătarul, cu osârdie, la Posolski Prikaz. Trăia alături 
de ţarul Petru I care, urând rânduielile cele vechi și tot ce sta în 
calea voinței lui de a schimba Rusia, cerea tuturor muncă fără 
preget și neîncetată strădanie. 

Afară de Posolski Prikaz, Milescu muncea la Academia slavo- 
greco-latină, întocmind bucoavne, manuale și cărți, tipărindu-le 
și corectându-le el însuși. Așa poruncea ţarul: 

— Să înveţe rușii! De la toți. Tot ce-i bun pentru Rusia. 

Cei care plecau în apus aveau totdeauna poruncă să aducă și 
cărți. Tălmacii, mulţi, nu mai lăsau penele din mână nici zi, nici 
noapte. Mai ales cărți grele, de știință, tălmăceau slujitorii de la 
Posolski Prikaz. Astfel, între alte cărți, neguţătorii au adus de la 
Paris și o carte a lui Philippe d'Avril: „Voyage en divers Etats 
d'Europe et d'Asie entrepris pour decouvrir un nouveau chemin 
en Chine””, tipărită în 1693 la Paris. Milescu află că o bună 
parte din această carte, în care era descrisă Siberia și China, era 
luată, cuvânt cu cuvânt, din lucrările lui. Chiar harta era copiată 
după harta lui de la Posolski Prikaz, așa cum o maăsurase și o 


7 „Călătorie în diferite state din Europa și Asia, întreprinsă pentru a descoperi un nou 
drum spre China”. 


migălise Milescu în lungul Siberiei. 

În primăvara anului 1695, ţarul Petru porni, cu o oaste de 
treizeci de mii, coborând pe Oca, pe Volga și apoi pe Don, 
împotriva Azovului. Luptă până toamna cu tătarii; dar neavând 
flotă, nu putu cuceri cetatea Azovului. Asemenea neizbândă sluji 
ca bună învățătură și dezlănţui în inima lui Petru o năprasnică 
voinţă. Întâi să facă o nouă oaste în locul streliţilor care se 
dovediseră slabi în luptă. Apoi, toată iarna, cu unelte înapoiate 
și cu meșteri improvizaţi, înjghebă până-n primăvară, din lemn 
verde și în împrejurări neobișnuit de grele, o flotă pe râul 
Voronej. 

— S-ar putea ca tătarii să fie mai pregătiţi la primăvară, dar 
noi vom fi mai tari, spunea ţarul, lucrând alături de dulgheri. 

Era acum țarul un bărbat foarte înalt și voinic. Puterea-i 
devenise și mai uriașă. Glumea cu toată lumea și era îndeobște 
vesel. Dar și când se mânia așa-i scânteiau ochii și așa strângea 
din măsele, că-l băga-n răcori pe potrivnic, oricine-ar fi fost. 

Milescu a stat aproape toată iarna la Voronej, în preajma 
tarului. Petru | grăia cu dânsul când rusește, când nemţește, 
când latinește. 

— La primăvară, Neculai Gavrilovici, mergi cu mine să luăm 
Azovul. Trebuie să m-ajuţi a-nţelege ce spun turcii și mârzacii pe 
care o să-i iau prizonieri. 

De acolo, de la Voronej, ţarul Petru scrise împăratului Leopold 
scrisoare lungă pentru încheierea alianţei împotriva turcilor și a 
tătarilor din Crimeia, rugându-l să continue războiul cu și mai 
multă strășnicie, să nu se gândească la pace până când oștile 
germane nu s-ar întâlni cu cele rusești sub zidurile 
Constantinopolului. Milescu, om de multă încredere, tălmăci 
scrisoarea țarului în latinește. 

În primăvara lui 1696, la rând cu alţi câţiva slujbași de la 
Posolski Prikaz, cunoscători ai limbii tătărești și turcești, Milescu 
însoţi expediția împotriva Azovului. Mergea odată cu armata, în 
una din cele treizeci de galere urmat de un mare număr de 
luntre și bărci de transport. 

Astfel Neculai Milescu luă parte la acea luptă crâncenă și văzu 
înfrângerea tătarilor și capitularea Azovului, în 18 iulie 1696. 


— Câtu-s ei de musulmani, tot s-au crucit tătarii văzând că în 
fața cetăţii Azov se ivește o flotă rusă, talmaci Milescu spusa 
unui prizonier tătar. 

Visul rușilor începea să se-nfiiripe: ieșirea la mare. 

Milescu se gândea că luarea Azovului sporea mult și nădejdile 
românilor: era întâia mare biruinţă a rușilor împotriva 
otomanilor. 

În seara aceea, singur pe țărm, ţarul Petru privea îngândurat 
noianul de apă, ușor vălurită. Gândea: acolo, în fața Azovului, 
poruncesc port nou, Taganrog, să se construiască, începând 
chiar din vara asta... 

— Avem o fereastră la mare, măria-ta, căută Milescu să-i 
alunge negura îngândurării. 

— Cât timp tătarii ţin peninsula Kerci, iar la Bosfor stăpânesc 
turcii, fereastra asta-i abia întredeschisă... Își strânse pumnii de 
uriaș; fără voie îi aduse în față, îi privi și zâmbi, clipind din ochi, 
strâns, nervos. Dar ăștia-s pumnii care pot sparge orice zid, 
Neculai Gavrilovici! Nu? 

Într-adevăr, victoria de la Azov avu mare răsunet în toată 
lumea și deci și în ţările române. Egumenul Varnava de la 
mănăstirea din Suceava, sosit cu scrisori la Posolski Prikaz, arăta 
că moldovenii erau tare bucuroși: 

— Rușii - spun ei - au cucerit, într-o vară, o cetate mai tare 
decât toate cele cucerite de apuseni în cincisprezece ani, de 
când se bălăbănesc cu turcii. Și-i însemnată pentru că-i mai de- 
a-dreptul spre Țarigrad. 

lar în Țara Românească, Brâncoveanu, văzând că turcii sânt 
tot mai răi și mai lacomi și că nemţii se pregătesc să încheie 
pace cu sultanul, a început a se ajunge cu rușii. Sfat întru 
aceasta primea de la Toma Spătarul și de la Constantin Stolnicul 
Cantacuzino. Varnava aducea știri despre tulburările din 
imperiul otoman, despre socotelile oștilor și despre jaful ce-l 
pricinuiau ţărilor și noroadelor acele oști atât otomane, cât și 
austriece ori poloneze. Milescu trimise lui Brâncoveanu și lui 
Antioh Cantemir cărțulia făcută la Posolski Prikaz și care se 
tălmăcea: „Pronosticul rușilor sau prea vestitul autocrat Petru 
Alexeevici, căruia împăratul împăraţilor, domnul, i-a făgăduit 


domnia răsăritului, pentru purtarea războiului ce se pregătește 
acum”... 

S-o aibă domnii ţărilor române și, citind-o, să afle gândurile 
mari ale ţarului Petru, ale Rusiei și după ele să se călăuzească. 

Tălmăcind știrile și scrisorile venite de la români, Milescu 
spunea mereu ţarului cât de mult este așteptat să-și îndrepte 
oștile spre Dunăre. 

— Puţină răbdare, Neculai Gavrilovici. Să facem oleacă de 
rânduială aici, acasă. Întâi - ferestrele spre mare! 

Nu se putea ca sultanul să nu cerce a lua înapoi Azovul. Prea 
era însemnată cetatea asta pentru liniștea Țarigradului. Şi-n 
adevăr se vestea la Posolski Prikaz că în Marea Neagră se 
adunau galerele, ca stolurile de corbi, toamna. 

Dar ţarul Petru a lăsat acolo, la Azov, puternică oaste. lar 
diplomaţii ruși din răsputeri se străduiau să îndemne toate 
statele a continua războiul antiotoman. 

Pentru anul 1697, la Posolski Prikaz se pregăteau două 
călătorii. Una a neguţătorului danez statornicit la Moscova, 
Everg Isbrand Ides. Milescu îl ajuta să se înarmeze cu toate 
cunoștințele trebuitoare ca să străbată mai ușor drumul spre 
Pekin. După tratatul de la Nercinsk, aceasta era întâia solie mai 
de samă spre China. Și scopul era întărirea legăturilor de negot. 
A doua, o mare ambasadă, „călătoria cea mare” spre apus, în 
scopul de a închega o alianță mai strânsă cu puterile europene 
împotriva Turciei, de a înteţi acest război, de a-l întări, de a feri 
acele puteri europene să nu încline din vreo pricină sau alta, 
spre pacea cu sultanul. 

Când această ambasadă înzestrată cu de toate era gata să 
plece, câţiva oameni de încredere de la Posolski Prikaz aflară 
ceea ce nu se mai pomenise nicicând, că însuși ţarul va călători 
împreună cu această mare ambasadă, ascuns sub numele de 
Petru Mihailov. 

— Vreau să văd cu ochii mei ţările și oamenii apusului, 
lămurea ţarul pe cei câţiva sfetnici de taină care căscau ochii de 
multă nedumerire. Mă duc să învăţ! Cum adică? Un rus nu poate 
fi ca acei apuseni și mai mult decât atât? 

Grăind cu Golovin, Milescu se încălzea de îndrăzneala, de 


dârzenia și de voința de a învăţa care-l frământa pe ţar. 
Urmărea zilnic această călătorie și trimitea vești din ţară prin 
gonaci iuți ca vântul. La Königsberg, ţarul Petru | a învățat 
artileria, la Saardam, la Amsterdam și apoi la Londra a deprins 
meșteșugul de a construi corăbii, lucrând el însuși pe șantiere, 
ca dulgher. La Amsterdam a găzduit chiar la burgmeșterul 
Witsen, prietenul lui Milescu. Și bucuros de asemenea musafir, 
învățatul și bogatul neguţător olandez nu se poate să nu-i fi 
amintit ţarului despre corespondenţa cu Spafarii și despre 
multele lui cunoștințe, despre însemnătatea lucrărilor lui 
privitoare la China și Siberia și despre faptul că Witsen însuși îl 
recomandase pe Milescu lui Leibnitz, ca pe „un homme 
d'esprit”. 

De pretutindeni ţarul trimitea în Rusia artileriști, mecanici, 
marinari, meșteri de toate felurile, ingineri, oameni de știință, 
profesori. Lefort le spunea acestora: 

— Găsiţi aici un monarh luminat care protejează pe străini și 
poartă haine franţuzești. Găsiţi aici o ţară care se clădește din 
nou. Veţi avea ce face, slavă domnului! 

Erau primiţi la Posolski Prikaz acei musafiri și apoi puși să 
lucreze, fiecare după îndeletnicirea lui. Milescu se minuna, ca 
mulți din Moscova, citind sigiliul ţarului pus pe scrisori: „Sânt în 
rândurile ucenicilor și-mi caut învățătorii”. La Amsterdam, ţarul 
Petru a lucrat patru luni chiar ca ucenic la o corabie, de la 
început, de la cele dintâi bârne cioplite, până s-au prins pânzele 
și s-a ridicat steagul rusesc sus, pe catargul cel mare. 

In odaia lui de la Posolski Prikaz, Milescu sfătuia mult cu 
prietenii despre rezultatele acestei călătorii și despre starea 
țărilor din Europa. 

— In apus sânt multe frământări, unele mult mai aproape de 
pielea regilor și a împăraților, decât războiul cu Poarta Otomană. 
Intâi este vorba de Spania, al cărui rege, bătrân și nevolnic, își 
așteaptă sfârșitul. Si pentru că n-are moștenitor, acest sfârșit al 
regelui Carol va duce la încăierare între mulți suverani. 
Indeosebi împăratul Leopold de la Viena și regele Ludovic al XIV- 
lea al Franţei s-aţin să moștenească Spania. Teamă mi-i că 
acești monarhi socotesc Spania și coloniile ei drept o pradă mai 
bogată și mai lesne de cucerit decât imperiul padișahului. Bănui 
că de asta austriecii trag spre pace cu turcii. Nu vedeți? l-au 
înfrânt austriecii pe turci la Zenta: dar de ce nu-i urmăresc să-i 


doboare mai repede? De ce nu ajută și nu deslănţuie răscoala 
popoarelor din Balcani? Dimpotrivă: pe sârbii răsculați îi lasă să 
fie căsăpiţi de ieniceri. Știrile noastre spun că Leopold împăratul 
se pregătește să încheie pace cu sultanul, ca să aibă oștile gata, 
întoarse cu faţa spre apus. Așa că eu zic: moartea regelui Carol 
însamnă război deslănţuit pentru Spania; iar lupta pentru Spania 
însamnă salvarea turcilor. De-acum greul războiului cu sultanul 
cade în spatele nostru. Oștile ligii nu vor mai vedea zidurile 
Constantinopolului. 

— Dar ţarul nostru de asta se află în apus: să nu-i lase pe regi 
și împărați să încheie pace cu turcii, își întărea inima Golovin. 

În 1698 veni la Moscova Sava Konstantinov, solul lui Antioh 
Cantemir, să închine Moldova Rusiei, rugând pe ţar s-o apere de 
turci. Milescu tălmăcea cuvintele solului moldovean... „nicio 
nădejde de apărare din partea nimănui, fără numai de la sfânta 
împărăție a măriei-tale”... 

Sava Konstantinov trebuia să aștepte întoarcerea țarului 
Petru. Dar nu avu mult de așteptat. 

Primind din ţară știri neliniștitoare, Petru | nu mai cobori în 
Italia cum îi era gândul, ci își încheie călătoria la Viena și se ivi, 
pe neașteptate, în Moscova. Aici începuse răzmerița streliților. 
Petru știa că, din umbră, îi ațâța însăși ţarevna Sofia, folosindu- 
se de conducătorii rascolnicilor și de apărătorii străvechilor 
datini care-l socoteau pe tânărul ţar drept un antihrist. Multe 
sotnii din tulburătorii streliți, îndemnați de comandantul lor, 
părăsiră hotarele unde erau puse de țarul Petru și se îndreptau 
spre Moscova să pună alt țar, care să nu-i ţină la hotar, ci în 
cetatea de scaun, să facă negoţ și să huzurească. 

În timpul călătoriei marii ambasade în apus, ţarul Petru a 
înţeles că împărații și regii din asfinţitul Europei nu pot fi opriţi 
de a încheia pace cu turcii. La Viena, Petru stăruise mult pe 
lângă Leopold împărat să nu iscălească pacea cu otomanii. 

Rusia abia acum pornește lupta. Va face, curând, bună 
rânduială în oști și va intra în război cu puteri înzecite. 

Stăruia asupra însemnătăţii cuceririi Azovului. În doi-trei ani 
rușii vor construi o flotă mare și vor asedia Constantinopolul pe 
mare, odată cu oștile ligii care-l vor lăsa pe uscat. 


Dar împăratul avea capul cârmit spre Spania. Sfatul pentru 
pacea cu turcii se pregătea la Karlowitz. Acolo, interesele Rusiei 
nu erau ţinute în samă. Petru clocotea de mânie împotriva 
acestor trădători care nu-și văd decât de câștigul lor. Războiul 
pentru surparea imperiului otoman și eliberarea popoarelor 
înrobite de acest imperiu rămânea o îndatorire numai a Rusiei. 

Când s-a răspândit la Moscova vestea că ţarul se află în 
palatul lui de la Preobrajenskoe, boierii și negustorii au lăsat 
dracului răscoala streliţilor, chiar dacă nutreau pentru ea 
oarecare nădejdi, și-au alergat să se închine ţarului, urându-i 
lingușitor bun venit. 

Neculai Milescu Spătarul veni la Preobrajenskoe, în rândul 
celor care slujeau la Posolski Prikaz. Țarul era foarte vesel. 
Râdea, spunea glume și clipea din ochi mai des ca de obicei. li 
întreba pe boieri de sănătate, era prietenos cu ei și nu le- 
ngăduia să cadă în genunchi înaintea lui când salutau. 

— Asemenea obicei n-am văzut în apus... E umilitor, mai cu 
samă că nu-i nici sincer. Vom putea trăi, mă veți respecta și fără 
îngenuncheri, și fără mătănii... Ba mai bine! 

Pe Milescu îl mângâiau negrăit asemenea cuvinte. 

Priveliștea pe care i-o ofereau boierii îmbrăcaţi în caftane 
lungi, largi, grele de aur și blănuri scumpe, ca și stufoasele bărbi 
resfirate pe piepturi, îl făcu pe ţarul Petru să și-i închipuie 
lucrând pe un șantier, la o galeră ori urcând pe vârful unui 
catarg, ca niște urși. Priveliștea i se păru o jalnică dovadă a 
înapoierii în care se afla Rusia. 

— Prea-s lungi mânecile caftanelor, boieri. Să le scurtaţi, să le 
tăiaţi îndată! Îndată! Vă încurcă la treabă, boieri! Și noi avem 
atâta de muncit, ehei! Atâta avem de muncit ca să facem Rusia 
puternică... 

Și cum unii boieri nu pricepeau de-i în glumă ori în serios și se 
codeau, alții zâmbeau iar alții priveau îngroziţi, Petru urmă: 

— Vai ce bărboși sânteţi, boieri! Cu asemenea straie grele și 
bărbi măturoaie, cum o să ţineţi pas cu mine? Că nu mi-am pus 
în gând să merg repede, foarte repede. 

— Așa am apucat, din moși strămoși, mârâi cneazul Kurakin. 
lar de bărbi să nu-ţi baţi joc, măria-ta, că sânt podoaba bărbăţiei 
noastre. 

— Podoabe nefolositoare! Ce, dacă domnia-ta, cneaze, ai o 
barbă ce-ţi ajunge cu spicu-n brâu, asta însamnă că ești 


împodobit cu putere pe aceeași măsură? Cneazule, eu cred că 
barba îţi trădează tocmai nevolnicia. Și către ceilalţi, care 
pufniseră în râs: Da, nu puteţi ţine pas cu mine, că vă- 
mpiedecați în bărbi și-n anterie. Și-atunci vă gândiţi la Sofia 
Alexeevna. Credeţi că ea are pasul mai mic... 

Râsul se slei pe chipul tuturor. Și, dintr-odată, ţarul scoase un 
foarfece din buzunar și, singur, cu mâna lui uriașă care frângea 
potcoava nouă-nouţă, începu să tundă bărbile boierilor și să 
răteze mânecile anteriilor. Începu cu Schein, cu Romodanovski, 
cu Petru Tolstoi, aflaţi în apropierea ţarului. 

Mulţi dintre boieri se speriară cumplit. Nu cumva a înnebunit 
ţarul? Ce are cu bărbile noastre? 

Și tremurând de groază, porniră a se tângui, a se jălui și a se 
ruga mai cu samă fiindcă-și închipuiau că, după tușinarea 
bărbilor, urmează tăierea capetelor. Făceau cruci și se-nchinau: 

— Doamne, apară-ne!... Doamne, miluește-ne!... Doamne, 
mântue-ne... 

Petru mânuia foarfecele ca un cioban; și râdea, râdea cu mare 
poftă văzând cum tremurau bărbile boierilor. În jur, Alexei 
Menșikov și Lefort făceau și ei mare haz de spaima boierilor 
intraţi sub foarfece, la tunsoare, ca berbecii. 

— Vedeţi, boieri, mie-mi plac fețele netede, deschise, cinstite. 
Dacă vă rad, n-o să mai puteți ascunde vieleșugurile-n stuful 
bărbilor. O să uitaţi și de streliţi, și de Sofia Alexeevna, și de alte 
ispite năsălnice... 

Și foarfecele crănţănea, crănţănea, iar pe podele se-ngroșa 
stratul de păr, amestecându-se cel negru cu cel alb, cel roșcat 
cu cel bălan. 

— Domnia-ta, Spafarii, abia ai așteptat să scapi de măturoi. 
Nu-i așa? întrebă ţarul când băgă foarfecele în barba mai mult 
albă decât sură a Milescului. 

— Am mai umblat, măria-ta, prin lume fără barbă. 

— Știu, mi-ai povestit, Neculai Gavrilovici. Și uite, nu-ţi stă 
rău... Eşti chiar mai tânăr. Dacă te-ar vedea acum kitaiţii cei 
mari și bogdihan, nu s-ar mai uita la domnia-ta ca la un urs, ci 
ca la un om, Neculai Gavrilovici... 

Spre deosebire de mulţi, Milescu era oarecum mândru că 
însuși ţarul cu mâna lui îi rătează barba și-l silește să-și schimbe 
portul. 

— Dar să nu uit, Neculai Gavrilovici — întârzie ţarul cu vorba - 


ţi-am adus de la Paris o carte în care-i vorba de domnia-ta! Și, 
după obiceiul lui, strigă tare la un diac, cerând cartea pentru 
Spafarii. L-ai cucerit pe franţuzul de la Neuville! Și te felicit că l- 
ai făcut să nu simtă nici ce se petrecea atunci în Moscova, nici 
nu l-ai lăsat să afle gândurile noastre despre suedezi și 
prusaci... Scrie în cartea lui și despre orânduirea drumului spre 
Tobolsk, cum povăţuește domnia-ta... Bună povatţă! Vom 
împlini-o. Poftim! și-i întinse cartea lui Foy de la Neuville, tipărită 
la Paris în 1698. E caldă. Anume pentru mine, adică pentru 
dumneata, a scos-o de la teasc, în grabă. Un întreg capitol scrie 
numai despre cele povestite de domnia-ta, Neculai Gavrilovici. 
Ești un om cu multă faimă. Și Witsen mult mi te-a lăudat, 
Spafarii! Sânt mândru că te am aici. 

Milescu mulțumi ţarului pentru darul adus și ferindu-se mai 
departe, citi: „Relation curieuse et nouvelle de Moscou, 
contenant l'état present de cet empire, les expeditions des 
Moscovites en Crimée en 1689; les causes des dernieres 
revolutions, leurs moeurs et leurs religion, le recit d'un voyage 
de Spatharus par târre à la Chine”...78 

În acest timp, din rândul boierilor care se-mpotriveau, cneazul 
Kurakin strigă, furios: 

— Eu nici caftanul nu mi-l lepăd, nici barba nu mi-o rad! Odată 
cu capul!... Și ieși din sală. Pe culoar se opri și începu să-și verse 
mânia către boieri, către slujitori: A înnebunit ţarul! Rade 
bărbile, petrece cu nemţii, mănâncă friptură Miercurea și 
Vinerea... Și credinţa i-a devenit nemţească! E un monstru! Un 
balaur! 

Dar ţarul Petru nu se sinchisea de mârâielile boierilor. 
Glumind, tușină bărbile tuturor celor aflaţi de faţă, cu liniștea și 
cu grija cu care tușinează ciobanul noatenii, primăvara. Nu cruță 
decât barba ca un fuior de câlți a bătrânului cneaz Cerkaski și a 
lui Tihon Streșniev, pentru că mult le udaseră cu lacrimi și se 
rugau cu aprindere și jeluiau că mai bine să le ia zilele decât 
bărbile. 

— Bine... O să am nevoie și de câteva măturoaie, râse ţarul. 
Să le-arăt lumii, să vadă că nu-s chiar așa de rău și de barbar... 

Acesta a fost începutul. La 4 ianuarie 1700 un ucaz poruncea 


79 „Povestire ciudată și nouă din Moscova, despre starea de acum a acestui imperiu, 
expedițiile moscoviţilor în Crimeea în 1689; cauzele ultimelor frământări, moravurile 
și religia lor, povestirea unei călătorii făcute de Spătarul pe uscat, în China”. 


boierilor, diecilor și-ntregului cin din Moscova și din alte orașe să 
poarte straie ungurești. lar bărbile erau socotite o podoabă 
nefolositoare. 

A urmat, îndată, pedepsirea, osebit de aspră a streliţilor. 
Ajutor temeinic în lupta cu streliţii lui Hovanski i-a fost lui Petru 
armata cea nouă cu care cucerise Azovul. Aproape două sute de 
răzvrătiți fură spânzurați sub ferestrele țarevnei Sofia, la 
mănăstirea Novodevicie, unde se afla surghiunită. O mie fost-au 
tăiaţi în Piaţa Roșie. Alţii au fost iertaţi. Într-acest chip. ţarul 
Petru a desfiinţat, pentru totdeauna, armata streliţilor, armată 
nepotrivită cu vremea și cu planurile lui. 

Orânduind o nouă armată, Petru | folosea tot ce văzuse bun în 
apus și mai mult decât atât. În locul călărimii boierilor și a 
pedeștrilor streliţi, el porni alcătuirea unei mari armate de 
dragoni călări și de pedeștri, cei mai mulți recrutaţi dintre ţărani. 
Slujba ostășească deveni obligatorie pentru toţi: din zece familii 
țărănești se alegea câte un recrut pentru oaste. 

Petru | vroia să ducă mai departe războiul cu turcii, vroia să-i 
zdrobească pe suedezi. Și pentru asta îi trebuia armată bună, 
nouă, orânduită într-un chip nou. Pe toţi tinerii boieri care 
trândăveau, beau ori făţarnic se rugau în bisericile din Moscova 
i-a trimis la regimentele de la graniță, să înveţe, alături de tinerii 
țărani recruți, noile metode de luptă și asprimea vieţii de ostaș. 
Să înveţe a lupta pentru ţara în care viețuiesc. Pe mulţi îi trimise 
în străinătate, la învăţătură mai înaltă. 

Rusia se prefăcea văzând cu ochii. Dar boierii cei ruginiţi, cum 
era cneazul Kurakin, urmau să cârtească jalnic. Își căutau 
zadarnic pe piepturi bărbile stufoase, să le mângâie la bucurie 
ori să le smulgă la mânie. 

— Ne-a tuns pletele, ne-a ros bărbile, ne-a scurtat straiele, ne- 
a poruncit să muncim, pe odraslele noastre le-a depărtat la 
graniţa dinspre tătari ori dinspre suedezi. Ba-i trimite și-n cele 
țări străine să se păgânească, așa cum s-a păgânit el, ţarul, care 
ne stăpânește ca un surugiu, folosind harapnice mojicești ori 
bice străine... 

Unii răspundeau scornitura că adevăratul țar Petru ar fi fost 
prins de regina Suediei, închis într-un butoi și azvârlit în mare. 


lar țarul de azi n-ar fi decât odrasla lui Lefort cu o nemţoaică din 
Cucui. Când ţarul a schimbat calendarul în 1700, unii ziceau că a 
făcut-o ca să fure lui Dumnezeu opt ani și să ascundă ziua 
venirii lui Antihrist. 

Dar ţarul Petru nu pleca urechea la asemenea tânguiri și 
scornituri neroade. Milescu îl vedea că se mânie mai mult pe 
nemți care încheiaseră la Karlowitz târguielile de pace cu turcii, 
decât pe sămănătorii de zvonuri. Pacea asta îl scotea din fire: 

— Ticăloșii! 

La Posolski Prikaz, Milescu lămurea slujbașii: 

— Mult a vrut ţarul nostru să prelungească acest război, ca să 
poată intra și armata rusă, nou orânduită, să-i spulbere pe tătari 
din Crimeia, din Ucraina. Dar iată, nemţii n-au vrut. 

Și cum ţarul Petru poruncise ca toți slujbașii să înveţe și să 
știe tot ce se petrece pe lume, Milescu arătă pe hartă, să vadă 
toţi cei cu care lucra la Posolski Prikaz și să înțeleagă hotărârile 
luate prin pacea iscălită la 26 ianuarie 1699, la Karlowitz. 

— Vasăzică așa: împăratul Leopold ocupă Ungaria, ocupă 
Transilvania, fără Banatul Timișoarei, ocupă o bună parte din 
Slovenia și Croaţia, până aici, la râul Unna. Nemţii au opintit să 
le fie Dunărea hotar, dar turcii, sprijiniți de franţuji, n-au primit. 
In schimb, timp de douăzeci și cinci de ani vor plăti câte opt 
sute de pungi de galbeni pentru pagubele și stricăciunile acestui 
război ce durează de șaptesprezece ani. 

— Dar polonii? 

— Polonii au cerut, s-au aţinut să ocupe ţara Moldovei. Dar 
turcii zic că-i volnică Moldova, adică închinată lor, iar nu luată cu 
sabia, și n-o dau. Așa, polonii s-au mulţumit doar să capete 
Camenița înapoi. 

Slujbașii din Posolski Prikaz se bucurau că nobilii poloni au 
fost siliți să renunțe la pretenţiile de a stăpâni Podolia și 
Ucraina. 

— Au câștigat multe ţări și ţinuturi austriecii, dar dacă nu 
eram noi, rușii, să atragem o bună parte din oastea tătară în 
Crimeia, nu câștigau ei nici victoriile de la Salankemen și Zenta, 
nici pacea de la Karlowitz. 

Se apropia Milescu de șaptezeci de ani. Dacă s-ar mai fi 


gândit cândva să se întoarcă în Moldova, acum era prea târziu. 
Aici, la Moscova, pusese de istov capăt pribegiei. Zilele lui 
Neculai Milescu Spătarul se umbreau și se însoreau odată cu 
înfrângerile ori cu biruințele ţarului Petru. Acum căpetenie la 
Posolski Prikaz era Teodor Alexeevici Golovin. Munca Milescului 
era bine prețuită, cuvântul lui ţinut în samă. 

Ca și țarul Petru, Milescu înțelese că, prinși în războiul cu 
Franţa pentru moștenirea Spaniei, mulţi ani austriecii nu se vor 
mai răpezi împotriva turcilor. 

— Bine face ţarul că se gândește acum, la Baltica, iar nu la 
Marea Neagră. Mai ușor îl va înfrânge pe suedez. Țesătura 
treburilor politice din Europa și purtarea ţărilor față de turci 
aruncă oastea rusă de la Azov și Perekop, la Narva și Neva. 

Ca să se poată răfui cu tânărul rege Carol al XII-lea al Suediei, 
tarul Petru a încheiat, în august 1700, cu sultanul un armistițiu 
pe treizeci de ani. 

— Deocamdată, pace la miazăzi! 

Și priceperea diplomatică a lui Petru Tolstoi a făcut ca Rusia 
să păstreze Azovul și să capete învoirea de a trece cu corăbiile 
de negoț prin Bosfor. 

În timp ce Tolstoi ducea tratative cu turcii, patriarhul Dosithei 
scrise iară ţarului, cerând ajutor. Asculta țarul pe Milescu cum îi 
tălmăcea scrisoarea: ...„în aceste vremi tu ești căpetenia tuturor 
creștinilor și chiar singura căpetenie, căci nu este pe lume alt 
țar pravoslavnic afară de tine”... Apoi îl lăuda pe ţar că a 
construit flotă în Marea Neagră și-l sfătuia s-o trimită cât mai 
grabnic împotriva Țarigradului. 

Țarul tresări, își frecă pălmile, apoi porunci să vină Vozniţin. 

— Patriarhul lerusalimului mi-a dat o idee; cum să-i bag în 
boale pe turci! Să-i silesc să încheie pacea și să se teamă de 
mine. 

Vozniţin primi porunca să plece la Azov, să ia cea mai bună 
galeră și să se ducă la Țarigrad, pe mare. 

— Să te-nfăţișezi sultanului ca vecin, apropiat... Să știe că din 
Azov la Constantinopol putem ușor ajunge. 

Și Vozniţin răsări în apele Bosforului, cumplit uimindu-i pe 
turci. Mulţi nu crezuseră că rușii au învăţat și ei să construiască 
galere. Și iată, când nici cu gândul nu gândeau, o galeră 
moscovită plutea, măreaţă, pe albastrele ape ale Propontidei. 
Priveau din balcoane și din chioșcuri vizirii și sultanul și nu-și 


credeau ochilor. Și înghițeau în sec și-n amar... Rușii și-au 
deschis drum pe apă spre cetatea Istambulului. Și flotă și-au 
făcut ca s-o trimită ca pe-o suliță în inima noastră... Vozniţin fu 
bine primit de sultan. 

Drumul îndărăt îl făcu pe uscat. Și trecând prin lași, 
domnitorul Antioh Cantemir l-a primit pe Vozniţin cu osebită 
cinste. 

Grăiră mult despre prietenia cu Rusia și despre actul iscălit în 
1689, când sol la Moscova a fost Sava Konstantinov. 

La Moscova, ţarul Petru poruncea lui Milescu: 

— Spafarii, scrie prietenilor domniei-tale de la Moldova să-mi 
trimită oameni buni pentru oaste. Vreau să rânduiesc sotnii de 
moldoveni în armata mea. Am auzit că sânt luptători vrednici. 

Țarul Petru nu lăsa lucrurile de azi pe mâine. Pregăti grabnic 
războiul împotriva lui Carol al XII-lea. La început fu înfrânt la 
Narva. Dar ca și în 1695, după înfrângerea de la Azov, 
neizbânda de la Narva dezlănţui o și mai năprasnică îndârjire în 
inima ţarului și a celor din jur. Armata a fost mai bine orânduită 
și întărită cu noi recrutări. O treime din clopotele bisericilor au 
fost turnate pentru tunuri. Lucrând toată iarna, turnătoriile 
scoaseră trei sute de tunuri. Și cu această armată, ţarul Petru 
dobândi victoriile din 1701-1703, ajungând pe Neva, și 
deschizând fereastra de la Marea Baltică. Acolo, și în acele 
împrejurări de război, a pus Petru | temelia cetăţii Petropavlovsk 
și a orașului Petersburg. 

Despre însemnătatea acestor fapte, Spătarul Milescu afla nu 
numai de la cei care luptaseră și-i azvârliseră în mare pe 
la Posolski Prikaz. Abia dovedeau slujbașii cu tălmăcirile. Îi 
scriau țarului toţi împărații și regii apusului, fie prieteni, fie 
dușmani. lar din acele scrisori întâi se vedea uimirea în fața 
puterii Rusiei. 

Golovin rânduise ca Milescu să urmărească îndeosebi 
legăturile cu imperiul otoman și mișcările ce aveau loc acolo. 
Era osebit de însemnat ca turcul să nu sară în spatele Rusiei, cât 
timp era încăierată cu suedezul. De aceea Milescu scrise și 
trimise curieri tuturor cunoscuților și prietenilor din imperiul 
otoman. Și mai ales din ţările române, ca de obicei, primi multe 
știri. In mai 1701 sosi la Moscova Petru Demianov, trimisul lui 
Brâncoveanu. Aducea scrisori cu cheie de la Constantin Stolnicul 


Cantacuzino și de la patriarhul lerusalimului, vestind despre 
tulburările din imperiul otoman și despre planul sultanului de a 
ocupa iar Moreea. 

Mai însemnată pentru Milescu și chiar pentru ţar fu sosirea la 
Moscova, în 6 martie 1702, a ceaușului David Corbea, solul lui 
Constantin Brâncoveanu. Priceput și îndemânatic om acest 
Corbea, feciorul dascălului Ilon Corbea de la biserica Sfântul 
Neculai din Scheia Brașovului. Călătorit și învăţat. Mult sfătui 
împreună cu Milescu. Ascultându-l pe David Corbea, Spătarul 
parcă avea aproape și Bucureștiul, și lașul totodată. Și măcar că 
se simţea cam slăbit de bătrâneţe, tot îl însoți pe Corbea până la 
Voronej, unde se afla ţarul atunci. 

— Ce s-a mai zidit în București? Dar în Moldova? întrebă 
mereu Milescu, cercând să învie în mintea-i chipul de acum al 
tării. E adevărat că Brâncoveanu își face un palat strălucitor, 
lângă București? Și o biserică frumoasă la Hurez? Și Cozia a 
dres-o? De ce a pus pe tălmăcirea bibliei numai numele lui 
Șerban și Radu Greceanu? Au Șerban Cantacuzino nu știa că al 
meu era izvodul celei dintâi tălmăciri? Știa prea bine, că însumi i 
l-am pus în desagă. Și am și citit împreună din acea tălmăcire... 
Dar în Moldova, ce se mai întâmplă în Moldova, prietene 
Corbea? Zici că Turculeț căpitanul vrea să treacă de partea 
noastră? Ei, dacă ar fi cineva care să-l înduplece pe acest viteaz 
căpitan să vină aici, în Rusia, ţarul Petru l-ar primi bucuros în 
slujba lui, cum primește mulţi moldoveni, cu leafă, și-i 
pregătește pentru războiul împotriva turcilor. 

— Cinstite Spătare Milescu, turcii se gătesc de război, dar nu 
împotriva venețienilor, cum scrie Dosithei patriarhul, ci mai 
degrabă împotriva Rusiei. Că nimica nu-i mâhnește, nu-i sperie 
și nu-i doare mai tare pe turci ca pierderea cetății Azovului. Zic 
că asta-i o lovitură de moarte. Cinstite Spătar, te știu prieten al 
nostru și român: sfătuiește-l pe măritul ţar să înceteze războiul 
cu suedezii și să se repeadă împotriva turcului. Că împărăţia 
sultanului se află acum într-o slăbiciune și strâmtoare cum n-a 
fost nicicând. 

— Deocamdată asta nu se poate, jupân Corbea. Întâi trebuie 
întărită împărăţia Rusiei. 

— Dar este acesta cel mai nimerit ceas ca turcul să fie 
zdrobit. Noroadele de la Dunăre și din Balcani se alătură, ca 
unul. La bulgari, la sârbi, la dalmatini s-au ales și căpeteniile 


care să strângă poporul împotriva înrobitorilor. N-așteaptă decât 
sămn de la Moscova, să dea navală asupra Țarigradului, 
împreună cu oștile țarului. 

— Grăiește-i și ţarului. Știu că ai dreptate. Dar și ţarul își are 
socotelile lui. 

Lăsând pe tejghea tesla cu care lucra, ţarul Petru ascultă 
scrisoarea  tălmăcită de Milescu, iscălită de Constantin 
Brâncoveanu și de întregul divan al Ţării Românești. Apoi îl luă 
pe David Corbea la cercetare, întrebându-l cu de-a-mănuntul, să 
afle cât mai multe. Țarul cunoștea bine oamenii și le gâcea 
repede gândurile și firea; îl cântări și-l socoti pe David Corbea ca 
pe un om de ispravă și demn de toată încrederea. 

Ințelegea ţarul durerile Brâncoveanului. Se găsea între trei 
focuri: turcii, austriecii și polonii. Chibzui adânc cum să ajute 
țările de la Dunăre. Și hotărî ca David Corbea să rămână în 
Moscova, să-l ajute pe Spafarii ca om de legătură statornică 
între Rusia și țările române. 

De când se alăturase întru totul politicii culturale a lui Petru |, 
Spătarul Milescu începuse să primească scrisori cu aspră dojană 
din partea patriarhului Dosithei. Îl învinuia că i-a trădat pe 
„greci” și a trecut de partea „latinilor”. Chiar lui Petru I, Dosithei 
îi scria: „Greaca este obârșia gândirii, a judecății, a științei, a 
religiei”. Apoi căta să-i dovedească întreita superioritate a limbii 
lui Homer: stă la temelia civilizaţiei, la temelia religiei creștine și 
este cea mai aproape de limba slavonă. În câteva rânduri, 
patriarhul Dosithei a cerut ţarului să dea un ucaz prin care să 
interzică limba latină în împărăţia Moscovei. 

Influenţa lui Dosithei era mare în Rusia acelei vremi. Țarul 
însuși povăţuia ambasadorii ce plecau la Constantinopol, ca de 
pildă Ukrainţev sau Tolstoi, să primească povetțile lui Dosithei 
patriarhul, „tatăl și sfetnicul nostru”. Dar bătrânul patriarh se 
amesteca în prea multe treburi. El dădea ţarului și celor din jur 
sfaturi asupra războiului cu Suedia ori asupra construirii flotei. El 
cerea ţarului să lase în pace Suedia, să elibereze, întâi de toate, 
întreaga Ucraină, apoi Moldova și Țara Românească și mai 
repede Constantinopolul și lerusalimul. 

Dar ţarul Petru nu era omul pe care-l credea Dosithei. Petru 


înţelegea să se slujească de greci în politica lui răsăriteană, iar 
nu grecii să-l folosească pe dânsul în politica lor împotriva 
catolicilor și a musulmanilor. 

— Petru nu va îngădui niciodată să-l ducă grecii de nas, 
spunea Milescu către Tolstoi, care tocmai se întorsese de la 
Constantinopol cucerit de mintea, agerimea și vederile 
patriarhului. Măria-sa nu crede în cultura greacă. El de mult s-a 
rostit pentru cultura apusului. Patriarhul m-a dojenit aspru, în 
1698, că nu l-am sfătuit pe țar să nu călătorească în ţările 
apusului. Mi-i prieten vechi și binefăcător patriarhul Dosithei. 
Fără ajutorul lui nici nu eram azi adăpostit la Moscova. Dar sânt 
dator să spun că Dosithei se împotrivește înnoirilor în Rusia. Și 
toţi ruginiții din Moscova fac din patriarhul lerusalimului un scut. 
Aceasta-i primejdia pe care datori sântem s-o arătăm ţarului. 

Milescu, văzând purtarea patriarhului, nu mai stărui să se facă 
tipografia pentru tipărituri în limba greacă. Așa cum îl povăţuiau 
sfetnicii săi, Ștefan lavorski și Teofan Prokopovici, ţarul Petru 
porni să reformeze biserica și Academia greco-latină din 
Moscova. Murind patriarhul Adrian și ajungând patriarh Ștefan 
lavorski, acesta schimbă cu totul Academia din Moscova, 
făcând-o după modelul celei din Kiev, unde lavorski fusese 
ucenic. 

Când tălmăcea scrisorile lui Dosithei prin care învinuia pe 
ucrainienii din Kiev de erezie și-l ocăra pe patriarhul Ștefan, 
Milescu se gândea la mitropolitul Petru Movilă, cel de demult, la 
școala lui, la „Mărturisirea ortodoxă” scrisă de el și spunea: 

— Patriarhul Dosithei greșește. Nu ţine sama de marea 
prefacere a Rusiei. 

Și dintr-un luptător împotriva „latinilor”, Milescu se schimbă 
într-un prieten ai celor care, ca și ţarul, vroiau să folosească tot 
ce-i bun și înaintat în apus, pentru a schimba Rusia. Țarul 
deschise o școală de navigaţie, o școală de chirurgie, 
numeroase „ţifirnâie”, adică școli de matematici elementare în 
care învățau copiii boierilor și a slujbașilor. Se-ngrijea de 
asemenea foarte mult de spectacolele de teatru. In 1702, la 
Moscova, Johan Kunst orândui o trupă bună, pentru care ţarul 
poruncise să se construiască, din lemn, acel „templu al 
comediei” din Piaţa Roșie - teatru care dădea spectacole cu 
plată, 3-6 copeici, și unde venea tot mai multă lume din 
Moscova. 


În fapt, Neculai Milescu Spătarul nu fusese niciodată întru 
totul supus influenței grecești. El studiase la Țarigrad, dar 
călătorise prin Germania, prin Suedia, prin Franţa, călătorise 
prin Siberia și în China. Văzuse multe și citise multe. Mare parte 
din zgura misticismului se-scuturase din sufletul lui. Grăise și 
scrisese multor oameni învăţaţi din lume. Se luptase cu mulți 
ambasadori străini care cercetau Moscova. Era în rândurile din 
față ale învăţaţilor din vremea lui. 

— Mă aflu aici, la Moscova, unde se înfruntă două lumi care, 
prin sfada lor, aduc apă la moară ruginiţilor și încurcă mult 
mersul înainte al Rusiei. Dar, acum, când măria-sa ţarul s-a 
hotărât să deschidă ferestrele spre apus, eu să stau de partea 
cealaltă? spunea Milescu către Raguzinski. Nu tăgăduiesc 
valoarea culturii grecești. Dar nu îngădui pizma, ura, care-i 
orbește pe grecii din Pera, din Galata ori din Fanar. 

Dosithei a început să fulgere tot mai furios împotriva lui 
Ștefan lavorski și împotriva vechiului prieten, Milescu. Ba încă și 
mai neiertător se purta cu acesta din urmă, împroșcând asupră-i 
toată otrava mâniei. Spătarul cerca să arate patriarhului că n- 
are niciun drept să se poarte și să se înalțe în rangul de călăuză 
duhovnicească a Rusiei. Dar patriarhul, bătrân și răzbunător, 
răspunse aruncând blesteme. Apoi ațâță pe toţi grecii din 
Moscova împotriva Milescului. Dar nici grecii nu-i putură găsi 
altă vină decât că nu tălmăcește aidoma epistolele patriarhului, 
că-l înșeală pe ţar. Dar era ușor de dovedit minciuna acestei 
învinuiri. 

Dacă grecii se depărtară de Milescu și-l socotiră un renegat, în 
schimb prietenii ruși îl înconjurară cu tot mai multă dragoste. 

— De altfel, pe nedrept mă socotesc grec; eu sânt român din 
Moldova. Și inima în Moldova mi-a fost, totdeauna. N-am putut 
rămânea acolo din pricina greșelilor din tinereţe. Moscova m-a 
primit. Acum slujesc Rusia până la moarte. Patriarhul Dosithei 
poate să tune și să trăznească oricât voi-va. 

Prieten cu boierii cei mari ca Petru Tolstoi, ca Teodor Golovin 
ori cu neguţători boieriţi ca Sava Vladislavovici Raguzinski, 
Spătarul Milescu nu știa cum trăiește norodul în Rusia pe care 
cu atâta putere și grabă o transforma ţarul Petru. Înțelegea că 


tarul avea mare nevoie de bani pentru armată, pentru flotă, 
pentru fabrici. Și s-a veselit, la rând, cu alţi dregători, auzind că 
tarul a creat o dregătorie nouă, aceea a „născocitorilor de 
venituri”. Numai Grișa Hlib sau Radu Marcu veneau să-i spună 
că poporul geme sub povara dărilor care s-au făcut de cinci ori 
mai mari ca înainte. 

— „Născocitorii de venituri” au bogată închipuire și 
drăcească, grăiau cei doi slujitori. C-au pus dări pe sare și pe 
albine, treacă-meargă. Se află asemenea dări și prin alte ţări, de 
pildă Moldova. Dar, iaca, acum au scornit dări și pe castraveți și 
pe... sicriile de stejar... Cei care nu mai poartă bărbi se veselesc 
grozav că „născocitorii de venituri” au izvodit o dare, un bir, 
pentru barbă. Vrei măturoi resfirat ici, pe piept? Plătește! Pentru 
visteria ţării. Să câștigăm războiul cu ticălosul Carol al XII-lea. 
Eşti ţăran? Poţi purta barbă în satul tău, cât vrei! Slobod ești 
întru-aceasta. Dar dacă vrei să vii la oraș să vinzi un cocoș și să- 
ți cumperi o pereche de opinci, plătește bir pentru barbă la 
intrarea în târg. O plăcuţță de aramă, ceva mai mare ca o rublă, 
atârnată de gât ca un talisman, dovedește că ţi-ai plătit cinstea 
bărbii pe un an și poţi vinde cocoșul, poţi cumpăra opincile. 
Altminteri nu-i chip... 

Asculta Milescu vorbele slujitorilor, dar el privea, întâi și-ntâăi, 
cu multă admiraţie tot ce făcea ţarul Petru: războaiele pe care le 
câștiga, ţinuturile pe care le mântuia de stăpânire străină și le 
trecea pe sama și în grija slujbașilor de la Posolski Prikaz, 
orașele, fabricile și corăbiile pe care le poruncea să le 
construiască, apoi cărţile pe care punea să le tălmăcească și să 
le tipărească; cu un cuvânt privea întâi la schimbările uriașe 
săvârșite atât de furtunos. Și credea că asta-i foarte bine. 

— Tot n-ai uitat, Grigore, c-ai fost răzvrătit cu cetele lui 
Stenka Razin? surâdea Spătarul Milescu spre Grișa Hlib, care era 
acum un cazac bătrân, cu barbă sură. 

— Parcă asta se poate uita, Neculai Gavrilovici? lată acum, 
măritul ţar a-nţeles de unde izvorăște puterea, vârtoșenia. Și 
unul din ajutoarele lui a păzit porci, altul a vândut plăcinte. 
Bravo măritului ţar! Dar parcă asta ajunge? N-ajunge! Dar iaca 
așa se-ncepe prefacerea lumii... lar odată și-odată va trebui să 
se ridice careva care să gândească la întreg norodul. Nu se 
poate să nu se ridice! Dar, deocamdată, va trebui să-mi tund 
barba; că de mă vede ţarul, mă rade pe uscat. 


Milescu zâmbea. Nu vedea limpede dacă avea dreptate 
cazacul Grișa. Dar nici că n-ar avea dreptate nu putea să spună. 
Prea vorbea Grigore Hlib cu putere, cu încredințare. Dar dacă își 
încheia vorbirea cu o șagă, o făcea pentru că erau prieteni încă 
de pe când se aflau pe malul leniseiului. 

Văzându-l la lucru în treburi diplomatice, ţarul Petru și marele 
peciatnic Teodor Goiovin îl socoteau pe ceaușul David Corbea 
„om foarte credincios și isteț”, „foarte potrivit pentru slujbele 
celor două ţări”, adică al Ţării Românești și ale Rusiei. Amândoi 
îl povățuiau și stăruiau chiar să rămână la Moscova: 

Prin David Corbea, Milescu întări legăturile cu cei trei 
Cantacuzini: Mihail, Toma și Constantin. Toma Spătarul 
Cantacuzino, fiind atunci  capichehaia  Brâncoveanului la 
Țarigrad, în inima împărăției turcești, putea oricând să trimită 
știri despre starea și mișcările padișahului. Om ca acela era cu 
atât mai preţios, cu cât îi ura de moarte pe turci. Scria, 
bucurându-se de înfrângerile suferite de sultan:... „mânia lui 
Dumnezeu s-a abătut asupra acestei împărăţii și toți văd că în 
curând o va lua dracul”. 

De la David Corbea, Milescu află că, la 4 aprilie 1703, în 
Duminica Tomii, Constantin Brâncoveanu a fost chemat de 
marele vizir Rami-Mehmed să se înfăţișeze la Poartă și să 
înnoiască închinarea faţă de sultan. A fost aceea o călătorie de 
mare cumpănă pentru viaţa Brâncoveanului. Ca să-și mântue 
zilele și să-și păstreze domnia numără pungi peste pungi de 
galbeni tuturor turcilor celor mari și dublă birul. Cumpăna și 
groaza ce-ndurase în acele zile de iunie 1703, la Adrianopol 
unde se afla sultanul, nu vroia Brâncoveanu pentru nimic în 
lume să le mai încerce. Lăcomia și cruzimea turcilor îl împinse și 
mai mult să intre în legături cu Rusia. 

— Toţi Cantacuzinii îl povăţuesc să se îndrepte cu hotărâre 
spre Moscova, spunea David Corbea. Dar Brâncoveanu șovăe 
încă. își teme viaţa și mai ales averea. Eu socot că turcii au să-i 
mănânce capul tocmai pentru averile cele multe pe care le are. 
Uite acum, vodă stărue mereu să mă-ntorc în ţară. Cică au aflat 
turcii și-i prăpăd, îl mazilesc bănuindu-l că s-a apropiat de ruși. 

— Știu, turbează turcii pentru asta. 


— Trebuie să mă-ntorc la București. Roagă-l și domnia-ta pe 
Golovin, pe ţar, să-mi îngădue să plec. 

După multă stăruinţă și din partea lui Brâncoveanu și a lui 
Milescu, abia la 23 septembrie 1704, ţarul îngădui lui David 
Corbea să se întoarcă iară la București. Scriind Brâncoveanului, 
tarul Petru îi mulțumea pentru slujbele aduse Rusiei și întregii 
creștinătății și cerea să-l trimită iară pe David Corbea la 
Moscova, tocmai ca să ajute și să întărească și mai mult 
legăturile între ţările de la Dunăre și Rusia. 

În acei ani grei veniră mulţi români la Moscova. Unii cu treburi 
politice, alţii cu treburi de negot, iar alţii pentru oastea pe care o 
rânduia ţarul Petru. Pe toţi, rușii îi primeau prietenește, cu 
căldură. Numai în câteva săptămâni, la Posolski Prikaz au fost 
găzduiţi David și Teodor Corbea, Constantin Constantin, Manoil 
Hristofor, Mihail lon, căpitanul Luca Trofin, căpitanul Luca lon, 
toți trimișii lui Constantin Brâncoveanu. 

În urma chemărilor și scrisorilor lui Milescu, mulţi moldoveni 
intrară în oastea ţarului Petru să lupte împotriva turcilor. Acum 
și Ștefan Milescu, feciorul lui Apostol Milescu și nepotul lui 
Neculai Spătarul, fu făcut polcovnic. lar căpitanul moldovean 
Apostol Chigheci, numit de către ţar comandantul steagului de 
moldoveni din armata rusă, era trimis în Moldova să adune încă 
trei sute de ostași moldoveni. Țarul Petru | prețuia mult vitejia 
ostașilor moldoveni. 

Astfel Milescu vedea crescând în jurul lui, la Moscova, 
numărul românilor veniţi să ceară sprijinul Rusiei în lupta pentru 
libertate. Cu treizeci de ani în urmă era singur: un surghiunit. 
Acum vedea cu mândrie că românii se trezeau iară, ca pe 
vremea lui Ștefan cel Mare, luptând împotriva robiei otomane și 
având sprijinul rușilor în această luptă. 

Anii bătrânețelor l-au aflat pe Milescu muncind tot la Posolski 
Prikaz. În jur era mereu mai mult freamăt. Rusia devenea una 
din cele mai puternice ţări din lume. lar despărțământul 
treburilor din afară, Posolski Prikaz, sporea în însemnătate, ca 
un adevărat creier a toate ocârmuitor. Aici Milescu lucra pentru 
izbânda Rusiei în lupta cu suedezul și cu turcul. Aici se înfățișau 
întâi toţi cei care doreau legături și prietenie cu Rusia. De aici 


plecau soliile și ambasadele să închege alianţe cu Moscova ori 
să deschidă căi de negoţ. 

Încă din 1700, prin porunca ţarului și cu stăruința lui Milescu, 
la Posolski Prikaz a început să se înveţe și limba chineză. 
Aceasta avea să înlesnească și mai mult legăturile cu poporul 
cel mare de dincolo de Gobi. Când vedea plecând caravanele cu 
mărfuri rusești spre Tobolsk și spre Nercinsk până la Pekin, când 
vedea sosind caravane ce aduceau damască de mătasă, 
bumbăcării kitaica ori ceai, inima Milescului se umplea de 
bucurie. Era mândru că strădania lui pentru apropierea Pekinului 
de Moscova începea să rodească. 

La începutul lui martie 1707, David Corbea sosi iar la 
Moscova. Prin el, Constantin Brâncoveanu scria ţarului Petru, 
făgăduind să-i slujească după „umila și slaba lui putere”. Când 
David Corbea fu numit consilier aulic, adică sfetnic al curții, 
pentru a sluji „cu credință în treburile moldovenești și cele 
muntenești”, Spătarul Milescu primi un preţios ajutor. Împreună 
cu David Corbea, Milescu rândui nacazul pentru solia la Francisc 
Râck6czi. Știind bine ungurește, David Corbea plecă, în aprilie 
1707, în Ungaria, pentru alianța tainică dintre ţar și Râckâczi. 
Temeiul acestei alianţe fu statornicit în întâlnirea de la Ungvar 
dintre Corbea și luptătorul maghiar pentru libertate. Dar, la 
întoarcere, în Varșovia, David Corbea se îmbolnăvi și, pe 
neașteptate, la 11 august 1707, muri. 

Ca și Milescu, ţarul fu mult îndurerat de pierderea acestui 
prieten harnic și priceput. Porunci să fie înmormântat în Lavra 
Pecerska din Kiev. Și însuși ţarul Petru, cu toată curtea și cu toți 
generalii, cinsti pe David Corbea, însoţindu-i sicriul până la 
mormânt. 

În asemenea ceasuri de tristeţe, Milescu își amintea iară de 
Moldova. Și nu înceta să trimită într-acolo cărți și epistole de 
încurajare, măcar că prietenii lui din ţara Moldovei se stingeau, 
unul câte unul: Miron Costin de secure, Dosoftei în surghiun, în 
Polonia... Dar nu ostenea Milescu să arate tuturor, prieteni ori 
domnitor, că fără ajutorul Moscovei Moldova nu-și poate cuceri 
libertatea. Povestea celor doi feciorași, Maxim și Nikita despre 
țările lumii pe care le-a cercetat. Se oprea îndeosebi asupra 
Chinei, sporind mereu povestirea cu alte aduceri aminte. 

Dar totdeauna i se muia glasul, i se abureau privirile și i se 
înfiora inima când vorbea de Moldova. N-avea s-o mai vadă 


niciodată, cu toate că mult râvnea. Dar o avea în suflet când 
lupta, de acolo, de departe, pentru libertatea ei. 

— Într-aceste ceasuri ale bătrâneţii mele - spunea el - am 
găsit într-un raft, pe un pergament foarte îngălbenit de vreme, 
vorba cneazului Ivan al III-lea al Moscovei despre slăvitul Ștefan 
cel Mare de la Moldova: „Este prieten prietenului nostru, iar 
vrăjmașului nostru îi este vrăjmaș”... Așa trebuie să fie 
moldovenii cu rușii. Ci numai atunci fi-vor slobozi. 

La leatul 1708, lin închise ochii Neculai Milescu Spătarul. Se 
stinse în mijlocul prietenilor care-l iubeau și-i preţuiau munca, 
priceperea, sfatul, în mijlocul freamătului pe care însuși, cu viaţa 
lui, mereu îl sporise. 

lar în acea clipă de istov, din cele ce-au să vină, Milescu zări 
oastea rusă, în care lupta ca polcovnic și nepotul său, Ștefan 
Milescu, o zări înaintând spre miazăzi și apus, să-i zdrobească 
pe turci, să trezească multe noroade la viaţă nouă și să facă 
slobodă Moldova. 


